# surahintro

Heading: نٲزِل سپدنُک زمانہٕ
Text:
  یَتھ  سوٗرس  چھِ  زٕہ  حصہٕ۔  گۅڈنِیُک  حصہٕ  چُھ،  اِقرَا  پٮ۪ٹھہٕ  شروع  سپدِتھ  پوٗنٛژِمہِ  آیت  کیٚن۔  ﴿مَا لَم  یَعلَم﴾  لفظن  پٮ۪ٹھ  ختم  سپدان۔  تہٕ  دوٚیُم  حصہٕ  چُھ۔  ﴿کَلا  اِنَ  الاِنسَان  لَیَطغیٰ﴾  پٮ۪ٹھہٕ  شروع  سپدِتھ  ٲخرس  تام  پکان۔  گۅڈنِکِس  حصس  متعلق  چھےٚ  اُمت  کیٚن  علماہن  ہٕنٛز  عظیم  اکثریت  اَتھ  کتھہِ  پٮ۪ٹھ  متفق  زِ  یہِ  چھےٚ  سارِوٕے  بروٗنٹھم  وحی  یۅسہٕ  حضورن  صلی  اللہ  علیہ و سلمن  پٮ۪ٹھ  نٲزل  سپٕز۔  دوٚیُم  حصہٕ  گوٚو  پتہٕ  تَمہِ  وقتہٕ  نٲزل  ییٚلہِ  حضور  صلی  اللہ  علیہ و سلمو  حرمس  منٛز  نماز  پرٕنۍ  شروع  کٔر  تہٕ  ابوجہلن  کٔر  دھمکِیو  سٍتۍ  تِم  صلی  اللہ  علیہ و سلم  اَمہِ  نِشہِ  رُکاونٕچ  کوشش۔


Heading: موضوع تہٕ مضمون
Text:
  حضرت  عایشہ  رضی  اللہ  عنہا  چھےٚ  فرماوان  زِ  رسول  اللہ  صلی  اللہ  علیہ و سلمن  پٮ۪ٹھ  سپُد  وحی  ہُنٛد  ابتدا  پزیٚو  ﴿تہٕ  کینٛژھو  روایتو  مطٲبق  رٕتیٚو﴾  خوابو  سٍتۍ۔  تِم  صلی  اللہ  علیہ و سلم  یُس  تہِ  خواب  وُچھان  ٲسۍ،  سُہ  زنتہٕ  ٲسۍ  دُہٕلۍ  گاشس  وُچھان۔  اَمہِ  پتہٕ  سپٕدۍ  تِم  صلی  اللہ  علیہ و سلم  تنہٲئی  پسند  تہٕ  کینٛژھن  کینٛژھن  دۅہن  روٗدۍ  غارِ  حراہس  اندر  عبادت  کرنہِ  ﴿حضرت  عایشہ  رضی  اللہ  عنہا ہن  چُھ  لفظ  تحُنث  استعمال  کوٚرمُت  ییٚمِچ  تشریح  امام  زُہری یَن  تعبُد  چھےٚ  کٔرمٕژ۔  یہِ  ٲس  کۅستام  عبادت  یۅسہٕ  حضور  صلی  اللہ  علیہ و سلم  کران  ٲسۍ،  تِکیازِ  تَتھ  وقتس  تام  اوس  نہٕ  اللہ  تعالیٰ  سٕنٛدِ  طرفہٕ  تِمن  صلی  اللہ  علیہ و سلمن  عبادتُک  طریقہٕ  وَننہٕ  آمُت﴾۔  اکہِ  دۅہ  ییٚلہِ  تِم  صلی  اللہ  علیہ و سلم  غارِ  حراہس  اندر  ٲسۍ،  اچانک  گٔیہِ  تِمن  صلی  اللہ  علیہ و سلمن  پٮ۪ٹھ  وحی  نٲزِل  تہٕ  فرشتہٕ  آو  تہٕ  ووٚنُن  تِمن  زِ  پٔرِو۔  اَمہِ  پتہٕ  چھےٚ  حضرت  عایشہِ  رضی  اللہ  عنہا  خۅد  حضورن  صلی  اللہ  علیہ و سلمن  ہُنٛد  قَول  نقل  کران  زِ  مےٚ  ووٚنمَس   بہٕ  چُھس  نہٕ  پوٚرمُت۔  اَتھ  پٮ۪ٹھ  روٚٹنس  بہٕ  فرشتن  تہٕ  دٕنہٕ  نوونَس،  یوٚت  تام  زَن  مےٚ  برداشت  ہیوٚتُن  ختم  گژھن،  تَمہِ  پتہٕ  ترٛوونَس  یلہٕ  ﴿یہِ  کوٚرُن  ترٛییہِ  لٹہِ﴾۔  ترٛییٚمہِ  لٹہِ  ترونَس  فرشتن  بہٕ  یلہٕ  تہٕ  ووٚنُن  اِقرأ  بِسمِ  رَبِکَ  الذِی  خَلَق  ﴿پٔرِو  پننِس  رب  سٕنٛدِ  ناوٕ  سٍتۍ  ییٚمۍ  پٲدٕ  کوٚر﴾  یوٚت  تام  زَن،  مَالَم  یَعلَم  ﴿یُس  نہٕ  سُہ  زانان  اوس﴾  اوٚت  تام  ووت۔  حضرت  عایشہ  رضی  اللہ  عنہا  چھےٚ  فرماوان  زِ  اَمہِ  پتہٕ  پھیٖرِ  رسول  اللہ  صلی  اللہ  علیہ و سلم  بانٛبریمٕتۍ  تہٕ  تھاریمٕتۍ  تورٕ  واپس  تہٕ  حضرت  خدیجہ  رضی  اللہ  عنہا ہس  نِشہِ  وٲتِتھ  ووٚنُکھ  تس  مےٚ  ترٛاو  وُرُن،  مےٚ  تراو  وُرُن۔  چنانچہ  آو  تِمن  وُرُن  تراونہٕ،  ییٚلہِ  تِمن  کھۅژنٕچ  کیفیت  دوٗر  سپٕز  تہٕ  تِمَو  فرموو   اے  خدیجہ،  مےٚ  کیا  گوٚو  یہِ۔  اَمہِ  پتہٕ  چھِ  سورُے  قصہٕ  تِمن  رضی  اللہ  عنہا ہن  بوزناوان  تہٕ  فرموو  ہکھ   مےٚ  چُھ  زُوُک  ڈر  باسان۔  تِمو  کوٚر ہکھ  عرض  ہرگز نہ،  توٚہۍ  گٔژِھو  خۅش،  خداے  سُنٛد  قسم،  تۅہیہِ  کریٚو  نہٕ  خداے  زانٛہہ  تہِ  رُسوا۔  توٚہۍ  چھِو  رشتہ دارن  سٍتۍ  نیک  سلوک  کران،  پوٚز  چھِو  وَنان،  ﴿أکِس  روایتس  منٛز  چُھ  یہِ  اضافہٕ  زِ  امانت  چھِو  ادا  کران﴾،  بے سہارٕہ  لُکن  ہُنٛد  بار  چھِو  ویتراوان،  نادار  لُکن  چھِو  کمٲوِتھ  دِوان،  مہمان  نوٲزی  چھِو  کران  تہٕ  نیک  کامیٚن  منٛز  چھِو  مدد  کران۔  اَمہِ  پتہٕ  چھےٚ  سۅ  حضورس  صلی  اللہ  علیہ و سلمن  وَرقَہ  بنِ  نوفلس  نِشہِ  نِوان  یُس  تِمن  پِتُر  بوے  اوس،  جٲہلیت  کِس  زمانس  اندر  اوس  عیسٲے  بنیومُت،  عربی  تہٕ  عبرٲنۍ  زبٲنۍ  منٛز  اوس  انجیل  لیٚکھان،  سٮ۪ٹھاہ  بُڈٕ  تہٕ  بیٚیہِ  اوس  نابینا  گوٚمُت۔  حضرت  خدیجہ  رضی  اللہ  عنہا  چھےٚ  تِمن  ونان  زِ،  بٲے  جان،  تلہٕ  حض  پننِس  بابتھٕر  سُنٛد  قصہٕ  بوٗزِو۔  وَرقَہ ہن  پُرٛوژھ  حضور  صلی  اللہ  علیہ و سلمس  بابتھٕرا،  ژےٚ  کیا  وُچُھتھ؟  رسول  اللہ  صلی  اللہ  علیہ و سلمو  یِکینٛژھاہ  وُچھمُت  اوس  تہِ  کوٚرُکھ  بیان۔  وَرقَہ  چُھ  وَنان   یہِ  چُھ  سُے  ناموس  ﴿وحی  اَنن  وول  فرشتہٕ﴾  یُس  اللہ  تعالیٰ ہن  موسیٰ  علیہ  السلامس  پٮ۪ٹھ  نٲزِل  اوس  کوٚر  مُت۔  کاش  بہٕ  آسُن  چٲنِس  نبوت کِس  زمانس  منٛز  جوان،  کاش  بہٕ  روزٕہا  توٚت  تام  زندٕہ  ییٚلہِ  چون  قوم  ژےٚ  کٔڑِتھ  ژٕھنی۔   رسول  صلی  اللہ  علیہ و سلم  چھِ  فرماوان   کیا  یِم  لُکھ  کڑنہٕ  مےٚ؟   وَرقَہ  چُھکھ  ونان   آ،  زانٛہہ  تہِ  سپُد  نہٕ  یہِ  زِ  کٲنٛسہِ  شخصن  آسہِ  سُہ  چیز  اوٚنمُت  یُس  تۅہیہِ  چُھو  اوٚنمُت  تہٕ  تس  سٍتۍ  آسہِ  نہٕ  دشمنی  کرنہٕ  آمٕژ۔  اگر  مےٚ  تُہُنٛد  سُہ  زمانہٕ  لوٚب،  بہٕ  کرَو  تۅہیہِ  سٮ۪ٹھاہ  زورٕ  سان  مدد۔   مگر  زیادٕہ  کال  اوس  نہٕ  گوٚمُت  زِ  وَرقَہ  چُھ  انتقال  کران۔





  یہ  قصہٕ  چُھ  پانہٕ  ونان  زِ  فرشتہٕ  سٕنٛدِ  یِنہٕ  برونٛٹھ  ٲسۍ  أکِس  ژِہِس  تام  تہِ  حضور  صلی  اللہ  علیہ و سلم  اَمہِ  کتھہِ  نِشہِ  بےخبر  زِ  تِم یِن  نبی  بناونہٕ۔  اَمہِ  چیزُک    طٲلب  یا  متوقع  آسُن  چُھ  درکنار،  تِہِنٛدِس  وہم  و  گمانس  منٛز  تہِ  اوس  نہٕ  زِ  تِمن  سٍتۍ  یِیہِ  یُتھ  کانٛہہ  واقعہ  پیش۔  وحی  نٲزل  سپٕدنۍ  تہٕ  فرشتہٕ  سُنٛد  یِتھہٕ  پٲٹھۍ  برونٛٹھ  کُن  یُن  اوس  تِہِندِ  خٲطرٕ  اچانک  اکھ  حٲدثہ  ییٚمِیُک  گۅڈنِیُک  تاثُر  تِمن  پیٹھ  تی  سپُد  یہِ  أکِس  بے خبر  انسانس  پٮ۪ٹھ  یِتھِہ  بڑِ  اکہِ  حٲدثہٕ  پیش  یِنہٕ  سٍتۍ  فطری  طور  سپدِتھ  ہیٚکہِ۔  یۅہے  وجہ  چُھ  زِ  ییٚلہِ  تِم  صلی  اللہ  علیہ و سلم  اسلامٕچ  دعوت  ہیٚتھ  ؤتھۍ  تہٕ  مکہٕ کیٚو  لُکو  کٔرۍ  پرٛتھ  قسمٕکۍ  اعتراض  تِمن  پٮ۪ٹھ،  مگر  تِمن  منٛز  اوس  نہٕ  کانٛہہ  یہِ  وَنَن  وول  زِ  اَسہِ  اوس  گۅڈے  یہِ  خطرٕہ  باسان  زِ  توٚہۍ  چھِو  دعویٰ  کرن  وٲلۍ  تِکیازِ  توٚہۍ  ٲسِو  اکہِ  وقتہٕ  پٮ۪ٹھہٕ  نبی  بننٕچ  تیٲری  کران۔





  اَمہِ  قصہٕ  نِشہِ  چھےٚ  بیاکھ  اکھ  کتھ  تہِ  ننان  زِ  نبوت  برونٛٹھ  کِژھ  پٲکیزٕہ  زندگی  چھےٚ  ٲسمٕژ  تِمن  تہٕ  تِہُنٛد  کردار  کوتاہ  بُلند  چُھ  اوسمُت۔  حضرت  خدیجہ  رضی  اللہ  عنہا ہن  ٲسۍ  پننہِ  دۅن  بٲژن  ہٕنٛزِ  زندگی  منٛز  تِم  صلی  اللہ  علیہ و سلم  تَمہِ  عٲلی  مرتبٕکۍ  انسان  وُچھمٕتۍ  زِ  ییٚلہِ  حضور  صلی  اللہ  علیہ و سلمو  تِمن  غارِ  حراہُک  پیش  یِنہٕ  وول  واقعہ  بوزنوو،  تہٕ  کُنہِ  پرٛار  نہٕ  ورٲے  کوٚر  تِمو  رضی  اللہ  عنہا ہَو  تسلیم  زِ  پٔزِ  پٲٹھۍ  اوس  خداے  سُنٛد  فرشتے  تِمن  صلی  اللہ  علیہ و سلمن  نِشہِ  وحی  ہیٚتھ  آمُت۔  یِتھے  پٲٹھۍ  ییٚلہِ  وَرقَہ  بِن  نوفلَن  تہِ  یہِ  واقعہ  بوٗز،  تٔمۍ  سمُجھ  نہٕ  یہِ  کانٛہہ  وَسوسہٕ  بلکہ  یہِ  بوزانٕے  ووٚنُن  زِ  یہِ  چُھ  سُے  ناموس  یُس  موسیٰ  علیہ  السلامس  پٮ۪ٹھ  نٲزل  سپُدمُت  اوس۔  اَمیُک  معنی  گوٚو  یہِ  زِ  تِمن  نزدیک  تہِ  ٲسۍ  تِم  صلی  اللہ  علیہ و سلم  تیتیاہ  بلند  پایہِ  انسان  زِ  حضور  صلی  اللہ  علیہ و سلمن  ہُنٛد  نبوت  کِس  منصبس  پٮ۪ٹھ  سرفراز  سپدُن  ٲس  نہٕ  کانٛہہ  قٲبل  تعجب  کتھ۔


Heading: دوٚیِمہِ حِصُک زمانۂ نزول
Text:
  ییٚمہ  سوٗرُک  دوٚیُم  حصہٕ  سپُد  تَمہِ  وقتہٕ  نٲزل  ییٚلہِ  رسول  اللہ  صلی  اللہ  علیہ و سلمَو  حرمس  منٛز  اسلٲمی  طریقہٕ  نماز  پرٕنۍ  شروع  کٔر۔  تہٕ  ابوجہلن  کٔر  تِم  صلی  اللہ  علیہ و سلم  کھۅژنٲوِتھ  تہٕ  دھمکٲوِتھ  نمازِ  نِشہِ  پَتھ  رٹنٕچ  کوشش۔  چنانچہ  اَتھ  سلسلس  منٛز  چھِ  کینٛہہ  احادیث  حضرت  عبد  اللہ  بن  عباس  رضی  اللہ  عنہ  تہٕ  حضرت  ابوہُریرہ  رضی  اللہ  عنہ ہن  نِشہِ  روایت  کرنہٕ  آمٕتۍ  یِمن  منٛز  ابوجہل  سٕنٛزن  یِمن  بے ہودگِیَن  ہٕنٛز  ذکر  چھےٚ  آمٕژ۔





  حضرت  ابوہُریرہ  رضی  اللہ  عنہ  سُنٛد  بیان  چُھ  زِ  ابوجہلن  پرٛوژھ  قریش  کیٚن  لُکن   کیا  محمد  ﴿صلی  اللہ  علیہ و سلم﴾  چھا  تۅہیہِ  برونٛہہ  کنہِ  زمینس  پٮ۪ٹھ  پنُن  رۅے  تراوان؟   لُکو  ووٚنہکھ،  آ۔  تٔمۍ  ووٚن     لات  تہٕ  عزیٰ  سُنٛد  قسم،  اگر  مےٚ  وُچھ  سُہ  یِتھہٕ  پٲٹھۍ  نماز  پران،  بہٕ  تھاوٕ  تٔمۍ  سٕنٛزِ  گرد  نہِ  پٮ۪ٹھ  کھۅر  تہٕ  تٔمۍ  سٕنٛدِس  رویس  دِمہٕ  زمینس  پٮ۪ٹھ  رگڑ۔  پتہٕ  سپُد  یہِ  ییٚلہِ  تٔمۍ  حضور  صلی  اللہ  علیہ و سلم  نماز  وُچھ  پران،  سُہ  پوٚک  برونٛہہ  تِہٕنزِ  گردنہِ  پٮ۪ٹھ  کھۅر  تھاونہٕ  خٲطرٕ،  مگر  اچانک  وُچھ  لُکو  سُہ  پتھ  ژَلان  تہٕ  پنُن  بُتھ  اوس  کمہِ  تام  نِشہِ  بچاونٕچ  کوشش  کران،  تس  آو  پرٛژھنہٕ  ژےٚ  کیا  گٔے؟  تٔمۍ  ووٚن  مےٚ  تہٕ  تِمن  درمیان  ٲس  نارٕچ  اکھ  خندق  تہٕ  اکھ  ہولناک  چیز  تہٕ  بیٚیہِ  ٲسۍ  کینٛہہ  پَر۔  رسول  اللہ  صلی  اللہ  علیہ و سلمَو  فرموو  اگر  سُہ  مےٚ  قریب  یِیہِ  ہے،  مَلک  وُڈاوہن  تَس  لِشہِ۔  ﴿احمد،  مسلم،  نسائی﴾





  ابنِ  عباس  رضی  اللہ  عنہ  سٕنٛز  بیٛاکھ  روایت  چھےٚ  زِ  رسول  اللہ  صلی  اللہ  علیہ و سلم  ٲسۍ  مقام  ابراہیمس  پٮ۪ٹھ  نماز  پران،  اَپٲرۍ  درٛاو  ابوجہل  تہٕ  ووٚنُن  ﴿رسول  اللہ  صلی  اللہ  علیہ و سلمن  کُن﴾  اے  محمد  صلی  اللہ  علیہ و سلم،  کیا  مےٚ  اوسُے  نا  ژےٚ  اَمہِ  نِشہِ  منع  کوٚرمُت؟  تہٕ  اَمہِ  پتہٕ  لاجہِ  تٔمۍ  دھمکیہِ  دِنہِ۔  درجواب  چھِ  رسول  اللہ  صلی  اللہ  علیہ و سلم  تہِ  تَس  یورٕ  سختی  سان  بُتھ  پھِرن۔  اَتھ  پٮ۪ٹھ  ووٚن  تٔمۍ،  اے  محمد  صلی  اللہ  علیہ و سلم  ژٕہ  کتھ  پٮ۪ٹھ  چُھکھ  مےٚ  کھۅژناوان۔  خداے  سُنٛد  قسم  یَتھ  وٲدی  منٛز  چِھی  میٲنۍ  حمایتی  سارِوٕے  کھۅتہٕ  زیادٕہ۔  ﴿احمد،  ترمذی،  نسائی﴾





  یِمنٕے  واقعاتن  پٮ۪ٹھ  سُپُد  ییٚمہِ  سُوٗرُک  سُہ  حصہٕ  نٲزِل  یُس  ﴿کَلَا  اِنَ  الاِنسَانَ  لَیَطغیٰ﴾  پٮ۪ٹھہٕ  شروع  چُھ  گژھان۔  قدرتی  طور  گوٚژھ  ییٚمہِ  حصُک  مقام  سُے  آسُن  یُس  قرآن  کِس  یَتھ  سوٗرس  منٛز  تھاونہٕ  آمُت  چُھ۔  تِکیازِ  گۅڈنِچ  وحی  نٲزل  سپدنہٕ  پتہٕ  کوٚر  اسلامُک  اولین  اظہار  حضور  صلی  اللہ  علیہ و سلمو  نمازِ  سٍتی،  تہٕ  کفارن  سٍتۍ  گوٚو  بُتھۍ  لاگیہِ  ہُنٛد  آغاز  تہِ  ییٚمی  واقعہ  سٍتۍ۔


Heading: نٲزِل سپدنُک زمانہٕ
Text:
  اَمہِ کِس  مکی  تہٕ  مدنی  آسنس  منٛز  چُھ  اختلاف۔  البتہ  سوٗرٕکِس  مضمونس  پٮ۪ٹھ  غور  کرنہٕ  سٍتۍ  چُھ  یی  باسان  زِ  یہِ  گژِھہ  مکہ  معظمس  منٛزٕے  نٲزل  آسُن  گوٚمُت،  أسۍ  کرَو  برونٛٹھ  کُن  وضاحت۔


Heading: موضوع تہٕ مضمون
Text:
  اَمیُک  موضوع  چُھ  لُکھ  قرآن  کہ  قدر و قیٍمت  تہٕ  اہمیتہٕ  نِشہِ  واقف  کرٕنۍ۔  قرآن  مجیدکِس  ترتیبس  اندر  یہِ  سوٗرۂ  علق  پتہٕ  تھاونہٕ  سٍتۍ  چُھ  خۅد  یہِ  ظٲہر  سپدان  زِ  ییٚمہِ  پاک  کتابہِ  ہٕنٛدِ  نٲزل  گژھنُکھ  آغاز  سوٗرۂ  علق  کیٚو  پانٛژَو  آیاتَو  سٍتۍ  سپُدمُت  اوس  تٔتھۍ  متعلق  چُھ  یَتھ  سوٗرَس  منٛز  لُکن  وَننہٕ  آمُت  زِ  یہِ  سوٗرٕہ  کتھ  تقدیر  بناوَن  واجنہِ  رٲژ  اندر  چُھ  نٲزل  سپُدمُت،  یہِ  کِژھ  جلیل القدر  کتاب  چھےٚ  تہٕ  اَمیُک  نٲزل  گژُھن  کیا  معنی  چُھ  تھاوان۔





  سارِوٕے  برونٛٹھ  چُھ  اللہ  تعالیٰ ہن  اَتھ  منٛز  فرموومُت  زِ  اَسہِ  چُھ  یہِ  نٲزل  کوٚرمُت۔  یعنی  یہِ  چَھنہٕ  محمد  صلی  اللہ  علیہ و سلمن  ہٕنٛز  تصنیف  بلکہ  چھِ  اَمِکۍ  نٲزل  کرن  وٲلۍ  أسۍ۔





  اَمہِ  پتہٕ  آو  فرماونہٕ  زِ  اَمیُک  نزول  سپُد  سانہِ  طرفہٕ  شب  قدرِ  اندر۔  شب  قدرِ  چِھ  زٕہ  معنی  تہٕ  دۅشوے  چِھ  یَتھ  جایہِ  مقصود۔  اَکھ  یہِ  زِ  یہِ  چھےٚ  سۅ  رات  یَتھ  منٛز  تقدیرن  ہٕنٛدۍ  فٲصلہِ  چھِ  کرنہٕ  یِوان۔  یا  وَنو  دوٚیِمیٚن  لفظن  منٛز  زِ  یَتھ  رٲژ  اندر  چُھنہٕ  اَمیُک  نزول  محض  اکہِ  کتابہِ  ہُنٛد  نزولُے  یوت  کینٛہہ،  بلکہ  چھےٚ  یہِ  سۅ  کٲم  یۅسہٕ  نَہ  صرف  قریشن  ہُنٛد،  نہ  صرف  عربُک،  بلکہ  بدلاوِ  دُنیاہُک  تقدیر۔  یٔہے  کتھ  چھےٚ  سوٗرۂ  دُخانس  اندر  تہِ  فرماونہٕ  آمٕژ۔  ﴿وُچھِو،  سوٗرۂ  دُخانُک  دیباچہِ  تہٕ  حٲشیہ  3﴾  دوٚیُم  معنی  چُھس  یہِ  زِ  یہِ  چھےٚ  بڈٕ  تھدِ  پایِچ  عظمت  واجِنۍ  تہٕ  شرف  واجِنۍ  رات،  تہٕ  برونٛہہ  کُن  چھےٚ  اَتھ  یہِ  تشریح  کرنہٕ  آمٕژ  زِ  یہ  چھےٚ  ساسَو  ریٚتَو  کھۅتہٕ  زیادٕہ  بہتر۔  اَمہِ  سٍتۍ  چُھ  کفارِ  مکن  زَنتہٕ  تنبیہ  کرنہٕ  آمُت  زِ  توٚہۍ  چھِو  پننہِ  نادٲنی  ہٕنٛدِ  سببہٕ  یہِ  کتاب  پانس  خٲطرٕ  اکھ  مصیبت  سمجھان،  حالانکہ  ییٚمہِ  رٲژ  اَمہِ  کہ  نٲزل  گژھنُکھ  فٲصلہٕ  صٲدِر  آو  کرنہٕ  سۅ  ٲس  تیٖژاہ  خیر  و  برکت  واجِینۍ  رات  زِ  زانٛہہ  ٲس  نہٕ  انسٲنی  تواریخ  کیٚن  ساسن  ریٚتَن  منٛز  تہِ  انسان  سٕنٛدِ  رٕژرٕ  خٲطرٕ  سۅ  کٲم  سپٕزمٕژ  یۅسہٕ  اَتھ  راتس  منٛز  کرنہٕ  آیہِ۔  یہِ  کتھ  تہِ  چھےٚ  سوٗرۂ  دُخان  کِس  آیت  3 ہس  منٛز  بیٚیہِ  اکہِ  طریقہٕ  بیان  کرنہٕ  آمٕژ۔





  ٲخرس  پٮ۪ٹھ  آو  وَننہٕ  زِ  اَتھ  رٲژ  منٛز  چھِ  فرشتہٕ  تہٕ  جبریل  علیہ  السلام  پننِس  رب  سٕنٛدِ  اِذنہٕ  پرٛتھ  کانٛہہ  حکم  ہیٚتھ  نٲزل  سپدان  ﴿یَتھ  سوٗرۂ  دُخان  آیت  4  ہس  منٛز  اَمرِ  حکیم  وننہٕ  چُھ  آمُت﴾  تہٕ  یہِ  چھےٚ  شامہٕ  پٮ۪ٹھہٕ  صبح  تام  سراسر  سلامتی  ہٕنٛز  رات  آسان،  یعنی  اَتھ  منٛز  چُھنہٕ  کُنہِ  شَرُک  دخل  آسان،  تِکیازِ  اللہ  تعالیٰ  سٕنٛدۍ  تمام  فٲصلہٕ  چھِ  ٲخر  کار  رٕژرٕ  خٲطرٕ  آسان  حتیٰ  کہ  اگر  کُنہِ  قوم  کہ  تباہ  کرنُک  فٲصلہٕ  تہِ  سپدان  چُھ،  سُتہِ  چُھ  خیرٕ  خٲطرٕ  آسان  نہ  کہ  شرٕ  خٲطرٕ۔


Heading: نٲزِل سپدنُک زمانہٕ
Text:
  ییٚمہِ  کِس  مکی  تہٕ  مدنی  آسنس  منٛز  تہِ  چُھ  اختلاف۔  کینٛہہ  مفسرین  چھِ  ونان  زِ  جمہورن  نزدیک  چُھ  یہِ  مکی  تہٕ  کینٛہہ  مفسرین  چھِ  ونان  زِ  جمہورن  نزدیک  چُھ  یہِ  مدنی۔  ابن  زبیر  تہٕ  عطار  بن  یسار  سُنٛد  قَول  چُھ  زِ  یہِ  چُھ  مدنی۔  ابن  عباس  تہٕ  قتادہ  سٕنٛدۍ  زٕہ  قول  چھِ  منقول۔  اکھ  یہِ  زِ  مکی  چُھ،  تہٕ  بیاکھ  یہِ  زِ  مدنی  چُھ۔  حضرت  عایشہ  رضی  اللہ  عنہا  چھےٚ  اَتھ  مکی  قرار  دِوان۔  ابو حیان  صاحبُ  بحرِ المحیط  تہٕ  عبد  المنعم  ابن  الفرس  صاحبُ  احکامِ  القرآن  چِھ  اَمِکِس  مکی  آسنسٕے  ترجیح  دِوان۔  یوٚت  تام  زَن  امہِ  کہ  مضمونُک  تعلق  چُھ،  تَتھ  منٛز  چَھنہٕ  کانٛہہ  تِژھ  علامت  لبنہٕ  یِوان  یۅسہٕ  اَمہِ کِس  مکی  یا  مدنی  آسنس  کُن  اشارہ  آسہِ  کران۔


Heading: موضوع تہٕ مضمون
Text:
  سارِوٕے  برونٛٹھ  چھےٚ  آمٕژ  رسول  سوزنٕچ  ضرورت  بیان  کرنہٕ۔  تہٕ  سۅ  چھےٚ  یہِ  زِ  دُنیاہٕکۍ  لُکھ،  خواہ  تِم  اہل  کتابَو  منٛزٕ  چِھ  یا  مشرِکو  منٛزٕ،  یَتھ  کفرکِس  حالتس  منٛز  تِم  مبتلا  ٲسۍ،  تَمہِ  منٛزٕ  اوس  نہٕ  اَمہِ  ورٲے  تِہُنٛد  نیرُن  ممکن  زِ  اکھ  تِیُتھ  رسول  یِیہِ  سوزنہٕ  ییٚمۍ  سُنٛد  وجوٗد  خود  پننِس  رسالتس  پٮ۪ٹھ  روشن  دلیل  آسہِ،  تہٕ  سُہ  کرِ  لُکن  برونٛہہ  کنہِ  خداے  سٕنٛزِ  کتابہِ  تَمہِ  کِس  اصلی  تہٕ  صحیح  صورتس  منٛز  پیش  یۅسہٕ  باطل چو  تمام  ملاوٹَو  نِشہِ  پاک  آسہِ  یِمَو  سٍتۍ  پٔتِمہِ  آسمٲنی  کتابہٕ  آلودہ  کرنہٕ  چھےٚ  آمٕژ  تہٕ  بالکل  آسہِ  سیٚزرس  تہٕ  دُرست  تعلیماتن  پٮ۪ٹھ  مشتمل۔





  اَمہِ  پتہٕ  چھےٚ  اہل  کتابن  ہٕنٛزن  گمرٲہِیَن  متعلق  وضاحت  کرنہٕ  آمٕژ  زِ  تِمن  ہُنٛد  مختلف  وَتن  اندر  رَاونُک  وجہ  اوس  نہٕ  یہِ  زِ  اللہ  تعالیٰ ہن  کیا  ٲس  نہٕ  تِمن  کانٛہہ  رہنمٲئی  کٔرمٕژ،  بلکہ  تِم  ڈٲلۍ  اَمہِ  پتہٕ  زِ  راہِ  راستُک  واضح  بیان  اوس  تِمن  نِشہِ  ووتمُت۔  اَمہِ  نِشہِ  چُھ  پٲنۍ  پانے  یہِ  نتیجہ  نیران  زِ  پننیٚن  گمرٲہیَن  ہٕنٛدۍ  چھِ  تِم  پانے  ذمہٕ  دار۔  دۅنۍ  اگر  تِم  بیٚیہِ  خداے  سٕندِس  ییٚمِس  رسول  سٕنٛدِ  ذریعہ  واضح  بیان  یِنہٕ  پتہٕ  تہِ  وَتہِ  روزَن  ڈلانٕے،  تیٚلہِ  بڑِ  تِہٕنٛز  ذمہ  دٲری  بیٚیہِ  زیادٕہ۔





  اَتھ  سلسلس  منٛز  آو  یہِ  وَننہٕ  زِ  اللہ  تعالیٰ  سٕنٛدِ  طرفہٕ  یِم  انبیا ٔ  تہِ  آمٕتۍ  ٲسۍ  تہٕ  یِمہٕ  کتابہٕ  تہِ  سوزنہٕ  آمژٕ  آسہٕ،  تِمَو  اوس  نہٕ  اَمہِ  ورٲے  بیٚیہِ  کانٛہہ  حکم  دِیتمُت  زِ  سٲری  طریقہٕ  ترٲوِتھ  گژِھہ  خٲلص  خداے  سٕنٛزِ  بندگی  ہُنٛد  طریقہٕ  اختیار  کرنہٕ  یُن،  کٲنٛسہِ  دوٚیِمہِ  سٕنٛز  عبادت  تہٕ  بندگی،  اطاعت  تہٕ  پرستش  گژِھہ  نہٕ  اَتھ  سٍتۍ  شٲمل  یِنۍ  کرنہٕ۔  نماز  گژِھ  یِنۍ  قٲیِم  کرنہٕ  تہٕ  زکوٰت  گژِھہ  دِنہٕ  یِنۍ۔  یۅہے  چُھ  ہمیشہ  اکھ  صحیح  دین  روٗدمُت۔  اَمہِ  نِشہِ  تہِ  چُھ  یہِ  نتیجہ  پٲنۍ  پانے  نیران  زِ  اہل  کتابَو  یِمن  نَویٚن  نَویٚن  کتھن  ہُنٛد  اضافہ  ییٚمہِ  اصلی  دینہٕ  نِشہِ  ڈٔلِتھ  پننیٚن  مذہبن  منٛز  کوٚرمُت  چُھ  تِمہٕ  سارے  چھےٚ  بٲطل،  تہٕ  خداے  سُنٛد  یہِ  رسول  یُس  وۅنۍ  آمُت  چُھ،  چُھ  تٔتھۍ  اصلی  دینس  کُن  تِمن  واپس  پھیرنٕچ  دعوت  دِوان۔  





  ٲخرس  پٮ۪ٹھ  چُھ  صاف  صاف  ارشاد  سپُدمُت  زِ  یِم  اہل  کتاب  تہٕ  مُشرکین  ییٚمِس  رسولس  ماننہٕ  نِشہِ  انکار  کرن  تِم  چھِ  بدترین  خلایق،  تِمن  ہُنٛد  سزا  چُھ  اَبدی  جہنم،  تہٕ  یِم  لُکھ  ایمان  أنِتھ  صالح  عملن  ہُنٛد  طریقہٕ  اختیار  کرن  تہٕ  دُنیاہس  اندر  کرن  خدایس  کھۅژان  کھۅژان  زندگی  بسر،  تِم  چِھ  بہترین  خلایِق،  تِمن  ہُنٛد  جزا  چُھ  یہِ  زِ  تِم  روزَن  ہمیشہ  ہمیشہ  جنتس  منٛز،  خداے  گوٚو  تِمن  رٲضی  تہٕ  تِم  گٔے  خدایس  رٲضۍ۔


Heading: نٲزِل سپدنُک زمانہٕ
Text:
  اَمہِ کِس  مکی  تہٕ  مدنی  آسنس  منٛز  تہِ  چُھ  اختلاف۔  البتہ  قرآنس  سمجھِتھ  پرن  وول  ہرکانٛہہ  شخص  کرِ  یی  محسوس  زِ  یہِ  چُھ  مکی  سوٗرٕہ،  بلکہ  باسہِ  تس  اَمیُک  مضمون  تہٕ  اندازِ  بیان  وُچھِتھ  زِ  یہِ  آسہِ  مکہٕ  کِس  تَتھ  ابتدٲئی  دورَس  منٛز  نٲزل  سپُدمُت  ییٚلہِ  اِسلامٕکۍ  بُنیٲدی  عقیدٕہ  لُکن  برونٛہہ  کنہِ  انتہٲئی  دل  نشین  طریقہ  پیش  کرنہٕ  ٲسۍ  یِوان۔


Heading: موضوع تہٕ مضمون
Text:
  اِمیُک  موضوع  چُھ  موت  پتہٕ  دوٚیُم  زندگی،  تہٕ  تَتھ  منٛز  تِمن  سارِنٕے  عملن  ہُنٛد  اصل  تہٕ  پَھراکھ  انسانس  برنٛہہ  کُن  یُن  یِم  تٔمۍ  دُنیاہس  منٛز  کٔرِمٕتۍ  ٲسۍ۔  سارِوٕے  برونٛٹھ  چُھ  تریٚن  مختصر  کتھن  منٛز  یہِ  وَننہٕ  آمُت  زِ  موت  پتہٕ  کِتھہٕ  پٲٹھۍ  گژِھہ  دوٚیِم  زندگی  واقع  تہٕ  انسانس  خٲطرٕ  کِژھ  حٲران  کُن  آسہِ  سۅ۔  پتہٕ  چُھ  دۅن  کتھن  منٛز  وَننہٕ  آمُت  زِ  یٔہے  زمین  یَتھ  پٮ۪ٹھ  بِہِتھ  انسانن  بےفکر  روٗزِتھ  پرٛتھ  قسمٕکۍ  اعمال  چھِ  کٔرِمٕتۍ،  تَمہِ  دۅہ  لاگہِ  اللہ  تعالیٰ  سٕنٛدِ  حکمہٕ  کتھہٕ  کرنہِ  تہٕ  أکِس  انسانس  متعلق  دِیہِ  بیان  زِ  کمہِ  وقتہٕ  تہٕ  کتھ  جایہِ  تہٕ  کۅسہٕ  کٲم  ٲسٕن  کٔرمٕژ۔  اَمہِ  پتہٕ  چُھ  فرماونہٕ  آمُت  زِ  تَمہِ  دۅہ  نیرن  زمین کہ  پرٛتھ  کوٗنہٕ  منٛزٕ  انسان  چھۅکَو  چھۅکو  تاکہ  تِمن یِن  پنٕنۍ  اعمال  ہاونہٕ،  تہٕ  اعمالن  ہٕنٛز  یہِ  پیشی  آسہِ  تِیژاہ  مکمل  تہٕ  مفصل  زِ  ذرس  برابر  نیکی  یا  بدی  روزِ  نہٕ  سۅ  یۅسہٕ  نہٕ  برونٛٹھ  کُن  یِیہِ۔


Heading: نٲزِل سپدنُک زمانہٕ
Text:
  ییٚمہِ  کِس  مکی  تہٕ  مدنی  آسنس  منٛز  چُھ  اختلاف۔  حضرت  عبد  اللہ  بن  مسعود  رضی  اللہ  عنہ،  حسن  بصری،  عکرمہ  تہٕ  عطا ٔ  چِھ  ونان  زِ  یہِ  چُھ  مکی۔  حضرت  انس  بن  مالک  رضی  اللہ  عنہ  تہٕ  قتادہ  چِھ  ونان  زِ  یہِ  چُھ  مدنی۔  تہٕ  حضرت  ابن  عباسس  رضی  اللہ  عنہ  ہَن  نِشہِ  چِھ  زٕہ  قَول  منقول۔  اکھ  یہِ  زِ  یہِ  چُھ  مکی،  بیاکھ  یہِ  زِ  یہِ  چُھ  مدنی۔  البتہ  سوٗرُک  مضمون  تہٕ  اندازِ  بیان  چُھ  صاف  وَنان  زِ  یہِ  چُھ  مکی،  بلکہ  چُھ  مکہٕ کِس  ابتدٲئی  دَورس  منٛز  نٲزل  سپُدمُت۔


Heading: موضوع تہٕ مضمون
Text:
  اَمیُک  مقصد  چُھ  لُکھ  یہِ  سمجھاوٕنۍ  زِ  انسان  ییٚلہِ  ٲخرتُک  منکر  یا  تَمہِ  نِشہِ  غٲفل  چُھ  سپدان،  سُہ  کتھ  اخلٲقی  پستی  منٛز  چُھ  گِران،  تہٕ  سٍتی  چُھ  اِمیُک  مقصد  لُکھ  اَمہِ  کتھہِ  نِشہِ  خبردار  کرٕنۍ  زِ  ٲخرتس  منٛز  یِن  نہٕ  تِہِنٛزٕ  ظٲہری  عملَے  یاژٕ  وُچھنہٕ  بلکہ  سپدِ  تِہنٛدٮ۪ن  دِلن  اندر  چُھپٲوِمٕتیٚن  سِرن  تام  جانچ۔





  اَمہِ  مقصدٕ  خٲطرٕ  چھےٚ  عربس  منٛز  پھہلیمٕژ  سۅ  عام  بدامنی  دلیلہِ  رٔنگۍ  پیش  کرنہٕ  آمٕژ  ییٚمہِ  سٍتۍ  سورُے  مُلک  تنگ  اوس  آمُت۔  پرتھ  طرفہٕ  ٲس  خون  ریزی،  لوٗٹ  مار،  قبیلہٕ  ٲسۍ  قبیلن  پٮ۪ٹھ  چھاپہٕ  ترٛاوان  تہٕ  کانٛہہ  شخص  اوس  نہٕ  سکون  سان  رات  گُزٲرِتھ  ہیٚکان،  تِکیاز  أندری  أندری  اوس  انسانس  یہِ  خوف  روزان  زِ  خبر  صُبحٲے  ما  کرِ  دشمن  سانہِ  پستی  پٮ۪ٹھ  حملہٕ۔  یہِ  ٲس  اکھ  تِژھ  حالت  یَتھ  عربٕکۍ  سٲری  لُکھ  زانان  ٲسۍ  تہٕ  امِچ  قباحت  ٲسۍ  محسوس  کران۔  اگرچہِ  لوٗٹنہٕ  آمُت  اَتھ  پٮ۪ٹھ  ماتم  اوس  کران  تہٕ  لوٗٹن  وول  اوس  خۅش  سپدان،  مگر  ییٚلہِ  کٲنٛسہِ  لوٗٹن  وٲلِس  پانس  شامت  یِوان  ٲس،  پتہٕ  اوس  تِمن  تہٕ  فکرِ  تران  زِ  یہِ  کِژھ  بُرٕ حالت  چھےٚ  یَتھ  منٛز  أسۍ  مبتلا  چِھ۔  اَتھ  صورتِ  حالس  کُن  اشارٕہ  کٔرِتھ  چُھ  یہِ  وننہٕ  آمُت  زِ  موت  پتہٕ  دوٚیُم  زندگی  تہٕ  تَتھ  منٛز  خدایس  برونٛٹھہٕ  کنہِ  جواب  دِہی  نِشہِ  ناوٲقف  سپدِتھ  چُھ  انسان  پننِس  رب  سُنٛد  ناشکر  بنیومُت،  سُہ  چُھ  خداے  سٕنٛدٮ۪ن  دِنہٕ  آمتیٚن  طاقتن  ظلم  و  ستم  تہٕ  غارت گری  خٲطرٕ  استعمال  کران،  سُہ  چُھ  مال  و  دولت  کِس  محبتس  منٛز  اوٚن  سپدِتھ  پرٛتھ  طریقہٕ  تَتھ  حٲصل  کرنٕچ  کوشش  کران،  خواہ  سُہ  کوتاہ  تہِ  ناپاک  تہٕ  خطرناک  طریقہٕ  کونہٕ  آسہِ،  تہٕ  تٔمۍ  سٕنٛز  حالت  چھےٚ  اَتھ  کتھہِ  پٮ۪ٹھ  پانے  گوٲہی  دِوان  زِ  سُہ  چُھ  پننِس  رب  سٕنٛزن  عطا  کرنہٕ  آمژن  قُوژَن  ہُنٛد  غلط  استعمال  کٔرِتھ  تٔمۍ  سٕنٛز  ناشکری  کران۔  أمۍ  سٕنٛز  آسہِ ہے  نہٕ  ہرگز  تہِ  یہِ  رٔوِش  اگر  أمِس  تَمہِ  وقتُک  پَے  آسہِ ہا  ییٚلہِ  قبرو  منٛزٕ  زندٕہ  سپدِتھ  وۅتھُن  آسہِ،  تہٕ  ییٚلہِ  تِم  ارادٕہ،  بیٚیہِ  اغراض  و  مقاصد  دِلَو  منٛزٕ  کٔڑِتھ  برونٛٹھہٕ  کنہِ  یِن  تھاونہٕ  یِہِنٛدِ  تحریکہٕ  سٍتۍ  دُنیاہس  منٛز  رنگہٕ  رنگہٕ  کامہِ  آسہٕ  کرِمژٕ۔  تَمہِ  وقتہٕ  آسہِ  انسانن  ہٕنٛدِس  ربس  خوب  معلوم  زِ  کُس  کیا  ہیٚتھ  چُھ  آمُت،  تہٕ  کس  سٍتۍ  کُس  برتاو  گِژھ  یُن  کرنہٕ۔


Heading: نٲزِل سپدنُک زمانہٕ
Text:
  اَمہِ کِس  مکی  آسنس  منٛز  چُھنہٕ  کانٛہہ  اختلاف۔  بلکہ  چُھ  اَمہِ کِس  مضمونس  پٮ۪ٹھ  غور  کرنہٕ  سٍتۍ  باسان  زِ  یہِ  چُھ  مکہ  معظمہ کِس  ابتدٲئی  دَورس  منٛز  نٲزل  سپُدمُت۔


Heading: موضوع تہٕ مضمون
Text:
  اَمیُک  موضوع  چُھ  قیامت  تہٕ  ٲخرت۔  سارِوٕے  برونٛہہ  چِھ  لُکھ  یہِ  ؤنِتھ  کھۅژناونہٕ  آمٕتۍ  زِ  عظیم  حٲدثہٕ!  کیا  چُھ  سُہ  عظیم  حٲدثہٕ؟  توٚہۍ  کیا  زٲنِو  زِ  سُہ  عظیم  حٲدثہٕ  کیا  چُھ؟  یِتھہٕ  پٲٹھۍ  چُھ  بوزن  والیٚن  کُنہِ  ہولناک  واقع  پیش  ینٕچ  خبر  بوزنہٕ  خٲطرٕ  تیار  کرنہٕ  پتہٕ  دۅن  کتھن  منٛز  تِمن  برونٛٹھہٕ کنہِ  قیامتُک  نقشہِ  پیش  کرنہٕ  آمُت  زِ  تَمہِ  دۅہ  آسن  لُکھ  گھبراہٹ  کِس  عالمس  منٛز  تِتھہٕ  پٲٹھۍ  پرٛتھ  طرفہٕ  پھیران  یِتھہٕ  پٲٹھۍ  گاشس  کُن  پونپٕرۍ  چٔھکرِتھ  چِھ  آسان،  تہٕ  پہاڑن  ہُنٛد  آسہِ  یہِ  حال  زِ  تِم  نیرن  پننہِ  جایہِ  نیٚبر،  تِہِنٛز  بندش  گژِھہ  ختم  تہٕ  تِم  روزَن  دونہِ متہِ  پھمبٕکۍ  پٲٹھۍ۔  پتہٕ  چُھ  آمُت  وَننہٕ  زِ،  ٲخرتس  منٛز  گژِھہ  فٲصلہٕ  اَتھ  بنیادس  پٮ۪ٹھ  زِ  کٔمِس  شخصہٕ  سٕنٛدۍ  نیک  اعمال  چِھ  بُرٕ  اعمالَو  کھۅتہٕ  وزن  دار،  تہٕ  کٔمۍ  سٕنٛدٮ۪ن  نیک  اعمالن  ہُنٛد  وزن  چُھ  تٔمۍ  سٕنٛدٮ۪و  بُرٕ  اعمالَو  کھۅتہٕ  لوٚت۔  گۅڈنِکہِ  قسمہٕ کیٚن  لُکن  آسہِ  عٲش  نصیبس  ییٚمہِ  سٍتۍ  تِم  خۅش  گژھن،  تہٕ  دوٚیِمہِ  قسمٕکۍ  لُکھ  یِن  تَتھ  سَنہِ  کھیہِ  منٛز  چھکنہٕ  یۅسہٕ  نارٕ  سٍتۍ  بٔرِتھ  آسہِ۔


Heading: نٲزِل سپدنُک زمانہٕ
Text:
  ابو  حیان  تہٕ  شوکانی  چِھ  ونان  زِ  یہِ  چُھ  تمام  مفسرینن  نزدیک  مکی،  تہٕ  امام  سیوطی  سُنٛد  قَول  چُھ  زِ  مشہور  ترین  کتھ  چھےٚ  یٔہے  زِ  یہِ  چُھ  مکی،  البتہ  کینٛہہ  روایتہٕ  چھےٚ  تِژٕھہ  ییٚمہِ  کِس  بُنیادس  پٮ۪ٹھ  اَتھ  مدنی  چُھ  وَننہٕ  آمُت۔  اَسہِ  چُھ  اَمہِ  کِس  مضمونس  پٮ۪ٹھ  غور  کرنہٕ  سٍتۍ  باسان  زِ  یہِ  چُھ  مکہ  معظمہ  کِس  ابتدٲئی  دَورس  منٛز  نٲزِل  سپٕدۍ  مٕتیٚو  سوٗرَو  منٛزٕ۔


Heading: موضوع تہٕ مضمون
Text:
  اَتھ  منٛز  چِھ  لُکھ  دُنیا  پرستی  ہٕنٛدِ  بُرٕ  انجام  نِشہِ  خبردار  کرنہٕ  آمٕتۍ  ییٚمہِ  وجہ  کِنۍ  تِم  قبرِ  ہٕنٛدِس  بٔٹھِس  تام  زیادٕہ  کھۅتہٕ  زیادٕہ  مال  و  دولت،  دُنیٲوی  فٲیدٕہ  تہٕ  لذت،  بیٚیہِ  منصب  تہٕ  اقتدار  حٲصل  کرنہٕ  خٲطرٕ  تہٕ  اَتھ  منٛز  اَکھ  أکِس  برونٛٹھ  نیرنہٕ چہِ  کوششہِ  منٛز،  تہٕ  یِمنٕے  چیزن  ہٕنٛدِس  حٲصل  کرنس  پٮ۪ٹھ  فخر  کران  روزان  چِھ۔  تہٕ  اَمہِ  اکہِ  فکرِ  چِھ  یِم  تیتیاہ  آوٕرۍ  تھٲوِمٕتۍ  زِ  یِمن  چُھنہٕ  اَمہِ  کھۅتہٕ  بالاتر  چیزس  کُن  توجہ  دِنُک  ہوشی۔  اَمہِ کِس  بُرٕ  انجامس  پٮ۪ٹھ  تنبیہ  کرنہٕ  پتہٕ  چُھ  لُکن  یہِ  وننہٕ  آمُت  زِ  یِمہٕ  نعمتہٕ  توٚہۍ  بےٚفکری  سان  ییٚتہِ  وَٹان  چِھو،  یِمہٕ  چَھنہٕ  محض  نعمَژے  یاژٕ  کینٛہہ،  بلکہ  چھےٚ  تُہٕنٛدِ  آزمٲیشہِ  ہُنٛد  سامانہٕ  تہِ۔  یِمَو  منٛزٕ  آسیٚو  تۅہیہِ  پرٛتھ  نعمت  کِس  بارس  منٛز  ٲخرتس  منٛز  جواب  دِہی  کرٕنۍ۔


Heading: نٲزِل سپدنُک زمانہٕ
Text:
  اگرچہ  مجاہد  قتادہ  تہٕ  مقاتِل  اَتھ  مدنی  چِھ  ونان  ،البتہ  مفسرینن  ہٕنٛز  عظیم  اکثریت  چھےٚ  اَتھ  مکی  قرار  دِوان۔  تہٕ  اَمیُک  مضمون  چُھ  یہِ  شہادت  دِوان  زِ  یہِ  آسہِ  مکہ  معظمہ کِس  تہِ  ابتدٲئی  دَورس  منٛز  نٲزل  سپُدمُت  ییٚلہِ  اسلامٕچ  تعلیم  مختصر  تہٕ  سٮ۪ٹھاہ  دلنشین  کتھن  منٛز  بیان  ٲس  یِوان  کرنہٕ،  تاکہ  یہِ  کھسہِ  پٲنۍ  پانے  لُکن  ہٕنٛزن  زیٚوَن  پٮ۪ٹھ۔


Heading: موضوع تہٕ مضمون
Text:
  یہِ  سوٗرٕہ  چُھ  جامع  تہٕ  مختصر  کلامُک  جامع  نمونہٕ۔  اَتھ  منٛز  چُھ  بالکل  دُوٹوک  طریقس  منٛز  وَننہٕ  آمُت  زِ  انسان  سٕنٛزِ  کامیٲبی  ہٕنٛز  وَتھ  کۅسہٕ  چھےٚ،  تہٕ  أمۍ  سٕنٛزِ  تبٲہی  تہٕ  بربٲدی  ہٕنٛز  وَتھ  کۅسہٕ  چھےٚ۔  امام  شافعی  رحمتہ  اللہ ہن  چُھ  سٮ۪ٹھاہ  صحیح  ووٚنمُت  زِ  ہرگاہ  لُکھ  اَتھ  سوٗرس  پٮ۪ٹھ  غور  کرن  یۅہے  چُھ  تِہِنٛدِ  ہدایتٕ  خٲطرٕ  کٲفی۔  صحابۂ  کرامن  ہٕنٛزن  نظرن  منٛز  کیا  اہمیت  ٲس  اَتھ  سوٗرس،  تَمیُک  اندازٕ  ہیٚکہِ  ییٚمہِ  کتھہِ  سٍتۍ  کرنہٕ  یِتھ  زِ  عبد  اللہ  بن  حصن  الدارِمی  ابومدینہ  سٕنٛدِ  روایت  مطٲبق  ییٚلہِ  اصحابِ  رسولو  منٛز  زٕہ  نفر  اکھ  أکِس  سمکھٕہن،  توٚت  تام  ٲسۍ  نہٕ  جُدا  سپدان  یوٚت  تام  نہٕ  اَکھ  أکِس  یہِ  سوٗرۂ  عصر  بوزناوٕہن۔  ﴿طبرانی﴾


Heading: نٲزِل سپدنُک زمانہٕ
Text:
  تمام  مفسرن  ہُنٛد  چُھ  اَتھ  کتھہِ  پٮ۪ٹھ  اتفاق  زِ  یہِ  سوٗرٕہ  چُھ  مکی  تہٕ  اَمہِ کِس  مضمونس  تہٕ  اندازِ  بیانس  پٮ۪ٹھ  غور  کرنہٕ  سٍتۍ  چُھ  باسان  زِ  یہِ  چُھ  مکہ معظمہ  کِس  ابتدٲئی  دَورس  منٛز  نٲزل  سپٕدۍ  مٕتیٚو  سوٗرَو  منٛزٕ۔


Heading: موضوع تہٕ مضمون
Text:
  اَتھ  منٛز  چھےٚ  کینٛژھن  تِژھن  اخلٲقی  بُرٲیِیَن  مذمت  کرنہٕ  آمٕژ  یِمہٕ  جٲہلیت  کِس  معاشرس  منٛز  زرپرست  مال  دارن  منٛز  آسہٕ  لبنہٕ  یِوان،  یہِ  ناپسندیدٕہ  کردار  پیش  کرنہٕ  پتہٕ  چُھ  یہِ  وَننہٕ  آمُت  زِ  ٲخرتس  منٛز  کیا  انجام  آسہِ  تِمن  لُکن  ہُنٛد  یِم  اَمہِ  قسمٕکۍ  آسن۔  یِمہٕ    دۅشوے  کتھہٕ  چھےٚ  تَتھ  اندازس  منٛز  بیان  کرنہٕ  آمژٕ  ییٚمہِ  سٍتۍ  بوزن  وٲلۍ  سُنٛد  ذہن  پٲنۍ  پانے  اَتھ  نتیجس  پٮ۪ٹھ  واتان  چُھ  زِ  اَمہِ  قسمہٕ  کِس  کردارس  گژِھہ  یۅہے  انجام  آسُن،  بیٚیہِ  چُھنہٕ  چونکہ  دُنیاہس  منٛز  اَمہِ  قسمہٕ کیٚن  کردار  والیٚن  کانٛہہ  سزا  میلان،  بلکہ  چِھ  تِم  پھۅلان  تہٕ  نَوان  باسان،  اَمہِ  موجوب  چُھ  ٲخرتُک  برپا  سپدُن  قطعی  ناگزیر  ﴿یعنی  بالکل  ضروری﴾۔





  یَتھ  سوٗرس  اگر  تِمن  سوٗرَن  ہٕنٛدِس  تسلسُلس  منٛز  تھاونہٕ  یِتھ  وُچھنہٕ  یِیہِ  یِم  سوٗرۂ  زلزال  پٮ۪ٹھہٕ  یورتام  پکان  چِھ،  تیٚلہِ  ہیٚکہِ  انسان  بڑٕجان  پٲٹھۍ  سمجھِتھ  زِ  مکہ  معظمہ کِس  ابتدٲئی  دَورس  منٛز  کِتھہٕ  پٲٹھۍ  ٲسۍ  اسلامی  عقٲید  تہٕ  اَمِکۍ  اخلٲقی  تعلیمات  لُکن  ذہن  نشین  کرنہٕ  آمٕتۍ۔


Heading: نٲزِل سپدنُک زمانہٕ
Text:
  یہِ  سوٗرٕہ  چُھ  بالاتفاق  مکی۔  تہٕ  ہرگاہ  اَمیُک  تواریخی  پسِ  منظر  نظرن  تل  یِیہِ  تھاونہٕ  تیٚلہِ  چُھ  باسان  زِ  اَمیُک  نزول  آسہِ  مکہ معظم  کِس  تہٕ  ابتدٲئی  دورَس  منٛز  سپُدمُت۔


Heading: موضوع تہٕ مضمون
Text:
  اَمہِ  برونٛہہ  چُھ  اَسہِ  ﴿تلخیص﴾  سورۂ  بروٗج  حاشیہ  4  کِس  تفسیرس  منٛز  بیان  کوٚرمُت  زِ  نَجرانس  اندر  یُس  ظلم  یمنٕکۍ  یہوٗدۍ  بادشاہ  ذُونُواسَن  مسیح  علیہ  السلام  سٕنٛدیٚن  پیرو  کارن  سٍتۍ  کوٚرمُت  اوس،  تمیُک  بدلہٕ  ہیٚنہٕ  خٲطرٕ  اوس  حبشِکۍ  عیسٲے  سلطنتَن  یمنَس  پٮ۪ٹھ  حملہٕ  کٔرِتھ  حِمیری  حکومتُک  خٲتمہٕ  کوٚرمُت  تہٕ  525  منٛز  ٲس  اَتھ  پوٗرٕہ  علاقس  پٮ۪ٹھ  حبشی  حکومت  قٲیِم  سپٕزمٕژ۔  یہِ  سٲرٕے  کاروٲئی  ٲس  دراصل  قسطنطنیہ  کہ  روٗمی  سلطنت  کہ  تہٕ  حبشہِ  کہ  حکومت  کہ  باہمی  اَتھواسہٕ  سپٕزمٕژ۔  یہِ  سورُے  کینٛہہ  اوس  نہٕ  صرف  مذہبی  جزبہٕ  کِنۍ  سپُدمُت  کینٛہہ،  بلکہ  ٲسۍ  اَتھ  پٔتۍ  کِنۍ  سیٲسی  تہٕ  معٲشی  اغراض  تہِ  کٲم  کران،  غالباً  ٲسۍ  یِمے  اَمِکۍ  اصل  مُحرک  تہٕ  عیسٲے  مظلوٗمن  ہٕنٛدِ  خوٗنُک  انتقام  اوس  نہٕ  اکہِ  بہانہٕ  ورٲے  کِہِنۍ۔  روٗمی  سلطنت  ییٚتہِ  پٮ۪ٹھہٕ  مصرس  تہٕ  شامس  پٮ۪ٹھ  قٲبض  سپٕزمٕژ  ٲس  تَمی  وقتہٕ  پٮ۪ٹھہٕ  ٲس  تٔمۍ  سٕنٛز  یہِ  کوشش  زِ  مشرقی  افریقہ،  ہندوستان،  انڈونیشیا  بیترِ  ملک  تہٕ  روٗمی  مقبوٗضاتن  درمیان  یَتھ  تجارتس  پٮ۪ٹھ  ہتہٕ  وادَو  ؤرِیَو  پٮ۪ٹھہٕ  عربٕکۍ  قٲبض  چِھ  روٗدِمٕتۍ،  تَتھ  کڑِ  عربہٕ کیٚن  ہٕنٛدِ  قبضہٕ  منٛزٕ  تہٕ  رٹہِ  پننِس  قبضس  منٛز۔  اَمہِ  مقصدٕ  خٲطرٕ  اوس  24  یا  25  قبل  مسیح  اندر  قیصر  آگسٹَس  ہَن  اکھ  بوٚڈ  فوج  روٗمی  جنرل  اَیلِیَس  گالوس  (Aelius  G  Allus)  سٕنٛدِس  قیادتس  منٛز  عرب  کِس  مغربی  سٲحلس  پٮ۪ٹھ  وولمُت  تاکہ  سُہ  گژِھہ  تَتھ  سمندری  وَتہِ  پٮ۪ٹھ  قٲبض  یۅسہٕ  جنوبی  عرب  کِنۍ  شام  گژھان  ٲس۔  البتہ  عرب  کیٚو  شدید  جغرٲفی  حالاتَو  کٔر  یہِ  مُہم  ناکام۔  اَمہِ  پتہٕ  چِھ  رومی  پنُن  جنگی  بیڑٕہ  بحر  اَحمرس  منٛز  اَنان  تہٕ  تِم  چِھ  عرب  کیٚن  ہٕنٛز  سۅ  تجارت  ختم  کران  یۅسہٕ  تِم  سمندری  وَتہِ  کران  ٲسۍ،  تہٕ  صرف  چھےٚ  خشک  وَتھ  تِہِنٛدِ  خٲطرٕ  باقی  روزان۔  أتھۍ  خشک  وَتہِ  قبضہٕ  کرنہٕ  مۅکھہٕ  چِھ  تِم  حبشہِ کِس  عیسٲے  حکومتس  سٍتۍ  اتھہٕ  واس  کران  تہٕ  سمندری  بیڑٕہ  سٍتۍ  چِھس  مدد  کران  تہٕ  پتہٕ  چِھس  یَمنُک  قٲبض  بناوان  ﴿ییٚتہِ  شاہِ  حبش  سٕنٛدِ  طرفہٕ  ابرہہ  ناوُک  اکھ  شخص  نٲیب  چُھ  مقرر  سپدان۔﴾





  یمنَس  منٛز  پورٕ  پٲٹھۍ  پنُن  اقتدار  مضبوط  کرنہٕ  پتہٕ  لٲج  اَبرہَن  تَمہِ  مقصدٕ  خٲطرٕ  کٲم  کرٕنۍ  یُس  اَتھ  مُہمہِ  ابتدا  پٮ۪ٹھہٕ  رومی  سلطنت  تہٕ  تٔمۍ  سٕنٛدٮ۪ن  حلیف  حبشی  عیسایَن  نظرن  تل  اوس۔





  ابرہَن  کرنوو  اَمہِ  مقصدٕ  خٲطرٕ  یمنہٕ  کِس  دار السلطنت  صنعاہَس  اندر  اکھ  عظیم الشان  کلیسہٕ  تعمیر  ییٚمِچ  ذکر  عرب کیٚو  مورِخو  اَلقَلیس  یا  القُلَیس  کہ  ناوٕ  کٔرمٕژ  چھےٚ۔  ﴿یہِ  چُھ  یونٲنۍ  لفظ    Ekklesiaہُک  معرب  تہٕ  اردو  لفظ  کلیسا  تہِ  چُھ  اَمی  یوٗنٲنۍ  لفظہٕ  نِشہِ  درٛامُت﴾  محمد  بن  اسحاق  چِھ  روایت  کران  زِ  یہِ  کٲم  اَند  واتناونہٕ  پتہٕ  لیٚوکھ  تٔمۍ  شاہِ  حبشس  زِ  بہٕ  روزٕ  نہٕ  عربہٕ  کیٚن  ہُنٛد  حج  یَتھ  کلیسس  کُن  پھِرنہٕ  ورٲے۔  ابن  کثیرن  چُھ  لیٚوکھمُت  زِ  تٔمۍ  کوٚر  یمنَس  اندر  علی  العلان  پننہِ  اَمہِ  ارادُک  اظہار  تہٕ  بیٚیہِ  کرنووُن  اَمیُک  اعلان۔  تٔمۍ  سٕنٛدِ  اَمہِ  حرمتُک  مقصد  اوس  سٲنۍ کِنۍ  یہِ  زِ  عربہٕ  کیٚن  گژِھہ  شرارت  کھسُن  تاکہِ  تِم  گٔژھن  تِژھہ  کانٛہہ  کاروٲئی  کرٕنۍ  ییٚمہِ  سٍتۍ  تَس  مکس  پٮ۪ٹھ  حملہٕ  کرنُک  تہٕ  کعبہٕ  لٔرناونُک  بہانہٕ  میلہِ۔  محمد  بن  اسحاق  سُنٛد  بیان  چُھ  زِ  تٔمۍ  سٕنٛدِس  اَتھ  اعلانس  پٮ۪ٹھ  سپُد  عربُک  اَکھ  شخص  غضب  ناک  تہٕ  تٔمۍ  کوٚر  اَتھ  کلیسس  اندر  أژِتھ  پیشاب۔  تہٕ  مقاتِل  بن  سلیمان  چُھ  روایت  کران  زِ  قریشکۍ  کینٛہہ  نوجوان  گٔے  تہٕ  دِیتُک  اَتھ  کلیسس  نار۔  یِمَو  منٛزٕ  اگر  کانٛہہ  واقع  پیش  آسِہ  آمُت  سۅ  چھَنہٕ  قابل  تعجب  کتھ  کینہہ،  البتہ  یہِ  کتھ  چھَنہٕ  دوٗر  زِ  اَبرہن  آسہِ  پننِس  نفرس  اَتھہِ  یِژھ  حرکت  کرنٲومٕژ  تاکہ  تس  میلہِ  ہے  مکس  پٮ۪ٹھ  حملہٕ  کرنُک  موقع،  تہٕ  یِتھہٕ  پٲٹھۍ  کرِہے  سُہ  قریشن  تباہ  تہٕ  سارِنٕے  اہلِ  عربن  مرعوب  کٔرِتھ  کرِہے  پنٕنۍ  دۅشوے  مقصد  پوٗرٕ۔  بہرحال  دۅشوٕیو  صورتَو  منٛزٕ  یۅسہٕ  تہِ  صورت  آسہِ،  ییٚلہِ  اَبرہس  نِشہِ  یہِ  رپورٹ  ووت  زِ  کعبہ  کیٚو  اعتقادیوٚ  چُھ  أمۍ  سٕنٛدِس  کلیسس  توہین  کوٚرمُت،  تٔمۍ  کھیٚوو  قسم  زِ  توٚت  تام  بیٚہمنہٕ  بہٕ  آرام  سان  یوٚت  تام  نہٕ  کعبہ  لٔرناوَن۔





  اَمہِ  پتہٕ  سپُد  سُہ  570،  یا  571  منٛز  60  ساس  فوج  تہٕ  13  ۂسۍ  ﴿بیٚکہِ  روایتہٕ  9  ۂسۍ﴾  ہیٚتھ  مکس  کُن  روزنہٕ۔  وَتہِ  اندر  چُھ  گۅڈٕ  یمَنُک  اکھ  سردار  ذُونفر  عربہٕ  کیٚن  ہُنٛد  اکھ  لشکر  جمع  کٔرِتھ  أمِس  مزاحمت  کران  مگر  سُہ  چُھ  شکست  کھیٚتھ  گرفتار  سپدان۔  پتہٕ  چُھ  خثعم کِس  علاقس  منٛز  اکھ  عربُک  سردار  نفیل  بن  حبیب  خثمی  پنُن  قبیلہٕ  ہیٚتھ  مقابلہٕ  کران،  مگر  سُتہِ  چُھ  شکست  کھیٚتھ    گرفتار  سپدان  تہٕ  پنُن  زُو  بچاونہٕ  خٲطرٕ  چُھ  سُہ  بدرقہٕ  ﴿وَتہٕ  ہاوُک﴾  سٕنٛز  خدمت  انجام  دِنۍ  قبول  کران۔  طایفس  اندر  وٲتِتھ  چُھس  بنی  ثقیف  ﴿تہِ  مقابلٕچ  ہمت  نہ  آسنہٕ  کِنۍ﴾  ونان،،  أسۍ  کرَو  وَتھ  ہاونہٕ  مۅکھہٕ  بدرقہٕ  فراہم۔  اَبرہہ  چُھ  یہِ  کتھ  مانان  تہٕ  بنی  ثقیف  چُھ  ابورِ  غال  ناوُک  اَکھ  شخص  یِمن  سٍتۍ  دِوان۔  ییٚلہِ  مکہ  ترٛے  کوس  دوٗر  روٗر،  المُغمس  ﴿یا  المغمِس﴾  نٲوۍ  جایہِ  وٲتِتھ  چُھ  ابورِ  غال  ناوُک  شخص  مران،  تہٕ  عربٕکۍ  روٗدۍ  واریاہس  کالس  أمۍ  سٕنٛزِ  قبرِ کنہِ  لایان۔





  محمد  بن  اسحاق  چِھ  روایت  کران  زِ  المغمس  پٮ۪ٹھہٕ  چُھ  ابرہہ  پننِس  برونٛہہ  پکن  وٲلِس  فوجی  دستس  برونٛہہ  کڑان  تہٕ  سُہ  چُھ  اہلِ  تِہامہَ  تہٕ  قریشن  ہٕنٛدۍ  واریاہ  چاروٲے  لوٗٹہٕ  نِوان  یِمن  منٛز  رسول  اللہ  صلی  اللہ  علیہ و سلمن  ہٕنٛدِس  بُڈِبب  عبد  المطلب  سٕنٛدۍ  زٕہ  ہَتھ  اوٗنٹ  تہِ  ٲسۍ۔  اَمہِ  پتہٕ  چُھ  پنُن  اَکھ  ایلچی  مکہ  سوزان  تہٕ  تٔمۍ  سٕنٛدِ  ذریعہ  چُھ  اہلِ  مکن  یہِ  پیغام  دِوان  زِ  بہٕ  چُھس  نہٕ  تۅہیہِ  سٍتۍ  لڑنہِ  آمُت  بلکہ  چُھس  بہٕ  یہِ  گھرٕ  ﴿کعبہ﴾  لٔروٕنہِ  آمُت۔  اگر  توٚہۍ  لٔڑِو  نہٕ،  بہٕ  واتناو  نہٕ  تُہٕنٛدِس  جان و مالس  کانٛہہ  نقصان۔  اَمہِ  علاوٕہ  چُھ  یہِ  پننِس  ایلچی یَس  یہِ  ہدایت  تہِ  دِوان  زِ  اگر  اہل  مکہ  کتھ  یَژھن  کرٕنۍ  تیٚلہِ  أنۍ زٮ۪ن  تِہُنٛد  سردار  مےٚ  نِشہِ۔  مکُک  سارِوٕے  کھۅتہٕ  بوٚڈ  سردار  اوس  تَمہِ  وقتہٕ  عبد  المطلب۔  ایلچی  سمکھیاو  تس  تہٕ  واتنوونَس  ابرہہ  سُنٛد  پیغام۔  تِمو  ووٚن  زِ  اَسہِ  چُھنہٕ  ابرہہ  ہس  سٍتۍ  لڑنُک  طاقت  کینٛہہ۔  یہِ  چُھ  خداے  سُنٛد  گھرٕ،  سُہ  اگر  ییٚژِھہ  سُہ  بچاوِ  پننِس  گھرس۔  ایلچی  چُھکھ  ونان  توٚہۍ  پٔکِو  مےٚ  سٍتۍ  ابرہہ  ہس  نِشہِ۔  تِم  چھِ  اَتھ  پٮ۪ٹھ  رٲضۍ  گٔژِھتھ  تس  سٍتۍ  گژھان۔  تِم  ﴿عبد  المطلب﴾  ٲسۍ  تیتیاہ  خوبصورت  تہٕ  شاندار  زِ  تِمن  وُچِھتھ  چُھ  ابرہہ  سٮ۪ٹھاہ  متٲثر  سپدان  تہٕ  پننہِ  تختہٕ  پٮ۪ٹھہٕ  بۅن  ؤسِتھ  چُھ  تِمن  نِشہِ  بیٚہوان۔  پتہٕ  چُھکھ  پرٛژھان  توٚہۍ  کیا  چِھو  یَژھان۔  تِمو  ووٚنہس  زِ  یِم  میٲنۍ  اوٗنٹ  رٹنہٕ  آمٕتۍ  چِھ  تِم  گژھن  مےٚ  واپس  کرنہٕ  یِنۍ۔  ابرہہ  چُھکھ  ونان  زِ  بہٕ  گٔیاس  توٚہۍ  وُچھِتھ  واریاہ  متٲثر،  مگر  تُہٕنٛزِ  اَمہِ  کتھہِ  گِرٲوِنَو  توٚہۍ  میانیٚن  نظرن  منٛز،  توٚہۍ  چِھو  پننیٚن  اوٗنٹن  ہُنٛد  مطالبہٕ  کران  تہٕ  یہِ  گھرٕ  یُس  تُہُنٛد  تہٕ  تُہٕنٛدِ  آبٲئی  دینُک  مرجع  ﴿رجوع  کرنٕچ  جاے﴾  چُھ،  اَتھ  بارس  منٛز  چِھو  نہٕ  کِہِنۍ  وَنان،  تِم  چِھس  ونان  بہٕ  چُھس  صرف  پننیٚن  اوٗنٹن  ہُنٛد  مٲلک  تہٕ  تِمنٕے  متعلق  چُھس  تۅہیہِ  درخواست  کران۔  روٗد  وۅنۍ  یہِ  گھرٕ،  اَتھ  چھُ  اَکھ  رب،  سُہ  کرِ  اَتھ  پانے  حفاظت۔  ابرہہ  چُھکھ  ونان  سُہ  ہیٚکہِ  نہٕ  اَتھ  مےٚ  نِشہِ  بچٲوِتھ۔  عبد المطلب  چِھس  ونان  توٚہۍ  زٲنِو  تہٕ  سُہ  زانہِ۔  اَمہِ  پتہٕ  چِھ  تِم  پنٕنۍ  اوٗنٹ  ہیٚتھ  واپس  یِوان۔





  ابن  عباس  سٕنٛز  روایت  چھےٚ  اَمہِ  نِشہِ  مختلف۔  تَتھ  منٛز  چَھنہٕ  اوٗنٹن  ہٕنٛدِ  مطالبٕچ  کانٛہہ  ذکر۔  ﴿اَمہِ  روایت  مطٲبق﴾  چِھ  عبد اللہ  پانے  تس  نِشہِ  گژھان  تہٕ  ونان  چِھس  ژےٚ  کیا  ٲسٕے  یور  ینٕچ  ضرورت؟  اگر  ژےٚ  کانٛہہ  چیز  بکار  اوسُے  اَسہِ  سوٗزِہے  ناد،  أسۍ  اَنہَو  پانے  چٲنِس  خدمتس  منٛز۔  سُہ  چُھ  ونان،  اَسہِ  چھُ  بوٗزمُت  زِ  یہِ  گھرٕ  چُھ  اَمنُک  گھرٕ،  بہٕ  چھُس  امِیُک  اَمن  ختم  کرنہِ  آمُت۔  عبد المطلب  چھِس  ونان  یہِ  گھرٕ  چھُ  خداے  سُنٛد  گھرٕ،  اَز  تام  چُھنہٕ  تٔمۍ  کٲنٛسہِ  اَتھ  پٮ۪ٹھ  مُسلط  گژھنہٕ  دِیتمُت۔  ابرہہ  چُھس  ونان  زِ  یہِ  لٔروٕنہٕ  ورٲے  پھیرَو  نہٕ  أسۍ  واپس۔  عبد المطلب  چِھس  ونان  ژےٚ  یہِ  کینٛژھاہ  گٔژھی  تہِ  نہِ  اَسہِ  نِشہِ  تہٕ  گژھ  واپس  مگر  ابرہہ  چُھ  انکار  کران  تہٕ  عبد المطلبس  چُھ  أتی  ترٛٲوِتھ  پننِس  لشکرس  برونٛہہ  پکنُک  حکم  دِوان۔





  دۅشونۍ  روایتن  ہُنٛد  یہِ  اختلاف  اگر  أسۍ  پننہِ  جایہِ  تھاوون،  تہٕ  کُنہِ  دِمَو  نہٕ  کُنہِ  پٮ۪ٹھ  ترجیح،  تیٚلہِ  یۅسہٕ  تہِ  صورت  آسہِ  پیش  آمٕژ  بہرحال  چھےٚ  یہِ  کتھ  واضح  زِ  مکہ  بیٚیہِ  امِکۍ  أندۍ  پٔکۍ  روزن  وٲلۍ  قبیلہٕ  ٲسۍ  نہٕ  ییتِس  بٔڑِس  فوجس  سٍتۍ  لڑنُک  طاقت  تھاوان۔  اَمہِ  موجوٗب  چھےٚ  یہِ  بالکل  قابِل  فہم  کتھ  زِ  قریشو  کٔرنہٕ  تس  مزاہمت  کرنٕچ  کوٗشش۔  قریش  ہیٚکۍ  جنگِ  احزاب کِس  موقعس  پٮ۪ٹھ  مشرک  تہٕ  یہوٗدۍ  قبیلہٕ  رَلٲوِتھ  زیادٕہ  کھۅتہٕ  زیادٕہ  دہن  بہن  ساسن  ہُنٛد  فوج  جمع  کٔرِتھ۔  تِم  کتہِ  ہیٚکہٕ ہن  شیٹھن  ﴿60﴾  ساسن  نفرن  پٮ۪ٹھ  مشتمل  فوجُک  مقابلہٕ  کٔرِتھ۔





  محمد  بن  اسحاق  چِھ  بیان  کران  زِ  ابرہہ  سٕنٛدِ  لشکر  گاہ  پٮ۪ٹھہٕ  واپس  یِتھ  چِھ  عبد المطلب  قریشن  ونان  زِ  پنٕنۍ  بال  بچہِ  ہیٚتھ  گٔژھو  پہاڑن  کُن  تاکہ  یُہُنٛد  قتلِ  عام  سپدِنہٕ۔  پتہٕ  چِھ  عبد المطلب  تہٕ  تِہنٛدۍ  کینٛہہ  سٲتھی  حرمس  منٛز  حٲضر  سپدان  تہٕ  کعبہ  کہ  دروازٕچ  ہانکل  رٔٹِتھ  چِھ  اللہ  تعالیٰ ہس  دُعا  منگان  زِ  کعبس  تہٕ  کعبہٕ کیٚن  خٲدمن  کر  حفاظت۔  تَمہِ  وقتہٕ  ٲسۍ  خانۂ  کعبس  منٛز  360  پۅتٕلۍ  مگر  یِمن  گٔیہِ  اَتھ  نازُک  موقعس  پٮ۪ٹھ  تِم  سٲری  مٔشِتھ  تہٕ  تِمَو  وَہرٲوۍ  صرف  اللہ  تعالیٰ  ہس  برونٛٹھہٕ  کنہِ  پنٕنۍ  اَتھہٕ۔  تِہِنٛدۍ  یِم  دُعا  تٲریخن  اندر  نقل  چِھ  سپٕدۍ مٕتۍ  تِمن  منٛز  چُھنہٕ  اللہ  وٲحدٕ  سٕنٛدِ  ورٲے  بیٚیہِ  کٲنٛسہِ  ہُنٛد  ناو  درج۔  ابن  ہشامن  چِھ  سیرتس  اندر  عبد المطلب  سٕنٛدۍ  واریاہ  دعایٔیہِ  شعر  نقل  کٔرِمٕتۍ۔





  دُعا  مٔنگِتھ  چِھ  عبد المطلب  تہٕ  تٔمۍ  سٕنٛدۍ  سٲتھی  تہِ  پہاڑن  کُن  ژلان  تہٕ  دوٚیِمہِ  دۅہہ  چُھ  ابرہہ  مکس  اندر  داخل  سپدنہٕ  خٲطرٕ  برونٛہہ  پکان،  مگر  تٔمۍ  سُنٛد  خاص  ہوٚس  محمود،  یُس  برونٛہہ  برونٛہہ  اوس،  یہِ  بیوٗٹھ  اچانک۔  أمِس  آے  واریاہ  ڈۅکرۍ  ٹاس  لاینہٕ،  ۂسۍ  آلہٕ  سٍتۍ  آس  تُرکۍ  دِنہٕ،  یوٚت  تام  زَن  یہِ  زخمی  تہِ  آو  کرنہٕ  مگر  سُہ  ڈوٚل  نہٕ  پننہِ  جایہِ  ۔تس  آیہِ  جنوبس،  شمالس،  مشرقس  کُن  پکناونٕچ  کوشش  کرنہٕ  سُہ  اوس  دَوُن  ہیٚوان  تہٕ  پتہٕ  اوس  فوراً  پتھر  بیہوان،  تہٕ  کُنہِ  پٲٹھۍ  تہِ  اوس  نہٕ  برونٛہہ  پکنہٕ  خٲطرٕ  تیار۔  اَتھ  دوران  آے  جاناوار  چھۅکو  چھۅکو  پننیٚن  تونتن  تہٕ  پنجن  منٛز  کنہِ  پھٔلۍ  ہیٚتھ  تہٕ  کٔرٕکھ  اَتھ  لشکرس  پٮ۪ٹھ  کنہِ  پھلیٚن  ہٕنٛز  بٲرِش۔  یَس  پٮ۪ٹھ  تہِ  یِم  کنہِ پٔھلۍ  پیٚوان  ٲسۍ  تٔمۍ  سُنٛد  جسم  اوس  گلنہِ  لگان۔  محمد  بن  اسحاق  تہٕ  عِکرمہ  چِھ  روایت  کران  زِ  یہِ  ٲس  شِتٕلۍ  بیمٲرۍ۔  ابن  عباس  رضی  اللہ  عنہ  چِھ  روایت  کران  زِ  یَس  پٮ۪ٹھ  تہِ  کنہِ  پھوٚل  پیٚوان  اوس  تس  اوس  سخت  کشُن  یِوان  تہٕ  کشان  کشانٕے  ٲسٕس  ژَم  پھٹان  تہٕ  ماز  اوسُس  ہیٚوان  ؤسِتھ  پیٚوان۔  ابن  عباس  چِھ  بیاکھ  روایت  کران  زِ  ماز  تہٕ  خوٗن  اوس  آبٕکۍ  پٲٹھۍ  پکُن  ہیٚوان  تہٕ  أڈجہِ  آسکھ  نیٚبر  نیران۔  خۅد  بذات  گوٚو  ابرہس  سٍتۍ  یی۔  تٔمۍ  سُنٛد  جسم  لوٚگ  چَھلہِ  چَھلہِ  ؤسِتھ  پیٚنہِ،  تہٕ  یَتھ  جایہِ  کانٛہہ  ٹُکرٕ  پیٚوان  اوس  تَتھ  جایہِ  اوس  پاکھ  تہٕ  خون  نیرُن  ہیٚوان۔  افراتفری  منٛز  لوگ  یِمَو  یمنَس  کُن  ژَلُن۔  نُفَیل  بن  حبیب  خثمی  یُس  یِمَو  بدرقہٕ  بنٲوِتھ  بِلادِ  خثعمہٕ  پٮ۪ٹھہٕ  رٔٹِتھ  اوس  اوٚنمُت،  سُہ  اوٚنُکھ  ژھٲرِتھ  تہٕ  دوٚپہس  وَتھ  ہاو۔  مگر  تٔمۍ  کوٚرنکھ  صاف  انکار  تہٕ  ووٚنکھ  (اَینَ  المَفَرُ  وَالاِہُ  الطالِبُ  وَالاَشرَمُ  المَغلُوبُ  لَیسَ  الغَالِبُ)  ۅنۍ  کتہِ  چھےٚ  ژَلنٕچ  جاے  ییٚلہِ  زَن  خداے  پتے  چُھ۔





  بیٚیہِ  چُھ  بےغیرت  ﴿ابرہہ﴾  مغلوب،  غٲلب  چُھنہٕ  کینٛہہ۔





  اَتھ  ژَلہٕ  لارِ  منٛز  ٲسۍ  جایہِ  جایہِ  یِم  پیٚوان  تہٕ  مران۔  عطار  بن  یسار  چِھ  روایت  کران  زِ  سٲری  گٔے  نہٕ  تَمی  وقتہٕ  اند  ہیٚتھ  ہلاک،  بلکہ  گٔے  کینٛہہ  تٔتی  ہلاک،  تہٕ  کینٛہہ  گٔے  ژلان  ژلان  وَتہِ  وَتہِ،  ابرہہ  تہِ  موٗد  بلادِ  خثعم  وٲتِتھ۔





  یہِ  واقعہ  اوس  مزدلفہ  تہٕ  منیٰ  ہس  درمیان  محصب  وٲدی  نکھہٕ  محسرچہِ  جایہِ  پیش  آمُت۔





  یہِ  واقعہ  اوس  تیوٗت  بوٚڈ  واقعہ  ییٚمِچ  تمام  عربس  اندر  شہرت  گٔیہِ  تہٕ  اَتھ  پٮ۪ٹھ  ؤنۍ  واریاہو  شٲعرو  قصیدہ،  یِمن  قصیدن  منٛز  چھےٚ  یہِ  کتھ  بالکل  ظٲہر  زِ  سارِوٕے  دِیُت  یہِ  اللہ  تعالیٰ  سٕنٛدِ  قدرتُک  معجزہ  قرار،  تہٕ  کُنہِ  جایہِ  چُھکھ  نہٕ  اشارٕہ  رٔنگۍ  تہِ  یہِ  ووٚنمُت  زِ  اَتھ  منٛز  اوس  تِمن  پۅتلیٚن  ہُنٛد  تہِ  دخل  یِم  کعبس  اندر  تہِ  پوٗزنہٕ  یِوان  ٲسۍ۔





  یُتے  یوت  نہٕ  کینٛہہ  بلکہ  چھےٚ  حضرت  اُم  ھانی  رضی  اللہ  عنہا  تہٕ  حضرت  زبیر  بن  العوام  رضی  اللہ  عنہ  روایت  کران  زِ  رسول  اللہ  صلی  اللہ  علیہ و سلمو  فرموو،  قُریشو  کٔرنہٕ  10 ہن  ؤرِین  ﴿تہٕ  کینٛژھن  ہٕنٛز  روایت  7  ؤرِین﴾  اللہ  وحدہٗ  لا  شریکس  ورٲے  بیٚیہِ  کٲنٛسہِ  ہٕنٛز  عبادت۔





  ییٚمہِ  ؤرِیہِ  یہِ  واقعہ  پیش  آو،  اہلِ  عرب  چِھ  اَتھ  عام  الفیل  ﴿ہستیٚن  ہُنٛد  ؤری﴾  ونان،  تہٕ  اَمی  ؤرِیہِ  چھےٚ  رسول  اللہ  صلی  اللہ  علیہ و سلمن  ہٕنٛز  مبارک  ولادت  سپدان۔  مُحدِثین  تہٕ  مورِخن  چُھ  اَتھ  کتھہِ  پٮ۪ٹھ  قریب  قریب  اتفاق  زِ  اصحابُ  الفیلُک  واقعہ  اوس  محرمس  اندر  پیش  آمُت  تہٕ  حضور  صلی  اللہ  علیہ و سلمن  ہٕنٛز  ولادت  ٲس  ربیع  الاولس  منٛز  سپٕزمٕژ۔  اکثریت  چھےٚ  ونان  زِ  تِہٕنٛز  صلی  اللہ  علیہ و سلمن  ہٕنٛز  ولادت  سپٕز  فیل کہ  واقعہ  پتہٕ،  50  دۅہ۔


Heading: کلامُک مقصد
Text:
  یِم  تواریخی  تفصیلات  پٮ۪ٹھہٕ  کنہِ  بیان  کرنہٕ  چِھ  آمٕتۍ  تِم  نظرن  تل  تھٲوِتھ  اگر  سوٗرۂ  فیلس  پٮ۪ٹھ  غور  کرنہٕ  یِیہِ،  تیٚلہِ  چھےٚ  یہِ  کتھ  ٹھیک  پٲٹھۍ  فکرِ  تران  زِ  یَتھ  سوٗرس  منٛز  کیازِ  چُھ  ژھۅچرٕ  سان  صرف  اصحاب  الفلیس  پٮ۪ٹھ  اللہ  تعالیٰ  سٕنٛدِ  عذابٕچ  ذکر  کرنس  پٮ۪ٹھ  بس  کرنہٕ  آمُت۔  یہِ  واقعہ  اوس  نہٕ  سٮ۪ٹھاہ  پرون  کینٛہہ،  مکہٕ کِس  بچس  بچس  ٲس  پَے۔  عربٕکۍ  لُکھ  ٲسۍ  عام  طور  اَمہِ  نِشہِ  وٲقف۔  تمام  اہل  عرب  ٲسۍ  اَمہِ  کتھہِ  ہٕنٛدۍ  قٲیل  زِ  اَمہِ  حملہٕ  نِشہِ  ٲس  نہٕ  کٲنٛسہِ  دیوی  دیوتاہن  کعبٕچ  حفاظت  کٔرمٕژ  بلکہ  ٲس  اللہ  تعالیٰ  ہن  کٔرمٕژ۔  خداے  سٕے  ٲسۍ  قریش کیٚو  سردارَو  دُعا  منگۍ  مٕتۍ۔  تہٕ  کینٛژھن  ؤرِین  ٲسۍ  قریشٕکۍ  لُکھ  اَمہِ  واقعہ  سٍتۍ  اَتھ  حدس  تام  متٲثر  زِ  تِمَو  ٲس  نہٕ  خدایس  ورٲے  کٲنٛسہِ  ہٕنٛز  عبادت  کٔرمٕژ۔  اَمہِ  موجوب  ٲس  نہٕ  سوٗرۂ  فیلس  منٛز  یِمن  تفصیلاتن  ہٕنٛز  ذکر  کرنٕچ  ضرورت  بلکہ  اوس  یہِ  واقعہ  یاد  پاوُن  کٲفی،  تاکہ  قریشکۍ  لُکھ  کرہن  خصوصاً  تہٕ  عربٕکۍ  عموماً  پننیٚن  دِلن  منٛز  اَتھ  کتھہِ  پٮ۪ٹھ  غور  زِ  محمد  صلی  اللہ  علیہ و سلم  یَتھ  چیزس  کُن  دعوت  چِھ  دِوان،  سۅ  کیا  چھےٚ  اَمہِ  ورٲے  زِ  تمام  دوٚیِم  معبود  ترٛٲوِتھ  گژِھہ  صرف  اللہ  وحدہٗ  لا  شریک  سٕنٛز  عبادت  کرنہٕ  یِنۍ۔  اَمہِ  علاوٕ  ہیٚیِن  تِم  دماغس  کٲم  زِ  اگر  تِمَو  یَتھ  دعوت  حقس  دباونہٕ  خٲطرٕ  زور  زبردستی  کٲم  ہیٔژ،  تیٚلہِ  بوٗزِن  ییٚمۍ  خداین  اصحاب  الفیلن  تہس  نہس  کوٚر  تٔمۍ  سٕنٛدِ  سٕے  غضبس  اندر  گژھن  یِم  تہِ  گرفتار۔


Heading: نٲزِل سپدنُک زمانہٕ
Text:
  مفسرن  ہٕنٛز  عظیم  اکثریت  چھےٚ  امہِ کِس  مکی  آسنس  پٮ۪ٹھ  متفق،  تہٕ  اَمہِ کہ  مکی  آسنٕچ  شہادت  چھےٚ  خۅد  اَمہِ  سوٗرٕہ  کیٚن  لفظن،  رَبَ  ھٰذا  البیت  ﴿ییٚمہِ  کھرکِس  ربس﴾  اندر  موجود۔  اگر  یہِ  مدینس  منٛز  نٲزل  آسہِ  ہے  گوٚمُت  تیٚلہِ  کِتھہٕ  پٲٹھۍ  ہیٚکہٕ ہن  خانۂ  کعبہٕ  خٲطرٕ  ﴿اَمہِ  گھرٕکۍ﴾  الفاظ  مُناسب  آسِتھ۔  بلکہ  چُھ  اَمہِ کہ  مضمونُک  سُورۂ  فیلس  سٍتۍ  تیوٗتاہ  سوٚن  تعلق  زِ  غالباً  آسہِ  اَمیُک  نزول  اَمہِ  پتے  سپُدمُت۔


Heading: تواریخی پس منظر
Text:
  یہِ  سوٗرٕہ  ٹھیک  پٲٹھۍ  سمجھنہٕ  خٲطرٕ  چُھ  ضروری  زِ  سُہ  تواریخی  پس منظر  گژِھہ  درنظر  یُن  تھاونہٕ  یَتھ  سٍتۍ  اَمہِ  کِس  مضمونس  تہٕ  سوٗرٕہ  فیل کِس  مضمونس  سوٚن  تعلق  چُھ۔





  قریشُک  قبیلہٕ  اوس  نبی  صلی  اللہ  علیہ و سلمن  ہٕنٛدِس  جد  بُڈِبَب  قصی  بنِ  کلاب  سٕنٛدِس  زمانس  تام  حجازس  منٛز  چٔھکرِتھ،  سارِوٕے    برونٛہہ  چُھ  قصی  اَتھ  مکس  منٛز  جمع  کران  تہٕ  بیت  اللہ ہٕچ  تَولیَت  ﴿نگرٲنی  تہٕ  انتظام﴾  چھےٚ  یِہِنٛدِس  اَتھس  منٛز  یِوان۔  أتھۍ  بِناہس  پٮ۪ٹھ  آو  قصی ہَس  مجمع  ﴿جمع  کرن  وٲلۍ﴾  سُنٛد  لقب  دِنہٕ۔  قصی  سٕنٛدِ  پتہٕ  سپٕدۍ  تٔمۍ  سٕنٛدٮ۪ن  فرزندن  عبد  مناف  تہٕ  عبد الدار  ہس  درمیان  مکہٕ  کہ  ریاستٕکۍ  منصب  تقسیم۔  عبد منافس  چِھ  ژور  فرزند  آسان۔  ہاشم،  عبد  شمس،  مُطلِب  تہٕ  نوفل۔  یِمَو  منٛزٕ  سپُد  ہاشم  عبد  المطلب  سٕندِس  مٲلِس  تہٕ  رسول  اللہ  صلی  اللہ  علیہ و سلمن  ہٕنٛدِس  بڈٕ  بُڈِ  ببَس  سارِوٕے  برونٛہہ  یہِ  خیال  پٲدٕ  زِ  تَتھ  بین  الاقوامی  تجارتس  منٛز  پزِ  حصہٕ  نِیُن  یُس  عربہٕ  چہِ  وتہِ  بِلاد  مشرق  بیٚیہِ  شامس  تہٕ  مصرس  درمیان  سپدان  اوس،  تہٕ  سٍتۍ  سٍتۍ  گوٚژھ  اہل  عربن  خٲطرٕ  ضروریاتُک  سامان  تہِ  موٚلۍ  یُن  ہیٚنہٕ  تاکہِ  وتہِ  اندر  یِم  قبیلہٕ  چھِ  تِم  ہیٚن  یِمن  مال،  تہٕ  مکہ  چہِ  منڈی  اندر  گٔژھۍ  ملکہٕ  أندرِم  سوداگر  خریدٲری  خٲطرٕ  یِنۍ۔  دوٚیِمیٚن  عرب  قٲفلن  بہ نسبت  ٲس  قریشن  یہِ  سہولیت  حٲصل  زِ  یِم  تہِ  وَتہِ  اندر  قبیلہٕ  ٲسۍ  یِمن  بیت اللہ  ہٕکۍ  خٲدِم  آسنہٕ  کہ  حیثیتہٕ  احترام  کران۔  یِمن  اوس  نہٕ  اَمہِ  کتھہِ  ہُنٛد  کانٛہہ  خطرہ  زِ  وَتہِ  ما  یِیہِ  یِہِنٛدٮ۪ن  قٲفلن  پٮ۪ٹھ  ڈاکہٕ  ترٛاونہٕ،  وتہِ  ہٕنٛدۍ  قبیلہٕ  ٲسۍ  نہٕ  یِمن  وَتہِ  ہُنٛد  سُہ  بارٕ  ٹیکس  تہِ  وصول  کران  یُس  دوٚیِمیٚن  قافلن  ہیٚنہٕ  اوس  یِوان۔  ہاشِم  چُھ  یِمے  تمام  پہلو  وُچِھتھ  تجارتٕچ  سکیم  بناوان  تہٕ  اَتھ  پننہِ  سکیمہِ  منٛز  چُھ  پننیٚن  ترٮ۪ن  باین  تہِ  شٲمل  کران۔  شام  کِس  غسٲنۍ  نٲوۍ  بادشاہس  نِشہِ  چُھ  ہاشم،  حبشہِ کِس  بادشاہس  نِشہِ  چُھ  عبد  شمس،  یمنی  اُمراہن  نِشہِ  چُھ  مُطلب  تہٕ  عراق  و  فارس چن  حکومتن  نِشہِ  چُھ  نوفل  تجارتی  مراعات  حٲصل  کران۔  یِتھہٕ  پٲٹھۍ  چُھ  یُہُنٛد  تجارت  سٮ۪ٹھاہ  تیزی  سان  ترقی  کران۔  أتھۍ  بِناہس  پٮ۪ٹھ  چِھ  یِم  ترٛے  بٲے  متجرین  ﴿تجارت  پیشہ﴾  ناوٕ  سٍتۍ  مشہور  سپدان۔  تہٕ  یِم  رٲبطہٕ  یِمَو  أندۍ  پٔکۍ  کیٚن  قبیلن  تہٕ  ریاستن  سٍتۍ  قٲیِم  کٔرۍ  تَتھ  بِناہس  پٮ۪ٹھ  چُھ  یِمن  اَصحاب  الاِیلاف  تہِ  وننہٕ  یِوان  ییٚمیُک  لفظی  معنی  ﴿اُلفت  پٲدٕ  کرن  وٲلۍ﴾  چُھ۔





  اَمہِ  کارٕبارٕ کہ  وجہ  کِنۍ  سپٕدۍ  قریشن  شام،  مصر،  عراق،  ایران  تہٕ  حبش  ہِوٮ۪ن  مٕلکن  سٍتۍ  تعلقاتن  ہٕنٛدۍ  تِم  موقع  حٲصل،  تہٕ  مختلف  مٕلکن  ہٕنٛدِس  ثقافتس  تہٕ  تہذیبس  سٍتۍ  براہِ  راست  سٲبقہٕ  پیش  یِنہٕ  موجوٗب  روٗد  تِہِنٛدِ  قٲبلیتُک  تہٕ  دٲنشمندی  ہُنٛد  معیار  تیوٗتاہ  بُلند  سپدان  زِ  عربُک  کانٛہہ  دوٚیُم  قبیلہٕ  روٗد  نہٕ  وۅنۍ  تِمن  ہیوٗ۔  مال و دولت کہ  اعتبارٕ  تہِ  گٔے  تِم  عربس  منٛز  سارِنٕے  برونٛہہ  تہٕ  مکہ  بنیاو  عربہٕ  کہ  جزیرُک  سارِوٕے  کھۅتہٕ  بوٚڈ  تجارتی  مرکز۔  یِمَو  بین  الااقومی  تعلقاتو  سٍتۍ  سپُد  یہِ  فٲیدٕہ  زِ  عراقہٕ  پٮ۪ٹھہٕ  اوٚن  یِمَو  سُہ  رسم  الخط  یُس  پتہٕ  قرآن  مجید  لیٚکھنہٕ  خٲطرٕ  استعمال  سپُد۔  عربہٕ کِس  بیٚیہِ  کُنہِ  قبیلس  منٛز  ٲسۍ  نہٕ  تیٖتۍ  پٔرِمٕتۍ  لیٛکھِمٕتۍ  لُکھ  ییتیاہ  قریشن  اندر  ٲسۍ،  یِمنٕے  وجوہاتن  ہٕنٛدِس  بنیادس  پٮ۪ٹھ  فرموو  نبی  صلی  اللہ  علیہ و سلمَو  زِ،  قریش  قادتہ  الناس۔  قریش  چِھ  لُکن  ہٕنٛدۍ  لیڈر۔  ﴿مسند  احمد،  مرویات  عمر  بن  العاص﴾  قریش  روٗدۍ  یِتھے  پٲٹھۍ  ترقی  پٮ۪ٹھ  ترقی  کران  زِ  ابرہہ  سٕنٛدِ  حملُک  واقعہ  آو  پیش۔  اگر  تَمہِ  وقتہٕ  ابرہہ  اَتھ  مقدس  شہرس  فتح  کٔرِتھ  کعبہ  لٔروٕنس  منٛز  کامیاب  گژِھہ ہے،  تیٚلہِ  گژِھہ  ہے  نہ  عربس  منٛز  قریشن  ہُنٛدُے  یوت،  بلکہ  گژِھہ ہے  خۅد  بذات  کعبُک  دَبدبہٕ  تہِ  ختم۔  البتہٕ  ییٚلہِ  اللہ  تعالیٰ  ہن  پننہِ  قدرتُک  یہِ  معجزہ  ہوو  زِ  جاناوار  آے  چھۅکو  چھۅکو  تہٕ  کوٚرُکھ  ابرہہ  سُنٛد  60  ساس  حبشی  فوج  کنہِ  پٔھلۍ  لٲے  لٲے  مارٕہ،  اَمہِ  پتہٕ  گوٚو  تمام  اہل  عربن  ہُنٛد  ایمان  اَتھ  کتھہِ  پٮ۪ٹھ  گۅڈنِکہِ  کھۅتہٕ  زیادٕ  مضبوط  زِ  کعبہ  چُھ  خداے  سُنٛد  گھرٕ،  تہٕ  اَتھ  سٍتۍ  سپُد  قریشن  ہُنٛد  دبدبہٕ  تہِ  پوٗرٕ  مُلکس  منٛز  گۅڈنِکہِ  کھۅتہٕ  زیادٕہ  قٲیِم۔





  نبی  صلی  اللہ  علیہ و سلمن  ہٕنٛدِس  بعثت کِس  زمانس  منٛز  ٲسۍ  یِم  حالات  سارِنٕے  معلوم،  لہٰذا  ٲس  نہٕ  تِہٕنٛز  ذکر  کرنٕچ  ضرورت۔  یۅہے  وجہ  چُھ  زِ  ییٚمہِ  سوٗرٕہ  کیٚن  صرف  ژۅن  کتھن  منٛز  چُھ  قریشن  صرف  یہِ  کتھ  وننس  پٮ۪ٹھ  اکتفا  کرنہٕ  آمُت  زِ  ییٚلہِ  توٚہۍ  خۅد  یہِ  گھرٕ  ﴿خانۂ  کعبہ﴾  پۅتلیٚن  ہُنٛد  نہٕ  کینٛہہ  بلکہ  خداے  سُنٛد  گھرٕ  چِھو  مانان،  تہٕ  ییٚلہِ  توٚہۍ  ٹھیک  پٲٹھۍ  چِھو  زانان  زِ  سُہ  چُھ  خدائی  ییٚمۍ  تۅہیہِ  ییٚمہِ  گھرٕ  کہ  بدولت  اَمن  عطا  کوٚرنَو،  تُہٕنٛدٮ۪ن  تجارتن  بخشُن  یہِ  فروغ،  تہٕ  فاقہٕ کشی  نِشہِ  بچٲوِتھ  کٔرنَو  یہِ  خۅشحٲلی  نصیب،  تیٚلہِ  پزیٚو  تۅہیہِ  تٔمۍ  سٕنٛزٕے  عبادت  کرٕنۍ۔


Heading: نٲزِل سپدنُک زمانہٕ
Text:
  ابن  مردویہ ہَن  چُھ  ابن  عباس  رضی  اللہ  تعالیٰ  عنہ  سُنٛد  تہٕ  ابن  الزبیر  رضی  اللہ  تعالیٰ  عنہ  سُنٛد  قَول  نقل  کوٚرمُت  زِ  یہِ  سوٗرٕہ  چُھ  مکی۔  تہٕ  یۅہے  قول  چُھ  عطا  تہٕ  جابر  سُنٛد  تہِ۔  البتہٕ  ابو  حیانن  چُھ  البحرالمحیطس  اندر  ابن  عباس  تہٕ  قتادہ  تہٕ  ضحاک  سُنٛد  یہِ  قول  نقل  کوٚرمُت  زِ  یہِ  چُھ  مدینس  منٛز  نٲزل  گوٚمُت۔  اَسہِ  نزدیک  چھےٚ  خۅد  اَتھ  سوٗرس  منٛز  اَکھ  دٲخلی  شہادت  تِژھ  موجود  یۅسہٕ  اَمہِ کِس  مدنی  آسنس  پٮ۪ٹھ  دلالت  چھےٚ  کران۔  تہٕ  سۅ  چھےٚ  یہِ  زِ  اَتھ  چھےٚ  تِمن  نماز  پرن  والیٚن  تبٲہی  ہٕنٛز  وعید  بوزناونہٕ  آمٕژ  یِم  پننہِ  نمازِ  نِشہِ  غفلت  ورتاوان  تہٕ  ہاونہٕ  خٲطرٕ  نماز  پران  ٲسۍ۔  منافقن  ہُنٛد  یہِ  قسم  اوس  مدینس  منٛز،  مکس  منٛز  نہٕ  کینٛہہ۔


Heading: موضوع تہٕ مضمون
Text:
  اَمیُک  موضوع  چُھ  یہِ  وَنُن  زِ  ٲخرتس  پٮ۪ٹھ  ایمان  نہ  اَنُن  کم  اخلاق  چُھ  انسانس  اندر  پٲدٕ  کران۔  آیت  2  تہٕ  3  ہس  منٛز  چھےٚ  تِمن  کٲفرن  ہٕنٛز  حالت  بیان  کرنہٕ  یِم  اعلانیہ  ٲخرتس  انکار  چِھ  کران،  ٲخری  ژۅن  آیتن  منٛز  چُھ  تِمن  منافقن  ہُنٛد  حال  بیان  کرنہٕ  آمُت  یِم  بظٲہر  مسلمان  چِھ  مگر  دِلس  منٛز  چُھکھ  نہٕ  ٲخرت،  تَمیُک  جزا  تہٕ  سزا،  تہٕ  تمہِ کہ  ثوابُک  عذابُک  کانٛہہ  تصور۔  مجموعی  طور  چُھ  دۅشوٕنۍ  قسمہٕ چن  جمٲعژن  ہُنٛد  طرزِعمل  بیان  کر  نہٕ  نِشہِ  مقصود  یہِ  حقیقت  لُکن  ذہن  نشین  کرٕنۍ  زِ  انسانس  اندر  ہیٚکہِ  نہٕ  اکھ  مضبوط  تہٕ  مستحکم  پٲکیزٕہ  کردار  ٲخرت  کہ  عقیدٕہ  ورٲے  ٲسِتھٕے۔


Heading: نٲزِل سپدنُک زمانہٕ
Text:
  ابن  مردویہ ہن  چُھ  حضرت  عبد  اللہ  بن  عباس  رضی  اللہ  تعالیٰ  عنہ،  حضرت  عایشہ  رضی  اللہ  عنہاہس  نِشہِ  نقل  کوٚرمُت  زِ  یہِ  سوٗرٕہ  چُھ  مکی  تہٕ  جمہور  مفسرن  ہُنٛد  قَول  تہِ  چُھ  یۅہے۔  البتہٕ  حضرت  حسن  بصری،  عکرمہ،  مجاہد  تہٕ  قتادہ  چِھ  اَتھ  مدنی  قرار  دِوان،  امام  سیوطی ہن  چُھ  اتقانس  منٛز  یۅہے  قول  صحیح  مونمُت،  تہٕ  امام  نووی ین  چھےٚ  شرح  مسلمس  منٛز  أتھۍ  ترجیح  دِژمٕژ۔  وجہ  چھےٚ  اَتھ  سۅ  روایت  یۅسہٕ  امام  احمد،  مسلم  تہٕ  بیہقی  بیترِ  محدثینو  حضرت  انس  بن  مالک  رضی  اللہ  عنہ  ہس  نِشہِ  نقل  چھےٚ  کٔرمٕژ۔  ﴿البتہ  یہِ  چُھنہٕ  کانٛہہ  مضبوط  استدلال  بلکہ  چھےٚ  حقیقت  یہِ  زِ﴾  حضرت  انس  رضی  اللہ  عنہ  سٕنٛز  یہِ  روایت  اگر  شک  پٲدٕ  کرنٕچ  وجہ  آسہِ  نہٕ  تیٚلہِ  چُھ  سوٗرۂ  کوثرُک  مضمون  بجاے  خۅد  اَمہِ  کتھہِ  ہٕنٛز  شہادت  دِوان  زِ  یہِ  اوس  مکہ  معظمس  اندر  نٲزل  سپُدمُت  تہٕ  تَتھ  زمانس  منٛز  اوس  نٲزل  سپُدمُت  ییٚلہِ  حضور  صلی  اللہ  علیہ و سلمن  انتہٲہی  دل شکن  حالاتن  ہُنٛد  سٲبقہ  اوس  درپیش۔


Heading: تواریخی پس منظر
Text:
  ییٚمہِ  برونٛہہ  وُچُھو  تۅہیہِ  سوٗرۂ  ضحیٰ ہس  تہٕ  سوٗرۂ  الم  نشرح ہس  منٛز  زِ  نبوت  کِس  ابتدٲئی  دَورس  منٛز  ییٚلہِ  حضور  صلی  اللہ  علیہ و سلم  شدید  ترین  مشکلاتو  مٔنٛزۍ  گُزران  ٲسۍ،  دوٗر  تام  ٲسۍ  نہٕ  کامیٲبی  ہٕنٛدۍ  آثار  نظرِ  گژھان،  تَمہِ  وقتہٕ  کٔرۍ  اللہ  تعالیٰ ہن  تِمن  صلی  اللہ  علیہ  وسلمن  دِلاسہٕ  دِنہٕ  خٲطرٕ  واریاہ  آیات  نٲزل۔





  اَمی  قسمٕکۍ  حالات  ٲسۍ  یِمن  منٛز  سوٗرۂ  کوثر  نٲزل  کٔرِتھ  اللہ  تعالیٰ ہَن  حضورس  دِلاسہٕ  تہِ  دِیُت  تہٕ  تِہٕنٛدٮ۪ن  مخٲلفن  ہٕنٛدِ  تباہ و برباد  سپدنٕچ  پیشن  گوئی  تہِ  فرمٲو۔  قریشکۍ  کٲفر  ٲسۍ  ونان  زِ  محمد  صلی  اللہ  علیہ و سلم  چِھ  ساری  قوم  نِشہِ  ژھینہٕ  گٔمٕتۍ  تہٕ  تِہٕنٛز  حیثیت  چھےٚ  أکِس  بے  کس  تہٕ  بے  یار و مدد  گار  انسان  سٕنٛز  ہِش  گٔمٕژ۔  عکرمہ  سٕنٛز  روایت  چھےٚ  زِ  ییٚلہِ  حضور  صلی  اللہ  علیہ و سلم  نبی  بناونہٕ  آے  تہٕ  تِمو  صلی  اللہ  علیہ  وسلمو  لٲج  قریشن  اسلامٕچ  دعوت  دِنۍ،  قریشکۍ  لُکھ  لٔگۍ  وَننہِ،  بَتِر  محمد  مِنا۔  یعنی  محمد  صلی  اللہ  علیہ و سلم  چِھ  پننہِ  قومہٕ  نِشہِ  ژھیٚنِتھ  تِتھۍ  گٔمٕتۍ  یِتھہٕ  پٲٹھۍ  کانٛہہ  کُل  آسہِ  پننہِ  موٗلہٕ  نِشہِ  الگ  گوٚمُت  تہٕ  امید  آسہِ  زِ  کینٛہہ  کال  گٔژھِتھ  ہۅکھہِ  تہٕ  رلہِ  خاکس۔  محمد  بن  اسحاق  چِھ  ونان  زِ  ییٚلہِ  مکہ کِس  سردار  عاص  بن  وایل  سہمی  ہس  برونٛہہ  کنہِ  رسول  اللہ  صلی  اللہ  علیہ و سلمن  ہٕنٛز  ذکر  ٲس  یِوان  کرنہٕ،  سُہ  اوس  ونان  تلہٕ  سہ  ترٛٲوِیوٗن  سُہ،  سُہ  چُھ  اکھ  ابتر  ﴿موٗلہٕ  ژوٚٹ﴾  نفرا،  تَس  چُھنہٕ  گوٚبرٕ  رٔنگۍ  کانٛہہ  اولاد،  ییٚلہِ  مرِ،  ناو  ہیٚنس  سُمب  تہِ  آسیٚس  نہٕ  کانٛہہ۔  شمر  بن  عطیہ  سُنٛد  بیان  چُھ  زِ  عقبہ  بن  ابی  معیط  تہِ  اوس  حضورن  صلی  اللہ  علیہ و سلمن  متعلق  یِژَھے  کتھہٕ  کران۔  ﴿ابن  جریر﴾  عطا  سُنٛد  بیان  چُھ  زِ  ییٚلہِ  حضور  صلی  اللہ  علیہ و سلمن  ہٕنٛدِس  دوٚیِمِس  صاحب  زادٕہ  سُنٛد  انتقال  سپُد،  حضور  صلی  اللہ  علیہ و سلمن  ہُنٛد  پنُن  پیٚتٕر  ابولہب  ﴿ییٚمہِ  سُنٛد  گھرٕ  بالکل  حضور  سٕنٛدِس  گھرس  سٍتۍ  اوس﴾  گوٚو  دوران  دوران  مشرِکن  نِشہِ  تہٕ  تِمن  دِژٕن  یہِ  خۅش  خبر  زِ  ﴿بَتِر  محمد  لیلتہ﴾  اَز  رأتھۍ  کُیت  گوٚو  محمد  صلی  اللہ  علیہ و سلم  لاولد  یا  تٔمۍ  سُنٛد  موٗل  ژِھیٚون۔  ﴿یۅہے  حال  اوس  عاص  بن  وایل  تہٕ  ابوجہل  بیترِ  دوٚیِمیٚن  سردارن  ہُنٛد  تہِ﴾۔





  یِم  ٲسۍ  تِم  انتہٲئی  دل  شکن  حالات  یِمن  منٛز  سوٗرۂ  کوثر  حضور  صلی  اللہ  علیہ و سلمن  پٮ۪ٹھ  نٲزل  آو  کرنہٕ،  تہٕ  اللہ  تعالیٰ ہن  دِژ  تِمن  ییٚمہِ  سوٗرٕ کِس  أکِس  لۅکٹِس  جُملس  منٛز  اکھ  سۅ  خۅش  خبر  ییٚمہِ  کھۅتہٕ  کانٛہہ  بٔڑ  خۅش  خبر  دُنیاکِس  کٲنٛسہِ  انسانس  دِنہٕ  آیہِ  نہٕ،  تہٕ  سٍتۍ  سٍتۍ  آو  یہِ  فٲصلہٕ  تہِ  بوزناونہٕ  زِ  تُہٕنٛدٮ۪ن  مخالفت  کرن  والِنٕے  ژھیٚنہٕ  موٗل۔


Heading: نٲزِل سپدنُک زمانہٕ
Text:
  حضرت  عبد  اللہ  بن  مسعود  رضی  اللہ  عنہ  چِھ  بیان  کران  زِ  یہِ  سوٗرٕہ  چُھ  مکی۔  حضرت  عبد  اللہ  بن  زبیر  رضی  اللہ  عنہ  چِھ  وَنان  مدنی  چُھ۔  البتہ  جمہور  محدثینن  نزدیک  چُھ  یہِ  مکی،  تہٕ  اَمیُک  مضمون  چُھ  پانہٕ  اَمہ کِس  مکی  آسنس  پٮ۪ٹھ  دلالت  کران۔


Heading: تواریخی پس منظر
Text:
  مکہ  معظمس  منٛز  چُھ  اکھ  دور  تِیُتھ  گُزریومُت  ییٚلہِ  نبی  صلی  اللہ و سلمن  ہٕنٛدِس  اسلام  کِس  دعوتس  خلاف  قریش کِس  مُشرِک  معاشرس  منٛز  مخالفتُک  طوفان  برپا  اوس  سپُدمُت،  البتہ  وُنہِ  ٲسۍ  نہٕ  قریشِکۍ  سردار  اَمہِ  کتھہِ  نِشہِ  بالکل  مایوس  گٔمٕتۍ  زِ  حضور  صلی  اللہ  علیہ و سلم  یِن  کُنہِ  نَتہٕ  کُنہِ  طریقہٕ  مصٲلحتس  پٮ۪ٹھ  آمادٕہ  کرنہٕ  یِتھ۔  اَمہِ  موجوب  ٲسۍ  تِم  کُنہِ  کُنہِ  ساعتہٕ  تِمن  صلی  اللہ  علیہ و سلمن  نِشہِ  مصٲلِحت چہِ  مختلف  تجویزٕ  ہیٚتھ  یِوان  روزان  تاکہ  حضور  صلی  اللہ  علیہ و سلم  گٔژھۍ  تِمو  منٛزٕ  کانٛہہ  نَتہٕ  کانٛہہ  تجویز  مانٕنۍ  تہٕ  سُہ  ٹنڈٕ  گوٚژھ  ختم  گژُھن  یُس  حضور  صلی  اللہ  علیہ و سلمن  تہٕ  تِمن  درمیان  شروع  اوس  گوٚمُت۔  اَتھ  سلسلس  منٛز  چھےٚ  واریاہ  روایتہٕ  احادیثن  منٛز  نقل  کرنہٕ  آمژٕ:  ﴿کُنہِ  منٛز  چُھ  قریشن  ہٕنٛدِ  ییٚمہِ  پیش  کشُک  تذکرٕہ﴾  زِ  أسۍ  دِمو  تۅہیہِ  تیوتاہ  مال  زِ  توٚہۍ  بٔنِو  مکٕکۍ  سارِوٕے  کھۅتہٕ  بٔڑۍ  دولت مند  انسان،  توٚہۍ  یۅسہٕ  خاتون  پسند  کٔرِیوٗن،  تس  سٍتۍ  کرَو  تۅہیہِ  خاندر،  أسۍ  چِھ  تۅہیہِ  پتہٕ  پتہٕ  پکنہٕ  خٲطرٕ  تیار،  توٚہۍ  مٲنِو  بس  سٲنۍ  یہِ  اکھ  کتھ  زِ  سانیٚن  معبودن  ہٕنٛزِ  بُرٲئی  نِشہِ  روٗز تَو  باز۔  ﴿کُنہِ  منٛز  چھےٚ  تِہٕنٛز  یہِ  تجویز  موجود  زِ﴾  أکِس  ؤرِیس  کٔرِو  توٚہۍ  سانین  معبودن  لات  تہٕ  عُزیٰ  سٕنز  عبادت  تہٕ  أکِس  ؤرِیس  کرو  أسۍ  تُہٕندِس  معبود  سٕنٛز  عبادت،  اَتھ  پٮ۪ٹھ  گوٚو  یہِ  سوٗرٕہ  نٲزل۔


Heading: موضوع تہٕ مضمون
Text:
  یہِ  پسِ  منظر  نظرن  تل  رٔٹِتھ  اگر  وُچھو  تیٚلہِ  چُھ  پے  لگان  زِ  یہِ  سوٗرٕہ  اوس  نہٕ  مذہبی  روادٲری  ہٕنٛدِ  تلقین  باپت  نٲزل  گوٚمُت  کینٛہہ،  یِتھہٕ  پٲٹھۍ  زَن  أزِکۍ  کینٛہہ  لُکھ  خیال  چِھ  کران،  بلکہ  اوس  اَمہِ  موجوب  نٲزل  گوٚمُت  زِ  کٲفرن  ہٕنٛدِ  دینہٕ  نِشہِ،  تِہِنٛدِ  پوٗزا  پاٹھہٕ  تہٕ  تِہنٛدیو  معبوٗدَو  نِشہِ  گژِھہ  بالکل  برات،  بیزٲری  تہٕ  لاتعلقی  ہُنٛد  اعلان  یُن  کرنہٕ  تہٕ  تِمن  گژِھہ  یُن  وننہٕ  زِ  دینِ  کفر  تہٕ  دینِ  اسلام  چِھ  اَکھ  أکِس  نِشہِ  بالکل  الگ،  یِہِنٛدِ  پانہٕ  وٲنۍ  رلنُک  چُھنہٕ  سوالٕے  پٲدٕ  سپدان،  یہِ  کتھ  اگرچہ  ابتداہس  منٛز  قریش  کیٚن  کٲفرن  مخٲطب  کٔرِتھ  مصٲلِحت چن  تجویزن  ہٕنٛدِس  جوابس  منٛز  وننہٕ  ٲس  آمٕژ،  البتہ  یہِ  چَھنہٕ  تِمنٕے  تام  محدوٗد  کینٛہہ  بلکہ  چھےٚ  یہِ  قرآنس  منٛز  درج  کٔرِتھ  تمام  مسلمانن  قیامتس  تام  یہِ  تعلیم  دِنہٕ  آمٕژ  زِ  دینِ  کُفر  یَتھ  جایہِ  یَتھ  شکلہِ  منٛز  تہِ  آسہِ  تِمن  پَزِ  تَمہِ  نِشہِ  قولاً  براتُک  اظہار  کرُن،  رسول  اللہ  صلی  اللہ  علیہ و سلمن  ہٕنٛزن  نظرن  منٛز  کیا  اہمیت  ٲس  یَتھ  سوٗرس،  تَمیُک  اندازٕہ  ہیٚکہِ  بۅنہِ میٚو  کینٛژھو  احادیثو  سٍتۍ  کرنہٕ  یِتھ۔





  حضرت  عبد  اللہ  بن  عمر  رضی  اللہ  عنہ  چِھ  روایت  کران  زِ  مےٚ  وُچھ  بارہا  حضور  صلی  اللہ  علیہ و سلم  فجر  نماز  برونٛہہ  تہٕ  مغرب  چہِ  نماز  پتہٕ  دۅن  رکٲژن  منٛز،  قُل  یَا اَیّھا الکافرون۔  قُل  ھُواللہُ  اَحد،  پران۔





  حضرت  خباب  رضی  اللہ  عنہ  چِھ  فرماوان  زِ  نبی  صلی  اللہ  علیہ و سلمو  فرموو  مےٚ  زِ  ییٚلہِ  ژٕہ  شۅنگنہٕ  خٲطرٕ  بسترس  پٮ۪ٹھ  لر  ترٛاوَکھ،  قُل  یَا اَیّھا الکافرون،  ٲسۍ  زِ  پران  تہٕ  پانہٕ  تہِ  اوس  حضور  صلی  اللہ  علیہ و سلمن  ہُنٛد  یہِ  طریقہٕ  زِ  ییٚلہِ  تِم  صلی  اللہ  علیہ و سلم  شۅنگنہٕ  خٲطرٕ  لَر  ترٛاوان  ٲسۍ  تیٚلہِ  ٲسۍ  یہِ  سوٗرٕہ  پران۔  ﴿بزار،  طبرانی،  ابن  مرودیہ﴾


Heading: نٲزِل سپدنُک زمانہٕ
Text:
  حضرت  عبد اللہ  بن  عباس  رضی  اللہ  عنہ  چِھ  بیان  کران  زِ  یہِ  چُھ  قرآن  مجیدُک  ٲخری  سوٗرٕہ۔  یعنی  اَمہِ  پتہٕ  گٔے  کینٛہہ  آیات  نٲزل  مگر  کانٛہہ  مکمل  سوٗرٕہ  گوٚو  نہٕ  حضور  صلی  اللہ  علیہ  وسلمن  پٮ۪ٹھ  نٲزل۔  ﴿مسلم،  نسائی،  طبرانی،  ابن  ابی  شیبہ،  ابن  مردویہ﴾  حضرت  عبد اللہ  بن  عمر  رضی  اللہ  عنہ  چِھ  روایت  کران  زِ  یہِ  سوٗرٕہ  سپُد  حجتہ  الوداع  کِس  موقعس  پٮ۪ٹھ  ایام  تشریقس  درمیان  منیٰ  کِس  مقامس  پٮ۪ٹھ  نٲزل  تہٕ  اَمہِ  پتہٕ  فرموو  حضور  صلی  اللہ  علیہ و سلمو  پننہِ  اوٗنٹنہِ  پٮ۪ٹھ  سوار  سپدِتھ  پنُن  مشہور  خطبہٕ۔  ﴿ترمذی،  بزار،  بیہقی﴾





  ﴿یَتھ  خطبس  اندر  لُکن  یہِ  یاد  پاونہٕ  پتہٕ  زِ﴾  یہِ  چُھ  ایام  تشریقن  اندر  مٔنزِم  دۅہ  تہٕ  یہِ  چُھ  مشعرِ  حرام۔  اَمہِ  پتہٕ  فرموو  حضور  صلی  اللہ  علیہ و سلمَو  زِ  مےٚ  چَھنہٕ  خبر،  شاید  ہیٚکہِ  نہٕ  بہٕ  تۅہیہِ  ییٚمہِ  پتہٕ  سمکھِتھ۔  خبردار  روٗزِو،  تُہٕنٛدۍ  خون  تہٕ  تُہٕنٛدۍ  عزت  چِھ  اَکھ  أکِس  پٮ۪ٹھ  تِتھے  پٲٹھۍ  حرام  یِتھہٕ  پٲٹھۍ  یہِ  دۅہ  تہٕ  یہِ  مقام  حرام  چُھ،  یوٚت  تام  زَن  توٚہۍ  پننِس  ربس  نِشہِ  حٲضر  سپدِو  تہٕ  سُہ  کرِ  تۅہیہِ  تُہٕنٛدٮ۪ن  اعمالن  متعلق  سوال۔  بوٗزِو،  یہِ  کتھ  گژِھ  تۅہیہِ  منٛزٕ  نکھہٕ  آسن  وول  دوٗر  آسن  وٲلِس  تام  واتناوُن۔  بوٗزِو،  کیا  مےٚ  واتنووا  تۅہیہِ  تام؟  اَمہِ  پتہٕ  ییٚلہِ  أسۍ  مدینہٕ  واپس  وٲتۍ  تہٕ  کینٛہہ  زیادٕہ  دۅہ  ٲسۍ  نہٕ  گٔمٕتۍ  زِ  حضور  صلی  اللہ  علیہ و سلم  چِھ  انتقال  کران۔





  یِم  دۅشوے  رِوایتہٕ  رَلٲوِتھ  اگر  وُچھنہٕ  یِیہِ  تیٚلہِ  چُھ  پَے  لگان  زِ  سوٗرۂ  نصرکِس  نزوٗلس  تہٕ  حضور  صلی  اللہ  علیہ و سلمَن  ہٕنٛدِس  وفاتس  درمیان  اوس  ترٛے  ریٚتھ  تہٕ  کینٛژھن  دۅہن  ہُنٛد  دوٗریٚر،  تِکیازِ  تواریخ  مطٲبق  اوس  حجتہ  الوداعس  تہٕ  حضو  صلی  اللہ  علیہ و سلمن  ہٕندِس  انتقالس  درمیان  یُتُے  وقت  گُزریومُت۔





  ابن  عباس  رضی  اللہ  عنہ  چِھ  بیان  کران  زِ  ییٚلہِ  یہِ  سوٗرٕہ  نٲزل  سپُد،  حضور  صلی  اللہ  علیہ و سلمَو  فرموو  زِ  مےٚ  آیہِ  پننہِ  وفاتٕچ  خبر  دِنہٕ  تہٕ  میون  وقت  چُھ  مکمل  سپُدمُت۔  ﴿مسند  احمد،  ابن  جریر،  ابن  المنذر،  ابن  مردویہ﴾  باقی  روایتہٕ  یِمہٕ  حضرت  عبد  اللہ  بن  عباس  رضی  اللہ  ہَس  نِشہِ  منقول  چھےٚ  تِمن  منٛز  چُھ  بیان  کرنہٕ  آمُت  زِ  اَمہِ  سوٗرٕہ  کہ  نٲزل  سپدنہٕ  وقتہٕ  اوس  حضور  صلی  اللہ  علیہ و سلمَو  سمجھمُت  زِ  تِمن  صلی  اللہ  علیہ و سلمن  چُھ  دُنیا  منٛزٕ  نیرنُک  اطلاع  دِنہٕ  آمُت  ﴿مسند  احمد،  ابن  جریر،  طبرانی،  نسائی﴾


Heading: موضوع تہٕ مضمون
Text:
  یِتھہٕ  پٲٹھۍ  زَن  ہیٚرِمیٚو  روایتَو  سٍتۍ  پَے  چُھ  لگان  زِ  یَتھ  سوٗرس  منٛز  اوس  اللہ  تعالیٰ  ہن  حضور  صلی  اللہ  علیہ و سلمس  یہِ  ووٚنمُت  زِ  ییٚلہِ  عربس  منٛز  اسلامٕچ  فتح  مکمل  سپدِ  تہٕ  لُکھ  لاگن  فوج  در  فوج  خداے  سٕنٛدِس  دینس  منٛز  اَژُن،  تیٚلہِ  گوٚو  اَمیُک  معنی  یہِ  زِ  سۅ  کٲم  سپٕز  مکمل  ییٚمہِ  کامہِ  ہٕنٛدِ  باپت  توٚہۍ  صلی  اللہ  علیہ و سلم  دُنیاہس  اندر  سوزنہٕ  ٲسِو  آمٕتۍ۔  اَمہِ  موجوب  آو  تِمن  صلی  اللہ  علیہ و سلمن  حکم  دِنہٕ  زِ  توٚہۍ  کٔرِو  اللہ  تعالیٰ  سُنٛد  حمد  تہٕ  تٔمۍ  سٕنٛز  تسبیح  کرنس  منٛز  گٔژِھو  مشغول،  تِکیازِ  توٚہۍ  سپدِو  تٔمۍ  سٕنٛدِ  فضلہٕ  سٍتۍ  یوٗتاہ  بوٚڈ  کارنامہٕ  انجام  دِنس  منٛز  کامیاب،  تس  منگِو  دعا  زِ  خدمت  انجام  دِوان  دِوان  یُس  کانٛہہ  سہو  تہٕ  کوتٲہی  تُہٕنٛدِ  ذریعہ  گٔمٕژ  آسہِ  تَتھ  کرِ  معاف۔





  حضرت  عایشہ  رضی  اللہ  عنہا  چھےٚ  فرماوان  زِ  رسول  اللہ  صلی  اللہ  علیہ و سلم  ٲسۍ  پننہِ  وفات  برونٛہہ،  سُبحٰنَکَ  اللّٰھُمَ  وَبِحَمدِکَ  اَستَغفِرُکَ  وَاَتُوبُ  اِلَیہِ،  ﴿کینٛژھن  روایتن  منٛز  چِھ  یِم  الفاظ،  سُبحَانَ  اللہِ  وَبِحَمدِہ  اَستَغفِرُ  اللہَ  وَاَتُوبُ  اِلَیہِ،  کثرت  سان  پران۔  مےٚ  کوٚرمکھ  عرض  یارسول  اللہ،  یِم  کلمات  کِتھۍ  چِھ  یِم  تۅہیہِ  وۅنۍ  پرٕنۍ  چِھو  لٲگِمٕتۍ؟  فرمووُکھ  میانہِ  خٲطرٕ  چھےٚ  اَکھ  علامت  مقرر  کرنہٕ  آمٕژ  زِ  ییٚلہِ  بہٕ  سۅ  وُچھن،  یِم  الفاظ  آسہٕ  ونان،  تہٕ  سۅ  چھےٚ،  اِذَا  جَاء  نَصرُ  اللہ  وَالفَتحُ،  ﴿مسند  احمد،  مسلم،  ابن  جریر﴾  ﴿اَمہِ  علاوٕہ  چِھ  بیٚیہِ  تہِ  کینٛہہ  اذکار  احادیثن  منٛز  آمٕتۍ  یِم  حضور  صلی  اللہ  علیہ و سلم  پننہِ  زندگی  ہٕنٛدٮ۪ن  ایامن  اندر  کثرت  سان  پران  ٲسۍ﴾۔





  ابن  عباس  رضی  اللہ  عنہ  چِھ  بیان  کران  زِ  ییٚمہِ  سوٗرٕہ  کہ  نٲزل  سپدنہٕ  پتہٕ  سپٕدۍ  رسول  اللہ  صلی  اللہ  علیہ  وسلم  ٲخرت  کِس  محنتس  تہٕ  ریاضتس  اندر  اَتھ  حدس  تام  شدت  سان  مشغول  زِ  یوٗت  ٲسۍ  نہٕ  اَمہِ  برونٛہہ  سپٕدۍ  مٕتۍ۔  ﴿نسائی،  طبرانی،  ابن  ابی  حاتم،  ابن  مردویہ﴾


Heading: نٲزِل سپدنُک زمانہٕ
Text:
  اَمہِ  کِس  مکی  آسنس  منٛز  چُھنہٕ  مفسرن  درمیان  کانٛہہ  اختلاف،  وں گوٚو  ٹھیک  پٲٹھۍ  یہِ  اندازٕہ  کرُن  چُھ  مشکل  زِ  مکی  دورٕ  کِس  کتھ  زمانس  منٛز  چھُ  یہِ  سوٗرٕہ  نٲزل  گوٚمُت،  البتہ  ابولہبُن  یُس  کردار  رسول  اللہ  صلی  اللہ  علیہ  وسلمن  تہٕ  تِہِنٛدِس  دعوتِ  حقس  خلاف  اوس،  سُہ  وُچِھتھ  ہیٚکہِ  اندازٕ  کرنہٕ  یِتھ  زِ  یہِ  سوٗرٕ  آسہِ  تٔتھۍ  زمانس  منٛز  نٲزِل  گوٚمُت  ییٚلہِ  ابولہب  حضور  صلی  اللہ  علیہ  وسلمن  ہٕنٛدِس  عداوتس  منٛز  حدٕ  اوس  درٛامُت  تہٕ  تٔمۍ  سُنٛد  یہِ  رٔوِیہِ  اوس  اسلام  چہِ  وتہِ  منٛز  اَکھ  بٔڑ  رُکاوٹ  بنان۔


Heading: پس منظر
Text:
  قرآن  مجیدس  اندر  چُھ  یہِ  کُنُے  مقام  ییٚتہِ  اسلام  کیٚو  دُشمنَو  منٛزٕ  کٲنٛسہِ  شخصہٕ  سُنٛد  ناو  ہیٚتھ  مذمت  چھےٚ  کرنہٕ  آمٕژ،  حالانکہ  ٲسۍ  مکس  اندر  تہِ،  تہٕ  ہجرت  پتہٕ  مدینس  اندر  تہِ  واریاہ  لُکھ  تِم  یِم  اسلامس  تہٕ  محمد  صلی  اللہ  علیہ  وسلمن  ہٕنٛدِس  عداوتس  منٛز  ابولہب  سٕنٛدِ  کھۅتہٕ  کم  ٲسۍ  نہٕ  کینٛہہ۔  ﴿اَمیُک  وجہ  چُھ  ابولہبُن  سُہ  مخصوص  کردار  یُس  تٔمۍ  حضور  صلی  اللہ  علیہ  وسلمن  خلاف  اختیار  اوس  کوٚرمُت﴾





  عربی  معاشرس  منٛز  ٲس  اخلٲقی  قدرَ و منٛزٕ  صلۂ  رحمی  ﴿یعنی  رشتہٕ دارن  سٍتۍ  حسنِ  سلوکس﴾  بٔڈ  اہمیت  حٲصل،  تہٕ  قطۂ  رحمی  ٲس  بوٚڈ  گناہ  سمجھنہٕ  یِوان۔  عرب  کیٚن  یِمنٕے  روایتن  ہُنٛد  اثر  اوس  یہِ  زِ  رسول  اللہ  صلی  اللہ  علیہ  وسلم  ییٚلہِ  اسلامٕچ  دعوت  ہیتھ  ؤتھۍ،  قریش  کیو  باقی  خاندانو  تہٕ  تِہِندیو  سردارو  کٔر  حضور  صلی  اللہ  علیہ  وسلمن  شدید  مخالفت،  مگر  بنی  ہاشم  بنی  المطلِّب  ﴿ہاشم  سٕنٛدۍ  بٲے  مطَّلِب  سٕندۍ  اولاد﴾  چِھنہٕ  تِہٕنٛز  مخالفت  کران  بلکہ  چِھکھ  نَنہِ  وانہٕ  حمایت  کران  روزان۔  حالانکہ  یِمَو  منٛزٕ  اوس  نہٕ  واریاہَو  تِہِنٛدِس  نبوّتس  پٮ۪ٹھ  ایمان  اوٚنمُت۔  قریشکۍ  باقی  خاندان  تہِ  ٲسۍ  پانہٕ  حضور  صلی  اللہ  علیہ  وسلمن  ہٕنٛدٮ۪ن  یِمن  خونی  رشتن  ہٕنٛز  حمایت  عربہٕ  کیٚن  اخلٲقی  روایتن  مطٲبق  سمجھان۔





  اَتھ  اخلٲقی  اصولس،  یَتھ  جٲہلیت  کِس  زمانس  اندر  تہِ  عربٕکۍ  لُکھ  واجب  الاحترام  سمجھان  ٲسۍ،  چُھ  صرف  اَکھ  شخص  اسلام چہِ  دشمنی  منٛز  پُھٹراوان،  تہٕ  سُہ  چُھ  آسان  ابولہب  بن  عبد  المطلب۔  یہِ  اوس  رسول  اللہ  صلی  اللہ  علیہ  وسلمن  پیّتٕر۔





  ابن  عباس  رضی  اللہ  عنہ  ہس  نِشہِ  چھےٚ  واریاہ  ہو  سنَدو  سان  یہِ  روایت  محدثینَو  نقل  کٔرمٕژ  زِ  ییٚمہِ  وقتہٕ  رسول  اللہ  صلی  اللہ  علیہ  وسلمن  دعوتِ  عام  پیش  کرنُک  حکم  دِنہٕ  آو،  تہٕ  قرآنِ  مجیدس  منٛز  سپُد  یہِ  ہدایت  نٲزِل  زِ  توٚہۍ  کھۅژنٲزِ یوٗکھ  سارِوٕے  برونٛہہ  پنٕنۍ  قریب  ترین  رشتہٕ دار  خداے  سٕنٛدِ  عذاب  نِشہِ،  تہٕ  حضور  صلی  اللہ  علیہ  وسلم  چِھ  واریاہ  سُلہِ  کوہِ  صفاہس  پٮ۪ٹھ  کٔھسِتھ  بڑِ بڑِ  ناد  لایان،  یَا  صَبَاحَا  ﴿ہاے  صبح  ہٕچ  آفت﴾  ییٚلہِ  سٲری  جمع  سپٕدۍ،  رسول  اللہ  صلی  اللہ  علیہ  وسلم  چِھ  قریش  کہ  اکہِ  اکہِ  خاندانُک  ناو  ہیٚتھ  ناد  لایان،  اے  بنی  ہاشم،  اے  بنی  عبد  المطلب،  اے  بنی  فہر،  اے  بنی  فلاں،  اے  بنی  فلاں،  اگر  بہٕ  تۅہیہِ  یہِ  وَنَو  زِ  بالس  پٔتۍ  کِنی  چُھ  اَکھ  لشکر  تۅہیہِ  پٮ۪ٹھ  حملہٕ  کرنہٕ  خٲطرٕ  تیار،  تیٚلہِ  کیا  توٚہۍ  مٲنِوا  میٲنۍ  کتھ  پٔز؟  لُکَو  ووٚنہس،  آ،  اَسہِ  چُھکھ  نہٕ  زانٛہہ  وُچھمُت  اَپُز  ونان،  اَمہِ  پتہٕ  چِھ  حضور  صلی  اللہ  علیہ  وسلم  فرماوان،  تیٚلہِ  چُھسَو  بہٕ  توٚہۍ  خبردار  کران  زِ  سخت  عذاب  چُھ  پکان۔  اَمہِ  برونٛہہ  زِ  بیٚیہِ  کانٛہہ  کرِ ہے  کتھ،  حضور  صلی  اللہ  علیہ  وسلمن  ہُنٛد  پنُن  پیٚتٕر  ابولہب  چُھ  وَنان،  تَبَالَکَ  اَلِھٰذَا  جَمَعتَنَا؟  ستیاناس  گٔژِھہ  نے،  کیا  ژےٚ  ٲسِتھہٕ  أسۍ  اَمی  خٲطرٕ  جمع  کٔرِمٕتۍ؟  أکِس  روایتس  منٛز  چُھ  یِتہِ  زِ  تٔمۍ  تُج  کٔنۍ  تاکہ  سۅ  لگاوِ ہے  رسول  اللہ  صلی  اللہ  علیہ  و سلمس۔  ﴿مسند  احمد،  بخاری،  مسلم،  ترمذی،  ابن  جریر  بیترِ﴾  مکس  منٛز  اوس  ابولہب  حضور  صلی  اللہ  علیہ  وسلمن  ہُنٛد  قریب  ترین  ہمسایہِ۔  اَمہِ  علاوٕ  ٲسۍ  حکم  بن  عاص  ﴿مروان  سُنٛد  مول﴾  عقبہ  بن  ابی  معیط،  عدی  بن  حمرا  تہٕ  ابن  الاصدا الہذلی  تہِ  تِمن  ہمسایہِ۔  یِم  ٲسۍ  نہٕ  گھرس  منٛز  تہِ  حضور  صلی  اللہ  علیہ  وسلمس  سکون  سان  بیٚہنہٕ  دِوان۔  حضور  صلی  اللہ  علیہ  وسلم  ٲسۍ  کُنہِ  وِزِ  نماز  پران  آسان  یِم  ژھاوجہِ  ہُنٛد  ڈوٚمب  تِمن  پٮ۪ٹھ  چھکان۔  کُنہِ  وِزِ  اوس  صحنس  منٛز  غذا  رَننہٕ  یِوان،  یِم  ٲسۍ  لیٚجہِ  پٮ۪ٹھ  غلاظت  چھکان۔  حضور  صلی  اللہ  علیہ  وسلم  ٲسۍ  نیٚبر  نیرِتھ  یِمن  ونان:  اے  عبد  مناف،  یہِ  کۅسہٕ  ہمسایگی  چھےٚ؟  ابو  لہب  سٕنٛزِ  خاندارنہِ  ﴿یس  اُمِّ  جمیل  ناو  اوس  تہٕ  یہِ  ٲس  ابوسُفیانس  بیٚنہِ﴾  تَمہِ  اوس  یہِ  مستقل  وطیرے  بنوومُت  زِ  رٲتھۍ  کِیُت  ٲس  سۅ  ہمیشہ  حضور  صلی  اللہ  علیہ  وسلمن  ہٕنٛدِس  دروازس  پٮ۪ٹھ  کٔنڈۍ  لنٛجہِ  تراوان،  تاکہ  صبحٲے  ییٚلہِ  تِم  صلی  اللہ  علیہ  وسلم  یا  تِہُنٛد  کانٛہہ  شُر  نیٚبر  نیرِ  تٔمِس  اَژَن  کٔنڈۍ۔  ﴿بیہقی،  ابن  ابی  حاتم،  ابن  جریر،  ابن  عساکر،  ابن  ہشام﴾  رسول  اللہ  صلی  اللہ  علیہ  وسلم  یوٚت  یوٚت  تہِ  اسلامٕچ  دعوت  ہیٚتھ  گژھان  ٲسۍ،  یہِ  اوس  تِمن  پتہٕ  پتہٕ  گژھان  تہٕ  لُکن  اوس  تِہٕنٛز  کتھ  بوز  نہٕ  نِشہِ  رُکاوان۔





  طارق  بن  عبد  اللہ  المحاربی  رضی  اللہ  عنہ  چِھ  بیان  کران  زِ  مےٚ  وُچھ  ذوالمجار کِس  بازرس  اندر  زِ  رسول  اللہ  صلی  اللہ  علیہ  وسلم  ٲسۍ  لُکن  ونان  زِ  لوٗکو!  لَا  اِلہَ  اِلا  اللہ،  ؤنِو،  فلاح  لٔبِو۔  تہٕ  پٔتۍ  کِنۍ  اوس  اَکھ  شخص  یُس  تِمن  کنہِ  لایان  اوس،  یوٚت  تام  زَن  تِہٕنٛزِ  کھورِ  خوٗنہٕ  سٍتۍ  تر  آسہٕ  گٔمژٕ،  تہٕ  سُہ  اوس  وَنان  زِ  یہِ  چُھو  اَپزِ  یور،  أمۍ  سٕنٛز  کتھ  مٲنۍ  زیٚو  نہٕ۔  مےٚ  پُرٛوژھ  لُکن  یہِ  کُس  چُھ؟  لُکو  ووٚنہم  یہِ  چُھ  أمۍ  سُنٛد  پیٚتٕر  ابولہب۔  ﴿ترمذی﴾





  نبوّت  کہ  سٔتِمہِ  ؤرِیہِ  ییٚلہِ  قریش  کیٚو  تمام  خاندانَو  بنی  ہاشمس  تہٕ  بنی  المُطلبس  سٍتۍ  معاشرتی  تہٕ  معٲشی  بایکاٹ  کوٚر  تہٕ  یِم  دۅشوے  خاندان  سپٕدۍ  رسول  اللہ  صلی  اللہ  علیہ  وسلمن  ہٕنٛدِس  حمایتس  پٮ۪ٹھ  ثٲبت  قدم  روٗزِتھ  شعبِ  اَبی  طالِبس  اندر  محصور  ﴿قٲد﴾  تنہا  اوس  یۅہے  ابولہب  ییٚمۍ  پننِس  خاندانس  ساتھ  دِنہٕ  بجایہِ  کُفارِ  قریشن  ساتھ  دِیُت۔





  یِم  ٲسۍ  أمِس  شخصہٕ  سٕنٛدۍ  حرکات  یِہِنٛدِس  بِناہس  پٮ۪ٹھ  یَتھ  سوٗرس  منٛز  ناو  ہیٚتھ  أمِس  مذمت  چھےٚ  آمژٕ  کرنہٕ۔  خاص  پٲٹھۍ  ٲسۍ  امِچ  ضرورت  اَمہِ  موجوب  زِ  مکہٕ  نیٚبرِ  میٚن  ﴿یِنہٕ  والیٚن  پٮ۪ٹھ  گژِھہ  أمۍ  سُنٛد  کریکٹر  واضح،  تہٕ  تِم  گژھن  نہٕ  یہِ  سوٗنچِتھ  شکس  منٛز  گژٕھنۍ  زِ  کانٛہہ  پیٚتٕر  لایا  بلاوجہ  پننِس  بابتھٕرس  کنہِ،  نہ  ہیٚکیس  بد رد  ؤنِتھ۔﴾





  اَمہِ  علاوٕہ  ییٚلہِ  ناو  ہیٚتھ  حضور  صلی  اللہ  علیہ و سلمن  ہٕنٛدِس  پیٚترس  مذمت  آیہِ  کرنہٕ،  اَمہِ  سٍتۍ  گوٚو  لُکن  ہُنٛد  یہِ  توقع  ہمیشہ  خٲطرٕ  ختم  زِ  رسول  اللہ  علیہ و سلم  ہیٚکن  نہٕ  دین  کِس  معاملس  منٛز  کٲنٛسہِ  ہُنٛد  لحاظ  کٔرِتھ  تس  خۅش  آمد  کٔرِتھ۔  ییٚلہِ  علی  الاعلان  حضور  صلی  اللہ  علیہ و سلمن  ہٕنٛدِس  پیٚترس  خبر  آیہِ  ہیٚنہٕ،  لُکو  سمُجھ  زِ  ییٚتہِ  چُھنہٕ  دٔج  وَلنُک  کانٛہہ  موقع،  غٲر  ہیٚکہِ  پنُن  بٔنِتھ  اگر  ایمان  اَنہِ،  تہٕ  پنُن  چُھ  غٲر  بنان  اگر  کُفر  کرِ۔  اَتھ  معاملس  منٛز  چُھنہٕ  فلا  ن  ابن  فلان  کانٛہہ  وُقعت  تھاوان۔


Heading: ناو
Text:
  اَلاِخلَاصِ،  چُھنہٕ  ییٚمہِ  سوٗرُک  محض  ناوٕے  یوت  کینٛہہ  بلکہ  چُھ  ییٚمہِ  کہ  مضمونُک  عنوان  تہِ،  تِکیازِ  یَتھ  منٛز  چُھ  خٲلص  توحید  بیان  کرنہٕ  آمُت۔  قرآن  مجید  کیٚن  دوٚیِمیٚن  سُورن  منٛز  چُھ  بالعموم  کانٛہہ  تِیُتھ  لفظ  تِمن  ناو  تھاونہٕ  آمُت  یُس  تِمن  منٛز  موجود  چُھ  مگر  یَتھ  سُورس  منٛز  چُھنہٕ  اخلاص  لفظ  کُنہِ  جایہِ  آمُت۔  یَتھ  چُھ  یہِ  ناو  اَمہِ  کہ  معنی  کہ  لحاظہٕ  دِنہٕ  آمُت۔  


Heading: نٲزِل سپدنُک زمانہٕ
Text:
  اَمہِ  کِس  مکی  تہٕ  مدنی  آسنس  منٛز  چُھ  اختلاف،  تہٕ  اختلاف  چُھ  تِمن  روایاتن  ہٕنٛدِس  بنیادس  پٮ۪ٹھ،  یِمہٕ  اَمہِ  سببہٕ  نزول  کِس  بارس  منٛز  منقول  چھےٚ۔





  حضرت  عبد  اللہ  بن  مسعود  رضی  اللہ  عنہ  چِھ  روایت  کران  زِ  قریشو  پُروژھ  رسول  اللہ  صلی  اللہ  علیہ  وسلمن  زِ  اَسہِ  ؤنِو  پننِس  رب  سُنٛد  نسب۔  اَتھ  پٮ۪ٹھ  چُھ  یہِ  سوٗرٕہ  نٲزل  سپدان۔  ﴿طبرانی﴾  ﴿اَمی  مضمونٕچ  روایت  چھےٚ  حضرت  ابی  بن  کعبس  رضی  اللہ  عنہ  ہس  نِشہِ  مسند  احمد  تہٕ  ترمذی  بیترِ  منٛز،  تہٕ  حضرت  جابر  بن  عبد  اللہ  رضی  اللہ  عنہ  ہس  نِشہِ  طبرانی  تہٕ  بیہقی  بیترِ  منٛز  تہِ  درج۔  پوٚتُس  ٲسۍ  قریشن  ہٕنٛدۍ  پٲٹھۍ  یہوٗد  یٚوتہٕ  عیسایَو  تہِ  رسول  اللہ  صلی  اللہ  علیہ  وسلمن  یِتھی  ہِوۍ  سوال  کٔرِمٕتۍ﴾۔





  عکرمہ  چِھ  حضرت  ابنِ  عباس  رضی  اللہ  عنہ  ہس  نِشہِ  روایت  نقل  کران  زِ  یہوٗدٮ۪ن  ہٕنٛز  اکھ  چھۅکھ  آیہِ  رسول  اللہ  صلی  اللہ  علیہ  وسلمن  ہٕنٛدِس  خدمتس  منٛز  تہٕ  تِمَو  ووٚن  اے  محمد  ﴿صلی  اللہ  علیہ  وسلم﴾  اَسہِ  ونِو  زِ  تُہُنٛد  سُہ  رب  کِیُتھ  چُھ  ییٚمۍ  توٚہۍ  سوٗزِ  مٕتۍ  چِھو۔  اَتھ  پٮ۪ٹھ  چُھ  اللہ  تعالیٰ  یہِ  سوٗرٕہ  نٲزل  کران۔  ﴿ابی  ابن  حاتم،  ابن  عدی،  بیہقی  فی  الاسما  و  الصفات﴾۔





  ضحاک  تہٕ  قتادہ  تہٕ  مقاتِل  سُنٛد  بیان  چُھ  زِ  یہوٗدٮ۪ن  ہٕنٛدۍ  کینٛہہ  عٲلم  آے  حضور  صلی  اللہ  علیہ  وسلمن  نِشہِ  تہٕ  تِمَو  ووٚن  اے  محمد،  پننِس  رب  سٕنٛز  کیفیت  ؤنِو  اَسہِ  شاید  زِ  أسۍ  اَنَو  تۅہیہِ  پٮ۪ٹھ  ایمان۔  خداین  چُھ  پنُن  صفت  توراتس  اندر  نٲزل  کوٚرمُت،  توٚہۍ  ؤنِو  زِ  سُہ  کتھ  چیزس  چُھ  بنیومُت؟  کمہِ  جنسہٕ  منٛزٕ  چُھ؟  سۅنہٕ  سٍتۍ  چھا  بنیومُت  کِنہٕ  ترٛامہٕ  سٍتۍ،  سرتلہِ  سٍتۍ  چھا  کِنہٕ  شِستٕر  سٍتۍ،  کِنہٕ  رۅپہٕ  سٍتۍ؟  تہٕ  سُہ  کیا  چُھ  کھیٚوان  چیٚوان؟  کٔمِس  نِشہِ  سپُد  تس  کایناتُک  میراث  حٲصل  تہٕ  تس  پتہٕ  کُس  آسہِ  تٔمۍ  سُنٛد  وٲرِث؟  اَتھ  پٮ۪ٹھ  چُھ  اللہ  تعالیٰ  یہِ  سوٗرٕہ  نٲزل  فرماوان۔  ﴿تفسیر  سوٗرۂ  اخلاص،  ابن  تیمیہ﴾۔





  ابنِ  عباس  رضی  اللہ  عنہ  چِھ  روایت  کران  زِ  نجران  کیٚن  عیساین  ہُنٛد  اکھ  وفد  چُھ  سَتن  پادرِیَن  سٍتۍ  نبی  صلی  اللہ  علیہ  وسلمن  ہٕنٛدِس  خدمتس  منٛز  حٲضر  سپدان  تہٕ  یہِ  چُھ  حضور  صلی  اللہ  علیہ  وسلمن  ونان  اَسہِ  ؤنِو  زِ  تُہُنٛد  رب  کِیُتھ  چُھ؟  کتھ  چیزس  چُھ  بنیا  مُت؟  حضور  صلی  اللہ  علیہ  وسلم  چِھکھ  فرماوان:  میون  رب  چُھنہٕ  کُنہِ  چیزس  بنیامُت۔  سُہ  چُھ  تمام  چیزو  نِشہِ  جُدا۔  اَتھ  پٮ۪ٹھ  چُھ  اللہ  تعالیٰ  یہِ  سوٗرٕہ  نٲزل  فرماوان۔





  یِمَو  رِوایتَو  نِشہِ  چُھ  پَے  لگان  زِ  مختلف  موقعن  پیٹھ  ٲس  لُکَو  رسول  اللہ  صلی  اللہ  علیہ  وسلمن  نِشہِ  تس  معبود  سٕنٛز  مٲہیت  تہٕ  کیفیت  دریافت  کٔرمٕژ  ییٚمۍ  سٕنٛزِ  بندگی  تہٕ  عبادتس  کُن  حضور  صلی  اللہ  علیہ  وسلم  لُکن  دعوت  دِوان  ٲسۍ،  تہٕ  پرٛتھ  موقعس  پٮ۪ٹھ  اوس  حضور  صلی  اللہ  علیہ  وسلمن  اللہ  تعالیٰ  سٕنٛدِ  حکمہٕ  تِمن  درجواب  یۅہے  سوٗرٕہ  بوزنومُت۔  سارِوٕے  برنٛہہ  کوٚر  حضور  صلی  اللہ  علیہ  وسلمن  یہِ  سوال  مکس  اندر  قریش  کیٚو  مشرِکو  تہٕ  اَمہِ  کِس  جوابس  منٛز  گوٚو  یہِ  سوٗرٕہ  نٲزل۔  اَمہِ  پتہٕ  چِھ  مدینہ  طیبہ ہس  اندر،  کُنہِ  وِزِ  یہودۍ،  کُنہِ  وِزِ  عیسٲے  تہٕ  کُنہِ  وِزِ  عربٕکۍ  باقی  لُکھ  اَمی  نو  عیتٕکۍ  سوال  کران  تہٕ  پرٛتھ  ساعتہٕ  سپُد  اللہ  تعالیٰ  سٕنٛدِ  طرفہٕ  اشارٕہ  زِ  درجواب  بوزنٲوِ یوٗکھ  توٚہۍ  یۅہے  سوٗرٕہ۔  ﴿یہِ  چُھ  راوِیو  یِتھہٕ  پٲٹھۍ  بیان  کوٚرمُت  زِ  اَتھ  پٮ۪ٹھ  کوٚر  اللہ  تعالیٰ ہن  یہِ  سوٗرٕ  نٲزل  تہٕ  یہِ  اوس  تِہِنٛدِ  بیانُک  عام  طریقہٕ﴾۔





  پس  صحیح  کتھ  چھےٚ  یہِ  سوٗرٕہ  چُھ  دراصل  مکی  بلکہ  چُھ  اَمہِ  کِس  مضمونس  پٮ۪ٹھ  غور  کرنہٕ  سٍتۍ  پَے  لگان  زِ  یہِ  چُھ  مکہٕ  کِس  ابتدٲئی  دورَس  منٛز  نٲزِل  گوٚمُت  ییٚلہِ  اللہ  تعالیٰ  سٕنٛدِس  ذات  و  صفات  کِس  بیانس  منٛز  وُنہِ  قرآنٕکۍ  مفصل  آیات  نٲزِل  ٲسۍ  نہٕ  سپدِمٕتۍ۔


Heading: موضوع تہٕ مضمون
Text:
  شانِ  نزول  کِس  بارس  منٛز  یِم  رِوایتہٕ  پٮ۪ٹھہٕ  کنہِ  درج  چھےٚ  آمژٕ  کرنہٕ،  تِمن  پٮ۪ٹھ  اکھ  نظر  ترٛاونہٕ  سٍتۍ  چُھ  پے  لگان  زِ  ییٚلہِ  حضور  صلی  اللہ  علیہ  وسلم  توحیدٕچ  دعوت  ہیٚتھ  ؤتھِمٕتۍ  ٲسۍ  تَمہِ  وقتہٕ  کیا  مذہبی  تصورات  ٲسۍ  دُنیا  ہٕکۍ۔  بُت  پرست  مشرکین  ٲسۍ  تِمن  خداین  پوٗزا  کران  یِم  لٔکرِ  ہِنٛدۍ،  کنین  ہٕنٛدۍ،  سۅنٕکۍ  تہٕ  رۅ  پٕکۍ  غرض  مختلف  چیزن  ہٕنٛدۍ  بنیمٕتۍ  ٲسۍ۔  تِمن  ٲس  شکل  صورت  تہٕ  جسم۔  دیوِین  تہٕ  دیوتاہن  ہُنٛد  نسل  اوس  باقاعدہ  برونٛہہ  پکان۔  کانٛہہ  دیوی  ٲس  نہٕ  خاندارٕ  سٕنٛدِ  ورٲے  تہٕ  کانٛہہ  دیوتا  اوس  نہٕ  خاندارنہِ  ورٲے۔  مشرکن  ہُنٛد  اکھ  بوٚڈ  بارٕ  تعداد  اوس  اَمہِ  کتھہِ  ہُنٛد  قٲیل  زِ  خدایس  چُھ  انسٲنی  شکلہِ  منٛز  ظہور  سپدان  تہٕ  کینٛہہ  لُکھ  چِھ  تٔمۍ  سٕنٛدۍ  اَوتار  آسان۔  عیسٲے  اگرچہِ  اَکھ  خداے  ماننُک  دعویٰ  کران  ٲسۍ،  مگر  تِہِنٛدِس  خدایس  تہِ  اوس  کم  از  کم  اَکھ  نیچُو۔  تہٕ  مٲلِس  گوٚبرٕ  سٕنٛزِ  خدٲئی  منٛز  اوس  روح  القدسَس  تہِ  حصہ  دار  سپدنُک  شرف  حٲصل۔  حتیٰ  کہ  خدایس  ٲس  موج  تہِ  آسان  تہٕ  ہَش  تہِ۔  یہوٗدۍ  تہِ  ٲسۍ  اَکھ  خداے  ماننُک  دعویٰ  کران  مگر  تُہِنٛد  خداے  تہِ  اوس  نہٕ  مٲدیت  تہٕ  جسمٲنیت  تہٕ  باقی  انسٲنی  صفاتو  نِشہِ  خٲلی  کینٛہہ۔  سُہ  اوس  پکان،  انسٲنی  شکلہِ  منٛز  اوس  نموٗدار  سپدان۔  پننِس  کٲنٛسہِ  بندس  سٍتۍ  اوس  کشتی  تہِ  لڑان۔  تہٕ  أکِس  فرزند  ﴿عزیر﴾  سُنٛد  مول  تہِ  اوس۔  یِمَو  مذہبی  جمٲعژو  وَرٲے  ٲسۍ  یہوٗدۍ  آتس  پرست  تہٕ  صٲبی  ستارٕہ  پرست۔  اَتھ  حالتس  منٛز  ییٚلہِ  خداے  وحدہٗ  لاشریک  ماننٕچ  دعوت  دِنہٕ  آیہِ  تہٕ  تِہِنٛدِس  ذہنس  اندر  یِم  سوال  پٲدٕ  گژِھنۍ  ٲسۍ  اَکھ  لٲزمی  کتھ  زِ  سُہ  رب  کمہِ  قسمُک  چُھ  ییٚمِس  تمام  ربن  تہٕ  معبودن  ترٛٲوِتھ  تنہا  اَکوے  رب  تہٕ  معبود  تسلیم  کرنٕچ  دعوت  دِنہٕ  چھےٚ  یِوان۔


Heading: فضیلت تہٕ اہمیت
Text:
  یۅہے  وجہ  چُھ  زِ  رسول  اللہ  صلی  اللہ  علیہ  وسلمن  ہٕنٛزن  نظرن  منٛز  ٲس  یَتھ  سوٗرس  سٮ۪ٹھاہ  عظمت  تہٕ  تِم  صلی  اللہ  علیہ  وسلم  ٲسۍ  مختلف  طریقو  مسلمانن  اَمِچ  اہمیت  محسوس  کرناوان  تاکہ  تِم  پرن  اَتھ  کثرت  سان  تہٕ  بیٚیہِ  پھٔہلاون  لُکن  منٛز،  تِکیازِ  یہِ  سورٕہ  چُھ  اسلامُک  اولین  بنیٲدی  عقیدٕہ  ﴿توحید﴾  ژۅن  مختصر  جُملن  منٛز  بیان  کران  یِم  فوراً  انسانس  ذہن  نشین  چِھ  سپدان  تہٕ  آسٲنی  سان  چِھ  زبٲنۍ  پٮ۪ٹھ  کھسان۔  احادیثن  منٛز  چھےٚ  کثرت  سان  یِمہٕ  روایتہٕ  بیان  سپزمَژٕ  زِ  حضور  صلی  اللہ  علیہ  وسلمن  فرموو  مختلف  موقعن  پٮ۪ٹھ  مختلف  طریقو  زِ  یہِ  سوٗرٕ  چُھ  قرآن  کِس  ترییٚمِس  حصس  برابر۔  ﴿بخاری،  مسلم،  ابوداود،  نسائی،  ترمذی﴾  مفسرو  چِھ  حضور  صلی  اللہ  علیہ  وسلمن  ہٕنٛدِ  اَمہِ  ارشادِ  مبارکٕکۍ  واریاہ  وجہ  بیان  کٔرِمٕتۍ۔  مگر  اَسہِ  نزدیک  چھےٚ  سیوٚد  تہٕ  صاف  کتھ  یہِ  زِ  قرآن  مجید  یُس  دین  پیش  کران  چھُ  تَمِکۍ  بنیاد  چھِ  ترےٚ  عقیدٕہ۔  اَکھ  توحید،  دوٚیِم  رسالت،  ترییِم  ٲخرت۔  یہِ  سوٗرٕہ  چُھ  چونکہ  خٲلص  توحید  بیان  کران  اَمہِ  موجوب  دِیُت  یہِ  رسول  اللہ  صلی  اللہ  علیہ  وسلمو  قرآن  کِس  ترییمِس  حصس  برابر  قرار۔


Heading: ناو
Text:
  اگرچہِ  قرآن  مجیدٕکۍ  یِم  زٕہ  سوٗرٕہ  بجاے  خۅد  الگ  الگ  چِھ،  تہٕ  مُصحفس  منٛز  چِھ  الگ  الگ  ناوَو  سٍتی  لیٛکِتھ،  مگر  یِمن  درمیان  چُھ  پانہٕ  وٲنۍ  تیوٗتاہ  سوٚن  واٹھ،  تہٕ  مضمون  چِھ  پانہٕ  وٲنۍ  تیژاہ  قریبی  مناسبت  تھاوان  زِ  یِمن  چُھ  اکھ  مشترکہ  ناو  مُعَوّذتین  ﴿پناہ  منگن  وٲلۍ  زٕہ  سوٗرٕہ﴾  تھاونہٕ  آمُت۔  امام  بیہقی ین  چُھ  دلایل  نبو  تس  منٛز  لیٚو  کھمُت  زِ  یِم  چِھ  نٲزِل  تہِ  اَکی  ساعتہٕ  گٔمٕتۍ۔  اَمی  وجہ  کِنۍ  چُھ  دۅشوٕنۍ  ہُنٛد  کُنُے  ناو  مُعَوّذتین۔  أسۍ  چِھ  یَتھ  جایہِ  دۅشوٕنۍ  باپت  اَکوے  تمہید  لیٚکھان  تکیازِ  یِمن  متعلق  چِھ  مسٲیل  تہٕ  مباحث  بالکل  یکسان،  البتہٕ  برونٛٹھ  کُن  یِیہِ  یِہٕنٛز  ترجمٲنی  تہٕ  تفسیر  الگ  الگ  کرنہٕ۔


Heading: نٲزِل سپدنُک زمانہٕ
Text:
  حضرت  حسن  بصری،  عکرمہ،  عطا  تہٕ  جابر بن زید  چِھ  ونان  زِ  یِم  سوٗرٕہ  چِھ  مکی۔  حضرت  عبداللہ  بن  زبیر  رضی  اللہ  عنہ  تہٕ  ﴿قتاد  چِھ  ونان  زِ  یِم  چِھ  مدنی﴾  البتہٕ  یُہُنٛد  مضمون  چُھ  صاف  ونان  زِ  یِم  آسن  مکس  منٛز  تمہِ  وقتہٕ  نٲزل  گٔمتۍ  ییٚلہِ  تَتہِ  حضور  صلی  اللہ  علیہ  وسلمن  ٲس  مخالفت  تٔھدِس  پیمانس  پٮ۪ٹھ  سپدان۔


Heading: موضوع تہٕ مضمون
Text:
  مکہ  معظمس  اندر  یِمن  حالاتن  منٛز  یِم  زٕہ  سوٗرٕہ  نٲزل  سپٕدۍ  مٕتۍ  ٲسۍ  تِم  ٲسۍ  یِم  زِ  اسلامٕچ  دعوت  شروع  سپدانٕے  اوس  باسیومُت  زِ  رسول  اللہ  صلی  اللہ  وسلمو  چُھ  زَنتہٕ  بوٚمبرٕ  گٔڈِس  منٛز  دستِ  مبارک  ترٛوومُت۔  یوٗت  یوٗت  تِہٕنٛز  دعوت  پٔھہلان  گٔیہِ،  مکہ  کیٚن  کٲفرن  ہٕنٛز  مخالفت  تہِ  روٗز  شدید  سپدان  تہٕ  اَتھ  منٛز  روٗد  اضافہٕ  سپدان۔  یوٚت  تام  تِمن  یہِ  امید  ٲس  زِ  شاید  ما  تھاوون  کانٛہہ  سودابٲزی  کٔرِتھ،  یا  ٹال  مٹول  کٔرِتھ  حضور  صلی  اللہ  علیہ  وسلم  اَمہِ  کامہِ  نِشہِ  پَتھ،  توٚت  تام  روٗز  توتہِ  ظلمن  ہٕنٛدِس  شدتس  منٛز  ہَنا  کمی،  مگر  ییٚلہِ  حضور  صلی  اللہ  علیہ  وسلم  تِمن  اَمہِ  طرفہٕ  بالکل  مایوس  چِھ  کران،  تَمہِ  پتہٕ  چھےٚ  کٲفرن  ہٕنٛز  دشمنی  پننِس  عروجس  پٮ۪ٹھ  واتان۔  خصوصیت  سان  یِمَو  خاندان  کیٚو  ﴿مردَو  یا  مستوٗ  راتو،  لڑکو  یا  لڑکیو﴾  اسلام  اوس  قبول  کوٚرمُت  تِمن  خلاف۔  تِہٕنٛدٮ۪ن  دِلن  منٛز  اوس  پرٛتھ  وقتہٕ  حضورن  صلی  اللہ  علیہ  وسلمن  خلاف  ناروُہان  تہٕ  وٲنِج  ٲسٕکھ  دَزان۔  گھرٕ  گھرٕ  ٲسٕکھ  وۅہ  وۅہ  کرنہٕ  یِوان۔  خفیہ  مشورٕہ  ٲسۍ  سپدان  زِ  کُنہِ  ساعتہٕ  کرون  حضور  صلی  اللہ  علیہ  وسلم  رٲتھۍ  کِیُت  قتل  ﴿نعوذ  باللہ﴾۔  تِمن  صلی  اللہ  علیہ  وسلمن  خلاف  ٲسۍ  جٲدۍ  کرنہٕ  یِوان  تاکہ  تِم  کرن  وفات  یا  گژھن  سخت  بیمار،  یا  گژھن  دیوانہٕ۔  شیاطینِ  جن  و  اِنس  ٲسۍ  پرٛتھ  طرفہٕ  پٔھہلیمٕتۍ  تاکہ  عوام  کیٚن  دِلن  منٛز  یِیہِ  تِمن  صلی  اللہ  علیہ  وسلمن  خلاف  تہٕ  تِہِنٛدِس  أنۍ  مٕتِس  دیٖنس  تہٕ  قرآنس  خلاف  کانٛہہ  نَتہٕ  کانٛہہ  وَسوسہٕ  ترٛاو  نہٕ،  ییٚمہِ  سٍتۍ  لُکھ  بد  گُمان  سپدِتھ  تِمن  صلی  اللہ  علیہ  وسلمن  نِشہِ  دوٗر  ژَلن۔  واریا  ہن  لُکن  ہٕنٛدٮ۪ن  دِلن  منٛز  اوس  حسدُک  نار  تہِ  دَزان،  تِکیازِ  تِم  ٲسۍ  نہٕ  پننہِ  ورٲے،  یا  پننہِ  قبیلہ  کِس  کٲنسہِ  شخصس  ورٲے  دوٚیِمِس  کٲنسہِ  شخصہٕ  سُنٛد  ژونگ  یژھان  دَزوُن  وُچُھن۔





  یِمن  حالاتن  منٛز  آو  رسول  اللہ  صلی  اللہ  علیہ  وسلمن  ﴿یہِ  تعوذ۔  ﴿اللہ  تعالیٰ  ہس  پناہ  منگنُک﴾  ہدایت  فرماونہٕ۔  ییٚمِچ  ذکر  یِمن  دون  سوٗرن  منٛز  چھےٚ۔﴾  یہِ  چھےٚ  تِژٕھے  ہِش  کتھ  یِژھ  حضرت  موسیٰ  علیہ  السلامو  تَمہِ  وقتہٕ  فر  مٲومٕژ  ٲس  ییٚلہِ  فرعونن  پوٗرٕ  دربارس  منٛز  تِمن  علیہ  السلامن  قتل  کرنُک  اردإہ  ظٲہر  کوٚرمُت  اوس  زِ  ﴿اِنی  عُذتُ  بِرَبِی  وَرَبِکُم  مِن  کُلِ  مُتَکَبِر  لَا  یُومِنُ  بِیَومِ  الحِسَابِ﴾  مےٚ  چُھ  چٲنِس  تہٕ  پننِس  رب  سُنٛد  پناہ  روٚٹمُت  پرٛتھ  تٔمِس  تکبر  کرن  وٲلِس  مقابلہٕ  یُس  روزِ  حسابس  پٮ۪ٹھ  ایمان  چُھنہٕ  تھاوان  ﴿المومن: 27﴾  ﴿اِنی  عُذتُ  بِرَبِی  وَرَبِکُم  اَن  تَرجُمُونَ﴾  تہٕ  مےٚ  چُھ  پننِس  تہٕ  چٲنِس  رب  سُنٛد  پناہ  روٚٹمُت  اَمہِ  کتھہِ  نِشہِ  زِ  ژٕہ  کرکھ  مےٚ  حملہٕ۔  ﴿الدخان: 20﴾





  دۅ  شوٕنۍ  مو  قعن  پٮ۪ٹھ  اوس  اللہ  تعالیٰ  سٕنٛدٮ۪ن  یِمن  جلیل  القدر  پیغبرن  ہُنٛد  مقابلہٕ  سٮ۪ٹھاہ  بے  سر  و  سامٲنی  ہٕنٛدِس  حالتس  منٛز  سٮ۪ٹھاہ  سر  و  سامان،  وسایل  تہٕ  ذرایع  تہٕ  طاقت  والیٚن  سٍتۍ۔  دۅشوٕنۍ  موقعن  پٮ۪ٹھ  روٗدۍ  تِم  طاقت ور  دشمنن  برونٛٹھ  کنہِ  دعوت  حقس  پٮ۪ٹھ  دٔٹِتھ۔  تِمَو  کرِ  دشمنن  ہٕنٛزٕ  دھمکیہِ،  خطرناک  تدبیرٕ  تہٕ  چالہٕ  یہِ  ؤنِتھ  نظر  انداز  زِ  تُہٕنٛدِس  مقابلس  منٛز  چُھ  اَسہ  ربِ  کاینات  سُنٛد  پناہ  روٚٹمُت۔


Heading: حضور صلی اللہ علیہ وسلمن پٮ۪ٹھ جادِیُک اثر
Text:
  یِمن  دۅن  سوٗرن  ہٕنٛدِس  معاملس  منٛز  چُھ  اَکھ  خاص  مسلہٕ  یہِ  پٲدٕ  سپدان  زِ  روایتَو  مطٲبق  اوس  حضور  صلی  اللہ  علیہ  وسلمن  پٮ۪ٹھ  جود  کر  نہٕ  آمُت،  تہٕ  تَمہِ  کہ  اثرٕ  سٍتۍ  ٲسۍ  تِم  صلی  اللہ  علیہ  وسلم  بیمار  سپٕدۍ مٕتۍ،  تہٕ  یہِ  اثر  دوٗر  کرنہٕ  خٲطرٕ  اوس  جبریل  علیہ  السلامَو  تِمن  صلی  اللہ  علیہ  وسلمن  نِشہِ  یِتھ  یِم  سوٗرٕ  پرنُک  ہدایت  کوٚرمُت۔  اَتھ  پٮ۪ٹھ  چُھ  قدیم  تہٕ  جدید  زمانہٕ  کیٚو  واریاہَو  عقلیت  پسندو  اعتراض  کوٚرمُت  زِ  یِم  رِوایات  اگر  ماننہٕ  یِن  تیٚلہِ  چُھ  سورُے  شریعت  مشتبہ  گژھان،  تِکیازِ  اگر  نبی  صلی  اللہ  علیہ  وسلمن  پٮ۪ٹھ  جادِیُک  اثر  سپد  ہے،  تہٕ  رِوایتَو  مطٲبق  اوسُکھ  سپُدمُت،  تیٚلہِ  ہیٚکَو  نہٕ  أسۍ  ؤنِتھ  زِ  مخالفو  کیا  کیا  آسہِ  جادِ  کہ  زورٕ  سٍتۍ  نبی  صلی  اللہ  علیہ  وسلمن  ہٕنٛدِ  ذریعہ  ونہٕ  نوومُت  یا  کرنوومُت،  تہٕ  تِہِنٛزِ  دِنہٕ  آمٕژ  تعلیمہِ  منٛز  کٲتیاہ  چیز  چِھ  خداے  سٕنٛدِ  طرفہٕ  تہٕ  کٲتیاہ  چِھ  جادِ کِس  اثرس  تل۔  یُتُے  یوت  نہٕ  بلکہ  چِھ  تِم  ونان  زِ  یہِ  کتھ  پٔز  ماننہٕ  پتہٕ  ہیٚکونہٕ  یِتہِ  ؤنِتھ  زِ  جادِکہ  ذریعے  ما  آسن  نبی  صلی  اللہ  علیہ  وسلم  نبوّتس  پٮ۪ٹھ  اُکساو  نہٕ  آمٕتۍ  تہٕ  غلط  فہمی  منٛز  آسہِ  نبی  صلی  اللہ  علیہ  وسلمو  یہِ  سمجھمُت  زِ  تِمن  نِشہِ  آو  فرشتہٕ۔  تُہِنٛد  استدلال  چُھ  یِتہِ  زِ  یِم  حدیث  چِھ  قرآنس  سٍتۍ  ٹکراوان۔  قرآنس  منٛز  چُھ  کٲفرن  ہُنٛد  الزام  بیان  کرنہٕ  آمُت  زِ  نبی  صلی  اللہ  علیہ  وسلم  چِھ  مسحور،  یعنی  سحرزدہ  انسان،  یَقُولُ  الظٰلِمُونَ  اِن  تَتَبِعُونَ  اِلَا  رَجُلا  مَسحُورا  ﴿بنی  اسرائیل:  47﴾  مگر  یِم  حدیث  چِھ  کٲفرن  ہٕنٛدِس  الزامس  تصدیق  کران  زِ  واقعی  اوس  نبی  صلی  اللہ  علیہ  وسلمن  پٮ۪ٹھ  سحرُک  اثر۔





  اَمہِ  مسلہٕ  کہ  تحقیق  خٲطرٕ  چُھ  ضروری  زِ  سارِوٕے  برونٛٹھ  یِیہِ  یہِ  وُچھنہٕ  زِ  کیا  حقیقتس  مںٛز  چھا  مستند  تواریخی  رِوایتَو  سٍتۍ  یہِ  ثٲبت  زِ  رسول  اللہ  صلی  اللہ  علیہ  وسلمن  پٮ۪ٹھ  اوس  جادِ  یُک  اثر  سپُد  مُت؟  تہٕ  ہرگاہ  سپُدمُت  اوس،  تہٕ  سُہ  کیا  اوس  تہٕ  کتھ  حدس  تام  اوس  سپُد  مُت؟  اَمہِ  پتہٕ  گژِھہ  یہِ  وُچھنہٕ  یُن  زِ  یِکینٛژھا  تواریخ  نِشہِ  ثٲبت  چُھ  تَتھ  پٮ۪ٹھ  چھا  تِم  اعتراض  وٲرد  تہِ  گژھان  کِنہٕ  نہ  یِم  اعتراض  کرنہٕ  چِھ  آمٕتۍ؟





  یوٚت  تام  زن  توٲریخی  حیثییتُک  تعلق  چُھ،  نبی  صلی  اللہ  علیہ  وسلمن  پٮ۪ٹھ  جادِیُک  اثر  سپدُن  چُھ  قطعی  ثٲبت  مگر  اَمہِ  جادِیُک  زیادٕہ  کھۅتہٕ  زیادٕہ  اثر  یُس  حضور  صلی  اللہ  علیہ  وسلمن  پٮ۪ٹھ  سپُدمُت  اوس  زِ  تِم  صلی  اللہ  علیہ  وسلم  ٲسۍ  بےٚ  ہیٚکتھ  گژھان،  کُنہِ  کامہِ  معتلق  ٲسۍ  خیال  فرماوان  زِ  سۅچھَم  کٔرمٕژ  مگر  سۅ  ٲس  نہٕ  کٔرمٕژ  آسان،  پننیٚن  ازواجن  متعلق  ٲسۍ  خیال  فرمان  زِ  تِم  چِھ  تور  گٔمٕتۍ  مگر  کِہِنۍ  ٲسۍ  نہٕ  گٔمٕتۍ  آسان،  تہٕ  کُنہِ  وِزِ  اوس  تِمن  پننہِ  نظرِ  پٮ۪ٹھ  شک  آسان  زِ  کانٛہہ  چیز  چُھکھ  وُچھمُت  مگر  اوسُکھ  نہٕ  آسان  وُچھمُت۔  یِم  تمام  اثرات  روٗدۍ  تِہِنٛدِس  ذاتس  تام  محدود،  حتیٰ  کہ  باقی  لُکن  ٲس  نہٕ  خبرٕے  زِ  تِمن  پٮ۪ٹھ  کیا  چُھ  گُزران۔  روٗز  وۅنۍ  تِہٕنٛز  نبی  آسنٕچ  حیثیت،  تَتھ  منٛز  سپٕژ  نہٕ  حضور  صلی  اللہ  علیہ  وسلمن  ہٕنٛدٮ۪ن  فرٲیضن  منٛز  کانٛہہ  خلل  واقع۔  کُنہِ  رِوایتس  منٛز  چُھنہٕ  یہِ  زِ  تَمہِ  وقتہٕ  آسہِ  تِمن  صلی  اللہ  علیہ  وسلمو  قرآنٕچ  کانٛہہ  آیت  مٔشِتھ  گٔمٕژ،  یا  کانٛہہ  آیت  آسہِ  تِمَو  غلط  پٔر  مٕژ۔  یا  پننیٚن  صحبتن،  پننیٚن  وعظن  تہٕ  پننیٚن  خطبن  اندر  کیا  سپٕز  تِہٕنٛدٮ۪ن  تعلیماتن  اندر  کانٛہہ  فرق  واقع،  یا  کانٛہہ  تِیُتھ  کلام  آسیٚکھ  وحی  ہٕنٛدِ  حیثیت  پیش  کوٚرمُت  یُس  فی  الواقع  تِمن  پٮ۪ٹھ  نٲزل  آسہے  نہٕ  سپُدمُت،  یا  نماز  آسِہیکھ  چھُٹہٕ  گٔمٕژ  تہٕ  اَتھ  متعلق  تہِ  آسِہے  تِمو  سمُجھمُت  زِ  پٔر  مٕژ  چَھم  مگر  ٲس  نہٕ  پٔرمٕژ۔  اَمہِ  قسمٕچ  کتھ  اگر  معاذ  اللہ  پیش  یِیہِ  ہے،  شور  وۅتھہٕ  ہاتہٕ  سورُے  عرب  گژِھہا  وٲقف  زِ  یُس  نبی  صلی  اللہ  علیہ  وسلم  کٲنٛسہِ  طاقتن  کمزور  ہیوٚک  نہٕ  کٔرِتھ  سُہ  کوٚر  أکۍ  جادوگر  سٕنٛدۍ  جٲدۍ۔  مگر  حضور  صلی  اللہ  علیہ  وسلمن  ہٕنٛدِ  نبوتٕچ  حیثیت  روٗز  اَمہِ  نِشہِ  بالکل  غیر متٲثر  تہٕ  صرف  روٗدۍ  پننہِ  ذٲتی  زندگی  اندر  اَتھ  محسوس  کٔرِتھ  پریشان  روزان۔  ٲخر  کار  چِھ  اکہِ  دۅہ  حضور  صلی  اللہ  علیہ  وسلم  حضرت  عایشہ  رضی  اللہ  عنہا  ہَس  نِشہِ  آسان  تہٕ  حضور  صلی  اللہ  علیہ  وسلم  چِھ  بار  بار  اللہ  تعالیٰ  ہَس  دُعا  منگان۔  اَتھ  حالتس  اندر  آیکھ  نیندٕر،  یا  سپٕدۍ  بےٚ  حیٚس،  تہٕ  بیدار  سپدِتھ  چِھ  حضرت  عایشہ  رضی  اللہ  عنہ  ہس  ونان  یۅسہٕ  کتھ  مےٚ  پننِس  ربس  پِرژھمٕژ  ٲس،  سۅ  ؤنۍ  مےٚ  تٔمۍ۔  حضرت  عایشہ  رضی  اللہ  عنہا  چھےٚ  عرض  کران  سۅ  کیا  کتھ  چھےٚ؟  تِمو  صلی  اللہ  علیہ  وسلمو  فرموو ہکھ  زٕہ  نفر  ﴿یعنی  فرشتہٕ  آے  دۅن  نفرن  ہٕنٛدِس  صورتس  منٛز﴾  مےٚ  نِش۔  اَکھ  اوس  کلہٕ  طرفہٕ  تہٕ  بیاکھ  کھۅرَو  طرفہٕ۔  أکۍ  پُروژھ  یِمن  کیا  چُھ  گوٚمُت؟  دوٚیِم  ووٚن  یِمن  چُھ  جود  کرنہٕ  آمُت۔  تٔمۍ  پُرٛوژھنس  کٔمۍ  چُھس  کوٚرمُت؟  جواب  دِیتُنَس  لبیدد  بن  اعصمن۔  پُروژھنس  کٔمہِ  چیزٕ  سٍتۍ  کوٚر  نس؟  جواب  دِیتُنَس  کنگنہِ  تہٕ  مَس  والن  منٛز  أکِس  نر  کٔھزر  خوشہ  چہ  غلافہِ  منٛز۔  پُروژھنس  سُہ  کتہِ  چُھ؟  جواب  دِیتُنَس  سُہ  چُھ  بنی  زُریق  کِس  کِرٛیٖرِس  ذی اَروان  ﴿یا  ذَروان﴾  کِس  تہس  منٛز  کنہِ  تل۔  پُرژھنس  وۅنۍ  کیا  یِیہِ  اَمہِ  خٲطرٕ  کر  نہٕ؟  جواب  دِیتُنَس  زِ  کریٖریُک  آب  گژھِہ  کڑنہٕ  یُن  تہٕ  پتہٕ  گژِھہ  کنہِ  تلہِ  کڑنہٕ  یُن۔  اَمہِ  پتہٕ  چِھ  نبی  صلی  اللہ  علیہ  وسلم،  حضرت  علی  رضی  اللہ  عنہ  ہَس،  حضرت  عمار  بن  یاسر  رضی  اللہ  عنہ  تہٕ  حضرت  زُبیر  رضی  اللہ  عنہ  ہَس  سوزان۔  یِمن  سٍتۍ  چِھ  جبیر  بن  اِیاس  الزُّرقی  رضی  اللہ  عنہ  تہٕ  قیس  بن  محصن  الزُّرقی  رضی  اللہ  عنہ  ﴿یعنی  بنی  زُریقکٕۍ  یِم  زٕ  اصحاب﴾  تہِ  شٲمل  گژھان۔  پتہٕ  چِھ  حضور  صلی  اللہ  علیہ  وسلم  تہِ  کینٛژھن  اصحابن  سٍتۍ  تو  رواتان۔  آب  چُھ  یِوان  کڑنہٕ  تہٕ  سۅ  غلاف  چھےٚ  برآمد  کرنہٕ  یِوان۔  تَتھ  منٛز  ٲس  کنگٕنۍ  تہٕ  مَس  والن  سٍتۍ  أکِس  أندر  مَس  منٛز  سَتھ  گنڈ،  بیٚیہِ  اوس  مومُک  اَکھ  پُتلہٕ  یَتھ  سژٕنہٕ  تٲرِتھ  آسہٕ۔  اَمہِ  پتہٕ  چھِ  جبریل  علیہ  السلام  یِوان  تہٕ  حضور  صلی  اللہ  علیہ  وسلمن  معوذتین  پرنہٕ  خٲطر  ونان۔  چنانچہ  حضور  صلی  اللہ  علیہ  وسلم  چھِ  اکھ  اکھ  آیت  پران  تہٕ  اَتھ  سٍتۍ  چِھ  اَکھ  اَکھ  گنڈ  مٕژراوان  تہٕ  پُتلہٕ  منٛز  چھےٚ  اَکھ  اَکھ  سٕژن  کڑنہٕ  یِوان۔  ٲخرس  تام  وٲتِتھ  چِھ  سٲری  گنڈ  یلہٕ  گژھان،  سارے  سٕژنہٕ  چھےٚ  نیران  تہٕ  حضور  صلی  اللہ  علیہ  وسلم  چِھ  جادِکہِ  اثرٕ  تلہٕ  نیرِتھ  بالکل  تِتھۍ  باسان  زنتہٕ  کانٛہہ  شخص  گٔنڈِتھ  اوس  تہٕ  وۅنۍ  گوٚو  یلہٕ۔  اَمہِ  پتہٕ  چِھ  حضور  صلی  اللہ  علیہ  وسلم  لبیدس  ناد  دِتھ  اَنہٕ  ناوان  تہٕ  پرٛژٕھہ  گٲر  کران۔  سُہ  چُھ  پننہِ  قصورُک  اعتراف  کران  تہٕ  حضور  صلی  اللہ  علیہ  وسلم  چِھ  تس  یلہٕ  ترٛوان،  تِکیازِ  پننہِ  ذات  خٲطرٕ  چُھنہٕ  حضور  صلی  اللہ  علیہ  وسلمَو  زانٛہہ  تہِ  کٲنٛسہِ  انتقام  ہیوٚتمُت۔  یُتُے  یوت  نہٕ  کینٛہہ  بلکہ  چِھ  تِم  اَمہِ  کتھہِ  ہُنٛد  چرچہِ  کرنس  تہِ  یہِ  ؤنِتھ  انکار  کران  زِ  اللہ  تعالیٰ  ہن  دِیُت  مےٚ  شفا،  وۅنۍ  چُھس  نہٕ  بہٕ  یَژھان  کانٛہہ  کٲنسہِ  خلاف  بھڑکاوُن۔





  یہِ  چُھ  سورُے  قصہٕ  اَمہِ  جادِیُک۔  اَتھ  منٛز  چُھنہٕ  کانٛہہ  تِیُتھ  چیز  یُس  حضور  صلی  اللہ  علیہ  وسلمن  ہٕنٛدِس  نبوّت  کِس  منصبس  منٛز  قادح  ﴿ٹھوٚر﴾  آسہِ۔  ذٲتی  حیثیت  ہرگاہ  حضور  صلی  اللہ  علیہ  وسلم  زخمی  یِہَن  کرنہٕ  یِتھہٕ  پٲٹھۍ  زَن  جنگِ  اُحدس  منٛز  سپُد،  ہرگاہ  تِمن  صلی  اللہ  علیہ  وسلمن  گُرِ  پٮ۪ٹھہٕ  ؤسِتھ  پیٚنہٕ  سٍتۍ  چوٹ  لٔگِتھ  ہیٚکہِ  ہا،  یتھہٕ  پٲٹھۍ  زَن  حدیثو  نِشہِ  ثٲبت  چُھ،  ہرگاہ  تِمن  صلی  اللہ  علیہ  وسلمن  بُیچ  ٹۅپھ  ہیٚکہِ  ہا  دِتھ،  یِتہِ  چُھ  حدیثن  منٛز،  تہٕ  یِمَو  منٛزٕ  چُھنہٕ  کانٛہہ  چیز  تہِ  سُہ  یُس  منٲفی  آسہِ،  تِم  صلی  اللہ  علیہ  وسلم  ہیٚکہٕ ہَن  پننِس  ذٲتی  حیثیتس  منٛز  جادِ  کہ  اثرٕ  سٍتۍ  بیمار  تہِ  سپدِتھ،  نبیس  پٮ۪ٹھ  ہیٚکہِ  جادِیُک  اثر  سپدِتھ،  یہِ  کتھ  چھےٚ  قرآن  مجید  نِشہِ  تہِ  ثٲبت۔  سورۂ  اعرافس  منٛز  چُھ  فرعون  سٕنٛدٮ۪ن  جادوگرن  متعلق  بیان  کرنہٕ  آمُت  زِ  ییٚلہِ  تِم  حضرت  موسیٰ  علیہ  السلامن  ہٕنٛدِس  مقابلس  منٛز  آے،  تِمَو  کوٚر  تَتہِ  ساسہٕ  بدٮ۪ن  نفرن  ہٕنٛزن  نظرن  ﴿لُکہٕ  ہجومس﴾  جود  یِم  دۅشوٕنۍ  ہُنٛد  مقابلہٕ  وُچھنہٕ  خٲطرٕ  تور  آمٕتۍ  ٲسۍ،  ﴿سَحَرُوا  اَعیُنَ  النَاسِ،  آیت  116﴾  تہٕ  سورۂ  طٰہٰ ہس  منٛز  چُھ  زِ  یِمہٕ  لورِ  تہٕ  رَزٕ  تِمَو  چَھچھہِ  مَژٕ  آسہٕ،  تِمن  متعلق  سمُجھ  نہٕ  عام  لُکوٕے  یوت  بلکہِ  سمُجھ  حضرت  موسیٰ  علیہ  السلامن  تہِ  یی  زِ  تِمہٕ  چھےٚ  تِمن  کُن  سٔرپھن  ہٕنٛدۍ  پٲٹھۍ  دوان  پکان  تہٕ  اَمہِ  ستۍ  گٔے  حضرت  موسیٰ  علیہ  السلام  خوف  زدٕہ۔  یوٚت  تام  زَن  اللہ  تعالیٰ  ہن  تِمن  پٮ۪ٹھ  وحی  نٲزل  کٔر  زِ  کھۅژ  مہٕ  ژٕے  روزَکھ  غٲلب،  ترٛاو  پنُن  عاصہٕ۔  ﴿فَاِذَا  حِبَالُھُم  وَعِصِیِھُم  یُخَیلُ  اِلَیہِ  مِن  سِحرِ  ھِم  اَنھَا  تَسعیٰ  o  فَاَو  جَسَ  فِی  نَفسِہِ  خِیفَتہ  موسیٰ  o  قُلنَا  لَا  تَخَف  اِنَکَ  اَنتَ  الاعلیٰ  o  وَاَلقِ  مَا  فِی  یَمِینِک o  آیت: 66 تا 69﴾  روٗد  وۅنۍ  یہِ  اعتراض  زِ  یہِ  سپُد  کُفارِ  مکن  ہٕنٛدِ  تَمہِ  الزامُک  تصدیق  زِ  نبی  صلی  اللہ  علیہ  وسلمس  ٲسۍ  تِم  سحر  زدٕہ  انسان  وَنان،  اَمیُک  جواب  چُھ  یہِ  کٲفر  ٲسۍ  نہٕ  تِمن  سحر  زدٕہ  اَتھ  معنیس  منٛز  ونان  زِ  تِم  صلی  اللہ  علیہ  وسلم  چِھ  کُنہِ  جادِکہ  اثرٕ  سٍتۍ  بیمار  سپٕدۍ  مٕتۍ،  بلکہ  ٲسۍ  اَتھ  معنیس  منٛز  ونان  زِ  تِم  صلی  اللہ  علیہ  وسلم  چِھ  کٔمۍ  تام  جادو  گرن  معاذ  اللہ  دیوانہٕ  کٔرِمٕتۍ  تہٕ  أتھۍ  دیوانگی  اندر  چِھ  تِم  صلی  اللہ  علیہ  وسلم  نبوّتُک  دعویٰ  کران،  تہٕ  بیٚیہِ  چِھ  جنتٕکۍ  تہٕ  جہنمٕکۍ  افسانہٕ  بوزناوان۔  وۅنۍ  چُھ  ظٲہر  زِ  یہِ  اعتراض  چُھنہٕ  یِتھِس  معاملس  پٮ۪ٹھ  گۅڈ  پٮ۪ٹھے  چسپاں  سپدان  یَتھ  متعلق  تواریخس  اندر  یہِ  ثٲبت  چُھ  زِ  جادِیُک  اثر  اوس  صرف  محمد  صلی  اللہ  علیہ وسلمن  ہٕنٛدِس  ذاتس  پٮ۪ٹھ  سپُد  مُت،  محمد  صلی  اللہ  علیہ  وسلمن  ہٕنٛز  نبوّت  روٗز  اَمہِ  نِشہِ  بالکل  غیر  متٲثر۔


Heading: اسلامس منٛز پھۅکھ دیاونٕچ اہمیت
Text:
  بیاکھ  اَکھ  مسلہٕ  چُھ  یِمن  سُورن  ہٕنٛدِس  معاملس  منٛز  پٲدٕ  سپدان  زِ  کیا  اسلامس  منٛز  چھا  پھۅکھ  دِیاونس  کانٛہہ  گُنجٲیش؟  تہٕ  یہِ  زِ  پھۅکھ  ﴿جھاڑ  پھونک﴾  دِیاوُن  چھا  بجاے  خۅد  موثر  تہِ  کِنہٕ  نہ؟  یہِ  سوال  چُھ  اَمہِ  موجوب  پٲدٕ  سپدان  زِ  واریاہن  حدیثن  منٛز  چھےٚ  یہِ  ذکر  آمٕژ  زِ  رسول  اللہ  صلی  اللہ  علیہ  وسلم  ٲسۍ  پرٛتھ  رٲژ  شۅنگنہٕ  وقتہٕ  تہٕ  خاص  طور  بیمارِ  ہٕنٛدِس  حالتس  منٛز  مُعوذتین،  یا  کینٛژھو  رِوایتو  مطٲبق  مُعوِّذات  ﴿یعنی  قُل  ھو  اللہ  تہٕ  مُعوِّذتین﴾  تریٚیہِ  لٹہِ  پٔرِتھ  اَتھن  پھۅکھ  دِتھ،  کلہٕ  پٮ۪ٹھہٕ  کھۅرن  تام  سٲرِسٕے  جسمس  یپٲرۍ  یپٲرۍ  واتہن  تپٲرۍ  تپٲرۍ  پھِروان۔  ﴿أتھۍ  مسلس  متعلق  یِم  مختلف  رِوایتہٕ  آمژٕ  چھےٚ  تِمن  سارِنٕے  پیش  نظر  چُھ  شرعی  مسلہٕ  یہِ  زِ  پھۅکھ  دِنس﴾  چُھ  اَتھ  شرطس  پٮ۪ٹھ  اجازت  زِ  اَتھ  منٛز  گژِھہ  نہٕ  شرک  آسُن،  خداے  سٕندیٚو  پاک  ناوَو  یا  تٔمۍ  سٕنٛدِ  کلامہٕ  سٍتۍ  گژھہ  پھۅکھ  دِنہٕ  یُن،  کلام  گژِھہ  سُہ  آسُن  یُس  فکرِ  تَرِ  تہٕ  یہِ  ہیٚکہِ  معلوم  کرنہٕ  یِتھ  زِ  اَتھ  منٛز  ما  چُھ  کانٛہہ  چیز  گناہ،  تہٕ  پھۅکس  پٮ۪ٹھ  گژِھہ  نہٕ  بھروسہٕ  یُن  کر  نہٕ  زِ  سُہ  چُھ  خۅد  شفا  دِنہٕ  وول  بلکہ  گژِھہ  خدایس  پٮ۪ٹھ  اعتماد  یُن  کرنہٕ  زِ  سُہ  اگر  ییٚژِھہ  اَتھ  بنا  وِ  فٲیدٕہ  مند۔





  روٗد  وۅنۍ  سوال  زِ  پھۅ  کھ  ﴿جھاڑ  پھونک﴾  چھا  فٲیدٕہ  منٛد  تہِ  کنہٕ  نہٕ۔  اَمیُک  جواب  چُھ  یہِ  زِ  حضور  صلی  اللہ  علیہ  وسلمو  چُھنہٕ  دوا  تہٕ  علاج  نِشہِ  نہ  صرف  زانٛہہ  منع  کوٚرمُت  بلکہ  چُھکھ  پانہٕ  فرموومُت  زِ  پرٛتھ  مرضُک  دوا  چُھ  اللہ  تعالیٰ  ہن  پٲدٕ  کوٚرمُت  تہٕ  توٚہۍ  ٲسِو  دوا  کران۔  حضور  صلی  اللہ  علیہ  وسلمو  چِھ  خۅد  پانہٕ  لُکن  کینٛژھن  مرضن  ہٕنٛدۍ  دوا  ؤنِمٕتۍ،  یِتھہٕ  پٲٹھۍ  زَن  حدیثن  منٛز  کتاب  الطب  وُچھنہٕ  سٍتۍ  پَے  چُھ  لگان۔  البتہٕ  دوا  تہِ  چُھ  اللہ  تعالیٰ  سٕنٛدی  حکمہٕ  تہٕ  اِذنہٕ  سٍتۍ  فٲیدٕہ  مند  سپدان۔  نتہٕ  اگر  دوا  تہٕ  علاج  پرٛتھ  حالس  منٛز  فٲیدٕہ  مند  آسہِ  ہے  نیران،  تیٚلہِ  مرِ  ہے  نہٕ  ہسپتالن  منٛز  کانٛہہ۔  وۅنۍ  ہرگاہ  دوا  تہٕ  علاج  کرنس  سٍتۍ  خداے  سٕنٛدِس  کلامس  تہٕ  اسماے  حسنیٰ  ہن  تہِ  فٲیدٕہ  تُلنہٕ  یِیہِ،  یا  تِژھہ  جایہِ  ییٚتہِ  طبعی  امداد  میسر  آسہِ  نہٕ،  تَتہِ  یِیہِ  خداے  سٕے  کُن  رجوع  کٔرِتھ  تٔمۍ  سٕنٛدِس  کلامس  تہٕ  رٕتیٚن  ناوَن  تہٕ  صفاتن  مدد  ہیٚنہٕ،  تیٚلہِ  چُھنہٕ  یہِ  مادٕہ  پرستن  ہٕنٛدِ  علاوٕہ  کٲنٛسہِ  ہٕنٛزِ  عقلہِ  تہِ  خلاف۔  بلکہ  چُھ  مادٕہ  پرست  دُنیا  کیٚو  واریاہ  ڈاکٹرو  تہِ  اعتراف  کوٚرمُت  زِ  دُعا  تہٕ  اللہ  تعالیٰ  ہس  کُن  رجوع  کرُن  چُھ  شفایابی  خٲطرٕ  کار  آمد  چیز۔  تہٕ  اَمیُک  چُھ  پانہٕ  مےٚ  ذاتی  طور  پننہِ  زندگی  منٛز  تجربہٕ  سپُدمُت۔  1948  منٛز  ییٚلہِ  بہٕ  گرفتار  کرنہٕ  آس،  کینٛہہ  دۅہ  گٔژِھتھ  آیہِ  اَکھ  کٔنۍ  تہٕ  پھسییہِ  مثانس  ﴿پیشاب  بانس﴾  منٛز  تہٕ  16ہن  گٲنٹن  روٗد  پیشابہٕ  بندے۔  مےٚ  موٚنگ  خدایس  دعا  زِ  بہٕ  کرہا  نہٕ  ظٲلِمن  علاج  باپت  درخواست،  خدایہِ  ژٕے  کر  مےٚ  علاج،  چنانچہ  ڈٔج  سۅ  کٔنۍ  پیشابہٕ  نالہِ  کِنۍ  تہٕ  وُہن  ؤرِین  تام  روٗد  ڈٔلِتھٕے،  1968  منٛز  کوٚرُن  اَتھ  بیٚیہِ  دود  تہٕ  پتہٕ  آیہِ  آپریشن  کٔرِتھ  کڑنہٕ۔  دوٚیِمہِ  پھِرِ  ییٚلہِ  1953  منٛز  گرفتار  آس  کرنہٕ،  میانہِ  دۅشوَے  گرٛۅزٕ  آسہٕ  کینٛژھو  ریٚتو  پٮ۪ٹھہٕ  دٲدِس  منٛز  مبتلا  تہٕ  کُنہِ  علاجہِ  سٍتۍ  اوس  نہٕ  آرام  یِوان۔  گر  فتٲری  پتہٕ  کوٚر  مےٚ  خدایس  بیٚیہِ  سُے  دُعا  یُس  1947  منٛز  موٚنگمُت  اوسمس،  تہٕ  کُنہِ  علاج  تہٕ  دوا  ورٲے  گٔیہِ  گرٛۅزٕ  ٹھیک۔  از  تام  کوٚر  نم  نہٕ  سُہ  دود۔


Heading: سورۂ فاتحہ تہٕ یِمن سوٗرن ہٕنٛز مناسبت
Text:
  ٲخری  چیز  یُس  مُعوِّذتین ہن  متعلق  قٲبل  توجہ  چُھ  سُہ  چھُ  قرآنُک  آغاز  تہٕ  اختتام۔  قرآنُک  آغاز  چُھ  سورۂ  فاتحہ  سٍتۍ  سپدان  تہٕ  اختتام  چُھس  مُعوّذتین ہن  پٮ۪ٹھ  سپدان۔  وۅنۍ  ترٛٲوِتَو  دۅشوٕنۍ  پٮ۪ٹھ  اکھ  نظر۔  آغازس  منٛز  چُھ  بندٕہ  اللہ  رب  العالمین،  رحمان  و رحیم  تہٕ  مالک  یوم  الدین  سُنٛد  حمد  و  ثنا  کٔرِتھ  عرض  کران  زِ  بہٕ  چُھس  چٲنی  بندگی  کران  تہٕ  ژےٚ  چُھسے  مدد  منگان،  تہٕ  سارِوٕے  کھۅتہٕ  بوٚڈ  مدد  یُس  مےٚ  درکار  چُھ  سُہ  چُھ  یہِ  زِمےٚ  ہاو  سِیٔز  وَتھ،  جوابس  منٛز  چُھ  اللہ  تعالیٰ  سٕنٛدِ  طرفہٕ  تس  سِیٔز  وَتھ  ہاونہٕ  خٲطرٕ  سورُے  قرآن  دِنہٕ  یِوان،  تہٕ  یہِ  چُھ  اَتھ  کتھہِ  پٮ۪ٹھ  ختم  یِوان  کرنہٕ  زِ  بندٕہ  چُھ  اللہ  تعالیٰ  ہس  یُس  ربُّ  الفلق،  ربُّ  النّاس، ملک  النّاس  تہٕ  اِلہٰ  النّاس  چُھ  عرض  کران  زِ  بہٕ  چُھس  پرٛتھ  مخلوق  سٕنٛدِ  پرٛتھ  فتنہٕ  تہٕ  شرٕنِشہِ  محفوظ  روزنہٕ  خٲطرٕ  چونُے  پناہ  رٹان  تہٕ  خصوصیت  سان  چُھس  شیاطینِ  جن  و انس  کیٚو  وَسوسَو  نِشہِ  چون  پناہ  منگان،  تِکیازِ  سیٚزِ  وتہِ  ہٕنٛزِ  پیروی  چِھ  یِمے  زیادٕہ  مانع  ﴿ٹھوٚر﴾  بنان۔  تَتھ  آغازس  تہٕ  یَتھ  اختتامس  یۅسہٕ  مناسبت  چھےٚ،  سۅ  ہیٚکہِ  نہٕ  کٲنٛسہِ  صاحبِ  نظرس  نِشہِ  ژھایہِ  روٗزِتھ  کینٛہہ۔


# seerahcontent

Book: گۅڈنیُک باب: اسلٲمی تحریک تہٕ امہِ برونہہ
Chapter: اسلٲمی تحریک تہٕ امہِ برونہہ
Text:
  اسلام یا محمد صلی اللہ علیہ وسلن ہُند پیغام چُھ دنیاہٕچ اکھ عظیم الشان اصلٲحی تحریک۔یہِ چھےٚ سۅے تحریک یتھ پرٛتھ زمانس اندر تہٕ پرٛتھ مُلکس اندر خداے سٕنٛدۍ سوزنہٕ آمٕتۍ نبی انان روٗدۍ۔أمۍ تحریکن چُھنہٕ صرف روحٲنی بلکہ چُھن انسٲنی زندگی ہُند پرتھ کانٛہہ شعبہ تیُتھ شورمُت ییٚمٕچ نہٕ کانہہ مِثالٕے ہیٚکہِ میٖلِتھ۔یہِ چھےٚ تِژھ اکھ ہمہ گیٖر تحریک یۅسہٕ بہ یک وقت روحٲنی،اخلٲقی،معاشرتی،معٲشی تہٕ سیٲسی سورُے کینہہ چھےٚتہٕ ییٚمہِ کہ دٲیرٕہ منٛزٕ انسٲنی زندگی ہُند کانٛہہ گوشہِ نٮ۪بر چُھنہٕ۔


Book: گۅڈنیُک باب: اسلٲمی تحریک تہٕ امہِ برونہہ
Chapter: اسلٲمی تحریکٕچ اہمیت
Text:
  دُنیاہس اندر چھےٚ اصلٲحی تہٕ انقلٲبی تحریکہٕ واریاہ وۅتھان روزمژٕ مگر اسلٲمی تحریک چھےٚ پننہِ وُسعتہٕ تہٕ کینٛژھو باقیو خصوٗصیاتو کِنۍ یِمو ساروٕیو کھۅتہٕ مُمتاز۔یہِ تحریک کِتھہٕ پٲٹھۍ ؤژھ؟پیش کرن وٲلۍ کِتھہٕ پٲٹھۍ کٔر یہِ پیش تہٕ امُیٚک ردِ عمل کیا درٛاو؟یِم سوال چھِ پرٛتھ تتھ ذہنس منٛز پٲدٕ سپدان یتھ گۅڈے امہِ تحریکُک کینٛہہ نتہٕ کینٛہہ تعارُف آسان چُھ۔وٕں گوٚو یِمن سوالن ہٕںٛدۍ جواب معلوم کرٕنۍ چھَنہٕ محض تٲریخ دٲنی ہٕںدِ ذوقٕچ تکمیٖلٕے یٲژ کینٛہہ بلکہ چھےٚ یِمن سوالن ہٕںٛز اصلی اہمیت یہِ زِ یِمن معلوم کرنہٕ کِس پاداشس منٛز چھےٚ اکھ تِژھ مکمل اصلٲحی تحریک اسہِ برونٛہہ کُن یِوان یۅسہٕ از تہِ تِم تمام مسلہٕ حل کرنہٕ خٲطرٕ ضروٗری تہٕ کٲفی چھے یِمن منٛز انسان ہٮ۪نہٕ چُھ آمُت۔یہِ تٲریخ چھےٚ انسانس تٔمۍ سٕندِ نفع نقصانُک صحیح مطلب ونان،تس برونٛہہ کنہِ چھےٚ تِمہٕ ابدی زندگی ہٕںٛزٕ حقیقتہٕ واضح کران یۅسہٕ پرٛتھ کٲنسہِ انسانس ٲخری منزل چھےٚ۔امہِ پتہٕ چھےٚ دنیاچہِ زندگی خٲطرٕ تیُتھ اکھ لاحہِ عمل تجویز کران یُس تتھ ابدی زندگی کامیاب بناونس سٍتۍ سٍتۍ یتھ زندگی تہِ تِتھہٕ پٲٹھۍ شیران تہٕ پٲران چُھ زِ پتہٕ چُھ انسانس تِمو تمام پریشٲنیو نِشہِ نجات میلان یِم حل کرنس منٛز سُہ ہمیشہِ پریشان روٗدمُت چُھ تہٕ از تہِ چُھ۔
   اسلٲمی تحریکس چھےٚ یہے اکھ خصوصیت یۅسہٕ پرتھ طالبِ علمس چھےٚ مُتوجہ کران زِ سُہ وُچھِن اتھ واریاہ نکھہٕ رٔٹِتھ تہٕ کٔرِن یہِ سمجنٕچ کوٗشش زِ اتھ تحریکس مُتعلق یُس یہِ یوٗتاہ بوٚڈ دعوا کرنہٕ چُھ یِوان،سُہ کتھ حدس تام چُھ دُرست۔
   اسلٲمی تحریک سمجھنہٕ خٲطرٕ چھےٚ یِتھہٕ پٲٹھۍ تہِ واریاہ کتابہٕ لٮ۪کھنہٕ آمژٕ تہٕ لٮ۪کھنہٕ تہِ یِن تہٕ یِہٕنٛدِ مدتہٕ سٍتۍ چُھ اسلٲمی تحریکُک نہایت واضح تعارف تہِ سپدان۔وٕں گوٚو یِتھہٕ پٲٹھۍ گاشُک تصور ژانٛگہِ نِشہِ تہٕ خۅشبو یہِ ہُنٛد احساس پوشہِ نِشہِ جُدا یِیہِ نہٕ کرنہٕ تِتھے پٲٹھۍ یِیہِ نہٕ کُنہِ تہِ عظیم الشان تحریکُک وۅتُھن تمہِ کہِ مُحرک کہِ تصوُرٕ نِشہِ الگ کرنہٕ یِتھ۔ اوے موجوٗب ییٚلہِ لُکن برونٛہہ کنہِ اسلٲمی تحریکٕچ ذکر یِوان چھےٚ تِم چھِ تحریکہٕ سان تحریکہٕ کِس داعی حضرت مُحمدؐن ہٕنزِزندگی ہٕںٛدۍ حالات میٚیہِ تحریکہٕ کہ دعوتُک اصل ماخذ یعنی قُرآنِ پاکٕچ تشریح تہٕ تفسیرُک مُطالبہٕ کران تہٕ یہِ مُطالبہٕ چُھ بالکل فطری۔


Book: گۅڈنیُک باب: اسلٲمی تحریک تہٕ امہِ برونہہ
Chapter: تحریکِ اسلامیُک اکھ امتیاز
Text:
  سٲری چھِ زانان زِ انسٲنیتُک سارِوٕے کھۅتہٕ بوٚڈ فرض تہٕ أمِچ سارِوٕے کھۅتہٕ بہتر خدمت چھےٚ یہے زِ لُکن گژِھہ اخلٲقی تربیت کرنہٕ یِنۍ،تِہٕںٛزٕ بُرٲییہِ گژھن دوٗر کرنہٕ یِنہِ۔تہٕ تِمن برونٛہہ کنہِ گژِھہ زندگی ہُند تیُتھ اکھ مُکمل نقشہٕ یُن پیش کرنہٕ یتھ پیٚٹھ پٔکِتھ انسان صحیح معنین منٛز کامیاب سپدِ۔امہِ مقصدٕ خٲطرٕ چھِ واریہو لُکو پننہِ پننہِ طریقہٕ کامہِ کرِ مژٕ،وٕں گوٚو امہِ قسمٕچہِ اصلٲحی کامہِ کرن والٮ۪و کٔرۍ انسٲنی اصلاحٕکۍ کینٛہہ گوشہٕ پننہِ خٲطرٕ مخصوص تہٕ پتہٕ یِکیںٛژھاہ کٔرِتھ ہیٚوکُکھ تہِ کوٚرُکھ یِمنٕے گوشن اندر۔کٲنسہِ بنوو اخلاق تہٕ روٗحٲنیت پنُن مرکز،کٲنسہِ کٔر تہذیب و تمدُن پٲراونٕچ کوٗشِش،کٲنسہِ بنوو حکوٗمت تہٕ سیاست پنُن مٲدان ،وٕں گوٚو تِتھۍ مُصلحین ﴿اصلاح کرن وٲلۍ﴾ یِمو انسانہٕ سٕںٛز پوٗرٕ زندگی شیرنُک تہٕ پٲرنُک فٲصلہٕ کوٚر،تِم ٲسۍ انبیا علیہمُ السلامٕے یٲتۍ۔
   یہِ کاینات پٲدٕکرن وٲلۍ سُند چُھ انسٲنیتس پٮ۪ٹھ سارِوٕے کھۅتہٕ بوٚڈ احسان یہِ زِ انبیاہِ کرامو منٛزٕ ییٚمۍ نٔبین سارِوٕے پوٚتُس تشریف اوٚن۔تٔمۍ سٕںٛز دعوت تہٕ تٔمۍ سٕنٛزِ  زندگِیہِ ہٕںدۍ حالات چھِ ازتام تِتھہٕ پٲٹھۍ محفوظ زِ امِچ کانہہ دوٚیِم مِثال چَھنہٕ انسٲنی تٲریخس منٛز میلان۔حضرت مُحمدؐن ہٕںٛزِ زِندگی ہٕںٛدۍ حالات سپٕدۍ تِتھہٕ پٲٹھۍ قلمبند زِ اکہِ طرفہٕ سپُد شیرنُک تہٕ سمبالنُک تیُتھ انتظام یُس نہٕ ازتام کُنہِ تہِ تاریخی رکاڈس دستیاب سپُد،تہٕ دۅیمہِ طرفہٕ وُسعتُک تہٕ تفصیلُک حال یہِ زِ تِہٕںٛزٕ کتھہٕ،کامہِ،زندگی گُزارنُک طریقہٕ،شکل وصورت، وۅتُھن بیُہُن،بولچال،معاملات،حدچُھ یہِ زِ کھٮ۪نہٕ چٮ۪نٕچ،شونگنٕچ تہٕ بیدار سپدنٕچ،بیٚیہِ اسنٕچ تہٕ وننٕچ اکھ اکھ حرکت روٗز محفوظ۔غرض یہِ زِ از یِم تفصیلات أسۍ پننہِ زمانہٕ برونہہ کینٛہہ ہتھ ؤرِی گُزریمتٮ۪ن بُزرگن مُتعلق زانانٕے چھِنہٕ تِم ہیکو أسۍ تقریباً ڈۅڈ ساس ؤری گُزرنہٕ پتہٕ تہِ حضرت مُحمدصلی اللہ علیہ وسلمن  مُتعلق زٲنِتھ۔
   حضرت مُحمدصلی اللہ علیہ وسلمن ہٕںٛزِ زندگی ہٕںٛدٮ۪ن حالاتن ہُنٛد مُطالعہٕ کرنہٕ برونٛہہ گژِھہ بیٚیہِ أکِس خصوصیتس پٮٹھ نظر تراوٕنۍ۔پرٚتھ کامہِ ہٕندِ اہمیتُک اندازٕ چُھ تِمن حالاتن ہٕںٛدۍ دٔسۍ سپدان یِمن حالاتن منٛز سۅ کٲم کرنہٕ آسہِ آمٕژ۔سازگار تہٕ موٲفِق حالاتن منٛز یِمہٕ تحریکہٕ کتہِ کوٚت چھےٚ واتان تِمہٕ چھےٚ ناسازگار حالاتن منٛز بالکُل ذَزران۔عام پٲٹھۍ چُھ تحریکن ہُنٛد حال یہِ زِ گۅڈٕ چُھ لُکن منٛز امہِ کہ مقبولیتُک مواد پپان روزان تہٕ پتہٕ ییٚلہِ یکبار کُنہِ طرفہٕ کانہہ تحریک وۅتھان چھےٚ،لُکن ہٕںٛزٕ ہمدردیہِ چھےٚ اتھ سٍتۍ بڑان تہٕ تحریک چھےٚ برونٛہہ پکان۔مثلاً کُنہِ وطنہٕ چہِ آزٲدی ہٕںٛز تحریک نیٖتو۔لُکھ چھِ عام طور کُنہِ بیرونی حُکمران طاقتہٕ کہ ظلمہٕ تہٕ زیادتیو سٍتۍ نالان،تہٕ دِلن منز چُھ اتھ خلاف اکھ جزبہٕ پلان روزان۔پتہٕ ییٚلہِ کانٛہہ ہمتہٕ وول شخص وطنہٕ چہِ آزٲدی ہُند نعرٕہ بُلند کران چُھ،امہِ پتہٕ دیٖتن خطرن تہٕ نقصانن ہٕںٛدٮ۪و اندیشو کِنۍ کمٕے لُکھ أمِس اتھہٕ واس،وٕں گوٚو اکثر لُکن ہٕںٛزٕ ہمدردیہِ چھےٚ أمۍ سٕے سٍتۍ آسان۔یۅہے حال چُھ معٲشی تحریکن ہُنٛد تہِ۔لُکھ چھِ پننٮ۪و مجبوٗریو تہٕ معٲشی لوٗٹھ کھسوٗٹھ کرن والٮ۪و ہٕںٛزو زیادتیو کِنۍ عٲجز سپدان۔تہٕ یِتھِس موقعس پٮ۪ٹھ اگر کانٛہہ تحریک معاشی اصلاح تہٕ انقلابہٕ باپت وۅتھان چھےٚ،یِم سٲری لُکھ چھِ أتھۍکُن توجہ دِوان۔مگر ہنا سوٗنچتو تتھ أکِس تحریکس مُتعلق،یۅسہٕ بالکل مُخٲلف حالاتن منٛز وۅتھہِ،مثلاً کُنہِ آزاد مُلکس منٛز کرِ کانٛہہ شخص یہِ نعرٕہ بُلند زِ مُلکس پزِ فلٲنۍ طاقتٕچ غلٲمی اختیار کرٕنۍ،ییٚلہِ زن مُلکہٕ کٮ۪ن سارِنٕے لُکن آزٲدی ٹٲٹھ آسہِ،تیٚلہِ کٔرۍ تو تصور تِمن مصٲیبن تہٕ مُشکلاتن ہُنٛد یِم یِتھٮ۪ن حالاتن منٛز یِژھ کتھ پیش کرن وٲلِس ہٮ۪کن یِتھ۔
   تحریکِ اسلٲمی کِس داعیؐن ہٕنزاصلی اہمیت تہٕ تِہٕںٛزِ کامہِ ہِنٛدِ عظمتُک تصور ہیٚکہِ نہٕ تۅتام سپدِتھ یۅتام نہٕ تۅہیہِ بروںٛہہ کنہِ یہِ کتھ آسہِ زِ یِکینٛژھاہ تِموؐوپیش کوٚر،تہِ کمن مُخٲلِف حالاتن منٛز کوٚرُکھ پیش۔امہِ موجوٗب چُھ تِہٕندٮ۪ن زندگی ہٕںٛدٮ۪ن واقعاتن ہٕںٛدِ مُطالعہ برونٛہہ یِتہِ وُچُھن زِ ییٚلہِ اسلامٕکۍ داعِین اسلام پیش کوٚر تمہِ وقتہٕ کیا حالات ٲسۍ مُلکِ عربٕکۍ تہٕ ساری دنیاہٕکۍ۔


Book: گۅڈنیُک باب: اسلٲمی تحریک تہٕ امہِ برونہہ
Chapter: اسلام کہ دعوت وِزِ دنیاہٕکۍ حالات
Text:
  اسلامن یِکیںژھاہ پیش کوٚر تٔمِچ اصلی بُنیاد چھےٚ توحید۔وٕں گوو  یہے چھےٚ سۅ روشنی تہٕ گاش ییٚمہِ نِشہِ تمہِ وقتہٕ نہ صرف عرب بلکہ سورُے دُنیا محروم اوس۔تو حید کہ صحیح تصور نِشہِ ٲسۍ انسٲنی ذہن خٲلی۔یہِ چُھ صحیح زِ نبی  ؐن ہٕندِبرونہہ ٲسۍ صحیح اسلامٕکۍ دٲعی بے شُمار تہٕ زمینُک پرتھ کانہہ آبادعلاقہٕ اوس خٲلص توحید کہ پیامہٕ سٍتۍ سرفراز گوٚمُت۔وٕں گوو انسٲنیتٕچ بدنصیبی زِ أمۍ اوس یہِ سبق مشروومُت تہٕ پننیو خٲہشاتو مُطٲبق ٲسِن،زون ،آفتاب، ستارٕ،جِن،فرشتہٕ،دیوی دیوتا،کۅہ، دریاو، جانور، انسان تہٕ خبر کم کم،خدٲیی منٛز شریک کٔرمٕتۍ تہٕ وۅنۍ اوس انسان أکۍ سٕںٛزِ بندگی منٛز سکون لبنہٕ بجایہِ بے شُمار معبودن ہٕںٛدِس چکرس منٛز پھسیومُت۔
   تمہِ وقتہٕ ٲسۍ سیاسی اعتبارٕ زٕ طاقت موجود،فارس تہٕ روم۔فارسُک مذہب اوس مجوٗسیت یُس عراقہٕ پیٚٹھہٕ ہِندوستان کین سرحدن تام پٔھہلِتھ اوس۔روٗمُک مذہب اوس عیسٲیت،یُس یوٗرپ،ایشیا تہٕ افریقہ ہس منٛز اوس۔وٕں گوو امہِ علاوٕ ٲسۍ مذہبی اعتبارٕ یہوٗدۍ تہٕ ہیٚندۍ تہِ اہمیت تھاوان تہٕ یِمو منٛزٕ اوس پرتھ کٲنسہِ پننہِ پننہِ جایہِ صداقتُک دعوا۔
   ایرانس منٛز ٲس ستارن ہٕںٛز پوٗزا عام۔امہِ علاوٕ ٲسۍ بادشاہ تہٕ امیر تہِ درجہ بدرجہِ لُکن ہٕںٛدۍ خدا تہٕ دیوتا،یِمن سجدٕہ ٲسۍ کرنہٕ یِوان۔یِہٕندِ خدٲیی ہٕںٛدۍ بٲتھ گٮ۪ونہٕ ٲسۍ یِوان۔غرض سورُے مُلک اوس توحید کہ تصوُرٕ نِشہِ خٲلی۔


Book: گۅڈنیُک باب: اسلٲمی تحریک تہٕ امہِ برونہہ
Chapter: روٗمٕچ حکومت
Text:
  یونان کہ زوال پتہٕ ٲس روٗمٕچ حکومت دُنیاہٕچ سارِوٕے کھۅتہٕ بٔڈ حکومت ماننہٕ یِوان۔وٕں گوو شیٚیِمہِ صدی ہٕندِس خٲتِمس پیٚٹھ ٲس یہے حکومت پننہِ پستی ہٕندِس ٲخری نقطس پیٚٹھ وٲژمٕژ۔حکومتٕچ بدنظمی،دُشمن تہٕ خوف،مُلکس اندر بدامنی،اخلاقٕچ انتہٲیی گراوٹ،عٲش پرستی ہُند انتہاہ،غرض کانہہ برٲیی ٲس نہٕ سۅ یۅسہٕ نہٕ یِمن منٛز پٲدٕ ٲس گٔمٕژ۔مذہبی اعتبارٕ ٲسۍ لُکھ ستارن تہٕ دیوتاہن ہٕںٛدین پۅتلٮ۪ن ہٕنٛز پوٗزا کران،وٕں گوو یِمو لُکو عیسٲے مذہب تہِ قبول کوٚرمُت اوس تِم تہِ ٲسۍ توحیدکہ تصورٕ نِشہِ خٲلی۔تِم ٲسۍ مٲلِس تہٕ نیٚچِو سٕندۍ،بیٚیہِ روحُ القدس تہٕ مریم سٕںٛزِ خدٲیی ہُند اعتقاد تھاوان۔ہتہٕ بٔدۍ مذہبی فرقہٕ ٲسۍ بنیمٕتۍ تہٕ یِم سٲرِی ٲسۍ پانہٕ وٲنۍ ژُوان روزان۔قبر پرستی ٲس عام۔پادرین تہٕ کورین ٲسۍ سجدٕہ کرنہٕ یِوان، پوپو ﴿Pope﴾ تہٕ تِمن پتہٕ درجہ بدرجہ مذہبی عہدٕ دارو ٲسۍ پننہِ جایہِ شہنشاہانہٕ بلکہ خدٲیی ہٕندۍ اختیارات پننِس اتھس منٛز رٔٹمٕتۍ۔حرام تہٕ حلالٕکۍ اختیارات ٲسۍ تِمن حٲصِل تہٕ تِہٕںٛز کتھ ٲس خداے سٕںٛز کتھ یِوان ماننہٕ۔دیندٲری ہُند تھوٚد تصوُر اوس رہبٲنیت تہٕ دنیا تراوُن۔پرتھ قسمٕکہِ آرام تہٕ آسٲیشہِ نِشہِ جسم محروم تھاوُن ٲس بٔڈ عبادت سمجنہٕ یِوان۔


Book: گۅڈنیُک باب: اسلٲمی تحریک تہٕ امہِ برونہہ
Chapter: ہندوستان
Text:
  ہندوستانس منٛز اوس تمہِ ساتہٕ سُہ دور یتھ مذہبی دورن منٛز پورانک﴿گٹہٕ زٔلۍ دور﴾ ونان ٲسۍ۔یہِ دور چُھ ہِندوستان کِس مذہبی تٲریخس مںٛز سارِوٕے کھۅتہٕ زیادٕ گٹہٕ زٰٔلۍ دور ماننہِ یِوان۔امہِ وقتہٕ ٲس برہمنیت نوِ سرٕ غٲلِب ہٮ۪وان سپدُن تہٕ بودھن ہُند اوس تقریباً نیب نِشانے مۅکلیومُت۔امہِ دورٕکۍ خصوصیات چھِ یِم زِ شرٕک اوس حدٕ کھۅتہٕ بڈیامُت،دیوتاہن ہُند تعداد اوس 33 کرورتام ووتمُت۔وننہٕ چُھ یِوان زِ ویدن ہٕندِس زمانس منٛز اوس نہٕ بُت پرستی ہُند رواج،وٕں گوو امہِ وقتہٕ ٲس مندرن مںٛز پۅتلٮ۪ن ہٕںٛز پوٗزا عام۔مندرن ہٕںدۍ پُزٲرۍ ٲسۍ بد اخلٲقی ہٕندۍ نمونہٕ تہٕ کم سمٕج عوام لوٗٹُن ٲس یِہٕںٛز کٲم۔اتھ زمانس منٛز ٲس ذات پاتٕچ فرق تہِ انتہاہس پیٚٹھ وٲژمٕژ،حالانکہ ابتدٲیی زمانس منٛز ٲس نہٕ امہِ قسمٕچ فرق موجود،أمۍ تفریقن اوس سماجُک سورُے نظام برباد کوٚرمُت۔تِتھۍ قانون ٲسۍ بناونہٕ آمٕتۍ یِمو سٍتۍ انصافُک خون سپدان اوس،نٔسل کہ تہٕ خاندان کہ اعتبارٕ آسہٕ لُکن غلط رعایتہٕ دِنہٕ یِوان۔شراب چٮ۪نُک اوس عام رواج۔خداژھارنہٕ مۅکھہٕ ٲس ونن تہٕ بالن پیٚٹھ زندگی گُزارٕنۍ پٮ۪وان۔وہمہٕ تہٕ فٲسِد خیالات ٲسۍ انتہاہس پیٚٹھ، تصرُف،سایہِ،بھوٗت پریت تہٕ ہتہٕ بٔدۍ قسمٕکٮ۪و بدشگونو ٲسۍانسٲنی زندگی آوٕرٲومٕژ۔پرتھ کانہہ عجیب چیزاہ اوس خدا ماننہٕ یِوان۔پرتھ کٲنسہِ برونہہ کنہِ کلہٕ نوٚمراوُن اوس زنتہِ مذہب بنیومُت۔دیوی تہٕ دیوتاہن ہٕںٛز گرنٛد ٲس اندازٕ تہٕ قیاسہٕ نٮ۪بر۔زنانہٕ پُزٲرۍ تہٕ دیودٲسِین ہٕںٛز اخلٲقی حیثیت ٲسۍ شرمناک۔تہٕ ستم اوس یہِ زِ یہِ سورُے اوس مذہب کِس ناوس پیٚٹھ سپدان۔زنانہٕ آسہٕ زارس منٛز داوس یِوان لاگنہٕ تہٕ زنہِ ٲسۍ اکہِ کھۅتہٕ زیادٕ خاوند آسان۔مۅںٛڈ زنانہٕ ٲس قانونی طور  سٲرِسٕے عمرِ پرتھ کُنہِ لذتہٕ تہٕ آرامہٕ نِشہِ محروم یِوان کرنہٕ۔سماج کہ یِتھہِ شرمناک برتاوٕ سٍتۍ ٲس اکھ مۅںٛڈ زٔنۍ زندے دزُن غنیمت زانان۔لڑٲے ہارنٕکہ ڈرٕ ٲسۍ مٲلۍ،بٲے تہٕ خاوند پننٮ۪ن زننٮ۪ن پننٮ۪و اتھو قتل کران تہٕ اتھ پیٚٹھ ٲسۍ فخر کران۔مرد تہٕ زنہِ آسہٕ ننگے پوٗزا کران،مذہبی بڈٮ۪ن دۅہن پیٚٹھ اوس یِوان کھُلہٕ شراب چٮ۪نہٕ یِم سارے کامہِ آسہٕ نیٖکی زٲنِتھ کرنہٕ یِوان۔غرض یہِ زِ اخلاق،مذہب تہٕ معاشرت کہ اعتبارٕ ٲس خداے سٕںٛز یہِ زمین شیطان سٕندِس زالس منٛز پٔھسیمٕژ۔


Book: گۅڈنیُک باب: اسلٲمی تحریک تہٕ امہِ برونہہ
Chapter: یہوٗدۍ
Text:
  خداے سٕندِس دینس کُن یِنہٕ کہ اعتبارٕ اگر اصلاحٕچ اُمید تہٕ توقع کرنہٕ ییہِ ہے ،سۅ ییہِ ہے یہودن کرنہٕ،وٕں گوو تِہٕںٛز حالت تہِ ٲس گِریمٕژ۔تِمو ٲسۍ پننِس زیٖٹھِس تٲریخس منٛز تِتھۍ تِتھۍ جُرم کٔرمٕتۍ ییٚمہِ کہ وجہ سٍتۍ تِہُند یہِ مُقامٕے اوس نہٕ روٗدمُت زِ تِم کرہن کانہہ اصلٲحی کٲم۔حد اوس یہِ زِ ییٚلہِ یِمن منٛز خداے سُند کانہہ پیغمبر یِوان اوس،تِم ٲسۍ نہٕ تٔمۍ سٕںٛز کتھا برداشت تہِ ہٮ۪کان کٔرِتھ،تہٕ خبر کٍتۍ پیغمبر کٔرۍ تِمو قتل۔یِمن اوس یہِ گُمان زِ یِمن چُھ خدایس سٍتۍ کانہہ خاص تعلُق تہٕ اتھ بنیادس پیٚٹھ دِیہِ نہٕ سُہ یِمن کانہہ عذاب۔یِہُند حال اوس زِ جنتٕچہِ نعمتہٕ چھےٚ اصلی یِمنٕے خٲطرٕ بناونہٕ آمژٕ۔نبوت تہٕ رسالت ٲسۍ تِم  پنُن قومی میراث سمجان۔یِہٕںٛدۍ عٲلِم ٲسۍ سٮ۪ٹھاہ دنیادار تہٕ زمانس سٍتۍ ساز باز کرن وٲلۍ۔تِم ٲسۍ دولت مندن تہٕ حٲکمن ہٕںٛزِ خۅشنودی خٲطرٕ دۅہ دِش مذہبی احکامن ژٹھ کپٹھ کران۔خداے سںدین احکامن منٛز یُس حُکم سہل تہٕ پننہِ خٲہِشہِ مُطٲبق آسان اوس تتھ پیٚٹھ کرہن عمل تہٕ یِم احکام سخت تہٕ ناپسند آسہن تِم ژٕھنہن ترٲوِتھ،پانہٕ وٲنۍلڑٲے جگڑٕ تہٕ قتل اوس تِہُند عام مشغلہٕ۔مال ودولتٕچ لالٕچ ٲس ییژاہ بڑیمٕژزِ امہِ کِنۍ ٲسۍ نہٕ تِم سۅ کانہہ کٲمٕے کران یتھ منٛز مالس تہٕ جانس خطرٕ آسہِ ہے۔امہِ وجہ کِنۍ ٲس تِہٕںٛز اخلٲقی حالت کمزور گٔمٕژ۔یِمن منٛز ٲسۍ مُشرکانہ بُت پرستی ہٕندۍ تہِ اثرات پٲدٕ سپٕدۍ مٕتۍ۔اوہام، خرافات،تعویزٕ،جود،عملیات، بیترِ، غرض ہتہٕ بدیو چیزو اوس یِمن منٛز أژِتھ توحیدُک اصل تصوُر برباد کوٚرمُت۔حد چُھ یہِ زِ ییٚلہِ خداے سٕندۍ ٲخری پیغمبرؐن تو حیدُک واضح تصوُر پیش کوٚر،یِموٕے یہودو ووٚن یِتہِ زِ مُسلمانو کھۅتہٕ چھِ عربٕکۍ مُشرِک بہتر۔


Book: گۅڈنیُک باب: اسلٲمی تحریک تہٕ امہِ برونہہ
Chapter: عربٕچ حالت
Text:
  ؤلِو دنیاکٮ۪ن تہٕ مذہبی تہٕ سیٲسی حالاتن پیٚٹھ نظر تراونہٕ پتہٕ تراوو خۅد عربٕچہِ حالٔژ پیٚٹھ نظر۔تِکیازِ یۅہے چُھ سُہ مقام ییٚتہِ خداے سٕندۍ پیغمبرؐن پننہِ تحریکُک دس تُل تہٕ ییٚتہِ کٮ۪و حالاتو سٍتۍ تِمن سارِ وٕے کھۅتہٕ زیادٕ مُشکلات پیٚیہِ تُلٕںۍ۔
  عرب کِس أکِس بٔڈِس حِصس یعنے قُریٰ وٲدی،خیبرس تہٕ فدکس منٛز ٲسۍ زیادٕ یہوٗدۍ روزان،بذاتِ خود ٲس مدینس منٛز تہِ یہودن ہٕںٛز حکومت۔باقٕے مُلکن منٛز ٲسۍ مُشرکانہٕ رسم جٲرِی۔لُکھ ٲسۍ پۅتلٮ۪ن،کنٮ۪ن،کُلٮ۪ن ،ستارن،فرشتن تہٕ جِنن ہٕںٛز پوٗزا کران ۔وٕں گوو کُنِس خداے سُند تصوُر تہِ اوس موجوٗد۔تس ٲسۍ یِم خداین ہُند خدا نتہٕ سارِ وٕے کھۅتہٕ بوٚڈ خدا مانان مگر یہِ اعتقاد اوس یوٗتاہ کمزور گوٚمُت زِ عملاً ٲسۍ تِم پننٮ۪ن یِمنٕے لۅکٹٮ۪ن لۅکٹٮ۪ن خدایس تہٕ معبودن منٛز آوٕرۍ گٔمٕتۍ یِم تِمو خدایس ورٲے پنٕنۍ خدا بنٲومٕتۍ ٲسۍ۔تِہُند خیال اوس زِ دۅہ دِشچہِ زندگی منٛز چھےٚ اصلی یِمنٕے لۅکٹٮ۪ن خداین نِشہِ کٲم پٮ۪وان،لہٰذا ٲسۍ تِم یِہٕںٛزٕے عبادت کران۔یِہٕںٛدنٕے ناون پیٚٹھ ٲسۍ نیاز تہٕ قربان کران تہٕ یِمنٕے ٲسۍ پنٕنۍ حاجت تہٕ مُراد منٛگان۔تِہُند اعتقاد اوس زِ لۅکٕٹۍ خداے خۅش کرنہٕ سٍتۍ چُھ بوٚڈ خداے تہِ خۅش گژھان۔
   یِم ٲسۍ فرشتن خداے سٕںٛزٕ کورِ ونان،جِنن ٲسۍ خداے سٕندۍ ٹٲٹھۍ تہٕ خدٲیی منٛز شریک سمجان،تہٕ امہِ نسبتہٕ ٲسۍ تِہٕںٛز پرستِش کران،تِمنٕے ٲسۍ مدد منٛگان یِمن یِم خدٲیی منٛز شریک سمجان ٲسۍ،یِہٕندۍ پۅتٕلۍ بنٲوِتھ ٲسۍ یِمن پوٗزا کران،بُت پرستی ہُند شوق اوس یوٗتاہ عام گوٚمُت زِ کُنہِ جایہِ وُچھہن کانہہ خوبصورت کٔنۍ تٔتۍ ٲسۍ لاگان پوٗزا کرٕنۍ۔اگر نہٕ کینہہ میلہِ ہٮ۪کھ تیٚلہِ بناوہن میٚژِ لۅپُن،تتھ کرہن ژھاوجہِ دۅدُک چھِرکاوٕ تہٕ لاگہن تتھ طواف کرُن۔غرض عرب کٮ۪ن ٲسۍ بے شمار پۅتٕلۍ۔یِمو پۅتلٮ۪و علاوٕ ٲسۍ یِم ستارن تہِ پوٗزان۔مُختلف قبیلہٕ ٲسۍ مُختلف ستارن پوٗزان،یِمو مںٛزٕ ٲس آفتابس تہٕ زوٗنہِ زیادٕ اہمیت،جِنن تہٕ بوٗتن ہٕںٛز پوٗزا ٲسۍ کران،تِمن متعلق آسہٕ عجیب عجیب کتھہٕ وننہٕ یِوان۔امہِ علاوٕ ٲسۍ یِمن منٛز تمام مُشرکانہٕ قومن ہٕںدۍ چیز۔
   اتھ مذہبی بِگرنس سٍتۍ سٍتۍ ٲس یِمن پانہٕ وٲنۍ عام لڑٲے۔معمولی کتھن پیٚٹھ اوس جنگ گژھان تہٕ امیُک سلسلہ اوس پتہٕ نسل در نسل پکان۔زار گِندُن تہٕ شراب چوٚن اوس عام یوٗتاہ زِ شایدٕے ہیٚکہِ ہے کانہہ قوم یِمن سٍتۍ اتھ معاملس منٛز مقابلہٕ کٔرِتھ۔شرابٕکۍ تعریف تہٕ امہِ سٍتۍ سپدن واجنہِ بدکٲریہِ،یہِ ذکر ٲسۍ شٲعری منٛز بٔرۍ بٔرۍ۔
   امہِ علاوٕ ٲسۍ یِم سودخوٲری،لوٹ مار،ژوٗر، بے رحمی، جنگ، بدکٲری تہٕ باقٕے گندٕ کامٮ۪و زنتہٕ انسٲنی شکلہِ منٛز دٔرندٕ بنٲومٕتۍ۔تِم ٲسۍ پننٮ۪ن کورٮ۪ن زِندے دفن کران۔بےشرمی تہٕ بےحیٲیی ہُند عالم اوس یہِ زِ مرد تہٕ زنانہٕ آسہٕ ننگے خانہ کعبس طواف کران تہٕ اتھ ٲسۍ مذہبی کٲم سمجان۔غرض زِ مذہبی، اخلٲقی، معاشرتی تہٕ سیٲسی،پرتھ اعتبارٕ ٲسۍ عربٕکۍ پستی اندر گِریمٕتۍ۔


Book: گۅڈنیُک باب: اسلٲمی تحریک تہٕ امہِ برونہہ
Chapter: اسلٲمی تحریک خٲطرٕ عرب چہِ خصوصیژ
Text:
  نہ صرف عرب بلکہ سورُے دنیا یتھ گٹہٕ زٔلِس منٛز ہٮ۪نہٕ آمُت اوس،امہِ مۅکھہٕ ٲس اکہِ تِتھہِ صُبہٕچ ضرورت،یُس سٲرسٕے گٹہٕ زٔلِس دوٗر کرِ ہے تہٕ خداے سٕندٮ۪ن وتہِ ڈٔلۍ مٕتٮ۪ن بندن ہاوِ ہے خداے سٕںٛز وتھ۔یہِ صُبح پھۅلنہٕ خٲطرٕ کیازِ کوٚر اللہ تعالیٰ ہن سٲرسٕے دنیاہس اندر عربکُے مُلک پسند۔اتھ بارس منٛز تہِ چھےٚ کینہہ کتھہٕ غور کرنس قٲبِل۔
   حضرت محمدؐ ٲسۍ اللہ تعالیٰ ہن ساری دنیا خٲطرٕ ہدایتُک تہٕ رہنُمٲیی ہُند ٲخری پیغام عطا کٔرِتھ سوزنہٕ خٲطرٕ منتخب کٔرمٕتۍ تہٕ تِہٕندِس دعوتس اوس سٲرسٕے دنیاہس منٛز پٔھہلُن۔ظٲہِر چُھ زِ کٲنسہِ أکِس فردٕ سٕںٛز زندگی ہیٚکہِ ہے نہٕ امہِ عظیم کامہِ خٲطرٕ کٲفی ٲسِتھ۔امہِ خٲطرٕ اوس ضروری زِ خداے سٕندِس نبیس اوس پننہِ موجودگی منٛز اصلاح کرن والٮ۪ن ہٕنٛز اکھ تِژھ جماعت تیار کرٕنۍ یۅسہٕ تِمن پتہٕ تہِ تِہٕںٛز کٲم جٲری تھاوِہے۔امہِ اہم کامہِ خٲطرٕ ییٚمہِ قسمٕچہِ خصوصیژ درکار آسہٕ تِمہٕ آسہٕ عربٕکٮ۪ن باشندن منٛز تٔھدِس پیمانس منٛز موجود۔امہِ علاوٕ چُھ عربُک جغرافیٲیی مُقام تہِ تیُتھ زِ یہِ چُھ تقریباً دنیاکِس مرکزس منٛز واقع، تہٕ یِتھہٕ پٲٹھۍ آسہٕ یہِ پیغام ژورو طرفو پٔھہلاونہٕ خٲطرٕ واریاہ سہولیژٕ۔
   امہِ علاوٕ چھےٚ عربی زبانہِ ہٕںٛز وُسعت تہٕ خصوصیژ تِژھہٕ زِ یُس مضمون پیش اوس کرُن،ییٚمہِ آسٲنی سان عربی زبانہِ منٛز پیش ہیٚکہِ ہے کرنہٕ یِتھ،دنیاچن باقٕے زبانن ہٕندۍ دامن ٲسۍ امہِ خٲطرٕ سٮ۪ٹھاہ تنگ۔
   عرب کٮ۪ن ٲس بٔڈخصوصیت یہِ زِ تِم ٲسۍ نہٕ غلام۔غلٲمی ہٕںٛدِ ذریعہ یۅسہٕ پستی ذہنن منٛز یِوان چھےٚ تہٕ اعلیٰ انسٲنی صفاتن منٛز یۅسہٕ گراوٹ یِوان چھےٚ،امہِ نِشہِ ٲسۍ لُکھ بٔچِتھ۔یِمن آسہٕ ژۅشوٕیو طرفو ایران چہِ تہٕ روم چہِ بجہِ بجہِ حکومٔژٕ۔وٕں گوو یِمو منٛزٕ ٲسۍ نہٕ کٲنسہِ تہِ عربٕکۍ لُکھ پنٕنۍ غلام ہیٚکۍ مٕتۍ بنٲوِتھ۔تِم ٲسۍ حدٕ کھۅتہٕ زیادٕ بہادُر تہٕ دلیر۔خطرات ٲسۍ نہٕ تِم ذہنسٕے منٛز انان،لڑایہِ ٲسۍ گِندُن سمجان،سٮ۪ٹھاہ پُرجوش ٲسۍ،تِہٕندۍ ارادٕہ ٲسۍ پۅختہٕ،دِل اوسُکھ صاف،یۅسہٕ کتھ دِلس منٛز ٲسٕکھ،سۅے ٲسٕکھ زٮ۪وِ پیٚٹھ۔مُنافقُت،ژٹنٕچ تہٕ واٹنٕچ بٮ۪مٲرۍ یِمہٕ عام پٲٹھۍ غلام قومن منٛز آسان چھےٚ،تمہِ نِشہِ ٲسۍ چٔھلِتھ،عام سوچنہٕ تہٕ عقلہِ ہٕندِ اعتبارٕ ٲسۍ تھوٚد درجہِ تھاوان،ذہنی طور ٲسۍ بُلند،زٲوجہِ کتھہٕ سمجنٕچ صلٲحیت ٲسٕکھ،یادووٚتُر اوسُکھ تیز۔یوٗتاہ تیز زِ دنیاہس منٛز ٲسۍ پننٮ۪ن ہم عصر قومن منٛز طاق۔فیاض،خۅدار تہٕ غٲرت منٛد ٲسۍ،بے عزتی ٲسٕکھ نہٕ برداشت گژھان۔ریگستان چہِ سخت زندگی ہٕںدِ وجہِ کِنۍ ٲسۍ عملی کردارٕکۍ لُکھ۔کانہہ کتھ قبول کرنہٕ پتہٕ اوس تِہٕندِ خٲطرٕ یہِ دُشوار زِ پتھر بِہتھٕے کرہن تتھ واہ واہ۔نہ،تِم ٲسۍ ہوٚل گٔنڈِتھ وۅتھان تہٕ وُچھان وُچھانٕے ٲسۍ پنٕنۍ سٲرٕے زندگی پننہِ من پسند کامہِ منٛز لگاوان۔


Book: گۅڈنیُک باب: اسلٲمی تحریک تہٕ امہِ برونہہ
Chapter: عرب کٮ۪ن ہٕندِس اصلاحس اندر مشکلات
Text:
  اکہ پاسہٕ ٲسۍ عرب چہِ سرزمینہِ، عرب چہِ زبٲنۍ تہٕ عرب کین باشندن منٛز یِم خصوصیات یِہٕندِس بُنیادس پیٚٹھ اللہ تعالہٰن پنُن پیغام اتھ مُلکس تہٕ یِمن لُکن نِشہِ سوزنُک فٲصلہٕ کوٚر، مگر دوٚیمہِ پاسہٕ ٲسۍ نہٕ تِم مُشکلات تہِ کم کینہہ یِم اتھ قومس اصلاح کران کران عظمت وٲلِس پیغمبرسؐن ویٚتراوٕنۍ پیٚیہِ۔ گۅڈے چُھ آمُت لیٚکھنہٕ زِ پرتھ کامہِ ہٕںٛز عظمت پرکھاونہٕ برونہہ چُھ یہِ وُچُھن ضروری زِ یہِ کمن حالاتن منٛز چھےٚ کرنہٕ آمٕژ۔ چنانچہ یتھ زمانس منٛز اسلٲمی تحریک ؤژھ تہٕ پتہٕ سپٕزکامیاب،امہِ اعتبارٕ چُھ یہِ دنیاہُک اکھ عظیم کارنامہٕ،تہٕ امہِ اعتبارٕ یُس قوم حضورؐودنیا کہ امامت خٲطرٕ تیار کوٚر، تہٕ اتھ معاملس منٛز یِم مشکلات رنگہٕ رنگہٕ تِمو ویٚترٲوۍ، یِتہِ چُھنہٕ کُنہِ معجزٕہ کھۅتہٕ کم کینہہ۔
   یۅتام نہٕ عرب قوم چہِ یِمہٕ خصوصیژ برونہہ کنہِ آسن، کانہہ شخص ہیٚکہِ نہٕ امہِ عظیم اصلٲحی کامہِ ہُند انداز کٔرِتھ یۅسہٕ خداے سٕندِس ٲخری پیغمبرؐن ہٕندِدستِ مُبارکہٕ اند وٲژ۔امہِ قوم کِس اصلاحس منٛز ٲسۍ کینہہ مُشکلات ٹھوٚر بٔنِتھ تہِ زن گوو:
   عربُک قوم اوس بالکل انپڑ۔خداے سٕندین ذات وصفاتن ہُند صحیح تصوُر،رسالتٕچ نٔوعیت تہٕ اہمیت، وحی ہُند مفہوم، خداے سٕنٛزِ کتابہِ ہُند فہم،ٲخرتُک تصوُر،عبادتُک صحیح مطلب، غرض یہِ زِ یِمو منٛزٕ اوس نہٕ سُہ کانہہ چیز تیُتھ یُس تِمن برونہہ پے آسِہے۔تِم ٲسۍ مٲلِس بُڈبب سٕندین رسم ورواجن أچھ ٹُوِتھ پٲروٕی کران۔تِم ٲسۍ نہٕ ٲنٹ تہِ ییٚژھان یِمو رسم ورواجو نِشہِ ڈلُن۔اتھ برعکس یہِ کینژھا اسلام پیش کران اوس تہِ اوس یِہٕندِس آبٲیی مذہبس بالکل خلاف۔تمام ذہنی بیمارِ یِم شرکہٕ سٍتۍ پٲدٕ گژھان چھےٚ،تِمہٕ آسہٕ تِمن منٛز موجود۔توہم پرستی اوس تِہٕنٛزِ عقلہِ ٹۅکہٕ سوٗر کوٚرمُت۔پانہٕ وٲنۍ لڑایہِ کرنہِ آسہٕ زنتہِ قومی خصوصیژ بنیمژٕ،تہٕ امہِ کِنۍ اوس یِہٕندِ خٲطرٕ کُنہِ مسلس پیٚٹھ سنجیدگی سان سوچُن زبردس کریوٗٹھ۔تِم یہِ کینژھا سوچان ٲسۍ تہِ ٲسۍ لڑایہِ تہٕ خانہٕ جنگی ہٕںٛدِس اندازس پیٚٹھ سوچان۔عام طور اوس یِہٕندِ معاشُک ذریعہ لوٹ مار۔یِتھہٕ پٲٹھۍ ییہِ اندازٕ کرنہٕ زِ ییٚلہِ آنحضرتؐ تِمن اسلامٕچ دعوت دِوان ٲسۍ،تِمن ٲس تِژھ کتھا برونہہ کُن یِوان یۅسہٕ نہٕ تِمو امہِ برونہہ بوٗزمٕژ ٲس تہٕ نہ ٲسٕکھ سمٕجمٕژ۔تہٕ یۅسہٕ مٲلِس بُڈِ ببہٕ سٕندِس وۅتھنس بیٚہنس تہٕ تِہٕندین خیالاتن بالکل خلاف ٲس تہٕ یِمن کتھن تِم وُنیُستام نالہٕ متہِ رٔٹِتھ ٲسۍ۔یہِ دعوت ٲس مُطالبہٕ کران زِ لڑایہِ کٔرِو بند،امنہٕ سان روزنُک کٔرِو فٲصلہٕ، لوٗٹ مار چُھو غلط۔فٲسِد خیالات،بُرٕ عادت تہٕ سارِوٕے کھۅتہٕ زیادٕ یہِ زِ حرام معاشُک ذریعہ ترٲوِو فوراً۔ظٲہِر چُھ زِ أکِس یِتِھس نادس پیٚٹھ اتھہٕ واس دِنہٕ خٲطرٕ تِم لُکھ تیار کرٕنۍ ٲس اکھ مشکل کٲم۔
    غرض یہِ زِ پوٗرٕ دنیاہٕکۍ حالات،عربٕچ حالت تہٕ یتھ قومس سٍتۍ واسطہٕ اوس،تِہٕندۍ عادات تہٕ خصوصیات یِمو منٛزٕ اوس نہٕ تیُتھ کانہہ تہِ چیز نظرِ گژھان یتھ بظٲہِر امہِ دعوت خٲطرٕ سازگار ؤنِتھ ہیٚکہو،وٕں گوو ییٚلہِ نتیجہِ برونہہ کُن یِوان چھِ تیٚلہِ چُھ معلوم سپدان زِ:
  ٲساوُزمٔلۍ گگراے کِنہٕ ٲس
  ہٲدی سٕںٛز سۅ میٖٹھ  آواز
   عربٕہ چہِ بُترٲژ تھرٕ تھرٕ ؤژھ نا
   ترووُن جوشاہ نوٚوُے تہٕ سٲری
   ؤلۍ ؤلۍ مدہوش گٔیہِ نا پانے
   پوٚز ہے بوٗزُکھ اکی نادے
   وُزٕ نٲوٕےتٔمۍ شۅنجہِ مٕژ بٔستی
   پرتھ اندٕ ووتُے حق سُند پیغام
   کۅہو جنگلو پیٚٹھہٕ آیہِ واپس
   ہیٚتھ ناو حق سُند پوٚت آواز      ﴿مترجم: اطہر﴾
  تہٕ یۅہے چُھ سُہ معجزٕہ یُس برونہہ کُن یِوان چُھ تہٕ پرتھ کٲنسہِ انسان سُند دِل چُھ وۅٹھ کڑان زِ سُہ زانہِ ہے تفصیل سان عظمت وٲلِس پیغمبرؐن ہٕنزعظمت واجٕنۍ ذات تہٕ تتھ دعوتس سمجہِ ہے یۅسہٕ تِمو پیش کٔر۔یِنہٕ والیٚن سبقن منٛز ییہِ یۅہے چیز تۅہیہِ برونہہ 


Book: دوٚیُم باب: پیدٲیِش تہٕ بچپن
Chapter: خاندان
Text:
  حضرت محمد صلی اللہ علیہ وسلن ہٕندِس بابہٕ صٲبس اوس ناو عبداللہ تہٕ بُڈِ ببس اوسُکھ ناو عبدالمطلب۔یِہٕندِ نسبُک سلسلہِ چُھ تقریباً شیٹھو پیٖریو پیٚٹھہٕ حضرت اسماعیل بِن حضرت ابراہیم علیہُما السلامن سٍتۍ رَلان۔یِہٕندِ خاندانُک ناو اوس قریش،یُس عرب کین تمام خاندانن منٛز پٔتمیو کٍژو پیٖریو پیٚٹھہٕ معزز تہٕ ممتاز ماننہٕ یِوان اوس۔عرب کِس تاریخس منٛز چھِ امہِ خاندانٕکۍ واریاہ لُکھ سٮ۪ٹھاہ عزت وٲلۍ تہٕ تٔھدِ پایِکۍ ٲسمٕتۍ،مثلاً نضر،فہر،قصی بن کلاب۔قصی اوس پننِس زمانس منٛز کعبُک مُتؤلۍ تہٕ یِتھہٕ پٲٹھۍ ٲس تٔمۍ سٕںٛز عظمت ہُریمٕژ،أمۍ کرِ واریاہ بجہِ بجہِ کامہِ۔مثلاً حاجین تریش چاوٕنۍتہٕ تِہٕںٛزِ میزبٲنی ہُںد انتظام بیترِ۔أمۍ سٕندِ پتہٕ ٲسۍ أمۍ سٕندِ خاندانٕکۍ لُکھ یہِ کٲم کران۔یِم کامہِ کرنہٕ سٍتۍ تہٕ کعبٕکۍ مُتؤلۍ آسنہٕ کِنۍ اوس قریش خاندانس سٲرسٕے عربس منٛز عزت تہِ اہمیت۔عام طور اوس عربس منٛز لوٗٹ مارُک رواج تہٕ وتہٕ آسنہٕ محفوظ۔وٕں گوو کعبس سٍتۍ نسبت آسنہٕ کِنۍ تہٕ حاجین خدمت کرنہٕ کِںۍ ٲسۍ نہٕ قریشن ہٕندۍ قٲفلہٕ لوٗٹنہٕ یِوان تہٕ تِم ٲسۍ امنہٕ سان پننہِ تجارتُک مال اکہِ جایہِ پیٚٹھہٕ دوٚیمہِ جایہِ نِوان۔
   عبدالمطلبس ٲسۍ داہ یاباہ نیٚچِوۍ،وٕں گوو کُفرٕ کِنۍ یا اسلام کہ خصوصیت کِنۍ چھِ یِمو منٛزٕ پانٛژھ مشہور۔اکھ چُھ جناب عبداللہ یِم حضورؐن بابہٕ صٲب چھِ۔دوٚیِم ابو طالب،اگرچہِ یِمو ایمان اوٚن نہٕ کینہہ وٕں گوو یِمو کٔر حضورؐن واریاہس کالس سرپرستی۔ترییِم حضرت حمزہ تہٕ ژورِم حضرت عباس رضی اللہ عنہم اجمعین۔حضورصلی اللہ علیہ وسلمن ہٕندیو یِمو ژۅشوٕیو چیٚچہِ بابو اوٚن ایمان تہٕ اسلٲمی تاریخس منٛز کوٚرُکھ تھوٚد مقام حٲصِل۔تہٕ پوٗنژِم اوس ابولہب۔ابولہب سٕںٛز شخصیت چھےٚ اسلام کِس تاریخس منٛز اسلام دُشمن سٕںدۍ رٔنگۍ مشہور۔
   عبداللہ سُند خاندر سپُد زہرہ قبیلہٕ چہِ أکِس خاتونہٕ سٍتۍ۔یہِ ٲس وہب بن عبدمناف سٕںٛز کوٗر۔ ناو اوسُس آمنہ تہٕ قریش خاندانس منٛز ٲس تھدِ پایِچ خاتوٗن۔خاندرٕ وِزِ ٲس عبداللہ سٕنٛز وٲنٛس تقریباًسداہ ؤری۔خاندرٕ پتہٕ روٗدۍ یِم خاندٲنی دستورٕ مُطٲبِق ترٚین دۅہن ہوورِ۔امہِ پتہٕ درٲے تجارت کِس سِلسِلس منٛز شام کُن۔واپس یِتھ سپٕدۍ مدینس اندر بٮ۪مار تہٕ أتی کوٚرُکھ انتقال۔امہِ وقتہٕ ٲس حضرت آمنہ بیٚکہِ حسابہٕ۔


Book: دوٚیُم باب: پیدٲیِش تہٕ بچپن
Chapter: پیدٲیش
Text:
  9ربیع الاول، ژٕنٛدٕروار۔مطابق 20اپریل571 عیسوی اوس سُہ مبارک صُبح ییٚلہِ رحمتِ الہٰی تس باسعادت ۂستی ہٕںٛز پیدٲیش سپٕز ییٚمۍ سٕندِوجودٕ سٍتۍ سارِنٕے عالم کین انہِ گٹٮ۪ن دوٗر اوس گژُھن تہٕ انسٲنیتس اوس ہدایتُک سُہ نور میلن وول یُس قیامتس تام یتھ زمینس پیٚٹھ بسن والین عام انسانن ہٕندِس حقس منٛز کاینات کِس مٲلِک سٕںٛز سارِوٕے کھۅتہٕ بٔڈ نعمت چھےٚ۔بابہٕ صٲبُن انتقال اوسُکھ سپُدمُت، لہٰذا تھووُکھ بُڈۍببن یس عبدالمطلب ناو اوس محمدؐ ناو۔


Book: دوٚیُم باب: پیدٲیِش تہٕ بچپن
Chapter: پرورش تہٕ بچپن
Text:
  سارِوٕے برونہہ دیُت حضورؐس پننہِ ماجہِ حضرت آمنن دۅد۔ تمہِ پتہٕ دیُتنس ابولہب سٕنٛزِ لونڈی ثوبیہ ہن تہِ دۅد۔تتھ زمانس منٛز اوس رواج کہ بٔڈۍ مہنِوۍ ٲسۍ پننٮ۪ن شُرٮ۪ن دۅد چاوناونہٕ خٲطرٕ تہٕ رٕتۍ پٲٹھۍ رَچھنہٕ پالنہٕ خٲطرٕ گامن تہٕ قصبن منٛز سوزان۔ تاکہِ تتہِ کِس تازٕ ہواہس تہٕ تازٕ ماحولس منٛز روٗزِتھ پھانٛپھلن تہٕ صحت تہِ روزٮ۪کھ ٹھیک تہٕ امہِ علاوٕ ہیٚچھن جان عربی تہِ۔عربس منٛز چھےٚ شہرن بہ نسبت گامن تہٕ قصبن ہٕںٛز زبان زیادٕ فصیح تہٕ اصل ماننہٕ یِوان۔ امہِ دستو رٕ مُطٲبِق آسہٕ گامن ہٕںٛزٕ زنہِ شہرن اندر یِوان تہٕ شُرٮ۪ن آسہٕ رچھنہٕ باپت پانس سٍتۍ نِوان۔چنانچہ حضورؐن ہٕںٛز پیدٲیشہِ پتہٕ آیہِ کینہہ دۅہ گٔژھۍ تھٕے ہوازَن قبیلہٕ چہِ کینہہ زنہِ شُرٮ۪ن ہٕندِس تلاشسس مںٛز مکہ۔یِمن منٛز ٲس اکھ خاتون یس ناو اوس حلیمہ سعدیہ۔یہِ ٲس سۅ خۅش نصیب خاتون ییٚمِس نہٕ کانہہ شُر دستیاب سپُد تہٕ مجبوراً نیُو تَمہِ پتہٕ آمنہٕ سُند یتیم بچہٕ۔
  زٕ ؤری گٔژِھتھ چھےٚ حلیمہ حضورؐن واپس انان۔مگر تمہِ ساتہٕ ٲس مکس منٛز کۅسہٕ تام بیمٲرۍ پٔھہلیمٕژامہِ موجوب سوٗزۍ پننہِ ماجہِ تِم توٗرۍ بیٚیہِ واپس ییٚتہِ حضورؐ پتہٕ شٮ۪ن ؤرین روٗدۍ۔
   ییٚلہِ حضورصلی اللہ علیہ وسلمن ہٕںٛز عمر شےٚ ؤری وٲژ،امہِ پتہٕ چھےٚ یِمن پنٕںۍ موج مدینہ نِوان۔غالباً آسہِ ہے سۅ پننِس خاندار سٕںٛزِ قبرِ ہٕںٛز زیارت کرنہِ تور گٔمٕژ،یا آسہٮ۪کھ تتہِ رشتہٕ دٲری تہٕ توے کوٚرُکھ یہِ سفر۔یہِ روٗز تتہِ تقریباً أکِس رٮ۪تس،ییٚلہِ واپس یِوان ٲسۍ تہٕ أکِس جایہِ یتھ ﴿اَبواء﴾ ناو اوس، سپُد یُہُند انتقال تہٕ أتھۍ جایہِ آیہِ دفن کرنہٕ۔
   ماجہِ ہٕںٛدِمرنہٕ پتہٕ رٔچھ حضورؐ پنٕنۍ بُڈِببن۔تِم ٲسۍ ہمیشہِ حضورس سٍتۍ سٍتۍ پکناوان۔ییٚلہِ حضور ؐ ٲٹھہٕ ؤۂرۍ سپٕدۍ،عبدالمطلب تہِ دراے ییٚمہِ عالمہٕ۔مرنہٕ وِزِ کٔر تِمو رچھنہٕ پالنٕچ ذمہٕ دٲری پننِس نیٚچوِس ابوطالبس حوالہٕ تہٕ تِمو دیُت یہِ فرض سٮ۪ٹھاہ جان پٲٹھۍ انجام۔ابو طالب تہٕ حضورؐن ہٕندۍبابہٕ صٲب عبداللہ ٲسۍ أکسٕے ماجہِ ہٕندۍ۔امہِ کِنۍ اوس ابوطالبس حضورؐ سُند زبردست محبت۔تِم ٲسۍ نہٕ پننٮ۪ن شُرٮ۪ن تیوٗت رچھان یوٗت حضورس رچھان ٲسۍ۔پانس نِشہِ ٲسِکھ ساوان تہٕ پانس سٍتۍ سٍتۍ ٲسِکھ پکناوان۔
   حضورؐ آسہٕ ہن داہ باہ ؤۂرۍ ،تمہِ ساتہٕ چھےٚ تِمو پننٮ۪ن سٲتھین سٍتۍ ژھاوجہِ تہِ رچھمژٕ۔عربس منٛز ٲس نہٕ یہِ کٲ م بُرٕ یِوان سمجنہٕ،تِکیازِ بڈٮ۪ن بڈٮ۪ن شریف گرن ہٕںدۍ شُرۍ ٲسۍ ژھاوجہِ رچھان۔
   ابو طالب ٲسۍ تجارت کران۔قریشن ہٕںدِ دستورٕ مُطٲبِق ٲسۍ ؤرِیس منٛز اکہِ لٹہِ شام تہِ گژھان۔حضورؐ آسہن باہ ؤہرۍ زِ ابو طالب چھِ شام کہ سفرُک ارادٕہ کران۔اگرچہ سفرس اندر تکلیفن ہُند خیال آسنہٕ کِنۍ تِم حضورؐس ٲسۍنہٕ یژھان پانس سٍتۍ نیُن،مگر تِمن اوس حضورس سٍتۍ تیوٗت محبت زِ ییٚلہِ سفرس پیٚٹھ نیرنہٕ وقتہٕ حضورؐو تِمن نالہٕ موٚت کوٚر تہٕ نِنہٕ مۅکھہٕ کوٚرہکھ اصرار۔تِمو کوٚر نہٕ تِہُند دِل پھُٹُن برداشت تہٕ نیٖکھ حضورؐ پانس سٍتۍ۔


Book: ترییُم باب: نبوت برونہہ
Chapter: فُجارٕچ لڑٲے
Text:
  اسلام برونہہ اوس عربٕ کٮ۪ن لُکن منٛز لڑاین ہُند اکھ ختم نہ گژھن وول سلسلہٕ جٲری۔یِمو لڑایو منٛزٕ چھےٚ اکھ خطرناک تہٕ مشہور لڑٲے فجارٕچ لڑٲے۔یہِ گٔیہِ قریشن تہٕ قیس کین قبیلن درمیان۔چونکہ قریش ٲسۍ اتھ لڑایہِ منٛز حقس پیٚٹھ،امہِ موجوب کٔرحضورؐو  تہِ قریشن ہٕںدِ طرفہٕ اتھ لڑایہِ منٛز شرکت۔وٕں گوو تِمو تُل نہٕ کٲنسہِ پیٚٹھ دستِ مبارک۔اتھ لڑایہِ منٛز سپٕدۍ گۅڈٕ قیس تہٕ پتہٕ قریش غٲلب تہٕ ٲخر کار سپُد صلح تہٕ لڑٲے گٔیہِ ختم۔


Book: ترییُم باب: نبوت برونہہ
Chapter: حِلفُ الفضول
Text:
  دۅہدِش چو لڑایو سٍتۍ سپٕدۍ ہتہٕ بٔدۍ گرٕ برباد،لُکن نہ اوس دۅہس سۅکھ تہٕ نہ راتس آرام۔فُجارچہِ لڑایہِ پتہٕ امہِ صورت حال نِشہِ تنگ یِتھ کٔر کینژھو خٲر پسندو اصلاہٕچ اکھ تحریک شروع۔حضور صلی اللہ علیہ وسلن ہٕندۍ أکۍ چیٚچہِ بابن یس ناو اوس زبیر ابن عبدالمطلب،تٔمۍ کٔر یہِ تجویز پیش زِ وۅنۍ پزِ حالات سُدارنہٕ خٲطرٕ کینہہ کرُن۔چنانچہ قریش خاندانٕکۍ کینہہ بٔڈۍ بٔڈۍ نفر سپٕدۍ جمع تہٕ اکھ معاہدٕہ سپُد زِ:
  1۔مُلکہٕ منٛزٕ کرو بدامنی دوٗر۔﴿امن کرو قٲیِم﴾
  2۔مُسافرن آسو حفاظت کران۔
  3۔غریبن روزو مدد کران۔
  4۔مظلومن کرو حمایت۔
  5۔کٲنسہِ ظٲلمس دِمو نہٕ مکس منٛز روزنہٕ۔
   حضورؐ تہِ ٲسۍ اتھ معاہدس منٛز شریک تہٕ تِمن ٲس یہِ شرکت سٮ۪ٹھاہ ٹٲٹھ۔چنانچہ نبوّت کِس زمانس منٛز فرموو تِمو: امہِ معاہدٕہ خٲطرٕ اگر مےٚ وۅزٕلۍ اوٗنٛٹ تہِ دِنہٕ یِن،بہٕ رٹہا نہٕ تہٕ ازتہِ اگر کانہہ امہِ معاہدٕہ خٲطرٕ مےٚ بُلاوِ،بہٕ چُھس حٲضر۔


Book: ترییُم باب: نبوت برونہہ
Chapter: کعبُک تعمیر
Text:
  خانہ کعبس ٲسۍ صرف ژور دیوار،پیٚٹھہٕ اوسُس نہٕ چھت کِہِنۍ۔دیوار ٲسِس انسان قدس برابر۔امہِ علاوٕ اوس یہِ سنِرس تہِ،رُودٕ وونۍ اوسُس اُکنُے یِوان، اتھ رُکاونہٕ خٲطرٕ اوسُس ٹھوٚر بناونہٕ آمُت مگر سُہ اوس پُھٹان تہٕ پُھٹان،اتھ جایہِ اوس آب تہِ سمان تہٕ یِتھہٕ پٲٹھۍ اوس اتھ عمارتس نقصان واتان۔ چنانچہ فٲصلہ آو کرنہٕ زِ یہِ لُروِتھ بناوونٔو عمارت۔تمام قریشو کٔر رٔلِتھ میٖلِتھ تعمیرٕچ کٲم شروع۔ مُختلف قبیلو بٲگرٲوۍ پانہٕ وٲنۍ عمارتٕکۍ مُختلف حصہٕ تہٕ دوٚپُکھ کانہہ گژِھنہٕ امہِ سعادت نِشہِ محروم روزُن۔ مگر ییٚلہِ حجر اسود نصب کرنُک موقع ووت،زبردست شورووٚتھ،پرتھ کانہہ قبیلہٕ اوس ونان أسی نتہٕ أسی لاگو،نوبت وٲژ اتھ حدس تام زِ تلوارٕ آیہِ کڑنہٕ۔ژۅن دۅہن روٗد یہِ مسلہٕ چلان۔پوٗنٛژمہِ دۅہہ دِژ أکۍ بُڈن یُس قریش خاندانُک اوس راے زِ پگاہ صُبحس یُس شخص گۅڈٕ یور واتہِ سُے کرون فٲصلۍ مُقرر تہٕ یِتھہٕ پٲٹھۍ سُہ وَنہِ تِتھےپٲٹھۍ کرو۔سارِوٕے مٲنۍ یہِ کتھ،خداے سُند کرُن،سارِوٕے برونہہ یس شخصس پیٚٹھ لُکن نظر پیٚیہِ تِم ٲسۍ رحمتِ عالمؐ ۔چنانچہ حضورؐ چھِ فٲصلہٕ دِوان زِ ییٚمہِ ییٚمہِ خاندانٕکۍ لُکھ حجر اسودس یژھان چھِ پننِس مقامس پیٚٹھ نصب کرٕنۍ،تِہُند اکھ اکھ سردار گژِھہ ژارنہٕ یُن۔امہِ پتہٕ چھِ حضورؐ اکھ ژادر مُژراوان تہٕ اتھ پیٚٹھ  چِھ حجر اَسود تھاوان۔ امہِ پتہٕ چھِ سردارن فرماوان زِ ژادرِ ہٕںٛزن لونٛچن کٔرِو تھپھ تہٕ تُلِو حجر اسود تھوٚد۔ییٚلہِ ژادر تتھ جایہِ نِش وٲژ،یتھ جایہِ حجراسود نصب کرٕنۍ ٲس،حضورؐو  تُج حجر اسود تہٕ تھٲوٕکھ تتھ جایہِ۔یِتھہٕ پٲٹھۍ چھےٚ اکھ تِژھ لڑٲے لڑنہٕ برونٹھٕےاند واتان ییٚمہِ کِس نتیجس منٛز خبر کوٗتاہ خون خرابہٕ ہیٚکہِ ہے سپدِتھ۔
   وۅنۍ یۅسہٕ کعبٕچ عمارت بناونہٕ آیہِ،اتھ پیٚٹھ آو چھت تہِ تراونہٕ۔چونکہ تعمیرُک سامانہٕ اوس نہٕ کٲفی،امہِ موجوٗب آواکہِ اندٕ زٔمینُک کینہہ حصہٕ ییٚلہٕ ترٲوِتھ کینہہ نوٚو کٕن ہٮ۪نہٕ۔یۅہے چُھ سُہ حصہٕ یتھ از حطیم چھِ ونان۔


Book: ترییُم باب: نبوت برونہہ
Chapter: تجارت
Text:
  عرب کین تہٕ خصوصاً قریشن ہُند پرون مشغلہٕ اوس تجارت۔  حضورؐن ہٕندۍچیٚچہِ بابہٕ ابوٗطالب تہِ ٲسۍ تٲجر۔ امہِ موجوب ییٚلہِ حضورؐ جوان سپٕدۍ،تِمو کوٚر روزگار کماونہٕ موجوب تجارتٕے۔ تِمو  یُس تجارتی سفر پننِس چیٚچہِ بابس سٍتۍ کورمُت اوس تمہِ سٍتۍ اوس تِمن کٲفی تجرُبہٕ حٲصِل گوٚمُت۔ وۅنۍ ییٚلہِ حضورؐ کارٕبارس منٛز پنُن دستِ مبارک تراوان چھِ، تِہٕندین رٕتٮ۪ن معاملاتن ہٕںٛز شۅہرت چھےٚ ژورو طرفو پٔھہلان۔ لُکو زون زِ حضورؐ چھِ انتہٲیی دیانت دار تہٕ معاملاتن وُترن وٲلۍ،امہِ موجوب لوگُکھ پنُن سرمایہِ شراکتہٕ رٔنگۍ دیُن۔ وعدُک پاس تہٕ معاملہٕ صاف تھاوُن،دیانت دٲری،یِمو چیزو سٍتۍ بنییہِ حضورؐ لُکن ہٕںٛزن نظرن منٛز انتہٲیی معززتہٕ عام پٲٹھۍ لوگ لُکو تِمن صادق ﴿پٔزِیور﴾ تہٕ امین ﴿امانت دار﴾ ونُن۔ تجارت کہ غرضہٕ کٔرۍ تِمو شام، بصریٰ تہٕ یمن کُن کینہہ سفر۔ 


Book: ترییُم باب: نبوت برونہہ
Chapter: نکاح
Text:
  حضرت خدیجہ رضی اللہ تعالیٰ عنہا ٲس اکھ عزت واجِنۍ تہٕ مالدار خاتون۔ یہِ ٲس حضورؐن دوٗر درازٕچ پِتٕر بینہِ تہِ۔ گۅڈنِکہ خاندرٕ پتہٕ اوس أمِس خاندار گُزریومُت تہٕ پتہٕ اوسُن بیاکھ نکاح کوٚرمُت تہٕ کینہہ کال گٔژھۍ تھٕے اوسُس سُہ خاندار تہِ گُزریومُت۔ وۅنۍ ٲس یہِ بیٚیہِ مۅںٛڈ گٔمٕژ۔ نہایت شریف تہٕ رٕتۍ اخلاق واجِنۍ خاتون ٲس۔ لُکھ ٲسۍ أمۍ سٕندِ شرافتہٕ کِنۍ أمِس طاہرہ ﴿پاک﴾ونان۔ یہِ ٲس سٮ۪ٹھاہ دولت منٛد تہِ،یہِ ٲس پننہِ تجارتُک سامانہٕ لُکن دِوان تہٕ کارٕ بارٕ کرناوان۔ 
   امہِ وقتہٕ ٲس حضورؐن ہٕںٛزعمرِ مبارک 25 ؤری۔ حضورؐو ٲسۍ واریاہ تجارتی سفر کٔرمٕتۍ،تہٕ یِمو سفرو دٔسۍ ٲسۍ یِہٕندۍ اخلاق،امانت دٲری ہٕںٛدۍ کارنامہٕ لُکن تام وٲتمٕتۍ۔ چنانچہ حضورؐن ہٕںٛز شہرت بوٗزِتھ چھےٚ حضرتِ خدیجہ یِمن پیغام سوزان زِ سانہِ تجارتُک سامانہٕ نِیِو شام،بہٕ یُس معاوضہٕ باقٕین چھَس دِوان سُہ دِمو تۅہیہِ تہِ۔ حضورؐ چھِ قبول کران تہٕ مال ہیتھ چھِ بصریٰ تشریف نِوان۔ واپس یِنہٕ پتہٕ چھےٚ تقریباً ترٚییہِ ریٚتۍ حضرتِ خدیجہ حضورس خاندرُک پیغام سوزان۔ حضورؐ چھِ قبول کران تہٕ تاریخ چُھ مقرر سپدان۔ مُقرر تاریخس پیٚٹھ چھِ ابوطالب، حضرت حمزہ تہٕ خاندان کٮ۪ن دوٚیمٮ۪ن بُزرگن سٍتۍ حضورؐ حضرت خدیجہ سٕندِس مکانس پیٚٹھ تشریف نِوان۔ ابوطالب چھِ نکاحُک خطبہٕ پران تہٕ پانژن ہتن طِلٲے دِرہمن پیٚٹھ چُھ نکاح سپدان۔ خاندرٕ وِزِ ٲس حضرتِ خدیجہ سٕںٛز وٲنس 40 ؤری تہٕ گۅڈنِکٮ۪ن دۅن خاندارن ہٕندۍ ٲسِکھ زٕ نیٚچِوۍ تہٕ اکھ کوٗر۔ 


Book: ترییُم باب: نبوت برونہہ
Chapter: کینہہ زبردست واقعات
Text:
  دنیاہس منٛز ییٖتیاہ تہٕ تھدِ پایِکۍ لُکھ ٲسِمٕتۍ چھِ، تِہٕںٛزِ زندگی منٛزٕ چھِ گۅڈٕ پیٚٹھے آثار لبنہٕ یِوان یِمن کُن وُچِھتھ تِہٕندِ روشن مستقبلُک اندازٕہ چُھ سپدان۔ یہِ گوو تِمن لُکن ہُندحال یِم برونہہ پٔکِتھ کُنہِ خاندانس،قومس یا مُلک چہِ سلامتی خٲطرٕ کانہہ اصلٲحی کٲم کران چھِ۔ مگر یۅسہٕ مُقدس ہستی قیامتس تام سٲری عالمٕ چہِ رہنُمٲیی خٲطرٕ پٲدٕ کرنہٕ آسہِ آمٕژ تہٕ ییٚمہِ سٕندِ سٍتۍ انسٲنی زندگی ہٕندِس أکِس أکِس گوشس اصلاح سپدن وول آسہِ،تٔمۍ سٕںٛزِ ابتدٲیی زندگی منٛز گژھن تِتھۍ آثارپننہِ نوعیت کہ لحاظہٕ تھدِ پایِکۍ آسٕنۍ۔ امہِ قسمہٕ کین آثارن ہٕںٛدۍ تذکرٕہ چھِ سیٖرت چن کتابن منٛز کثرت سان،وٕں گوو یِم واقعات تحقیق چہِ روشنی منٛز صحیح روایتن اندر چھِ تِمو مںٛزٕ چھِ کینہہ یِم:
   حضورؐو فرموو زِ  ییٚلہِ بہٕ ماجہِ ہٕندِس شِکمس منٛز اوسُس،تمہِ وُچھ اکھ خواب زِ تِہٕندِ بدنہٕ مںٛزٕ دراو اکھ نور،ییٚمہِ سٍتۍ شامٕکۍ محل روشن سپٕدۍ  واریاہو روایتو سٍتۍ چُھ پے لگان زِ تتھ زمانس منٛز ٲسۍ یہوٗدۍ تہٕ نصٰریٰ خاص پٲٹھۍ أکِس یِنہٕ وٲلِس پیغمبرس انتظارس تہٕ اتھ بارس منٛز ٲسۍ مُختلف پیشن گوٗییہِ کران۔ 
   حضورؐن ہٕندِ  شُرۍ پانُک اکھ واقع چُھ زِ خانہ کعبس منٛز اوس کیاہ تام تعمیر سپدان تہٕ شُرۍ تہِ ٲسۍ بڈٮ۪ن سٍتۍ سیرِ ساران۔ یِمن شُرٮ۪ن منٛز ٲسۍ حضورؐ تہٕ تِہٕندۍ چیٚچہِ بابہٕ حضرتِ عباس تہِ۔ حضرت عباسن ووٚننکھ زِ پنُن تہہ بند مٕژراو تہٕ تھاو پھیٚکِس پیٚٹھ تاکہِ پھیٚوک ییٖ نہٕ زٕلنہٕ۔ عرب کِس ماحولس منٛز ٲس نہٕ یہِ کتھ عجیب کینہہ،شُرٮ۪ن ہٕںٛز ٲس نہٕ کتھٕے،تتہِ ٲسۍ بٔڈۍ تہِ بعضے ننگے آسان مگر ییٚلہِ نبیؐو یہِ کوٚر،ننگے آسنٕکۍ احساسن کٔرۍ تِم بے ہوش تہٕ آے پتھر لایِنہٕ،چشمانِ مبارک لجکھ درس۔ ییٚلہِ ہوش آکھ تِمؐ ٲسۍ ونان  میون تہہ بند،میون تہہ بند  ۔ لُکو گوٚنڈہکھ جلدی تہہ بند۔ ابو طالب ییٚلہِ اتھ بارس منٛز پٕرژھان چھِکھ،حضورؐو دیُتہکھ جواب زِ  مےٚ وُچھ اکھ مرد سفید پلو لٲگِتھ ییٚمۍ مےٚ ووٚن زِ   ستھٕر پوٗشی کر  غالباً ٲس یہِ غٲبٕچ گۅڈنِچ آواز، یۅسہٕ حضورؐو بوٗز۔ 
   عربس منٛز اوس داستان بوزنُک رواج۔ لُکھ ٲسۍ راتس پیٹھ کُنہِ جایہِ گژھان تہٕ کانہہ داستان ونن وول اوس تِمن رٲتۍ راتس داستان بوزناوان۔ عظمت وٲلۍ نبینؐن تہِ کوٚر اکہِ ساتہٕ  داستان بوزنُک ارادٕہ،وٕں گوو خداے سُند کرُن زِ وتہِ اوس اکھ ییٚنہِ وول تہٕ تِمو لوگ تٔتھۍ تماشہٕ وُچُھن،تماشہٕ وُچھان وُچھان پیٚیکھ نِندٕر تہٕ صبحس گٔیہِ بیدار۔ یُتُھے اکھ واقعہ آکھ اکہ لٹہِ بیٚیہِ تہِ پیش مگر تمہِ وِزِ تہِ پیٚیکھ نِندٕر تہٕ یِتھہٕ پٲٹھۍ بچٲوۍ خداین امہِ صحبتہٕ نِشہِ۔ 
   رسول اللہؐ یتھ زمانس منٛز زاے،مکہ اوس بُت پرستی ہُند سارِوٕے کھۅتہٕ بوٚڈ اڈٕ بنیومُت۔ خانہ کعبس منٛز ٲس ترٚین ہتن تہٕ شیٹھن پۅتلٮ۪ن ہٕںٛز پوٗزا کرنہٕ یِوان تہٕ نبیؐن ہٕندِ خاندانٕکۍ نفر ٲسۍ امہِ ساتہٕ خانہ کعبٕکۍ مُتؤلۍ یا پُزٲرۍ۔ مگر امہِ باوجود تہِ نوٚمروونہٕ حضورو   پۅتلٮ۪ن برونہہ کنہِ پنُن سرِ مُبارک تہٕ نہ سپٕدۍ تتہِ کین مُشرِکانہٕ رسمن منٛز شریک۔ امہِ علاوٕ یِمن غلط رسمن ہٕندۍ عٲدی قریش ٲسۍ، ٹٲٹھۍنبین دیُت تہٕ پننٮ۪ن خاندان کٮ۪ن لُکن زانہہ تہِ تِمن منٛز ساتھ۔ 


Book: ژوٗرِم باب: نبوتُک ابتدا
Chapter: نبوتُک ابتدا
Text:
  آنحضرتؐن ہٕںٛزِزندگی منٛز ہیٚوتُن وۅنۍ اکھ نوٚو انقلاب یُن۔ تِموؐولوگ تنہٲیی منٛز روٗزِتھ خداے سٕندِس عبادتس متعلق بیٚیہِ پننہِ ماحول چہِ اخلٲقی تہٕ دینی پٔستی پیٚٹھ غور کرُن۔ تِم لٔگۍ سونچنہِ زِ میٲنۍ قومن کِتھہٕ پٲٹھۍ چھِ پۅتٕلۍ پنٕنۍ معبود بنٲوِمٕتۍ۔ اخلٲقی اعتبارٕ کٍتیاہ گِریمٕتۍ چھِ یِم۔ یِہٕںٛزٕ برٲییہِ کتھہٕ پٲٹھۍ سپدن دوٗر؟یِمن کِتھہٕ پٲٹھۍ ییہِ وننہٕ زِ خدا پرستی ہٕںٛز پٔزوتھ کیاہ چھےٚ؟ییٚمہِ کاینات کِس اصلی خٲلق تہٕ مٲلکہٕ سٕںٛز عبادت کِتھہٕ پٲٹھۍ گژِھہ آسٕنۍ؟یِتھۍ ہِوۍ ہتہٕ بٔدۍ خیالات تہٕ سوالات ٲسۍ تِہٕندِس ذہنس منٛز نژان تہٕ تِم ٲسۍ گٲنٹہٕ وادن اتھ پیٚٹھ سوچان۔ 


Book: ژوٗرِم باب: نبوتُک ابتدا
Chapter: غارِ حرا
Text:
  مکہ معظمہ پیٚٹھہٕ ترٚے میل دوٗر اوس اکھ غار یتھ حِرا ونان چھِ۔ حضورؐ ٲسۍ  اکثر تور گٔژِھتھ قیام کران تہٕ غوروفکر کران،بیٚیہِ ٲسۍ خداے سٕندِس عبادتس منٛز مصروٗف روزان۔ کھیٚنہٕ چٮ۪نُک سامان ٲسۍ سٍتۍ نِوان،ییٚلہِ مۅکلان اوسُکھ،واپس ٲسۍ یِوان تہٕ پتہٕ ٲسۍ بیٚیہِ نِوان، یا ٲسٕکھ حضرتِ خدیجہ نِوان۔ 


Book: ژوٗرِم باب: نبوتُک ابتدا
Chapter: گۅڈنِچ وحی
Text:
  اکہ دۅہ ٲسۍ معمول مطابق غارِ حِراہس منٛز عبادتس منٛز مصروف۔ ماہِ رمضانُک رٮ۪تھ اوس۔ حضورؐس برونہہ کنہِ گوو خداے سُند فرشتہٕ ظٲہِر۔ یِم ٲسۍ حضرت جبریل،یِمن فرشتن منٛز بُلند مرتبہٕ چُھ بیٚیہِ چھِ خداے سُند پیام تٔمۍ سٕندین پیغمبرن تام انان روٗدمٕتۍ۔ حضرت جبریل ییٚلہِ ظٲہِر سپٕدۍ تِمو ووٚن حضورؐس   پر  تِمو ووٚنہکھ   مےٚ چُھنہٕ پوٚرمُت  ۔ یہِ بوٗزِتھ چھِ حضرت جبریل حضورؐس یوٗت دٕنہٕ وان زِ تِم چھِ تھکان۔ امہِ پتہٕ چھِ حضورس  یَلہٕ تراوان تہٕ ونان  پر۔ تِم چھِکھ بیٚیہِ یۅہے جواب دِوان تِم چھِ بیٚیہِ حضورس دٕنہٕ وان تہٕ یَلہٕ تراوان، بیٚیہِ چھِکھ ونان پر۔ حضورؐ چھِکھ بیٚیہِ فرماوان: مےٚ چُھنہٕ پوٚرمُت۔ امہِ پتہٕ چھِ جبریل بیٚیہِ تی کران تہٕ ییٚلہٕ ترٲوِتھ چھِکھ ونان:
  اِقرَا  بِسمِ  رَبِک  الّذِی  خَلق۔۔۔۔۔۔۔۔ مَا  لَم  یَعلَم  ﴿العلق﴾
  ﴿پر پننِس ربّٕ سٕندِ ناوٕ سٍتۍ، ییٚمۍ لٔگِتھ گٲمتہِ خوٗنہٕ نِشہِ انسان پٲدٕ کوٚر۔ پر تہٕ چون رب چُھ سٮ۪ٹھاہ تھدِ پایُک،ییٚمۍ قلم کہ ذریعہ ہیٚچھنوو تہٕ انسان ہیٚچھہِ نووُن تِکینٛژھا یہِ سُہ زانان اوس﴾
   یہے ٲس گۅڈنِچ وحی۔ امہِ پتہٕ چھِ حضورؐ گرٕ تشریف انان۔ امہِ وقتہٕ چُھ تِہٕندِس دِلِ مبارکس پیٚٹھ اکہِ قسمُک لرزٕ غٲلِب آسان۔ حضورؐ چھِ حضرت خدیجس فرماوان  مےٚ تراو ژادر پیٚٹھ،مےٚ تراو ژادر پیٚٹھ  ۔ حضرت خدیجہ چھےٚ تِمن ژادر پیٚٹھ تراوان۔ ییٚلہِ تِمن ہنہ سکون آو تِمو کوٚر حضرت خدیجس نِشہِ سورُےواقع بیان۔ 
  فرموووہکھ: مےٚ چُھ باسان زُوس خطرٕ۔ حضرت خدیجہ چھکھ فرماوان   ہرگِز نہٕ۔ تُہٕندِس زُوس چُھنہٕ خطرٕ، خدا کرٮ۪و نہٕ تۅہیہِ ناامید۔ توٚہۍ چھِو پننٮ۪ن تہٕ وۅپرن ہُند حق اداکران ،لُکن ہُند بور چھِو تُلان ۔ غریبن تہٕ مۅحتاجن چھِو مدد کران مُسافرن چھِو مہمان نوٲزی کران، اںصاف خٲطرٕ چھِو لُکن مصیبتن منٛز درکار یِوان۔   امہِ پتہٕ چھےٚ حضرت خدیجہ تِمن  ورقہ بن نوفلس نِشہِ نِوان۔ ورقہ بن نوفل چُھ اکھ بوٚڈ دیندار عیسٲے آسان، تورات چُھ پران۔ حضرت خدیجہ چھےٚ أمِس سورُے واقعہ بوزناوان۔ ورقہ چُھ بوزان تہٕ ونان  یہِ چُھ سُے ناموٗس ﴿راز زانن وول فرشتہٕ﴾ یُس موسیٰ علیہ السلامس تہِ سوزنہٕ آو۔ کاش بہٕ تمہِ ساتہٕ زِندٕہ آسُن ییٚلہِ ژےٚ پنُن قوم ﴿پننہِ وطنہٕ منٛزٕ﴾ کٔڑِی  ۔ تِموؐوفرمووہکھ کیا مےٚ کڑیا پنُن قوم۔ ورقہ چُھکھ ونان آ۔ بیٚیہِ ووٚننکھ یِکینژھاہ توٚہۍ آمٕتۍ چھِو ہٮ۪تھ ،ییٚمۍ تہِ کٲنسہِ انسانن یہِ اوٚنمُت چُھ تس کٔر پننٮ۪و دُشمنی۔ اگر بہٕ تتھ وقتس تام زِندٕہ روٗدُس بہٕ کرو تۅہیہِ مدد  امہِ پتہٕ کینہہ دۅہ گٔژھۍ تھٕے چُھ ورقہ سُند انتقال سپدان۔ 
   امہِ پتہٕ چھِنہٕ جبریل شٮ۪ن رٮ۪تن یِوان کینہہ حضورؐ روٗدۍ بدستور غارِ حراہس منٛز گژھان۔ یُس یہِ درمیٲنی وقفہٕ اوس امہِ سٍتۍ ووت یہِ فٲیدٕ ہ زِ یِم اثرات حضورؐن بشریت کہ تقاضہٕ رٔنگۍ پٲدٕ ٲسۍ گٔمٕتۍ تِم سپٕدۍ دوٗر۔ تہٕ حضورن ہُند قلبِ مبارک سپُد بیٚیہِ وحی ہٕندِ نٲزِل سپدنہٕ مۅکھہٕ مشتاق۔ امہِ پتہٕ چھِ جبریل حضورن  ہٕندِ سکون تہٕ اطمنان خٲطرٕ مٔنٛزۍ مٔنٛزۍ تشریف انان۔ تہٕ تِمن چھِ اطمنان دِوان ونان زِ یقیناً چُھ تُہُند انتخاب بحیثیت رسول سپُدمُت تہٕ امہِ پتہٕ چھِ جبریل ہٮ۪تٕھے یِوان۔ 


Book: پوٗنٛژِم باب: دعوتُک آغاز
Chapter: دعوتُک آغاز
Text:
  غارِ حِراہس منٛز گۅڈنِچ وحی نٲزِل سپدنہٕ پتہٕ گٔیہِ نہٕ کینژھس کالس کانہہ وحی نٲزِل۔ امہِ پتہٕ چھِ سورہ مُدثرٕکۍ ابتدٲیی آیات نٲزِل سپدان:
  یَا  اَیھَا  المُدّثِر۔ ۔ ۔ ۔ ۔ ۔ ۔ ۔ فَاصبِرہ  ﴿مُدثر﴾
  اے ژادٕر ہٮ۪نہٕ والہِ!وۅتھ کھۅژناو ﴿لُکھ گُمرٲہی ہٕندِ انجام نِشہِ﴾ تہٕ پننِس ربّ سٕںٛز بُزرگی تہٕ بجر کر بیان تہٕ لباس کر پاک، پۅتلٮ۪ن نِشہِ روز الگ تہٕ زیادٕ حٲصِل کرنٕہ کہ نیتہٕ مہ کر کٲنسہِ سٍتۍ احسان، پننِس ربّ سٕندِس معاملس منٛز کر﴿اذیتس تہٕ مصیبتس﴾پیٚٹھ صبر۔ 
   نبوًت چہِ کامہِ پیٚٹھ فٲیز سپدنُک اوس یہِ ابتدا۔ وۅنۍ میوٗل باضٲبطہٕ حکم زِ ؤتھِو تہٕ وتہِ ڈٔلۍ مٕتِس اُمتس ہٲوِو کامیٲبی تہٕ کامرٲنی ہٕںٛز وتھ تہٕ لُکھ کٔرِیوکھ خبر دار زِ کامیٲبی ہٕںٛز وتھ چھےٚ صرف اکَٕے یعنے أکِس خداے سٕںٛز بندگی،یُس تہِ یہِ وتھ رٹہِ سُہ چُھ کامیاب تہٕ یُس تہِ کانہہ امہِ وتہِ علاوٕ بیٚیہِ کانہہ وتھ رٹہِ سُہ کھۅژنٲوِیوٗن ٲخرت کہ بُرٕ انجام نِشہِ۔ انسٲنی زندگی ہٕٛںز بُنیاد گژِھہ صرف أکِس خداے سٕںٛز بندگی تہٕ تٔمۍ سٕںٛدِس عظمتس تہٕ کبریٲیی ہٕںدِس اعترافس پیٚٹھ آسٕنۍ،امہِ سٍتۍ روزِ انسٲنی زندگی ہر قسمہٕ چو ظٲہری تہٕ اندرونی گندٕہ گِیو نِشہِ پاک۔ خدایس ورٲے دۅیمٮ۪ن ہٕںٛز بندگی یۅہے چُھ سُہ وجہ یُس انسٲنی تبٲہی ہُند سبب بنان چُھ۔ انسانن پزِ پانہٕ وٲنۍ حُسنِ سلوک کرُن تیُتھ حُسنِ سلوک یُس کُنہِ غرضہٕ تہٕ لالچہِ ورٲے آسہِ۔ 


Book: پوٗنٛژِم باب: دعوتُک آغاز
Chapter: دعوتٕکۍ زٕ دور
Text:
  ییٚتہِ پیٚٹھہٕ چُھ حضورؐن ہٕنزِزندگی ہُند دعوتی دور شروع سپدان۔ یہِ دور ہٮ۪کو أسۍ دۅن بڑٮ۪ن حصن منٛز بٲگرٲوِتھ۔ اکھ سُہ حصہٕ یُس ہجرت برونہہ مکس اندر گُزارنہٕ آو ،یتھ مکی دَور ونان چھِ۔ تہٕ دوٚیِم سُہ حصہٕ یُس ہجرت پتہٕ مدینس اندر گُزارنہٕ آو یتھ مدنی دَور ونان چھِ۔ گۅڈنیُک دَور روٗدۍ تُرواہن 13ؤرِین تہٕ دوٚیِم روٗدۍ دہن10ؤرین۔ 


Book: پوٗنٛژِم باب: دعوتُک آغاز
Chapter: مکی دور
Text:
  حضورؐن ہٕندِدعوتُک سُہ دور یُس مکس اندر گُزریاو ،نتیٖجن ہٕندِ اعتبارٕ چُھ یہِ سٮ۪ٹھاہ اہم درجُک دور۔ دراصل چُھ یۅہے سُہ دور یتھ منٛز اسلام کہ زراعتُک بیول آو وَونہٕ۔ یۅہے چُھ سُہ دور یتھ منٛز انسٲنیتٕکۍ تِتھۍ اعلیٰ تہٕ تھدِ پایِکۍ نموٗنہٕ تیار سپٕدۍ یِمو اسلٲمی تحریک سٲرِسٕے عالمس منٛز روشناس کٔر۔ 
   تواریخ چہِ تہٕ سیرت چہِ یِمہٕ کتابہٕ وٕنہِ کٮ۪نس موجود چھےٚ تِمن اندر چھِ مکی دورٕکۍ تفصیلات سٮ۪ٹھاہ کم میلان۔ امہِ دورٕچ اہمیت تہٕ امِکۍ سبق آموز حالات زاننہٕ خٲطرٕ چُھ قرآنِ پاک کہ تمہِ حِصُک غورٕ سان مطالعہ کرُن ضروٗری یُس حِصہٕ مکس منٛز نٲزِل سپُد۔ دراصل ہیٚکہِ مکی دور کہ اہمیتُک صحیح اندازٕ تمی وقتہٕ سپدِتھ ییٚلہِ مکی سوٗرن ہٕندِ دعوتُک اندازٕ تمہِ وقتٕکۍ حالات وواقعات ،توحید تہٕ ٲخرتٕکۍ دلایل،کردار تہٕ سیرت کہ تعمیرٕکۍ ہدایات،حق وبٲطل کہ انتہٲیی صبر آزما کش مکش مٔنٛزۍ تحریک برونہہ پکناون والٮ۪ن تہٕ تحریک کٮ۪ن علمبردارن تِہٕندِس مقامس پیٚٹھ قٲیِم تھاونٕکہِ جدوجہدٕکۍ تفصیلات برونہہ کُن یِن۔ یِمن تفصیلاتن ہُند علم چُھنہٕ قرآنِ پاک کہ مطالعہ ورٲے مُمکن کینہہ البتہ کرو یتھ جایہِ مُختصر طور تمہِ دورٕکۍ کینہہ تفصیلات بیان۔ 


Book: پوٗنٛژِم باب: دعوتُک آغاز
Chapter: مکی زندگی ہٕندۍ ژور دور
Text:
  حضورؐن ہٕندِپاک سیرتُک سُہ حصہٕ یُس ہجرت برونہہ مکس منٛز گُزارنہٕ آو یتھ اندر اسلٲمی تحریک،دعوت کٮ۪ن مُختلف مرحلن تہٕ کشمکشن منٛز گُزرییہِ،پننٮ۪ن کینژھن خصوصیاتن ہٕندِ اعتبارٕ ہیکون یہِ ژۅن دورن منٛز بٲگرٲوِتھ:
  گۅڈنیُک دور: نبوّت پتہٕ ترٚین ؤرِین تام یتھ منٛز حضورؐ دعوتُک تہٕ تبلیغُک فرض ژھایہِ پٲٹھۍ انجام دِوان روٗدۍ۔ 
  دویِم دور: نبوّت کہ اعلان پیٚٹھہٕ تقریباً دۅن ؤرِین تام یتھ منٛز گۅڈٕ گۅڈٕ مُخالفت سپٕز،پتہٕ آیہِ ٹسنہٕ کرنہٕ۔ مُختلف الزام آے لگاونہٕ،بدرَد آو وَننہٕ،تہٕ اپزٮ۪و پرۅپگنڈو تہٕ مُخالفت سٍتۍ آیہِ اسلٲمی دعوت دباونٕچ کوشِش کرنہٕ۔ 
  ترٚییِم دور: ییٚلہِ امہِ پتہٕ تہِ اسلٲمی تحریک برابر روٗز برونہہ پکان تہٕ امہِ پتہٕ گوو ظلم وسِتمُک دور شروع تہٕ مسلمانن پیٚٹھ لجہِ زیادتیہِ سپدٕ نہِ۔ یہِ دور روٗد تقریباً پانٛژن شٮ۪ن ؤرین تہٕ اتھ منٛز پیٚیہِ مسلمانن رنگہٕ رنگہٕ مصیبت تُلٕنۍ۔ 
  ژوٗرِم دور: ابوطالب تہٕ حضرت خدیجہ سٕندِ وفات پتہٕ ہجرتس تام تقریباً ترٚے ؤری۔ یہِ دور اوس حضورؐن تہٕ تِہٕںدین سٲتِھین خٲطرٕ انتہٲیی سختی تہٕ مصیبتُک زمانہٕ۔ 


Book: پوٗنٛژِم باب: دعوتُک آغاز
Chapter: گۅڈنیُک دور خاموش دعوت
Text:
  نبوت کِس کارس پیٚٹھ فٲیِز سپدنہٕ پتہٕ اوس سارِوٕے برونٹھِم مرحلہٕ یہِ زِ صرف أکِس خداے سٕںٛز بندگی کرنٕچ تہٕ باقین ہتہٕ بدٮ۪ن خداین انکار کرنٕچ دعوت کس دِمو سارِوٕے برونہہ۔ قومٕچ تہٕ ملک کٮ۪ن لُکن ہٕںٛز یۅسہٕ حالت ٲس،تمیُک اکھ لوٚتہِ وایہِ نقشہٕ کوٚر اسہِ ییٚمہِ برونہہ پیش۔ یِتھین لُکن برونہہ کنہِ سۅ کتھ پیش کرٕنۍ یۅسہٕ یِہٕندِس مزارس،پسندس تہٕ عاداتن بالکل خلاف ٲس،واقعی اوس یہِ سخت مرحلہٕ۔ چنانچہ حضورؐو کٔرۍ سارِوٕےبرونہہ تِم لُکھ منتخب یِمن سٍتۍ تِمن قریبی تعلقات روٗدِمٕتۍ ٲسۍ یِم براہِ راست حضورؐ سٕندۍ عادات واخلاق زانان ٲسۍ،تہٕ یِمو تِہُند پزر تہٕ دیانت دٲری تسلیم کٔرمٕژ ٲس۔ بیٚیہِ اوس نہٕ تِہٕندِ خٲطرٕ یہِ مُمکِنٕے زِ تِم کرہن حضورؐن ہٕنزِ کُنہِ کتھہِ انکار۔ یِمو لُکو منٛزٕ ٲس سارِوٕے کھۅتہٕ محرم راز دار حضرت خدیجہ۔ امہِ پتہٕ ٲسۍ حضرت علی،حضرت زید تہٕ حضرت ابوبکررضی اللہ عنہم اجمعین۔ حضرت علی ٲسِکھ پِتٕرۍ بٲے،حضرت زید غلام تہٕ حضرت ابوبکر یار۔ یِم ٲسۍ ؤری وادو پیٚٹھہٕ حضورؐن ہٕندِ صحبت نِشہِ فیضیاب سپٕدۍ مٕتۍ۔ چنانچہ حضورؐ چھِ سارِوٕے برونہہ یہِ پیغام حضرت خدیجس بوزناوان تہٕ امہِ پتہٕ واتنٲوٕکھ کتھ باقین تام۔ زنتہِ یِم سٲرِی ٲسۍ گۅڈٕ پیٚٹھے موٗمن،بوزُکھ تہٕ کوٚرُکھ تصدیق،یِمے ٲسۍ سارِوٕے برونہہ صاحبِ ایمان۔ امہِ پتہٕ چھِ حضرت ابوبکر سٕندۍ دٔسۍ حضرت عثمان،حضرت زبیر،حضرت عبدالرحمان بن عوف،حضرت سعد بن ابی وقاص تہٕ حضرت طلحہ رضی اللہ عنہم اجمعین ایمان انان تہٕ یِتھہٕ پٲٹھۍ روٗز اسلامٕچ دعوت ژھایہِ ژھایہِ پٔھہلان تہٕ مسلمانن ہٕندِس تعدادس منٛز ہُرٮ۪ر سپدان۔ 
  قرآنُک تٲثیٖر: اتھ دورس منٛز یُس قرآن نٲزِل سپدان اوس سُہ اوس دعوت کہ ابتدٲیی مرحلہ کہ مُناسبت لۅکٹٮ۪ن لۅکٹٮ۪ن آیاتن پیٚٹھ مشتمل آسان۔ یِمن آیاتن ہٕںٛز زبان ٲس سٮ۪ٹھاہ عمدٕہ،میٖٹھ تہٕ وارِیاہ پُر اثر۔ امہِ علاوٕ اوس یِمن منٛز تیُتھ ادبی رنگ زِ بوزن وٲلِس پیٚٹھ اوس فوراً اثر پیٚوان تہٕ یِم آیات ٲسۍ دِلن منٛز نشترن ہٕںٛدۍ پٲٹھۍ تٔرِتھ گژھان۔ یُسُے بوزان اوس تٔسۍ اوس اثر گژھان تہٕ تسُند  دل اوس یژھان بار بار یِم آیات پرٕنۍ۔ 
  اعتقادن ہُند اصلاح: قرآن پاک کٮ۪ن یِمن سورن منٛز آسہٕ توحید تہٕ ٲخرت چہِ حقیقتہٕ بیان کرنہٕ یِوان۔ یِہٕندِس بارس منٛز ٲسۍ تِتھۍ ثبوت پیش یِوان کرنہٕ،یِم دِلن منٛز وسان ٲسۍ۔ امہِ خٲطرٕ ٲسۍ بوزن والٮ۪ن ہٕندِ قریبی ماحولہٕ أندرے دلایل تہٕ شواہِد پیش یِوان کرنہٕ تہٕ یِم کتھہٕ آسہٕ تِتھِس اندازس منٛز پیش کرنہٕ یِوان ییٚمہِ اندازٕ نِشہِ بوزن وٲلۍ گۅڈے وٲقف ٲسۍ۔ یِہٕندۍ تواریخی واقعات تہٕ یِہٕندنٕے روایاتن ہٕندِس بُنیادس ٲس اصل کتھ سمجاونٕچ کوشِش یِوان کرنہٕ۔ اعتقادن ہٕںٛز ن تِمن گُمرٲہین ہٕںٛز ذکر ٲس یِوان کرنہٕ یِمن منٛز یِم لُکھ امہِ وقتہٕ ہٮ۪نہٕ آمٕتۍ ٲسۍتہٕ تِمن اخلٲقی تہٕ اجتمٲعی خرٲبین ہُند تذکرٕہ اوس یِوان کرنہٕ یِم تِمن پے آسہٕ۔ یۅہے وجہ اوس زِ یُس اکھاہ یہِ کلام بوزان اوس،سُہ اوسنہٕ مُتٲثر گژھنہٕ ورٲے روزان۔ خداے سٕندۍ رسولن کٔر یہِ دعوت تنِ تنہا شروع۔ یۅہے اوس قرآن پاک کٮ۪ن ابتدٲیی آیاتن ہُند نزول یُس اتھ مٲدانس اندر سارِوٕے کھۅتہٕ زیادٕ کارگر ہتھیارٕچ کٲم دِوان اوس تہٕ دعوت ٲس وارٕ وارٕ خاموشی سان پٔھہلان۔ 
   اتھ دورس مںٛز ٲس دعوت تہٕ تبلیغ خٲطرٕ توحید تہٕ ٲخرت کٮ۪ن دلٲیلن سٍتۍ سٍتۍ حضورؐس برابر امہِ کتھہِ ہٕںٛز تعلیم تہِ دِنہٕ یِوان زِ تِم کِتھہٕ پٲٹھۍ کرن خۅد پننِس پانس امہِ عظیم الشان کامہِ خٲطرٕ تیار تہٕ یہِ اہم کٲم انجام دِنہٕ خٲطرٕ کمہٕ کمہٕ صورتہٕ کرن اختیار۔ 
  ژھایہِ پٲٹھۍ نماز پرٕنۍ: وُنیُستام یہِ سپدان اوس،تہِ اوس ژھایہِ پٲٹھۍ سپدان۔ سٮ۪ٹھاہ احتیاط اوس یِوان کرنہٕ زِ قٲبلِ اعتماد لُکن علاوٕ گژِھ نہٕ کتھ نٮ۪بر نیرٕنۍ۔ ییٚلہِ نمازِ ہُند وقت واتان اوس،حضورؐ ٲسۍ کُنہٕ پہاڈ کِس گرارس منٛز گژھان تہٕ تتہِ ٲسۍ نماز پران۔ اکہِ لٹہِ ٲسۍ حضورؐ حضرت علی ہس سٍتۍ کتھ تام گرارس منٛز نماز پران۔ خداے سُند کرُن زِ اورٕ آو ابوطالب۔ تٔمۍ وُچھ عبادتُک یہِ طریقہٕ واریاہس کالس تعجُب سان۔ نمازِ پتہٕ پُرژھنکھ۔   یہِ کُس دین چُھ؟  حضورؐن فرموونکھ۔   سٲنِس بُڈِ بب ابرہیم سُنددین  ۔ ابوطالبن ووٚننکھ۔   خٲر بہٕ ہیٚکہٕ نہٕ یہِ اختیار کٔرِتھ۔ وٕں گوو تۅہیہِ چُھو اجازت،کانہہ شخص ہیٚکٮ۪و نہٕ تۅہیہِ رُکٲوِتھ۔   
  اتھ دورس منٛز موٗمِنن ہٕندۍ خصوصیات: امہِ ابتدٲیی دورٕچ خصوصیات چھےٚ یہِ زِ تمہِ وقتہٕ اسلام قبول کرُن تہٕ امہِ پتہٕ حضورس ساتھ دیُن اوس زنتہِ زُوس گِندُن۔ اتھ دورس منٛز یِمو لُکو برونہہ پٔکِتھ یہِ دعوت قبول کٔر،تِمن منٛز ٲسۍ پٔزۍ پٲٹھۍ تِتھۍ خصوصیات یِہٕندِس بُنیادس پیٚٹھ تِم اتھ مٲدانس منٛز برونہہ پٔکۍ۔ تِہٕںٛزٕ کینہہ مُشترکہٕ خصوصیتہٕ چھےٚ زِ تِم ٲسۍ گۅڈٕ پیٚٹھے مُشرکانہٕ رسمن تہٕ عباداتن بیزار، تِم ٲسۍ حق کِس تلاشس منٛز،طبیعت کہ اعتبارٕ ٲسۍ تِم نیک تہٕ پاکیزٕ اخلاق وٲلۍ۔ 
   تقریباً روٗز ترٚین ؤرین دعوتٕچ تہٕ تبلیغٕچ کٲم پوٗشیدٕہ طور سپدان،وٕں گوو ٲخٕر کوٚت تام؟یتھ آفتابس پننہِ نوٗرٕ سٍتۍ سورُے عالم گاشراوُن اوس تتھ اوس بہرحال برونہہ کُن یِتھ أچھن دُگوش کرٕ نُے۔ چنانچہ چھےٚ وۅنۍ دعوت پننِس دویمِس مرحلس منٛز دٲخل سپدان۔ 


Book: پوٗنٛژِم باب: دعوتُک آغاز
Chapter: دوٚیِم دور دعوتُک اعلان
Text:
  وونۍ میول صاف حُکم زِ دعوت گژِھہ علی الاعلان دِنہٕ یِنۍ۔ چنانچہ حضورؐ چھِ اکہِ دۅہہ کوہِ صفاہس پیٚٹھ تشریف نِوان، کوہِ صفاہس پیٚٹھ کٔھسِتھ کوٚرُکھ آلو۔   یا صباحا   ۔ عربس منٛز اوس دستور زِ اگر کانہہ خطرٕہ درپیش آسہِ ہے،تیٚلہِ اوس کانہہ شخص تھزرس پیٚٹھ کٔھسِتھ یِم الفاظ ونان تہٕ لُکھ ٲسۍ یہِ آلو بوٗزِتھ جمع سپدان۔ ییٚلہِ کوہِ صفاہس پیٚٹھ کٔھسِتھ حضورؐو یہِ ناد لوے،واریاہ لُکھ گٔیہِ جمع۔ یِمن منٛز اوس حضورؐ سُند پیتٕر ابولہب تہِ۔ ییٚلہِ لُکھ جمع سپٕدۍ ،حضورو فرموو ارشاد۔   لوٗکو!اگر بہٕ تۅہیہِ ونو زِ ییٚمہِ بالہٕ پٔتۍ کِنۍ چُھ اکھ بوٚڈ لشکر جمع تہٕ تۅہیہِ پیٚٹھ چُھ حملہٕ کرنہٕ خٲطرٕ تیار،کیا توٚہۍ مٲنوٕ میٲنۍ کتھ پٔز؟  ۔ لوٗکو ووٚنہکھ ،بے شک مانو چٲنۍ کتھ پٔز،تکیازِ ژےٚ چھے نہٕ وٕنیُستام کانہہ اپُز کتھ ؤنمٕژ،بیٚیہِ چھِ أسۍ زانان ژٕ چُھکھ پٔزیور تہٕ امانت دار۔ امہِ پتہٕ چھِ حضورؐ تِمن فرماوان۔   لوٗکو!بہٕ چُھسو تۅہیہِ أکِس خداے سٕںٛز بندگی کُن ناد دِوان تہٕ پۅتٕلۍ پوٗزا نِشہِ چُھسو یژھان بچاوٕنۍ۔ وۅنۍ ہرگاہ توٚہۍ میٲنۍ کتھ مٲنِو نہٕ،تیٚلہِ چُھسو ونان زِ اکہِ سخت دگ تُلوٕنہِ عذاب نِشہِ کھوٗژِو۔   
   ییٚلہِ قریشو یہِ کتھ بوٗز تِم گٔیہِ سخ ناراض تہٕ ابولہبن ووٚن سٮ۪ٹھاہ غضبناک سپدِتھ  کیا ژےٚ اوستھہٕ امی چیزٕ خٲطرٕ اسہِ ناد لویہِ مُت؟  
   یہِ اوس ننہِ وانہٕ اسلٲمی دعوتُک ناد۔ وۅنۍ کوٚر خداے سٕندۍ رسولن صاف پٲٹھۍ کُنہِ کھوژنہٕ ورٲے اعلان زِ تِم کیاہ وننہٕ خٲطرٕ چھِ مُقرر کرنہٕ آمٕتۍ تہٕ سۅ کۅسہٕ وتھ چھےٚ یتھ کُن تِم پرتھ أکِس چھِ بُلاوان۔ نبوّت چہِ زٮ۪وِ سٍتۍ سپُدوۅنۍ امہِ کتھہِ ہُند اعلان زِ دراصل چُھ وسیع کایناتُک خٲلق تہٕ مٲلِک صرف اللہ تعالیٰ۔ انسان تہِ چھُ تمی پٲدٕ کوٚرمُت، سُے چُھ أمۍ سُند مٲلِک تہِ۔ انسان سُند مقام چُھنہٕ امہِ ورٲے کِہِنۍ زِ یہِ چُھ تٔمۍ سُند بندٕ ہ تہٕ غلام۔ تٔمۍ سٕںٛزٕے تٲبعدٲری تہٕ فرمانبردٲری کرٕنۍ چُھ تس پیٚٹھ فرض۔ خدایس ورٲے بیٚیہِ کٲنسہِ برونہہ کنہِ کلہٕ نوٚمراوُن یا تس شریک ٹھہراوُن چُھ انسان سٕندِس تتھ منصبس خلاف یُس أمِس پننِس مٲلک سٕندِ طرفہٕ عطا چُھ سپُدمُت۔ درحقیقت چُھ صرف اکھ خدایی انسان سُند تہٕ تمام جہانُک خٲلِق،معبود تہٕ حٲکِم۔ تٔمۍ سٕندِس سلطنتس منٛز نہ چُھ انسان خۅد مختار تہٕ نہ چُھ کٲنسہِ ہُند بندٕہ۔ انسانس خٲطرٕ چُھنہٕ خدایس ورٲے بیٚیہِ کانہہ اطاعتُک،بندگی ہُند تہٕ عبادتُک حقدار۔ دنیاہٕچ یہِ زندگی یتھ اندر اللہ تعالیٰ ہن انسانس کینہہ اختیار ات دِتۍ مٕتۍ چھِ،یہِ چُھ دراصل أمۍ سٕندِ خٲطرٕ امتحانُک وقت۔ امہِ پتہٕ چُھ أمِس لٲزماً خدایس نِشہِ واتُن تہٕ سُے خداے کرِ انسان سٕںٛزن تمام کامٮ۪ن پرکھٲوِتھ فٲصلہٕ زِ انسانو منٛزٕ کُس روٗد اتھ امتحانس منٛز کامیاب تہٕ کُس روٗد ناکام۔ 
   یہِ اعلان اوس نہٕ کانہہ معمولی اعلان کینہہ۔ أمۍ اعلانن کوٚر قریشن تہٕ باقٕے لُکن منٛز نار پٲدٕ۔ ژورو طرفو ہیٚژَن دعوتس متعلق پھِسرایہِ وۅتھنہِ۔ کینہہ دۅہ گٔژِھتھ فرمووآنحضرتؐو حضرت علی ہس زِ اکہِ دعوتُک کر اہتمام۔ اتھ دعوتس منٛز آو عبدالمطلب سُند سورُے خاندان۔ اتھ منٛز ٲسۍ حمزہ،ابوطالب،عباس سٲری شریک۔ کھیٚن چیٚن کرنہٕ پتہٕ سپٕدۍ آنحضرتؐ اِستادٕ تہٕ فرمووُکھ؛  بہٕ چُھس سُہ چیز ہٮ۪تھ آمُت یُس دین ودنیا دۅشوٕنۍ خٲطرٕ کٲفی چُھ۔ یہِ گوٚب بار تُلنس منٛز کُس کرِ مےٚ مدد؟  یہِ اوس وارِیاہ سخ مرحلہٕ،یہِ گوٚب بار تُلنس منٛز مدد کرنُک مطلب اوس یہِ زِ نہ صرف خاندان، قبیلہٕ تہٕ شہرکٮ۪ن لُکن ہٕںٛز مُخالفت بلکہ ساری عرب کہ مُخالفتُک مُقابلہٕ کرنہٕ خٲطرٕ روٗزِن انسان تیار،بیٚیہِ سپدِن صرف امہِ خٲطرٕ تیار زِ امہِ بدلہٕ سپدِ ٲخرتٕچ زندگی کامیاب تہٕ بندٕہ کرِ پننِس مٲلکس برونہہ کنہِ شابٲشی حٲصِل۔ امہِ ورٲے اوس نہٕ دویِم کانہہ فٲیدٕہ نظرن تل۔ چنانچہ سٲری گٔیہِ یہِ کتھ بوٗزِتھ زنتہِ رٔہِتھ۔ وۅنۍ ہرگاہ کانہہ ووٚتھ سُہ ووٚتھ اکھ معصوم تہٕ لۅکُٹ شُر حضرت علی تہٕ فرمووُن  اگرچہِ میانٮ۪ن أچھن لٮ۪گ آمٕژ چھےٚ ﴿تمہِ ساتہٕ اوس تِمن أچھن دود﴾ زنگہٕ چھم زٲوِجہِ تہٕ سارِوٕے کھۅتہٕ چُھس لۅکُٹ مگر توتہِ دِمو بہٕ تۅہیہِ ساتھ  ۔ قریشن خٲطرٕ اوس یہِ منظر تہِ عجیب زِ اکھ تُرٚواہ وُہُر شُر چُھ کینہہ سوچنہٕ سمجنہٕ ورٲیی یوٗتاہ بوٚڈ فٲصلہٕ کران۔ 
  دعوتٕچ مُخالفت: اتھ وقتس تام ٲسۍ اسلٲمی جماعتس اندر ژتجی کھۅتہٕ زیادٕ نفر دٲخل سپٕدۍ مٕتۍ۔ وۅنۍ چھِ آنحضرتؐ کعبس منٛز گژھان تہٕ توحیدُک اعلان کران۔ مُشرِکن نزدیک اوس یہِ کعبُک سارِوٕے کھۅتہٕ بوٚڈ توہین۔ یہِ اعلان سپدنس سٍتی وۅتھ اکھ ہنگامہٕ۔ پرٚتھ طرفہٕ کوٚر لُکو حضورس پیٚٹھ حملہٕ۔ حضرت حارِث بن ابی ہالہ دوریاو تِمن مددخٲطرٕمگر تس لٔگۍ تلوارن ہٕںدۍ تیٖتیاہ زخم زِ سُہ سپُد شہید۔ یہِ ٲس اسلام چہِ وتہِ اندر گۅڈنِچ شہادت۔ خداے سٕندِ مددٕ روٗدۍ حضورؐ محفوظ تہٕ کُنہِ پٲٹھۍ سپُد یہِ ہنگامہٕ ختم۔ 
  مُخالفتٕکۍ سبب: اسلٲمی دعوتُک یہِ اعلان بنیاو سارِ وٕے کھۅتہٕ زیادٕ قریشن ہٕندِ خٲطرٕ پریشٲنی تہٕ یِمے ٲسۍ امہِ دعوتٕکۍ سارِوٕے کھۅتہٕ سخت مُخٲلف۔ امہِ وقتہٕ یُس عزت لُکھ مکس کران ٲسۍ، سُہ اوس کعبہٕ کہ وجہ کِنۍ۔ قریشُک خاندان اوس کعبُک کُنٛز بردار ﴿مجاور، مُتؤلۍ﴾۔ تہٕ یتھہٕ پٲٹھۍ مٲنتو زِ قریشن ہٕنٛز اکہِ قسمٕچ مذہبی حکومت ٲس تقریباً سٲرِسٕے عربس پیٚٹھ۔ مذہب کِس معاملس منٛز ٲسۍ لُکھ یِمنٕے کُن وُچھان تہٕ اکثر ٲسۍ یِہٕںٛزی رہنمٲیی پیٚٹھ اعتماد کران۔ اسلٲمی دعوتُک سارِوٕے برونٹھِم تہٕ سارِوٕے کھۅتہٕ سخت چوٹ اوس اتھ مذہبس پیٚٹھ پٮ۪وان ییٚمِچ نمایند گی قریش کران ٲسۍ۔ تہٕ یہِ کتھ چھِ ظٲہِر زِ مٲلِس بُڈِ بب سٕندِس مذہبس سٍتۍ یُس اوٚن عقیدٕہ جٲہِل قومن آسان چُھ،تِم چھِنہٕ تمہِ کِس مقابلس منٛز کانہہ معقول کتھ بوزنہٕ خٲطرٕ تیارٕے آسان۔ یۅہے وجہ اوس زِ یہِ نٔو دعوت بوٗزِتھ ٲسۍ لُکھ نٲرۍ نار گژھان۔ امہِ علاوٕ اوس قریش کٮ۪ن بااقتدار لُکن ٹاکارٕ پٲٹھۍ یِتہِ اتھہِ یِوان زِ ہرگاہ یہِ دعوت پھانٛپھلییہِ تہٕ پوٹھییہِ،سون سورُے اقتدار تہٕ دبدبہٕ رلہِ خٲکس منٛزتہٕ یُس مذہبی قیادتُک مقام اسہِ حٲصِل چُھ،سُتہِ گژِھہ ختم۔ امہِ لحاظہٕ ییٚمِس ییٖژاہ بٔڑ کُرسی ٲس،سُہ اوس تمی حسابہٕ اسلٲمی تحریکٕچ مُخالفت کران۔ امہِ علاوٕ آسہٕ قریشن اندر وارِیاہ بداخلٲقیہِ پٔھہلیمژٕ۔ بٔڑۍ بٔڑۍ لُکھ ٲسۍ یِمن منٛز مُبتلامگر توتہِ اوس نہٕ یِہُند  مذہبی مقام یِمن لُکن ہٕںٛزن نظرن منٛز ؤسۍ دِوان پٮ۪نہٕ،تِکیازِ یِہِندِ تقدُس کِنۍ تہٕ مقام کِنۍ ٲسۍ نہٕ لُکھ یِہٕںٛزن کمزوٗرین کُن نظرٕے تراوان۔ 
   حضورؐ ٲسۍ اکہ پاسہٕ بُت پرستی ہٕںٛزِ بُرٲییہِ بیان فرماوان تہٕ بیٚیہِ پاسٕہ ٲسۍ اتھ مُقابلس منٛز خٲلص  (PURE)توحیدٕچ دعوت دِوان۔ ٲخرت چہِ جواب دِہی ہُند احساس،خدایس برونہہ کنہِ حٲضر سپدنُک احساس تہٕ دویمہِ پاسہٕ ٲسۍ تِم بُنیٲدی اخلاقیاتٕچ اکھ اکھ کمزوٗری کھوٗلِتھ بیان فرماوان تہٕ انجام نِشہِ کھۅژناوان،یِمو کمزوٗرِیو نِشہِ پتھ روزنُک ہدایت ٲسِکھ دِوان۔ یِمہٕ کتھہٕ آسہٕ یِمن بڈٮ۪ن لُکن﴿پیٚژِ ڈارن﴾ پریشان کران۔ تِم ٲسۍ نہٕ یِمہٕ کتھہٕ ماننہٕ خٲطرٕ تیارٕے تِکیازِ تِہٕندۍ دامن ٲسۍ نہٕ بُرٲییو نِشہِ پاک تہٕ تِمن ٲس نہٕ بُرٲییہِ تراونٕچ ہٮ۪متھےٕ۔ ییٚلہِ وۅنۍ عوامس برونہہ کُن یِمہٕ کتھہٕ واژٕ،تِمن اوس باسان زِ عوامس منٛز ہیٚوتُن سون مقام ؤسِتھ پیٚون۔ اگر برونہہ کنہِ لُکھ ٲسِکھ نہٕ ونان مگر پٔتۍپٔتۍٲسِکھ کتھہٕ کران تہٕ یہے کتھ ٲس تِہٕںٛزِ پریشٲنیہِ خٲطرٕ کٲفی۔ قرآن پاکس اندر ٲسۍ یِتھٮ۪ن بدکارن تہٕ بداخلاقن خٲطرٕ لگاتار آیات نٲزِل گژھان تہٕ تِہٕںدٮ۪ن کرتوتن خٲطرٕ آسہٕ تِمن سخت کھوتہٕ سخت عذاب چہ دمکیہِ دِنہٕ یِوان۔ یِمن آیاتن اندر اگرچہِ کتھ بالکل عام اندازس منٛز وننہٕ یِوان ٲس،وٕں گوو ییٚلہِ یِم آیات لُکن اندر پٔھہلان ٲسۍ،پرتھ کانہہ شخص اوس ژینان زِ رۅخ کس کُن چُھ۔ اسلٲمی تحریک کہ مُخالفت تہٕ دُشمنی خٲطرٕ ٲسۍ یِم اسباب اتھ حدس تام کٲفی زِ اقتدارٕکۍ مٲلِک ہٮ۪کہن اسلٲمی جماعت کٮ۪ن یِمن کینژھن نفرن یکبار سدِباب کٔرِتھ۔ مگر خداے سٕندِس مٔشییتس منٛز اوس یہِ فٲصلہٕ سپُدمُت زِ یِمنٕے پاک لُکن ہٕندٮ۪و اتھو واتہِ خداے سٕںٛز سۅ رحمت دنیاہس تام یۅسہٕ انسٲنیت کہ نجاتٕچ واحد حل چھےٚ۔ اوے گٔے تمہِ وقتہٕ کینہہ تِتھۍ اسباب فراہم ییٚمہِ کِنۍ قریشو کانہہ قدم ہیٚوک نہٕ تُلِتھ۔ 
  مُخٲلفن ہٕںٛزٕ مجبوٗریہِ: کینہہ کال برونہہ ٲسۍ قریش خانہٕ جنگی ہٕںٛدِ سببہٕ تباہ گٔمٕتۍ۔ فُجارکہ جنگہٕ پتہٕ ٲسۍ لڑایہِ سٍتۍ ییٖتیاہ تنگ آمٕتۍ زِ لڑٲے ناو بوٗزتھٕے ٲسۍ کھوژان۔ کینہہ مسلمان یِم مُختلف قبیلو منٛزٕ نیٖرِتھ اسلٲمی جماعتس سٍتۍ رٔلیمٕتۍ ٲسۍ،یِمن ہرگاہ دویمہِ پاسہٕ قتل کرہن،امیُک مطلب اوس تِہٕندٮ۪ن قبیلن سٍتۍ لڑٲے موٚلۍ ہیٚںۍ۔ یِتھہٕ پٲٹھۍ اوس اندیشہ یہِ زِ سورُے مکہ گوٚژھ نہٕ لڑایہِ ہُند مٲدان بنُن۔ چنانچہ اتھ مرحلس منٛز آیہِ تحریک دباونہٕ خٲطرٕ باقٕے تدبیر کرنہٕ۔ 
   دعوتس تہٕ دعوت دِنہٕ وٲلِس کٔرِکھ ٹھٹھہٕ تہٕ ٹسنہٕ۔ غلط الزام آیہِ لگاونہٕ،گٔلین تہٕ کوچن منٛز آیکھ لٮ۪کہٕ تہٕ پامہٕ دِنہٕ،نوِ نوِ اندازٕہ لٲجِہکھ غلط تہٕ اپُز ہانٛژھ،مجنون تہٕ پاگل خطاب آکھ دِنہٕ،شٲعر تہٕ جادوگر ووٚنہکھ۔ لُکھ آے رُکاونہٕ زِ آنحضرتؐن ہنزکتھ گژِھہ نہٕ کانہہ اکھاہ بوزُن۔ 
  حالاتن ہُند مُقابلہٕ: قرآنٕکۍ  یِم آیات تتھ دورس منٛز نٲزِل سپٕدۍ،تِمن آیاتن منٛز آے  یِمن حالاتن ہُند مقابلہٕ کرنہٕ خٲطرٕ ہدایت دِنہٕ۔ مُخٲلفن ہٕندٮ۪ن اعتراضن آے معقول تہٕ مُنٲسِب جواب دِنہٕ۔ مثلاً سورہ القلم،اتھ منٛز آو حضورس تسکین دِنہٕ۔ فرماونہٕ آکھ تۅہیہِ پیٚٹھ چُھ اللہ تعالیٰ سُند بوٚڈ کرم،توٚہۍ چِھو نہٕ مجنون،تۅہیہِ پیٚٹھ چھِ تٔمۍ سٕندۍ بے شُمار عنایات،جلدٕے سپدِ معلوم کُس چُھ وتہِ ڈولمُت تہٕ کس چھےٚ عقل رٲومٕژ۔ تُہٕندِس ربس چھےٚ پے زِ کُس چُھ سیٚزِ وتہِ پیٚٹھ،توٚہۍ گٔژِھو پنٕنۍ کٲم کران۔ یِم لُکھ اتھ دعوتس ٹُھکراوان چھِ،ہرگِز مٲنۍ زٮ۪و نہٕ تِمن ہُند۔ تِم چھِ ییٚژھٲنی زِ اگر توٚہۍ پننہِ تحریک چہ تہٕ دعوت چہِ کامہِ منٛز ہنا ڈیٚجرترٲوِو،تِم تہِ تراون ڈیٚجرمگر تِہٕںٛز کٲم چھَنہٕ یہِ زِ توٚہۍ کٔرِو یِہٕںٛزن خٲہِشن ہٕںٛز پٲروی۔ یِکینژھاہ توٚہۍ پیش کران چھِوٕ،اتھ نہ مانن والٮ۪ن ہُند معاملہٕ پُشرٲوِو توٚہۍ مےٚ۔ یِمن لگہِ جلدٕے پے زِ یُس ڈیٚجر یِمن تراونہٕ یِوان چُھ امیُک مطلب کیا چُھ؟توٚہۍ ؤنِو حض یِمن کیا بہٕ چُھسوٕ تۅہیہِ کینہہ منگان یا پننہِ فٲیدٕخٲطرٕ چُھمہٕ کینہہ درکار،یا یۅسہٕ میٲنۍ کتھ چھےٚ اتھ خلاف چُھوٕ تۅہیہِ کینہہ معقول ثبوت۔ ظٲہِرس منٛز چھَنہٕ امہِ قسمٕچ کانہہ کتھ،لہٰذا روٗزِو توٚہۍ مستقل مزٲجی سان پننہِ کامہِ پیٚٹھ جٔمِتھ۔ توٚہۍ تہٕ تُہٕندۍ سٲتھی روٗزِن یِمن حالاتن ہُند مقابلہٕ نہایت صبرٕ سان کران۔ حالات بدلن پننِس وقتس پیٚٹھ۔ 
   یہِ تقریر چُھ اکھ نمونہٕ۔ امہِ قسمٕکۍ تقریر روٗدۍ برابر نٲزِل سپدان۔ صاف پٲٹھۍ آو وننہٕ زِ حقُک دٲعی نہ چُھ مجنون،نہ چُھ جادوگر تہٕ نہ چُھ شٲعر۔ شٲعرن تہٕ جادوگرن ہٕںٛزٕ خصوصیٔژ تھٲوِو نظرن تل تہٕ وُچھِو زِ حق کِس دٲعِیس اندر کۅسہٕ کتھ چھےٚ یِمو منٛزٕ لبنہٕ یِوان۔ سُہ کلام یُس پیش کران چُھ،سُہ اخلاق یُس أمۍ سٕںٛزِ کامہِ منٛزظٲہر گژھان چُھ،تہٕ سۅ زندگی یۅسہٕ یہِ تۅہیہِ درمیان بسر کران چُھ،توٚہۍ ؤنِتو یِمن کتھن ہٕںٛز نسبت کتہِ ہیٚکہِ شٲعرن تہٕ جادوگرن سٍتۍ ٲسِتھ۔ 
  لُکن ہُند توجہ دعوتس کُن: امہِ قسمہٕ چہِ کتھہٕ پٔھہلٲوِتھ ییٖژاہ کوٗششہِ مکہٕ کٮ۪و لُکو کرِ لُکھ رُکاونہٕ مۅکھہٕ،تیُوٗتاہ بڑیاو لُکن اندر یہِ شوق زِ ٲخر وُچھہو یہِ صاحب کیا چُھ ونان؟یِم لُکھ عرب کٮ۪و باقٕے علاقو پیٚٹھہٕ حج خٲطرٕ یا بیٚیہِ کُنہِ کامہِ خٲطرٕ اور یِوان ٲسۍ،وارِیاہ ٲسۍ تِمن منٛز تِم یِم ژوٗرِ ژوٗرِ حضورؐن نِشہِ یِوان ٲسۍ۔ اور وٲتِتھ ییٚلہِ تِم رسولؐن ہُنداخلاق وُچھان ٲسۍ تہٕ خداے سٕندۍ آیات بوزان ٲسۍ،تِمن اوس دِلُک دنیاہٕے بدلان۔ امہِ پتہٕ ٲسۍ پننٮ۪ن پننٮ۪ن علاقن منٛز وٲتِتھ اسلامٕچ دعوت پٔھہلاوان۔ 
   ییٚلہِ یہِ کتھ باقٕے شہرن مںٛز پٔھہلییہِ،دوٗر دراز علاقو پیٚٹھہٕ آے لُکھ صرف یہِ وُچھنہٕ خٲطرٕ زِ یہِ انسان کیُتھ چُھ؟امہِ قسمہٕ کٮ۪ن واقعاتن اندر چُھ حضرت ابوذر سُند یہِ واقعہ اکھ رٕژ مثال۔   غفار  نٲوۍ قبیلہٕ اوس تتھ وتہِ پیٚٹھ آباد،ییٚمہِ وتہِ کِنۍ قریش تجارت مۅکھہٕ مُلکِ شام گژھان ٲسۍ۔ ییٚلہِ یہِ کتھ تور وٲژ،دپان حضرت ابوذر سٕندِس دِلس اندر تہِ گوو مُلاقاتُک شوق پٲدٕ۔ تٔمۍ سوٗز گۅڈٕ بوے  انیس  مکہ تہٕ ووٚننس ژٕ گژھ تہٕ وُچھ زِ یُس یہِ شخص نبوتُک دعویٰ کران چُھ، أمۍ سٕںٛز تعلیم کیا چھےٚ؟۔ انیس چُھ مکہ یِوان،حضورؐن ہٕندِس بارس منٛز چھِ معلوم کران تہٕ پتہٕ چھِ واپس گٔژِھتھ پننِس بٲیِس ونان زِ  سُہ چُھ تٔھدِ پایُک اخلاق وول،رٕتٮ۪ن اخلاقن ہٕںٛز تعلیم دِوان۔ خداے سٕںٛزِ بندگی کُن چُھ لُکن ناد دِوان،سُہ یُس کلام پیش کران چُھ،سُہ چُھ شٲعری نِشہِ الگ۔   
  حضرت ابوذرچھِنہٕ امہِ مُختصر کتھہِ سٍتۍ مطمعین گژھان،تِم چھِ بذاتِ خۅد سفرٕ خٲطرٕ تیار سپدان۔ مکہ وٲتِتھ ہیٚوک نہٕ تِمو ڈرٕ کِنۍ کٲنسہِ تہِ حضورؐن ہُندناو تہِ پرٚژِھتھ۔ حرمس اندر چُھ یِمن حضرت علی ہس سٍتۍ ملاقات سپدان۔ ترٮ۪ن دۅہن چُھ حضرت علی سٕندِ گرِ بحثیت مہمان روزان۔ ییٚلہِ ہِمت ہِش گٔیس تہٕ ووٚنُن تِمن پننہِ سفرُک غرض۔ حضرت علی چھِ یِمن حضورؐن ہٕندِس بابرکت خدمتس منٛز نِوان تہٕ حٲضر سپدِتھ چھِ حضرت ابوذر اسلام قبول کران۔ ٹٲٹھۍ نبینؐن فرموونکھ ،گژھ وۅنۍ پننِس قبیلس اندر واپس۔ مگر خٲلص توحیدُک یُس اثر سپُدمُت اوسُکھ،تٔمۍ کٔرۍ سٲری خوف تہٕ مصلحتہٕ دِلہٕ نِشہِ دوٗر۔ اتہِ نیرتٕھے لٲیِکھ حرمس منٛز یِتھ کریٚکھ:
  اَشھَدُ  اَن  لَا  اِلٰہ  الّا  اللہ وَ اَشھَدُ  اَنّ  مُحمدا  رَسولُ  اللہ
   یہ، بوٗزتٕھے دورییہِ ژورو طرفو لُکھ تہٕ لٔگِس چوب دِنہِ۔ خداے سُند فضل زِ عٲن وقتس پیٚٹھ وٲتۍ حضرت عباس۔ تِمو ووٚن چوب دِنہٕ والٮ۪ن زِ یہِ چُھ  غفار  قبیلُک نفر،تُہٕںٛزتجارتی وتھ چھےٚ یِہٕندی کِنۍ نیران،اگر تِمو تُہٕںٛز وتھ بند کٔر،تیٚلہِ کیا کٔرِو پتہٕ؟یہِ کتھ بوٗزِتھ آے ابوذر ییٚلہٕ تراونہٕ۔ 
   حضرت ابوذر ییٚلہِ پننِس قبیلس منز وٲتۍ تہٕ دِژٕکھ اسلامٕچ دعوت،تقریباً سپُد نصف قبیلہٕ تمی ساتہٕ مسلمان،غرض اسلامٕچ دعوت لٔج پٔھہلنہِ۔ یہِ کتھ روٗز مُخٲلفن دگ تُلان۔ چنانچہ یِمو مںٛزٕ گٔے کینہہ لُکھ ابو طالبس نِشہِ شکایت ہٮ۪تھ۔ اتھ وفدس اندر ٲسۍ قریشن ہٕںدۍ رٔییٖس۔ تِمو ووٚن ابوطالبس زِ چون بابتھٕر چُھ سانین معبودن توہین کران۔ دپان چُھ سٲنۍ مٲلۍ بُڈِ بب چھِ گمراہ گٔمٕتۍ،وتہِ ڈٔلمٕتۍ تہٕ اسہِ سارنٕے چُھ غلط کار تہٕ احمق ونان۔ لہٰذا یا مہ روز ژٕ منٛزس تہٕ أسۍ کرو پانے مسلہٕ حل نتہٕ سمجاوُن ژٕ یہِ پانے۔ وۅنۍ ییٚلہِ ابوطالبس فِکرِ توٚر کتھ چھےٚ ہور پیٚٹھ وٲژمٕژتہٕ بہٕ کٍتِس کالس کرٕ قریشن ہُند مقابلہٕ۔ تِمو ووٚن حضورؐس   ٹاٹھہٕ بابتھٕرٕ! مےٚ پیٚٹھ مہ تراو تیوٗت بار زِ بہٕ ہیٚکہٕ نہٕ تُلتھٕے۔   حضورؐو ییٚلہِ وُچھ زِ ابوطالبس تہِ چھِ قدم نٹان،تِمو فرمووہکھ اطمنان سان،  خداے سُند قسم !اگر یِم لُکھ میٲنِس أکِس اتھس منٛز آفتاب تہٕ دویمِس اتھس منٛز زوٗن تھاون ،تمہِ پتہٕ تہِ یِمنہٕ بہٕ پنُن فرض اداکرنس منٛز باز۔ خدایا !ژٕ کرکھ یہِ کٲم پوٗرٕ یا گژٕھہ بہٕ پانہٕ اتھ کامہِ پیٚٹھ قربان۔   حضورؐ ہُندیہِ پۅختہٕ ارادٕہ تہٕ باہمت فٲصلہٕ بوٗزِتھ گٔیہِ ابوطالبس تہِ ہمت تہٕ ووٚننکھ زِ،  گژھ کانہہ ہیٚکہِ نہٕ چٲنِس موے والس اتھہٕ تہِ لٲگِتھ  ۔ 
  مُخٲلفن ہٕںٛز پیشکش: قریش ییٚلہِ امہِ طرفہٕ ناامید گٔے،تِمو سوٗنچ ہرگاہ نہٕ وۅنۍ سختی سٍتۍ یہِ مسلہٕ حل سپُد تیٚلہِ کرون نرمی سانٕے یہِ تحریک ختم،چنانچہ عتبہ بن ربعیہ آو حضورؐن ہٕندِس خدمتس اندر سوزنہٕ،اور وٲتِتھ ووٚن تٔمۍ:
  محمد !ٲخر ونتہٕ ژٕ کیا چُھکھ یژھان؟کیا ژےٚ گٔژھیہِ مکٕچ حکومت؟کُنہِ بٔڑِس گرس منٛز چُھکھہٕ یژھان خاندر کرُن؟یا دولتٕکۍ ڈیر چھِیہِ بکار؟أسۍ دِموے یہِ سورُے ژےٚ۔ ژٕ کیازِ چُھکھ امہِ خٲطرٕ یہِ سورُے کینہہ کران۔ أسۍ چھِ اتھ کتھہِ پیٚٹھ رٲضۍ زِ سورُے مکہ روزِ چٲنِس فرمانس تل یا یہِ کینژھاہ ژٕ یژھکھ تہِ ییہِ کرنہٕ مگر ژٕ پھیر امہِ پننہِ دعوت نِشہِ پتھ۔ 
   مُخٲلف بِچٲرۍ ہیٚکہٕ ہن یُتُے سونچِتھ۔ تِہٕندٮ۪ن ذہنن منٛز ٲسنہٕ یہِ کتھٕے ؤژھ مٕژ زِ اگر کانہہ تحریک چلاونہٕ ییہِ یا کانہہ دعوت دِنہٕ ییہِ تہٕ اتھ پٔتۍ کِنۍ کیا آسہِ نہ کانہہ ژوٗرِ تھوومُت مٲدی غرض۔ تِم ٲسۍ نہ ہیکان یہِ سونچتٕھے زِ کانہہ کٲم کیاہیٚکہِ صرف خداے سٕںٛزِ خۅشنودی تہٕ محض تٔمۍ سٕںدِ اطاعتٕ خٲطرٕ کرنہٕ یِتھ۔ تِم ٲسۍ بس یُتُے زانان زِ جان ومالٕچ بٲزۍ چھےٚ صرف حکومت تہٕ دولت خٲطرے یو ت لگاونہٕ یِوان۔ تِمن کتہِ ٲس پے زِ ٲخرت چہ دٲیمی زندگی ہِںٛزِ کامیٲبی ہٕندِ خٲطرٕ تہِ چھِ لُکھ یہِ سودا کران۔ چنانچہ عتبہ ہس اوس یہِ پوٗرٕ یقین زِ تٔمۍ سُند درخواست ییہِ منظور کرنہٕ۔ مگر حضورصلی اللہ علیہ وسلمو کرِ امہِ کِس جوابس منٛز قرآن پاک چہ کینہہ آیتہٕ تلاوت۔ یِمن اندر توحیدٕچ دعوت تہٕ پننہِ رسالتٕچ وضاحت کرنہٕ ٲس آمٕژ۔ 
   عتبہ گوو یہِ بوٗزِتھ واپس تہٕ یوٗتاہ اثر ہٮ۪تھ گوو زِ ییٚلہِ تٔمۍ قریش سردارن برونہہ کنہِ پنُن رپورٹ پیش کوٚر تہٕ ووٚنُن زِ   محمد یُس کلام پیش کران چُھ،سُہ چُھنہٕ شٲعری بلکہ چُھ بدلٕے چیز۔ میٲنۍ راے چھےٚ زِ سُہ ترٲوِیون پننِس حالس پیٚٹھ۔ اگر سُہ کامیاب گوو،تیٚلہِ سپدِ سٲرسٕے عربس پیٚٹھ غٲلِب تہٕ اتھ منٛز چُھ تُہُند عزت تہِ،وۅنۍ اگر سُہ سپُد نہٕ،تیٚلہِ مۅکلاوِ بذاتِ خۅد عرب تٔمۍ سُند مسلہٕ۔   مگر قریش سردارو کٔر نہٕ یہِ راے منظور۔ 
  وۅنۍ اوس اکُے چارے کار پتھ کُن روٗدمُت،یُس پرتھ کانہہ بٲطل اتھ مرحلس پیٚٹھ حقس خلاف اختیار کران چُھ،یعنے پوٗرٕ تشدُد سان تہٕ زورٕ سان حقٕچ آواز دباونٕچ کوٗشِش۔ چنانچہ کوٚر قریشو یۅہے فٲصلہٕ زِ مسلمانن پیٚٹھ کرو تیٖژاہ سختیہِ زِ تنگ یِتھ بدلاون تِم پنُن فٲصلہٕ۔ ییٚمِس یتھ جایہِ موقعہ یِیَو،سُہ کٔرِو تتھ جایہِ مسلمانن سختی۔ 


Book: پوٗنٛژِم باب: دعوتُک آغاز
Chapter: ترٚییُم دور مصیبت تہٕ آزمٲیشہِ
Text:
  وُنیُستام یۅسہٕ اسلٲمی دعوتٕچ کٲم سپٕز مٕژ ٲس،امیُک ردِ عمل اوس ترٮ۪ن صورتن منٛز ظٲہِر سپُدمُت:
  1۔ کینژھو رٕتٮ۪و تہٕ نیک لُکو کٔر یہِ دعوت قبول تہٕ اکھ چھۅکھ بٔنِتھ گٔیہِ تِم تحریک برونہہ پکناونہٕ خٲطرٕ پرٚتھ قٍمتس پیٚٹھ تیار۔ 
  2۔ وارِیاہ لُکھ گٔیہِ پننہِ نادٲنی،خۅد غرضی یا ونو پننِس مٲلِس یا بُڈِ بب سٕندِس دینس سٍتۍ أچھ ٹُوِتھ عقیدت تھاونہٕ کہ وجہ کِنۍ اتھ تحریکس مخالفت کرنہٕ خٲطرٕ تیار۔ 
  3۔ یہِ نٔو دعوت لٔج قریش تہٕ مکہ کٮ۪و حدو منٛزٕ نیرِتھ زیادٕ ہ وسیع حلقس تام واتنہِ۔ 
   ییٚتہِ پیٚٹھہٕ گٔیہِ اتھ نٔوِس تحریکس تہٕ پرٲنِس جہالتس اکھ سخت کشمکش شروع۔ یِم لُکھ  پرٲنِس دینس سٍتۍ لٲرِتھ روزُن یژھان ٲسۍ،تِمو گوٛںڈ پوٗرٕ طاقتہٕ سان اسلٲمی تحریک مِٹاونہٕ خٲطرٕ ہوٚل۔ تہٕ یِمو اسلام قبول اوس کوٚرمُت،تِمن پیٚٹھ لٲگِکھ انتہٲیی وحشیانہٕ ظلم وستم کرٕنۍ،تِم لٲگِکھ دباوٕنۍ۔ یۅہے چُھ سُہ دور یتھ اندر قریشن ہٕندٮ۪ن تِمن ظلمن ہٕندۍ انتہٲیی عبرت ناک واقعات اسہِ برونہہ کُن چھِ یِوان،یِم تِمو اسلام قبول کرن والٮ۪ن پیٚٹھ کٔرۍ۔ 
  عرب ہِوِس گرم مُلکس منٛز دُپہر کہ وقتہٕ تاپہٕ کرایہِ منٛز دزوٕنہِ سٮ۪کہِ پیٚٹھ مسلمان ساوٕنۍ،یِہٕندِس وچھس پیٚٹھ بجہِ بجہِ کنہِ تھٲوِتھ بار تراوُن،تٔژرٲوِتھ سیٖخ لاگٕنۍ،آبس منٛز دم کرُن،سٮ۪ٹھاہ بے دردی سان چوب دِنۍ۔ غرض امہِ قسمٕکۍ ظلم لٲگِکھ مسلمانن پیٚٹھ کرٕنۍ،اتھ دورس منٛز کٔرٕکھ مسلمانن ہٕںٛز زندگی تنگ۔ ظلم کِتھہٕ پٲٹھۍ آو کرنہٕ کینہہ نمونہٕ چھِ یِم:
  حضرت خباب،یِم ٲسۍ ام انمار سٕندۍ غلام۔ وُنہِ اوس شیٖتو یاستتھوٕے نفرو ایٖمان اوٚنمُت،یِمو تہِ اوٚن ایمان تہٕ أتھۍ  جُرمس   پیٚٹھ آے ظلمُک نشانہٕ بناونہٕ۔ قریشو سٲوۍ یِم دزٕ وٕنٮ۪ن نارٕ تیٚۅنگلن پیٚٹھ ،اکھ شخص کھوٚتُکھ وچھس پیٚٹھ تاکہِ لرِ پھِرُن ہٮ۪کہن نہٕ دِتھ۔ تیٖتِس کالس روٗد یہِ شخص پیٚٹھٕے،ییٖتِس کالس تیٚۅنگل ژھٮ۪تہٕ گٔیہِ۔ واریاہ کالہٕ پتہٕ ہٲوۍ حضرت خُبابن پننٮ۪ن شانن پیٚٹھ روٗدۍ مٕتۍ دزن داغ۔ 
  حضرت بِلال ٲسۍ امیہ بن خلف سٕندۍ غلام۔ دُپہر کہ وقتہٕ اوس امیہ بن خلف یِمن دزٕ وٕنہِ سیٚکہِ پیٚٹھ پٲوِتھ،سیٖنس پیٚٹھ بوٚڈ پل تھٲوِتھ ونان زِ اسلام نِشہِ کر انکار،نتہٕ مرکھ یِتھے پٲٹھۍ ژھرٚٹہٕ ژھرٚٹہٕ کران مگر انتہٲیی عذاب کِس حالتس منٛز تہِ اوس بِلال سٕںٛزِ زٮ۪وِ، احد، احدٕے نیران تہٕ پتہٕ اوسُکھ مٲلِک ۂٹِس رز گٔنڈِتھ شُرٮ۪ن حوالہٕ کران تہٕ شُرۍ ٲسۍ تِمن شہرکہ اکہِ اندٕ پیٚٹھہٕ بیٚکِس اندس تام کھکھٕر دِوان پکناوان۔ 
  حضرت عمار ٲسۍ یمنٕکۍ روزن وٲلۍ۔ یِم چھِ تِمو کینژھو باہمت لُکو منٛزٕ،یِم گۅڈے مسلمان سپٕدۍ مٕتۍ ٲسۍ۔ ییٚلہِ یِمو ایمان اوٚن،یِمن اوس تژِ سیٚکہِ پیٚٹھ یِوان تیوٗت لاینہٕ زِ یِم ٲسۍ بے ہوش گژھان۔ 
   حضرت لبنیہ ٲس اکھ کنیٖز۔ حضرت عمر ٲسۍ مسلمان سپدنہٕ برونہہ یِمن تیوٗت لایان زِ تھٔکِتھ ٲسۍ پتھر بیٚہوان،مگر یہِ خداے سٕںٛز بندٕہ ٲسٕکھ یہے کتھ ونان زِ اگر ژٕ ایمان انکھ نہٕ تیٚلہِ ہیٚی خداے امیُک بدلہٕ۔ 
  حضرت زبیرہ تہِ ٲس حضرت عمر سٕندِس گرٕچ اکھ کنیٖز۔ اکہ دۅہہ لوے ابوجہلن أمِس تیوٗتاہ زِ أچھ تہِ پھاٹٕو نکھ۔ 
  غرض یہِ زِ مردن تہٕ زنٮ۪ن منٛز ٲسۍ واریاہ تِتھۍ مجبور تہٕ لاچار مسلمان یِم رنگہٕ رنگہٕ ستاونہٕ یِوان ٲسۍ،وٕں گوو یِم ظلم ہیٚکۍ نہٕ کٲنسہِ تہِ مسلمانس اسلام تراونس پیٚٹھ آمادٕہ کٔرِتھ۔ 
  ییٚلہِ یِمن بے بس تہٕ بے قصوٗر مسلمانن ظلم کرنہٕ یِوان ٲسۍ،لُکھ ٲسۍ لٲزماً یِمن کُن پنُن ظۅن پھِران تہٕ لُکن ہٕںدۍ ذہن ٲسۍ یہِ سوچنس پیٚٹھ مجبور گژھان زِ ٲخر کۅسہٕ لالٕچ چھےٚ سۅ یۅسہٕ یِمن ییٖتیاہ ظلم تہٕ مصیبت وٮ۪ترٲوِتھ اسلامس سٍتۍ نالہٕ موٚت کٔرِتھ روزنس پیٚٹھ آمادٕہ کران چھےٚ۔ سارنٕے ٲس پے زِ یِم لُکھ چھِ پننٮ۪و اخلاقو،معاملاتو تہٕ باقٕے انسٲنی رِشتو ہٕندِ اعتبارٕ بہترین انسان تہٕ یِہُند قصور چُھنہٕ امہِ ورٲے کِہِنۍ زِ یِم چھِ ونان،أسۍ بناوون نہٕ خدایس ورٲے بیٚیہِ کانہہ پنُن ربّ﴿آقا،مٲلِک تہٕ معبود﴾تہٕ اطاعت تہٕ بندگی کرو تٔمۍ سٕنٛزٕے۔ یِمن مظلوم انسانن ہٕںٛز یہِ استقامت ٲس واریاہن لُکن برونہہ کنہِ اکھ سوال کھڑا کران،تِہٕندٮ۪ن دِلن منٛزٲس لٲزماً اکھ نرمی یِوان تہٕ تِم ٲسۍ یہِ نٔو تحریک
  نزدیکی سان وُچھنس تہٕ سمجنس کُن مٲیِل گژھان۔ اہلِ حقن ہٕںٛز مظلومیت چھےٚ ہمیشہ حق چہ کامیٲبی ہُںد ہیرٕ پوو بنیمٕژ۔ چنانچہ وُنہِ تہِ اوس اکہ پاسہٕ ظلم کرنہٕ یِوان،مگر دویمہِ طرفہٕ ٲس اسلٲمی تحریک برابر برونہہ پکان تہٕ پھٔہلان۔ تہٕ یۅہے وجہ اوس زِ اسلامٕکۍ مُخٲلِف گٔیہِ پھرٚٹٕکۍ تہٕ شرارتٕکۍ شکار۔ تِم ٲسۍ وُچھان زِ تِہِند پنٕنۍ بٲے، بیٚنہِ، بابتھٕر، بیمہٕ، نیٚچِوۍ، کورِ چھےٚ اسلامٕچ دعوت قبول کران۔ تہٕ امہِ علاوٕ چھِ صرف اسلام خٲطرٕ سورُے کینہہ ترٲوِتھ تِمن نِشہِ ژھٮ۪ننہٕ خٲطرٕ تیار۔ مُخٲلفن ہٕندِ خٲطرٕ اوس یہِ چوٹ ناقٲبلِ برداشت۔ لُطفٕچ کتھ چھےٚ یہِ زِ یِم لُکھ اتھ نٔوِس تحریکس منٛز شٲمِل گژھان ٲسۍ، تِم ٲسۍ پننِس سماجس منٛز بہترین لُکھ ماننہٕ یِوان۔ تِہٕندۍ اخلاق تِہِںٛزٕ سونچن ترٚایہِ تہٕ عام انسٲنی خوبیہِ آسہٕ سارنٕے پیٚٹھ واضح۔ ییٚلہِ امہِ قسمٕکۍ لُکھ اسلام قبول کرنہٕ خٲطرٕ پنُن پرتھ کانہہ چیز داوس لاگنہٕ خٲطرٕ آمادٕہ سپدان ٲسۍ،پرتھ کانہہ شخص اوس سوچنہٕ خٲطرٕ مجبور گژھان زِ ٲخر اتھ تحریکس تہٕ امہِ کِس داعیس اندر کۅسہٕ کٔشِش چھےٚ سۅ یۅسہٕ لُکن زُو دِنس پیٚٹھ تیار کران چھےٚ۔ امہِ پتہٕ ٲسۍ لُکھ یِتہِ وُچھان زِ اسلام کِس دٲیرس منٛز یِنہٕ پتہٕ چھِ یِم لُکھ بیٚیہِ تہٕ زیادٕہ وتہٕ سیٚدۍ،پٔزۍ زیٲرۍ،بااخلاق، معاملس اندر رٕتۍ تہٕ پاکیزٕہ انسان بنان۔ یِمہٕ سارے کتھہٕ آسہِ تِژٕھہ یِمہٕ پرتھ کٲنسہِ وُچھن وٲلِس مجبور آسہٕ کران زِ سُہ کٔرۍ تن اسلامٕچ دعوت قبول یا متہٕ کٔرۍ تن،مگر پننِس دِلس اندر ہیٚکہِ ہے نہٕ امہِ دعوتٕچ برتری محسوس کرنہٕ ورٲے روٗزتھٕے۔ 
  حبشس کُن ہجرت5نبوی: وۅنۍ ٲسۍ حضورؐن ہٕندِس نبوّتس پانٛژھ ؤری سپٕدۍ مٕتۍ،ییٚلہِ تِمو یہِ اندازٕہ فرموو زِ وُنہِ چھِنہٕ قریشن ہٕندۍ ظلم ختم سپدن وٲلۍ کینہہ تہٕ وارِیاہ مسلمان چھِ تِتھۍ زِ یِم کُنہِ تہِ سختی اندر اسلام تراون نہٕ کینہہ،وٕں گوو ظلم ہیٚتِن برداشتہٕ نٮ۪بر گژٕھںۍ تہٕ تِہِندِ خٲطرٕ چھِ اسلامٕکۍ فرٲیض انجام دِنۍ نامُمکن ہٮ۪وان سپدٕنۍ،امہِ وقتہٕ کوٚر حضورصلی اللہ علیہ وسلمو فٲصلہٕ زِ کینہہ مسلمان کٔرِن حبشس کُن ہِجرت۔ حبشہ اوس افریقہ کِس مشرقی سٲحلس پیٚٹھ اکھ ملک، اتیُک بادشاہ اوس اکھ نیک دِل تہٕ انصاف پسند عیسٲے۔ اکہ طرفہٕ اگر اکھ غرض یہِ اوس زِ کینہہ مسلمان گٔژھۍ قریشو ہٕںدٮ۪و ظلمو نِشہِ کم کھۅتہٕ کم تتھ وقتس تام نجات حٲصِل کرٕنۍ یۅتام حالات کُنہِ حدس تام ڈںٛجہِ یِہن۔ دوٚیمہِ طرفہٕ اوس اکھ بوٚڈ فٲیدٕہ یِتہِ زِ یِمو جان نثارو ہٕندِ ذریعہ میلہِ اسلٲمی دعوتس کینٛژھن دوٗر دراز علاقن تام واتنُک موقعہ۔ 
  چنانچہ گۅڈنِچہِ پھِرِ چھِ کاہ مرد تہٕ ژور زنہِ امہِ ہِجرت خٲطرٕ تیار سپدان۔ یِم دراے 5 نبوی ماہِ رجبس منٛز  حبشہ کُن۔ خداے سُند کرُن ییٚلہِ یِم بندرگاہس پیٚٹھ وٲتۍ،زٕ تجارتی جہازٕ ٲسۍ واپسی خٲطرٕ تیار، تِمو جہازو نِیہِ تِم وارِیاہ کم کرایہِ پیٚٹھ تور۔ قریشن ییٚلہِ پے لوٚگ، تِم دورییہِ تِمن پتہٕ،مگر خداے سٕندِ فضل سٍتۍ ٲسۍ جہاز درامٕتۍ۔ 
  حبشس اندر لٔگۍ یِم مسلمان امنہٕ سان روزنہِ،مگر ییٚلہِ یہِ خبر قریشن وٲژ،تِمن کھوٚت سخ زہر۔ ٲخر کار کوٚر تِمو یہِ فٲصلہٕ زِ کینہہ لُکھ گژھن حبشہ کِس بادشاہس نِشہِ ﴿عربٕکۍ ٲسۍ تس نجٲشی ونان﴾ تہٕ تس ونن زِیِم چھِ  سٲنۍ مُجرم،عبداللہ بن ربعیہ تہٕ عمروبن العاص ژ ٲرِکھ امہِ کامہِ خٲطرٕ ،سٮ۪ٹھاہ شانہٕ سان دراے یِم حبشس کُن۔ گۅڈٕ سمکھییہِ یِم حبشہ کٮ۪ن پٲدرِین تہٕ تِمن ووٚنُکھ زِ یِمو چُھ اکھ نوٚو مذہب کوٚڈمُت،اسہِ ییٚلہِ یِم کٔڑِتھ ژٕھںۍ،یِم آے ژٔلِتھ تُہٕندِس مُلکس منٛز،أسۍ چھِ یژھان زِ تُہٕندِس بادشاہس برونہہ کنہِ کرو یہِ درخواست پیش زِ یِم چھِ سٲنۍ مُجرم یور ژٔلِتھ آمٕتۍلہٰذا کٔرِو توٚہۍ اسہِ سُفٲرِش تاکہِ یِم یِن اسہِ حوالہٕ کرنہٕ۔ 
  مسلمان نجٲشی سٕندِس دربارس منٛز: ییٚلہِ مکہ کٮ۪ن ہُند درخاس نجٲشِیس نِشہِ تراونہٕ آو،تٔمۍ سوٗز مسلمانن شیٚچھ تہٕ پرٚژھنکھ زِ   یہِ کُس نٚوو مذہب چُھو تۅہیہِ ایجاد کوٚرمُت؟  مسلمانو کوٚر پننہِ طرفہٕ کتھ کرنہٕ خٲطرٕ حضرت جعفربن ابی طالب ﴿حضرت علی سُند بوے﴾ مُقرر۔ تِمو یُس تقریر اتھ موقعس پیٚٹھ دربارس اندر کوٚر سُہ چُھ تاریخ چن کتابن اندر رٔژھرِتھ، تمیُک خلاصہٕ چُھ یہِ؛
  اے بادشاہ !أسۍ ٲسۍ وارِیاہ کالہٕ پیٚٹھہٕ جہالت کٮ۪ن تہٕ گُمرٲہین ہٕندٮ۪ن گٹہٕ زلٮ۪ن منٛز وتہِ ڈٔلمٕتۍ،اکھ خدا مشرٲوِتھ ٲسۍ ہتہٕ بدٮ۪ن پۅتلٮ۪ن پوٗزا ن،مۅردار ٲسۍ کھٮ۪وان،بدکٲری ،لوٗٹ مار،ژوٗر تہٕ اکھ أکِس پیٚٹھ  ظلم کرُن ٲس سٲنۍ دۅہ راتٕچ کٲم۔ سون پرتھ کانہہ طاقت ور اوس کمزور پاونس پیٚٹھ فخر کران۔ غرض سٲنۍ زندگی ٲس دٔرِندن تہٕ جانورن ہٕندِ کھۅتہٕ بدتر۔ خداے سٕںٛز رحمت وُچِھو زِ تٔمۍ کوٚر سٲنِس حالس پیٚٹھ رحم۔ اسہِ گوو تیُتھ شخص پٲدٕ،یُس خداین پنُن رسول بنوو۔ سُہ چُھ سٮ۪ٹھہٕے پٔززیور،امانت دار تہٕ پاک دامن۔ دوست تہٕ دُشمن چھِ سٲرِی تٔمۍ سٕںٛزِ نیکی تہٕ شرافتٕکۍ قٲیِل۔ تٔمۍ دِژ اسہِ اسلامٕچ دعوت تہٕ ہیٚچھنٲوِن زِ پۅتلٮ۪ن نمُن چُھنہٕ ٹھیک۔ صرف کرون اکھ اللہ تعالیٰ پنُن آقا تہٕ مٲلِک تسلیم تہٕ تٔمۍ سٕںٛزٕے بندگی کرو۔ پوٚز ونو،قتل وغارت نِشہِ پھیرو پوٚت،یتیٖمن ہُند مال کھٮ۪مو نہٕ،بدکٲری تہٕ باقٕے گندٕ کتھو نِشہِ بچو،نماز پرو،روزٕ تھاوو،خداے سٕںٛزٕ وتہِ منٛز کرو پنُن مال خرٕچ،نادارن تہٕ غریبن کرو مدد۔ اسہِ اوٚن تس پیٚٹھ ایمان۔ شِرک تہٕ بُت پرستی ترٲوتہٕ تمام بُرٕ کامٮ۪و نِشہِ کوٚر توبہٕ۔ اتھ پیٚٹھ بنیاو سون قوم سون دُشمن،أسۍ کٔرِن مجبور زِ أسۍ پھیروتِہٕندسٕے دینس کُن واپس۔  امی غرضہٕ خٲطرٕ چھِ وۅنۍ یِم لُکھ تۅہیہِ نِشہِ سانہِ واپسی ہُند اصرار کران۔
  نجٲشی چُھکھ ونان: اچھایُس کلام تُہٕندِس نٔبیس پیٚٹھ ووٚتھمُت چُھ،تمیُک کینہہ حصہٕ بوزنٲوِو مےٚ۔ حضرت جعفر چھِ سورہ مریمٕکۍ کینہہ آیات پران۔ نجٲشِیس گوٚو وارِیاہ اثر تہٕ تٔمۍ لوٚگ اوٚش تراوُن۔ وننہِ لوٚگ،  خداے سُند قسم یہِ کلام تہٕ انجیل دۅشوے چھِ اکی ژانگِکۍ پرتو۔   یہِ ؤنِتھ ووٚن تٔمۍ قریشن صاف صاف،یِم مسلمان یِن نہٕ تۅہیہِ حوالہٕ کرنہٕ۔ 
  نجٲشی سُند ایمان انُن: دوٚیمہِ دۅہہ کٔر قریشو بیاکھ چال۔ دربارس منٛز گٔژِھتھ ووٚنُکھ بادشاہس زِ یِمن مسلمانن پرٕژھۍ توزِ حضرت عیسیٰ ہس متعلق کیا عقیدٕہ چُھ یِمن۔ یِمن ٲس پے زِ مسلمان چھِ عیسٲین ہٕندِس عقیدس خلاف حضرت عیسیٰ ہس خداے سُند نیٚچو وَننہٕ بدلہٕ مریم سُند نیٚچُو ونان تہٕ ییٚلہِ یہِ کتھ نجٲشیس پے لگِہ،سُہ گژِھہ ضروٗر مسلمانن ناراض۔ نجٲشی چُھ بیٚیہِ مسلمانن دربارس منٛز انناوان۔ ییٚلہِ یہِ صورت حال برونہہ کُن آیہِ،گۅڈٕ گٔیہِ مسلمان پریشان، مگر حضرت جعفر چھِ ونان   کینہہ تہِ گٔژھۍ تن، اسہِ پزِ پٔزٕے کتھ ونٕنۍ۔   
  چنانچہ حضرت جعفر چھِ دربارس منٛز تمام دربارین برونہہ کنہِ اعلان کران زِ،  سٲنۍ پیغمبرنؐن چُھ اسہِ ووٚںمُت زِ حضرت عیسیٰ چھِ خداے سٕندۍ بندٕہ تہٕ تٔمۍ سٕندۍ پیغمبر۔ یہِ بوٗزِتھ چُھ نجٲشی زمینہٕ پیٚٹھہٕ اکھ گاسہٕ کرٚٹ تُلان تہٕ ونان: خداے سُند قسم یہِ کینژھاہ ژےٚ ووٚنُتھ،عیسیٰ ٲسۍ نہٕ یتھ گاسہٕ کریٚچہِ سُمب امہِ کھۅتہٕ زیادٕہ کینہہ۔ یِتھہٕ پٲٹھۍ چُھ قریشن ہُند یہِ دعویٰ تہِ ناکام گژھان۔ نجٲشی چُھ حضرت جعفرس تہٕ تِہٕندٮ۪ن سٲتھین عزت سان پننِس ملکس منٛز روزنُک اجازت دِوان۔ امہِ پتہٕ چُھ نجٲشی حضورؐن ہٕندِنبوّتُک تصدیق کران تہٕ ایمان انان۔ نجٲشی سُند اصلی ناو اوس اصحمہ،ییٚلہِ یہِ فوت سپُد، حضورؐ چھِ غٲیبانہٕ طور أمِس جنازٕہ پران۔ وارٕ وارٕ چھِ تقریباً83 مسلمان حبشہ  کُن ہجرت کران۔ 
  حضرت حمزہ سُند ایمان انُن: مکس اندرٲسۍ اکہِ پاسہٕ قریشن ہٕںدۍ ظلم تہٕ دویمہِ طرفہٕ اوس حضورؐ تہٕ تِہٕندین سٲتھین ہٕندِ صبرُک تہٕ استقامتُک مظٲہرٕہ،اتھ کشمکش کِس دورس اندر ٲسۍ بہترین انسان اکہِ اکہِ اسلام کِس دٲیرس منٛز شٲمِل سپدان۔ حضرت حمزہ ٲسۍ حضورؐس پیٚتٕر،مگر وُنہِ ٲسۍ نہٕ مسلمان سپٕدۍ مٕتۍ۔ حضورؐن ہٕندۍ مُخٲلف ییٚمہِ آیہِ تِمن پیش یِوان ٲسۍ، پننٮ۪ن کیا وۅپرن تہِ اوس نہٕ برداشت گژھان۔ اکہِ دۅہ چُھ ابوجہل حضورؐن سٍتۍ سٮ۪ٹھاہ گستٲخی کران،حضرت حمزہ چھِ شِکارس آسان گٔمٕتۍ،ییٚلہِ اورٕ واپس چھِ یِوان، اکھ کٔنیز چھکھ سورُے واقعہ بیان کران،حضرت حمزس چُھ سخ شرارت کھسان،تِم چھِ پنٕنۍ تیٖر کمان ہٮ۪تھ حرمس منٛز یِوان تہٕ ابوجہلس چھِ انتہٲیی بٮ۪ؤری کران تہٕ بدرد ونان۔  تہٕ امہِ علاوٕہ چھِس ونان،  بہٕ سپدُس مسلمان۔   
  حمایت کِس جوشس منٛز ؤنۍ تِمو یہِ کتھ، مگر وُنہِ اوسُکھ نہٕ دِل مٲلِس بُڈِ بب سُند دین تراونس پیٚٹھ تیار کینہہ۔ دوٚہۍ دۅہس روٗدۍ سونچان،ٲخرس پیٚٹھ چُھ حق غٲلِب سپدان تِم چھِ اسلام قبول کران۔ یہِ چُھ 6نبوی ہُند واقعہ۔ امہِ پتہٕ کینہہ دۅہ گٔژھۍ تھٕے چھِ حضرت عمر اسلام قبول کران۔ اسلٲمی دعوت کِس تٲریخس منٛز چُھ یہِ واقع تہِ سٮ۪ٹھاہ اہم۔ 
  حضرت عمر سُند ایمان انُن 6ہجری: اسلام قبول کرنہٕ برونہہ اوس حضرت عمر سُند شُمار تِمن لُکن منٛز سپدان یِم اسلامٕکۍ شدید مُخٲلِف ٲسۍ۔ اکہِ طرفہٕ ٲسۍ قریشن ہٕندۍ بٔڑۍ بٔڑۍ مٔہنِوۍ اسلام کِس دٲعیس تہٕ اسلٲمی دعوت کِس مخالفتس اندر برونہہ برونہہ پکان۔ دویمہِ پاسہٕ ٲس حضورؐن ہٕںٛز یہِ کیفیت  زِ تِہٕںٛزِ رہنُمٲیی تہٕ ہِدایتہٕ خٲطرٕ ٲسۍ تِہٕندِس دِلِ مبارکس اندر محبتٕکۍ جذبات وۅتلان۔ ابوجہل تہٕ عمر،یِم دۅشوے ٲسۍ حضورؐن ہٕندۍ بٔڑۍ دُشمن۔ ییٚلہِ دعوت چہِ تہٕ تبلیغ چہِ تمام کوٗششہِ یِمن پیٚٹھ کارگر سپدییہِ نہٕ،رحمتِ عالمؐ چھِ دعا منٛگان زِ،  خداوندا! ابو جہلس تہٕ عمرس منٛز یُس ژےٚ نزدیک سارِوٕے کھۅتہٕ زیادٕہ ٹوٹھ چُھ،تٔمۍ سٕندِ سٍتۍ دِ اسلامس عزت۔   امہِ دعا پتہٕ کینہہ دۅہ گٔژِھۍ تھٕے چھِ حضرت عمر ایمان انان۔ واقعہ چُھ یہِ:
  بذاتِ خۅد چھِ حضرت عمر فرماوان زِ   اکہِ رٲژ دراس بہٕ امہِ غرضہٕ گرِ زِ بہٕ کرن آنحضرتؐ تنگ تہٕ پریشان۔ حضورؐ ٲسۍ مسجدِ حرامس کُن گژھان،تِم ییٚلہِ مسجدِ اندر دٲخل سپٕدۍ تہٕ امہِ پتہٕ کٔرٕکھ نماز شروع۔ بہٕ روٗدُس بوزان تہٕ تِمو کوٚر سورہ الحاقہ تلاوت۔ یہِ کلام بوٗزِتھ گوس بہٕ حٲرتس منٛز،کلامُک نظم تہٕ اندازٕہ اوس سٮ۪ٹھاہ دلکش باسان۔ مےٚ آو خیال دِلس منٛز خداے سُند قسم یہِ چُھ شٲعر۔ وُنہِ اوسُس بہٕ ییٖ سونچان زِ حضوروؐ پٔر یہِ آیت:
  اِنہ  لَقَول  رسول  کریم  وَمَا  ھُوَ  بِقَول  شَاعِر   قَلیلًا  مّا  تُومِنون 
  یہِ چُھ أکِس بُزرگ قٲصد سُند کلام تہٕ یہِ چُھنہٕ کٲنسہِ شٲعرٕ سُند کلام ﴿مگر﴾ توٚہۍ چھِو نہٕ ایمان انان۔
  مےٚ ییٚلہِ یہِ بوٗز، فوراً آو میٲنِس دِلس اندر خیال زِ، اوو أمِس ہے تٔر میانہِ دِلٕچ کتھ فِکرِ لہٰذا گژِھہ یہِ کٲہِن ﴿غٲبچہِ کتھہٕ ونن وول﴾ آسُن۔ امہِ پتے چھِ تِمؐ یہِ آیت پران:
  وَلَا  بِقولِ  کَاھِن    قَلِیلًا  مّا  تَذَکرون   تَنزِیلُ  مِّن  رّبِّ  العَالمِین
  یہِ چُھنہٕ کٲہِن سُند کلام کینہہ۔ توٚہۍ چھِو نہٕ نصیحت حٲصِل کران کینہہ،یہِ چُھ سارِنٕے جہانن ہٕندِس ربّ سٕندِ طرفہٕ نٲزِل گوٚمُت۔ 
  حضورصلی اللہ علیہ وسلمو پٔر یہِ آیت ٲخرس تام تہٕ مےٚ کوٚر محسوس زِ اسلام لوٚگ میٲنِس دِلس اندر وسنہِ۔ وٕں گوو باسان چُھ زِ حضرت عمر چھِ مستقل مزاج تہٕ پۅختہٕ کار آسان،لہٰذا چَھنہٕ تِمن اتھ موقعس پیٚٹھ تبدیلی یِوان کینہہ تہٕ تِم روٗدۍ پننہِ رٔوِشہِ پیٚٹھ پکان۔ کتھ چھےٚ اوٚت پیٚٹھ واتان زِ اکہِ دۅہ چھِ تِم دُشمی ہٕندِ جوشہٕ کِنۍ منٛز اتھس تلوار ہٮ۪تھ امہِ اِرادٕہ گرِ نیران زِ از مۅکلاوٕ بہٕ حضورؐن ہُند مسلے ﴿نعوذبااللہ﴾۔  خداے سُند کرُن زِ وتہِ چھِ تِمن نعیم بن عبداللہ سمکھان۔ نعیم چھِ تِمن پرٚژھان زِ، ژٕ کوٚت درامُت؟۔ عمر چھِکھ ونان: از کرٕ بہٕ محمد﴿صلی اللہ علیہ وسلم﴾ سُند فٲصلہٕ۔ نعیم چُھکھ ونان ۔ گۅڈٕ ہیٚتہٕ پننہِ گرِ خبر، خۅد چُھ چانہِ بیٚنہِ تہٕ بیمن اسلام قبول کوٚرمُت۔ یہِ بوٗزِتھ چُھ عمر واپس پھیران تہٕ سیٚودُے چُھ بیٚنہِ ہُند گرٕ گژھان۔ سۅ ٲس تمہِ ساتہٕ قرآن پران۔ یُتھُے تٔمۍ عمر وُچھ یِوان تٔمۍ کٔر ژھۅپہٕ تہٕ قرآنٕکۍ حصہٕ تھٲوِن ژوٗرِ۔ مگر حضرت عمرن اوس بوٗزمُت زِ یہِ ٲس کیاہ تام پران۔ پرٚوژھنس کیا ٲسٕکھ پران؟یہِ ؤنِتھ چھِو توٚہۍ دۅشوے مٲلِس بُڈِ بب سٕندِ دین نِشہِ خٲرِج گٔمٕتۍ۔ أتھۍ سٍتۍ لوگُن پننِس بیمس لایُن۔ ییٚلہِ وۅنۍ بیٚنہِ رٹ رٹ کرنہِ آیہِ،تس تہِ دِتِن چوب۔ یِمن دۅشوٕنۍ بٲژن لوٚگ خون وسنہِ تہٕ یِمو دۅشٕیو ووٚنہس صاف پٲٹھۍ زِ اسہِ چُھ اسلام قبول کوٚرمُت تہٕ چٲنۍ کانہہ سختی ہیٚکہِ نہٕ اسہِ امہِ وتہِ نِشہِ ڈٲلِتھ۔ یِہُند یہِ پۅختہٕ ارادٕہ وُچِھتھ چُھ حضرت عمرس ہنا اثر گژھان،وننہِ لوٚگُکھ۔   اچھا، میٚتہِ بوزناو ژٕ کیا ٲسٕکھ پران؟   تِہٕںٛزِ بیٚنہِ فاطمہ چھےٚ قرآنٕکۍ حصہٕ انان تہٕ تھاوان یِمن برونہہ کنہِ۔ یہِ چُھ سورہ طٰہٰ آسان، یِم چھ پران تہٕ ییٚلہِ یتھ آیتس پیٚٹھ وٲتۍ:
  اِنّنِی  اَنا  اللہُ  لَا  اِلٰہ  اِلّا  اَنا  فَعبُدنِی  وَقِمِ  الصّلوٰۃ  لِذِکرِی
  بہٕ چُھس خداے،مےٚ ورٲے چُھنہٕ کانہہ خدا، میٲنۍ بندگی کٔرِو تہٕ بہٕ یاد کرنہٕ خٲطرٕ پٔرِو نماز۔ 
  فوراً سپدُکھ اثر تہٕ لٲیِکھ کریکھ  لَا  اِلٰہ  اِلّا اللہ۔  تہٕ سیٚودُے گٔیہِ حضورؐ ہٕندِس خدمتس منٛز۔ یہِ اوس سُہ زمانہٕ ییٚلہِ حضورؐ ارقم سٕندِس مکانس منٛز روزان ٲسۍ۔  برس پیٚٹھ ییٚلہِ وٲتۍ،چونکہ تلوار ٲسٕکھ اتھس منٛز،صحاب صٲب بانٛبرییہِ۔ حضرت حمزہ چھِ فرماوان زِ   دِیوس یِنہٕ اگر رٕژ نیت ہٮ۪تھ چُھ آمُت، تیٚلہِ چُھ ٹھیک، اگر نہٕ،تیٚلہِ تُلس امی تلوارِ سٍتۍ کلہٕ۔   حضرت عمر چھِ اندر اژان۔ حضورؐ چھِ برونہہ پٔکِتھ تٔمۍ سٕندِس پلوس تھپھ کٔرِتھ فرماوان۔    عمر ! کیاارادٕہ ہٮ۪تھ چُھکھ آمُت؟  یہِ بوٗزتھٕے چُھ عمرس اکہِ قسمُک بیٖم ہِیٚوٗ طٲری سپدان تہٕ وارِیاہ عٲجزی سان چُھ ونان۔   ایمان اننہٕ مۅکھہٕ  ۔ حضورؐ چھِ نعرٕہ دِوان  اللہ اکبر  تہٕ سٍتی چھِ تمام صحابہ تکبیر بُلند کران۔ 
  حضرت عمر سٕندِ ایمان اننہٕ پتہٕ چُھ اسلٲمی جماعت کِس طاقتس منٛز ہُرٮ۪ر سپدان۔ وُنیُستام ٲسۍ نہٕ مسلمان پنٕنۍ مذہبی فرٲیض ننہِ وانہٕ انجام دِوان تہٕ کعبس اندر اوس نہٕ باجماعت نمازِ ہُند سوالٕے۔ حضرت عمر ییٚلہِ ایمان انان چھِ، حالتھٕے چھےٚ بدلان۔ تِمو کوٚر اعلٲنیہ پننہِ ایمانُک اظہاراگرچہِ اتھ پیٚٹھ بوٚڈ ہنگامہٕ تہِ گوو مگر بلٲخر کٔر کعبس اندر مسلمانو باجماعت نماز شروع تہٕ وۅنۍ گٔیہِ یِہٕںٛز جماعت برونٹھمہِ کھۅتہٕ زیادٕہ مضبوط۔ دنیاہن وُچھ حضورؐ یُس دعا کران چھِ،تمہِ کہ قبولیتُک درجہِ چُھ یہِ زِ از ژۅداہ شٮ۪تھ ؤری گُزرنہٕ پتہٕ تہِ چھےٚ تاریخ اتھ کتھہِ پیٚٹھ گواہ زِ حضرت عمر سٕندٮ۪و اَتھو یُس عزت تہٕ سر بُلندی اللہ تعالیٰ ہن اسلامس عطا کٔرتٔمِچ دویِم مثالٕے چھنہٕ کانہہ۔ 
  شعب ابی طالبس اندر قٲد 7 نبوی: اسلٲمی دعوتٕچ بڑٕوٕنۍ رفتار وُچھِتھ ٲسۍ قریش سردار برابر وۅتل بُجہِ کران تہٕ ہٮ۪تھٕے ٲسۍ یہِ تحریک دباونہٕ خٲطرٕ نوِ نوِ تدبیرٕ کران۔  چنانچہ یِمو کٔر اکھ چال زِ تمام قبیلو کوٚر یہِ معاہدٕہ زِ کانہہ شخص کرِنہٕ حضورؐن ہٕندِس بنی ہاشِم خاندانس سٍتۍ کتھ باتھ،نہ کرِ یِمن سٍتۍ خریدوفروخت نہ سمکھہِ یِمن، نہ دِیہِ یِمن کھیٚنہٕ چیٚنُک کانہہ چیز تۅتام یۅتام نہٕ یِم پانہٕ حضورصلی اللہ علیہ وسلمس ﴿نعوذبااللہ﴾قتل کرنہٕ کہ غرضہٕ اسہِ حوالہٕ کرن۔ یہِ معاہدٕہ آو لٮ۪کھنہٕ تہٕ پتہٕ آو کعبہ کِس دروازس الونٛت تراونہٕ۔ 
  وۅنۍ آسہٕ بنی ہاشِم خاندانس صرف زٕ وَتہٕ۔ یا ٲسۍ تِمن حضورؐ کُفارن حوالہٕ کرٕنۍ،نتہٕ یِم  مصیبت معٲشی تہٕ معاشرتی بایکاٹ کِنۍ یِہن،تِم وٮ۪تراونہٕ خٲطرٕ اوس تِمن تیار سپدُن۔ چنانچہ ابوطالب چُھ مجبور گٔژِھتھ بنی ہاشمُک سورُے خاندان ہٮ۪تھ پہاڑکِس أکِس درس اندر مقیم سپدان،یُس وراثتی طور بنی ہاشمُک حصہٕ اوس۔ اتھ درس اندر پے تِمن نبی کریمؐن سٍتۍ 3ؤری سٮ۪ٹھاہ سختی سان گزارٕنۍ۔ اتھ جایہِ ٲسۍ یِم کُنہِ وِزِ پنہٕ ؤتھٕر کھٮ۪وان تہٕ کُنہِ وِزِ ہوٚکھمُت چمرٕ،ییٚلہِ یِہٕندۍ شُرۍ بۅچھہِ بۅچھہِ کران ٲسۍ،سنگدل تہٕ ظٲلِم قریش ٲسۍ یہِ بوٗزِتھ خۅش گژھان،کٲنسہِ کٲنسہِ رحم دِلس اوس کُنہِ وِزِ عار یِوان تہٕ سُہ اوسُکھ کھیٚنہٕ خٲطرٕ کینہہ سوزان۔ 
  ییٚلہِ مسلسل ترٮ۪ن ؤرین بنی ہاشم خاندانن استقامتُک تہٕ صبرُک ثبوت دیُت،اللہ تعالیٰ ہن کوٚر پتہٕ ظٲلِمن ہٕندِ نٕے دِلن اندر رحم پٲدٕ۔ بذات خۅد گٔیہِ پتہٕ تِہِںدی طرفہٕ معاہدٕہ پھُٹراونٕچ تحریک شروع،اکھ أکِس پتہٕ لٔگۍ تِہٕندۍ دِل نرم سپدنہِ۔ ابوجہل تہٕ تٔمۍ سٕندِ خیالٕکۍ کینہہ لُکھ اگرچہ مُخالفتس پیٚٹھ روٗدۍ مگر زیادٕہ کالس چوٚل نہٕ تِہُند کینہہ تہٕ تقریباً 10 نبوّیس اندر آے یِم امہِ درٕہ منٛزٕ نٮ۪بر کڑنہٕ۔ 
  دعوتٕچ رفتار: گۅڈٕتہِ آو وَننہٕ زِ مکی دور کہ جدوجہدٕکۍ تفصیلات چھِ تاریخ چن تہٕ سیٖرتی کتابن اندر سٮ۪ٹھاہ کم میلان۔ چنانچہ اتھ معٲشی تہٕ معاشرتی بایکاٹس درمیان کِتھہٕ پٲٹھۍ روٗز دعوتٕچ تہٕ تبلیغچ کٲم سپدان تہٕ اَمِکۍ کیا اثرات دراے،اتھ بارس منٛز چھِنہٕ تفصیلات موجود،وٕں گوو قرآن روٗد برابر نٲزِل سپدان تہٕ اتھ دورس منٛز یِم سورٕ نٲزِل سپدے،تِہٕندۍ مضمون،ہدایات تہٕ تعلیمات برونہہ کنہِ تھٲوِتھ چُھ اندازٕہ سپدان زِ تحریکس کم کم حالات آسن اتھ دورس منٛز وُچھِنۍ پیٚمٕتۍ۔ 
  اتھ زیٖٹھِس تہٕ شدید کشمکشس اندر یِم خطبہٕ اللہ تعالیٰ ہن نٲزِل کٔرۍ،تِم چھِ انتہٲیی پُر اثر تہٕ پُرجوش۔ یِمن منٛز چھِ اہلِ ایمانن فرٲیض وننہٕ آمٕتۍ تہٕ تِمن چُھ کاربندروزنُک ہدایت دِنہٕ آمُت۔ پنُن شخصی کردار تٔھدِس معیارس پیٚٹھ واتناونہٕ چہِ صوٗرژٕ چھکھ وننہٕ آمژٕ۔ تقویٰ پھاںٛپھلاوُن تہٕ یہِ صفت زیادٕہ کھۅتہٕ زیادٕہ ہُرراونس پیٚٹھ چُھکھ زور دِنہٕ آمُت۔ اخلاقٕچ بُلندی تہٕ عاداتن ہُند اصلاح،جماعتی شعور،اجتمٲعی اخلاق،یِمن سارِنٕے چیزن خٲطرٕ آیکھ تربیت دِنہٕ۔ دینِ حق کہ تبلیغٕکۍ طریقہٕ آکھ وننہٕ۔ سخت تہٕ ناگوار حالاتن پیٚٹھ آکھ بار بار تٲکید کرنہٕ۔ کامیٲبی ہُند وعدٕہ تہٕ جنتٕچہِ خۅش خبرِیہِ آیکھ دِنہٕ۔ دین چہِ مُشکل وتہِ اندر ثٲبت قدم روزنس تہٕ ہمت سان خداے سٕںٛزِ وتہِ اندر مسلسل جدوجہد کرنس پیٚٹھ آے وۅتلاونہٕ،تہٕ تِمن اندر آو قربٲنی ہُند تہٕ جانِثٲری ہُند تیُتھ جوش پٲدٕ کرنہٕ زِ تِم گٔے پرتھ کانہہ مصیبت وٮ۪تراونہٕ خٲطرٕ تہٕ پرتھ کانہہ سختی برداشت کرنہٕ خٲطرٕ تیار۔ 
  دویمہِ طرفہٕ ٲسۍ مُخٲلِف تہٕ خداے سٕندِس دیٖنس بُتھ پھِرن وٲلۍ پننہِ بُرٕ انجام نِشہِ برابر کھۅژناونہٕ یِوان۔ یِمن ٲسۍ تِمن قومن ہٕںٛدۍ عبرت ناک واقعات بوزناونہٕ یِوان،یِمو یِمن برونہہ غفلتٕچ تہٕ انکارٕچ رٔوِش پانہٕ نٲوتہٕ اتھ نتیٖجس منٛز سپٕدۍ مارٕ۔ یِم تمام واقعات ٲسۍ تِمے یِمو نِشہِ عربٕکۍ وٲقف ٲسۍ۔ تِہُند ظۅن آو تِمن بٔستین کُن پھِرنہٕ،یِمو کِنۍ تِم دۅہ رات پکان ٲسۍ۔ تِمن آیہِ توحیدچہِ تہٕ ٲخرت چہ دٔلیلہٕ تِمن نِشٲنیو سان دِنہٕ،یِمہٕ تِم دۅہس راتس،زمینس تہٕ آسمانس اندر پننٮ۪و أچھو وُچھان ٲسۍ۔ شِرک چہِ برٲییہ آیہِ واضح کرنہٕ۔ خدایس سٍتۍ بغاوت کرنہٕ کٮ۪و نتیٖجو نِشہِ آے باخبر کرنہٕ۔ ٲخرتس انکار کرنہٕ سٍتۍ یُس بِگاڑ پٲدٕ سپدان چُھ،سُہ آکھ ٹھیٖک پٲٹھۍ سمجاونہٕ۔ مٲلِس بُڈِ ببس پتہٕ أچھ ٹُوِتھ پکُن،امہِ سٍتۍ یُس نقصان انسانس واتان چُھ،تٔمِچ آیہِ نشاندہی کرنہٕ۔ تہٕ یِمہٕ کتھہٕ آیہِ تِژھو دٔلیٖلو سٍتۍ بیان کرنہٕ،یِمن پیٚٹھ غور کرنہٕ سٍتۍ کتھ  ہیکہِ ہےدِلس منٛز جاے کٔرِتھ۔ 
  مُخٲلف تہٕ مُنکر یِم اعتراض کران ٲسۍ،تِہٕندۍ معقول جواب آے دِنہٕ۔ یِم شُبہات تِم پیش کران ٲسۍ،تِم آے دوٗر کرنہٕ۔ غرض تِم تمام کُھرۍ آے کڑنہٕ،یِمن اندر تِم پٔھسیمٕتۍ ٲسۍ یا دویمٮ۪ن ٲسۍ پٔھساوان،اماپوٚز اتھ پوٗرٕ وقتس اندر روٗز مُخالفت تہٕ دُشمنی برابر ہُران۔ 


Book: پوٗنٛژِم باب: دعوتُک آغاز
Chapter: ژوٗرُیم دور ظلمن تہٕ تکلیفن ہُند انتہاہ
Text:
  ییٚلہِ حضورؐ شعب ابی طالب منٛزٕ نٮ۪بر دراے تہٕ قریشن ہٕندِ ظُلمہٕ نِشہِ میوٗلُکھ کینژھن دۅہن راحت،امہِ پتہٕ کینہہ دۅہ گٔژھۍ تھٕے چھِ ابوطالب ییٚمہِ عالمہٕ گژھان تہٕ کینہہ دۅہ گٔژھۍ تھٕے چھےٚ حضرت خدیجہ تہِ انتقال کران۔ اتھ ؤریس ٲسۍ حضورؐ غمُک ؤری ونان۔ یِمن دۅشوٕنۍ ۂستِین ہٕندِ انتقال پتہٕ گوو قریشن ہٕندِس مُخالفتس تہٕ ایذاہ رسٲنی اندر بیٚیہِ تہِ ہُرٮ۪ر تہٕ یۅہے اوس سُہ زمانہٕ یُس اسلٲمی تحریک خٲطرٕ سارِوٕے کھۅتہٕ زیادٕہ سخت زمانہٕ اوس۔ وۅنۍ کٔرۍ قریشو مسلمان تہٕ حضورؐ سٮ۪ٹھاہ بے رحمی سان تہٕ نااںصٲفی سان ستاوٕنۍ شروع۔ 
  مکہٕ نٮ۪بر تبلیغ: مکس اندر یِم بہترین انسان ٲسۍ،تِم ٲسۍ وارٕ وارٕ اسلٲمی جماعتس اندر دٲخل سپٕدۍ مٕتۍچنانچہ رسول اللہؐ چھِ وۅنۍ اللہ تعالیٰ سُند پیغام مکہ نٮ۪بر واتناونُک فٲصلہٕ فرماوان ۔ أتھۍ پروگرامس تحت چھِ طایف تہِ تشریف نِوان۔ طایفس اندر ٲسۍ بٔڑۍ بٔڑۍ امیر تہٕ بااثر لُکھ روزان۔ حضورؐ گٔیہِ یِمن نِشہِ تہِ اسلامٕچ دعوت ہٮ۪تھ مگر یِتھہٕ پٲٹھۍ زن دولت تہٕ اقتدار چُھ حق قبول کرنہٕ چہِ وتہِ اندر رُکاوٹ روٗدمُت،طایفس اندر تہِ آو یۅہے معاملہٕ پیش۔ أکۍ سردارن ووٚن،  کیا خدایس اوس نا ژےٚ ورٲے کانہہ اکھاہ میوٗلمُت ییٚمِس سُہ پنُن رسول بناوِ ہے۔   دۅیِمۍ شخصن ووٚننکھ۔    بہٕ کرنہٕ ژےٚ سٍتۍ کتھٕے۔ اگر ژٕ پٔزیور چُھکھ،تیٚلہِ چھےٚ ژےٚ سٍتۍ کتھ کرٕنۍ ادبس خلاف تہٕ اگر ژٕ اپُززیور چُھکھ ﴿نعوذبااللہ﴾، تیٚلہِ چُھنہٕ ژےٚ کُن وُچُھن تہِ ٹھیک۔   غرض یِمو   زٕ ٹھٮ۪و  کوٚرُکھ پامہٕ ووٚتُر، یُتُے یوت نہٕ کینہہ بلکہ شہرٕکۍ گُںڈٕ تہٕ بدماش سیٚزرٲوِہکھ پتہٕ،یِمو مذاق کٔرِ ہکھ تہٕ کنہِ لگاوِہکھ۔ اتھ موقعس پیٚٹھ چھِ حضورؐ اتھ حدس تام زخمی گژھان زِ جسمِ مبارکُک خوٗن چُھ نعلانِ مبارکن اندر واتان مگر یِم ظٲلِم روٗدۍ لگاتار کنہِ لگاوان تہٕ لٮ۪کہٕ ژاران،حضورؐ چھِ أکِس باغس اندر پناہ نِوان۔ 
  کُنہِ مُخٲلِف شہرس منٛز کُن زوٚن  گٔژِھتھ تبلیغُک فرض ادا کرُن تہٕ پنُن پان خطرس منٛز ترٲوِتھ خداے سٕندٮ۪ن بندن تام خداے سُند پیغام واتناوُن وُچھتو کمہِ درجہ کہ ہمتٕچ تہٕ جُرتٕچ کٲم چھےٚ،امیُک اندازٕہ لگاوُن چُھنہٕ مشکل کینہہ ۔ یہِ چھےٚ اللہ تعالیٰ ہس پیٚٹھ کٲمِل ایمانٕچ تہٕ تس پیٚٹھ انتہٲیی توکلٕچ اکھ تھدِ پایِچ مثال،تہٕ اتھ وتہِ پیٚٹھ پکن والٮ۪ن ہٕندِ خٲطرٕ چُھ اکھ قٲبِل تقلید نمونہٕ ﴿اُسوہ﴾۔ 
   حضورؐن ہُند دستور اوس زِ حج کِس وقتس منٛز ییٚلہِ مختلف قبیلہٕ تمام مُلکو پیٚٹھہٕ مکہ یِوان ٲسۍ، حضورؐ ٲسۍ أکِس أکِس قبیلس نِشہِ گژھان تہٕ اسلامٕچ دعوت ٲسِکھ دِوان۔ یِتھے پٲٹھۍ ییٚلہِ عربس منٛز مختلف جاین مٲلہٕ لگان ٲسۍ، حضورؐ ٲسۍ تور تہِ تشریف نِوان،جمگھٹُک فٲیدٕہ تُلِتھ ٲسۍ لُکن اسلام پیش کران۔ یِتھین موقعن پیٚٹھ ٲسۍ قریشن ہٕندۍ سردار اکثر پتے گژھان﴿خصوصاً ابولہب﴾تہٕ یتھ مجمس منٛز حضورؐ تقریر فرماوان ٲسۍ،تتہِ ٲسۍ لُکن ونان۔   ہے لوٗکو !یِنہٕ أمۍ سٕںٛز کتھ بوٗزِو ،یہِ چُھ پننہِ دین نِشہِ پھیوٗرمُت، یہِ چُھو اپُز ونان۔   حضورؐ ٲسۍ یِتھٮ۪ن موقعن پیٚٹھ قرآنِ پاکُک کینہہ حصہٕ بوزناوان،یِم پننہِ تٲثیٖرٕ کِنۍ نشانس پیٚٹھ بیٚہوان ٲسۍ۔ قرآن بوٗزِتھ اوس اکثر لُکن ہٕندٮ۪ن دِلن منٛز اسلام جاے کران۔ حضورؐن ہٕندۍ یِم تبلیغی دور روٗدۍ نتیجو کِنۍ تہٕ اثرٕ کِنۍ پرتھ لحاضہٕ کامیاب،وۅنۍ روٗز نہٕ اسلامٕچ دعوت عربس منٛز ووپر کینہہ،بلکہ سپُد دوٗر دوٗر تام اسلامُک تعارُف۔ یِم لُکھ اسلٲمی تحریکٕکۍ سٲتھی بنیمٕتۍ ٲسۍ،تِمو کٔر پننٮ۪ن پننٮ۪ن علاقن منٛز تبلیغٕچ تہٕ دعوتٕچ کٲم شروع۔ 
  لیلتہ الجن ﴿جِنہٕ رات﴾: اللہ تعالیٰ سٕندٮ۪و مخلوقو أندرٕ چھِ جِن تہِ اکھ مخلوق۔ جِن تہِ چھِ انسانن ہٕندۍ پٲٹھۍ ارادٕکۍ تہٕ اختیارٕکۍ مٲلِک،تہٕ أتھۍ بنیادس پیٚٹھ چھِ تِم تہِ خداے سٕندِ سوزمتہِ ہدایتٕکۍ مُکلف۔ توحید ،رسالت تہٕ ٲخرتس پیٚٹھ ایمان  انُن تہٕ خداے سٕندٮ۪ن احکامن ہٕںٛز پٲروی کرٕنۍ چُھ یِہٕندِ خٲطرٕ ضروری۔ أتھۍ بنیادس پیٚٹھ چھِ یِمن منٛز رٕتۍ تہٕ خراب جِن آسان۔ 
  جِنن ہٕندِس بارس منٛز چھِ پرانہِ زمانہٕ پیٚٹھے لُکن اندر رنگہٕ رنگہٕ خیالات موجود روٗدمٕتۍ۔ عربس اندر تہِ آسہٕ جِنن متعلق تٔھدِس پیمانس پیٚٹھ کتھہٕ کرنہٕ یِوان۔ یِمن ٲس پوٗزا کرنہٕ یِوان ،یِمن اوس مدد منگنہٕ یِوان۔ عٲمِل ٲسۍ دعویٰ کران زِ اسہِ چھےٚ جِنن سٍتۍ دوستی، تہٕ رنگہٕ رنگٕکۍ افسانہٕ ٲسۍ جِنن متعلق مشہور۔ غرض زِ یِتھہٕ پٲٹھۍ ساسہٕ بدٮ۪ن دیوتاہن تہٕ دیوین خدٲیی منٛز شریک سمجان ٲسۍ،تِتھے پٲٹھۍ ٲسۍ جِنن تہِ خدٲیی منٛز شریک مانان۔ اسلامن کوٚر یِمن تمام عقیدن اصلاح۔ اسلامن ووٚن زِ جِن چھِ خداے سٕندۍ مخلوق تہٕ یِمن چُھنہٕ خدٲیی منٛز کانہہ دخل،نہ ہٮ۪کن یِم پننہِ اختیارٕ کٲنسہِ نفع واتنٲوِتھ تہٕ نہ ہٮ۪کن نقصان واتنٲوِتھ۔ یِمن پیٚٹھ تہِ چھےٚ خداے سٕںٛز بندگی فرض۔ یِمن منٛز تہِ چھِ خداے سٕندۍ فرمانبردار تہٕ نافرمان آسان تہٕ یِمن تہِ میلہِ انسانن ہٕندۍ پٲٹھۍ پننٮ۪ن نیک عملن تہٕ بُرٕ عملن ہُند سزا تہٕ جزا۔ خداے سٕندِس قدرتس برونہہ کنہِ چھِ انسانن ہٕندۍ پٲٹھۍ جِن تہِ مجبور تہٕ لاچار۔ 
  اللہ تعالیٰ سُند دین یُس پننہِ ٲخری شکلہِ اندر حضورؐن ہٕندِ ذریعہ دنیاہس تام واتنہِ لوٚگ،امِچ پٲروی یِتھہٕ پٲٹھۍ انسانن خٲطرٕ ضروری چھےٚ،تِتھے پٲٹھۍ چھےٚ جِنن خٲطرٕ تہِ ضروری۔ چنانچہ حضورؐ چھِ اکہِ دۅہ پننِس تبلیغی دورس پیٚٹھ عربٕ کِس أکِس مشہور  عُکاظ  نٲوۍ مٲلس اندر تشریف نِوان۔ وتہِ اندر چھِ اکہِ رٲژ نخلہ کِس مقامس پیٚٹھ قیام کران۔ صبح کہ وقتہٕ ٲسۍ حضورؐ پننٮ۪ن کینژھن صحابین سٍتۍ نمازِ منٛز مصروف تہٕ قرآنٕچ تلاوت ٲس سپدان۔ خداے سُند کرُن زِ امی وِزِ درایہِ جِنن ہٕںٛز اکھ جماعت اپٲرۍ۔ امہِ واقعچ ذکر چھےٚ  قرآنِ پاکس منٛز سورہ الاحقافس اندر یِتھہٕ پٲٹھۍ:
   اے پیغمبر !اسہِ ییٚلہِ جِنن ہٕندِ اکہِ جماعتُک رۅخ ژےٚ کُن پھیُر زِ تِم بوزن قرآن۔ ییٚلہِ تِم آے،تِمو ووٚن اکھ أکِس  ژھۅپہٕ کٔرِو۔ تہٕ ییٚلہِ قرآن تِمو بوٗز،تِم گٔیہِ پننِس قومس اندر تہٕ ووٚنہکھ۔   بایو !اسہِ بوٗز اکھ کتاب،یۅسہٕ موسیٰ علیہ السلامس پتہٕ نٲزِل کرنہٕ چھٚے  آمٕژتہٕ یِمہٕ کتابہٕ امہِ برونہہ نٲزِل چھےٚ گٔمژٕ،یہِ چھےٚ تِمن کتابن ہُند تصدیق کران،حقس کُن چھےٚ رہنمٲیی کران تہٕ سیٚز وتھ چھےٚ ہاوان۔ بایو ! خدایس کُن ناد دِنہٕ وٲلۍ سٕںٛز کتھ مٲنِو تہٕ تس پیٚٹھ أنِو ایمان تاکہِ خداے کرِ تُہٕندۍ گناہ معاف تہٕ تۅہیہِ دِیو دگ تُلہٕ وٕنہِ عذاب نِشہِ پناہ۔   امہِ واقعک پے لوٚگ حضورس  وحی ہٕندِ ذریعہ۔ تہٕ امِکۍ تفصیلات چھِ سورہ جِنس منٛز۔ 
  مدینس اندر اسلام 10نبوی: یِتھہٕ پٲٹھۍ اسلامٕچ آواز عرب کٮ۪ن دوٗر دراز علاقن تام واتان روٗز، تِتھے پٲٹھۍ وٲژ مدینس اندر تہِ۔ مدینس منٛز ٲسۍ وارِیاہ پرانہِ زمانہٕ پیٚٹھہٕ یہوٗدۍ بسنہِ آمٕتۍ،تِمو ٲسۍ مدینس نکھہٕ پنٕنۍ لۅکٕٹۍ لۅکٕٹۍ قلعہ بنٲومٕتۍ۔ 
  اَوس تہٕ خزرج ٲسۍ زٕ بٲے ،یِہُند اصلی وطن چُھ یَمن اوسمُت مگر کتھ تام زمانس منٛز چھِ یِم مدینس منٛز بسنہِ آمٕتۍ۔ یِہٕندِی نسلہٕ سٍتۍ ٲسۍ اتہِ زٕ بٔڈۍ خاندان بنیمٕتۍ،یِمن اَوس تہٕ خزرج ونان ٲسۍ،یِمنٕے آو برونہہ پٔکِتھ پتہٕ انصار لقب دِنہٕ۔ یِمو تہِ ٲسۍ مدینس تہٕ اتھ أندۍ پٔکۍ لۅکٕٹۍ لۅکٕٹۍ قلعہٕ بنٲومٕتۍ۔ یِم ٲسۍ اعتقادٕہ رٔنگۍ بُت پرست،وٕں گوو یہودن سٍتۍ وۅتھنہٕ بیٚہنہٕ کِنۍ ٲسٕکھ رسالت،وحی،آسمٲنی کتابہٕ تہٕ ٲخرت کٮ۪ن عقیدن ہٕںٛز پے ضرور۔ چونکہ یِمن اوس نہٕ پانس نِشہِ پنُن تیُتھ کانہہ چیزاہ مذہب رٔنگۍ،لہٰذا ٲسۍ مذہب کِس معاملس منٛز یِم یہودن نِشہِ کینژھاہ مرعوب تہِ تہٕ تِہٕںٛزن کتھن ٲسۍ وزن دِوان۔ یِمو اوس یہودۍ عٲلمن نِشہِ یِتہِ بوٗزمُت زِ دنیاہس اندر چُھ بیٚیہِ اکھ پیغمبر یِنہٕ وول،یُس تس ساتھ دِیہِ سُے سپدِ کامیاب تہٕ أمِس پیغمبرس ساتھ دِنہٕ وٲلۍ گژھن دنیاہس پیٚٹھ غٲلِب۔ یِم ٲسۍ تِم معلومات یِہٕندِ سٍتۍ مدینٕکۍ حضورؐن تہٕ تِہٕندِس دعوتس کُن متوجہ سپٕدۍ۔ 
  حضورؐن ہُند معمول اوس زِ  تِم ٲسۍ حج کِس وقتس منٛز مختلف قبیلن ہٕندٮ۪ن سردارن نِشہِ گٔژِھتھ اسلامٕچ دعوت دِوان۔ 10نبوی ہُند واقعہ چُھ زِ حضورؐو دِژ عقبہ کِس مقامس نِشہِ خزرج خاندان کٮ۪ن کینژھن نفرن اسلامٕچ دعوت تہٕ قرآن مجیدٕکۍ کینہہ آیات بوزنٲوہکھ۔ یہِ کلام بوٗزِتھ چُھ تِہٕندٮ۪ن دِلن اثر سپدان تہٕ تِم چھِ سمجان زِ یہِ ٲسِتن سُے نبی ییٚمۍ سٕندِس بارس منٛز یہودۍ عٲلِم ونان چھِ زِ خداے سُںد بیٚیہِ اکھ نبی انہِ تشریف۔ یِمو وُچھ اکھ أکِس کُن تہٕ ووٚنُکھ،  یہِ گژِھہ نہٕ بنُن زِ یہودۍ گژھن أمِس نٔبِیس ایمان اننس منٛز اسہِ برونہہ  ۔ یہِ ؤنِتھ کوٚر یِمو اسلام قبول،یِم ٲسۍ شےٚ نفر۔ یِتھہٕ پٲٹھۍ چُھ مدینہٕ کٮ۪ن انصارن اندر اسلامُک ابتدا سپدان تہٕ سۅ بستی یۅسہٕ آیِندٕہ اسلٲمی تحریکُک مرکز بنن واجِنۍ ٲس،اتھ منٛز سپُد اسلام چہ روشنی ہُند ابتدا۔ 
  مخالفتس منٛز شِدت: یۅسہٕ تہ تحریک وُسعت چھےٚ لبان،تتھ چھےٚ مخالفت تہٕ کشمکش تہِ ہُران۔ وٕں گوو اسلٲمی تحریکٕچ توسیع یُس مخالفتُک تہٕ کشمکشُک طوفان پانس سٍتۍ انان چھےٚ،سُہ چُھ امہِ کٮ۪ن علم بردارن خٲطرٕ وارِیاہ سخت امتحان آسان۔ چنانچہ اکہ طرفہٕ اوس اسلٲمی دعوتُک تعارُف بڑان تہٕ دویمہِ طرفہٕ اوس حقہٕ کِس دٲعیس تہٕ تٔمۍ سٕندٮ۪ن سٲتھین سخت کھۅتہٕ سخت حالاتو مٔنٛزۍ گُزرُن پٮ۪وان۔ قریش کٮ۪و سردارو اوس یہِ فٲصلہٕ کوٚرمُت زِ تِم ستاون حضورس  تیوٗتاہ زَ تِمؐ گژھن مجبور تہٕ اسلام نِشہِ پھیرن پوٚت۔ قریشٕکۍ بٔڑۍ بٔڑۍ سردار ٲسۍ حضورس ہمساے تہٕ یِمے ٲسۍ حضورس  سارِوٕے کھۅتہٕ بٔڑۍ دُشمن۔ یِم ٲسۍ حضورؐن ہنٛزِ وتہِ اندر کٔنڈۍ وتھراوان،نماز پرنہٕ وِزِٕ ٲسکھ ہزٕل کران۔ حضورؐ ٲسۍ سجدس اندر آسان،تِم ٲسۍ کٲنسِہ بٔڑِس جانور سُند ڈوٚمب تِمن  پیٚٹھ تھاوان۔ گردٕنہِ مبارکس ٲسِکھ ژادرِ سٍتۍ تیوٗت چیٖر کران زِ تِمن ٲس ژِھںۍ لگان،لونڈٕ ٲسِکھ پتہٕ سیٚزراونہٕ یِوان یِم تِمن  لٮ۪کہٕ ژاران ٲسۍ تہٕ ژرِ پوٚپ کران ٲسۍ۔ حضورؐ ٲسۍ کُنہِ جایہِ واعظ فرماوان،یِم ٲسۍ منٛز باگ گڑ بڑ کران تہٕ ونان ٲسۍ یہِ چُھ اپُز ونان۔ غرض ستاونہٕ چہ تہٕ پریشان کرنہٕ چہِ ییٖژاہ تہِ مکروہ کھوتہٕ مکروہ حرکٔژ آسہٕ،تِمہٕ سار ےآسہٕ کرنہٕ یِوان۔ 
  اتھ دورس اندر یۅسہٕ وحی اللہ تعالیٰ پننِس نٔبیؐس پیٚٹھ نٲزِل کران ٲسۍ ،تتھ اندر اوس یِمن سارِنٕے حالاتن سٍتۍ مقابلہٕ کرنُک سامانِ ہدایت موجود۔ اسلٲمی تحریک کٮ۪ن علم بردارن اوس وننہٕ یِوان زِ اگرچہ وُنۍ کٮ۪نس بظٲہر حق چُھ مظلومیتُک شکار سپدان باسان مگر یہِ گژِھہ نہٕ مستقل چیز زانُن کینہہ۔ دنیاچہ زندگی اندر چھِ امہِ قسمٕکۍ تماشہٕ سپدان روزان۔ زانُن چُھ زِ کامیٲبی ہُند اصل معیار چھَنہٕ دنیاہٕچ زندگی کینہہ بلکہ چھےٚ ٲخرتٕچ زندگی۔ بیٚیہِ چھےٚ یہِ کتھ طے زِ ٲخرت آسہِ تِمنٕے لُکن ہٕندِ خٲطرٕ بہتر یِم تقویٰ ہٕچ تہٕ پرہیز گٲری ہٕںٛز زندگی گُزارن۔ 
  حضورسؐس اوس فرماونہٕ یِوان زِ۔   اگرچہ أسۍ زانان چھِ زِ یکینژھاہ ژےٚ سٍتۍ سپدان چُھ،سُہ چُھ سٮ۪ٹھاہ تکلیف دِنہٕ وول،وٕں گوو یِم لُکھ دراصل حق زانان چھِنہٕ،تِم چھی نہٕ ژےٚ بلکہ چھِ اسہِ انکار کران،تہٕ یہِ چھنہٕ کانہہ نٔوکتھ امہِ برونہہ تہِ چُھ پیغمبرن سٍتۍ یِکینژھاہ سپدیومُت،مگر تِمو پیغمبرو کٔرۍ یِم حالات صبرٕ سان برداشت تہٕ پرتھ قسمٕکۍ تکلیف تہٕ مصیبت وٮ۪ترٲوِکھ تۅتام،یۅتام زن تِمن سون مددووت۔ ژٕ تہِ چُھکھ یِتھوٕے حالاتو مٔنٛزۍ گُزران تہٕ یِتھٮ۪و حالاتو مٔنٛزۍ چُھ گُزرُنُے۔   حضورؐ ٲسۍ بار بار سمجاونہٕ یِوان زِ حقس تہٕ بٲطل کِس کشمکشس خٲطرٕ چُھ اللہ تعالیٰ سُند اکھ مقرر قانون یُس بدلاوُن کٲنسہِ ہٕندِس اتھس منٛز چُھنہٕ۔ امہِ قانون خٲطرٕ چُھ یہِ لٲزمی زِ حق پرست یِن أکِس زیٖٹھِس وقتس تام ازماونہٕ، تِہٕںٛزِ وفادٲری، فداکٲری، صبرُک، راستبٲزی، ایثارُک تہٕ ایمان چہ پۅختہٕ گی ہُند امتحان گژِھہ یُن ہیٚنہٕ۔ بیٚیہِ گژِھہ یہِ اندازٕہ یُن کرنہٕ زِ تِم کتھ حدس تام چھِ توکل علی اللہ تہٕ ایمان بااللہ ہس پیٚٹھ دٔرۍ۔ أتھۍ کشمکشس دوران چھِ یِمن منٛز تِم صِفات پٲدٕ گژھان یِم تِمن برونہہ پٔکِتھ خداے سٕندِ دینٕکۍ علمبردار بننس منٛز مدد چھِ کران۔ ییٚلہِ یِم لُکھ اتھ امتحانس منٛز پنُن پان اہل چھِ دِوان ثٲبِت کٔرِتھ،پتہٕ چُھ خداے سُند مدد پننِس ٹھیک وقتس پیٚٹھ واتان،امہِ برونہہ ہیٚکہِ نہٕ کٲنسہِ ہٕںدِ اننہٕ سٍتۍ یِتھ کینہہ۔ 
  بیعت عقبہ اولیٰ11نبوی: دویمہِ ؤریہِ سپٕدۍ مدینٕکۍ باہ نفر حضورؐن ہٕندِس خدمتس منٛز حٲضر تہٕ تِہٕندِس دستِ مبارکس پیٚٹھ کٔرٕکھ بیعت تہٕ بیٚیہِ کٔرٕکھ یہِ خٲہِش زِ اسلٲمی تعلیم خٲطرٕ گوٚژھ یِمن سٍتۍ کانہہ نفر سوزنہٕ یُن۔ چنانچہ حضرت مصعب بن عمیر چھِ یِمن سٍتۍ مدینہٕ سوزنہٕ یِوان۔ مدینس اندر ٲسۍ یِم أکِس أکِس گرس گژھان۔ لُکن ٲسۍ قرآن بوزناوان تہٕ اسلامٕچ دعوت دِوان۔ تہٕ یِتھے پٲٹھۍ ٲسۍ دۅہدِش اکھ زٕ نفر اسلام قبول کران۔ وارٕ وارٕ لوٚگ اسلام مدینہٕ نٮ۪بر تہِ واتنہِ۔ اَوس نٲوۍ قبیلٕکۍ سردار حضرت سعدبن معاذ تہِ چھِ حضرت مصعب سٕندِ دٔسۍ اسلام قبول کران۔ أمۍ سُند اسلام قبول کرُن گوو  اَوس   قبیلُک اسلام قبول کرُن۔ 
  بیعت عقبہ ثانیہ 12 نبوی: بیٚکہِ ؤریہِ آے دُستتھ 72 نفر حجس۔ پننٮ۪ن سٲتھین ژوٗرِ کٔرٕکھ عقبہ کِس مقامس پیٚٹھ حضورؐن ہٕندِس دستِ مبارکس پیٚٹھ بیعت تہٕ پرتھ قسمٕہ کٮ۪ن نرم تہٕ گرم حالاتن منٛز اسلٲمی تحریکس ساتھ دِنُک کوٚرُکھ وعدٕہ۔ حضورؐ چھِ امہِ جماعت منٛزٕ باہ نفر مُنتخب کران تہٕ تِمن نقیب﴿سردار﴾بناوان۔ یِمو منٛزٕ ٲسۍ نو خزرج قبیلٕکۍ تہٕ ترٚے ٲسۍ اَوس قبیلٕکۍ۔ حضورصلی اللہ علیہ وسلمو یِمن کتھن ہُند اقرار تِمن ہیوٚت تِمہٕ کتھہٕ آسہٕ یِمہٕ:
  1۔ خدایس ورٲے کٔرِو نہٕ کٲنسہِ ہٕںٛز بندگی۔ 
  2۔ ژوٗر کرونہٕ۔ 
  3۔ بدکٲری کرونہٕ۔ 
  4۔ پنٕنۍ اولاد کروکھ نہٕ قتل۔ 
  5۔ کٲنسہِ دِمو نہٕ اپُز تہمت۔ 
  6۔ رسولؐ ییٚمہِ کتھہِ ہُند حکم دِن،تِم پھِرن نہٕ تتھ بُتھ۔ 
  بعیت کرنہٕ پتہٕ فرموو حضورو  زِ اگر توٚہۍ یِم شرط پوٗرٕ کٔرِو،تیٚلہِ چھےٚ تُہٕندِ خٲطرٕ جنتٕچ خۅش خبر۔ وۅنۍ ہرگاہ نہٕ تۅہیہِ یہِ کوٚرُو،تیٚلہِ چُھ تُہُند معاملہٕ خدایس حوالہٕ،ییٚژِھہ تہٕ معاف کرِ،ییٚژِھہ تہٕ عذاب دِیہِ۔ 
  ییٚلہِ یِم لُکھ بیعت کران ٲسۍ،امہِ ساتہٕ چھِ اسعد بن زرارہ تھوٚد وۅتھان تہٕ فرماوان،  بایو ! توٚہۍ چھِوٕ یہِ زانان زِ توٚہۍ کتھ کتھہِ پیٚٹھ چھِو بیعت کران؟توٚہۍ زٲنِو یہِ زِ عربس تہٕ عجمس خلاف اعلانِ جنگ  ۔ سارِوٕے ووٚن زِ أسۍ چھِ یہِ زٲنِتھ بیعت کران۔ وفدس منٛز شٲمِل بیٚیہِ تہِ کینژھو لُکو کٔرۍ امہِ قسمٕکۍ پُرجوش تقریر۔ أتھۍ موقعس پیٚٹھ چُھ مدینہٕ کٮ۪ن یِمن نو مسلمن تہٕ حضورن  درمیان یہِ وعدٕہ اقرار سپدان زِ اگر حضورؐ کُنہِ تہِ وِزِ مدینہٕ تشریف انن،مدینٕکۍ لُکھ دِن مرنس تام ساتھ۔ تہٕ أتھۍ جایہِ چھِ حضرت براء ونان زِ، أسۍ چھِ تلوارن ہٕںٛزن کۅچھن منٛز پلیمٕتۍ۔


Book: شییِم باب: معجزات تہٕ معراج
Chapter: معجزات تہٕ معراج
Text:
  دین کِس اصطلاحس منٛز چھِ معجزٕہ تتھ کتھہِ ونان یۅسہٕ اللہ تعالیٰ کٲنسہِ پیغمبرس نبوتُک دعویٰ ثٲبت کرنہٕ خٲطرٕ دنیاکٮ۪ن لُکن برونہہ کنہِ ظٲہِر چُھ فرماوان۔ امہِ خٲطرٕ چُھ اکھ شرط یِتہِ زِ سۅ کتھ گژِھہ عام عادتس خلاف آسٕنۍ۔ مثلاً نارٕچ کٲم چھےٚ زالُن،مگر سُہ زالنہٕ۔ سمندر چُھ پکان، سُہ گژِھہ رُکِتھ ۔ کُل چُھ أکسٕے جایہِ آسان مگر یہِ لاگہِ پکُن۔ مردٕہ گژِھہ زِندٕہ یالوٗر بنہِ سۅرُپھ بیترِ۔ چونکہ دنیاہس اندر چُھ پرتھ کامہِ ہُند اصل وجہ اللہ تعالیٰ سٕںٛز قدرت تہٕ تٔمۍ سُند ارادٕہ۔ امہِ موجوب یِتھہٕ پٲٹھۍ کینہہ کامہِ مقرر کٔرِمٕتٮ۪ن اصولن ماتحت یِمو عٲدی اصولو نِشہِ ڈٔلِتھ کینژھن دویِمٮ۪ن غٲر ارٲدی اصولن تحت تہِ سپدِتھ تہٕ ییٚلہِ خداے یژھان چُھ یِمہٕ کامہِ چھےٚ سپدان۔ 
   اکثر انبیا علیہم السلامن چھِ نبوّت کہ ثبوت خٲطرٕ معجزٕہ عطا کرنہٕ آمٕتۍ۔ وٕں گوو یِم معجزات چھِ کٲفرن ہٕندِ ایمان اننٕکۍ تہٕ پژھ کرنٕکۍ سبب کمٕے پہن بنیمٕتۍ۔ معجزن ہُند ظہور چُھ اکہِ قسمُک اتمامِ حُجت﴿دٔر دٔلیل پیش کٔرِتھ بحث مۅکلاوُن﴾آسان۔ اوے موجوب ییٚلہِ لُکو معجزٕہ وُچھِتھ تہِ نٔبیس انکار کوٚر،تیٚلہِ گوو پتہٕ تِمن پیٚٹھ عذاب نٲزِل تہٕ تِم آے دنیاہ منٛزٕ مِٹاونہٕ۔ قریشِکۍ سردار تہِ ٲسۍ حضورؐن نِشہِ معجزٕہ طلب کران۔ تِہٕںٛز یہِ طلب ٲس ہٮ۪تھٕے ٹالنہٕ یِوان تِکیازِ خداے سُند چُھ یۅہے طریقہٕ روٗدمُت زِاگر لُکن برونہہ کنہِ تِہٕندِس طلب کِس جوابس منٛز واضح معجزٕہ ہاونہٕ ییہِ،تیٚلہِ چھےٚ تِمن برونہہ کنہٕ زٕے وتہٕ روزان،ایمان یا ہلاکت۔ خداے سٕندِ مٔشییتُک فٲصلہٕ اوس نہٕ وُنہِ یِم ہلاک کرنُک،اوے اوس یِہٕندِس اتھ مطالبس دول یِوان دِنہٕ چونکہ وۅنۍ ٲسۍ کاہ ؤری گٔمٕتۍ مسلسل دعوت دِوان تہٕ وۅنۍ اوس قوم سمجاونُک حد سپُد مُت۔ بسا اوقات ٲس حضورؐ ہٕندِس تہٕ باقٕے مومنن ہٕندٮ۪ن دِلن اندر یہِ خٲہِش  پٲدٕ سپدان زِ کاش کانہہ نشٲنی گژِھہ ہے اللہ تعالیٰ سٕندِ طرفہٕ ظٲہِر،یتھ وُچھِتھ یِم لُکھ ایمان انہن بیٚیہِ گژھہن اسلامٕکۍ قٲیِل مگر تِہٕںٛزِ اتھ خٲہِشہِ ہٕندِس جوابس منٛز اوس یِوان وننہٕ زِ بے صبری گژِھہ نہٕ کٲم ہیٚنۍ۔ ییٚمہِ طریقہٕ أسۍ دعوتٕچ کٲم پکناوان چھِ،تیٚلہِ آسہے یہِ کٲم سپٕز مٕژ۔ أسۍ اگر یژھہو أکِس أکِس کٲفرٕ سُند دِل کرہو موم تہٕ سُہ پکناوہون زبردستی ہدایت چہ وتہِ پیٚٹھ،مگر یہِ چُھنہٕ سون طریقہٕ کینہہ۔ یِتھہٕ پٲٹھۍ نہٕ چُھ انسان سٕندِ ارادُک تہٕ اختیارُک امتحان سپدان تہٕ نہ چُھ سُہ فکری تہٕ اخلٲقی انقلاب یِوان،ییٚمہِ کِس بنیادس پیٚٹھ اکھ کامیاب معاشرٕہ بنان چُھ۔ تاہم اگر لُکن ہٕںٛز لاپروٲہی تہٕ تِہٕںدِ انکارٕ کِنۍ توٚہۍ حالاتن ہُند مقابلہٕ صبرٕ سان کٔرِتھ ہیٚکِو نہٕ،تیٚلہِ یِکینژھاہ توٚہۍ ہیٚکِو کٔرِتھ کٔرِو۔ زمین تلہٕ یا آسمانس پیٚٹھ کٔھسِتھ أنۍ تو کانہہ معجزٕہ۔ ﴿سورہ انعام،آیت35﴾
  اماپوٚز امیُک مطلب چُھنہٕ یہِ زِ حضورؐس کیا آے نہٕ معجزٕہ عطا کرنہٕ۔ حضورؐ ہُند سارِوٕے کھۅتہٕ تہٕ بوٚڈ معجزٕہ چُھ قرآن مجید۔ اتھ بارس منٛز ییہِ تفصیل آیِندٕہ صفن اندر پننِس موقعس پیٚٹھ۔ امہِ علاوٕہ سپُد مُنٲسِب موقعن پیٚٹھ تِہٕندِ  سٍتۍ بےٚ شُمار معجزن ہُند ظہور۔ یِمو مںٛزٕ زوٗنہِ زٕ ٹُکرٕ سپدٕنۍ ﴿شق القمر﴾،حضورؐ سُند آسمانن اندر سٲر کرُن﴿معراج﴾ وارِیاہ اہم۔ امہِ علاوٕہ وارِیاہ پیشن گوٗییہِ،حضورؐن ہٕندِ دعا سٍتۍ روٗد  پیٚون،لُکن ہُند ہدایت یاب سپدُن،بٮ۪مارن ہُند صحت یاب سپدُن،آب جٲری گژُھن بیترِ چھِ بےٚ شُمار معجزات، یُہُند ظہور پننِس پننِس موقعس پیٚٹھ سپُد۔ 


Book: شییِم باب: معجزات تہٕ معراج
Chapter: شق القمر
Text:
  مکہٕ کٮ۪ن کُفارن پیٚٹھ اتمامِ حُجت کرنہٕ خٲطرٕ چُھ حضورؐن ہٕندٮ۪و معجزاتو منٛزٕ  زوٗنہِ زٕ ٹُکرٕ گژٕھنۍ اکھ سٮ۪ٹھاہ اہم معجزٕہ۔ حضرت عبداللہ بن مسعود چھِ امہِ واقعٕچ روایت کران صحیح بخاری تہٕ مسلم شریفس اندر۔ تِم ٲسۍ امہِ ساتہٕ موجود تہٕ تِمو چھِ پننٮ۪و أچھو وُچھمٕتۍ زوٗنہِ زٕ ٹُکرٕ گژھان۔ تِم چھِ فرماوان،  أسۍ ٲسۍ حضورؐس سٍتۍ منیٰ ہس اندر تہٕ زوٗنہِ سپٕدۍ زٕ ٹُکرٕ،اکھ ٹُکرٕ گوو بالس کُن۔ حضورو  فرموو  گواہ روٗزِو  ۔ اماپوٚز یِتھہٕ پٲٹھۍ لٮ۪کھنہٕ آو زِ یہِ چُھنہٕ ضروری زِ معجزٕہ وُچھتٕھےکیا انن کُفار ایمان بلکہ چُھ سپدان ییٖ زِ معجزٕہ چھِ تِمے لُکھ طلب کران یِہٕندٮ۪ن دلن منٛز انکار تہٕ کھۅچر چُھ آسان تہٕ یِتھہٕ پٲٹھۍ چھِ تِم پننہِ انکارٕ خٲطرٕ حیٖلہٕ تہٕ بہانہٕ ژھاران۔ یِہٕندٮ۪ن دِلن اندر ایمان قبول کرنٕچ صلٲحیت آسان چھےٚ تہٕ اغراضن تہٕ مٲدی مفادن ہٕندٮ۪ن نالہٕ کرٮ۪ن منٛز گٔنڈِتھ چھِنہٕ آسان،تِمن چھےٚ رسول سٕنٛز ذات تہٕ تٔمۍ سٕندۍ تعلیماتٕے سارِوٕے کھۅتہٕ بٔڑۍ معجزٕہ نظرِ گژھان تہٕ تِم چھِ حق قبول کرنس منٛز پیش قدمی کران۔ تِکیازِ زوٗنہِ پارٕ گٔژِھتھ تہِ ووٚن کُفارو ز ییٖ زِ  یہِ گوو جود،تہٕ جادِ کہ زورٕ چھےٚ یِژٕھہ کامہِ سپدان۔   یِتھہٕ پٲٹھۍ سپُد نہٕ تِمن ہدایت،البتہ تہٕندٮ۪ن جُرمن منٛز گوو بیٚیہِ اکہِ جُرمُک ہُرٮ۪ر زِ یِژھ واضح نشٲنی پتہٕ تہِ زون تِمو خداے سُند رسول اپُزیور۔ ﴿نعوذبااللہ﴾


Book: شییِم باب: معجزات تہٕ معراج
Chapter: معراج
Text:
  معراجُک مطلب گوو ہیٚور کھسُن چونکہ حضورصلی اللہ علیہ وسلمو چُھ پننِس آسمٲنی سفرس متعلق یہِ لفظ استعمال کوٚرمُت۔ اوٕ موجوب چھِ حضورؐ سٕندِس اتھ آسمٲنی سفرس  معراج  ونان۔ اتھ چُھ دوٚیِم ناو   اسرا  تہِ۔ اسرا،چھِ رٲژ اندر سفر کرنس ونان،چونکہ یہِ سفر سپُد رٲتھۍ کیُت۔ اوٕ موجوب چھِ اتھ اسرا تہِ ونان۔ قرآن پاکس منٛز چُھ یۅہے لفظ ورتاونہٕ آمُت۔ 
  انبیا علیہم السلامن یِم دعوتٕکۍ،تبلیغٕکۍ تہٕ اقامت دینٕکۍ خدمات انجام دِنۍ آسان چھِ،تِمو خٲطرٕ ییٚمہِ پۅختہٕ ایمانٕچ تہٕ یقینٕچ ضرورت آسان چھےٚ، تمہِ خٲطرٕ چُھ ضروری زِ تِم یِمن غٲبی حقیقتن پیٚٹھ ایمان اننٕچ دعوت دِوان آسن،تِم وُچھن بذاتِ خۅد تِم پننٮ۪و أچھوتِکیازِ تِمن چھےٚ یہِ کتھ دنیاہس برونہہ کنہِ پوٗرٕ قوتہٕ سان تہٕ زورٕ سان ونٕنۍ آسان زِ توٚہۍ چھِو محض گُمانس تہٕ قیاسس پیٚٹھ اکہِ چیزُک انکار کران حالانکہ أسۍ چھِ أچھو وُچھمٕژ حقیقت بیان کران،تۅہیہِ نِشہِ چُھ گُمان تہٕ اسہِ نِشہِ چُھ علم،اوے چھِ اکثر انبیاہن برونہہ کنہِ فرشتہٕ ظٲہِر سپٕدۍ مٕتۍ۔ تِم چُھ آسمان کہ تہٕ زمین کہ حکومتُک مشٲہِدٕہ کرناونہِ آمٕتۍ۔ جنت تہٕ جہنم چُھ تِمن ہاونہٕ آمُت تہٕ مرنہٕ پتہٕ یِم حالات انسانس پیٚٹھ گُزران چھِ،تِم چھِ تِمن ییٚتھۍ زندگی اندر ہاونہٕ آمٕتۍ۔ معراج یا اسرا تہِ چُھ امی قسمہٕ کٮ۪و واقعاتو منٛزٕ اکھ واقعہ یتھ اندر حضورؐس تِمہٕ سارے حقیقٔژہاونہٕ آیہِ،یِمن پیٚٹھ اکھ مومن وُچھنہٕ ورٲے رسول ہٕندِس فرماونس پیٚٹھ ایمان انان چُھ۔ 
  معراجُک واقعہ کمہِ تٲریخہٕ آو پیش، اتھ بارس منٛز چھِ مختلف روایات۔ وٕں گوو تمام روایات برونہہ کنہِ تھاونہٕ پتہٕ یتھ کتھہِ تٲریخ لٮ۪کھن والٮ۪و ترجیح دَژٕمٕژ چھےٚ سۅ چھےٚ یہِ زِ یہِ واقعہ چُھ ہجرت برونہہ تقریباً ڈۅڈ ؤری پیش آمُت۔ اتھ واقعس متعلق یۅسہٕ مجموعی تفصیل امام بخاری تہٕ مسلم ہٕکۍ روایات بروںٹھ کنہِ تھاونہٕ پتہٕ برونہہ کُن یِوان چھےٚ،سۅچھےٚ یہِ:
  حضورؐ چھِ اکہ  دۅہ صبحٲے ارشاد فرماوان زِ پٔتمہِ رٲژ بخُش میٲنۍ ربن مےٚ بوٚڈ عزت۔ بہٕ اوسُس شوٚنگِتھ زِ جبریل آے،بہٕ وُزٕ نوہس تہٕ واتنوہس حرم کعبس اندر۔ یور وٲتِتھ کور تِمو میون سیٖنہٕ چاک تہٕ سُہ چھوٚلُکھ زم زم کہ آبہٕ سٍتۍ ﴿ زم زم چُھ کعبس منٛز اکھ متبرک کرٚیوٗر﴾۔ ایمان تہٕ حِکمت بٔرِتھ کوٚرُکھ بند۔ امہِ پتہٕ کوٚر تِمو میانہِ سوارِ خٲطرٕ اکھ جانور پیش۔ یُس خچرٕ سٕندِ کھۅتہٕ ہناہ لۅکُٹ تہٕ سفید رنگہٕ اوس۔ تس اوس ناو بُراق،بیٚیہِ اوس وارِیاہ تیز رفتار۔ بہٕ اوسُس وُنہِ تس پیٚٹھ سوارٕے سپُدمُت زِ أسۍ وٲتۍ بیت المقدس۔ ییٚتہِ آو بُراق مسجدِ ہِندِس دروازس پیٚٹھ گںڈنہٕ تہٕ بہٕ گوس مسجدِ اقصیٰ ہس اندر دٲخل،زٕ رکٲژ نماز پٔرٕم۔ امہِ پتہٕ چُھ جبریل مےٚ برونہہ کنہِ زٕ پیالہٕ پیش کران،أکِس منٛز اوس شراب بیٚکِس منٛز اوس دۅد۔ مےٚ کوٚر دۅدٕ پیالہٕ قبول تہٕ شراب پیالہٕ کوٚرُم واپس،جبریل چھِ یہِ وُچھِتھ ونان زِ دۅدُک پیالہٕ قبول کٔرِتھ کوٚرُتھ ژےٚ دینِ فطرت قبول۔ امہِ پتہٕ گوو آسمانُک سفر شروع۔ ییٚلہِ أسۍ گۅڈنکِس آسمانس ﴿دنیاہُک آسمان﴾تام وٲتۍ،جبریل چھِ رٲچھ در فرشتس دروازٕہ ییٚلہِ تراونہٕ خٲطرٕ ونان۔ تٔمۍ پرُژھ  تۅہیہِ سٍتۍ کُس چُھ؟  جبریلن ووٚننکھ  یِم چھِ محمدؐ   ۔ فرشتن پرژھنکھ بیٚیہِ۔   کیا یِم چھا بُلاونہٕ آمٕتۍ؟  جبریلن ووٚننکھ۔   آ۔ بُلاونہٕ چھِ آمٕتۍ  ۔ یہِ بوٗزِتھ ووٚن فرشتن دروازٕہ ییٚلہٕ تراوان ۔   یژِھہ ہستی ہُند یُن ٲسِن مبارک۔   ییٚلہِ أسۍ اندر ژاے۔ اسہِ سپُد حضرت آدمس سٍتۍ ملاقات۔ جبریلن ووٚن مےٚ،  یِم چھِ تُہٕندۍ ﴿انسٲنی نسلٕکۍ مورثِ اعلیٰ﴾والد آدم،توٚہۍ کٔرِو یِمن سلام۔  مےٚ کٔر سلام۔ دۅشوٕیو فرموو سلامہِ ہُند جواب دِوان۔   خۅش آمدید !اے صالح برادر تہٕ اے صالح نبیہِ۔   پتہٕ وٲتۍ یِتھے پٲٹھۍ تریٚمِس آسمانس۔ اتہِ سپُد حضرت یوسفس سٍتۍ ملاقات۔ گۅڈنِکۍ پٲٹھۍ سپُد سلام تہٕ جوابِ سلام۔ ژوٗرمِس آسمانس پیٚٹھ سپُد حضرت اِدریس علیہ السلامس سٍتۍ ملاقات۔ پوٗنژمِس آسمان پیٚٹھ سپُد حضرت ہارون علیہ السلامس تہٕ شییٚمِس پیٚٹھ  حضرت موسیٰ علیہ السلامس سٍتۍملاقات۔ سٔتمِس آسمانس پیٚٹھ سپُد حضرت ابراہیم علیہ السلامس سٍتۍ ملاقات۔ تِمو تہِ فرموو سلامہِ ہٕندِس جوابس منٛز  اے صالح فرزندٕہ تہٕ اے صالح نبیہِ  ۔ پتہٕ آس بہٕ سدرۃُالمنتہیٰ واتناونہٕ۔ یہِ چُھ اکھ برییہِ کُل تھزرس پیٚٹھ۔ اتھ پیٚٹھ چھِ بے شُمار ملک زُتشن ہٕںٛدۍ پٲٹھۍ چمکان۔ 
  یتھ جایہِ کوٚر حضورصلی اللہ علیہ وسلمو واریاہن حقیقتن ہِند مشٲہِدٕہ تہٕ اللہ تعالیٰ ہس سٍتۍ سپٕدۍ ہمکلام۔ اللہ تعالیٰ ہن کٔر دۅہس راتس پنژہن﴿50﴾وقتن ہٕںٛزٕ نمازٕ اُمتہٕ خٲطرٕ فرض۔ ییٚلہِ حضور یِمو مشٲہِدو نِشہِ فارغ سپدِتھ واپس آے، حضرت یوسف علیہ السلامس سٍتۍ سپدُکھ ملاقات۔ تِمو پرُژھہس  ون بارگاہِ خداوندی نِشہِ کیا ڈٲلۍ أنِتھ؟  فرمووہکھ۔   دۅہس راتس اندر پنژاہ نمازٕ  ۔ تِمو فرمووہکھ،  تُہٕںٛز اُمت ہیٚکہِ نہٕ یہِ بار تُلِتھ۔   واپس گٔژِھو یِم کرنٲوِو کم۔ چنانچہ حضور گٔیہِ واپس تہٕ کوٚرُکھ کمی ہُند درخاس۔ تتھ آو اکھ حصہٕ کم کرنہٕ ۔ وٕں گوو حضرت موسیٰ علیہ السلامن سوٗزۍ بار بار تہٕ بار بار کرنٲوٕکھ کمی۔ ٲخرس پیٚٹھ روٗد تعداد کم گژھان گژھان پانٛژھ۔ اتھ پیٚٹھ تہِ اگرچہِ موسیٰ  علیہ السلام مطمعین ٲسۍ نہٕ تہٕ مزید کٔمی کرناوٕنۍ ٲسۍ یژھان۔ مگر حضورو فرمووہکھ زِ مےٚ چھےٚ وۅنۍ مزید کینہہ وننہٕ شرم یِوان۔ اتھ پیٚٹھ آو اللہ تعالیٰ سُند نِداہ زِ اگرچہ نمازن ہُند تعداد پنژاہہِ پیٚٹھہٕ کم کٔرِتھ پانٛژھ کوٚر،اماپوٚز چانہِ اُمت منٛزٕ یِم لُکھ پابندی سان پرتھ دۅہہ پانژھ وقت نماز ادا کرن،تِمن ییہِ اجر پنٛژہن نمازن ہُندُے دِنہٕ۔ 
  نمازِ علاوٕہ آیہِ اتھ موقعس پیٚٹھ بارگاہِ الہیٰ منٛزٕ بیٚیہِ زٕ ڈالہِ دِنہٕ۔ اکھ سورہ بقرٕکۍ ٲخری آیات،یِمن اندر اسلامٕکۍ عقٲید تہٕ اسلام کہ تکمیٖلُک بیان چُھ تہٕ یہِ بشارت چھےٚ زِ وۅنۍ چُھ مصیبتن ہُند دور ختم سپدن وول۔ دویِم یہِ خۅش خبر زِ اُمتِ محمدی منٛزٕ یُس تہِ کانہہ شرکہٕ نِشہِ بٔچِتھ روزِ تس ییہِ مغفرت کرنہٕ۔ 
  اتھ سفرس منٛز وُچھ حضورو جنت تہٕ جہنم پننٮ۪و مبارک چیٚشمو سٍتۍ تہٕ مرنہٕ پتہٕ یِمو حالاتو مٔنٛزۍ اعمالن ہٕندِ لحاظہٕ گُزرُن چُھ آسان،تمِکۍ کینہہ منظر تہِ آے حضورن برونہہ کنہِ پیش کرنہٕ۔ 
  آسمانو پیٚٹھہٕ واپس یِنہٕ پتہٕ ییٚلہِ تِمو بیٚیہِ بیت المقدس تشریف اوٚن،اتہِ وُچُھکھ انبیا علیہم السلامن ہُند مجمہٕ۔ حضورو پرنٲو نماز۔ تہٕ سارِوٕے پٔر حضورس پتہٕ کنہِ نماز۔ امہِ پتہٕ آے تِم پننہِ جایہِ واپس تہٕ صبحس سپٕدۍ تمی جایہِ بیدار۔ 


Book: شییِم باب: معجزات تہٕ معراج
Chapter: معراجِچ اہمیت تہٕ آیِندٕہ خٲطرٕ اشارٕہ
Text:
  صبحس یُتُھے حضورو یہِ واقعہ بیان فرموو۔ قریشو منٛزٕ یِم لُکھ مُخٲلِف ٲسۍ،تِمو ووٚن یہِ چُھ اپُزیور ﴿نعوذ بااللہ﴾ تہٕ یِمن لُکن ہٕندٮ۪ن دلن اندر تِہِندِ پزرُک تہ صداقتُک یقین اوس،تِمو کوٚر حرفس حرفس تصدیق تہٕ ووٚنُکھ ییٚلہِ حضورصلی اللہ علیہ وسلم فرماوان چھِ،تیٚلہِ چھِ یِم سٲری واقعات درُست۔ یِتھہٕ پٲٹھۍ اوس یہِ واقعہ لُکن خٲطرٕ اکہ طرفہٕ ایمان کہ تہٕ رسالت کہ تصدیقُک امتحان۔ تہٕ دویمہِ طرفہٕ اوس حضورس غٲب کٮ۪ن بےٚشمار حقیقتن ہٕںٛدِ مشٲہِدُک ذریعہ تہِ۔ سٍتۍ سٍتۍ اوس یہِ تمہِ یِنہٕ والہِ انقلاب خٲطرٕ اشارٕہ تہِ یتھ سٍتۍ اسلٲمی تحریکس جلدٕے بُتھۍ لاگے کرٕنۍ ٲس۔ امہِ اشارٕکۍ تفصیلات چھِ قرآن پاکس اندر سورہ بنی اسرایلس منٛز میلان یتھ منٛز معراجُک بیان چُھ۔ امہِ سورٕہ کٮ۪ن مضمونن منٛز یِم اشارٕہ میلان چھِ،تِم چھِ یِم:
  یہوٗدٮ۪ن ہٕںٛز معزوٗلی: بنی اسرٲیٖل ٲسۍ وُنیُستام خداے سٕندِ دیٖنٕکۍ وٲرِث تہٕ اتھ خدمتس پیٚٹھ ٲسۍ مامور تِم کرن دنیاہس خدٲیی پیغام ﴿اسلام﴾ سٍتۍ روشناس۔ اماپوز تِمو دِژ نہٕ یہِ خدمت انجام بلکہ سپٕدۍ پانہٕ وارِیاہن برٲیین ہٕںدۍ شکارتہٕ اتھ قٲبل روٗدۍ نہٕ زِ خداے سٕندِ دینٕچ خدمت دِہن انجام۔ لہٰذا آو بنی اسمٲعیلس یہِ خدمت حوالہٕ کرنُک فٲصلہٕ کرنہٕ تہٕ حضورؐ آے امہِ خاندانہٕ منٛزٕ مبعوث کرنہٕ۔ وُنیُستام اوس نہٕ بنی اسرٲییلن براہِ راست خطاب کرنہٕ آمُت کینہہ،وۅنۍ آو تِمن سورہ بنی اسرٲییلس اندر وننہٕ زِ یِمہٕ غلطیہِ تۅہیہِ کرٮ۪و،تمہٕ کرٮو۔ توٚہۍ ٲو وُنیستام دۅیہِ پھِرِ آزماونہٕ مگر تۅہیہِ کٔرٕو نہٕ پنٕنۍ حالت ٹھیک۔ وۅنۍ چُھو تۅہیہِ ییٚمِس نبیؐ ہٕندِ بعثت پتہٕ بیٚیہِ اکھ موقعہ میلان۔ اگر توٚہۍ أمۍ سٕںٛز پٲروی کٔرِو تیٚلہِ ہیٚکِو ترقی ہٕںٛزٕ وتہِ کُن قدم پکنٲوِتھ۔ مکہٕ چہ انتہٲیی مظلومانہٕ تہٕ پریشٲنی سٍتۍ بٔرِتھ زندگی اندر اوس یہِ اشارٕہ اکھ سٮ۪ٹھاہ بٔڑ بشارت یۅسہٕ برونہہ پٔکِتھ بلکل ٹھیک ثٲبِت گٔیہِ۔ 


Book: شییِم باب: معجزات تہٕ معراج
Chapter: مکہٕ کٮ۪ن کُفارن تبنیہ
Text:
  مکہٕ کٮ۪ن کُفارن ہٕندٮ۪ن ظلمن تہٕ ہٹ درمی ہُند اوس انتہاہ سپُدمُت تہٕ تِم ٲسۍ گرِ گرِ ونان زِ اگر یہِ خداے سُند رسول چُھ،تیٚلہِ کیازِ چُھنہٕ سٲنِس انکار کرنس پیٚٹھ اسہِ سُہ عذاب یِوان،ییٚمہِ نِشہِ اسہِ یہِ کھۅژناوان چُھ۔ امہِ کِس جوابس منٛز آو تِمن یہِ وننہٕ زِ خداے سُند طریقہٕ چُھ یہِ زِ یۅتام نہٕ کُنہِ قومس اندر خداے سُند رسول ییہِ تۅتام چُھنہٕ تتھ پیٚٹھ عذاب یِوان۔ ییٚلہِ خداے سُند رسول یِوان چُھ ،قومٕکۍ دولت مند تہٕ تٔھدِ طبقٕکۍ لُکھ چھِ تٔمۍ سٕندِس دعوتس ژٹنہٕ خٲطرٕ ہوٚل گنڈان تہٕ قومٕکۍ عام لُکھ چھِ تِمن ساتھ دِنہٕ خٲطرٕ تیارگژھان۔ سِواے کینٛژھن تِتھٮ۪ن لُکن یِمن منٛز حق قبول کرنٕچ صلٲحیت آسان چھےٚ تہٕ یِم برونہہ پکِتھ حق قبول کران چھِ۔ امہِ وقتہٕ چھےٚ یِمن دۅشوٕنۍ درٮ۪ن اندر کشمکش  شروع سپدان تہٕ پتہٕ خداے سُند مدد واتان۔ امہِ مدتُک چُھ اکھ وقت مُقرر آسان،وٕں گوو انسان چُھ چونکہ جلٕد باز،اوٕ موجوب چُھ سُہ،سُہ چیز تہٕ خٲر زٲنِتھ منگان یُس دراصل تس خٲطرٕ شر چُھ آسان تہٕ تس چُھنہٕ یہِ فِکرِ تران زِ خداے سٕںٛزٕ سارے کامہِ چھےٚ پننہِ پننہِ وقتہٕ کہ اعتبارٕ گٔنڈِتھ۔ دۅہ تہٕ راتھٕے وُچھتو،یِمہٕ چھےخداے سٕںٛزٕ نشٲنیہِ تہٕ أکِس گںڈنہٕ آمتِس نظامس پتہٕ چھِ اکھ أکِس پتہٕ یِوان۔ پٔتمِس تاریخس پیٚٹھ ترٲوتو نظر۔ وُچھتو حضرت نوح سٕندِ پتہٕ وُنیُس تام کٍتۍ قوم آے ہلاک کرنہٕ۔ خداے چُھ پننٮ۪ن بندن ہٕندِ حال نِشہِ پوٗرٕ پٲٹھۍ باخبر۔ تہٕ تِمن چُھ مستحق آسنہٕ کہ اعتبارٕ بدلہٕ دِوان،لہٰذا پزِ مکہٕ کٮ۪ن کُفارن تہِ یہِ کتھ سمجِنۍ زِ وۅنۍ یُس رٔویہِ تِم خداے سٕندِس رسولؐ ہٕندِس دعوتس مقابلہٕ اختیار کرن،تمی اعتبارٕ ییہِ تمن سٍتۍ معاملہٕ پیش وۅنۍ چُھ فٲصلُک وقت نکھے۔ 


Book: شییِم باب: معجزات تہٕ معراج
Chapter: اسلٲمی معاشرٕچہِ بُنیٲز
Text:
  وۅنۍ اوس سُہ وقت نکھہٕ ووتمُت ییٚلہِ اسلام کہ مظلومیتُک دور ختم سپدن وول اوس تہٕ جلدٕے ٲس اکہِ تِتھہِ معاشرٕچ تشکیل سپدن واجِنۍ ییٚمہِ چہِ بُنیٲز اسلٲمی اصولن پیٚٹھ آسہن۔ چنانچہ امہِ اسلٲمی نظام چہ زندگی ہٕندِ خٲطرٕ چھےٚ بُنیٲدی اصولن ہٕںٛز ڈٲلۍ تہِ أتھۍ معراج کِس واقعس سٍتۍ تعلق تھاوان۔ یِمے بُنیٲدی اصول آے آیِندٕہ اسلٲمی نظام چہِ زندگی خٲظرٕ رہنُما اصولو ہٕندِ حیثیتہٕ بکار۔ تِم اصول چھِ یِم:
  1۔ خدایس ورٲے گژِھہ نہٕ دویِم کانہہ الہٰ بناونہٕ یُن۔ عبادت،بندگی،اطاعت تہٕ فرمانروٲیی ہٕندٮ۪ن حقوقن منٛز گژِھہ نہٕ تس کانہہ شریک بناونہٕ یُن۔ 
  2۔ مٲلِس ماجہِ ہُند عزت تہٕ فرمانبردٲری گژِھہ یِنۍ کرنہٕ۔ ﴿وٕں گوو یتھ جایہِ تِہٕںٛز اطاعت خداے سٕندِس اطاعتس سٍتۍ ٹکراوِ،تتھ جایہِ گژِھہ نہٕ تِہٕںٛز اطاعت کرٕنۍ۔ 
  3۔ رشتہٕ دارن،مسکیٖنن تہٕ مسافرن ہٕںٛدۍ حقوق گژھن ٹھیک پٲٹھۍ ادا کرنہٕ یِنۍ۔ امہِ ورٲے ہیٚکہِ نہٕ کُنہِ تمدُنٕچ بُنیاد درُست ٲسِتھ۔ 
  4۔ فضول خرچی گژِھہ نہٕ کرنہٕ یِنۍ،خداے سٕںٛز بخشمٕژٕ نعمژٕ غلط طریقہٕ خرچ کرنہِ چھےٚ شیطٲنی کٲم۔ یتھ سماجس اندر لُکھ أچھ ٹُوِتھ خٔرچاونہِ لگن یا روزن پننٮ۪ن رۅپین سٔرپھہٕ سٕندۍ پٲٹھۍ رٲچھ،سماج ہیٚکہِ نہٕ زانہہ تہِ خۅشحال بٔنِتھ۔ مال خرچاونس تہٕ سۅمبراونس منٛز گژِھہ اعتدال ورتاونہٕ یُن۔ 
  5۔ غریبی ہٕندِ ڈرٕ کِنۍ مہ کٔرِیوٗکھ پنٕنۍ اولاد قتل۔ دراصل چھےٚ روٗزی واتناوٕنۍ خداے سٕںٛز کٲم تہٕ سُہ چُھ امیُک انتظام کران۔ امہِ خیالہٕ زِ پگاہ کیا کھٮ۪مو،مہ کٔریوکھ پنٕنۍ نٔسل ختم،یہِ چُھ سٮ۪ٹھاہ بوٚڈ گناہ تہٕ سماج خٲطرٕ چُھ خۅدکُشی برابر۔ 
  6۔ بدکٲری نکھہٕ تہِ مہ گژِھو۔ یُتُے یوت نہٕ کینہہ زِ امہِ گندٕہ کامہِ نِشہِ روٗزِو بٔچِتھ بلکہ تِم تمام محرکات تہِ کٔرِیوکھ ختم،یِم یہِ ناپاک کٲم کرنہٕ خٲطرٕ زیٖر دِوان چھِ۔ یُس سماج امہِ لعنت نِشہِ پاک آسہِ نہٕ،سُہ ژٹہِ پانس پانے موٗل تہٕ سٮ۪ٹھاہ جلد گژِھہ تبٲہی ہُند شکار۔ 
  7۔ ناحق مہ کٔرِیوٗن کانہہ قتل۔ یتھ سماجس منٛز لُکن ہُند جان محفوظ آسہِ نہٕ،سُہ سماج ہیٚکہِ نہٕ خۅشحال روٗزِتھٕے،امنہٕ ورٲے ہیٚکہِ نہٕ کانہہ تمدُن ترقی کٔرِتھ،امہِ موجوب چُھ سارِوٕے برونہہ لُکن ہٕںٛدِ جان ومال کہ تحفُظک انتظام ضروٗری۔ 
  8۔ یتیٖمس سٍتۍ کٔرِو رُت سلوک۔ کمزور تہٕ بیٚیہِ تِم لُکھ یِم پننٮ۪ن حقوقن ہُند تحفظ ہیٚکن نہٕ کٔرِتھ،تِم چھِ امدادٕکۍ حقدار۔ یتھ سماجس منٛز کمزورن ہٕندٮ۪ن حقوقن ہُند تحفُظ آسہِ نہٕ،سُہ سماج ہیٚکہِ نہٕ ترقی کٔرِتھ۔ 
  9۔ پنُن وعدٕہ ﴿عہد﴾ کٔرِو پوٗرٕ۔ عہد کِس بارس منٛز آسہِ پرٚژھ گٲر،پانہٕ وٲنۍ کرنہٕ آمٕتۍ قول واقرار تہٕ وعدٕہ تہِ،تہٕ سُہ عہد تہِ یُس اکھ مومِن بندٕہ ایمان اننہٕ وِزِ پننِس خدایس سٍتۍ کران چُھ۔ 
  10۔  مینہٕ نس تہٕ تولنس منٛز تھٲوِو پیمانہٕ﴿پرمانہٕ﴾تہٕ ترٚکٕر ٹھیک۔ لین دینس منٛز ،معاملاتن ہںٛزِ درُستی تہٕ اکھ أکۍ سٕںٛدٮ۪ن حقوقن ہُند تحفُظ چُھ سماج کہ امنہٕ تہٕ سکونہٕ خٲطرٕ سٮ۪ٹھاہ ضروری۔ ییٚتہِ لُکن اکھ أکِس پیٚٹھ اعتماد آسہِ نہٕ تہٕ عام پٲٹھۍ آسن لُکھ اکھ أکۍ سٕندۍ حقوق غصب کران،تتہِ ہیٚکہِ نہٕ زانہہ باہمی اعتماد تہٕ خۅشگوٲری ہُند فضا پٲڈٕ سپدِتھ۔ 
  11۔  ییٚمہِ کتھہِ ہُند پے آسہِ نہٕ تتھ گژِھہ نہٕ پتہٕ لگُن۔ کُنہِ علمہٕ ورٲے نامعلوم کتھن تچھُن،بلاوجہ راے قٲیِم کرنہٕ سٍتۍ چھِ معاملات ہمیشہ خراب گژھان۔ پرتھ رٔتِس سماجس پزِ امہِ عٲبہٕ نِشہِ پاک آسُن تہٕ انسانس پزِ یہِ خیال تھاوُن زِ تٔمۍ سٕندٮ۪ن کنن،أچھن تہٕ دِلس سپدِ پرٚژٕھہ گٲر۔ 
  12۔ زمیٖنس پیٚٹھ مہ پٔکِو غرورٕ سان۔ گُمنڈ تہٕ تکبُر چُھ انسانس بدترین اخلاق قبول کرنہٕ خٲطرٕ آمادٕہ کران تہٕ امہِ عٲب کہ وجہ کِنۍ چُھ انسان سماج خٲطرٕ سٮ۪ٹھاہ مُضر ثٲبِت سپدان۔ باہمی تعلقاتن ہٕںٛز خۅشگوٲری خٲطرٕ چُھ ضروری زِ لُکھ گژھن نہٕ باقین کم تر تہٕ ؤسۍ پایہِ سمجِنۍ تہٕ تِمن سٍتۍ گژھن نہٕ غٲر انسٲنی سلوک کرٕنۍ۔ 


Book: شییِم باب: معجزات تہٕ معراج
Chapter: ہجرت خٲطرٕ اشارٕہ
Text:
  خداے سُند چُھ یہِ طریقہٕ رودمُت زِ ییٚلہِ کُنہِ قومس اندر پنُن رسول سوزان چُھ،سُہ چُھ واریاہس کالس موقعہٕ دِوان کہ تِم بوزن تٔمۍ سٕںٛز دعوت تہٕ پتہٕ کرن قبول۔ اتھ دعوت کِس نتیٖجس منٛز چھِ کینہہ لُکھ دعوت قبول کران تہٕ زیادٕہ پہن لُکھ چھِ مٲدی غرضن أچھ وٹِتھ مٲلِس بُڈِ ببہٕ سٕندِس تقلیدس تہٕ نفسٲنی خواہشاتن منٛز پٔھسیمٕتۍ آسان،تِم چھِ یہِ دعوت رد کران تہٕ مخالفت کرنہٕ خٲطرٕ چھِ ہوٚل گنڈان،ٲخر کار چُھ اکھ سُہ وقت واتان،ییٚلہِ یہِ اندازٕہ چُھ سپدان زِ قومس اندر یِم لُکھ صلٲحیت تھاوان چھِ تِمو کٔر دعوت قبول تہٕ قومس اندر چھِنہٕ وۅنۍ تِتھۍ لُکھ پتھ کُن یِم اتھ دعوتس کن تھاوٕہن تہٕ اتھ پیٚٹھ غور کرہن۔ 
  یِتھس موقعس پیٚٹھ چُھ قوم نبیس نِشہِ معجزٕہ طلب کران تہٕ اکثر چھِ اتھ قومس معجزٕہ تہِ پیش یِوان کرنہٕ۔ چنانچہ اتھ دورس منٛز آے حضورن نِشہِ تہِ معجزٕہ طلب کرنہٕ تِمو کٔرۍ معجزٕہ تہِ پیش۔ مگر امہِ پتہٕ تہِ ییٚلہِ انکار کرن وٲلۍ انکارس پیٚٹھ قٲیِم روٗدۍ تہٕ پتہٕ سپُد فٲصلہٕ زِ وۅںۍ پزِ نبیس امہِ قوم منٛزٕ نیرُن تاکہ قومس پیٚٹھ ییہِ عذاب۔ یہِ عذاب چُھ کُنہِ ساتہٕ آسمان کہ یا زمین کہ فطری قوت کِنۍ بِنلہِ سٍتۍ ،آبہٕ سٍتۍ یا ہوا سٍتۍ یِوان تہٕ کُنہِ وِزِ چُھ مومِنن ہٕںٛدٮ۪و اتھو یہِ عذاب تکمیٖلس واتان۔ چنانچہ أتھۍ بنی اسراییل سورس اندر چھےٚ اللہ تعالیٰ ہن پننہِ امہِ طریقٕچ وضاحت کٔرمٕژتہٕ صاف پٲٹھۍ چُھن فرموومُت زِ یِم لُکھ کرنو تۅہیہِ پننہِ بدنصیبی کِنۍییٚمہِ بستی ﴿مکہ﴾ منٛزٕ نیرنس پیٚٹھ مجبور۔ اگر یہِ سپُد تیٚلہِ ہیٚکن نہٕ یِم تہِ تُہٕندِ نیرنہٕ پتہٕ اطمنان سان روٗزِتھ۔ تۅہیہِ برونہہ ییٖتۍ رسول سوزنہٕ آے،سارنٕے سٍتۍ چُھ یۅہے دستور روٗدمُت تہٕ از تہِ گژِھہ نٕہ اتھ منٛز کانہہ تبدیلی۔ 


Book: شییِم باب: معجزات تہٕ معراج
Chapter: تہجُد نماز ہٕںٛز اہمیت
Text:
  سٍتۍ سٍتۍ آو یِمن حالاتن ہُند مقابلہٕ کرنہٕ خٲطرٕ نماز خاص کٔرِتھ تہجُد نمازِ ہٕندِ اہتمامُک ہدایت دِنہٕ۔ بیٚیہِ آو ہجرت خٲطرٕ دعا منگنُک تلقین کرنہٕ زِ اے پیغمبر پننِس ربس منگ یہِ دعا    اے ربّ مےٚ واتناو رٕژِ جایہِ ،تہٕ ییٚتہٕ کڑُم رٕتۍ پٲٹھۍ تہٕ دشمنن پیٚٹھ دِم فتح تہٕ نصرت۔   امہِ پتہٕ آیہِ یہِ بشارت دِنہٕ زِ حقس چُھ غلبہٕ میلن وول تہٕ بٲطلس چُھ مِٹُن ،بٲطِل چُھ مِٹنہٕ خٲطرے آسان،بشرطیکہ حق آسہِ مٲدانس اندر موجود۔ امہِ پتہٕ آے مکہٕ کٮ۪ن کُفارن ہٕنٛدٮ۪ن اعتراضاتن ہٕندۍ جواب تہِ دِنہٕ،یِم تِم ہٹ درمی ہٕندِس بُنیادس پیٚٹھ کران ٲسۍ تہٕ یِتھہٕ پٲٹھۍ گٔیہِ پرتھ طرفہٕ تِمن پیٚٹھ حُجت پوٗرٕتہٕ ٲخرس آو عبرت مۅکھہٕ حضرت عیسیٰ سٕندٮ۪ن واقعاتن ہُند تذکرٕہ کرنہٕ۔ 
  اتھ دورس منٛز دعوتٕکۍ خصوصیات: اتھ دورس منٛز یُس قرآن نٲزِل سپدان اوس۔ حالاتن ہٕندِ مناسبت چھِ تمِکۍ کینہہ یِم خصوصیات:
  ﴿1﴾۔ توکل علی اللہ تہٕ صبر: انسان سٕںٛز فطرت چھےٚ یہِ زِ ییٚلہِ سُہ کُنہِ کامہِ خٲطرٕ جدوجہد کران چُھ تہٕ یۅسہٕ تس امید آسان چھےٚ ،تتھ موٲفِق ییٚلہِ تتھ نتیجہِ نیران چھِنہٕ ،سُہ چُھ مایوس گژھان۔ دعوت حق کٮ۪ن علمبردارن ہٕندِ خٲطرٕ چُھ یۅہے مرحلہٕ سارِوٕے کھۅتہٕ نازُک آسان۔ خدانخواستہٕ اگر تِم مایوسی ہٕندۍ شِکار گژھن،تیٚلِہ چھےٚ یہِ تِہٕںٛز تہٕ دعوتٕچ سارِوٕے کھۅتہٕ بٔڑ ناکٲمی آسان۔ اتھ مرحلس پیٚٹھ چھےٚ ثٲبِت قدم روزنٕچ تہٕ نتیجہ بالکل خداے سٕندِس توکلس پیٚٹھ ترٲوِتھ مسلسل کٲم کران روزنہٕ خٲطرٕ سٮ۪ٹھاہ مضبوط ایمانٕچ ضرورت۔ اتھ ٲخری دورس منٛز کٔرۍ اللہ تعالیٰ ہن اتھ بارس منٛز خصوصیت سان ہدایت نٲزِل۔ الہٕ پلہٕ بہن﴿12﴾ ؤرین ہٕندِ مسلسل جدوجہدٕکۍ یِم نتیجہ برونٹھ کنہِ ٲسۍ،تِم ٲسۍ أکِس عام نظر تھاون وٲلِس انسان سٕندِ خٲطرٕ حوصلہٕ شِکن۔ تہٕ امہِ طویل وقتہٕ پتہٕ تہِ یِمن پریشٲنین سٍتۍ بُتھۍ لاگے کرٕنۍ پٮ۪وان ٲس۔ تِمہٕ تہِ آسہٕ نہٕ صبرس لایق۔ اوے آو مومنن ہٕندۍ دِل دٔرراونہٕ خٲطرٕ تہٕ تِم حق چہ وتہِ پیٚٹھ جٔمِتھ تھاونہٕ خٲطرٕ خصوصیت سان تِمن کُن توجہ دِنہٕ۔ 
   اتھ بارس منٛز چھِ سورہ عنکبوتٕکۍ مضمون اکھ رٕژ مثال۔ اتھ مںٛز آو مومنن صاف صاف وننہٕ زِ مشکلات تہٕ مصیبت چھِ امہِ وتہِ ہٕندۍ لٲزمی منٛزل یتھ پیٚٹھ پکنُک تۅہیہِ فٲصلہٕ کوٚرمُت چُھو۔ یہے چھےٚ سۅ کہؤٹ یتھ پیٚٹھ کھسنہٕ پتہٕ ایمان کِس دعواہس منٛز پٔزِیارٮ۪ن تہٕ اپُزیارٮ۪ن فرق ہیٚکہِ سپدِتھ،وٕں گوو مومنن ہٕںٛزِ امہِ آزمٲیشہِ ہُند مطلب چُھنہٕ یہِ زِ کٲفرن چُھ واقعی کانہہ غلبہٕ حٲصل سپدان،تِمن پزِ یِتہِ سمجُن زِ خدایس ہیٚکن نہٕ تِم ہارنٲوِتھ۔ بالٲخر گژِھہ حقٕے کامیاب،بشرطیکہ حقس پیٚٹھ ڈٹن وٲلۍ کرن صبٕر تہٕ استقامت سٍتۍ پنُن پان خداے سٕندِ امدادُک مستحق ثٲبِت۔ مومنن آو وننہٕ زِ اتھ وتہِ اندر چھِ کٍتۍ ٹٔھرۍ یِوان مگر تِمن پزِ نہٕ بذدل سپدُن۔ یِمو برونہہ یِمو خداے سٕندٮ۪و بندو اسلٲمی دعوتُک علم بُلند کوٚرمُت چُھ،تِمن تہِ چُھ یِتھوٕے حالاتو مٔنٛزۍ گُزرُن پیٚومُت۔ حضرت نوح سُند واقع یاد پٲوِتھ آکھ وننہٕ زِ تِمو کِتھہٕ پٲٹھۍ کوٚر ساڈن نون شتن ؤرین صبٕر تہٕ استقلال سان پننہِ قومٕچ مُخالفت برداشت۔ یِتھے پٲٹھۍ پیٚو وحضرت ابراہیم ،حضرت لوط،حضرت شعیب،حضرت موسیٰ علیہم السلامن تہِ یِتھوٕے حالاتو مٔنٛزۍ گُزرُن۔ ٲخر کار سپُد حق کامیاب تہٕ بٲطلس پیٚو مٲدان ترٲوِتھ ژلُن۔ 
  ﴿2﴾۔ قرآن چُھ اکھ معجزٕہ: ییٚمہِ برونہہ آو وننہٕ زِ کٲفرن ہٕندِس معجزٕہ طلب کرنس پیٚٹھ سپٕز حضورصلی اللہ علیہ وسلمن تہٕ باقٕے مومنن ہٕندٮ۪ن دِلن اندر یہِ خٲہِش پٲدٕ زِ کاش کانہہ تیُتھ معجزٕہ گژِھہ ہے ظٲہِر،یتھ وُچھِتھ یِم لُکھ ایمان انہن۔ امہِ خٲہشہِ ہندِس جوابس منٛز یُس ہدایت اللہ تعالیٰ ہن دیُت تمِچ ذکر تہِ آیہِ کرنہٕ۔ یتھ موقعس پیٚٹھ کٔر اللہ تعالیٰ ہن پننِس ٲخری نبیؐ ہٕندِ سارِوٕے کھۅتہٕ بڑِ معجزٕچ صاف پٲٹھۍ نشاندہی تہٕ لُکن آو وننہٕ زِ توٚہۍ ہے معجزٕ طلب کران چھِو ،تۅہیہِ پزٮ۪و گۅڈٕ یہِ معجزٕہ وُچُھن یُس دنیا ختم سپدنس تام انسانس خٲطرٕ معجزٕہ چُھ۔ تہٕ یتھ اندر پرتھ عقل تہٕ شعور تھاون وٲلِس انسان سٕنزِ رہنمٲیی ہُند سامانہٕ چُھ۔ یہِ معجزٕہ چُھ قرآن۔ حق چُھ یہِ زِ حضورس  ییٖتیاہ تہِ معجزٕہ عطا کرنہٕ آے، تِمو منٛزٕ چُھ سارِوٕے کھۅتہٕ بوٚڈ معجزٕہ قرآنٕے۔ 
   تتھ دورس منٛز نٲزِل سپُدمُت سورہ  سورہ عنکبوت  ۔ اتھ منٛز چُھ وننہٕ آمُت زِ یِمو بوزن والٮ۪و منٛز کُس چُھنہٕ زانان زِ حضورؐو نہ چُھ نبوّت برونہہ کانہہ کتٲبی علم حٲصل کوٚرمُت تہٕ نہ چھِ یِم لٮ۪کھن پرُن زانان مگر امہِ باوجود یُس کلام حضورؐ پیش کران چھِ،سُہ چُھ تیوٗتاہ بُلند تہٕ تِژھو حِکمتو سٍتۍ بٔرِتھ زِ یِمو منٛزٕ ہیٚوک نہٕ کانہہ بڑِ کھۅتہٕ بوٚڈ عٲلِم تہِ امِچ مثال ازتام پیش کٔرِتھ۔ امہِ قسمُک کلام چُھ یِمن برونہہ کنہِ أکِس انپڑ شخصہٕ  سٕںٛزِ زبٲنۍ پیش سپدان،امہِ باوجود چھِ یِم لُکھ معجزٕ طلب کران۔ ؤنیوٗکھ معجزٕہ ظٲہر سپدُن تہٕ نہ سپدُن چُھ میٲنِس ربّ سٕندِس حُکمس اندر۔ بہٕ چُھسو تۅہیہِ تُہٕندِ انجام نِشہِ صاف پٲٹھۍ کھۅژناون وول،وٕں گوو تۅہیہِ پزٮ۪و غور کرُن زِ کیا میٲنہِ نبوت کہ ثبوت خٲ طرٕ چھِنا تِم خداے سٕندۍ آیات کٲفی یِم بہٕ تۅہیہِ بوزناوان چُھسو۔ ہرگاہ توٚہۍ غور کٔرِو تیٚلہِ لٔگٮ۪و تۅہیہِ پے زِ یِم آیات چھِ سراسر رحمت تہٕ نصیحت تِمن لُکن خٲطرٕ یِہٕندۍ دِل ایمان کہِ دولت سٍتۍ مالا مال سپدنہٕ خٲطرٕ پانس اندر صلٲحیت تھاوان چھِ۔ 
   قرآن پاک چُھ حضورؐو اکھ بوٚڈ معجزٕہ قرار دیُتمُت۔ حضورو  فرموو  پیغمبرو منٛزٕ چھِ پرتھ پیغمبرس اللہ تعالیٰ ن معجزٕہ عطا کٔرمٕتۍ۔ معجزٕہ وُچھِتھ چھِ لُکو ایمان اوٚنمُت،وٕں گوو یُس معجزٕہ مےٚ عطا کرنہٕ آو،سۅچھےٚ وحی ﴿قرآن﴾۔ یہِ کوٚر اللہ تعالیٰ ہن مےٚ پیٚٹھ نٲزِل ،امہِ موجوب چھےٚ مےٚ امید زِ قیامت کہ دۅہ آسہِ میانٮ۪ن پٲرو کارن ہُند تعداد زیادٕہ۔   قرآن چُھ اکھ تیُتھ معجزٕہ یُس دٲیمی چُھ،باقٕے معجزٕہ چھِ وقتی تہٕ تِم سپٕدۍ ختم مگر یہِ معجزٕہ روزِقیامتس تام تہٕ لُکن روزِ پانس کُن کٔشِش کران۔ قرآن پاک کہ کلامُک نظم،أمِچ فصاحت تہٕ بلاغت، اتھ اندر تِژھن غٲبچن خبرن تہٕ پیشن گوٗیین ہٕںٛز ذکر،یور کانہہ انسٲنی ذہن وٲتِتھ ہیٚکہِ نہٕ۔ امہِ کہ تٲثیرٕچ قوّت، امہِ کٮ۪ن احکاماتن تہٕ تعلیماتن ہُند تیُتھ فٲیدٕہ مند آسُن زِ ازتام چُھنہٕ انسٲنی سماج خٲطرٕ بیٚیہِ کانہہ یُتھ کارآمد نظامِ حیات پیش ہیٚوکمُت سپدِتھ۔ موضوعس اندر وُسعت آسنہٕ باوجود پرتھ قسمٕہ کہ تضاد تہٕ اختلاف نِشہِ محفوظ آسُن تہٕ سارِوٕے کھۅتہٕ زیادٕہ یہِ زِ سورُے کلام تِتھِس أکِس شخصہٕ سٕنٛزِ زبٲنۍ ادا سپدُن یُس اصطلٲحی معنٰہس اندر بالکل انپڑاوس۔ یِمہٕ سارے کتھہٕ چھےٚ قرآن پاک معجزٕہ آسنس پیٚٹھ تِژھہٕ دلیلہٕ،یِہٕندِ آسنہٕ کِنۍ از تہِ دِلن اندر نبوّت محمدیؐ ہس پیٚٹھ اطمنان سپدِتھ ہیٚکہِ تہٕ سپدان تہِ چُھ۔ 
  ﴿3﴾۔ دُٹوکھ کتھ: اتھ دورس اندریُس کلام نٲزِل سپُد،تمِچ چھےٚ یہِ خصوصیت زِ وۅںۍ آیہِ کُفارن بالکل صاف تہٕ دُٹوک کتھ وننہٕ،ییٚمیُک اندازٕہ یہِ اوس زِ وۅںۍ گوو سمجاونُک تہٕ وننُک حد۔ اگر مانُن چُھو مٲنِو،وُنہِ چُھ موقع تہٕ اگر مانُن چُھو نہٕ تیٚلہِ روٗزِو انجام وُچھنہٕ خٲطرٕ تیار۔ 
   چنانچہ وننہٕ آکھ ﴿سورہ انعام آیات۔ 70تا60 تہٕ 135تا134،پیش نظر تھٲوِتھ﴾ زِ بہٕ چھس پننِس ربّ سٕندِ طرفہٕ آمٕژِأکِس روشن دٔلیٖلہِ پیٚٹھ قٲیِم مگر توٚہۍ چھِو اتھ انکار کران تہٕ بیٚیہِ چھِو مطالبہٕ کران زِ امہِ کِس پٲداشس منٛز یُس عذاب ییہِ،سُہ ییِن مگر بہٕ چُھسو تۅہیہِ ونان زِ میٲنِس قبضس منٛز چُھنہٕ سُہ چیز ییٚمہِ خٲطرٕ توٚہۍ بامبٕر کران چھِو۔ امیُک فٲصلہٕ چُھ خداے سٕندِس اتھس منٛز۔ اگر میٲنِس اتھس منٛز آسہِے،تیٚلہِ آسہِ ہے مسلے مۅکلیومُت۔ غٲبُک علم چُھ خدایس سُہ چُھ زانان زِ کُس وقت چُھ کُنہِ کامہِ ہٕندِ خٲطرٕ مُنٲسِب۔ سُہ چُھ امہِ کتھہِ ہٕںٛز قدرت تھاوان زِ سُہ ییٚلہِ ییٚژِھہ تۅہیہِ پیٚٹھ کرِ عذاب نٲزِل۔ پتہٕ آو برونہہ کُن أتھۍ سِلسلس منٛز ہدایت دِنہٕ زِ یِمو لُکو دیٖنُک معاملہٕ اکھ گِندُن چُھ زونمُت تہٕ یِم دنیاچہ زندگی اندر مست چھِ،تِم ترٲوِیوٗکھ پننِس حالس پیٚٹھ،وٕں گوو قرآن روٗزِیوٗکھ برابر بوزناوان۔ اتھ پیٚٹھ تہِ ییٚلہِ مانن نہٕ تیٚلہِ ؤنِیوٗکھ اے لوٗکو ! توٚہۍ روٗزِو پننہِ جایہِ سۅ عمل کران یۅسہٕ توٚہۍ یژھان چھِو کرٕنۍ،بٕتہِ چُھس پننہِ جایہِ عمل کران۔ نتیجہ ییہِ جلدٕے  برونہہ کُن،تہٕ تۅہیہِ لگٮ۪و پے زِ کُس چُھ سیٚزِ وتہِ پیٚٹھ۔ 
   یہِ چھےٚ اکھ مثال طرزِ کلامٕچ۔ امہِ علاوٕہ تہِ چُھ امہِ دورچہِ وحی اندر یہِ اندازٕہ نٔنۍ پٲٹھۍ برونہہ کُن یِوان، تہٕ یہِ اوس اعلان زنتہِ امہِ کتھہِ ہُند زِ کتھ چھےٚ وۅںۍ کُنہِ فٲصلہٕ وٲلِس مرحلس منٛز دٲخل سپدن واجِنۍ۔ 
  ﴿4﴾۔ ہجرت خٲطرٕ تیٲری: امہِ علاوٕہ چھِ ہجرت خٲطرٕ تہِ صاف اشارٕہ امہِ دورکِس کلامس منٛز گرِ گرِ برونہہ کُن یِوان۔ چنانچہ سورہ عنکبوتس اندر آو ہدایت دِنہٕ زِ میانٮ۪و بندو ! بندگی کٔرزٮ۪و میٲنی یٲژ، اگر میانہِ بندگی ہٕندِ وجہ کِنۍ تُہٕندِ وطنٕچ زمین تنگ چھےٚ گٔمٕژ تُہٕندِ خٲطرٕ،امیُک پرواہ کٔرزٮ۪و نہٕ،میٲنۍ زمین چھےٚ سٮ۪ٹھاہ وسیع۔ مُراد چُھ یہِ زِ اگر گرٕ بار اتھہٕ گژِھہ مگر میانہِ بندگی ہُند رشتہٕ گژِھہ نہٕ پُھٹُن۔ زیادٕہ کھۅتہٕ زیادٕہ یُس خطرٕہ أکِس جان دارس ٲسِتھ ہیٚکہِ ،سُہ چُھ موتُک خطرٕہ۔ یقین تھٲوِو زِ مرُن چُھ پرتھ کٲنسہِ تہٕ پوٚت پھیٖرِتھ چُھ مےٚ نِشہِ واتُن۔ اگر میانی وتہِ اندر موت ییہِ،تیٚلہِ کۅسہٕ فکِر چھےٚ۔ یُس اکھاہ ایمان تہ صالح عملہِ ہٕںٛز پونٛٹھکھ ہٮ۪تھ ییہِ،سُہ ییہِ تِتھٮ۪ن باغن منٛز تھاونہٕ یِمن بٔنۍ کِنۍ کۅلہٕ آسن جٲری تہٕ ییٚتہِ سُہ ہمیشہ روزِ۔ یہِ کیُتھ بدلہٕ چُھ عمل کرن والٮ۪ن ہٕندِ خٲطرٕ۔ تِتھۍ عمل کرن وٲلۍ یِم سخت کھۅتہٕ سخت حالاتن منٛز تہِ خداے سٕندِس دیٖنس پیٚٹھ جٔمِتھ روٗدۍ تہٕ یِمو پرتھ کانہہ جدوجہد کرنہٕ وقتہٕ پننِس خداے سٕے پیٚٹھ بھروسہٕ کوٚر۔ 
   پتہٕ آو وننہٕ زِ خداے سٕںٛز وتہِ اندر گر بار تراونُک دویِم اندیشہ چُھ معٲشی بدحٲلی۔ تتھ بارس منٛز آو تِہُند یہِ ایمان دٔرراونہٕ زِ دراصل چُھ رزقُک معاملہٕ صرف خداے سٕندِس اتھس منٛز۔ توٚہۍ وُچھِو زمینس پیٚٹھ پکن وٲلۍ کٲتیاہ جانور چھِ،یِم پنُن رزق ہٮ۪تھ پانس سٍتۍ سٍتۍ چھِنہٕ پکان،وٕں گوو خداے چُھ تِمن رزق فراہم کران تہٕ تِمن چُھ کھیٚنہٕ خٲطرٕ دِوان تیٚلہِ کیازِ چھِو توٚہۍ تٔمۍ سٕندِ رزٲقیت نِشہِ پایوٗس گژھان زِ سُہ دِیو نہٕ تۅہیہِ رزق۔ 
   امہِ علاوٕہ آو امہِ دورٕ کِس سوٗرس،بنی اسراییلس اندر ہجرت خٲطرٕ دعا تہِ ہیٚچھناونہٕ،وننہٕ آو زِ یِتھہٕ پٲٹھۍ مٔنگِو دعا۔   اے ربّ! مےٚ واتنٲوزِ رٕژِ جایہِ،تہٕ مکہٕ منٛزٕ کٔڑۍ زٮ۪م رٕتۍ پٲٹھۍ،دشمنن پیٚٹھ دِیزٮ۪م پننہِ طرفہٕ فتح تہٕ نصرت۔   تہٕ اے پیغمبر اعلان کٔرِو زِ حق آو تہٕ بٲطِل مِٹیاو،بٲطلس اوس مِٹنُے۔ 
   غرض یِم تہِ یِتھۍ ہِوۍ باقٕے اشارٕہ امہِ دورٕ کِس کلامن اندر میلان چھِ، یِمن منٛز ٲسۍ اکہِ پاسہٕ یِنہٕ وٲلِس انقلابس کُن اشارٕہ کرنہٕ یِوان،دویمہِ پاسہٕ ییٚمہِ تیٲری ہٕںٛز ضرورت یِمن حالاتن ہُند مقابلہٕ کرنہٕ خٲطرٕ ٲس،تتھ کُن اوسُکھ بار بار ظۅن پھِرنہٕ یِوان۔ ٲخرتُک زِندٕہ یقین تہٕ دنیاچن نعمتن ہٕںدۍ طمع کٔھنۍ کٔھنۍ دِلو منٛزٕ کڑٕنۍ،خٲلص توحید تہٕ امِکۍ تقاضہٕ ٹھیک پٲٹھۍ ذہن نشین کرٕنۍ، اللہ تعالیٰ ہس ورٲے کُنہِ دویمِس سہارس دِلس اندر جاے نہ دِنۍ،صرف تٔمۍ سٕندۍ سٕے ذاتس پیٚٹھ مکمل پژھ تھاوٕنۍ،یِم کینٛژھاہ ہدایات خداے سٕندِ طرفہٕ نٲزِل سپدان ٲسۍ،تِم کُنہِ کمی بیشی ورٲے برابر پیش کران روزٕنۍ تہٕ یِمن کامٮ۪ن ہٕںٛز تقویت حٲصِل کرنہٕ کہ غرضہٕ نماز قٲیِم کرٕنۍ تہٕ اتھ پیٚٹھ پوٗرٕ پوٗرٕ توجہ دیُن۔ یِمہٕ تہٕ یِژھے ہِشہِ باقٕے کتھہٕ آسہٕ یِمن پیٚٹھ مسلمانن تربیت کرنہٕ یوان ٲس تہٕ سٍتۍ سٍتۍ ٲسِکھ سخت حالاتن منٛز تہِ دین کہ تبلیغ خٲطرٕ ضروٗری ہدایت دِنہٕ یِوان۔ 


Book: سٔتِم باب: ہجرت
Chapter: ہجرت
Text:
  صرف خداے سٕندِ دین خٲطرٕ پنُن وطن ترٲوِتھ کُنہِ تِژِھہ جایہِ گژُھن ییٚتہِ دیٖنٕکۍ تقاضہٕ پوٗرٕ گژھن،اتھ چھِ اسلٲمی اصطلاحس منٛز ہجرت ونان۔ مسلمانس چُھنہٕ جٲیِز زِ سُہ روزِ کارٕ بارٕ خٲطرٕ،گرٕ تہٕ جایداد خٲطرٕ یا پننٮ۪ن بٲژن تہٕ رشتہٕ دارن ہٕندِ خٲطرٕ کُنہِ تِژِھہ جایہِ لٲرِتھ، ییٚتہِ أمۍ سٕندِ خٲطرٕ اسلٲمی زندگی بسر کرنٕچ یا خداے سٕندِس دیٖنس کُن دعوت دِنٕچ آزٲدی آسہِ نہٕ۔ 
   اکھ کتھ گژِھہ یتھ جایہِ یاد تھاوٕنۍ،سۅ چھےٚ یہِ زِ ییٚمۍ شخصن خداے سٕندِس دیٖنس پیٚٹھ ایمان آسہِ اوٚنمُت،تس خٲطرٕ ہیٚکہِ کُفرٕ کِس نظامس تحت زندگی دونۍ صوٗرتن منٛز جٲیِز ٲسِتھ،اکھ یہِ زِ سُہ روزِ اتھ سرزمیٖنس پیٚٹھ اسلام غٲلب کرنہٕ خٲطرٕ تہٕ کُفرُک نظام اسلٲمی نظامس اندر تبدیل کرنٕچ جدوجہد کران،یِتھہٕ پٲٹھۍ زن وُنیُستام مکس اندر روٗزِتھ مسلمان کران ٲسۍ تہٕ امہِ بدلہٕ ٲسۍ پرتھ قسمٕکۍ مشکلات وٮ۪تراوان۔ دویِم یہِ زِ سُہ آسہِ نہٕ درحقیقت تتہِ نیرنٕچ کانہہ وتھ لبان۔ یا أمۍ سٕندِ خٲطرٕ آسہِ نہٕ تِژھ کانہہ جایی دستیاب ییٚتہِ سُہ اسلٲمی زندگی گزارنٕچ تہٕ اسلٲمی نظام برپاہ کرنٕچ جدوجہد ہیٚکہِ کٔرِتھ۔ 
  وٕں گوو اگر تِژھ کانہہ جاے بنہِ ییٚتہِ دیٖنٕکۍ تقاضہٕ پوٗرٕ ہیٚکن سپدِتھ،یِتھہ پٲٹھۍ زن وۅنۍ مدیٖنہٕ چہ سرزمیٖنہِ سٍتۍ امید وابستہٕ آسہٕ گٔمٕژ،تہٕ اتھ صوٗرتس منٛز چھِ تِمے لُکھ معٲفی دِنس لایق آسان یِم انتہٲیی معذور تہٕ مجبور آسن تہٕ سفرس قٲبل آسن نہٕ خۅاہ بٮ۪مارِکِنۍ یا غریبی ہٕندِ وجہ کِنۍ۔ 


Book: سٔتِم باب: ہجرت
Chapter: عام مسلمانن ہٕںٛز مدیٖنس کُن ہجرت
Text:
   مدیٖنس اندرییٚلہِ أکِس حدس تام اسلامٕچ اشاعت سپٕز۔ وۅنۍ دیُت حضورؐوعام مسلمانن یِم مکس اندر کٲفرن ہٕندۍ دٔسۍ ستاونہٕ یِوان ٲسۍ،امہِ کتھہِ ہُند اجازت زِ تِم کرن مدیٖنس کُن ہجرت۔ یہِ وُچھتٕھے لٲگۍ کٲفرو ہجرت رُکاونہٕ خٲطرٕ مسلمانن پیٚٹھ زیادٕہ زیادٕہ ظلم کرٕنۍ تہٕ پرتھ رنگہٕ کٔرٕکھ کوشِش زِ مسلمان گژھن نہٕ سانٮ۪و اتھو منٛزٕ ژٔلِتھ ہیٚکٕنۍمگر مسلمانو کوٚر پنُن مال،جان تہٕ اولاد خطرس منٛز ترٲوِتھ خداے سٕندِ دیٖن خٲطرٕ پنُن وطن تراونُے پسند۔ کانہہ لالٕچ تہٕ دباو ہیٚوک نہٕ تِمن پننہِ ارادٕہ نِشہِ پتھ رٔٹِتھ۔ وارٕ وارٕ نیُو وارِیاہو صُحابہٕ صٲبو مدینہٕ تشریف۔ پتھ کُن ٲسۍ حضورصلی اللہ علیہ وسلم ،حضرت ابوبکر تہٕ حضرت علی یا بیٚیہِ کینہہ تِم مسلمان رضی اللہ عنہم اجمعین یِم غریبی کِنۍ مجبور ٲسۍ تہٕ سفر ہیٚکہن نہٕ کٔرِتھ۔ 


Book: سٔتِم باب: ہجرت
Chapter: حضور صلی اللہ علیہ و سلمن ہندِ قتلُک مشورٕہ
Text:
  نبوتُک تُرٚوٲہِم ﴿13﴾ ؤری ییٚلہِ شروع سپُد،اتھ وقتس تام ٲسۍ وارِیاہ صحاب صٲب ہجرت کٔرِتھ مدینہٕ شریف وٲتمٕتۍ۔ قریشن توٚر فِکرِ ز مسلمان لٔگۍ مدیٖنہٕ وٲتِتھ طاقت ور بننہِ تہٕ تتہِ چُھ اسلام ہٮ۪تھٕے پھہلان۔ تِمن سپُد تشویٖش تہٕ پریشان سپدِتھ لٔگۍ تِم ہمیشہ خٲطرٕ اسلام ختم کرنہٕ چہ تدبیٖر کرنہِ۔ عام مسٲیلن پیٚٹھ مشورٕہ کرنہٕ خٲطرٕ اوس دارُالندوہ یا ونوس اکھ مشورٕچ جاے مُقرر۔ اتہِ گٔیہِ پرتھ قبیلٕکۍ سردار جمع تہٕ لٔگۍ سوچنہِ زِ وۅنۍ کِتھہٕ پٲٹھۍ ییہِ تحریک ختم کرنہٕ۔ کیںٛژھو دیُت مشورٕہ زِ محمد﴿ؐ﴾ گژِھہ ہانکلن گٔںڈِتھ کُنہِ مکانس منٛز بند یُن کرنہٕ۔ یہِ مشورٕہ آو رَد کرنہٕ تِکیازِ کینٛژھو ووٚن زِ أمۍ سٕندۍ سٲتھی نِن أمِس ییٚلہٕ ترٲوِتھ تہٕ بنان چُھ اسہِ دِن شکست۔ اکھ مشورٕہ آو یہِ دِنہٕ زِ یہِ گژِھہ جلاے وطن کرنہٕ یُن،یہِ مشورٕہ تہِ آو رد کرنہٕ تِکیازِ تِمو سوٗنچ زِ محمد﴿ؐ ﴾یوٚت تہِ گژھن تتہِ گژھن أمۍ سٕندۍ پٲرو کار پٲدٕہ تہٕ أمۍ سٕںٛز تحریک روزِ برونہہ پکان۔  ٲخرس پیٚٹھ دیُت ابوجہلن یہِ مشورٕہ زِ پرتھ قبیلہٕ منٛزٕ کٔریوٗن اکھ اکھ نفر منتخب،یِم سٲرِی کرن اکی ساتہٕ محمد ﴿ؐس ﴾ پیٚٹھ حملہٕ تہٕ کرنس قتل﴿نعوذبااللہ﴾۔ یِتھہٕ پٲٹھۍ کھسہِ نہٕ یہِ قتل کٲنسہِ قبیلس تہٕ ہاشِم خاندان ہیٚکہِ نہٕ سارنٕے قبیلن سٍتۍ کُنُے زوٚن جنگ کٔرِتھ۔ یہِ راے کٔر سارِوٕے پسند تہٕ بالٲخر آیہِ کامہِ ہٕںدِ خٲطرٕ اکھ رات مقرر کرنہٕ تہٕ فٲصلہٕ سپُد زِ مُنتخب کرنہٕ آمٕتۍ لُکھ کرن امہِ رٲژ حضورؐ ہٕندِس گرس گیرٕ تہٕ ییٚلہِ تِمؐ صبحٲے نٮ۪بر تشریف انن،سٲرِی کرن اِکہٕ وٹہٕ حملہٕ۔ عربٕکۍ ٲسۍ نہٕ بے خبر پٲٹھۍکٲنسہ ہٕندِس گرس اندر اژُن پسند کران۔ 
   خداے سُند کرُن زِ حضورؐس تہِ روٗد یِمن خُفیہ تدبیٖرن ہُند پے لگان تہٕ وۅنۍ ووت سُہ وقت زِ وحی ہٕندِ ذریعہ سپُد تِمن حُکم زِ وۅںۍ نیٖرِو حض توٚہۍ تہِ مکہ ترٲوِتھ مدینس کُن۔  چنانچہ امہِ ہجرت برونہہ زٕ ترٚے دۅہ اوس حضورو حضرت ابوبکرس سٍتۍ  مشورٕہ کٔرِتھ طے کوٚرمُت زِ حضورس سٍتۍ نِن ابوبکر تہِ تشریف۔ سفرٕ خٲطرٕ آسہٕ اوٗنٹنہِ تہِ تجویز آمژٕ کرنہٕ تہٕ مختصر وتہِ خرٕچ تہِ اوس تیار تھاونہٕ آمُت۔ 


Book: سٔتِم باب: ہجرت
Chapter: مکہ پیٚٹھہٕ روانگی
Text:
  قریش کٮ۪و کُفارو یۅسہٕ رات حضورؐ قتل کرنہٕ باپت مقرر ٲس کٔرمٕژ امہِ رٲژ چھِ حضورؐ حضرت علی رضی اللہ عنہ ہس بُلاوان تہٕ فرماوان چھِس زِ ہجرتُک حکُم چُھ سپُد مُت لہٰذا أزچہ رٲژ نیرٕ بہٕ مدیٖنس کُن۔ مےٚ نِش چھِ لُکن ہٕںدۍ وارِیاہ امانت،ژٕ کٔرۍ زِ یِم لُکن حوالہٕ تہٕ ازراتس شوٚنگۍ زِ میٲنِس وتھرٕنِس پیٚٹھ تاکہ وُچھن وٲلۍ روزن مطمعین زِ بہٕ چُھس گرس اندرٕے۔ 
   قریشٕکۍ کُفار ٲسۍ اکہِ طرفہٕ حضورؐ  ہٕندِس خوٗنس زاگان،مگر امہِ باوجود تہِ ٲسۍ حضورس  امانت دار تہٕ دیانت دار ونان۔ پنٕنۍ امانت تہٕ پنُن مال ٲسۍ حضورس نِشہِ تھاوان۔ 
   کُفارو کوٚر حضورؐ ہٕندِس مکانس گیرٕ۔ ییٚلہِ رٲژ ہُند وارِیاہ وقت سپدیوو،حضورؐ دراے مکانہٕ منٛزٕ سورہ یسٰیٖنٕکۍ آیات ﴿فَاَغشینَاھُم  فَھُم  لَا  یُبصِرُون﴾ تلاوت کران۔ حضورو  لگٲواکھ میٚژِ مۅٹھ ﴿شاھَتِ  الوُجُوہ﴾  بُتھۍ گٔژِھن خراب،  فرماوان فرماوان کُفارن کُن تہٕ دراے تِمو مٔنٛزۍ۔ خداے سٕںدِ قدرت سٍتۍ گٔیہِ تمہِ وقتہٕ کُفارن پیٚٹھ تِژھ غفلت سوار زِ تِم ہیٚکۍ نہٕ حضورس نیرنہٕ وِزِوُچھتھٕے۔ حضورؐ چھِ امہِ پتہٕ ابوبکر سُند گرٕ تشریف نِوان تہٕ امہِ پتہٕ تس سٍتۍ مکہٕ نٮ۪بر نیٖرِتھ گارِ ثَورس اندر ژوٗرِ روزان۔ 


Book: سٔتِم باب: ہجرت
Chapter: غارِ ثورس اندر
Text:
  حضرت ابوبکر سُند فرزند حضرت عبداللہ،یم امہِ وقتہٕ لۅکٕٹۍ ٲسۍ،یِم ٲسۍ راتس یِمن نِشہِ روزان تہٕ صُبحٲے ٲسۍ مکس اندر وٲتِتھ پے پتاہ کڑان زِ کُفار کیا مشورٕہ چھِ کران، یِکینٛژھاہ پے لگان اوسُکھ تہِ ٲسۍ یِمن دۅشوٕنۍ بُزرگن تام واتناوان۔ رٲژ ہُند کینہہ وقت سپدِتھ اوس حضرت ابوبکر سُند غلام ژھاوجن ہُند دۅد انان یا کُنہِ ساتہٕ اوس گرِ تہِ کینہہ کھیٚنہٕ خٲطرٕ واتان۔ یِتھہٕ پٲٹھۍ روٗدۍیِم صاحب ترٮ۪ن رٲژن اتہِ۔ 
   ہۅپٲرۍ ییٚلہِ کُفارو وُچھ زِ حضورؐ چھِ ہجرت کٔرِتھ درامٕتۍ،تِم گٔیہِ سٮ۪ٹھاہ پریشان تہٕ حضورس ژھانڈنہٕ خٲطرٕ لٔگۍ اورٕ یور دورنہِ۔ اکہِ لٹہِ وٲتۍ کُفار ژھانڈان ژھانڈان برابر امہِ غار کِس گٔلِس تام۔ ییٚلہِ حضرت ابوبکر قدمن ہٕںٛز آواز بوزان چھِ ،تِم چھِ پریشان سپدان۔ امہِ موجوب نہٕ زِ تِمن اوس پننہِ زُوُک ڈر،بلکہ امہِ موجوب زِ خداے سٕندِس رسولس  گوٚژھ نہٕ کُنہِ قسمُک کانہہ تکلیف واتُن۔ حضور  چھِ تِہٕںٛز گبراہٹ وُچھِتھ تِمن اطمنان سان تسلا دِوان تہٕ فرماوان:
  لَا  تَحزَن  اِنّ  اللہَ  مَعنَا،  کھۅژ مہٕ خداے چُھ اسہِ سٍتۍ۔ ﴿توبہ﴾
   چنانچہ ییٖ سپُد۔ اللہ تعالیٰ سٕندِ حُکمہٕ گٔیہِ غار کِس گٔلَس پیٚٹھ تِژٕھہ کینہہ علامٔژ پٲدِ زِ تِمہٕ وُچھِتھ سمُج کٲفرو زِاتھ غارس اندر چُھنہٕ کانہہ ژامُت۔ 
   سٍتۍ کوٚر قریش کٮ۪و کُفارو یہِ اعلان زِ ہرگاہ کانہہ شخص محمد ﴿ؐ﴾ زِندٕہ یا مۅردٕ ﴿نعوذ بااللہ﴾ گرفتار کٔرِتھ انہِ،تس یِن ہتھ اوٗںٹ انعامہٕ دِنہٕ۔ یہِ اعلان بوٗزتھٕے دورییہِ واریاہ لُکھ دٔچھِنۍ کھووٕرۍ تِمن ژھارنہِ۔ 


Book: سٔتِم باب: ہجرت
Chapter: مدیٖنس تام سفر
Text:
   ژوٗرمہِ دۅہ دراے حضورؐ غارِ ثَور منٛزٕ تہٕ أکِس دۅہس تہٕ أکِس راتس روٗدۍ ہٮ۪تھٕے برونہہ پکان۔ سفرٕ خٲطرٕ آسہٕ حضرت ابوبکر سٕنٛزٕ زٕ اوٗںٹنہِ برونٹھٕے ژارنہٕ آمژٕ۔ 
  وتھ ہاونہٕ خٲطرٕ تہِ اوس اکھ زانن وول ﴿GUIDE﴾ مُقرر کرنہٕ آمُت۔  دویمہِ دۅہہ ییٚلہِ دُپہر کہ وقتہٕ تاپھ تتیاو،دۅشوے بیٖٹھۍ أکِس پلس ژھایہِ تہٕ کوٚرُکھ کینژھس کالس آرام۔ نکھے اوس اکھ گبہِ روچھ،تسٕںٛزن ژھاوجن ہُند دۅد چٮ۪تھ دراے۔ ییٚمہِ وِزِ یِم نیرنہِ لٔگۍ ،اچانک چُھ اکھ شخص سراقہ بن جعشم یِمن وُچھان۔ یہِ شخص اوس انعامہٕ لالچہِ یِمن ژھانڈنہِ درامُت۔ ییٚلہِ تٔمۍ یِم وُچھ،سُہ دراو گُرِس پیٚٹھ،گُرِس لوٚگ ٹھوٗںکرٕ تہٕ سُہ پیٚوو ؤسِتھ۔ سُہ ووٚتھ بیٚیہِ تہٕ ہیٚوتُن حملہٕ کرُن۔ ییٚلہِ وۅنۍ برونہہ لوٚگ گُرِس پیٚٹھ پکنہِ،خداے سٕںٛز قدرت گُرِس گٔیہِ کۅٹھٮ۪ن تام زنگہٕ سٮیکہِ منٛز ۔ سراقہٕ گوو پریشان،تس توٚر فِکرِ زِ معاملہٕ چُھ بدلٕے تہٕ بہٕ ہیٚکہٕ نہٕ محمدؐس پیٚٹھ حملہٕ کٔرِتھ۔ تمی ساتہٕ کوٚرُن پنُن پان حضورس حوالہٕ تہٕ موٚنگنکھ امان﴿تحفُظ﴾۔ حضورؐ چھِ تس معاف کران تہٕ امان دِوان۔ یِتہِ اوس حضورسؐن ہُند اکھ معجزٕہ۔ 


Book: سٔتِم باب: ہجرت
Chapter: مدینس اندر تشریف آوری
Text:
  حضورؐن ہٕںٛزِ تشریف آوری ہٕںٛز خبر ٲس گۅڈے مدیٖنس منٛز وٲژمٕژ۔ سورُے شہر اوس حضورؐ ہٕندِ تشریف آوری خٲطرٕ انتظارس۔ شُرۍ کیو بٔڑۍ ٲسۍ پرتھ دۅہ صبحٲے شہرٕ نٮ۪بر نیٖرِتھ جمع سپدان۔ دُپہرس تام ٲسۍ پراران تہٕ پتہٕ ٲسۍ واپس گژھان۔ ٲخر کار آیہِ اکہِ دۅہ سۅ مبارک گٔر ییٚمیُک لُکن انتظار اوس۔ دوٗری ییٚلہِ تِمن حضورؐ ہٕںٛز ژھاے دریٖنٹھۍ گٔیہِ،سٲرسٕے شہرس ووٚتھ تکبیرچو آوازو سٍتۍ گرٮ۪ز تہٕ پرتھ کانہہ سُہ دِل لوٚگ پھۅلنہِ یُس انتظارس اوس۔ مدینہٕ پیٚٹھہٕ ترٚے میٖل دوٗر چھےٚ اکھ جاے یتھ قبا چھِ ونان۔ اتہِ ٲسۍ انصارن ہٕندۍ وارِیاہ خاندان روزان۔  یِمو منٛزٕ اوس عمر بن عوف سُند خاندان سارِوٕے کھۅتہٕ زیادٕہ متاز تہٕ کلثوم بن الہدم اوس امہِ خاندانُک زیُٹھ۔ یہِ سعادت ٲس أمۍ سٕندِس قسمتس زِ حضورو  کٔر سارِوٕے برونہہ تٔمۍ سٕںٛز پٔژھۍ لٲز قبول تہٕ قباہس اندر کوٚرُکھ تٔمۍ سٕندِس مکانس منٛز قیام۔ حضرت علی آے حضورؐ ہٕندِ نیرنہٕ پتہٕ ترٚییہِ دوٚہۍ تہٕ ییٚتھۍ جایہِ کوٚرُکھ قیام۔ 
   قباہس اندر سپٕز حضورؐ ہٕنٛز تشریف آوری نبوّت کہ ترٚوٲہمہِ ﴿13﴾ ؤریہِ،8ربیع الاول ﴿مطابق، 20ستمبر622 عیسوی﴾۔ قباکِس قیامس دورا ن ٲس حضورؐن ہٕںٛز گۅڈنِچ کٲم مسجدِ ہُند تعمیر۔ حضورو  ترٲوپننٮ۪و دستِ مبارکو سٍتۍ مسجِدِ ہٕںٛز بنیاد تہٕ باقٕے صحابن سٍتۍ رٔلِتھ کوٚرُکھ امیُک تعمیر۔ کینژھن دۅہن قباہس منٛز روزنہٕ پتہٕ سپٕدۍ مدیٖن کِس شہرس کُن روانہٕ۔ امہِ دۅہ اوس جمعہ،وتہِ اندر ووت بنی سالم نٲوۍ  محلس منٛز ظہر نمازِ ہُند وقت۔ حضورو  دیُت جمعہُک گۅڈنیُک خطبہٕ تہٕ بیٚیہِ پرنٲوٕکھ گۅڈنِچ جمعہ نماز۔ مدینس اندر اوس ہر کٲنسہِ جان نِثار سُند آرزو پژھۍ لٲزِ ہُند شرف گوٚژھ مےٚ نتہٕ مےٚ حٲصِل گژُھن ۔ پرتھ کانہہ قبیلہٕ اوس برونہہ کُن یِتھ ونان  حضور !  یہِ چُھ گرٕ ،ییٚتی کٔرِو قیام  ۔ لُکن ہٕندِ شوقُک تہٕ ذوقُک حال اوس یہِ زِ پرتھ کانہہ اوس زُو وتھراوان تہٕ پرتھ کانہہ اوس قربان گژھنہٕ خٲطرٕ بے قرار،خاتونہٕ آسہٕ چھتن پیٚٹھ کھٔسِتھ گٮ۪وان:
  طَلَعَ    اَلبَدرُ    عَلَینَا     ژۅدٲہِم زون کٔھژ
  مِن    ثَنِیّاتِ    الوِدَاعِ     کوہِ وِداع کہ بالہٕ دامٕنۍ
  وَجَبَ    الشُکرُ   عَلَینا   اسہِ پیٚٹھ چُھ خداے سُند شُکر وٲجب
  مَا   دَعیٰ   لِللہِ   داع   یۅتام دعا منگن وٲلۍ دعا منگن
  معصوم کورِ آسہٕ دف بجاوان:
  نَحنُ  جَوارِ  مِّن  بَنی   اَلنّجارِ  أسۍ چھےٚ نجار خاندان چہ کورِ
  یَا  حبذا   مُحمدًا   مِن   جَارِ  محمدؐ کِتھۍ رٕتۍ ہمساے چھِ۔
   حضورو  پرُژھ یِمن لۅکچن کورٮ۪ن: کیا تۅہیہِ چُھسو بہٕ ٹوٹھ؟ تِمو کورہکھ عرض، آ۔ فرموہکھ: میٚتہِ چُھ تُہُند محبت۔


Book: سٔتِم باب: ہجرت
Chapter: مدیٖنس منٛز قیام
Text:
  میزبٲنی ہُند شرف کس گژِھہ حٲصِل؟ یہِ اوس اکھ تیُتھ ییٚمیُک تصفیہ سہل اوس نہٕ کینہہ۔ حضورو  فرموو میٲنۍ اوٗنٹِنۍ ییٚمۍ سٕندِس مکانس برونٹھ کنہِ ٹھہرِ،سُے دِیہِ یہِ خدمت انجام۔ چنانچہ شرف سپُد حضرت ابو ایوب اںصارِیس حٲصِل۔ یتھ جایہِ از مسجِدِ نبوی چھےٚ،أتھۍ جایہِ اوس یہِ دُپُہر مکانہٕ۔ تِمو کوٚرہکھ پیٚٹھِم پۅہر پیش،مگر حضورو  کوٚر بٔنمِس پۅہرس منٛز روزُن پسند تاکہ لُکن ییہِ یِنس گژھنس منٛز آرام تہٕ حضرت ابو ایوب تہٕ تِہٕںٛزِ خاندارنہِ روٚٹ ہیٚرِم پۅہر۔ 
  حضورصلی اللہ علیہ وسلم چھِ اتہِ ستن رٮ۪تن روزان۔  امہِ پتہٕ ییٚلہِ مسجدِ نبویس نکھہٕ حضورؐن ہٕندِ خٲطرٕ حُجرٕہ تعمیر کرنہٕ آے،پتہٕ گٔے توٗرۍ تہٕ کینہہ دۅہ گٔژھۍ تھٕے وٲتۍ حضورؐ ہٕندِ خاندانٕکۍ باقٕے لُکھ تہِ اور۔ 


Book: سٔتِم باب: ہجرت
Chapter: مسجدِ نبوی ہُک تعمیر
Text:
  مدینس منٛز قیام پتہٕ ٲس سارِوٕے برونٹھم تہٕ ضروری کٲم اکھ مسجد تعمیر کرٕنۍ۔ یتھ جایہِ حضورو  قیام فرموومُت اوس،تتھ نکھے ٲس اکھ بیٖٹھ زمین،یۅسہٕ دۅن یتیٖمن ہٕںٛز ٲس۔ تِمن آو قٍمتھ دِنہٕ تہٕ زمین آیہِ حٲصِل کرنہٕ۔ امہِ پتہٕ سپُد مسجد ہُند تعمیر شروع۔ اَمہِ وِزِ تہِ ٲسۍ حضورؐ مزوٗرن ہٕندۍ پٲٹھۍ رٔلِتھ میٖلِتھ کٲم کران تہٕ کنہِ انان۔ یہِ مسجد ٲس سادٕہ طریقس پیٚٹھ بناونہٕ آمٕژ۔ اتھ آسہٕ خام سیرٮ۪ن ہٕںٛز لبہٕ،کٔھزٕر ؤتھرن ہٕندۍ پش،کٔھزٕر کُلٮ۪ن ہٕندۍ تھم۔ امہِ مسجدِ ہُند قبلہٕ آوبیت المُقدسس کُن تھاونہٕ تِکیازِ تمہِ وِزِ اوس مسلمانن یۅہے قبلہٕ۔ پتہٕ ییٚلہِ قبلہٕ کعبس کُن سپُد تہٕ مسجد تہِ آیہِ امی نسبتہٕ ترمیم کرنہٕ۔ مسجد ہُند پوٚتُھر اوس خام،ییٚلہِ روٗد اوس پٮ۪وان، مسجد منٛز ٲس رَب وۅتھان۔ کینہہ دۅہ گٔژِھتھ آو کنٮ۪ن ہُند پوٚتُھر بناونہٕ۔ 
   مسجدِ ہٕندِس أکِس کوٗنس پیٚٹھ اوس اکھ ڈوٚنگ،یتھ صُفہ ونان ٲسۍ۔ یہِ ٲس تِمن لُکن ہٕںٛدِ روزنٕچ جاے،یِمو ایمان اوٚنمُت اوس تہٕ تِمن اوس نہٕ کُنہِ قسمُک گرٕ یا ڈیرٕہ۔ 
   ییٚلہِ مسجد بناونہٕ آیہِ ،تتھ نکھہٕ آیہِ ازواج مطہراتن خٲطرٕ حُجرٕہ بناونہٕ۔ یِم تہِ ٲسۍ خام سیرٮ۪ن تہٕ کٔھزٕر ڈکھن ہٕندۍ بناونہٕ آمٕتۍ۔ یِمن مکانن اوس شےٚ شےٚ ستھ ستھ نرِ کھجر تہٕ داہ داہ نرِ زیچھر۔ تالو اوسُکھ تیوٗتاہ تھوٚد زِ انسان اگر سٮ۪دٕ روزِہے تس اوس اتھ سٍتۍ کلہٕ لگان۔ دروازن پیٚٹھ آسہٕ ژادرٕ الونت آسان۔ 
   حضورؐن ہٕندِس مکانس نکھہٕ یِم انصار بسان ٲسۍ،تِمو منٛزٕ یِم کھیٚنہٕ چیٚنہٕ وٲلۍ ٲسۍ تِم ٲسۍ کُنہِ وِزِ دۅد،کُنہِ وِ زِسیُن یا بیٚیہِ کینہہ سوزان،أتھۍ پیٚٹھ اوسُکھ گُزارٕہ سپدان تہٕ تنگی سان ٲسٕکھ زندگی بسر سپدان۔ 


Book: سٔتِم باب: ہجرت
Chapter: مواخات ﴿بٲے بندُیت﴾
Text:
  مکہٕ پیٚٹھہٕ یِم مسلمان گرٕ بار ترٲوِتھ مدینہٕ آمٕتۍ ٲسۍ، تِم سٲرِی ٲسۍ تقریباًچٔھنی چھوٚتی آمٕتۍ۔ یِمو اوس نہٕ مکہِ پیٚٹھہٕ پانس سٍتۍ کِہِنۍ ہیٚوکمُت أنِتھ۔ اگرچہِ یِم مہاجر ﴿ہجرت کرن وٲلۍ﴾ مدینہٕ کٮ۪ن مسلمانن ﴿انصارن﴾ ہٕندۍ پٔژھۍ ٲسۍمگر بہرحال ٲس وۅنۍ تِہٕندِ مستقل قیام کہ بندوبستٕچ ضرورت۔ یِتھہٕ پٲٹھۍ تہِ ٲسۍ یِم پننٮ۪و اتھو محنت کٔرِتھ زندگی بسر کرٕنۍ پسند کران۔ چنانچہ ییٚلہِ وۅنۍ مسجد نبوی  ہُک تعمیر ختم سپُد۔ حضورؐ چھِ اکہِ دۅہ انصارن ناد دِتھ انان تہٕ تِمن چھِ فرماوان زِ یِم مہاجر چھِ تُہٕندۍ بٲے۔ امہِ پتہٕ چھِ انصارو منٛزٕ اکھ شخص تہٕ مہاجرو منٛزٕ اکھ شخص برونٹھ کُن أنِتھ تِمن فرماوان زِ أزِکہِ پیٚٹھہٕ گوو توٚہۍ دۅشوے اکھ أکۍ سٕندۍ بٲے۔ یِتھہٕ پٲٹھۍ بنٲوِکھ سٲرِی مہاجر انصارن ہٕندۍ بٲے،تہٕ یِم خداے سٕندۍ مُخلص بندٕ بنییہِ پٔزۍ پٲٹھۍ باین ہٕندِ کھۅتہٕ تہِ اکھ أکۍ سٕندۍ رفیق۔ انصارو نِیہِ مہاجر  پنُن پنُن گرٕ تہٕ پننہِ ساری جایدادُک تہٕ سامانُک حساب تھوہکھ برونٹھہٕ کنہِ تہٕ ووٚنہکھ،اوٚڈ گوو تۅہیہِ تہٕ اوٚڈ گوو اسہِ۔ باغن ہٕںٛز آمدنی،زمینک پٲداوار،گرُک سامانہٕ،مکانہٕ ،جایداد۔ غرض پرتھ کانہہ چیز آو بٲگراونہٕ،تہٕ بے گرٕ مہاجر بیٖٹھۍ اطمنان سان۔ سٍتۍ سٍتۍ کوٚر واریاہو مہاجرو کارٕ بارٕ تہِ شروع۔ دُکان ترٲوِکھ تہٕ باقین کامٮ۪ن منٛز گٔیہِ آوٕرۍ۔ یِتھہٕ پٲٹھۍ وٲژ مہاجرن ہٕندِ بساونٕچ کٲم تہِ اند۔ 


Book: ٲٹھِم باب: اسلٲمی دعوت أکِس نٔوِس دورس منٛز
Chapter: اسلٲمی دعوت أکِس نٔوِس دورس منٛز
Text:
  ہجرت برونہہ ٲس اسلامٕچ دعوت مکہٕ کٮ۪ن مُشرِکن دِنہٕ یِوان۔ تِمن خٲطرٕ ٲس اسلامٕچ دعوت اکھ نوو چیز۔ مگر ہجرت پتہٕ آو مدینہٕ کٮ۪ن یہودٮ۪ن سٍتۍ سٲبقہٕ پیش۔ یِم ٲسۍ توحید،رسالت،ٲخرت،ملٲیک تہٕ وحی پیٚٹھ ایمان تھاوان۔ حضرت موسیٰ ہٕندۍ اُمتی آسنہٕ کہِ لحاظہٕ ٲسۍ خداے سٕندِ طرفہٕ آمُت اکھ شریعت تہِ مانان۔ اصولاً اوس یُہُند اصلی دیٖن سُے یتھ کُن حضورؐ دعوت دِوان ٲسۍ۔ یِہ ٲس دۅیِم کتھ زِ ہتہِ بدٮ۪ن ؤرین ہٕںٛزِ لاپروٲہی کِنۍ آسہٕ یِمن اندر بے شمار خرٲبیہ پٲدٕ گٔمژٕ۔ یِہٕںٛز زندگی ٲس اصل خدٲیی شریعت کٮ۪و ضٲبطو نِشہِ آزادگٔمٕژ تہٕ اتھ منٛز ٲسۍ ہتہٕ بٔدۍ قسمٕکۍ بدعت تہٕ رسم ورواج ژامٕتۍ۔ یِمن منٛز ٲس تورات موجود مگر تتھ منٛز اوس یِمو وارِیاہ انسٲنی کلام شٲمِل کوٚرمُت،تہٕ یِم تہِ خدٲیی احکام اتھ اندر روٗدمٕتۍ ٲسۍ،تِم ٲسِکھ پنٕنۍ وٮ۪ژھنے تہٕ تشریح کٔرِتھ کتہِ کور واتنٲوِمٕتۍ۔ خداے سٕندِس دیٖنس سٍتۍ اوس یُہُند تعلق سٮ۪ٹھاہ کمزور سپُدمُت۔ تہٕ اجتمٲعی طور اوس یِمن منٛز تِژھو خرٲبیو موٗل دِتمٕتۍ زِ اگر کانہہ خداے سُند بندٕہ زانہہ کٲلۍ یِمن نِشہِ سیٚز وتھ ہاونہٕ مۅکھہٕ آو تہِ،یِمو بوٗز نہٕ تٔمۍ سٕنٛز اکھ کتھ تہِ۔ سُہ زونُکھ پنُن دُشمن تہٕ پرتھ رنگہٕ کٔرٕکھ تٔمۍ سٕںٛز آواز دباونٕچ کوشش۔ اگرچہ یِم پننہِ اصلہٕ کہ اعتبارٕ   مسلمٕے   ٲسۍ،مگر یِم ٲسۍ وۅنۍ تیوٗتاہ بِگریمٕتۍ زِ یِمن اوس نہٕ پانہٕ تہِ یادرودمُت زِ سون اصلی دین کیا چُھ۔ امہِ لحاظہٕ اوس نہٕ وۅنۍ اسلٲمی تحریکس برونہہ کنہِ صرف دیٖن کٮ۪ن اصولن ہٕںٛز بُنیٲدی تعلیٖمہِ سٍتۍ لُکھ زٲنیاب کرنُے یوت کینہہ بلکہ ٲسٕکھ تِتھٮ۪ن لُکن اندر نوِ سرٕ دینی روح بیدار کرنٕچ کٲم تہِ یِم اکہِ اعتبارٕ  بِگریمٕتۍ مسلم  ٲسۍ۔ امہِ علاوٕہ ٲسۍ وۅنۍ مدینس اندر ژورو طرفو پیٚٹھہٕ مسلمان یِوان تہٕ جمع سپدان۔ مہاجرو تہٕ مدینہٕ کٮ۪و انصارو سٍتۍ ہیٚژٕن اکہِ لۅکچہ اسلٲمی ریاستٕچ بنیاد قٲیِم سپدٕنۍ۔ چونکہ وُنیُستام ٲسۍ اسلٲمی تحریکس صرف اصولی دعوت،عقیدن ہُند اصلاح تہٕ کینژھن اخلٲقی عقیدن ہٕںٛدۍ ہدایت دِنہٕ یِوان مگر وۅنۍ ٲس انتظٲمی قانون تہٕ اکھ أکِس سٍتۍ تعلقات درُس کرنہٕ کٮ۪ن ضٲبطن ہٕںٛز ضرورت۔ وۅنۍ آو اتھ کُن تہِ پوٗرٕ توجہ دِنہٕ۔ 
   بیاکھ اکھ تبدیلی تہِ سپٕز۔ وُنیُستام ٲسۍ اسلامٕچ دعوت بذاتِ خۅد کُفرٕکِس ماحولس منٛز دِنہٕ یِوان تہٕ تتہِ روٗزِتھ ٲسۍ مسلمان کٲفرن ہٕںٛدۍ ظلم وٮ۪تراوان۔ مگر وۅنۍ بنییہِ یِمن پنٕنۍ اکھ لۅکٕٹ مۅکٕٹ آزاد اسلٲمی ریاست یۅسہٕ ژۅشوٕیو طرفو کُفرٕ کٮ۪و قٕعلو سٍتۍ ؤلِتھ ٲس تہٕ وۅنۍ اوس نہٕ معاملہٕ ستاونُک تہٕ پریشان کرنُکُے یوت کینہہ،بلکہ سورے عرب اوس اتھ کتھہِ پیٚٹھ بضِد زِ یہِ لۅکٕٹ مۅکٕٹ جماعت گژِھہ جلد از جلد ختم کرنہٕ یِنۍ،تِکیازِ یِمن اوس یہِ خطرٕہ باسان زِ اگر اسلامٕکۍ أمۍ نٔوۍ مرکزن طاقت ور بنُن ہیٚوت،تیٚلہِ بنہِ نہٕ تِمن چھپن جاےتہِ۔ امہِ موجوب اوس امہِ لۅکٹہِ مۅکٹہِ اسلٲمی جماعتہٕ خٲطرٕ پننہِ تہٕ پننہِ تحریک کہ بچاوٕ خٲطرٕ ضروری زِ:
  ﴿1﴾۔ پوٗرٕ جوش و خروش سان کرن یِم پننہِ مسلکُک تبلیغ۔ امیُک حق آسُن کرن دلیٖلو سٍتۍ ثٲبت تہٕ زیادٕ کھۅتہٕ زیادٕہ لُکن بناون ہم خیال۔ 
  ﴿2﴾۔ مُخٲلِف یِمن عقیدن پیٚٹھ جٔمِتھ ٲسۍ،تِمن عقیدن ہُند غلط آسُن کرن دلیٖلو سٍتۍ ثٲبِت تاکہ یُس اکھاہ عقلہِ ہٕںٛزِ روشنی اندر کتھ  سمجِنۍ ییٚژِھہ،تٔمِس ییہِ نہٕ اصل حقیقتس تام واتنس منٛز کانہہ دُشوٲری۔ 
  ﴿3﴾۔ گرٕ بار تہٕ پنُن کارٕ بار ترٲوِتھ یِم لُکھ اتھ ریاستس منٛز یِتھ جمع سپدان ٲسۍ تِژھ اخلٲقی تہٕ ایمٲنی تربیت کرٕنۍ زِ تِم ہیٚکن فاقہٕ کِس تہٕ اطمنٲنی ہٕندِس حالس اندر پوٗرٕ صبٕر سان حالاتن ہُند مقابلہٕ کٔرِتھ تہٕ سخت کھۅتہٕ سخت موقعن پیٚٹھ ڈلہن نہٕ تِہٕندۍ قدم۔ 
  ﴿4﴾۔ مسلمان گژھن امہِ کتھہِ ہٕندِ خٲطرٕ تیار کرنہٕ یِنۍ زِ ییٚلہِ مُخٲلِف یِمن مِٹاونہٕ کہ ارادٕہ حملہٕ کرن،پننہِ کمزوٗری تہٕ ژھرٮ۪و اتھو تہِ گژھن یِم ڈٔٹِتھ مقابلہٕ کٔرِتھ ہیٚکٕنۍ۔ تہٕ یِمن گژِھہ پننِس مسلک کِس پزرس پیٚٹھ تیُتھ یقین تہٕ پننِس خدایس پیٚٹھ گژھٮ۪کھ تِژھ پژھ آسٕنۍ زِ تِم گژھن نہٕ زانہہ تہِ مٲدان ترٲوِتھ ژلٕنۍ۔ 
  ﴿5﴾۔ تحریک کٮ۪ن علمبردارن اندر گژِھہ تیٖژاہ ہمت پٲدٕ یِنۍ کرنہٕ زِ لُکھ سمجاونہٕ باوجود تتھ زندگی ہٕندِس نظامس قٲیِم سپدنس منٛز ٹھوٚر بنَن،یُس اسلام یژھان چُھ قٲیِم کرُن۔ تِمن گژھن طاقتہٕ سان مٲدان منٛزٕ ہٹاونہٕ یِنۍ۔ 
  چنانچہ مسجد نبوی  تہٕ باقٕے ضروری عمارتن ہُند انتظام تہٕ مہاجرن خٲطرٕ مستقل روزنِچ جاے مقرر کرنہٕ پتہٕ دیُت حضورؐو یِمن تمام کامٮ۪ن توجہ۔ سورہ بقرُک اکھ بوٚڈ حصہٕ سپُد أتھۍ دورس منٛز نٲزِل۔  اتھ منٛز چُھ یِمنٕے تمام کتھن پیٚٹھ زور دِنہٕ آمُت۔ 


Book: ٲٹھِم باب: اسلٲمی دعوت أکِس نٔوِس دورس منٛز
Chapter: یہودن سٍتۍ معاہدٕہ
Text:
  مدینس آسہٕ ژۅشوٕیو طرفو یہوٗدۍ بٔستیہ۔ یِمن لُکن ٲس اسلٲمی دعوت دِنس سٍتۍ سٍتۍ امہِ کتھہِ ہٕںٛز  تہِ ضرورت زِ یِمن سٍتۍ گژِھہ سیٲسی تعلقاتن ہٕںٛز نٔوِعیت تہِ مُتعین گژٕھنۍ تِکیازِ مکٕکۍ قریش ٲسۍ نہٕ یہِ زٲنِتھ ژھۅپہٕ کٔرِتھ بِہِتھ زِ مسلمان کیا دراے مکہٕ منٛزٕ،بلکہ ییٚلہِ تِمو وُچھ زِ مسلمانن ہٕںٛز اکھ منظم جماعت چھےٚ مدیٖنس اندر جمع سپدان۔ تِمو لاجہِ اسلام کِس اتھ مرکزس پننِس طاقت کِس بل بوتس پیٚٹھ ِمِٹاونچہ تدبیٖرٕ سونچنہ۔ اوے اوس ضروری زِ مدیٖنس منٛز یِمہٕ یہوٗدۍ بٔستیہِ آسہٕ تِمن سٍتۍ یِہن پنٕنۍ سیٲسی تعلقات واضح طور متعین کرنہٕ تاکہ مکہٕ کٮ۪ن مُشرِکن ہٕندِ حملہٕ وِزِ سپدِہے یہِ اندازٕہ زِ یہوٗدۍ کٔمۍ سٕندِ طرفہٕ وۅتھن۔ چنانچہ مدیٖنس تہٕ بحر احمرس درمیان یِم قبیلہٕ بسان ٲسۍ،تِمن سٍتۍ آیہِ کتھ کرنہٕ۔ تِمو منٛزٕ ووٚن کینژھو زِ أسۍ روزو غٲر جٲنِب دار تہٕ کینژھو ووٚن زِ اگر مسلمانن پیٚٹھ کانہہ حملہٕ کرِ،أسۍ دِمو مسلمانن ساتھ۔ 


Book: ٲٹھِم باب: اسلٲمی دعوت أکِس نٔوِس دورس منٛز
Chapter: مُنافقین
Text:
  مدیٖنس منٛز یِمن نوٮ۪ن حالتن ہُند مقابلہٕ اسلٲمی تحریکس کرُن پٮ۪وان اوس،تِمو منٛزٕ اوس اکھ بوٚڈ مسلہٕ منافقن ہُند۔ یِم اگرچہ اسلٲمی دعوتس برحق مانان ٲسۍ مگر پننہِ ایمان چہ کمزوری کِنۍ ٲسۍ نہٕ یِم پنٕنۍ دنیٲوی تعلقات ترٲوِتھ ہٮ۪کان۔ تجارت ،زراعت یا رشتہٕ دٲری ہٕںٛز بٔندِشہِ آسہٕ یِمن اکثر اسلامٕکۍ تقاضہٕ پوٗرٕ کرنہٕ نِشہِ رُکاوان مگر وۅنۍ ٲسۍ مدیٖنس منٛز تِتھۍ کینہہ منٲفق تہِ اسلٲمی جماعتس منٛز ژامٕتۍ،یِم پٔزۍ پٲٹھۍ اسلامٕکۍ مُنکر ٲسۍ مگر محض فتنہٕ تُلنہٕ مۅکھہٕ ٲسۍ یِم مسلمانن سٍتۍ رلیمٕتۍ یا کینہہ ٲسۍ تِتھۍ تہِ یِم مجبوراً پانس مسلمان ونان ٲسۍ۔ یِہٕندۍ دِل ٲسۍ نہٕ اسلامس پیٚٹھ مطمعین مگر چونکہِ قبیلٕکۍ یا خاندانٕکۍ واریاہ لُکھ ٲسۍ مسلمان بنیمٕتۍ،لہٰذا ٲسۍ یِم تہِ مجبوراً مسلمان بنیمٕتۍ۔ سٍتۍ سٍتۍ ٲسۍ تِم موقعہٕ پرست لُکھ تہِ جماعتس منٛز ژامٕتۍ یِم اکہِ طرفہٕ مسلمانن ہٕندۍ سٲتھی بٔنِتھ پنٕنۍ دنیٲوی فٲیدٕہ ژھانڈان ٲسۍ تہٕ دویمہِ طرفہٕ ٲسۍ کافرن سٍتۍ تہِ ساز باز تھٲوِتھ۔ یِمن لُکن ہٕںٛز تدبیٖر ٲس یہِ زِ اگر اسلام تہٕ کُفرٕ کِس کشمکشس منٛز کانہہ غٲلِب سپدِ،سٲنۍ مفاد روزن محفوظ۔ 
  اسلٲمی تحریک خٲطرٕ بنییہِ یِم نٔرۍ سٔرٕپھ ﴿منافق﴾ کافی مشکلاتن ہٕندۍ بٲعث تہٕ یِمن سٍتۍ نِپٹُن ٲس نہٕ سہل کٲم۔ مدینہٕ چہ پوٗرٕ زندگی اندر کِتھہٕ پٲٹھۍ آو یِمن لُکن ہٕندٮ۪ن فِتنن ہُند مقابلہٕ کرنہٕ،امِچ ذکر ییہِ برونہہ کُن منٲسِب جاین پیٚٹھ کرنہٕ۔ یتھ موقعس پیٚٹھ ٲس ییٚمہِ کتھہِ ہٕںٛز سخت ضرورت زِ امہِ قسمٕکۍ منافق تہٕ اسلام چہ وتہِ منٛز سونچِتھ سمجِتھ قدم تھاون وٲلۍ مومن گژھن پرزناونہٕ یِنۍ تِکیازِ اسلٲمی تحریکس یِمن حالاتن ہُند مقابلہٕ وۅںۍ کرُن اوس تِمن منٛز ٲس وۅنۍ امہِ کتھہِ ہٕںٛز سخت ضرورت زِ یِم لُکھ وُنہِ تہِ پرانٮ۪ن تعصُباتن تہٕ غٲر اسلٲمی خیالاتن ہٕندۍ غلام ٲسۍ یا یِہٕندِس ایمانس اندر کُنہِ طرفہٕ کمزوری ٲس،تِم گژھن کنہِ پھلِکۍ پٲٹھۍ الگ گژٕھنۍ۔ 


Book: ٲٹھِم باب: اسلٲمی دعوت أکِس نٔوِس دورس منٛز
Chapter: قبلٕچ تبدیلی
Text:
  وُنیُستام اوس اسلامُک قبلہٕ بیت المقدس۔ مسلمان ٲسۍ اوٗرۍ کُن بُتھ کٔرِتھ نماز پران۔ بیت المقدسُک تعلق اوس یہودٮ۪ن سٍتۍ سٮ۪ٹھاہ قریب۔ یہوٗدۍ تہِ ٲسۍ اوٗرۍ کُن بُتھ کٔرِتھ نماز پران۔ یہِ چُھ شعبان6 ھ ہُند واقعہ زِ عٲنِ نماز ِ ہٕندِس حالتس منٛز سپُد قبلہٕ بدلاونُک حکم تہٕ وۅنۍ آو بیت المقدس بدلہٕ کعبہٕ مسلمانن ہُند قبلہٕ قرار دِنہٕ۔ 
   چنانچہ حضورؐو کوٚر نماز دورانٕے پنُن رۅخ بیت المقدسہٕ پیٚٹھہ کعبس کُن۔ یہِ واقعہ اوس اسلٲمی تحریک کِس تاریخس اندر سٮ۪ٹھاہ اہم۔ امہِ کہ اہمیتٕچ ذکر چھےٚ خدا تعالیٰ ہن یِمن لفظن منٛز کٔر مٕژ زِ  اسہِ یُس کعبہٕ تُہُند قبلہٕ بنوو،امیُک وجہ چُھ یہِ زِ یہِ سپُد معلوم زِ کُس چُھ پیغمبر سُند پٲرو کار تہٕ کُس چُھ پوٚت پھیٖرِتھ ژلن وول۔   ﴿البقرہ﴾۔ سٍتۍ سٍتۍ اوس یہِ امہِ کتھہِ ہُند تہِ اعلان زِ وُنیُستام یۅسہٕ اخلٲقی تہٕ ایمٲنی رہنمٲیی ہٕںٛز کٲم یہودٮ۪ن دِنہٕ آمٕژ ٲس،وۅنۍ چھِ یِم امہِ نِشہِ ہٹاونہٕ یِوان تِکیازِ یِمو کٔر نہٕ حق ادٲیی تہٕ نہ کٔرٕکھ امہِ نعمتٕچ قدر۔ یِہٕندِ بدلہٕ چھےٚ یہِ خدمت اُمتِ مسلمس حوالہٕ کرنہٕ یِوان تہٕ یہے اُمت دِیہِ یہِ فریضہٕ انجام۔ 
   امہِ واقعُک پیٚوو یہِ اثر زِ واریاہن تِمن لُکن ہُند پردٕہ گوو فاش یِہٕندٮ۪ن دِلن اندر ایمانن جاے ٲس نہٕ رٔٹمٕژ تہٕ تِمو کٔرحضورؐن ہٕندِس اتھ حرکتس پیٚٹھ سخت نکتہٕ چینی تہٕ یہِ گوو واضح زِ اسلٲمی جماعتس اندر کیا مقام چُھ یُہُند؟تہٕ یِتھہٕ پٲٹھۍ گٔیہِ وارِیاہ اڈٕ گٔر ۍمسلمان اسلٲمی جماعت نِشہِ الگ تہٕ واریاہس حدس تام گٔیہِ جماعت یِتھٮ۪و ناکارٕ لُکو نِشہِ پاک۔ 


Book: نٔوِم باب: اسلٲمی تحریکٕچ مدافعت
Chapter: اسلٲمی تحریکٕچ مدافعت
Text:
  مکس اندرییٚلہِ عقبہٕ نٲوۍ جایہِ مدین کٮ۪و کینژھو لُکو حضورؐ ہٕندِس دستِ مبارکس پیٚٹھ بیعت کٔرمٕژ ٲس تہٕ حضۅرؐ ہٕںدِس خدمتس منٛز ٲسٕکھ یہِ پیش کش  کٔر مٕژ زِ توٚہۍ تہٕ تُہٕندۍ سٲتھی أنِو حض مدینہٕ تشریف،تمہِ وقتہٕ اوس یہِ خطرٕہ برونہہ کُن آمُت زِ امہِ بعیتٕچ تہٕ پیش کش ہٕںٛز حیثیت ٲس مدینہٕ کٮ۪ن ہٕندِ طرفہٕ ساری عرب خٲطرٕ اکھ چلینج۔ چنانچہ بعیت کرن والٮ۪و منٛزٕ ٲسۍ أکۍ بُزرگ عباس بن عباد ہن کینہہ الفاظ پننٮ۪ن سٲتھِین ؤنمٕتۍ،یِم ازتام تاریخس اںدر محفوظ چھِ  توٚہۍ چھِو زانان زِ ییٚمِس شخصس سٍتۍ کتھ چیزس پیٚٹھ چھِ بیعت کران؟۔ ۔ ۔ ۔ توٚہۍ چھِو ییٚمۍ سٕندِس اتھس پیٚٹھ بیعت کٔرِتھ سٲرسٕے دنیاہس سٍتۍ لڑٲے موٚلۍ ہیٚوان،لہٰذا اگر تُہُند خیال یہِ آسہِ زِ ییٚلہِ تُہٕندۍ مال تبٲہی تہٕ تُہٕندۍ شریف لُکھ ہلاکتس منٛز پٮ۪ن،توٚہۍ کٔریوٗن یہِ دُشمنن حوالہٕ،تیٚلہِ چُھو بہتر أزۍ ترٲوِیون یہِ تِکیازِ خداے سُند قسم،یہِ چُھ دنیاہٕچ تہٕ ٲخرتٕچ رُسوٲیی تہٕ اگر تُہُند ارادٕہ یہِ چُھ یُس بلاوٕہ توٚہۍ ییٚمِس شخصس دِوان چِھو،سُہ کرِ پننہِ مال چہ تبٲہی تہٕ پننٮ۪ن شریف لُکن ہٕندِ ہلاکت باوجود پوٗرٕ،تیٚلہِ کٔرِو بے شک أمۍ سٕندِس اتھس تھپھ،تِکیازِ خداے سُند قسم یہِ چُھ دنیاہُک تہٕ ٲخرتُک رٕژر۔   اتھ موقعس پیٚٹھ اوس تمام وفدن بالاتفاق ووٚنمُت زِ  أسۍ چھِ أمۍ سٕندِ خٲطرٕ پنٕنۍ مال تبٲہی اندر تہٕ پنٕنۍ شریف لُکھ ہلاکتس منٛز تراونہٕ خٲطرٕ تیار۔   وۅںۍ اوس از سُہ وقت ووٚتمُت ییٚلہِ مدینہ کٮ۪ن لُکن ہٕندِس اتھ دعواہس کہؤٹ لگہِ ہے۔ 


Book: نٔوِم باب: اسلٲمی تحریکٕچ مدافعت
Chapter: قریشن ہٕنٛدِ خٲطرٕ خطرٕہ
Text:
  حضورؐ تہٕ  مسلمانن ہُند مدینہٕ واتنُک مطلب اوس یہِ زِ اسلامس اوس وۅنۍ اکھ ٹھِکانہٕ حٲصِل سپُدمُت تہٕ وۅنۍ اوس تِمو مسلمانو یِہٕںدِ صداقتُک،صبرُک تہٕ استقامتُک گرِ گرِ امتحان سپُدمُت اوس اکہِ منظم جماعتٕچ صوٗرت اختیار کٔرمٕژ۔ قریشن خٲطرٕہ اوس یہِ اکھ شدید خطرٕہ تہٕ وۅنۍ اوس تِمن صاف اتھہِ یِوان زِ اسلٲمی جماعتُک یِتھہٕ پٲٹھۍ منظم سپدُن چُھ دراصل یِہٕندِ جٲہِلی نظام خٲطرٕ موتُک ناد۔ امہِ علاوٕہ اوسُکھ بیاکھ اکھ سخت خطرٕہ ییٚمۍ بے قرار ٲسۍ کٔرمٕتۍ۔ مکہٕ کٮ۪ن لُکن ہٕندِ تجارتُک بوٚڈ دارمدار اوس یَمن تہٕ شام کِس تجارتس پیٚٹھ۔ شامس کُن یۅسہٕ تجارتی وتھ بحرِ احمر کہ بٹھہِ بٹھہِ گژھان ٲس مدینہٕ اوس اتھ وتہِ پیٚٹھ۔ مدینس منٛز مسلمانن ہُند طاقت ور بنُن اوس یہِ مطلب تھاوان زِ ملکِ شامس سٍتۍ قریشن ہٕندِ تجارتُک دارٕ مدارٕ چُھ یا تہِ مسلمانن سٍتۍ رٕتۍ تعلقات قٲیِم تھاونس پیٚٹھ یا ہیکہِ امہِ وتہِ تجارتُک مال صرف اتھ صوٗرتس منٛز گٔژِھتھ زِ مدینس اندر گژِھہ مسلمانن ہُند طاقت ماںڈٕ نہٕ یُن۔ یۅہے وجہ اوس زِ ہجرتہٕ برونہہ کرییہِ قریشو وارِیاہ کوٗشش زِ کُنہِ تہِ پٲٹھۍ گٔژھۍ نہٕ مسلمان مدینس منٛز جمع سپدٕنۍمگر ییٚلہِ یِہٕںٛز تدبیر ناکام گٔیہِ،وۅنۍ کوٚر یِمو طے زِ یِتھہٕ پٲٹھۍ تہِ ممکن سپدِ یہِ وۅتھوُن طاقت گژِھہ ہمیشہ خٲطرٕ دباونہٕ یُن۔ 


Book: نٔوِم باب: اسلٲمی تحریکٕچ مدافعت
Chapter: قریشن ہٕںٛز سٲزِش
Text:
  عبداللہ بن اُبی اوس مدینُک اکھ سردار۔ ہجرت برونہہ اوس مدینہٕ کٮ۪و لُکو فٲصلہٕ کوٚرمُت زِ أسۍ بناوون یہِ پنُن بادشاہ مگر ییٚلہِ مدینہٕ کٮ۪و لُکو اسلام قبول کرُن لوگ تہٕ مکہٕ پیٚٹھہٕ آے حضورؐ تہٕ مسلمان مدینس اندر،یہِ سکیٖم گٔیہِ ٹھپ کٔرِتھ بِہِتھ تہٕ عبداللہ بن ابی یس پیٚو اَرمانن ڈوٹھ۔ اتھ موقعس پیٚٹھ چھِ مکٕکۍ قریش أمِس خط لیٚکھان زِ؟  تۅہیہِ دِتُو سٲنِس أکِس نفرس اَتہِ پناہ،أسۍ چھِ خداے سُند قسم کھیٚوان،یا لٔڑِو توٚہۍ پانے أمِس سٍتۍ تہٕ کٔڑِیوٗن اتہِ،نتہٕ کرو أسۍ تۅہیہِ پیٚٹھ حملہٕ،تُہٕندۍ مرد کروکھ قتل تہٕ تُہٕںٛزٕ زنہِ بناووکھ لوںڈیہِ۔   یہِ خط بنیاو عبداللہ بن ابی سٕندِ خٲطرٕ وٲنٛجہِ دٲدِس رۅہنہِ ژیٚوٹ۔ مگر حضورؐ چھِ بروقت تٔمۍ سُند یہِ شر رُکاونہٕ خٲطرٕ تس سمجاوان زِ،  کیا ژٕ لڑکھہٕ پننٮ۪ن شُرٮ۪ن تہٕ باین سٍتۍ۔   چونکہ انصار ٲسۍ اکثر مسلمان بنیمٕتۍ،لہٰذا روٗد عبداللہ بن ابی مجبوٗری کِنۍ پتھ۔ 
   أتھۍ زمانس منٛز چُھ مدینُک رٔییس سعدبن معاذ مکہ گژھان عمرہ کرنہٕ خٲطرٕ۔ حرم کِس دروازس پیٚٹھ چُھس ابوجہل سمکھان۔ ابوجہل چُھس ونان زِ  توٚہۍ دِیِو سانٮ۪ن دین کٮ۪ن مۅرتدن﴿مسلمانن﴾ پناہ تہٕ أسۍدِمو تۅہیہِ اطمنان سان مکس طواف کرنہٕ؟اگر نہٕ ژٕ اُمیہ بن خلف سُند پوٚژھ آسہٕ ہکھ،ژٕ نیرہکھ نہٕ ییٚتہِ زِندٕہ واپس۔   یہِ بوٗزِتھ چُھس سعد جواب دِوان  خداے سُند قسم،اگر ژےٚ بہٕ امہِ چیزٕ نِشہِ پتھ روٚٹتھس،بہٕ رُکاوتھ ژٕ تمہِ چیزٕ نِشہِ یُس چانہِ خٲطرٕ امہِ کھۅتہٕ زیادٕہ اہمیت چُھ تھاوان،یعنے مدینہٕ کِنۍ تُہٕںٛز وتھ۔   یہِ اوس گویا امہِ کتھہِ ہُند اعلان زِ اگر قریشو کُنہِ قسمُک شرارت کوٚر تیٚلہِ پزِ تِمن زانُن زِ یۅسہٕ تجارتی وتھ مدینہٕ کِنۍ نیران چھےٚ سۅ گٔیہِ تِہٕندِ خٲطرٕ بند۔ 


Book: نٔوِم باب: اسلٲمی تحریکٕچ مدافعت
Chapter: قریشن پیٚٹھ دباو
Text:
  مسلمان تہٕ اسلٲمی تحریک مِٹاونہٕ خٲطرٕ یِم منصوبہٕ امہِ وقتہٕ قریش بناوان ٲسۍ تِمن پیش نظر ٲسۍ نہٕ مسلمانن نزدیک امہِ کھۅتہٕ بہتر صورت کانہہ زِ تِم کرہن قریشن مجبور تہٕ کرہن تِہٕںٛز وتھ بند۔ یِتھہٕ پٲٹھۍ اوس تِہٕندِس تجارتس پیٚٹھ تہِ دباو پیٚوان۔ گۅڈٕ تہِ آو وننہٕ زِ حضورو  اوس اتھ وتہِ پیٚٹھ بسن والٮ۪ن یہوٗدۍ قبیلن سٍتۍ مختلف قسمٕکۍ معاہدٕہ کٔرِتھ اطمنان حٲصِل کورمُت تہٕ کُنہِ کُنہِ ساتہٕ ٲسۍ مسلمانن ہٕندۍ لۅکٕٹۍ لۅکٕٹۍ دستہٕ قٲفلن دمکیہِ دِنہٕ خٲطرٕ سوزنہٕ یِوان۔ اگرچہ یِمو دستو ذریعہ کُنہِ قسمہٕ خون خرابہٕ سپُد نہٕ تہٕ نہ آو کانہہ قٲفلہٕ لوٗٹنہٕ مگر یِہٕندِ اور گژھنہٕ سٍتۍ آے قریش صاف پٲٹھۍ خبردار کرنہٕ زِ وۅنۍ یُس تہِ قدم تِم تُلن ،سُہ تُلِن یہِ سوٗنچِتھ زِ ہواہُک رۅخ کور کُن چُھ۔ اگر تِم مسلمانن تنگ کرن تِمن تہِ چُھ تیٚلہِ پننہِ تجارتی وتہِ نِشہِ اتھہٕ چھلُن۔ 


Book: نٔوِم باب: اسلٲمی تحریکٕچ مدافعت
Chapter: حضرمی سُند قتل
Text:
  اتھ دوران روٗدۍ  حضورؐ حالاتو نِشہِ برابر باخبر روزنٕچ کوشش کران تاکہ پے لگہِ زِ قریش کمہِ قسمٕکۍ منصوبہٕ چھِ بناوان۔ رجب 2ھ ہُک واقعہ چُھ زِ حضورو  سوٗز عبداللہ بن حجش باہ ﴿12﴾ نفر ہٮ۪تھ بطن نخلس کُن۔ یہِ جاے چھےٚ مکس تہٕ مدیٖنس منٛزباگ۔ حضورو  اوس عبداللہ ہس اکھ خط دِتھ فرموومُت زِ دۅیہِ دوٚہۍ پتہٕ کُھلٲوِزِ یہِ خط۔ حضرت عبداللہ چھِ حسبِ ارشاد خط مٕژراوان تہٕ اتھ چُھ آسان لیٚکھِتھ زِ  نخلہ چہ جایہِ کٔرِو قیام تہٕ قریشن ہٕندٮ۪ن حالاتن ہُند پے کٔرِتھ دِیِو اطلاع۔   اتفاق چُھ یہِ زِ امہِ ساتہٕ ٲسۍ قریشٕکۍ کینہہ نفر شام پیٚٹھہٕ تجارتی مال ہٮ۪تھ آمٕتۍ۔ حضرت عبداللہ چھِ یِم پیٚٹھ حملہٕ کران تہٕ یِمو منٛزٕ چُھ اکھ شخص عمر بن الحضرمی مارنہٕ یِوان،زٕ چھِ گرفتار کرنہٕ یِوان تہٕ مالِ غنیمت تہِ چُھ اتھہِ لگان۔ حضرت عبداللہ چُھ مدینہٕ وٲتِتھ یہِ واقعہ بیان کران تہٕ مالِ غنیمت چُھ حضورؐن ہٕندِس خدمتس منٛز پیش کران۔ حضورؐ چھِ ناراض گٔژِھتھ فرماوان زِ، مےٚ کتہِ اوسُے ژےٚ یہِ اِجازت دیُتمُت۔ تہٕ مالِ غنیمت قبول کرنہٕ نِشہِ چھِکھ انکار کران۔ 
  اتھ واقعس منٛز قتل سپدن وول تہٕ دۅشوے گرفتار سپدن وٲلۍ ٲسۍ بڑِ معزز خاندانٕکۍ نفر تہٕ أتھۍ بِنہس پیٚٹھ کٔرۍ أمۍ واقعہن قریش زیادٕ مشتعل تہٕ خونُک بدلہٕ ہیٚنٕچ اکھ بنیاد گٔیہِ قٲیِم۔ 


Book: نٔوِم باب: اسلٲمی تحریکٕچ مدافعت
Chapter: غزوہ بدر
Text:
  ماہِ شعبان2ھ ﴿فروری یا مارچ 622 عیسویس اندر آو قریشُک اکھ بوٚڈ قٲفلہٕ یتھ سٍتۍ تقریباً پنٛژھن ساسن اشرفین ہُند مال اوس شامہٕ پیٚٹھہٕ واپس یِوان تتھ علاقس نکھہٕ یُس مسلمانن ہندِس دٲیرس منٛز یِوان اوس۔  قٲفلس سٍتۍ ٲسۍ صرف ترٕہہ یا ژتجی محٲفظ تہٕ امہِ کتھہِ ہُند اوسُکھ ڈر زِ مدینس نکھہٕ وٲتِتھ ماکرن مسلمان حملہٕ۔ قٲفلُک سردار اوس ابو سُفیان۔ أمۍ کوٚر یہِ خطرٕ محسوس تہٕ اکھ نفر سوٗزُن مکہ تاکہ تورٕ واتہِ کانہہ مدد۔ مکس اندر وٲتِتھ تُل أمۍ شخصن شور زِ مسلمانو لوگ سٲنِس قٲفلس لوٗٹھ کرُن۔   جل جل دورِو تِمن مدتس۔   قٲفلس سٍتۍ یُس مال اوس تتھ سٍتۍ اوس واریاہن لُکن ہُند تعلق تہٕ امہِ پتہٕ بنیاو یہِ اکھ قومی مسلہٕ۔ چنانچہ اتھ نادس پیٚٹھ سپدییہِ قریشن ہٕندۍ بٔڑۍ بٔڑۍ لُکھ جمع تہٕ کوٚرُکھ جوشیٖلہٕ جوانن ہُند اکھ ساس فوج تیار۔ یہِ فوج دراو سٮ۪ٹھاہ جوشہٕ تہٕ شان وشوکت سان مکہٕ پیٚٹھہٕ تہٕ ارادٕہ اوسُس زِ وۅنۍ گژِھہ مسلمانن ہُند خٲتمہٕ سپدُن تاکہِ اکی ساتہٕ مۅکلہِ یہِ پریشٲنی۔ اکہِ طرفہٕ مال بچاونٕچ خٲہِش تہٕ دویمہِ پاسہٕ پرٲنۍ دُشمنی تہٕ تعصب۔ غرض یہِ زِ تِم دراے سٮ۪ٹھاہ دیوانگی سان تہٕ شانہٕ سان مدینس پیٚٹھ حملہٕ کرنہٕ خٲطرٕ۔ 


Book: نٔوِم باب: اسلٲمی تحریکٕچ مدافعت
Chapter: قریشن ہُند حملہٕ
Text:
  یپٲرۍ اوس حضورؐس تہِ یِمن حالاتن ہُند اطلاع واتان۔ حضورو  کوٚر محسوس زِ وۅنۍ آو سُہ وقت زِ اگر وُنہِ کٮ۪نس قریش پننٮ۪ن ارادن منٛز کامیاب سپٕدۍ تہٕ تِمو دبٲو مسلمانن ہٕںٛز نٔو جماعت،تیٚلہِ چُھ اسلٲمی تحریکُک پھاںٛپھلُن وارِیاہ مشکل تہٕ بنان چُھ اسلامٕچ آواز دبہِ ہمیشہٕ خٲطرٕ۔ وُنہِ ٲسۍ نہٕ مدینس منٛز زٕؤری تہِ آمتِس گٔمٕتۍ،مہاجر ٲسۍ پنُن سورُے کینہہ مکس منٛز ترٲوِتھ آمٕتۍ تہِ یِم بِچٲرۍ ٲسۍ چٔھنی تہٕ چٔھتی۔ انصار ٲسۍ لڑایہِ ہٕندِس معاملس منٛز نا تجربہٕ کار۔ یہودٮ۪ن ہٕندۍ وارِیاہ قبیلہٕ تہِ ٲسۍ مُخالفتس پیٚٹھ آمادٕہ۔ مدیٖنس منٛز ٲس منافقن تہٕ مشرِکن ہٕںٛز موجودگی خۅد اکھ بوٚڈ مسلہٕ۔ یِتھٮ۪ن حالاتن منٛز اوس امہِ کتھہِ ہُند اندیشہِ زِ اگر قریشو حملہٕ کوٚر تہٕ بنان چُھ زِ مسلمانن ہٕںٛز امہِ لۅکچہِ جمٲعژ ہُند خٲتمہٕ گژِھہ تہٕ ہرگاہ تِم حملہٕ تہِ کرن نہٕ بلکہ نِن پننہِ زورٕ قٲفلہٕ بچٲوِتھ ۔ تیٚلہِ تہِ ژلہِ مسلمانن تِتھہٕ پٲٹھۍ پھۅکھ نیٖرِتھ زِ أندۍ پٔکۍ یِم قبیلہٕ روزان چھِ تِم تہِ گژھن مسلمانن پیٚٹھ زور تہٕ قریشن ہٕندٮ۪ن اشارن پیٚٹھ کرن مسلمانن پریشان۔ یپٲرۍ کڑن مدینٕکۍ یہوٗدۍ ، منافق تہٕ مُشرِک تہِ کلہٕ تہٕ مسلمانن ہُند زِندٕہ روزُن گژِھہ محال۔ اوے کوٚر حضورو  فٲصلہٕ زِ وُنہِ کٮ۪نس یِکینژھاہ طاقت دستیاب چُھ سُہ ہٮ۪تھ نیٖرو مٲدانس اندر تہٕ یہِ فٲصلہٕ سپدِ زِ زِندٕہ روزنُک حق کس چُھ تہٕ کس چُھنہٕ۔ 


Book: نٔوِم باب: اسلٲمی تحریکٕچ مدافعت
Chapter: مسلمانن ہٕںٛز تیٲری
Text:
  یہِ فٲصلہٕ کرنہٕ پتہٕ چھِ حضورؐ مہاجرن تہٕ انصارن جمع کران تہٕ پوٗرٕ حالات چھِ یِمن برونہہ کنہِ صاف پٲٹھۍ تھاوان زِ اکہِ پاسہٕ چُھ مدینہٕ کِس شُمالس کُن تجٲرتی قٲفلہٕ تہٕ دویمہِ پاسہٕ چُھ جنوبس کُن قریشن ہُند لشکر پکان۔ خداے سُند وعدٕہ چُھ زِ یِمو دۅشوٕیو منٛزٕ میلٮ۪و تۅہیہِ اکھ۔ ؤنۍ تو توٚہۍ کور کُن نیٖرِو۔ ؟وارِیاہ صحابی چھِ درجواب ونان زِ قٲفلس پیٚٹھ کرو حملہٕ مگر حضورؐن ہںٛزن نظرن برونہہ کنہِ اوس بدلٕے کیا تام،اوے چھِ حضورؐ بیٚیہِ سوال دۅہراوان۔ اتھ پیٚٹھ چھِ مہاجر صحابی مقداد بن عمرو تھوٚد ؤتھِتھ فرماوان،  یا رسول اللہؐ! یور کُن حض تۅہیہِ پنُن ربّ حکُم دِوان چُھو،توٗرۍ کُن پٔکِو حض،أسۍ چھِ تۅہیہِ سٍتۍ۔ أسۍ چھِنہٕ بنی اسرٲییل کٮ۪ن ہٕندۍ پٲٹھۍ یہِ ونن وٲلۍ زِ   گژھ ژٕ تہٕ چون خدا دۅشوے لٔڑِو،أسۍ چھِ ییٚتہِ نس بِہِتھ۔   مگر اتھ مسلس منٛز ٲس ٲخری راے قٲیِم کرنہٕ برونہہ انصارن ہٕںٛز راے معلوم کرٕنۍ ضروری، امہِ موجوب چھِ حضورؐ یِمن لُکن براہِ راست مُخٲطب سپدِتھ پنُن سوال دۅہراوان۔ اتھ پیٚٹھ چھِ حضرت سعدبن معاذ فرماوان   یا رسول اللہؐ! اسہِ چُھ تۅہیہِ پیٚٹھ ایمان اوٚنمُت،تُہُند تصدیق چُھ کوٚرمُت امہِ کتھہِ ہٕںٛز گوٲہی چھےٚ دِژ مٕژ زِ یِکینژھاہ توٚہۍ ہٮ۪تھ چھِو آمٕتۍ تہِ چُھ حق،تُہٕندِ اطاعتُک عہد چُھ کوٚرمُت۔ پس اے خداے سٕندِ رسولہٕؐ! تۅہیہِ یِکینژھاہ ارادٕہ فرموومُت چُھو،سُہ کٔرِو پوٗرٕ۔ قسم چُھ تس ذاتہٕ سُند ییٚمۍ توٚہۍ حق ہٮ۪تھ سوٗزمٕتۍ چھِنو زِ اگر توٚہۍ اسہِ سمندرس تام نِیو تہٕ اتھ اندر ؤسِو،أسۍ تہِ لگاوو تۅہیہِ سٍتۍ وۅٹھ تہٕ اسہِ منٛز روزِنہٕ اکھ تہِ پتھ۔ أسۍ روزو جنگس منٛز ثٲبِت قدم،مقابلس منٛز ہاوو پٔزجاں نثٲری تہٕ یہِ کتھ چھنہٕ دوٗر زِ خداے ہاویو تۅہیہِ سانہِ سٍتۍ تِکینژھاہ یتھ وُچھِتھ تُہٕنزن چشمانِ مبارکن شہجار پیٚیہِ۔ پس خداے سٕندِس بروسس پیٚٹھ نِیو اسہِ پانس سٍتۍ۔   
   یِمو تقریرو پتہٕ سپُد فٲصلہٕ زِ قٲفلہٕ بجاے پزِ لشکر کہ مقابلہٕ خٲطرٕ نیرُن،مگر یہِ فٲصلہٕ اوس نہٕ کانہہ معمولی فٲصلہٕ کینہہ۔ مسلمانن ہٕںٛز جماعت ٲس قریشن ہٕندِ مقابلہٕ وارِیاہ کمزور۔ یِم لڑایہِ قٲبِل ٲسۍ،تِم ٲسۍ ترٚییہِ ہتہِ کھۅتہٕ زیادے پہن، یِمو منٛزٕ دۅن ترٚٮ۪ن گُرۍ ٲسۍ تہٕ ووٗںٹ تہِ ٲسۍ نہٕ ستتھہٕ ﴿70﴾ کھۅتہٕ زیادٕہ کینہہ۔ لڑایہِ ہُند سامانہٕ اوس نہٕ کٲفی کینہہ،صرف آسہ شیٹھن نفرن زِرہ۔ اوے ٲسۍ مسلمانو منٛزٕ کینژھو لُکو ورٲے باقٕے لُکھ کھۅژان تہٕ تِمن اوس باسان زِ زنتہِ چھِ أسۍ زٲنِتھ مٲنِتھ موت کِس ٲسس منٛز گژھان۔ ﴿سورہ انفالٕکۍ یِم آیات چھِ یۅہے نقشہٕ پیش کران۔﴾
  کِمَا  اَخرَجَکَ  رَبّکَ  مِن۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔وَلَو  کَرِہَ  المُجرِمُون
    یِتھہٕ پٲٹھۍ ﴿اے نبی!﴾ چٲنۍ ربن ژٕ پننہِ گرِ حق سان کوٚڈنکھ تہٕ مومنن اندر اوس أکِس کھیٚجہِ یہِ سخت ناگوار۔ تِم ٲسۍ اتھ حق کِس معاملس منٛز ژےٚ سٍتۍ ہر کران،حلانکہ یہِ اوس نٔنۍ پٲٹھۍ ظٲہِر سپُدمُت۔ تِہُند حال اوس یہِ زِ زنتہِ تِم موت وُچھان ٲسۍ تہٕ تِم ٲسۍ موتس کُن پکناونہٕ یِوان۔  یا دکٔرِو سۅ گٔر، ییٚلہِ خداے تۅہیہِ سٍتۍ وعدٕہ اوس کران ِ دۅشوٕیو کھیٚجو منٛزٕ میلٮ۪و تۅہیہِ اکھ کھیٚج۔ توٚہۍ ٲسِو یژھان زِ اسہِ گژِھہ کمزور کھیٚج حٲصِل گژٕھنۍ،مگر خداے سُند اوس یہِ ارادٕہ سُہ ہاوِ پننٮ۪و ارشادو سٍتۍ زِ حق چُھ حق تہٕ کٲفرن ژٹہِ موٗل تاکہِ حق روزِ حق بٔنِتھ تہٕ بٲطِل روزِ بٲطِل۔ یہِ کتھ گٔژھۍ تن مُجرمن کٲژاہ ناگوار۔   سورہ انفال رکوع ﴿1﴾ پیٚٹھہٕ ﴿9﴾۔ 


Book: نٔوِم باب: اسلٲمی تحریکٕچ مدافعت
Chapter: مدیٖنہٕ پیٚٹھہٕ مسلمانن ہُند جنگس نیرُن
Text:
  سازٕوسامان نہٕ آسنہٕ باوجود دراے حضور 16 رمضان 6ھ خداے سٕندِ س بروسس پیٚٹھ 300 مسلمان ہٮ۪تھ مدیٖنہٕ پیٚٹھہٕ تہٕ تِمو رٔٹ سیٚود جنوب مغربٕچ وتھ یپٲرۍ قریشُک لشکر یِوان اوس۔ 16رمضان چھِ بدرس نکھہٕ واتان۔ بدر چُھ اکہِ گامُک ناو یُس مدینہٕ پیٚٹھہٕ جنوب مغربس کُن تقریباً﴿80﴾ میٖل دور چُھ۔ یور وٲتِتھ چُھ پے لگان زِ قریشن ہُند لشکر چُھ وٲدی ہٕندِس دویمِس کوٗنس تام ووتمُت۔ لہٰذا آو حضورؐن ہندِ حُکمہٕ ییٚتھۍ جایہٕ پڑاو تراونہٕ۔ 
  یپٲرۍ اوس قریشن ہُند حال یہِ زِ تِم ٲسۍ سٮ۪ٹھاہ جنگی سازو سامان ہٮ۪تھ درامٕتۍ۔ اکھ ساس کھۅتہٕ زیادٕہ سپاہ ٲسۍ تہٕ الہٕ پلہٕ﴿100﴾ سردار تہِ ٲسۍ یِمن سٍتۍ۔ سِپہن خٲطرٕ اوس رسدِ ہُند تہِ خاص انتظام۔ عتبہ بن ربعیہ چُھ فوجُک سپاہ سالار آسان۔ بدرٕچہ جایہِ وٲتِتھ لوٚگ قریش کِس لشکرس تہِ پے زِ تِہُند تجارتی قٲفلہٕ چُھ مسلمانن ہٕندِ دٲیرٕہ نٮ۪بر۔ اتھ پیٚٹھ چھِ زہرہ تہٕ عدی نٲوۍ قبیلن ہٕندۍ سردار ونان زِ   وۅںۍ چُھنہٕ ضروری لڑُن کینہہ۔   مگر ابوجہل چُھکھ نہٕ مانان۔ زہرہ تہٕ عدی نٲوۍ قبیلٕکۍ لُکھ چھِ أتھۍ بِنہس پیٚٹھ واپس نیران تہٕ باقٕے فوج چُھ برونہہ پکان۔ 


Book: نٔوِم باب: اسلٲمی تحریکٕچ مدافعت
Chapter: لڑایہِ ہُند مٲدان
Text:
  لڑایہِ مٲدان کِس یتھ حصس پیٚٹھ قریش قٲبِض ٲسۍ سُہ اوس موقعہ کہ لحاظہٕ زیادٕہ بہتر تہٕ اتھ جایہِ اوس پۅختہٕ زمین،وٕں گوو یتھ جایہِ مسلمانو پڑاو تروومُت اوس سُہ زمین اوس سیٚکیُل تہٕ سِپہن ہٕندۍ کھۅر ٲسۍ اتھ منٛز سَنان۔ راتس کوٚر سِپہو آرام مگر حضورؐ روٗدۍ رٲتۍ راتس دعا منگان تہٕ ﴿17﴾ رمضان فرمووُکھ فجر نمازِ پتہٕ جہادس متعلق واعظ۔ جنگہٕ کٮ۪و اصولو مطٲبق کٔرِکھ فوجٕکۍ صفہٕ درُست۔ روزٕہ آسہٕ امی ؤریہِ فرض گٔمژٕ تہٕ یہِ ٲس اکھ عجیب آزمٲیِش زِ مسلمانن پیٚوو گۅڈنِکۍ سٕے رمضانس اندر پانس کھۅتہٕ ترٚے گۅںہٕ زیادٕہ فوجکِس مقابلس منٛز جنگہٕ خٲطرٕ تیار سپدُن۔ أتھۍ راتس منٛز چھےٚ زٕ کتھہٕ تِژٕھہ سپدان یِمہٕ خداے سٕندِ فضلُک اظہار آسہٕ۔ اکھ یہِ زِ مسلمانن آیہِ سکوٗنٕچ نِندٕر تہٕ صبحس ؤتھۍ تِم تازٕہ۔ دۅیِم پیٚوو امہِ رٲژ روٗد۔ روٗد پیٚنہٕ سٍتۍ گوو سُہ زمین دوٚر یُس سیٚکیُل اوس تہٕ مسلمانن خٲطرٕ بنیاو مٲدان وارِیاہ جان۔ اتھ برخلاف ؤژھ تتھ حِصس رب یتھ پیٚٹھ قریشُک لشکر اوس تہٕ تِہٕندۍ کھۅر لٔگۍ سننہِ۔ مسلمانن سمیاوو دۅبن منٛز آب،ییٚمہِ سٍتۍ تِمو غسل تہٕ وضو کوٚر۔ دِلُک خوف تہٕ ڈر سپدُکھ دوٗر تہٕ مسلمان سپٕدۍ پوٗرٕ اطمنان سان مقابلہٕ خٲطرٕ تیار۔ 


Book: نٔوِم باب: اسلٲمی تحریکٕچ مدافعت
Chapter: جنگُک ابتدا
Text:
  ییٚمہِ ساتہٕ دۅشوے لشکر اکھ أکِس مقابلہٕ ٲسۍ، اکھ عجیب منظر اوس۔ اکہِ پاسہٕ ٲسۍ خدایس پیٚٹھ ایمان تھاون وٲلۍ تہٕ تس ورٲے دویمِس کانسہِ ہٕںٛز بندگی تہٕ فرمانبردٲری نہ کرن وٲلۍ 313 مسلمان،یِمن لڑایہِ ہُند سامانہٕ تہِ اوس نہٕ ٹھیک پٲٹھۍ تہٕ دویمہِ پاسہٕ اوس سازوسامان سٍتۍ پٲرِتھ اکھ ساس کھۅتہٕ زیادٕہ کٲفرن ہُند لشکر۔ یِم یہِ فٲصلہٕ کٔرِتھ آمٕتۍ ٲسۍ زِ توحیدٕچ یہِ آواز دباوون ہمیشہ خٲطرٕ۔ اتھ موقعس پیٚٹھ چھِ حضورؐ خدایس برونہہ کنہِ پنٕنۍ دستِ مبارک وَہراوان تہٕ سٮ۪ٹھاہ عٲجزی سان تہٕ انکسٲری سان چھِ دعا فرماوان زِ   اے اللہ ! یِم چھِ قریش ،پننہِ غروٗرُک سامانہٕ ہٮ۪تھ چھِ آمٕتۍ تاکہ یِم کرن چٲنِس رسولس اپُزیور ثٲبِت۔ اے اللہ ! بس یِیِن چون سُہ مدد ییٚمیُک وعدٕہ ژےٚ مےٚ سٍتۍ کوٚرمُت چُھے۔ اے اللہ ! اگر یہِ لۅکٕٹ جماعت ہلاک سپٕز تیٚلہِ سپدِنہٕ روے زمینس پیٚٹھ کُنہِ جایہِ چٲنۍ عبادت۔   اتھ جنگس منٛز اوس سارِوٕے کھۅتہٕ زیادٕہ امتحان مہاجرن۔ یِمن ٲسۍ پنٕنۍ بٲے،نیٚچِوۍ تہٕ رشتہٕ دار مقابلس منٛز۔ کٲنسہِ اوس مول،کٲنسہِ اوس نیٚچُو،کٲنسہِ اوس پیٚتٕر،کٲنسہِ اوس مام تہٕ کٲنسہِ اوس بوے تلوارِ ہٕندِس زدس منٛز تہٕ یِمن ٲسۍ پننٮ۪و اتھو پنٕنۍ جگر کھٲنٹۍ کتراوٕنۍ۔ اتھ سخت امتحانس منٛز ہیٚکہن تِمے لُکھ دٔرِتھ یِمو پٔزۍ پٲٹھۍ خدایس سٍتۍ عہد کوٚرمُت اوس زِ یِم رشتہٕ تٔمۍ جوٗرمٕتۍ چھِ،یِم جورون تِمے تہٕ یِم رشتہٕ تٔمۍ ژٹنُک حُکم چُھ دیُتمُت تِم ژٹن،تِم کونہٕ آسن کٲتیاہ تہِ ٹٲٹھۍ،وٕں گوو انصارن تہِ اوس نہٕ امتحان کم سخت کینہہ۔ وُنیُستام اوس عربٕ کٮ۪ن کُفارن تہٕ مکہٕ کٮ۪ن مُشرِکن ہٕںٛزن نظرن منٛز یِہُند   جُرم  بس یُتُے زِ یِمو اوس تِہٕندٮ۪ن دُشمنن یعنے مسلمانن پناہ دیُتمُت۔  مگر وۅنۍ ٲسۍ یِم نَنہِ وانہٕ اسلامس مدد کرنہٕ خٲطرٕ کُفارن سٍتۍ جنگ کرنہِ درامٕتۍ۔ امیُک مطلب اوس یہِ زِ تِمو بنوو سورُے عرب مدینہٕ چہ بٔستی ہُند دُشمن۔ حالانکہ مدینٕچ آبٲدی ٲس نہٕ اکہِ ساسہٕ کھۅتہٕ زیادٕہ کینہہ۔ یہِ ہمت ہیٚکہن تِمے لُکھ کٔرِتھ یِہٕندٮ۪ن دِلن منٛز اللہ تعالیٰ تہٕ تٔمۍ سٕندِس رسول سُند بیٚیہِ ٲخرتُک ایمان بسیومُت آسہِ ہے۔ نتہٕ کتہِ چُھ ممکن زِکانہہ تراوِ پنُن مال جاداد تہٕ پنٕنۍ شُرۍ بٲژ ساری عرب چہ دُشمنی منٛز۔ 


Book: نٔوِم باب: اسلٲمی تحریکٕچ مدافعت
Chapter: قریشن ہُند شکست
Text:
  ایمانُک چُھ یۅہے سُہ مقام یُس حٲصِل سپدنہٕ پتہٕ خداے سُند مدد چُھ یِوان،تہٕ ضرور چُھ یِوان۔ چنانچہ بدرٕکِس مٲدانس منٛز تہِ کوٚر اللہ تعالہٰن یِمن کمزور ﴿313﴾ مسلمانن مدد تہٕ تِہٕندِس مقابلس منٛز سپُد اکھ ساس کھۅتہٕ زیادٕہ لشکرس تیُتھ شکست زنتہِ قریشن مۅکلییہِ سٲرِی زور۔ اتھ جنگس منٛز موٗدۍ قریشن ہٕندۍ﴿70﴾نفر تہٕ امی حسابہٕ سپٕدۍ قٲد۔ یِمن مارٕ گژھن والٮ۪ن منٛز گٔیہِ تِہٕندۍ بٔڑۍ بٔڑۍ سردار تقریباً سٲری ختم۔ یِمن منٛز چُھ شیبہ،عتبہ،ابوجہل،رفعہ،عاص،امیہ وغٲرٕ خاص پٲٹھۍ قٲبلِ ذکر۔ یِہِندِ مرنہٕ پُھٹ قریشن کمبر۔ مسلمانو منٛزٕ سپٕدۍ شےٚ مہاجر تہٕ ٲٹھ انصار شہید۔ 
  جنگس منٛز یِم قٲد کرنہٕ آے،تِم آے زٕ زٕ ژور ژور صحابن منٛز بٲگراونہٕ۔ تہٕ ہدایت آکھ دِنہٕ زِ یِمن سٍتۍ گژِھہ رُت سلوک کرنہٕ یُن۔ چنانچہ صحابہٕ صٲبو تھٲوۍ یِم تِتھہٕ پٲٹھۍ آرام سان زِ واریاہن موقعن پیٚٹھ پیٚووکھ پانہٕ تکلیف تُلُن مگر یِمن واتنووُکھ نہٕ تکلیف۔ أمۍ رٕتۍ سلوکن کٔرۍ یِہٕندۍ دِل اسلام خٲطرٕ نرم تہٕ یہے ٲس تحریکٕچ سارِوٕے کھۅتہٕ بٔڑکامیٲبی۔ کینہہ کال گٔژِھتھ چھِ یِمو منٛزٕ وارِیاہ فِدیہ ﴿معاوضہٕ﴾ دِتھ رِہا سپدان۔ یِم غریب ٲسۍ لیٚکُھن پرُن ٲسۍ زانان تِم آے اتھ شرطس پیٚٹھ ییٚلہٕ تراونہٕ زِ تِم ہیٚچھناون دہن دہن شُرٮ۪ن پرُن تہٕ لیٚکُھن۔ 


Book: نٔوِم باب: اسلٲمی تحریکٕچ مدافعت
Chapter: جنگِ بدرٕکۍ نٔتیٖجہٕ تہٕ اثرات
Text:
  بدرٕچ لڑٲےٲس پننٮ۪و نتیجو تہٕ اثراتو لحاظہٕ سٮ۪ٹھاہ اہم۔ یہِ لڑٲے ٲس دراصل خداے سٕندِ عذابُک گۅڈنیُک قسط یُس اسلامٕچ دعوت قبول نہ کرنہٕ کہ سزاہ رٔنگۍ مکہ کٮ۪ن کٲفرن تقدیرس اوس۔ امہِ لڑایہِ کوٚر یہِ ظٲہِر زِ اسلامس تہٕ کُفرس منٛز کس چُھ دراصل زِندٕہ روزنُک حق تہٕ آیندٕہ حالاتن ہُند رۅخ کیا ہیٚکہِ ٲسِتھ؟امہِ اعتبارٕ چُھ اسلٲمی تحریکُک یہِ گۅڈنیُک معرکہٕ اکھ عظیم الشان معرکہٕ ماننہٕ یِوان۔ قرآن پاک کِس سورہ انفالس اندر چُھ اتھ معرکس پیٚٹھ تفصیلی تبصرہ کرنہٕ آمُت مگر یہِ تبصرہ چُھ تِمو تمام تبصرو نِشہِ بالکل مختلف یِم دُنیٲوی بادشاہ تہٕ جنرل کانہہ لڑٲے زیننہٕ پتہٕ عام طور کران چھِ۔ 
  امہِ تبصرٕکۍ خصوصیات چھِ تِتھۍ زِ یِمن پیٚٹھ چھےٚ تفصیل سان نظر تراوٕنۍضروری۔ امہِ سٍتۍ چھےٚ اسلٲمی تحریک کِس مِزاجس تہٕ مسلمانن ہٕندِس تربیت کِس پروگرامس پیٚٹھ روشنی پٮ۪وان۔ 


Book: نٔوِم باب: اسلٲمی تحریکٕچ مدافعت
Chapter: جنگ بدرس پیٚٹھ تبصرٕہ تہٕ مومنن خٲطرٕ تربیت
Text:
  ﴿1﴾۔ یِتھہٕ پٲٹھۍ زن گۅڈٕ آو وننہٕ،اسلام برونہہ اوس عرب کٮ۪ن لُکن ہُند خۅش کروُن مشغلہٕ جنگ۔ جنگس منٛز یُس مال﴿مالِ غنیمت﴾ اتھہِ اوس لگان،اتھ سٍتۍ ٲسۍ یِمن سخ دلچسپی تہٕ کُنہِ کُنہِ ساتہٕ ٲس مالٕچ یہے کٔشش لڑایہِ ہُند وجہ تہِ بنان۔ وٕں گوو اسلام چہ نظرِ منٛز اوس جنگُک مقصد مال ودولت کھۅتہٕ تہِ تھوٚد تہٕ یہِ مقصد اوس دِلن منٛز بیٚہناوُن تہِ ضروری۔ بدرٕچ لڑٲے چھےٚ سۅ گۅڈنِچ لڑٲے یتھ اندر مسلمانن تہِ امتحان پیٚوو دیُن زِ کیا یِہٕندٮ۪ن دِلن منٛز چھا اسلٲمی جنگٕکۍ اصول تہٕ اخلاق پوٗرٕ پٲٹھۍ بیٖٹھۍ مٕتۍ کِنہٕ وُنہِ چُھ یِہٕندٮ۪ن دِلن منٛز غٲر اسلٲمی لڑاین ہُند تصوُر کُنہِ نتہٕ کُنہِ درجس منٛز موجود۔ 
   بدرچہ لڑایہِ اندر یِہٕندٮ۪ن اتھن منٛز کٲفرن ہُند مال آو۔ تِمو زون پننہِ پرانہِ طریقے زِ یہِ چھےٚ سٲنۍ مِلکیت تہٕ یِم کٲفرن پتہٕ دورنس یا حضورؐن ہندِس حفاظت کرنس منٛز  مصروف روٗدۍ،تِمن میوٗل نہٕ کِہِنۍ۔ یِتھہٕ پٲٹھۍ لٔج پانہٕ وٲنۍ یہے بدمزگی ہِش پٲدٕ سپدٕنہِ۔ یۅہے موقعہ اوس زِ اسلٲمی تحریک کٮ۪ن دٲعین ییہِ ہے تربیت کرنہٕ۔ چنانچہ یِمن آو صاف پٲٹھۍ وننہٕ زِ مالِ غنیمت چُھنہٕ دراصل جنگُک بدلہٕ کینہہ۔ یہِ زٲنِو   انفال  یعنی مٲلکہٕ سٕندِ طرفہٕ عطیہ تہٕ انعام، یُس اصل اُجرت علاوٕ دِنہٕ چُھ یِوان۔  خداے سٕںٛزِ وتہِ اندر جنگ کرنُک اصلی بدلہٕ چُھ سُہ یُس خدا تعالیٰ ٲخرتس منٛز عطا کرِ۔ ییٚتہِ یِکینژھامیلان چُھ،سُہ چُھنہِ کٲنسہِ ہُند حق بلکہ چھےٚ یہِ خداے سٕںٛز ہُریمانہٕ بخشِش۔ لہٰذا چُھنہٕ امہِ بخششہِ ہُند حق دار آسنُک سوالٕے پٲدٕ سپدان بلکہ یہِ سورُے چُھ خدایس تہٕ خداے سٕندِس رسولؐن ہُند۔ سُہ یِتھہٕ پٲٹھۍ ییٚژِھہ تِتھہٕ پٲٹھۍ بٲگراوِ۔  چنانچہ برونہہ پٔکِتھ چُھ امہِ کہ بٲگراونُک اصول تہِ یِوان وننہ۔ یِتھہٕ پٲٹھۍ آو جنگ کِس سلسلس منٛز اکھ سٮ۪ٹھاہ بوٚڈ اخلٲقی اصلاح کرنہٕ۔ مسلمانن آو ہمیشہ خٲطرٕ وننہٕ زِ مسلمان چُھنہٕ دنیاہُک فٲیدٕہ  حٲصِل کرنہٕ خٲطرٕ زانہہ تہِ تلوار تُلان بلکہ چُھ سُہ دنیاہُک اخلٲقی بِگرُن ٹھیک کرنہٕ خٲطرٕ تہٕ خداے سٕندۍ بندٕہ غیرُاللہ ہن ہٕںٛز بندگی نِشہِ آزاد کرنہٕ خٲطرٕ مجبوراً امہِ طاقتُک استعمال کران۔ سُہ ییٚلہِ وُچھان چُھ زِ مُخٲلف طاقت چھِ یہِ آواز دباونہٕ خٲطرٕ طاقتُک استعمال کرنس پیٚٹھ تیار سپدان تہٕ تِمو چُھ دعوت تہٕ تبلیغ کہ ذریعہ اصلاح ناممکن بنوومُت۔ اوے گژِھہ مسلمان سٕںٛز نظر ہمیشہ تتھ اصلاحس پیٚٹھ روزٕنۍ ییٚمِچ ذمہٕ دٲری أمۍ رٔٹمٕژ چھےٚ،نہ کہ تِمن مٲدی فٲیدن پیٚٹھ یِم یہِ مقصد حٲصِل کرنٕچہ کوٗششہِ منٛز حٲصِل سپدان چھِ۔ 
  ﴿2﴾۔ اسلٲمی نظامس منٛز گژِھہ حُکمس اطاعت کرنٕچ اہمیت تَژٕھے سمجِنۍ،یِژھ اہمیت جسمس منٛز رُوحس چھےٚ۔ اوے آو بار بار أچھ وٹِتھ اطاعت کرنس پیٚٹھ دِل آمادٕہ کرنہٕ خٲطرٕ توجہ دِنہٕ۔ چنانچہ اتھ جنگ کِس موقعس پیٚٹھ آو مالِ غنیمت کِس سلسلس منٛز سارِوٕے برونہہ مکمل اطاعتُک مطالبہٕ کرنہٕ تہٕ وننہٕ آو زِ یہِ سورُے چُھ خدایس تہٕ خداے سٕندِس رسول سُند۔ اتھ متعلق یکینژھاہ تِم فٲصلہٕ کرن تتھ پیٚٹھ پزِ سارِنٕے دِلن رٲضۍ سپدُن۔ 
  ﴿3﴾۔ عام تحریکن ہُند مزاج چُھ یہِ آسان زِ تِمہٕ چھےٚ پننٮ۪ن پٲرو کارن تہٕ کارکُنن ہٕندۍ دِل رنٛزناونہٕ مۅکھہٕ تِہِںدٮ۪ن کارنامن ہُند ذکر کران۔ تہٕ یِتھہٕ پٲٹھۍ چُھ شہرت تہٕ ناماوٲری حٲصِل کرنُک جزبہٕ وۅتلٲوِتھ لُکن ایٖثارٕ تہٕ قربٲنیو خٲطرٕ تیار کران۔ چنانچہ بٔڑۍ معرکہٕ تہٕ بٔڑۍ کارنامہٕ انجام دِنہٕ پتہٕ چھِ جانبازن تہٕ کارکُنن خطابات تہٕ تمغہٕ دِنہٕ یِوان۔ انعام چھِ تقسیم کرنہٕ یِوان تہٕ رنگہٕ رنگہٕ چھےٚ تِمن حوصلہٕ افزٲیی کرنہٕ یِوان۔ وجہ چُھ آسان زِ تِم گژھن پننہِ کار گُزٲری ہُند معاوضہٕ رٔٹِتھ خۅش تہٕ آیِندٕہ خٲطرٕ ہاون زیادٕہ جاں نثٲری تہٕ کارکردگی۔ بیٚیہِ سپدِ باقٕے لُکن ہٕندٮ۪ن دِلن منٛز یِہٕندی پٲٹھۍ تھوٚد مقام حٲصِل کرنُک طمع پٲدٕہ۔ اسلٲمی تحریکُک مِزاج چُھ اتھ برخلاف۔ امہِ باوجود زِ﴿313﴾سِپہو ہارنوساسن نفرن پیٚٹھ مشتمل اکھ بوٚڈ بارٕ لشکر۔ مگر یِمن آو وننہٕ زِ یِم مہ سمجِن اتھ پنٕنۍبہادُری تہٕ پنٕنۍ کار گُزٲری۔ یہِ اوس محض اللہ تعالیٰ سُند فضل۔ تٔمۍ سٕندِ رحمتُک تہٕ فضلُک اوس یہِ نتیجہ زَ تٔمۍ ژلرٲوۍ پنٕنۍ دُشمن۔ مسلمانن پزِ نہٕ پننٮ۪ن وسٲیلن تہٕ طاقتس پیٚٹھ بھروسہٕ کرُن۔ یِہُند اصل طاقت چُھ یہِ زِ یِم تھٲوِن خدایس پیٚٹھ بھروسہٕ تہٕ ہمیشہ ؤسِن تٔمۍ سٕندِ فضل کہ سہارہ مٲدانس منٛز۔ عٲنِ لڑایہِ وِزِ ٲس حضورؐ سیٚکہِ مۅٹھ  شَاھتُ  الوُجُوہ  ﴿بُتھۍ گٔژِھن خراب﴾ فرماوان کٲفرن کُن چھٔچ مٕژ تہٕ امہِ پتہٕ کوٚر مسلمانو یکبار کٲفرن پیٚٹھ حملہٕ تہٕ کٲفروٮ۪سرییہِ تہٕ نٹییہِ۔ یہِ چُھ اکھ تیُتھ واقعہ زِ اگر لُکھ یژھن دپن یہِ چھےٚسٲنۍ کرامت،فخر کرن۔ اگر نہٕ پانہٕ ونن تیٚلہِ بناون تِہٕندۍ پٲروکاراتھ بارس منٛز نوِ نوِ کتھہٕ۔  مگر قرآنس منٛز فرموو اللہ تعالہٰن   تۅہیہِ کٔریوٗکھ نہٕ تِم قتل بلکہ کٔرۍ تِم خداین قتل  تہٕ حضورؐس آو فرماونہٕ زِ  ژےٚ چھوٚکُتھ نہٕ بلکہ چھوٚک خداین  بیٚیہِ یہِ زِ  یہِ سورُے اوس امہِ موجوب زِ اللہ تعالیٰ دِیہِ مومنن اکِہ بہترین آزمٲیشہِ رٔنگۍ کامیٲبی۔   ﴿انفال آیت 3﴾۔ مسلمانن آو ٹھیک پٲٹھۍ وننہٕ زِ دراصل چُھ سارِنٕے کامٮ۪ن ہُند انتظام خداے سٕندِس اتھس منٛز۔ یِکینژھاہ تہِ سپدان چُھ،سُہ چُھ تٔمۍ سٕندی حُکمہٕ تہٕ ییٚژھنہٕ سٍتۍ سپدان۔ موٗمنن ہٕںٛز کٲم چھےٚ خدایس پیٚٹھ بھروسہٕ کرُن تہٕ پرتھ حالس منٛز چُھکھ خدایس تہٕ رسولؐ سٕںٛز پوٗرٕ پوٗرٕ اطاعت کرٕنۍ،أتھۍ منٛز چُھ یِمن امتحان۔ 
  ﴿4﴾۔ اسلٲمی تحریکس منٛز چُھ جہادٕے سُہ امتحان یتھ منٛز تحریک کِس پرتھ کٲنسہِ علمبردار سٕںٛز پوٗرٕ پٲٹھۍ پرکھ چھےٚ سپدان تہٕ ہر أکِس چھےٚ کہؤٹ لگان۔ ییٚلہِ اسلامٕچ تہٕ کُفرٕچ کشمکش اتھ درجس پیٚٹھ واتہِ زِ موٗمنس پیٚیہِ دعوت تہٕ تبلیغٕچ کٲم محفوظ تھاونہٕ خٲطرٕ مجبوراً مٲدانس منٛز وسُن،تیٚلہِ چُھنہٕ پتہٕ أمۍ سٕندِ خٲطرٕ واپسی ممکن۔ خداے سٕںٛزِ وتہِ اندر جنگ کران کران مٲدان ترٲوِتھ ژلُن۔ امیُک مطلب کیا ہیٚکہِ امہِ ورٲے ٲسِتھ زِ:
  ﴿ا﴾۔ یا چُھ موٗمنس پنُن زُو امہِ مقصدٕ کھۅتہٕ زیادٕ ہ ٹوٹھ ییٚمہِ مقصد خٲطرٕ یہِ لڑٲے لڑنہٕ یِوان چھےٚ۔ یا
  ﴿ب﴾۔ أمۍ سُند ایمان چُھ کمزورتہٕ دراصل چُھ موت تہٕ زندگی خداے سٕندِس اتھس منٛز یۅتام نہٕ امیُک حُکم آسہِ،موت ہیٚکہِ نہٕ یِتھٕے تہٕ ییٚلہِ امیُک حکم ییہِ تیٚلہِ ہیٚکہِ نہٕ موت ٹالنہٕ یِتھ۔ یا
  ﴿ج﴾۔ أمۍ سٕندِس دِلس منٛز چھِ خداے سٕندِ رضا تہٕ ٲخرت چہ کامیابی علاوٕہ بیٚیہِ تہِ کینہہ طمع پھانپھلان تہٕ دراصل چُھنہٕ أمۍ وُنہِ پنُن پان خداے سُند دین قٲیِم کرنہٕ خٲطرٕ وقف کوٚرمُت کینہہ۔ 
   ظٲہر چُھ زِ یتھ ایمانس سٍتۍ یِمو کتھو منٛزٕ کانہہ کتھ شٲمِل آسہِ،تتھ کتھہِ کِتھہٕ پٲٹھۍ ہیٚکو پوٗرٕ ایمان ؤنِتھ۔ اوے موجوب آو اتھ گۅڈنِکِس جنگ کِس موقعس پیٚٹھ مسلمانن صاف پٲتھۍ وننہِ زِ جنگس بُتھ پھِرُن چھَنہٕ مسلمان سٕںٛز کٲم۔ حضورو فرموو زِ ترٚے گناہ چھِ تِتھۍ یِمن سٍتۍ کانہہ نیکی فٲیدٕہ دِیہِ نہٕ۔ اکھ شرک،دویِم مٲلِس ماجہِ ہٕںٛز حق تلفی تہٕ ترٚیِم خداے سٕںٛزِ وتہِ اندر لڑن واجنہ نِشہِ پوٚت پھیٖرِتھ ژلُن۔ 
  ﴿5﴾۔ خداے سٕںٛزِ وتہِ منٛز برونہہ پکنس اندر چُھ انسان تمہِ وقتہٕ کمزور گژھان ییٚلہِ دنیٲوی تعلقاتن سٍتۍ أمۍ سٕںٛز دِلچسپی اکہِ جٲیِز حدٕہ برونہہ نیران چھےٚ۔ مال تہٕ اولاد چھِ امہِ وتہِ ہٕندۍ بٔڑۍ ٹٔھرۍ بنان۔ چنانچہ اتھ موقعس پیٚٹھ تہِ کٔرۍ اللہ تعالہٰن مال تہٕ اولادن ہٕںدۍ صحیح حیثیتہٕ نِشہِ مسلمان باخبر۔ فرماونہٕ آو زِ   زانُن گژِھہ زِ تُہٕندۍ مال تہٕ تُہٕندۍ اولاد چھِ درحقیقت تُہٕندِ خٲطرٕ آزمٲیشہِ ہُند سامانہٕ۔ تہٕ خدایس نِشہِ چُھ اجر دِنہٕ خٲطرٕ وارِیاہ کینہہ۔   ﴿سورہ انفال آیت27﴾
   مال تہٕ دولت دِتھ چُھ اللہ تعالیٰ مومنس آزمٲیِش کران زِ یہِ کریا اتھ صحیح وتہِ اندر خرٕچ کِنہٕ نہ۔ بیٚیہِ یہِ زِ مالُک محبت ما ہُرٮ۪س دِلس اندر تیوٗت زِ ییٚلہِ خداے سٕںٛزِ وتہِ منٛز امہِ کہِ خرچاونُک وقت واتہِ،تمہِ ساتہٕ ما سپدٮ۪س دِل تنگ یا امہِ خٲطرٕ یِیس حق کِس جدوجہدس منٛز کمزوری۔ یِتھے پٲٹھۍ چُھ اولاد تہِ انسان سٕندِ امتحانُک دۅیِم پرچہ۔ اکہ پاسہٕ چُھ مومنس یِہٕندۍ حقوق تِتھہٕ پٲٹھۍ ادا کرٕنۍ زِ سُہ گژِھہ یِمن خداے سٕںٛز بندگی تہٕ تٔمۍ سٕںٛز فرمان بردٲری ہٕںٛزِ وتہِ پیٚٹھ لگاونٕچ پوٗرٕ کوٗشش کرُن تہٕ دویمہِ پاسہٕ چُھ یہِ وُچُھن زِ یُہُند سُہ فطری محبت یُس خداین پرتھ کٲنسہِ انسان سٕندِس دِلس اندر چُھ تُھوومُت ما چُھ تیوٗتاہ حٲوی سپدان زِ خداے سٕںٛزِ وتہِ منٛز پکنہٕ خٲطرٕ گوٚبراوِ أمۍ سٕندۍ قدم۔ مال تہٕ اولادن ہٕندِس سلسلس منٛز چُھ یۅہے دویِم امتحان،ییٚمہِ خٲطرٕ پرتھ مومنس تیار پزِ روزُن۔ 
  ﴿6﴾۔ صبٕر،یہِ چُھ پرتھ تحریکُک زُو تہٕ اسلٲمی تحریک کہ خٲطرٕ چُھ  یہِ صفت تیوٗتاہ ضروری یوٗتاہ جسمس خٲطرٕ روح ضروری چُھ۔ مکس منٛز یِمو حالاتو مٔنٛزۍ مسلمان گُزران ٲسۍ،تتہِ آو یہِ صفت زیادٕہ کھۅتہٕ زیادٕہ پٲدٕ کرنس کُن توجہ دِنہٕ،وٕں گوو تتہِ ٲس صورت حال یہِ زِ سِتم تہٕ ظلم وٮ۪تراونہٕ ورٲے اوس نہٕ کانہہ چارے۔ وۅنۍ ٲس تحریک دویمِس مرحلس منٛز دٲخل سپدان تہٕ وۅنۍ اوس امیُک اندیشہ تہِ زِ مسلمانن ہٕندِ ذریعہ ما سپدِ کانہہ زیادتی۔ امہِ موجوب آو یِمن بدلیمٕتٮ۪ن حالاتن اندر تہِ یہِ صفت برقرار تھاونُک تہٕ ہُرراونُک تٲکید کرنہٕ۔ فرماونہٕ آو  اے ایمان والٮ۪و ! ییٚلہِ کُنہِ کھیٚجہِ سٍتۍ تۅہیہِ مقابلہٕ آسہِ،تیٚلہِ روزۍ زٮ۪و ثٲبت قدم تہٕ خداے کٔرِزیون کثرت سان یاد،امید چھےٚ زِ تۅہیہِ سپدٮ۪و کامیٲبی حٲصِل۔ خدایس تہٕ رسول سٕںٛز اطاعت کٔرِو تہٕ پانہٕ وٲنۍ مہ تُلِو پھاٹون واد،یِتھہٕ پٲٹھۍ گژِھہ تۅہیہِ منٛز کمزوری پٲدٕ تہٕ تۅہیہِ راوٮ۪و پرتیٖتھ۔ صبرس ہیٚیِو کٲم،پٔزۍ پٲٹھۍ چُھ خدا صبٕر کرن والٮ۪ن سٍتۍ۔   ﴿سورہ انفال آیت 45،46﴾۔ یتھ جایہِ چھےٚ صبرٕ کِس مفہومس منٛز بۅنمہِ سارے کتھہٕ شٲمِل زِ:
  1۔ پنٕنۍ جذبات تہٕ خٲہشات گژھن حدس منٛز تھاوٕنۍ۔ 
  2۔ جلدبٲزی،بانٛبرُن تہٕ خوف نِشہِ گژِھہ پان بچاوُن۔ 
  3۔ کُنہِ لالچہ یا نا مُنٲسِب جوشس نہٕ نکھہٕ دیُن یِنہٕ۔ پرتھ کانہہ کٲم گژِھہ ٹھںڈٕ دِلہٕ تہٕ سوٗنچِتھ سمجِتھ کرنہٕ یِنۍ۔ 
  4۔ خطرات تہٕ مشکلات برونہہ کُن یِتھ گژِھہ نہٕ بانٛبرُن۔ 
  5۔ اشتعالُک یا شرارتُک شکار سپدِتھ گژِھہ نہٕ کانہہ غلط کٲم کرٕنۍ۔ 
  6۔ مصٲیبن ہُند یا مشکلاتن ہُند حملہٕ سپدِ تہٕ حالات باسن بِگران۔ پھرٚٹہٕ تہٕ خوفہٕ سٍتۍ گژھن نہٕ ہوش ڈلٕنۍ۔ 
  7۔ مقصد حٲصِل کرنُک شوق گژِھہ نہٕ تیوٗت ہُرُن زِ جلد بٲزۍ منٛز سپدِ کُنہِ ناقص تدبیٖر پیٚٹھ عمل۔ 
  8۔ دنیٲوی فٲیدٕہ یا لالٕچ گژِھہ نہٕ نفسس تنٛبلاوٕنۍ زِ اتھ مقابلس منٛز ییہِ کمزوری تہٕ انسان دورِ یِمنٕے فٲیدن کُن۔ یِمن بدل وٕنٮ۪ن حالاتن منٛز اوس موٗمنن پننہِ صبرُک امتحان کینٛژھو دۅیِمٮ۪و طریقو تہِ دیُن۔ 
  9۔ مقصد کہ محبتُک غلبہٕ چُھ کُنہِ کُنہِ ساتہٕ تیوٗت بڑان زِ انسان چُھنہٕ امہِ کِس مقابلس منٛز حقُک تہٕ انصافُک پوٗرٕ لحاظہٕ ہٮ۪کان تھٲوِتھ بیٚیہِ چُھ سمجان زِ مقصد کہ خٲطرٕ چُھنہٕ یہِ کرنس منٛز کانہہ تہِ حرٕج،وٕں گوو اسلٲمی تحریک یۅسہٕ سراسر حق کٮ۪ن بنیادن پیٚٹھ وۅتھان چھےٚ،چھَنہٕ پننٮ۪ن پٲروکارن کُنہِ تہِ موقعس پیٚٹھ حق تہٕ انصافہٕ نِشہِ قدم ڈالنہٕ دِوان۔ چنانچہ کفرٕ کِس تہٕ اسلام کِس اتھ کشمکش کِس موقعس پیٚٹھ آے دویمٮ۪و اخلٲقی تہٕ تربیتی ہدایتو سان مخٲلفن سٍتۍ سیٲسی معاہدن ہٕندِس بارس منٛز تہِ ہدایت دِنہٕ۔ یِم سراسر حقس تہٕ انصافس پیٚٹھ بٔنِتھ ٲسۍ۔ یِمن ہدایتن ہُند روح چُھ یہِ زِ مسلمان گژھن نہٕ کُنہِ تہِ حالس منٛز فتح تہٕ شکست یا مٲدی فٲیدن معیار بنٲوِتھ معاہدن ہٕںٛز خلاف ورزی کرٕنۍ،خدایس پیٚٹھ گژھن بھروسہٕ کرٕنۍ تہٕ پوٗرٕ دیانت دٲری سان گژھن معاہدن ہُند لحاظہٕ تھاوٕنۍ۔ امہِ خٲطرٕ کیازِ پٮ۪ن نہٕ یِمن پننٮ۪ن مسلمان باین مدد کرنٕکۍ اتھہٕ پتھ رٹٕنۍ۔ ۔ ۔ ۔ یِمہٕ چھےٚ امہِ تبصرچہ کینہہ ویٚچھہِ پوچھہِ خصوٗصیژٕ۔ بدرچہ لڑایہِ پتہٕ آو یِمن چیزن ہُند ذکر قرآن پاکس اندر۔ یِمو سٍتۍ چُھ اندازٕہ سپدان زِ اسلٲمی تحریک کٲژاہ ممتاز چھےٚ دنیاچو باقٕے تمام تحریکو نِشہِ تہٕ پننٮ۪ن پٲرو کارن کتھ اندازس پیٚٹھ چھےٚ تربیت کران۔ 


Book: نٔوِم باب: اسلٲمی تحریکٕچ مدافعت
Chapter: غزوہ احد
Text:
  اسباب: بدرچہ لڑایہِ منٛز اگرچہ مسلمانن فتح حٲصل گٔمٕژ ٲس مگر امہِ جنگُک مطلب اوس یہِ زِ زنتہِ مسلمانو چھےٚ بومٛبرٕ گۅڈس کنہِ لایمژٕ۔ بدرٕچ لڑٲے ٲس گۅڈنِچ لڑٲے یتھ منٛز مسلمانو کٲفرن سٍتۍ ڈٔٹِتھ مقابلہٕ کوٚر تہٕ کٲفرن پیٚوو شکست کھیٚتھ واپس ژلُن۔ أمۍ واقعن کٔرۍ عربٕکۍ لُکھ مسلمانن خلاف مشتعل تہٕ یِم امہِ تحریکٕکۍ دشمن ٲسۍ تِم گٔے زیادے پہن۔ اتھ جنگس منٛز یِم مکٕکۍ سردار مارنہٕ آے،تِہٕندِ خونُک بدلہٕ ہیٚنہٕ خٲطرٕ ٲسۍ ساسہٕ بٔدۍ دِل بےٚ قرار۔ عربس منٛز اوس کٲنسہِ نفرٕ سُند قتل نسل در نسل لڑایہِ ہُند سبب بنان تہٕ بدرس اندر ٲسۍ تِتھۍ واریاہ لُکھ مارنہٕ آمٕتۍ،یِہٕندِ خونُک قٍمت ہتہٕ بزٕ لڑایہِ لڑنہٕ سٍتۍ تہِ پُروٕنہٕ ہیٚکہِ ہے نہٕ یِتھ۔ پرتھ طرفہٕ ٲسۍ طوفانٕکۍ آثار نظرِ گژھان۔ یہودن ہٕندۍ تِم قبیلہٕ یِمن سٍتۍ امہِ برونہہ معاہدہ کرنہٕ آمٕتۍ ٲسۍ،تِمو تہِ کوٚر نہٕ معاہدن ہُند کانہہ پاس تہٕ لحاظہٕ۔ باوجود امہِ زِ خدایس،رسالتس،ٲخرتس تہٕ کتابہِ پیٚٹھ ایمانُک دعویٰ کرنہٕ کہ لحاظہٕ گٔژھۍ یِم مسلمانن زیادٕہ نکھہٕ آسٕنۍ،مگر یِہٕںٛزٕ تمام ہمدردیہِ گٔیہِ یکدم قریش کٮ۪ن مشرکن سٍتۍ وابستہٕ تہٕ یِمو لٲگۍ ننہِ وانہٕ مشرک مسلمانن خلاف جنگس پیٚٹھ اُبارٕنۍ۔ خصوصاً بنی نصیر کہ قبیلُک اکھ  سردار کعب بن اشرف ،یہِ بدبخت ووت اتھ معاملس منٛز  انتہا کھۅتہٕ زیادٕہ کمینی تہٕ دشمنی پیٚٹھ۔ چنانچہ اندازٕہ آو کرنہٕ زنہٕ کرن یہوٗدۍ ہمساے آسنُک لحاظہٕ تہٕ نہ کرن تِمن معاہدن ہُند پاس یِم تِمو حضورؐن سٍتۍ کٔرمٕتۍ ٲسۍ۔ 
   یِمن حالاتن منٛز ٲس مدینٕچ یہٕ لۅکٕٹۍ بٔستی ژورو طرفو خطرن منٛز ہیٚنہٕ آمٕژ تہٕ اندرونی طور تہِ ٲس نہٕ مسلمانن ہٕںٛز حالت ٹھیک۔ یِتھہٕ پٲٹھۍ تہِ ٲسۍ یِہٕںٛز مٲلی حالت سٮ۪ٹھاہ کمزور تہٕ وۅنۍ اوسُکھ جنگہٕ پتہٕ تہِ واریاہن مشکلاتن ہُند مقابلہٕ پٮ۪وان کرُن۔ 
   مکہ کٮ۪ن مشرکن ہٕندٮ۪ن دِلن اندر اوس مسلمانن بدلہٕ ہیٚنُک نار یِتھہٕ پٲٹھۍ تہِ وُہان،چنانچہ یِہٕندٮ۪و بڑٮ۪و بڑٮ۪و سردارو ٲسۍ بدلہٕ ہیٚنٕکۍ قسم کھیٚمٕتۍ۔ پرتھ کٲنسہِ قبیلس اوس جوش تہٕ شرارت تہٕ یِمن حالاتن منٛز کٔر یہودٮ۪ن ہٕندِ طرفہٕ مکہٕ کٮ۪ن مشرکن جنگہٕ خٲطرٕ ہٕس دِنہٕ چو کوٗشِشو زنتہِ نارس پیٚٹھ تیٖل تراونٕچ کٲم۔ وُنہِ اوس بدرچہ لڑایہِ مشکلن اکُے ؤرِی گوٚمُت زِ مدینہٕ لجہ یِمہٕ خبرٕ واتنہِ زِ مکٕکۍ مشرک چھِ اکھ بوٚڈ بارٕ لشکر ہٮ۪تھ حملہٕ کرنہٕ خٲطرٕ تیار سپٕدۍ مٕتۍ۔ 
  قریشن ہٕںٛز پیش قدمی: حضورؐو کٔرۍشوال 3ھ ہٕندِس گۅڈنِکِس ہفتس منٛز زٕ صاحب صحیح خبر اننہٕ خٲطرٕ روانہٕ۔  تِمو دیُت اطلاع زِ قریشُک اکھ لشکر چُھ مدینس نکھہٕ ووتمُت تہٕ مدینٕچ اکھ نے چھےٚ تِہٕندٮ۪و گُرٮ۪و صاف کٔرمٕژ۔ وۅنۍ چھِ حضۅرؐ صحابن سٍتۍ مشورٕ کران زِ کیا لشکرُک مقابلہٕ کروٕ مدینس منٛز روٗزِتھ کِنہٕ مدینہٕ نٮ۪بر کرو جنگ؟۔ کینژھن صحابن ہٕںٛز راے ٲس زِ مقابلہٕ گژِھہ مدینس اندر کرنہٕ یُن،وٕں گوو کینہہ نوجوان یِمن شہادتُک شوق بےٚ تاب کران اوس تہٕ یِمن بدرچہِ لڑایہِ منٛز لڑنُک موقعہ اوس نہٕ میوٗلمُت ٲسۍ اتھ کتھہِ پیٚٹھ اصرار کران زِ مقابلہٕ کرو نٮ۪بر نیٖرتھ مٲدانس اندر۔ ٲخر کار چھِ حضورؐ یُہُند اصرار وُچِھتھ یۅہے فٲصلہٕ کران زِ نٮ۪بر نیٖرِتھ گژِھہ جنگ کرنہٕ یُن۔ 
  منافقن ہُند دوکھہٕ: قریشو ترٚوو مدینس نکھہٕ وٲتِتھ احد چہ بالہٕ ٹیٚکرِ پیٚٹھ پنُن پراو۔ حضورؐ چھِ امہِ پتہٕ اکھ دۅہ گٔژِھتھ جمع نماز پتہٕ اکھ ساس صحاب صٲب ہٮ۪تھ شہرٕ پیٚٹھہٕ روانہٕ سپدان۔ یِمن منٛز چُھ عبداللہ بن ابی تہِ آسان۔ اگرچہ یہِ مسلمان بنیومُت اوس مگر یہِ اوس مسلمانن ہُند دُشمن تہٕ ٲخری وقتس تام روٗد منافقٕے۔ أمۍ سٕندِ اثرٕکۍ وارِیاہ منافق تہِ ٲسۍ مسلمانن سٍتۍ۔ کینہہ دوٗر پکنہٕ پتہٕ گوو عبداللہ بن ابی پنٕنۍ ترٚے ہتھ﴿300﴾ نفر ہٮ۪تھ الگ۔ وۅنۍ چھِ صرف ستھ ہتھ﴿700﴾ صحابی پتھ کُن روزان۔ یِتھِس نوزُک موقعس پیٚٹھ ٲس أمۍ سٕںٛز یہِ حرکت اکھ سٮ۪ٹھاہ سخت نفسیٲتی حربہٕ،وٕں گوو یِمن مسلمانن ہٕندٮ۪ن دِلن اندر اللہ تعالہٰس پیٚٹھ ایمان،ٲخرتُک یقین تہٕ حق چہِ وتہِ اندر شہید سپدنُک شوق اوس تِمن گوو نہٕ امہِ واقعہ سٍتۍ کانہہ اثر۔ وۅنۍ دراے یِمے مسلمان خداے سٕندِس بروسس پیٚٹھ برونہہ۔ 
  جوانن ہُند جوش: اتھ موقعس پیٚٹھ چھِ حضورؐ پننٮ۪ن سٲتھین ہُند جٲیزٕہ ہیٚوان۔ تہٕ یِم لۅکٕٹۍ ٲسۍ تِم سوٗزِکھ واپس۔ یِمن جوانن منٛز چھِ زٕ لۅکٕٹۍ جوان آسان،رافع تہٕ سمرہ۔ ییٚلہِ لۅکٕٹۍ لٲگِکھ فوجہٕ منٛز الگ کرٕنۍ ،امہِ ساتہٕ چُھ رافع پدٮ۪ن پیٚٹھ وۅتھان تاکہِ قد کِنۍ باسہِ بوٚڈ تہٕ فوجس منٛز ییہِ شٲمِل کرنہٕ۔ أمۍ سٕںٛز یہِ ترکیب چھےٚ کامیاب گژھان،مگر سمرہس چُھنہِ اجازت میلان۔ اتھ پیٚٹھ چُھ یہِ ونان اگر رافع شٲمِل کرنہٕ آو،میٚتہِ گژِھہ اجازت میلُن۔ بہٕ ہیٚکن یہِ کُشتی منٛز پٲوِتھ۔ چنانچہ یِم دۅشوے آے دب کرناونہٕ۔ ییٚلہِ أمۍ رافع پوو،پتہٕ آو فوجس منٛز نِنہٕ۔ یہِ چُھ اکھ لۅکُٹ واقع،مگر امہِ تلہٕ چُھ ننان زِ مسلمانن کمہِ درجُک جزبہٕ چُھ اوسمُت خداے سںٛزِ وتہِ منٛز جہاد کرنُک۔ 
  فوجِچ تربیت: احدُک بال چُھ مدینہٕ پیٚٹھہٕ تقریباً 4 میٖل دوٗر۔ حضورؐ چھِ پننِس فوجس تِتھہٕ پٲٹھۍ تھاوان زِ بال روٗد پٔتۍ کِنۍ تہٕ قریشن ہُند لشکر روٗد برونٹھمہِ طرفہٕ۔ پٔتمہِ طرفہٕ اوس اکھ درٕہ،تہٕ اپٲرۍ اوس حملہٕ سپدنُک اندیشہ۔ اتھ جایہِ کوٚر حضورو عبداللہ بن جبیر پنٛژھاہ تیٖر انداز ہٮ۪تھ مقرر تہٕ ہدایت آکھ دِنہٕ زِ "کٲنسہِ دیزٮ۪و نہٕ ییٚمہِ درٕہ چہ وتہِ کِنۍ یِنہٕ تہٕ کُنہِ حالس منٛز ڈلۍ زٮ۪و نہٕ ییٚمہِ جایہِ۔ اگر توٚہۍ وُچھِو جاناوار چھِ سانہِ ماز لِشہِ کھٮ۪وان،تمہِ پتہٕ تہِ ترٲوِزٮ۪و نہٕ پنٕنۍ جاے۔ "
  قریشن ہُند سازو سامانہٕ: قریش ٲسۍ اتھ موقعس پیٚٹھ سٮ۪ٹھاہ سازو سامانہٕ ہٮ۪تھ آمٕتۍ۔ تقریباً ترٮ۪ن﴿3﴾ ساسن پیٚٹھ مشتمل فوج تہٕ جنگُک کٲفی سامانہٕ اوسُکھ سٍتۍ۔ عربس منٛز یِمن جنگن زنہِ سٍتۍ آسہٕ آسان،تِمن جنگن منٛز ٲسۍ عربٕکۍ زُوس گِندِتھ لڑان۔ تِم ٲسۍ سونچان زِ اگر لڑٲے ہٲر،سانٮ۪ن زنٮ۪ن گژِھہ بےٚ عزتی۔ اتھ لڑایہِ ہٕندِس موقعس پیٚٹھ آسہٕ واریاہ زنہِ تہِ فوجس سٍتۍ،یِمن منٛز آسہٕ واریاہ تِمہٕ یِہٕندۍ شُرۍ تہٕ ٹٲٹھۍ بدرچہِ لڑایہِ اندر مارنہٕ ٲسۍ آمٕتۍ تہٕ تِمو ٲس نیت کٔرمٕژ زِ تِمہٕ چٮ۪ن قٲتلن ہُند خون تہٕ ادٕ دِن تھکھ۔ 
  لڑایہِ ہُند ابتدا: قریشو ٲس پننِس فوجس ٹھیک پٲٹھۍ تربیت دِژمٕژ۔ ییٚلہِ لڑٲے شروع گیہِ،قریشن ہٕںٛزو زنٮ۪و لوگ دف بجاوُن،جوش تہٕ غارت وٲلۍ شعر لٲگِکھ گٮ۪وٕنۍ تاکہِ لڑن والٮ۪ن منٛز وۅتلہِ بدرس منٛ مارٕ گٔمتٮ۪ن ہُند غم تہٕ تِہٕندِ خون کہ بدلہٕ ہیٚنُک جوش۔ امہِ پتہٕ گٔیہِ لڑٲے شروع۔ گۅڈٕ گۅڈٕ روٗد مسلمانن ہُند پوتُر گوٚب تہٕ قریشن ہٕندۍ وارِیاہ لُکھ سپٕدۍ مارٕہ۔ تِہُند فوج ہیٚوتُن چھلہٕ چھانگرِ گژُھن تہٕ مسلمانو دوٚپ اسہِ زِیوٗن۔ چنانچہ یہِ ابتدٲیی فتح ٲخری حدس تام واتناونہٕ بدلہٕ لوگ تِمو مالِ غنیمت سۅمبرُن۔ یپٲرۍ یِم لُکھ درٕ کِس حفاظتس پیٚٹھ تھاونہٕ آمٕتۍ ٲسۍ،تِمو ییٚلہِ وُچھ زِ مسلمان لٔگۍ مال سۅمبراونہِ تہٕ دُشمن چُھ وٮ۪سریومُت،تِمو زون زِ لڑٲے چھےٚ مۅکلیمٕژ تہٕ تِم تہِ دورییہِ مال وٹںہِ۔ یِہٕندۍ سردار عبداللہ بِن جبیرن رُکٲوۍ یِم تہٕ حضورؐن ہُند حکم پوونکھ یاد مگر کینٛژھو نفرو ورٲے رُکیاونہٕ کٕہٕنۍ۔ 
  قریشن ہُند پٔتۍ کِنۍ حملہٕ: خالد بن ولیدیِم تمہِ وقتہٕ کٲفرن ہٕندِ لشکرچہ أکِس چھۅکہِ کمان سنبھٲلِتھ ٲسۍ،تِمو تُل امہِ موقعُک فٲیدٕہ تہٕ بالہٕ پٔتۍ کِنۍ یِتھ کوٚرُکھ مسلمانن پیٚٹھ حملہٕ۔ حضرت عبداللہ بن جبیر تہٕ تِہٕندۍ کینہہ سٲتھی یِم درکِس حفاظتس پیٚٹھ ٲسۍ،تِمو کوٚر مقابلہٕ مگر تِم ہیٚکۍ نہٕ کٲفرن ہُند یہِ ہٮ۪لہٕ رُکٲوِتھ تہٕ سپٕدۍ شہید۔ دُشمنو کوٚر اچانک مسلمانن پیٚٹھ پٔتۍ کِنۍ حملہٕ۔  یپٲرۍ یِم کٲفر ژلان ٲسۍ،تِمو ییٚلہِ یہِ رنگ وُچھ،تِم تہِ پھیٖرۍ واپس۔ وۅنۍ گوو دۅشوٕیو طرفو مسلمانن پیٚٹھ حملہٕ۔ أمۍ صورتِ حالن کوٚر مسلمانن پھرٚٹھ تہٕ لڑایہِ ہٕںٛز نوِعیت گٔیہِ تبدیل۔ مسلمان گٔیہِ تِتر بِتر تہٕ لٔگۍ اورٕ یور ژلنہِ۔ گبراہٹ کِس حالتس منٛز سپٕدۍ مسلمان،مسلمانن ہٕندٮ۪و اتھو شہیدتہٕ اتھ گبراہٹس دوران پٔھہلییہِ غلط افواہ زِ حضورؐ سپٕدۍ شہید۔ امہِ خبرِ سٍتۍ ڈٔلۍ صحابن اند ہٮ۪تھ ہوش تہٕ واریاہو ہٲر ہمت۔ 
  اللہ تعالیٰ سُند مدد تہٕ فتح: امہِ وقتہٕ ٲسۍ حضورؐن دٔچھِنۍ کھووٕرۍ داہ باہ صحابی پننِس دٲیرس منٛز رٔٹِتھ۔ حضورؐ ٲسۍ زخمی تہِ سپٕدۍ مٕتۍ۔ صحابہٕ صٲب چھِ حضورؐن أکِس بالہٕ ٹیٚکرِ کُن نِوان تہٕ امی ساتہٕ چُھ باقٕے مسلمانن پے لگان زِ حضورؐ چھِ بخیروعافیت۔ چنانچہ مسلمان لٔگۍ وارٕ وارٕ سمنہِ تہٕ گٔیہِ حضورؐن أندۍ پٔکۍ جمع،وٕں گوو اتھ موقعس پیٚٹھ چُھنہٕ معلوم کیا صورت آیہِ پیش تہٕ کٲفر کیازِ پھیٖر لڑایہِ نِشہِ پوٚت،تہٕ فتح مکمل کرنہٕ ورٲیی کیازِ ژٔلۍ تِم مٲدان ترٲوِتھ۔ 
  ییٚلہِ کٲفر دوٗرژٔلۍ،پتہٕ آو تِمن ہوش تہٕ لوگُکھ پانہٕ وٲنۍ ونُن زِ اسہِ کٔر غلطی زِ مسلمانن ہُند سورُے طاقت ختم کرنُک موقعہ راو رُو تہٕ بٔلۍ ژٔلۍ أسۍ۔ چنانچہ أکِس جایہِ بِہِتھ کوٚرُکھ مشورٕہ زِ وۅنۍ کرو مدینس پیٚٹھ حملہٕ مگر بار اوٚنُکھ نہٕ کینہہ تہٕ دراے مکہٕ کُن واپس۔ یپٲرۍ اوس حضو رؐن تہِ یہِ خیال زِ دُشمن گوٚژھ نہٕ واپس پھیرُن۔ چنانچہ حضورؐ چھِ مسلمانن جمع کٔرِتھ فرماوان زِ اسہِ پزِ کٲفرن پتہٕ دورُن۔ یہِ اوسُکھ اکھ نوزُک موقعہ مگر یِم لُکھ مومن ٲسۍ،تِم سپٕدۍ خداے سٕندِس بھروسس پیٚٹھ زُو قربان کرنہٕ خٲطرٕ تیار تہٕ حضورؐ گٔے حمراالاسد نٲوۍ جایہِ تام دُشمنن پتے۔ یہِ جاے چھےٚ مدینہٕ پیٚٹھہٕ تقریباً 8 میٖل دوٗر،وٕں گوو ییٚلہِ پے لوٚگُکھ زِ قریش چھِ واپس مکہٕ ژٔلۍ مٕتۍ،حضورؐ تہِ آے مدینہٕ واپس۔ 
  احد چہ لڑایہِ منٛز سپدٕۍ  70صحابی شہید،یِمن منٛز ٲسۍ زیادٕہ انصار۔ مدینُک پرتھ کانہہ گرٕ اوس ماتم کدٕہ بنیومُت۔ اتھ موقعس پیٚٹھ چھِ حضور مسلمانن ہدایت دِوان زِ ماتم کرُن،وکھنے کٔرِتھ ودُن،بُتھہِ بُتھہِ دِنۍ چُھنہٕ جٲیِز۔ 
  ابتدٲیی شکستٕکۍ اسباب تہٕ مسلمانن ہٕںٛز تربیت: احد چہ لڑایہِ منٛز  یۅسہٕ گۅڈنِچ ہار مسلمانن سپٕز۔ اتھ مںٛز اگرچہ منافقن ہٕںٛز ن تدبیرن تہٕ ژۅین ہُند تہِ بوٚڈ دخل اوس مگر سٍتۍ سٍتۍ اوس مسلمانن ہٕںٛزن کمزوٗرین ہُند تہِ واریاہ حصہٕ۔ اسلٲمی تحریک ییٚمہِ قسمُک مِزاج تہٕ ییٚمہِ قسمٕچ تربیت پننٮ۪ن کارکُنن یژھان چھےٚ دِنۍ، امہِ خٲطرٕ اوس نہٕ وُنہِ پوٗرٕ موقعہ میوٗلمُت۔ خداے سٕںٛزِ وتہِ منٛز زُوس گِندنُک اوس یہِ دویمٕے موقعہ تہٕ اتھ موقعس پیٚٹھ سپُد کُنہِ نتہٕ کُنہِ کمزوٗری ہُند اظہار۔ مثلاً مال کِس محبتس منٛز پنٕنۍ ڈیوٹی تراوٕنۍ پننِس ذمہٕ دار سٕندٮ۪ن حکمن ہٕںٛز نافرمٲنی کرٕنۍ،دُشمن سُند طاقت ختم کرنہٕ برونہہ مالِ غنیمتس کُن متوجہ سپدُن۔ امہِ موجوب فرموو اللہ تعالہٰن امہِ جنگہٕ پتہٕ تہِ جنگ کٮ۪ن حالتن پیٚٹھ تیُتھ تبصرٕ زِ اسلامی نقطہ نظرِ کِنۍ یِمہٕ کوتٲہیہِ مسلمانن اندر روزمژٕ آسہٕ ،تِمو منٛز آیہِ اکھ اکھ ظٲہِر کرنہٕ تہٕ أکِس أکِس متعلق آے ضروری ہدایات دِنہٕ۔ یِم ہدایات چھِ سورہ آل عمران کِس ٲخری حصس منٛز میلان۔ یتھ جایہ کرو یِمو منٛزٕ کینٛژھن ہُند تذکرٕہ تاکہِ اکہ لٹہِ ییہِ بیٚیہِ اندازٕہ زِ اسلٲمی تحریکس منٛز کیا مقام چُھ جنگُک تہٕ اسلٲمی نقطہ نظر کِنۍ کِتھہٕ پٲٹھۍ چھےٚ جنگ کٮ۪ن واقعاتن تہٕ حالاتن پیٚٹھ روشنی پٮ۪وان۔ 
  توکُل: مسلمان ییٚلہِ مقابلہٕ خٲطرٕ دراے ،یُہُند تعداد اوس تقریباً اکھ ساس،ییٚلہِ زن دُشمن سُند تعداد ترٚے ساس اوس۔ تتھ پیٚٹھ تہِ گٔے 300منافق الگ،وۅنۍ روٗدۍ مسلمان ستے ہتھ۔ لڑایہِ ہُند سامانہٕ تہِ اوس کمٕے تہٕ وۅنۍ سپُد ترٚیِم حصہٕ فوج تہِ کم۔ اتھ نوزُک موقعس پیٚٹھ تہِ لٔگۍ کینژھن ہٕندۍ دِل پُھٹنہِ۔ امہِ وقتہٕ اوس صرف خدایس پیٚٹھ ایمان تہٕ تٔمۍ سٕندِس مدتس پیٚٹھ بھروسہٕ،یِمو دۅیو چیزو نِیہِ مسلمان دُشمنن سٍتۍ مقابلہٕ  کرنہٕ خٲطرٕ۔ حضورؐو یُس تسلی اتھ موقعس پیٚٹھ مسلمانن دیُتمُت اوس،امِچ ذکر چھےٚ اللہ تعالہٰن یِتھہٕ پٲٹھۍ کٔرمٕژ،"یاد کٔرِو ییٚلہِ تۅہیہِ منٛزٕ زٕ کھیٚجہِ بُزدلی ہاونس پیٚٹھ آمادٕہ گٔیہِ،حالانکہ خداے  اوس یِہٕندِ مدتہٕ خٲطرٕ موجود تہٕ مومنن پزِ خداے سٕے پیٚٹھ بھروسہٕ کرُن۔ ٲخر امہِ برونہہ چُھ خداین بدرٕچہ لڑایہِ منٛز تۅہیہِ مدد کوٚرمُت،حالانکہ توٚہۍ ٲسِو سٮ۪ٹھاہ کمزور،لہٰذا پزِ تۅہیہِ زِ خداے سٕںٛزِ ناشکری نِشہِ بٔچِو،امید چھےٚ زِ وۅنۍ بٔنِو توٚہۍ شکر گُزار۔ یاد کٔرِو ییٚلہِ توٚہۍ﴿نبیؐ ﴾مومنن ونان ٲسِو۔ "کیا تُہٕندِ خٲطرٕ چھَنہ یہِ کتھ کٲفی زِ خداے کرِ ترٚے ساس فرشتہٕ نٲزِل کٔرِتھ تۅہیہِ مدد،بے شک اگر توٚہۍ صبر کٔرِو تہٕ خدایس کھۅژان کٔرِو کٲم،ییٚلہِ دُشمن تۅہیہِ حملہٕ کرنو،تمہِ ساتہٕ کرِ تُہُند ربّ پانژو ساسو فرشتو سٍتۍ مدد۔ یہِ کتھ چھنو خداین تۅہیہِ امہِ موجوب ؤنمٕژ زِ توٚہۍ سپدِو خۅش تہٕ تُہٕںدۍ دِل سپدن مطمعین۔ فتح تہٕ کامیٲبی یکیںژھاہ چُھ سُہ چُھ خداے سٕندِ طرفہٕ،یُس سٮ۪ٹھاہ طاقت وول تہٕ داناوبینا چُھ۔ "﴿آل عمران آیت126تا122﴾
  مسلمان آے ٲخرس پیٚٹھ سمجاونہٕ زِ مسلمان سٕںٛز کٲم چھنہٕ دراصل مٲدی طاقتس پیٚٹھ بھروسہٕ کرُن۔ أمۍ سٕندِ طاقتُک اصلی آگُر چُھ خدایس پیٚٹھ ایمان تہٕ تٔمۍ سٕندِس مدتس پیٚٹھ بھروسہٕ۔ 
  مالُک محبت: احدس منٛز  اوس ہارنُک سارِوٕے کھۅتہٕ بوٚڈ وجہ یہِ زِ عٲن لڑایہِ ہٕندِس موقعس پیٚٹھ گٔیہِ مسلمان مال کِس محبتس منٛز گرفتارتہٕ دُشمن پوٗرٕ پٲٹھۍ ژلراونہٕ بجایہِ گوو یِہُند ظۅن مالس کُن۔ یِمن لُکن درٕہ کِس حفاظتٕچ ذمہٕ دٲری ٲس،تِمن تہِ گٔیہِ کوتٲہی تہٕ یِتھہٕ پٲٹھۍ پھیُوٗر لڑایہِ ہُند پوتُر دُبہٕ۔ چنانچہ أتھۍ موقعس پیٚٹھ کوٚر اللہ تعالہٰن مسلمانن ہٕندٮ۪و دِلو منٛزٕ مالُک محبت کڑنہٕ مۅکھہٕ مالُک محبت پٲدٕ کرن وول سارِ وٕے کھۅتہٕ بوٚڈ سبب تہِ ختم۔ یعنے أتھۍ موقعس پیٚٹھ تہِ آو سوٗد حرام کرنہٕ۔ سودُک کارٕ بارٕ کرن والٮ۪ن لُکن ہٕندٮ۪ن دِلن منٛز چُھ مالُک محبت تِتھہٕ پٲٹھۍ سٔنِتھ آسان زِ یہِ چُھنہٕ تِمن تھدِپایِچ کٲم کرنس لایق تھاوان۔ أمی سٍتۍ چھےٚ أکِس طبقس اندر لالٕچ،بخیلی،خۅد غرضی تہٕ مالُک محبت پٲدٕ گژھان تہٕ دۅیمِس طبقس منٛز چھےٚنفرت،شرارت،بُغض تہٕ حسد پٲدٕ گژھان۔ 
  کامیٲبی ہٕںٛز ضمانت: اگر ہمت بُلند تھاونہٕ خٲطرٕ کانہہ محرک موجود آسہِ نہٕ،تیٚلہِ چھےٚ ناکٲمی پتہٕ ہمتس اندر کمی یِوان۔  احدس اندر ٲسۍ مسلمانن ہار سپٕز مٕژ۔ بنان اوس زِ کینژھن لُکن ما پُھٹہن دِل تہٕ اتھ موقعس پیٚٹھ آیہِ مسلمانن ضمانت دِنہٕ زِ تۅہیہِ نہ پزٮ۪و کم ہمت سپدُن تہٕ نہ پزٮ۪و غم ہیٚون۔ فتح سپدِ تُہٕںٛزٕزٕے بشرطیکہ توٚہۍ ٲسِو مومن۔ توٚہۍ روٗزِو ایمانس پیٚٹھ قٲیِم تہٕ امِکۍ تقاضہٕ روٗزِو پوٗرٕ کران۔ تُہٕںٛز کٲم چھےٚ یِژٕے تہٕ امہِ پتہٕ تُہُند سر بُلند کرُن،فکرِ تہٕ غمہٕ نِشہِ نجات دیُن چھےٚ خداے سٕںٛز کٲم۔ روٗدۍ وۅںۍ یِم وقتی طور کینہہ تکلیف تہٕ یہِ ہارُن۔ تُہٕندِس مقابلس منٛز یۅسہٕ جماعت آسان چھےٚ،تتھ تہِ چھِ یِتھ مصیبت یِوان۔ ییٚلہِ تِم بٲطلس پیٚٹھ ٲسِتھ ہمت چھِنہٕ ہاران،تیٚلہِ کیازِ چھِو توٚہۍ حقس پیٚٹھ ٲسِتھ فکر کران۔ توٚہۍ ہےچھِو جنت یژھان،تیٚلہِ چھِوٕ توٚہۍ یہِ سمجان زِ جنتس گٔژِھو توٚہۍ ہٕٹہٕ مٕٹے حالانکہ وۅنۍ پرکھووُے نہٕ خداین یہِ زِ تۅہیہِ منٛز کم چھِ تٔمۍ سٕںٛزِ وتہِ منٛز زُوس گِندن وٲلۍتہٕ کم چھِ تٔمۍ سٕندِ خٲطرٕ ناخۅشگوار حالاتن منٛز صبر کرن وٲلۍ۔ ﴿آل عمران آیت142تا139﴾
  اسلٲمی تحریکُک اصلی محرک: پرتھ کُنہِ تحریکس منٛز چھےٚ کانہہ نتہٕ کانہہ مرکزی شخصیت امہِ تحریکُک زُو آسان۔ وٕں گوو اصوٗلی تحریکن ہٕندِ بقاہُک تہٕ ترقی ہُند دارو مدار چُھنہٕ کٲنسہِ شخصیتس پیٚٹھ آسان بلکہ چُھ تِمن اصوٗلن ہٕںٛز  پۅختگی تہٕ صداقتس پیٚٹھ آسان یِم اصول ہٮ۪تھ سۅ تحریک ؤژھمٕژ آسہِ۔ انبیا علیہُم السلامن ہٕںٛزٕ شخصیتہٕ ییٖژاہ اہم اسلٲمی تحریکہٕ خٲطرٕ آسان چھےٚ،امیُک اندازٕہ کرُن چُھنہٕ مشکل کینہہ۔ وٕں گوو یہِ تحریک چھےٚ اکھ اصوٗلی تحریک تہٕ امہِ کہ بقاہُک تہٕ ترقی ہُند دارو مدار چُھ خٲلص تِمن اصوٗلن پیٚٹھ آسان یِم اسلام پیش کران چھِ۔ امہِ موجوب ٲسۍ مسلمانن یہِ کتھ تہِ ونٕنۍ ضروری زِ یِہٕندٮ۪ن ذہنن اندر گژِھہ نہٕ یہِ کتھ روزٕنۍ زِ یۅتام نبیؐن ہُند مبارک وجود یِمن درمیان چُھ تۅتام کرن تِم خداے سٕندِ دیٖنُک علم بُلند تہٕ ہرگاہ کُنہِ وقتہٕ تِم أمِس مبارک ذات﴿ؐن ﴾ہٕںٛزِ رہنُمٲیی نِشہِ محروم سپدن،تیٚلہِ کرن تِم یہِ وتھ ترٲوِتھ بیٚیہِ کانہہ وتھ اختیار۔ چنانچہ احد کِس مٲدانس منٛز ییٚلہِ یہِ غلط افواہ پٔھہلییہِ زِ حضورؐ سپٕدۍ شہید تہٕ کینژھن مسلمانن ہٕندۍ دِل روٗدۍ نہٕ ڈنجہِ تہٕ تِمو سوٗنچ زِ ییٚلہِ حضورؐن ہُند سایے کلہٕ پیٚٹھہٕ ووٚتھ،وۅنۍ کیا فٲیدٕہ چُھ لڑُن۔ امہِ خیالہٕ کہ اصلاح خٲطرٕ آو یِمن اتھ موقعس پیٚٹھ وننہٕ زِ" محمد﴿ؐ ﴾چھِنہٕ امہِ ورٲے کِہِنۍ زِ بس چھِ اکھ رسوٗل،یِمن برونہہ تہِ چھِ وارِیاہ رسول آمٕتۍ،پتہٕ کیا اگر یِم مرن یا قتل یِن کرنہٕ،تیٚلہِ پھیٖرِو اتوٚہۍ پوٚت۔ یاد تھٲوِو یُس یوٚت پھیرِ سُہ کرِ نہٕ خدایس نقصان۔ وٕں گوو یِم خداے سٕندۍ شُکر گُزار بندٕہ بٔنِتھ روزن تِمن دِیہِ سُہ اجٕر۔ "﴿آل عمران آیت 144﴾تۅہیہِ یُس دیٖن سوٗنچِتھ سمجِتھ اختیار کوٚرمُت چُھو تتھ پیٚٹھ قٲیِم روزنہٕ خٲطرٕ تہٕ سُہ قٲیِم تھاونہٕ خٲطرٕ چُھنہٕ یہِ ضروری زِ خداے سُند نبی روزِ ہمیشہ تۅہیہِ سٍتۍبلکہ امہِ دینٕچ اصلی قوت چھےٚ سۅ سچٲیی یۅسہٕ سُہ پیش کران چُھ۔ امہِ کہِ سربُلندی ہُند دارو مدار نہ چُھ تُہٕندٮ۪ن طاقتن پیٚٹھ تہٕ نہٕ چُھ کٲنسہِ خاص شخصیتس پیٚٹھ۔ 
  کمزوٗری ہُند موٗل: انسان سٕںٛزن تمام کمزورین ہُند موٗل چُھ موتُک ڈر۔ اتھ موقعس پیٚٹھ آو یِمن یاد پاونہٕ زِ موت کہ ڈرٕ نِشہِ ژلُن چُھ فضوٗل۔ کانہہ جاندار ہیٚکہِ نہٕ تۅتام مٔرتھٕے یۅتام نہٕ أمۍ سٕندِ موتُک وقت واتہِ۔ خداے سٕندِ امہِ مقرر کرنہٕ آمتہِ وقتہٕ برونہہ نہ ہیٚکہِ کانہہ مٔرتھٕے تہٕ نہ ہیٚکہِ امہِ پتہٕ أکِس ژِہِس تہِ زِندٕہ روزِتھ۔ لہٰذا چَھنہِ تۅہیہِ موت نِشہِ بچنٕچ فکر کرنٕچ ضرورت۔ فکر گژِھہ امہِ کتھہِ ہٕںٛز آسٕنۍ زِ زندگی ہٕںٛز یۅسہٕ مہلت حٲصِل گٔمٕژ چھےٚ سۅ کتھہٕ پٲٹھۍ چھےٚ صرف گژھان۔  دنیا کماونس منٛز چھا کِنہٕ ٲخرت حٲصِل کرنس منٛز؟امہِ موجوب یُس شخص دنیا کماونس پیٚٹھ محنت کران چُھ،تس یِکینژھاہ میلان چُھ سُہ چُھ ییٚتھۍ دنیاہس منٛز میلان۔ وٕں گوو یُس ٲخرت کہِ ثواب خٲطرٕ کٲم کران چُھ،تس دِیہِ خداے ٲخرتُک ثواب۔ یِمن لُکن خداے سُند دیٖن قبول کرنٕچ،اتھ پیٚٹھ قٲیِم روزنٕچ تہٕ امہِ کہِ قٲیِم کرنہٕ کہ جدوجہدٕچ نعمت حٲصل گٔمٕژ چھےٚ تِمن پزِ امہِ سارِوٕے کھۅتہٕ قٍمتی نعمتٕچ قدٕر کرٕنۍ تہٕ امہِ خٲطرٕ پزٮ۪کھ پنُن سورُے کینہہ لگاوُن۔ امیُک نتیجہ نیرِرُتُے۔ ٲخرتٕچ پوشوٕنۍ کامیٲبی یِیہِ یِہٕندِس حصس منٛزتہٕ خداے سٕندِ امہِ نعمتُک شُکر کرن والٮ۪ن کرِ اللہ تعالیٰ پننہِ بہترین نعمتہٕ عطا تہٕ یِمن میلہِ پننِس مٲلکس نِشہِ بہترین اجر۔ 
  احدکہ شکست پتہٕ: اکھ زٕقبیلہٕ ترٲوِتھ ٲسۍ عربٕکۍ تقریباً تمام قبیلہٕ اتھ نٔوِس وۅتھوٕنِس اسلٲمی تحریکس خلاف۔ امہِ تحریکٕچ ژٔنٛڈ ٲس یِہٕندِس آبٲیی مذہبس تہٕ رسم ورواجن پیٚٹھ پٮ۪وان۔ امیُک تقاضہٕ اوس زِ انسان گٔژِھن اخلٲقی اعتبارٕ بُلند تہٕ تہٕ تِمہٕ کتھہٕ گژِھہ ترٚاوُن یِمہٕ عربس منٛز عام پٲٹھۍ پٔھہلیمژٕ آسہٕ مثلاً شراب،زار،بدکٲری تہٕ لوٗٹ مار وغٲرٕ۔ بدرٕکہ جنگہٕ برونہہ ٲسۍ وارِیاہ قبیلہٕ یہِ سونچان زِ کُنہِ پٲٹھۍ گژِھہ یہِ نٔو تحری ختم یِںۍ کرنہٕ،وٕں گوو بدرس منٛز یُس شکست قریشن میوٗل،تمہِ سٍتۍ گٔیہِ تِمن ہمت کم تہٕ یِم ٲسۍ وۅتل بُجہِ کران زِ وۅنۍ کۅسہٕ تدبیٖر یِیہِ کرنہٕ مگر احد چہ لڑایہِ پتہٕ بدلییہِ حالت تہٕ عربٕکۍوارِیاہ قبیلہٕ ووٚتھۍ اسلامس خلاف۔ یِتھٮ۪ن کینژھن قبیلن ہٕندۍ واقعات چھِ بۅنہٕ کنہِ:
  قبیٖلن ہٕںٛز وعدٕہ خلٲفی: ﴿1﴾۔ محرم 4 ھ منٛز چُھ قطن علاقُک اکھ قبیلہٕ جوفید مدینس پیٚٹھ حملہٕ کرنُک ارادٕہ کران۔ حضورؐ چھِ حضرت ابو سلمہ ہس سٍتۍ اکھ مختصر جماعت یِہٕندِ مقابلہٕ خٲطرٕ روانہٕ کران۔ حملہٕ کرن وٲلۍ چھِ ژلان۔ 
  ﴿2﴾۔ امہِ پتہٕ چھِ أتھۍ رٮ۪تس منٛز کوہستان عرنُک اکھ قبیلہٕ لحیان مدینس پیٚٹھ حملہٕ کرنُک ارادٕہ کران۔ حضرت عبداللہ بن انیس آے امہِ مقابلہٕ خٲطرٕ سوزنہٕ تہٕ تِہُند سردار سفیان چُھ قتل سپدان تہٕ حملہٕ کرن وٲلۍ چھِ واپس ژلان۔ 
  ﴿3﴾۔ صفر 4 ھ منٛز چُھ کلاب قبیلُک سردار ابو برا حضورؐن ہٕندِس خدمتس منٛز حٲضر سپدِتھ ونان زِ مےٚ سٍتۍ سوٗزۍ توکھ کینہہ نفر۔ میانہِ قومٕکۍ لُکھ چھِ اسلامٕچ دعوت بوزٕنۍ یژھان۔ حضور چھِ ستتھ ﴿70﴾ نفر أمِس سٍتۍ سوزان۔ یِمو منٛزٕ ٲسۍ وارِیاہ اصحاب صُفہ۔ یِمن صحابن چُھ قبیلُک رٔییٖس عامر بن طفیل قتل کرناوان۔ امہِ واقع سٍتۍ ووت حضورس سٮ۪ٹھاہ صدمہٕ۔ پوٗرٕ رٮ۪تس موٚنگُکھ فجر نمازِ منٛز یِمن ظٲلِمن خٲطرٕ بددعا۔ یِمو ستتھو صحابو منٛزٕ تروو عامر بن طفیلن صرف اکھ صحابی حضرت عمروبن امیہ یہِ ؤنِتھ ٰٚ یَلہٕ زِ میانہِ ماجہِ ٲس اکھ غلام آزاد کرنٕچ نیت کٔرمٕژ۔ گژھ بہٕ چُھستھ ژٕ امہِ نیتہٕ یلہٕ تراوان۔ ییٚلہِ عمروبن امیہ واپس یِوان ٲسۍ،وتہِ سمکھییہِ یِمن عامر سٕندِ قبیلٕکۍ زٕ نفر۔ حضرت عمروبن امیہ چھِ تِمن قتل کران۔ ییٚلہِ حضورؐن امہِ واقعُک پے لوٚگ،تِمو کوٚر سخت ناپسند۔ تِکیازِ حضورو  اوس امہِ قبیلہٕ کٮ۪ن لُکن امان دیُتمُت تہٕ یہِ کتھ ٲس اتھ اقرارس خلاف۔ چنانچہ حضورؐ چھِ یِمن دۅشوٕنۍ ہُند خون بہا﴿قتلُک معاوضہٕ﴾ادا کرنُک اعلان فرماوان۔ 
   یِتھے پٲٹھۍ کٔر بیٚیہِ دۅیو قبیلو امی قسمٕچ حرکت۔ تِہٕندِس وننس پیٚٹھ چھِ حضورؐ داہ صحابی دیٖن چہ تعلیمہِ خٲطرٕ تِمن سٍتۍ سوزان مگر یِمو ظٲلِمو کٔر وعدٕہ خلٲفی۔ یِمو منٛزٕ چھِ ستھ صحابی لڑان لڑان شہید سپدان تہٕ ترٚے چھِ گرفتار کرنہٕ یِوان۔ یِمن منٛز ٲسۍ حضرت خبیب تہٕ حضرت زید تہِ۔ دُشمنو نِیہِ یِم مکہ تہٕ تتہِ کٕنِکھ۔ حضرت خبیبن اوس احدچہ لڑایہِ اندر اکھ حارث بن عامر قتل کوٚرمُت۔ حارث سٕندٮ۪و شُرٮ۪و ہیٚوت حضرت خبیب امہِ موجو ب مٔلۍ زِ تِم کرہن تس مٲلۍ سٕندِ بدلہٕ رٔنگۍ قتل۔ چنانچہ کینہہ دۅہ گٔژھۍ تھٕے چھِ تِم حضرت خبیبس شہید کران۔ یِتھے پٲٹھۍ چُھ حضرت زیدس صفوان بن امیہ قتل کرنہٕ مۅکھہٕ مٔلۍ ہیٚوان تہٕ مٔلۍ ہیٚتھ چُھکھ قتل کران۔ 
   یِتھہٕ پٲٹھۍ ٲسۍ اکہِ پاسہٕ برابر عربٕکۍ قبیلہٕ زیٖر زیٖر دِوان تہٕ زیادتی کران تہٕ مسلمان ٲسۍ یہِ ظلم برداشت کران۔ سٍتۍ سٍتۍ آے یہودن ہٕندِ طرفہٕ تہِ تِتھۍ معاملات پیش یِمو سٍتۍمسلمان کٲفی پریشان سپٕدۍ۔ 
  یہوٗدۍ عٲلمن تہٕ پیٖرن مخالفت: حضورؐو اگرچہ  مدینہ تشریف أنِتھ یہوٗدۍ قبیلن سٍتۍ مُختلف قسمٕکۍ معاہدٕہ کٔرمٕتۍ ٲسۍ تہٕ تِمو اوس اطمنان دیُتمُت زِ یِہٕندِس جان و مالس منٛز بنو نہٕ رُکاوٹ تہٕ یِمن آسہِ پرتھ قسمٕچ مذہبی آزٲدی،وٕں گوو یہودۍ عٲلِم تہٕ پیٖر ٲسۍ خاص کٔرِتھ اسلٲمی تحریک چہ ترقی کُن وُچِھتھ پریشان گژھان تہٕ یہِ اوس نہٕ کُنہِ وجہ ورٲے بلکہ اتھ سٍتۍ ٲسۍ کینہہ وجوہات۔ تِم چھِ یِم:
  ﴿1﴾۔ وُنیُستام اوس یہودن مذہبی اعتبارٕ اکہِ قسمُک بجر حٲصِل تہٕ سٲرِی ٲسۍ یِمن خدا پرستی تہٕ دیندٲری ہٕندِ اعتبارٕ عزتس قٲبل سمجان۔ اسلٲمی تحریک کہ پٔھہلنہٕ سٍتۍ لٔگۍ یِہٕندِ مذۂبۍ یتٕکۍ تہٕ پیشہ وارانہٕ خدا پرستی ہٕندۍ ٹر پُھٹٕںۍ۔ حضورؐ سٕندۍ وعظ بوٗزِتھ اوس لُکن فکرِ تران زِ واقعی کتھ چھِ پٔزخدا پرستی ونان تہٕ حقیقی خدا پرستی ہُند مفہوم کیا چُھ؟یِتھہٕ پٲٹھۍ اوس یِمن عٲلمن تہٕ پیٖرن ہُند﴿کارٕ بارٕ﴾ کم ہیٚوان سپدُن۔ 
  ﴿2﴾۔ قرآن کریمس منٛز ٲسۍ یہوٗدۍ عوامس خاص پٲٹھۍ یِہٕندٮ۪ن اہلِ علم تہٕ دین دار قسمہٕ کٮ۪ن کٮ۪ن لُکن ہٕندِس اخلاقس تہٕ معاملاتن پیٚٹھ نٔنۍ نٔںۍ تنقید نٲزِل سپدان۔ مثلاً"تِم چھِ اپزِ کتھہٕ بوزن وٲلۍ تہٕ حرام مال کھیٚنہٕ وٲلۍ۔ "﴿سورہ مایدہ آیت 42﴾"ژٕ وُچھہکھ یِمو منٛزٕ اکثر گناہس تہٕ زیادتی کُن پکن وٲلۍ۔ "﴿سورہ مایدہ آیت64﴾۔ " یِم چھِ سوٗد کھیٚنہٕ وٲلۍ حالانکہ یِمن اوس سوٗدٕ نِشہِ منع کرنہٕ آمُت تہٕ یِم چھِ لُکن ہُند مال ہڑپ کران۔ "﴿سورہ نسا آیت 161﴾۔ یِتھۍ ہِوۍ وارِیاہ تنقید چھِ سورہ بقرہ،مایدہ تہٕ آل عمرانس منٛز موجود۔ یِم سٲرِی تنقید بوٗزِتھ ٲسۍ کینژھو نیک لُکو ورٲے یِہٕندٮ۪ن اکثر لُکن ژکھ یِوان تہٕ تِم ٲسۍ أچھ ؤٹِتھ اسلٲمی تحریکس مخالفت کران۔ 
  ﴿3﴾۔ اسلام کِس بڑوٕنِس اقتدارس کُن وُچھِتھ اوس یِمن یہِ خطرٕہ نٔنۍ پٲٹھۍ اتھہِ یِوان زِ اکہِ نتہٕ اکہِ دۅہ چُھ یِمن اتھ برونٹھ کنہِ پنُن کلہٕ نوٚمراوُن۔ 
  چنانچہ یِمے ٲسۍ تِم وجوہات یِہٕندِس بُنیادس پیٚٹھ یہوٗدۍ اسلٲمی تحریکٕکۍ سخت دُشمن ٲسۍ۔ 
  غزوہ بنی قینقاع: بدرٕچہِ کامیٲبی پتہٕ ٲسۍ یہوٗدٮ۪ن کن کھڑا گٔمٕتۍ تہٕ یِمن اوس ننہِ وانہٕ اتھہِ یِوان زِ اسلام چُھ اکھ طاقت بٔنِتھ برونہہ پکان۔ چنانچہ بدرچہ لڑایہِ پتہٕ چُھ فوراً شوال2ھ منٛز یہوٗدٮ۪ن ہُندقبیلہٕ بنی قینقاع مسلمانن خلاف لڑایہِ ہُند اعلان کران۔ امہِ جنگُک وجہ اوس یہِ زِ أکۍ یہوٗدۍ کٔرۍ أکِس مسلمان خاتونہِ بےٚ حُرمتی تہٕ أمۍ سٕندۍ خاندارن کوٚر شرارتس منٛز یِتھ اکھ یہوٗدۍ قتل۔ اتھ پیٚٹھ چھِ یہوٗدۍ أمِس مسلمانس قتل کران۔ حضورؐ چھِ معاملہٕ رفع دفع کرنٕچ کوٗشش کران مگر یہودٮ۪و ووٚنہکھ زِ أسۍ چھِنہٕ قریش کینہہ زِ بدرٕ منٛزٕ ژلو پوٚت پھیٖرِتھ تہٕ اگر اسہِ سٍتۍ کٲم گٔیو فِکرِ تارو لڑٲے کتھ چھِ ونان۔ یِتھہٕ پٲٹھۍ ییٚلہِ یہودٮ۪ن ہٕندِ طرفہٕ معاہدُک پرواہ کرنہٕ ورٲے لڑایہِ ہُند اعلان سپُد۔  حضورؐ تہِ چھِ لڑایہِ ہٕںٛز تیٲری کران۔ یہودٮ۪و کوٚر پنُن پان قلعس اندر محفوٗظ تہٕ پندہن دۅہن ہٕندِ محاصرٕہ پتہٕ آو فٲصلہٕ کرنہٕ زِ یہوٗدۍ گژھن جلایہِ وطن کرنہٕ یِنۍ۔ امہِ پتہٕ چھِ ستھ ہتھ یہوٗدۍ یِوان جلایہِ وطن کرنہٕ۔ 
  کعب بن اشرف سُند قتل: یہودٮ۪ن منٛز اوس کعب بن اشرف اکھ مشہور شٲعر۔ أمۍ لیٚکھۍ بدرٕچہ لڑایہِ پتہٕ تِتھۍ شعر،یِمو سٍتۍ مسلمانن خلاف مکس اندر نار لوٚگ۔ اتھ زمانس منٛز اوس شٲعرن ہُند وارِیاہ اثر۔ أمۍ لیٚچھہِ بدرس منٛز مارٕ گٔمتٮ۪ن قریشن متعلق تِژٕھہ پُر درد مرثیہِ تہٕ امہِ پتہٕ چُھ مکہٕ گٔژِھتھ  تتہِ کٮ۪ن لُکن بوزناوان۔ یُسُے بوزان اوس سُہ اوس بُتھہِ بُتھہِ دِوان تہٕ ودان۔ امہِ پتہٕ ؤنِن مدینس منٛز یِتھ حضورؐن خلاف شعر تہٕ لُکھ اُکسٲوِن۔ قتل کرنہٕ کہ بہانہٕ کٔرٕن اکہِ دۅہ حضورؐس دعوت۔ یِم حالات نظرن تل رٔٹِتھ کوٚر حضورو  صحابن سٍتۍ مشورٕہ زِ کیاہ پزِ کرُن۔ چنانچہ حضورؐ سٕںٛزِ مرضی پیٚٹھ چھِ حضرت محمد بن مسلمہ کعب بن اشرفس ربیع الاول 3ھ منٛز قتل کران۔ 
  بنو نضیر قبیلُک اخراج: بنو نضیر قبیلہٕ کٮ۪و یہوٗدٮ۪و کٔر واریاہن معاملاتن اندر بددیانتی تہٕ واریاہ لٹہِ کرٮ۪کھ تِمہٕ سٲزِشہِ یُہُند مقصد حضورؐ قتل کرٕنۍ ٲسۍ۔ امہِ مقصدٕہ خٲطرٕ اوس مکہٕ کٮ۪و قریشو یِمن ہٕس دیُتمُت۔ ییٚلہِ یِہٕںٛزٕ حرکتہٕ حدٕ کھۅتہٕ زیادٕہ ہُرییہِ تہٕ امہِ پتہٕ چھِ حضورؐ یِہٕندِس قلعس محاصرٕہ کران۔ یہِ محاصرٕہ چُھ پندہن دۅہن جٲری روزان۔ ٲخر کار چھِ بنو نضیر اتھ شرطس پیٚٹھ رٲضۍ سپدان زِ تِم یوٗتاہ مال واسباب اوٗںٹن پیٚٹھ نِتھ ہیٚکن،سُہ نِیِن،تہٕ پنٕںۍ گرٕ ترٲوِتھ ژٔلِن۔ امہِ معاہدٕہ کِنۍ گیہِ یِہٕندۍ وارِیاہ سردار خیبر۔ یِمو نِیُو سورُے سازو سامانہٕ سٍتۍ تہٕ یہِ کینژھاہ تُلِتھ ہیٚوکُکھ نہٕ تہِ ترٚووُکھ اتی۔ 
   وۅنۍ لٔگۍ مسلمانن ہٕندۍ دۅشوے دُشمن یعنے عربٕکۍ مشرِک خصوصاً مکٕکۍ قریش تہٕ یہوٗدۍ رٔلِتھ میٖلِتھ مسلمانن خلاف سٲزِشہِ کرنہِ تہٕ تمام قبیلو کرِ رٔلِتھ میٖلِتھ مدینس پیٚٹھ حملہٕ کرنہٕ چہ تیٲرِیہِ شروع۔ گۅڈٕ گۅڈٕ ییٚلہِ حضورؐس یہِ پے لوٚگ زِ قبٲیل چھِ مدینس پیٚٹھ حملہٕ کرنہٕ چہ تیٲریہِ کران،حضورؐ چھِ مسلمانن ہُند فوج ہٮ۪تھ مقابلہٕ خٲطرٕ نیران مگر دُشمن چھِ مقابلہٕ کرنہٕ ورٲیی ژلان۔ اکہِ لٹہِ چھِ حضورؐ محرم5ھ منٛز  ذات الرقاع نٲوۍ جایہِ تام تشریف نِوان تہٕ دویمہِ لٹہِ چھِ ربیع الاول 5 ھ منٛز دومتہ الجندل نٲوۍ جایہِ تام تشریف نِوان۔ 


Book: نٔوِم باب: اسلٲمی تحریکٕچ مدافعت
Chapter: غزوۂ احزاب
Text:
  بنو نضیر ییٚلہِ مدینہٕ ترٲوِتھ خیبر وٲتۍ،تِمو کٔر اسلامس خلاف اکھ بٔڑ سٲزِش شروع۔ دٔچھِنۍ کھووٕرۍ یِم قبیلہٕ ٲسۍ تِمن دیُتُکھ مسلمانن خلاف ہٕس۔ مکہٕ گٔژِھتھ دیُتُکھ قریشن لڑایہِ خٲطرٕ ہٕس تہٕ ووٚنہکھ زِ اگر أسۍ سٲرِی یِکہٕ وٹہٕ حملہٕ کرو ،یہِ نٔو تحریک یِیہِ ختم کرنہٕ۔ قریش ٲسۍ امہِ کتھہِ خٲطرٕ گۅڈے تیار۔ چنانچہ یہودٮ۪ن ہٕندٮ۪و واریاہو قبیلو تہٕ مکہٕ کٮ۪و قریشو کوٚر اکھ بوٚڈ بارٕ لشکر تیار۔ امہِ کہ تعدادُک اندازٕہ چُھ داہ ساس کرنہٕ یِوان۔ 
   ییٚلہِ حضورؐس ییلہِ پے  لوٚگ زِ یِتھِس تٔھدِس پیمانس پیٚٹھ چھےٚ مدینس حملہٕ کرنٕچ تیٲری یِوان کرنہٕ۔ تِم  چھِ صحابن سٍتۍ مشورٕہ کران۔ حضرت سلمان فارسی چھِ مشورٕہ دِوان زِ یلہٕ مٲدانس اندر چُھنہٕ یِتھِس بٔڑِس تعدادس سٍتۍ مقابلہٕ کرُن منٲسِب۔ سون لشکر گژِھہ کُنہِ محفوظ جایہِ روزُن تہٕ اتھ أندۍ أندۍ گژِھہ خندق کھننہٕ یُن تکہِ دُشمن ہیٚکہِ نہٕ براہِ راست حملہٕ کٔرِتھ۔ یہِ راے آیہِ پسند کرنہٕ تہٕ خندق کھنہٕ نٕچ تیٲری گٔیہِ شروع۔ 
  خندق کھنہٕ نٕچ تیٲری: مدینس أندۍ پٔکۍ ٲسۍ ترٚٮ۪ن طرفن مکانہٕ تہٕ نخلستان،صرف اوس اکھ اند یلہٕ۔ حضور چھِ ترٚے ساس صحابہٕ صٲب ہٮ۪تھ خندق کھننُک حکم دِوان تہٕ یہِ کٲم
  گٔیہِ8 ذوقعدہ 5 ھ منٛز شروع۔ حضورؐ چھِ پانہٕ امِچ بُنیاد تراوان تہٕ داہ داہ گز زمین چھِ دہن دہن نفرن بٲگراوان۔ خندق ٲس پانٛژھ گز سٔنۍ کھنٕنۍ۔ وُہن دۅہن اندر کٔرۍ ترٚییو ساسو صحابو یہِ خندق تیار۔ خندق کھننس دوران روٗدۍ حضورؐ پانہٕ تہِ لُکن سٍتۍ کٲم کران ۔ أکِس جایہِ آو اکھ بوٚڈ پل،یہِ اوس نہٕ کُنہِ تہِ حالس منٛز پُھٹان۔ حضورؐ چھِ تشریف انان تہٕ اکھ پرٕ دب چھِس تیُتھ تراوان زِ پلس چھِ پٔھلۍ گژھان۔ یہِ واقعہ چُھ حضورؐ سٕندٮ۪و معجزو منٛزٕ اکھ معجزٕہ۔ 
  کُفارن ہُند حملہٕ: کُفارن ہٕندۍ لشکرن کوٚر ترٚٮ۪ن حصن منٛز تقسیم گٔژِھتھ مدینہٕ کٮ۪ن ترٚٮ۪ن طرفن پیٚٹھ حملہٕ۔ یہِ حملہٕ اوس سٮ۪ٹھاہ زوردار۔ امیُک نقشہِ چُھ قرآن پاکس اندر یِمن الفاظن منٛز دِنہٕ آمُت:
     ییٚلہِ دُشمنن پیٚٹھمہِ طرفہٕ﴿مشرق کِنۍ﴾تہٕ بٔنمہِ طرفہٕ﴿مغرب کِںۍ﴾تۅہیہِ پیٚٹھ حملہٕ کوٚر تہٕ ییٚلہِ أچھ درایو پٔھٹِتھ تہٕ گابرٕنہِ لٔگِو تہٕ تۅہیہِ لٲگِوخدایس متعلق رنگہٕ رنگہٕ گُمانہٕ کرنہِ۔ امہِ ساتہٕ ووت مسلمانن ہٕندِ پرکھاونُک وقت تہٕ تِم آیہِ سخت پٲٹھۍ دٕنہٕ وَنہٕ۔    ﴿سورہ احزاب آیت 11تا10﴾
  یہِ اوس سخت امتحانُک وقت۔ اکہ طرفہٕ اوس سردی ہُند انتہٲیی سخت موسم،کھیٚنہٕ چیٚنہٕ کہ سامانٕچ کمی،لگاتار کیںژھن وقتن ہٕندۍ فاقہٕ،نہ راتٕچ نِندٕر تہٕ دۅہُک آرام،ہر وقتہٕ زُوُک خطرٕہ،مال تہٕ اولاد سورُے کینہہ دُشمنن ہٕندِس نشانس پیٚٹھ،مقابلس اندر بےٚ پناہ لشکرُک ہجوم۔ یِم سٲرِی واقعات ٲسۍ تِتھۍ زِ اتھ حالتس منٛز روزہن تِمے لُکھ ثٲبِت قدم یُہُند ایمان پوٚز تہٕ مضبوط آسہِ ہے۔ کمزور ایمان وٲلۍ تہٕ منافق ہیٚکہن نہٕ یِمن حالاتن ہُند مقابلہٕ کٔرِتھ۔ چنانچہ مسلمانن ہٕندِس جماعتس اندر یِم منافق ژامٕتۍ ٲسۍ،تِم دراے نٔنۍ تہٕ تِمو لوگ ونُن زِ  یِم وعدٕہ﴿ فتح تہٕ کامیٲبی ہٕندۍ﴾اسہِ سٍتۍ اللہ تعالہٰن تہٕ تٔمۍ سٕندۍ رسولن کٔرمٕتۍ ٲسۍ،یہِ سورُے اوس دوکھہٕ۔   ﴿سورہ احزاب آیت 12﴾۔ یِمو لٲگۍ پنٕنۍ زُو بچاونہٕ خٲطرٕ بہانہٕ ژھانڈٕںۍ تہٕ لوگُکھ ونُن زِ  اے یثرب کٮ۪و لُکو ! واپس پٔکِو۔ از چُھونہٕ تۅہیہِ کانہہ ٹھِکانہٕ۔   یِم لُکھ آے حضورؐ سٕندِس خدمتس اندر تہٕ لوگُکھ ونُن زِ اسہِ گژِھہ اجازت تاکہ أسۍ کرو گری روٗزِتھ حفاظت۔ سٲنۍ گرٕ چھِ بالکل غٲر محفوظ۔ ﴿سورہ احزاب آیت 14﴾۔ وٕں گوو یِمن لُکن ہٕندٮ۪ن دِلن اندر ایمان اوس تہٕ یِم پننِس ایمان کِس دعواہس اندر پٔزۍ زیٲرۍ ٲسۍ، تِہٕںٛز حالت ٲس اتھ موقعس پیٚٹھ بیاکھ۔ تِمو یُتھُے کٲفرن ہُند یہِ لشکر وُچھ تِمو ووٚن  یِمے چھِ ﴿حالات﴾ یُہُند وعدٕہ خداین تہٕ خداے سٕندۍ رسولن کوٚرمُت اوس۔   تہٕ یِم حالات وُچھِتھ گوو تِمن منٛز ایمانُک جزبہٕ تازٕہ تہٕ تِم سپٕدۍ اطاعت تہٕ فرمان بردٲری خٲطرٕ زیادے تیار۔ یِمو سخت حالاتو دِژنہٕ تِمن رژھ تہِ تبدیلی پٲدٕہ سپدنہٕ۔  ﴿سورہ احزاب آیت 22تا23﴾
   دُشمن روٗدۍ تقریباً أکِس رٮ۪تس محاصرٕ ہ کٔرِتھ۔ یہِ محاصرٕہ اوس تیوٗتاہ سخت زِ مسلمانن اوس نہٕ ترٮ۪ن ترٮ۪ن وقتن غذا میلان۔ محاصرٕہ کرن وٲلۍ ٲسۍ نہٕ خندقہٕ اپور ہیٚکان تٔرِتھ ۔ لہٰذا روٗدۍ تِم اپارِی۔ حضورؐواوس پنُن فوج خندقہٕ کٮ۪ن مختلف حصن پیٚٹھ تُھوومُت۔ کُفار ٲسۍ کنہِ تہٕ تیٖر لایان۔  تہٕ یورٕ تہِ اوس جواب دِنہٕ یِوان۔ اتھ درمیان ٲسۍ مٔنٛزۍ مٔنٛزۍ حملہٕ تہِ گژھان۔ کُنہِ کُنہِ ساتہٕ اوس کُفارن ہُند دباو تیوٗتاہ بڑان زِ یورٕ اوس سٮ۪ٹھاہ تیٖزی سان رٔلِتھ میٖلِتھ مقابلہٕ پٮ۪وان کرُن۔ یۅتام زن اکہِ دۅیہِ پھِرِ نماز تہِ قضا گٔیہِ۔ 
  خداے سُند مدد: محاصرٕہ یوٗت یوٗت زیٹھان اوس تیوٗت تیوٗت ٲس حملہٕ کرن والٮ۪ن ہٕںٛز ہمت کم گژھان۔  دہن ساسن نفر کھیٚنہٕ چیٚنُک انتظام کرُن ٲس نہٕ کانہہ سہل کٲم کینہہ۔ دویمہِ پاسہٕ ٲس سخت تٍر تہٕ أتھۍ دوران آو تیُتھ واوٕ طوٗفان زِ کٲفرن ہٕندۍ خٍمے تُلۍ واوٕ طوفانن تھوٚد۔ سورُے فوج گوو چھلہٕ چھانگرِ۔ یہِ اوس خداے سُند عذاب تہٕ پٔزۍ پٲٹھۍ اوس یہِ طوٗفان خداین مسلمانن خٲطرٕ رحمت تہٕ کٲفرن خٲطرٕ عذاب ہٮ۪تھ سوٗزمُت۔ یہِ واقعہ چُھ اللہ تعالیٰ ہن پنُن احسان گٕنزروومُت:
   مسلمانو ! خداے سُند سُہ احسان کٔرِو یاد ییٚلہِ فوجو تۅہیہِ پیٚٹھ حملہٕ کوٚر تہٕ اسہِ سوٗز واوٕ طوفان تہٕ بیٚیہِ سوٗز تیُتھ فوج﴿فرشتن ہُند فوج﴾ یُس توٚہۍ وُچھِتھ ٲسِو نہٕ ہیٚکان۔  ﴿سورہ احزاب آیت 9﴾
   چنانچہ کٲفر ہیٚکۍ نہٕ یِمن حالاتن ہُند مقابلہٕ کٔرِتھ تہٕ تِم گٔیہِ کمزور۔  یہوٗدٮ۪و ہیٚژ لٔٹ بیبہِ منٛز تہٕ قریش روٗدۍ تنہا۔ تِمن تہِ لوٚگ نہٕ واپس گژھنہٕ ورٲے کانہہ چارے۔ یِتھہٕ پٲٹھۍ یُس پریشٲنی ہُند اوٚبُر مدینس منٛز کھوٚتمُت اوس سُہ گوو محض اللہ تعالیٰ سٕندِ فضلہٕ تہٕ غٲبی امدادٕ سٍتۍ دوٗر۔ امہِ غزوٕچ ذکر ییٚمہِ اندازٕہ قرآنِ پاکس اندر کرنہٕ آمٕژ چھےٚ تتھ منٛز چھِ مسلمانن ہٕندِ تربیت خٲطرٕ کینہہ نٔنۍ پہلو اتھہِ یِوان۔ تِم چھِ یِم:
  اللہ تعالیٰ سٕندِس فضلس پیٚٹھ بھروسہٕ: مومن سُند ایمان چُھ زِ اصل طاقت چُھ اللہ تعالہٰس نِشہِ۔ یکینژھاہ سپدان چُھ،تہِ چُھ خداے سٕںدِ مٔشیت تہٕ تٔمۍ سٕندِ حکمہٕ سپدان۔ مومن چھِنہٕ پنٕنۍ کانہہ کامیٲبی پننٮ۪ن تدبیٖرن تہٕ پننہِ طاقتُک نتیجہٕ سمجان بلکہ چھِ تتھ خداے سُند فضل زانان۔ احزاب چہ لڑایہِ منٛز ہیٚوک نہٕ دہن بہن ساسن ہُند لشکر ترٚٮ۪ن ساسن مسلمانن کانہہ نقصان واتنٲوِتھ تہٕ پریشان گٔژِھتھ پیٚوو تس واپس گژُھن۔ یہِ موقعہ اوس تیُتھ زِ بنان اوس زِ کینہہ مسلمان ما سمجِہن زِ یہِ اوس سانہِ تدبیٖرُک نتیجہ ﴿یعنے خندق بناوٕنۍ﴾۔  لہٰذا اوس اتھ تدبیٖرِ پیٚٹھ تاز تہٕ فخر کرنُک جان موقعہ۔ مگر اللہ تعالہٰن فرموو بروقت امہِ کمزوری نِشہِ بچنہٕ خٲطرٕ زِ  مسلمانو ! خداے سُند سُہ احسان کٔرِو یاد ییٚلہِ فوجو تۅہیہِ پیٚٹھ حملہٕ کوٚر تہٕ اسہِ سوٗز واوٕ طوفان تہٕ بیٚیہِ سوٗز تیُتھ فوج﴿فرشتن ہُند فوج﴾یُس توٚہۍ وُچھِتھ ٲسِو نہٕ ہیٚکان۔   ﴿سورہ احزاب آیت 9﴾
   اسلٲمی تحریک کٮ۪ن علمبردارن خٲطرٕ ٲس یہے ذہنی تربیت درکار زِ یِمن گژِھہ صرف خداے سٕندِس فضٰس پیٚٹھ بھروسہٕ آسُن تہٕ یِم گژھن صرف خدایس کارساز مطلق زٲنِتھ اقامت دیٖن کِس جدوجہدس اندر مسلسل قدم تُلان روزٕنۍ اگرچہ مدِ مقابل کوٗتاہ تہِ قوت وول تہٕ طاقت وول آسہِ۔ 
  ایمان کہ دعواہٕچ کہوٹ: مصیبت کہ وقتہٕ چھےٚ انسان سٕندِس ایمانس کہؤٹ لگان۔ تس چُھ پانہٕ تہِ پے لگان زِ سُہ کوٗتاہ  چُھ آبس اندرتہٕ باقٕے تہِ چھِ اندازٕہ ہیٚکان کٔرِتھ زِ اتھ وتہِ اندر کُس کوٗتاہ ہیٚکہِ ثٲبت قدم روٗزِتھ۔ یۅتام حالات معمولی ﴿NORMAL﴾ چھِ آسان۔ واریاہن لُکن متعلق چُھنہٕ اندازے سپدان زِ نصب العین کہ محبت کہِ خٲطرٕ تہٕ زندگی داوس لاگنس منٛز کُس کیا ہیٚکہِ کٔرِتھ۔ ؟بسا اوقات چُھ انسان خۅد بذات بٔڑِس دوکھس منٛز آسان،ییٚلہِ کانہہ سخت وقت واتان چُھ،کھوٚٹ تہٕ اصل چُھ صاف پٲٹھۍ اتھہِ یِوان۔ احزاب چہ لڑایہِ کٔر یہے کٲم۔ مدینس اندر ٲسۍ مسلمانن سٍتۍ جان تعدادس منٛز منافق تہٕ کھوٚٹۍ ایمان وٲلۍ لُکھ شٲمِل۔ تہٕ امہِ کتھہِ ہٕںٛز ٲس ضرورت زِ عام مسلمانن گژِھہ یِہٕںٛز صحیح صورت حال ﴿POSITION﴾ معلوم سپدٕنۍ۔ چنانچہ امہِ سختی وِزِ گوو یُہُند پردٕہ فاش۔ مسلسل خندق کھنہٕ نٕچ کٲم،کھیٚنہٕ چیٚنہٕ نِشہِ بےٚ پرواہ سپدِتھ دۅہ رات کُنُے کرُن،أکِس بٔڑِس تعداد کِس مقابلس منٛز پننِس زُوس گِندُن،بیٚیہِ ٲسۍ نہٕ وُہن یا زُتوٕہن دۅہن مسلسل خوف کِس اندیشس منٛز دُہُک آرام تہٕ رٲژ ہٕںٛز نِندٕر حرام کرٕنۍ کانہہ سہل کٲم۔ یِہٕںدٮ۪ن دِلن اندر پوٚز ایمان اوس نہٕ کینہہ تِمو کرِ نہٕ یِمہٕ سختیہِ برداشت۔ تہٕ یِمو منٛزٕ لوگ واریاہو ونُن زِ ہے رسولن اوس اسہِ فتح تہٕ کامیٲبی ہُند وعدٕہ کوٚرمُت مگر وۅنۍ چھِ حالات باسان لرِ پھِرُن دِوان۔ اسہِ توٚر فکرِ زِ  خداے تہٕ خداے سٕندۍ رسولن یُس وعدٕہ اسہِ سٍتۍ کوٚرمُت اوس سُہ اوس دوکھہٕ۔   ﴿سورہ احزاب آیت 12﴾۔ تہٕ کینژھو لٲگۍ بہانہٕ ژھارٕنۍ۔ پننٮ۪ن گرن ہٕندِ حفاظت کہ بہانہٕ ژٔلۍ مٲدان ترٲوِتھ۔ وٕں گوو یِہٕندٮ۪ن دِلن اندر صحیح ایمان اوس تِمو روٚٹ یِمو حالاتو نِشہِ بدلٕے اثر۔ تِمو ییٚلہِ فوج وُچھ یِوان تِم لٔگۍ وننہِ۔   ٹھیک چُھ۔ یِمے حالات چھِ یہٕںٛز خبر برونٹھٕے اسہِ خداین تہٕ خداے سٕںدۍ رسولن دِژمٕژ ٲس۔ یۅہے چُھ ییٚمیُک وعدٕہ خداین تہٕ تٔمۍ سٕندۍ رسولن کوٚرمُت اوس۔ خداین تہٕ خداے سٕندۍ رسولن اوس پوٚز فرموومُت۔ یِم حالات وُچھِتھ گٔیہِ یِمن منٛز ایمانٕچ قوت زیادٕہ تہٕ تِم سپٕدۍ اطاعت تہٕ فرمان بردٲری خٲطرٕ زیادے آمادٕہ۔   ﴿سورہ احزاب آیت 22﴾
  کمزوٗری ہُند موٗل: جان ومال کہ نقصانُک خوف چُھ انسان سٕںٛز سارِوٕے کھۅتہٕ بٔڑ کمزوری بلکہ وَنو تمام کمزورین ہُند موٗل۔ اسلام یِتھہٕ پٲٹھۍ اللہ تعالیٰ سٕندٮ۪ن صفاتن پیٚٹھ ایمان اننُک مطالبہٕ کران چُھ،اتھ منٛز چُھ بنیٲدی طور یہِ عقیدٕہ شٲمِل زِ موت تہٕ زندگی چھےٚ صرف خداے سٕندِس قبضس منٛز۔ نفع تہٕ نقصان سورُے کینہہ چُھ خداے سٕندِس اتھس منٛز۔ دویِم چُھنہٕ کانہہ یُس موت ٹٲلِتھ ہیٚکہِ یا کُنہِ پٲٹھۍ ہیٚکہِ نفع نقصانس اندر تہٕ نقصان نفہس منٛز بدلٲوِتھ۔ یۅہے عقیدٕہ تہٕ یۅہے ایمان چُھ مسلمان سٕںٛدِطاقتٕچ بُنیاد۔ یہِ بُنیاد ییٖژاہ کمزور آسہِ،تیٖژاہ کمزوری یِیہِ مسلمان سٕںٛزِ پرتھ کامہِ منٛز اتھہِ۔ چنانچہ یہِ کمزوٗری دوٗر کرنہٕ خٲطرٕ آو صاف پٲٹھۍ فرماونہٕ زِ  اے نبی ! یِمن ؤنِو زِ اگر توٚہۍ موت کہ یا قتل کہ ڈرٕ ژٔلِو،ژلُن دِیو نہٕ تۅہیہِ کانہہ فٲیدٕہ تہٕ پتہٕ ؤنیوٗکھ زِ ﴿تِم سوٗنچِن زِ﴾اگر خداے ییٚژِھہ زِ یِمن وٲتِن کانہہ نقصان،تیٚلہِ کُس چُھ سُہ یُس یِمن خدایس نِشہِ بچاوِ۔ ﴿تہٕ ہرگاہ خداے سُند فٲصلہٕ یہِ آسہِ زِ﴾یِمن واتناوِ کانہہ نفع ،تیٚلہِ کُس چُھ سُہ یُس اتھ رُکٲوِتھ ہیٚکہِ؟﴿یِمن پزِ یاد تھاوُن زِ﴾خدایس ورٲے نہ ہیٚکن یِم کٲنسہِ حمایتی لٔبِتھ تہٕ نہ مددگار۔   ﴿سورہ احزاب آیت 10﴾
  اگر یہِ عقیدٕہ کٲنسہِ ہٕںدِس دِلس منٛز چُھ،تیٚلہِ کیا گوو پوٚت پھیرُن؟انسانس پزِ پرتھ نوزُک موقعس پیٚٹھ پنُن ایمان پرکھاوُن۔ کُنہِ کُنہِ ساتہٕ چُھ انسان پانس متعلق دوکھس منٛز آسان تہٕ صحیح اندازٕہ چُھ تمہِ وِزِ سپدان ییٚلہِ کانہہ امتحانُک وقت واتان چُھ۔ 
  رسول سُند قٲبلِ تقلید نمونہٕ: امہِ جنگ کِس تذکِرس درمیان آو مسلمانن ہدایت دِنہٕ زِ تُہُندِ خٲطرٕ چھےٚ رسولؐن ہٕںٛز زندگی اکھ قٲبل تقلید نموٗنہٕ،وٕں گوو اتھ فٲیدٕہ تُلنہٕ خاطرٕ ہیٚکن تِمے لُکھ منٲسِب ٲسِتھ یِمن خداے سٕندِ ملاقاتُک بیٚیہِ ٲخرتس منٛز حٲصِل سپدن والٮ۪ن انعامن ہٕںٛز امید آسہِ تہٕ یِم خدایس زیادٕہ یاد کران روزن۔ اتھ موقعس پیٚٹھ یُس اہلِ اسلامن ہٕندٮ۪ن حوصلن بُلند تھاونہٕ خٲطرٕ،انتہٲیی شدید حالاتن اندر یِہٕندۍ دِل دٔرراونہٕ خٲطرٕ پوٗرٕ استقلال سان خداے سٕندِس فضلس پیٚٹھ بھروسہٕ تھاونہٕ خٲطرٕ رسول اللہؐن ہُند استقلال،عزم،توکل علی اللہ تہٕ صبرُک نموٗنہٕ برونہہ کُن آو سُہ چُھ قیامتس تام تِمن خداے سٕندٮ۪ن بندن خٲطرٕ قٲبلِ تقلید نموٗنہٕ یِم خداے سُند دیٖن قٲیِم کرنہٕ خٲطرٕ آمادٕہ آسن۔ یہِ نموٗنہٕ چُھ تیُتھ یُس یِمن زندگی ہٕندِس پرتھ موڈس پیٚٹھ برونٹھ کنہِ تھاوُن پزِ۔ یۅہے چُھ یِہٕندِ خٲطرٕ اصلی مشعلِ راہ۔ 
  بنو قریظُک خٲتمہٕ: یِتھہٕ پٲٹھۍ زن وننہٕ آو زِ حضورؐو ٲسۍ مدینہٕ تشریف أنتھٕے یہوٗدۍ قبیلن سٍتۍ معاہدٕہ کٔرِمٕتۍ۔ کینژھن دۅہن روٗدۍ یہوٗدۍ پننٮ۪ن معاہدن پیٚٹھ قٲیِم۔ مگر پتہٕ لٲگۍ تِمو یِم معاہدٕہ پُھٹراوٕنۍ۔ أتھۍ بُنیادس پیٚٹھ آیہِ بنو نضیر پننہِ وطنہٕ منٛزٕ کڑنہٕ۔ وٕں گوو بنو قریظہ﴿بیاکھ قبیلہٕ﴾چُھ بیٚیہِ معاہدٕہ کران تہٕ حضورؐ چھِ یِمن امنہٕ سان تِہٕندٮ۪ن قٕلعن اندر روزنُک اجازت دِوان۔ 
   جنگ احزاب کِس موقعس پیٚٹھ چھِ یہوٗدۍ قبیلہٕ بنو قریظہ قبیلس مسلمانن خلاف ہٕس دِوان تہٕ تِم تہِ گٔیہِ جنگ احزابس منٛز شٲمِل تہٕ معاہدن ہُند تھووُکھ نہٕ کانہہ پاس تہٕ لحاظ۔ ییٚلہِ جنگ احزاب ختم سپُد،حضورو دیُت گۅڈٕ بنی قریظس کُن توجہ تہٕ فٲصلہٕ کوٚرُکھ زِ یِمن گژِھہ امہِ وعدٕہ خلٲفی ہُند سزادِنہٕ یُن۔ یہِ وعدٕہ خلٲفی ٲس تِمو تتھ موقعس پیٚٹھ کٔرمٕژ ییٚلہِ سورُے عرب مسلمانن حملہٕ کرنہٕ خٲطرٕ ژٔسِتھ آمُت اوس بظٲہِر ٲس نہٕ مسلمانن ہٕندِ بچنٕچ کانہہ صورت پتھ کُن۔ بنو قریظہو دیُت ثٲبت کٔرِتھ زِ تِم چھِ مسلمانن خٲطرٕ تس دُشمن سٕندِ کھۅتہٕ زیادٕ خطرناک یُس ننہِ وانہٕ مُخالفت چُھ کران۔ تِمو ٲسۍ معاہدٕہ کٔرِتھ مسلمان مطمعین تہِ کٔرِمٕتۍ،مگر عٲن وقتس پیٚٹھ کٔرہکھ بےٚ وفٲیی تہٕ مسلمان مٹاونہٕ خٲطرٕ رلیٚیہِ باقین سٍتۍ۔ چنانچہ یِہٕندٮ۪ن قٕلعن آو محاصرٕہ کرنہٕ۔ محاصرٕہ روٗد الہٕ پلہٕ أکِس رٮ۪تس تہٕ مجبوٗر گٔژِھتھ ترٲوۍ بنو قریظو ہتھیار۔ اتھ موقعس پیٚٹھ آو خۅد تورات کٮ۪و احکامو مطٲبق تِمن متعلق فٲصلہٕ کرنہٕ زِ یِہٕندۍ تِم لُکھ گژھن قتل یِنۍ کرنہٕ یِم جنگس قٲبل آسن،باقٕے گژھن گرفتار یِنۍ کرنہٕ تہٕ یِہُند مال واسباب گژِھہ ضبط یُن کرنہٕ۔ اتھ موقعس پیٚٹھ آے تقریباً 1400لُکھ قتل کرنہٕ یِمن منٛز اکھ زنانہٕ تہِ ٲس۔ یۅسہٕ اتھ جُرمس منٛز مارنہٕ آیہِ زِ تمہِ اوس قٕلعہ کہِ دیوارٕ پیٚٹھہٕ پل ترٲوِتھ اکھ مسلمان شہید کوٚرمت۔ 


Book: نٔوِم باب: اسلٲمی تحریکٕچ مدافعت
Chapter: صلح حُدیبیہ
Text:
  کعبہٕ اوس اسلامُک اصلی مرکز۔ یہِ اوس حضرت ابراہیم علیہ السلامن تہٕ تٔمۍ سٕندۍ فرزندحضرت اسمٰعیل علیہ السلامن خداے سٕندِ حُکمہٕ تعمیر کوٚرمُت۔ مسلمانن ٲسۍ اسلام کہ امہِ مرکزٕ منٛزٕ درامتِس وۅنۍ شےٚ ؤرِی گٔمٕتۍ۔ اسلام کٮ۪و ارکانو منٛزٕ اوس حج تہِ اکھ اہم رُکُن۔ امہِ موجوب ٲسۍ مسلمانن ہٕںٛز زبردست خٲہِش زِ تِم کرہن خانہ کعبُک حج۔ 
  خانہ کعبہٕ کہ زیارت خٲطرٕ سفر: عربٕکۍ ٲسۍ یِتھہٕ پٲٹھۍ تہِ ؤریِکِس ؤریس لڑان روزن،تاہم حج کِس موقعس پیٚٹھ ٲسۍ تِم ژۅن رٮ۪تن امہِ موجوب لڑایہِ بند کران زِ لُکن میلہِ کعبس تام یِنس گژھنس منٛز امن تہٕ یِتھہٕ پٲٹھۍ ہیٚکن تِم اطمنان سان حج کٔرِتھ۔ ذوقعدہ6 ھ منٛز کوٚر حضورو کعبہٕ کہ زیارتُک ارادٕہ۔  وارِیاہ مہاجر تہٕ انصار ٲسۍ امہِ عبادت مۅکھہٕ انتظارس زِ کعبٕچ زیارت گٔژھ سپدٕنۍ۔ چنانچہ 1600 مسلمان چھِ نیرنہٕ خٲطرٕ تیار سپدان۔ ذوالحلیفہ چہ جایہِ کٔرٕکھ قربٲنی ہٕندۍ ابتدٲیی رسم پوٗرٕ۔ یِتھہٕ پٲٹھۍ گوو امہِ کتھہِ ہُند اعلان زِ مسلمانن ہُند ارادٕہ چُھ صرف خانہ کعبٕچ زیارت۔ لڑایہِ یا حملُک اوس نہٕ کانہہ امکان مگر توتہِ چھِ حضورؐ أکِس نفرس مکہٕ سوزان۔ یہِ شخس چُھ خبر انان زِ قریشو چھِ سٲرِی قبیلہٕ جمع کٔرِتھ تِمن ووٚنمُت زِ محمد﴿ؐ ﴾ ہیٚکہِ نہٕ مکس منٛز أژِتھ تہٕ بیٚیہِ چھِ سٲرِی مقابلہٕ خٲطرٕ تیار۔ 
  قریشن سٍتۍ کتھ باتھ: حضورؐ روٗدۍ امہِ اطلاع باوجوٗد برونہہ پکان تہٕ حدیبیہ چہ جایہِ وٲتِتھ کوٚرُکھ قرار۔ مکہٕ پیٚٹھہٕ اکھ پڑاو دوٗر چُھ حدیبیہ ناوُک اکھ کرٚوٗر تہٕ اتھ گامس تہِ پیٚوویۅہے ناو۔ یتھ جایہِ چُھ خزاعہ نٲوۍ قبیلُک سردار حضورؐن ہٕندِس خدمتس منٛز حٲضر سپدِتھ ونان زِ قریشو چھےٚ لڑایہِ ہٕںٛز تیٲری کٔرمٕژتہٕ تِم دِن نہٕ تۅہیہِ مکس منٛز اژنہٕ۔ حضورؐ چھِ تس فرماوان زِ تور گٔژِھتھ ون تِمن زِ أسۍ چھِ صرف عمرہ خٲطرٕ آمٕتۍ۔ لڑایہِ ہُند چُھنہٕ کانہہ مقصد۔ اسہِ گژِھہ خانہ کعبہ کہ طوافُک تہٕ زیارتُک موقع دِنہٕ یُن۔ ییٚلہِ یہِ پیغام قریشن نِشہِ ووت تہٕ کینژھو شر پسندو ووٚن زِ   اسہِ چُھنہٕ محمد﴿ؐ ﴾ سُند پیغام بوزنٕچ ضرورتھٕے۔   مگر گاٹٕلٮ۪و منٛزٕ ووٚن أکۍ شخصن یس عروہ ناو اوس زِ  نہ۔ توٚہۍ کٔرِو مےٚ پیٚٹھ بھروسہٕ تہٕ بہٕ کرٕ محمد﴿ؐس﴾ سٍتۍ کتھ۔   عروہ چُھ حضورؐن ہٕندِس خدمتس منٛز حٲضر گژھان مگر کانہہ معاملہٕ چُھنہٕ طے سپدان تہٕ اتھ درمیان چھِ قریش پنٕنۍ اکھ چھۅکھ مسلمانن پیٚٹھ حملہٕ کرنہٕ خٲطرٕ سوزان۔ تِم چھِ گرفتار یِوان کرنہٕ مگر حضورؐ چھِ پننہِ مہربٲنی سٍتۍ تِمن معاف کران تہٕ تِم چھِ آزاد یِوان کرنہٕ۔ وۅنۍ آو فٲصلہٕ کرنہٕ زِ صلحٕچ کتھ باتھ کرنہٕ خٲطرٕ گژِھہ حضرت عثمان مکہ یُن سوزنہٕ۔ حضرت عثمان چھِ مکہ تشریف نِوان مگر قریش چھِنہٕ کُنہِ پٲٹھۍ تہِ رٲضی گژھان زِ مسلمان کیا کرن کعبٕچ زیارت بلکہ چھِ تِم حضرت عثمانس تہِ تٔتھۍ رٹان۔ 
  بیعتُ الرِّضوان: یپٲرۍ پٔھہلییہِ مسلمانن منٛز یہِ خبر زِ حضرت عثمان آے شہید کرنہٕ۔ امہِ خبرِ سٍتۍ گٔیہِ مسلمان بےٚ قرار۔ یہِ خبر بوٗزِتھ چھِ حضورؐ فرماوان زِ وۅنۍ پزِ حضرت عثمان سٕندِ خونُک بدلہٕ ہیٚون۔ یہِ فرمٲوِتھ بیٖٹھۍ حضورؐ أکِس کٔںڈۍ کُلِس تل تہٕ اتھ جایہِ کرنٲوِکھ صحابہ کرام رضی اللہ عنہم اجمعین اتھ کتھہِ پیٚٹھ بیعت زِ أسۍ مرو مگر لڑایہِ نِشہِ پھیرو نہٕ پوٚت تہٕ قریشن ہیٚمو حضرت عثمان سٕندِ خونُک بدلہٕ۔ أمۍ قول وقرارن کوٚر مسلمانن منٛز اکہِ قسمُک جوش پٲدٕہ تہٕ یِمو منٛزٕ گوو پرتھ کانہہ شہادت کِس شوقس منٛز یِتھ کُفارن بدلہٕ ہیٚنہٕ خٲطرٕ تیار۔ اتھ بیعتس چھِ بیعتُ الرّضوان ونان تہٕ أمِچ ذکر چھےٚ قرآن پاکس اندر تہِ۔ تہٕ یِمو خۅش نصیبو اتھ موقعس پیٚٹھ حضورؐن ہٕندِس دستِ مبارکس پیٚٹھ بیعت کٔر۔ تِہٕندِ خٲطرٕ چُھ اللہ تعالیٰ ہن پننہِ خۅشنودی ہُند اظہار فرموومُت۔ 
  صلحُک معاہدٕہ: مسلمانن ہٕندِ امہِ جوش وخروشُک پے لوٚگ قریشن تہِ،تہٕ یپٲرۍ سپُد یِتہِ معلوم زِ حضرت عثمان سٕندِ شہادتٕچ خبر ٲس غلط۔ قریشو سوٗز سہیل بن عمرو پنُن سفیٖر بنٲوِتھ تاکہِ سُہ کرِ صلحس متعلق کتھ باتھ۔ ژیر تام روٗز صلحس متعلق کتھ باتھ چلان تہٕ ٲخر کار سپٕدۍ صلحٕکۍ شرط طے۔ صلح نامہٕ لیٚکھنہٕ خٲطرٕ آیہِ حضرت علی بُلاونہٕ۔ صلح نامس اندر ییٚلہِ لیٚکھنہٕ آو زِ یہِ معاہدٕہ چُھ حضرت محمد رسول اللہؐ ہٕندِ طرفہٕ۔ قریشن ہُند نمایندٕہ سہیل چُھ اعتراض کران زِ لفظ ﴿رسول اللہ﴾ گژِھہ نہٕ لیٚکھنہٕ یُن،اتھ پیٚٹھ چُھ اسہِ اختلاف۔ چنانچہ حضورؐ چھِ أمۍ سٕںٛز یہِ کتھ مانان۔ پننہِ دستِ مبارکہٕ سٍتۍ مِٹووُکھ لفظ ﴿رسول اللہ﴾ تہٕ فرمووُکھ زِ  توٚہۍ چھِو نہٕ مانان توتہِ کیا گوو خداے سُںد قسم چُھس بہٕ خداے سُند رسولٕے۔   یِمن شرطن پیٚٹھ صلح سپُد تِم چھِ یِم:
  ﴿1﴾۔ مسلمان نیرن ییٚمہِ ؤریہِ واپس۔ 
  ﴿2﴾دویمہِ ؤریہِ یِن تہٕ ترٮ۪ن دۅہن ٹھہرِتھ نیرن واپس۔ 
  ﴿3﴾۔ ہتھیار گژھٮ۪کھ نہٕ سٍتۍ آسُن۔ صرف ہیٚکن تلوار سٍتۍ تھٲوِتھ مگر سۅتہِ روزِ نیامس اندر۔ نٮ۪بر کڑنُک اجازت آسہِ نہٕ۔ 
  ﴿4﴾۔ مکس اندر یِم مسلمان پتھ کُن روٗدمٕتۍ چھِ تِمو منٛزٕ نِن نہٕ کٲنسہِ پانس سٍتۍ تہٕ اگر کانہہ مسلمان مکس منٛز واپس یُن ییٚژِھہ تس تہِ رُکاون نہٕ کینہہ۔ 
  ﴿5﴾۔ کٲفرو یا مسلمانو منٛزٕ اگر کانہہ شخص مدینہٕ گژِھہ۔ سُہ گژِھہ واپس یُن کرنہٕ۔ وٕں گوو اگر کانہہ مسلمان مکہٕ ییہِ سُہ یِیہِ نہٕ واپس کرنہٕ۔ 
  ﴿6﴾۔ عرب کٮ۪ن قبیٖلن آسہِ اختیار زِ مسلمانو یا کٲفرو منٛزٕ یس سٍتۍ یژھن تس سٍتۍ ہیٚکن معاہدہٕ کٔرِتھ۔ 
  ﴿7﴾۔ یہِ معاہدٕہ روزِ دہن ؤرین تام قٲیِم۔ 
  یِم تمام شرط ٲسۍ بظٲہِر مسلمانن خلاف تہٕ یِمو سٍتۍ اوس باسان زِ مسلمانو کوٚر دباوس تل یِتھ صلح۔ 
  حضرت ابوجندل رضی اللہ عنہ سُند معاملہٕ: خداے سُند کرُن زِ وُنہِ ٲسۍ صلح نامے لیٚکھان زِ سہیل﴿قریشن ہُند سفیٖر﴾ سُند فرزند ابوجندل،یِم وٲتۍ مکہٕ پیٚٹھہٕ کِتھہٕ تام پٲٹھۍ ژٔلِتھ تہٕ برٚیڑِ لٲگِتھ پیٚیہِِ مسلمانن برونہہ کنہِ ؤسِتھ۔ سٲری بوزنٲوِن پنُن بنُن گُدرُن زِ اسلام قبول کرنہٕ کِس پٲداشس منٛز کم کم تکلیف ٲسِم دِنہٕ یِوان۔ ابوجندل چھِ حضورسؐس درخاس کران زِ   حضور ! مےٚ نِیِو کٲفرن ہٕندٮ۪و پنجو منٛزٕ کٔڑِتھ پانس سٍتۍ۔   أمۍ سٕندۍ مٲلۍ ﴿سہیلن﴾ ییٚلہِ یہِ وُچھ تہٕ تٔمۍ ووٚن معاہدس پیٚٹھ عمل کرنُک چُھ یہِ گۅڈنیُک موقعہ تہٕ صلح نامہٕ مطٲبق ہیٚکۍ ووٗن نہٕ توٚہۍ ابوجندل پانس سٍتۍ نِتھ۔ یہِ اوس سٮ۪ٹھاہ نوزُک موقعہ اکہِ طرفہٕ معاہدُک پاس تہٕ دویمہِ طرفہٕ اکھ مظلوم مسلمان ییٚمِس ظلم امہِ موجوب اوس کرنہٕ یِوان زِ تٔمۍ اوس اسلام قبول کوٚرمُت تہٕ یُس فریاد اوس کران زِ اے مسلمان بایو ! کیا توٚہۍ چھِو ایژھان مےٚ بیٚیہِ کٲفرن ہٕندِ س اتھس منٛز دیُن۔ تمام مسلمان تڑپیٚیہِ یہِ صورت حال وُچھِتھ۔ حضرت عمر رضی اللہ عنہ چھِ حضورؐس اتھ حدس تام ونان زِ ییٚلہِ توٚہۍ خداے سٕندۍ پٔزۍ زیٲرۍ نبی چھِو تیٚلہِ کیازِ کرو أسۍ یہِ ذلت برداش۔ وٕں گوو حضورو فرمووہکھ زِ  بہٕ چُھس خداے سُند پیغمبر تہٕ تٔمۍ سٕندِس حکمس ہیٚکہٕ نہٕ نافرمٲنی کٔرِتھ۔ خداے کرِ مےٚ مدد۔   غرض زِ صلح نامہٕ سپُد مکمل۔ ابوجندلس پیٚوو صلح نامہٕ مطٲبق واپس گژُھن تہٕ اسلام کٮ۪و فِداکارو کوٚر رسولؐن ہٕندِ اطاعتُک اکھ سخت امتحان پاس۔ اکہِ پاسہٕ ٲس بظٲہِر اسلامٕچ توہین،حضرت ابوجندل سٕںٛز حالت زار تہٕ دویمہِ پاسہٕ اوس رسولؐن ہُند حکم تہٕ أچھ ؤٹِتھ اطاعت۔ 
  حضور چھِ ابوجندلس فرماوان زِ ابو جندل ! صبرس تہٕ ضبطس ہیٚہ کٲم،خداے کڑِ چانہٕ خٲطرٕ تہٕ مظلومن خٲطرٕ کانہہ وتھ۔ وۅنۍ گوو صلح تہٕ أسۍ ہیٚکو نہٕ یِمن لُکن سٍتۍ بدعہدی کٔرِتھ۔   حضرت ابوجندلس پیٚوو برٚیڑِ لٲگتھٕے واپس گژُھن۔ 
  صلح حدیبیہ ہٕکۍ اثرات: صلح نامہٕ مکمل سپدنہٕ پتہٕ دیُت حضورو حکم زِ لُکھ کٔرِن ییٚتھۍ جایہِ قربان۔ گۅڈٕ چھِ حضورؐ پانہٕ قربٲنی کران تہ  مس کاسناوان۔ امہِ پتہٕ چھِ باقٕے صحابہٕ حُکمس تعمیل کران۔ صلح پتہٕ چھِ حضور ترٮ۪ن دۅہن حدیبیہ ہس اندر ٹھہران۔ واپسی پیٚٹھ چُھ سورہ فتح نٲزِل سپدان۔ اتھ منٛز آو اتھ صلحس کُن اشارٕہ کٔرِتھ اتھ   فتحِ مبیٖن  یعنے نٔنۍ کامیٲبی وننہٕ۔ بظٲہِر چھےٚ یہِ کتھ عجیب باسان زِ یُس معاہدٕہ مسلمانو کٲر نوٚمرٲوِتھ کوٚر،تتھ آیہِ کامیٲبی وننہٕ۔ وٕں گوو یِم امہِ پتہٕ حالات برونہہ کُن آے تِمو دیُت ثٲبِت کٔرِتھ زِ پٔزۍ پٲٹھۍ اوس حدیبیہ ہُک صلح اسلٲمی تحریک کِس تٲریخس منٛز بٔڑ کامیٲبی۔ امیُک تفصیل چُھ یِتھہٕ پٲٹھۍ:
   وُنیُستام ٲس مسلمانن تہٕ کٲفرن درمیان جنگٕچ کٍفیت جٲری تہٕ دۅشوٕںۍ فریقن اوس نہٕ اکھ أکِس سمکھنُک موقعے۔ أمۍ معاہدن کٔر یہِ کٍفیت ختم تہٕ وۅنۍ لٔگۍ مسلمان تہٕ غٲر مسلم پانہٕ وٲنۍ سمکھٕنہِ۔ پانہٕ وٲنۍ لٔگۍ خاندٲنۍ تہٕ تجارتی تعلقات قٲیِم سپدٕنہِ۔ غٲر مسلم ٲسۍ کُنہِ خوف ورٲے مدینہٕ یِوان گژھان تہٕ اتہِ ٲسۍ مسلمانن سٍتۍ وۅتھان بیٚہوان۔ یِتھہٕ پٲٹھۍ میوٗل یِمن امہِ اسلٲمی جمٲعژ ہٕندٮ۪ن لُکن نزدیکی سان وُچھنُک موقعہ۔ اور یِتھ ٲسۍ یِم متٲثر گژھان تِکیازِ یِمن لُکن خلاف یِہٕندٮ۪ن دِلن اندر نفرت،شرارت بیترِ اوس تِہُند بُلند اخلاق،معاملات تہٕ عادات وُچھِتھ اوس یِمن باسان زِ یِم چھِ سانہِ کھوتہٕ وارِیاہ بہتر۔ امہِ پتہٕ ٲسۍ وُچھان زِ یِمن خداے سٕندٮ۪ن بندن سٍتۍ اسہِ لڑٲے موٚلۍ چھےٚ ہیٚژ مٕژ،تِہٕندٮ۪ن دِلن اندر چھنہِ کُنہِ قسمٕچ نفرت تہٕ دُشمنی ،بلکہ تِمن یۅسہٕ نفرت چھےٚ سۅ چھکھ یِہٕندٮ۪ن غلط عقیدن تہٕ غلط طریقن سٍتۍ۔ مسلمان یۅسہٕ تہِ کتھ ٲسۍ ونان تتھ منٛز ٲس ہمدردی تہٕ انسٲنیت۔ یِژٕھہ لڑایہِ گٔژِھتھ تہِ ٲسۍ نہٕ مسلمان یِمن سٍتۍ  انسٲنی ہمدردی تہٕ رُت سلوک کرنس منٛز کانہہ کمی تھاوان۔ غٲر مسلمن یِم شکوک تہٕ اعتراضات اسلام کِس بارس منٛز ٲسۍ،پانہٕ وٲنۍ وۅتھنہٕ بیٚہنہٕ سٍتۍ اوس تِمن پیٚٹھ  کتھ باتھ کرنُک خوٗب موقعہ میلان تہٕ غٲر مسلمن اوس فکرِ تران زِ اسلام کِس بارس منٛز کٲتیاہ چھِ تِم غلط فہمین منٛز مبتلا۔ غرض أمۍ صورت حالن کٔرۍ تمہِ قسمٕکۍ حالات پٲدٕ زِ غٲر مسلمن ہٕندۍ دِل لٔگۍ پانے اسلامس کُن یِنہِ تہٕ غلط فہمین ہٕندۍ یِم پردٕہ تِہٕندٮ۪و لیٖڈرو یِہٕندٮ۪ن دِلن پیٚٹھ ترٲومٕتۍ ٲسۍ تِم سٲرِی لٔگۍ وۅتھنہِ۔ چنانچہ امہِ معاہدٕہ پتہٕ ڈۅڈ ؤرِی چھِ تیٖتیاہ لُکھ اسلام قبول کران زِ یٖتِہواوس نہٕ امہِ برونہہ قبول کوٚرمُت۔ أتھۍ دوران چھِ قریشن ہٕندۍ کینہہ بٔڑۍ نامور سردار اسلام سٍتۍ متٲثر گژھان تہٕ تِم چھِ مسلمانن ہٕندۍ سٲتھی بنان۔ حضرت خالد بن ولید تہٕ حضرت عمرو بن عاص چھِ أتھۍ وقتس اندر ایمان انان۔ تہٕ وۅنۍ چُھ اسلامُک دٲیرٕہ تیوٗت وسیع گژھان تہٕ امیُک طاقت چُھ تیوٗت ہُران زٕ پرٲنِس جٲہلیتس لوٚگ پنُن موت ظٲہِر گژھنہِ۔ قریشن چُھ باسان زِ پٔزۍ پٲٹھۍ ہارن تِم اسلام کِس مقابلس منٛز بٲزۍ۔ وۅنۍ آو نہٕ یِمن امہِ ورٲے کانہہ چارٕہ اتھہِ زِ یِم  پُھٹراون جلد ازجلد معاہدٕہ تہٕ اسلٲمی تحریکس خلاف آزماون سٔمِتھ پنُن قسمت تہٕ یِتھہٕ پٲٹھۍ ممکن سپدِ یہِ بٔڑوُن سہلاب رُکاون۔ یہِ معاہدٕہ پُھٹراونٕچ ذکر ییہِ برونہہ کُن فتحِ مکہ کِس سلسلس منٛز منٲسِب موقعس پیٚٹھ کرنہٕ۔ 


Book: دٔہِم باب: بادشاہن ہٕندِ ناوٕ خطوط
Chapter: بادشاہن ہٕندِ ناوٕ خطوط
Text:
  حدیبیہ کہ صلح سٍتۍ ییٚلہِ ہنا اطمنان سپُد تہٕ امہِ پتہٕ چھِ حضورؐ دعوتس تہٕ تبلیغس کُن بیٚیہِ زیادٕہ توجہ دِوان۔ اکہِ دۅہ چھِ حضورؐ پننٮ۪ن صحابن خطاب فرماوان زِ  اے لوکو ! اللہ تعالہٰن چُھس بہٕ تمام دنیا خٲطرٕ رحمت بنٲوِتھ سوٗزمُت﴿میون پیام چُھ سٲرسٕے دنیاہس خٲطرٕ تہٕ یہِ سورُے چُھ رحمت﴾۔ وُچھِو یِنہٕ عیسیٰ سٕندٮ۪ن حوارٮ۪ن ہٕندۍ پٲٹھۍ اختلاف کٔرِو،گٔژِھو میانہِ طرفہٕ واتنٲوِو حقُک پیغام سارِنٕے تام۔   
   أتھۍ زمانس اندر یعنے6ھ ہٕندِس ٲخرس یا  7ھ ہٕندِس شروعس منٛز لیٚکھۍ حضورؐوبڑٮ۪ن بڑٮ۪ن بادشاہن ہٕندِ ناوٕ دعوتی خطوط۔ یِم خطوط آے مختلف صحابن اتھہِ مختلف مُلکن سوزنہٕ۔ یِمن دعوتی خطوطن ہُند تفصیل تٲریخس منٛز میلان چُھ،تِمو منٛزٕ چھِ کینہہ یِم:
  قیصر روم سٕندِ ناوٕ خط۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ یہِ چُھ حضرت دحیہ کلبی نِوان
  خسروپرویزشاہِ ایران  سٕندِ ناوٕ خط۔ ۔ ۔ ۔ ۔ ۔ ۔ ۔ ۔ ۔ ۔ ۔ یہِ چھِ حضرت عبداللہ بن خزافہ سہمی نِوان
  عزیزِ مصر سٕندِ ناوٕ خط۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ ۔ یہِ چھِ حضرت حاطب بن ابی بلتعہ نِوان
  نجٲشی بادشاہ حبش سٕندِ ناوٕ خط۔ ۔ ۔ ۔ ۔ ۔ ۔ ۔ ۔ ۔ ۔ ۔ یہٕ چھِ حضرت عمربن امیہ نِوان


Book: دٔہِم باب: بادشاہن ہٕندِ ناوٕ خطوط
Chapter: قیصر روم سٕندِ ناوٕ خط
Text:
  قیصر روم سٕندِ ناوٕ یُس خط سوزنہٕ آو سُہ اوس یہِ:
  بسم اللہ الرحمٰن الرحیم
  محمدؐ سٕندِ طرفہٕ یُس خداے سُند بندٕہ تہٕ تٔمۍ سُند رسول چُھ،بنام ہرقل یُس رومُک رییسِ اعظم چُھ۔ یُس تہِ کانہہ ہدایتٕچ پٲروی کرِ تس پیٚٹھ ٲسِن سلامتی، امہِ پتہٕ چُھستھ بہٕ ژٕ اسلام کِس دعوتس کُن بُلاوان۔ 
  اللہ تعالیٰ سٕںٛز اطاعت تہٕ فرمانبردٲری کر قبول تیٚلہِ روزکھ سلامت،اللہ تعالیٰ دِییٖ ژےٚ دۅگنہٕ اجٕر۔ وۅنۍ اگر ژٕ اللہ تعالیٰ سٕںٛزِ فرمانبردٲری نِشہِ بُتھ پھیرُتھ تیٚلہِ آسہِ چانہِ مُلکہٕ کٮ۪ن لُکن ہُند گناہ تہِ ژے پیٚٹھ﴿تِکیازِ چانہِ انکارٕ سٍتۍ واتِنہٕ اسلٲمی دعوت تِمن تام تہِ کینہہ﴾۔ 
   اے اہلِ کتابو ! ؤلِو أکِس تِژِھہ کتھہِ کُن یۅسہٕ تۅہیہِ تہٕ اسہِ درمیان ہِشی چھےٚ۔ یہِ زِ أسۍ کرونہٕ خدایس ورٲے کٲنسہِ ہٕںٛز بندگی،تس ٹھہراوون نہٕ کانہہ شریک تہٕ اسہِ منٛزٕ بناوِنہٕ اللہ تعالہٰس ورٲے بیٚیہِ کانہہ پنُن ربّ۔  وۅنۍ ہرگاہ ژٕ یہِ کتھ ماننہٕ نِشہِ انکار کرکھ تیٚلہِ﴿چِھی أسۍ صاف ونان زِ﴾روز ژٕ گواہ أسۍ چھِ مسلم﴿ یعنے صرف خداے سٕنٛز اطاعت تہٕ بندگی کرن وٲلۍ﴾۔ 


Book: دٔہِم باب: بادشاہن ہٕندِ ناوٕ خطوط
Chapter: ابو سفیانس سٍتۍ کتھ باتھ
Text:
  حضرت دحیہ کلبی چھِ بصرہ وٲتِتھ یہِ خط حارث غسانی یس دِوان یُس امہِ وقتہٕ قصیر روم سٕندِ طرفہٕ شامس اندر حکومت اوس کران۔ تٔمۍ سوٗز یہِ خط قیصر س۔  قیصر س ییٚلہِ یہِ خط ووت تٔمۍ دیُت حکم زِ اگر عربُک کانہہ شخص سمکھہِ سُہ گژِھہ پیش یُن کرنہٕ۔ أتھۍ زمانس منٛز چھِ ابو سفیان تجارت کِس سلسلس منٛز اور آسان گٔمٕتۍ۔ یِم آے دربارس منٛز پیش کرنہٕ۔ تِمن سٍتۍ یۅسہٕ کتھ باتھ سپٕز سۅ چھےٚ یہِ:
  قیصر: یُس یہِ نبوتُک دعویٰ کران چُھ أمۍ سُند خاندان کیُتھ چُھ؟
  ابوسفیان: تِم چھِ شریف خاندانس سٍتۍ تعلق تھاوان۔ 
  قیصر: امہِ خاندان منٛز چھا بیٚیہِ کٲنسہِ نبوتُک دعویٰ کوٚرمُت؟
  ابوسفیان: نہ۔ 
  قصیر: کیا اتھ خاندانس منٛز چھا کانہہ بادشاہ اوسمُت؟
  ابوسفیان: زٕہٕنۍ نہٕ ۔ 
  قیصر: یِمو لُکو یہِ مذہب قبول کوٚر تِم چھا کمزور لُکھ کِنہٕ دولت مند؟
  ابوسفیان: کمزور لُکھ ۔ 
  قیصر: أمۍ سٕندۍ پٲرو کار چھا ہُران کِنہٕ چھۅنان؟
  ابوسفیان:    لگاتار چھِ ہُران ۔ 
  قیصر: کیا تۅہیہِ چُھوٕ زانہہ وُچھمُت اپُز ونان؟
  ابوسفیان:   زٕ ہٕںۍ نہٕ ۔ 
  قیصر:  کیا سُہ چھا وعدٕہ اقرارس خلاف ورزی کران؟
  ابوسفیان:   وُنیُستام چُھںہٕ تٔمۍ وعدٕہ اقرارس خلاف زانہہ کوٚرمُت۔ وۅنۍ  چُھ اکھ نوٚو معاہدٕہ سپُدمُت﴿صلح حدیبیہ﴾۔ اتھ منٛز وُچھو سُہ روزیا پننِس وعدس پیٚٹھ قٲیِم۔ 
  قیصر: کیا تۅہیہِ چُھوٕ زانہہ تس سٍتۍ جنگ تہِ کوٚرمُت؟
  ابوسفیان:   آ ۔ کوٚرمُت چُھ ۔ 
  قیصر: جنگُک نتیجہ کیا دراو؟
  ابوسفیان:   کُںہِ ساتہٕ زیوٗن اسہِ تہٕ کُنہِ ساتہٕ تٔمۍ ۔ 
  قیصر : سُہ  کیا چُھ ہیٚچھناوان؟
  ابوسفیان:   سُہ چُھ ونان زِ صرف کٔرِو أکِس خداے سٕنٛز بندگی۔ بیٚیہِ کانہہ مہ بنٲوِیوٗن تس شریک۔ نماز پٔرِو۔ پاک دامن بٔنِو۔ پوٚز ؤنِو۔ پانہٕ وٲنۍ یِیو اکھ أکِس سٍتۍ مہربٲنی تہٕ رحمت سان پیش۔ 
   امہِ کتھ باتھہِ پتہٕ چُھ قیصر ونان زِ   پیغمبر چھِ ہمیشہ رٕتہِ خاندانہٕ منٛزے پٲدٕ سپدان۔ وۅنۍ اگر بیٚیہِ کانہہ أمۍ سٕندِ خاندان منٛزٕ نبووتُک دعویٰ کرِ ہے تیٚلہِ مانہو یہِ خاندانُک اثر تہٕ ہرگاہ أمۍ سٕندِ خاندان منٛزٕ کانہہ بادشاہ آسہِ ہے تیٚلہِ مانہو زِ حکومت کہ طمع خٲطرٕ چُھ یہِ سورُے کران،تہٕ وۅنۍ ییٚلہِ یہِ کتھ برونہہ کُن آیہِ زِ أمۍ چُھنہٕ لُکن ہٕندِس معاملس منٛز زانہہ تہِ اپُز ووٚنمُت،تیٚلہِ کِتھہٕ پٲٹھۍ ونو زِ أمۍ چُھ خداے سٕندِس بارس منٛز یوٗتاہ بوٚڈ اپُز ووٚنمُت﴿زِ خداین چُھ یہِ رسول بنوومُت﴾تہٕ یِتہِ چُھ واقعہ زِ پیغمبرن ہٕندۍ پٲرو کار چھِ ہمیشہ غریب لُکھٕے آسان۔ تہٕ پوٚز مذہب چُھ ہمیشہ برونٹھٕے پکان روزان،تہٕ یِتہِ چُھ پوٚز زِ پیغمبر چُھنہٕ کٲنسہِ فریب یا دوکھہٕ دِوان۔ امہِ پتہٕ چُھکھ ژٕ یِتہِ ونان زِ یہِ چُھ نماز،پاک دامنی تہٕ تقواہُک ہدایت دِوان۔ اگر یہِ سورُے پوٚز چُھ تیٚلہِ چُھ مےٚ یقین زِ أمۍ سُند قبضہٕ واتہِ کُنہِ نتہٕ کُنہِ دۅہ میٲنِس حکومتس تام۔ مےٚ ٲس یہِ پے زِ اکھ پیغمبر چُھ یِنہٕ وول مگر یہِ اوسُم نہٕ خیال زِ سُہ گژِھہ عربہٕ منٛزٕ پٲدٕ۔ بہٕ اگر تور واتہٕ ہا بہٕ چھلہٕ ہا تس کھۅر۔   
   قیصر سٕندۍ یِم خیالات بوٗزِتھ گٔیہِ تٔمۍ سٕندۍ دربٲرۍ پادٕرۍ تہٕ عٲلِم سخ ناراض تہٕ یہِ اندیشہ سپُد زِ قیصر س خلاف گٔژھ نہٕ بغاوت سپدٕنۍ۔ أتھۍ اندیشس منٛز یۅسہٕ روشنی قیصر سٕندِس دِلس اندر پٲدٕ گٔمٕژ ٲس سۅ گٔیہِ ژھٮ۪تہٕ۔ پوٚز چُھ یہِ زِ حق قبول کرنہٕ چہ وتہِ اندر چھےٚ دولت تہٕ اقتدارٕے سارِوٕے کھۅتہٕ بٔڑۍ ٹٔھرۍ ثٲبت سپدان۔ 


Book: دٔہِم باب: بادشاہن ہٕندِ ناوٕ خطوط
Chapter: شاہِ ایران سٕندِ ناوٕ
Text:
  ایران کِس شہنشاہ خسرو پرویز سٕندِ ناوٕ یُس خط لیٚکھنہٕ آو سُہ چُھ یہِ:
  بسم اللہ الرحمٰن الرحیم
  محمد رسول اللہؐ  سٕندِ طرفہٕ بنامِ کسریٰ رییس اعظم فارس۔ سلام ٲسِن تس شخصس پیٚٹھ یُس ہدایتُک پٲروکار آسہِ تہٕ خدایس تہٕ تٔمۍ سٕندِس رسولس پیٚٹھ انہِ ایمان تہٕ بیٚیہِ دِیہِ یہِ گوٲہی زِ خدایس ورٲے چُھنہٕ کانہہ اِلہٰ۔ بیٚیہِ یہِ زِ بہٕ چُھس تمام انسانن خٲطرٕ خداے سٕندِ طرفہٕ سوزنہٕ آمُت پیغمبر تاکہِ پرتھ کانہہ مُتنفس کھۅژناون بہٕ۔ ﴿خداے سٕںٛزِ نافرمٲنی﴾ہٕندِ انجام نِشہِ،ژٕ تہِ کر خداے سٕںٛز اطاعت تہٕ فرمانبردٲری قبول،ژٕ روزکھ سلامت۔  نتہٕ آسہِ آتش پرستن ہُند وۅبال چانہِ گردنہِ پیٚٹھ۔ 
   خسروپرویز اوس سٮ۪ٹھاہ شان وشوکتُک بادشاہ۔  تس نزدیک اوس خط لیٚکھنُک یہِ اندازٕہ سٮ۪ٹھاہ تکلیف دہ۔ یتھ اندر گۅڈٕ خداے سُند ناو پتہٕ خط سوزن وٲلۍ سُند ناو تہٕ پتہٕ بادشاہ سُند ناو لیٚکھنہٕ آمُت اوس تہٕ سُتہِ بالکل سادٕہ طریقہٕ۔ خسرو پرویزس چُھ یہِ خط وُچھِتھ نار ہٮ۪وان تہٕ ونان چُھ  میون غلام ٲسِتھ چھا سُہ مےٚ یِتھہٕ پٲٹھۍ﴿خط﴾ لیٚکھان۔   یہِ ؤنِتھ چُھ مُبارک نامہٕ ژٹان۔ تہٕ پننِس یمنہٕ کِس گورنرس حُکم سوزان زِ یہِ نبووتُک دعویٰ کرن وول گژِھہ رٔٹِتھ مےٚ برونہہ کنہِ حٲضر یُن کرنہ۔ یمنُک گورنر چُھ مبارک خدمتس اندر زٕ نفر سوزان حضورؐس اننہٕ خٲطرٕ۔ اتھ دوران چُھ خسرو پرویزس پنُن نیٚچُو قتل کران تہٕ پانہٕ چُھ تختس کھسان۔ ییٚلہِ گورنر سٕندۍ نفر حضورؐن ہٕندِس خدمتس اندر آیہِ،تِمن ٲس نہٕ بادشاہ سٕندِ قتلٕچ خبر کینہہ۔ حضورس ٲس یہِ کتھ اللہ تعالیٰ سٕندِ حُکمہٕ معلوم سپٕز مٕژ۔ چنانچہ حضور چھِ امہِ واقعٕچ خبر یِمن دۅشوٕنۍ دِوان تہٕ فرماوان زِ توٚہۍ گٔژِھو واپس تہٕ پننِس گورنرس ؤنِو زِ اسلامٕچ حکومت واتہِ خسرو سٕنٛدِس دارالسلطنتس تام۔ ییٚلہِ یِم واپس وٲتۍ تہٕ اتہِ بوٗزُکھ زِ پٔزۍ پٲٹھۍ اوس خسروپرویز سٕندِ قتلُک اطلاع درُست۔ 


Book: دٔہِم باب: بادشاہن ہٕندِ ناوٕ خطوط
Chapter: نجٲشی تہٕ عزیزِ مصِر سٕندِ ناوٕ
Text:
  تقریباً آو امی مضمونُک خط حبشہ کِس بادشاہس نجٲشیس سوزنہٕ۔ امہِ کِس جوابس منٛز لیٚوکھ تٔمۍ زِ   بہٕ چُھس گوٲہی دِوان زِ توٚہۍ چھِو خداے سٕںدۍ پٔزۍ پیغمبر۔   نجٲشین اوس حضرت جعفرری اللہ عنہ سٕندِ اتھہٕ اسلام قبول کوٚرمُت یِم ہجرت کٔرِتھ حبشہ گٔمٕتۍ ٲسۍ تہٕ یُہُند ذکر آو ییٚمہِ برونہہ کرنہٕ۔ 
  عزیز مِصرن اگرچہ خط پٔرِتھ اسلام قبول کوٚرنہٕ،وٕں گوو خط انن والین کوٚرُن سخ عزت۔  تِمن دِژٕن ڈالہِ تہٕ تحفہٕ تہٕ پتہٕ سوٗزِن واپس۔ 


Book: کٔہِم باب: اسلٲمی حکومتُک استحکام
Chapter: اسلٲمی حکومتُک استحکام
Text:
  مدینہٕ منٛزٕ ییٚلہِ بنو نضیرٕکۍ لُکھ کڑنہٕ آے۔ تِم آے خیبر تہٕ أتھۍ لٔگۍ بسنہِ۔ خیبر چھےٚ اکھ جاے یۅسہٕ مدینہٕ پیٚٹھہٕ تقریباً 200 میٖل شمال مغربس کُن چھےٚ۔  اتھ جایہِ ٲسۍ یہودٮ۪و سٮ۪ٹھاہ مضبوط قلعہٕ بنٲوِمٕتۍ۔ 
  خیبر اوس امہِ وقتہٕ اسلٲمی تحریک کہ مُخالفتُک سارِوٕے کھۅتہٕ بوٚڈ مرکز تہٕ اسلام خٲطرٕ اکھ مستقل خطرٕ۔ خیبرٕکۍ یہوٗدۍ ٲسۍ تمہِ شدید حملُک بوٚڈ سبب ییٚمِچ ذکر احزاب چہ لڑایہِ تحت سپٕز۔ پتہٕ ییٚلہِ خداین یِہٕنز یہِ چال ناکام کٔر۔ امہِ پتہٕ تہِ روٗدۍ یِم لگاتار ژۅیہِ کران زِ کُنہِ نتہٕ کُنہِ پٲٹھۍ گوٚژھ اسلٲمی تحریکُک نیب نِشانے ختم گژُھن۔ امہِ مقصد خٲطرٕ روٗدۍ یِم عرب کٮ۪ن  مختلف قبیلن تہٕ خاص پٲٹھۍ قریشن سٍتۍ ساز باز کرنس سٍتۍ سٍتۍ مدینہٕ کٮ۪ن منافٮ۪قن تہِ ہٕس دِوان زِ مسلمانن منٛز روٗزِتھ روٗزِو یِہٕندۍ موٗل ژٹان تہٕ نیٚبرِمخٲلف کرن حملہٕ تہٕ یِتھہٕ پٲٹھۍ گژِھہ اسلامُک خطرٕہ ہمیشہ خٲطرٕ ختم۔ یہودٮ۪ن ہٕںٛز یِمہٕ سارے کوٗششہِ آسہٕ حضورؐن معلوم سپدان۔ حضورو کٔر کوٗشِش زِ کُنہٕ پٲٹھۍ گوٚژھ یہودٮ۪ن سٍتۍ کانہہ منٲسِب معاہدٕہ سپدُن تہٕ یِتھہٕ پٲٹھۍ یِہن تِم یِمو حرکژو نِشہِ باز۔ چنانچہ امہِ مقصد خٲطرٕ چھِ حضورؐ خۅد بذات تحریک چلاوان مگریہوٗدۍ آے نہٕ پننٮ۪و سٲزِشو نِشہِ باز۔ حد چُھ یہِ زِ یہودٮ۪و سوٗز مختلف قبیلن پیغام زِ اگر اسہِ سٍتۍ رٔلِتھ مدینس پیٚٹھ حملہٕ کٔرِو،أسۍ روزو تۅہیہِ پننہِ نخلستانُک نصف پیداوار ہمیشہ دِوان۔ غرض یہودٮ۪ن ہٕںٛزو سٲزِشو سٍتۍ بدلیہِ وارِیاہن قبیلن نیت تہٕ تِم گٔیہِ اتھ کتھہِ پیٚٹھ متفق زِ سٲرِی کرو مدینس پیٚٹھ رٔلِتھ میلِتھ حملہٕ۔ 


Book: کٔہِم باب: اسلٲمی حکومتُک استحکام
Chapter: خۅدبذات وار کرنٕچ حِکمت عملی
Text:
  وُنیُستام ٲسۍ مسلمان پننہِ بچاوٕ خٲطرٕ لڑان ۔ دُشمنو کوٚر یِمن حملہٕ تہٕ یِمن پیٚیہِ پننہِ حفاظت خٲطرٕ ہتھیار تُلٕنۍ،اللہ تعالہٰن کوٚرنکھ مدد تہٕ دُشمن گوو ناکام۔ مگر وۅنۍ کوٚر حالاتو بیاکھ رۅخ اختیار تہٕ وۅنۍ ٲس امہِ کتھہِ ہٕںٛز ضرورت زِ اسلٲمی تحریکس خلاف یتھ جایہِ خطرٕہ باسہِ تہٕ سُہ خطرٕہ آسہِ تحریکس ختم کرنہٕ خٲطرٕ منظم ہٮ۪وان سپدُن تتھ پیٚٹھ گژِھہ خۅد بذات وار یُن کرنہٕ تہٕ سُہ گژِھہ ختم یُن کرنہٕ۔ اسلٲمی تحریک کہ قیام تہٕ بچاوٕ خٲطرٕ یتھ جایہِ مُدافعانہٕ﴿پننہِ بچاوٕ خٲطرٕ﴾جنگٕچ ضرورت آسہِ تتھ جایہِ چُھ وقت یِنس پیٚٹھ خۅد بذات برونہہ پٔکِتھ حملہٕ کرُن سٮ۪ٹھاہ ضروری۔ اسلام چُھ زندگی ہُند اکھ نظام،اکھ مکمل دستورِحیات۔ یہِ نظام تہٕ دستور قٲیِم کرنہٕ خٲطرٕ چُھنہٕ صرف یُتُے کٲفی کینہہ زِ غٲر اسلٲمی زندگی تہٕ غٲر اسلٲمی دستور حیات کٮ۪ن علم بردارن ہٕندِ طرفہٕ کانہہ حملہٕ سپدِ تہٕ امیُک بچاوٕے یوت گژِھہ کرنہٕ یُن بلکہ یہِ دستورِ حیات قٲیِم کرنہٕ خٲطرٕ چُھ سُہ وقت تہِ یِوان ییٚلہِ باقٕے نظام پراٹنہٕ خٲطرٕ خۅدبذات برونہہ پٔکِتھ جدوجہد کرٕنۍ چھےٚ آسان۔ 
  جنگِ احزاب پتہٕ ٲس اسلٲمی تحریک تتھ دورس منٛز دٲخل سپٕز مٕژزِ وۅنۍ آسہٕ نہٕ دِفٲعی قٔسمٕچہِ لڑایے یاژٕ کٲفی کینہہ بلکہ اوس وۅنۍ وقت ووتمُت زِ ییٚلہِ ضرورت باسہِ خۅد بذات گژِھہ خطرٕہ دور یُن کرنہٕ۔ چنانچہ جنگ احزاب کہ ختم سپدنہٕ پتہٕ اوس حضورصلی اللہ علیہ وسلمو یتہِ ارشاد فرموومُت زِ  وۅںۍ سپدِنہٕ یہِ زِ لُکھ کرن اسہِ پیٚٹھ حملہٕ بلکہ وۅنۍ نیرو أسۍ پانہٕ حملہٕ کرنہٕ خٲطرٕ۔   ﴿موضح القرآن۔ شاہ عبدالقادر صاحب۔ سورہ احزاب﴾


Book: کٔہِم باب: اسلٲمی حکومتُک استحکام
Chapter: خیبرس پیٚٹھ حملہٕ
Text:
  وۅنۍ اوس وقت آمُت زِ یہودٮ۪ن ہُند بڑوُن فتنہٕ گژِھہ بروقت رُکاونہٕ یُن۔ چنانچہ حضورؐ چھِ خیبرس پیٚٹھ حملہٕ کرنٕچ تیٲری شروع کران تہٕ یہودٮ۪ن ہٕندِ طرفہٕ یِمن حملن ہُند اندیشہ اوس تِم رُکاونہٕ خٲطرٕ دراے حضورؐ مدینہٕ پیٚٹھہٕ محرم 7ھ منٛز۔ امہِ حملہٕ خٲطرٕ یُس فوج سٍتۍ اوس تمیُک تعداد اوس شۅراہ شتھ 1600۔ یِمن منٛز زٕ ہتھ سوار تہٕ باقٕے ٲسۍ پیدل۔ 
  خیبرس منٛز ٲسۍ شےٚ قلعہٕ یِمن منٛز ٲسۍ وُہ ساس سِپاہ۔ خیبر وٲتِتھ گوو حضورؐس یقین زِ پٔزۍ پٲٹھۍ چھِ یہوٗدۍ جنگہٕ خٲطرٕ تیار تہٕ کُنہِ تہِ معاہدس تہٕ صلحس خٲطرٕ چھِنہٕ تیارٕے۔ امہِ پتہٕ چھِ حضورؐ صحابن برونہہ کنہِ جہادس متعلق اکھ خطبہٕ دِوان تہٕ یِمن چھِ خداے سٕندِ دین خٲطرٕ زُوس گِندنٕچ ترغیب دِوان۔ تقریباً وُہہِ ﴿20﴾ دوٚہۍ پتہٕ گٔیہِ مسلمانن فتح حٲصِل۔ اتھ جنگس منٛز آیہِ تُرٚنمتھ﴿93﴾ یہوٗدۍ مارنہٕ تہٕ پنداہ مسلمان سپٕدۍ شہید۔ یہودٮ۪ن ہُند اکھ پہلوان مرحب سپُد حضرت علی سٕندِ اتھہٕ قتل۔ أمۍ سُند مارٕ گژُھن اوس اکھ عظیم الشان واقعہ تہٕ یہوٗدٮ۪ن اوس أمۍ سٕندِس طاقتس پیٚٹھ فخر۔ 
  فتح سپدنہٕ پتہٕ چھِ یہوٗدۍ درخاس کران زِ یُس زمین یِمن نِشہِ چُھ سُہ گژِھہ یِہٕندسٕے قبضس منٛز یُن تھاونہٕ تہٕ یِم روزن مسلمانن نصف پیداوار دِوان۔ حضورؐ چھِ یِہُند یہِ درخاس منظور کران۔ آیندٕہ ؤرین اندر یُس انصافُک طریقہٕ یہِ نصف پیداور حٲصِل کرنہٕ وِزِمسلمان حٲکِمو یہوٗدٮ۪ن سٍتۍ ورتو۔ أمۍ طریقن زیوٗن وارٕ وارٕ یُہُند دِل۔ مسلمان حٲکِم ٲسۍ پیداوارٕکۍ زٕہ ڈیر تھاوان تہٕ کاشتکارس ٲسۍ یہِ حق دِوان زِسُہ یُس ڈیر ییٚژِھہ سُہ نیِن۔ 


Book: کٔہِم باب: اسلٲمی حکومتُک استحکام
Chapter: مسلم معاشرٕچ تربیت
Text:
  جنگ احدپتہٕ یتھ پیمانس پیٚٹھ اسلٲمی تحریک خٲطرٕ نیٚبرِم خطرٕہ بڑیمٕتۍ ٲسۍ،امیُک اندازٕہ چُھ جنگ احزاب تہٕ امہِ پتہٕ کٮ۪و واقعاتو سٍتۍ تھیک پٲٹھۍ سپدان۔ یہِ زمانہٕ اوس سٮ۪ٹھاہ کشمکشُک زمانہٕ۔ مگر امہِ باوجود یِتھہٕ پٲٹھۍ اسلامٕکۍ داعی﴿ؐ ﴾أکِس ہُشیار جنرل سٕندِ حیثیت یِمن واقعاتن نِپٹاوان ٲسۍ،تِتھے پٲٹھۍ ٲسۍ معلمِ اخلاق تہٕ مربی تہٕ مزکی﴿سرپرستی تہٕ پاک کرن وٲلۍ﴾سٕندِ حیثیت تحریک کٮ۪ن علمبردارن تربیت کران تہٕ امہِ نوِ اسلٲمی معاشرٕہ خٲطرٕ یِمن ضٲبطن تہٕ قانونن ہٕنٛز ضرورت ٲس،تِہٕںٛز تعلیم تہِ ٲس لگاتار دِنہٕ یِوان۔ امہِ دور کٮ۪و دۅیو سوٗرو یعنی سورہ نِسا تہٕ سورہ مایدہ کہ مطالعہٕ نِشہِ چُھ اندازٕہ سپدان زِ اسلٲمی کردار تہٕ مسلم معاشرٕہ کہ تعمیر خٲطرٕ کمن کمن اہم قانونن تہٕ ضٲبطن ہٕںٛز تعلیم آیہِ اتھ زمانس منٛز دِنہٕ۔ 
  سورہ نسا چُھ 4 ھ تہٕ 5 ھ مختلف وقتن پیٚٹھ نٲزِل سپُدمُت۔ امہِ نِشہِ چُھ ننان زِ امہِ وقتہٕ کِتھہ پاٹھۍٲسۍ حضورؐ اتھ نٔوِس اسلٲمی سماجس پرٚانٮ۪و جٲہلی رسم ورواجو نِشہِ پاک کٔرِتھ اخلاق،تمدن،معاشرت تہٕ معشیت کٮ۪ن نوٮ۪ن اصوٗلن پیٚٹھ منظم کران۔ خداے سٕندِ طرفہٕ ٲسۍ امہِ وقتہٕ مسلمانن واضح ہدایت دِنہٕ یِوان زِ تِم کِتھہٕ پٲٹھۍ کرن پننہِ شخصی زندگی سٍتۍ سٍتۍ پنٕنۍ اجتمٲعی زندگی اسلام کٮ۪ن طریقن پیٚٹھ درست۔ یِمن آے خاندان کہ تنظیمٕکۍ اصول وننہٕ،نکاح تہٕ طلاق کِس بارس منٛز آکھ واضح ہدایت دِنہٕ۔ زنانن تہٕ مردن ہٕندۍ حقوق مقرر کٔرِتھ آیہِ سماج چہ وارِیاہ خرٲبیہِ دوٗر کرنہٕ۔ یتیٖمن تہٕ کمزورن ہٕندٮ۪ن حقوقن ہٕندِ حفاظتُک آو تٲکید کرنہٕ۔ وراثت بٲگرونٕکۍ اصول آے وننہٕ۔ لین دین کٮ۪ن معاملاتن ہٕندِ اصلاح خٲطرٕ آے ہدایت دِنہٕ۔ گرٕ نیٲے أنٛزراوںٕکۍ طریقہٕ آے وننہٕ۔ مسلمانن آو وننہٕ زِ أکِس انسان سُند تعلق کیُتھ گژِھہ خدایس تہٕ تٔمۍ سٕندٮ۪ن بندن سٍتۍ آسُن۔ سٍتۍ سٍتۍ آے اہلِ کتابن ہٕندٮ۪ن غلط رٔوِین تہٕ زندگی ہٕندِس نامنٲسِب طرزس پیٚٹھ تنقید کٔرِتھ اکہِ پاسہٕ اہلِ کتابن پیٚٹھ تِہٕںٛزٕ غلطیہِ واضح کرنہٕ تہٕ دویمہِ پاسہٕ اے خۅد مسلمان سمجاونہٕ زِ تِم روٗزِن امہِ قسمہٕ چو غلطیو نِشہِ بٔچِتھ۔ 
  اسلٲمی تحریکُک چُھ یۅہے سُہ پہلو یُس ٹھیک کرنہٕ ورٲے بٲطل کِس مقابلس منٛز اتھ کامیٲبی ہیٚکہِ نہٕ حٲصِل گٔژِھتھ۔ اسلٲمی تحریک کٮ۪ن علمبردارن پزِ نہٕ صرف پننِس ذٲتی حیثیتس منٛز اخلٲقی اعتبارٕ بٲطِل پرستن مقابلہٕ تھوٚد آسُن بلکہ یِتہِ چُھ ضروری زِ تِم کرن اکھ تیُتھ مثٲلی معاشرٕہ پیش یُس خۅدبذات پننہِ زبٲنی غٲر اسلٲمی معاشرٕ کِس مقابلس منٛز پنٕنۍ برتری ثٲبت ہیٚکہِ کٔرِتھ۔ یہِ مقصد باعمل اننہٕ خٲطرِٕ چھنہٕ کُنہِ اہتمامٕچ تہٕ بناوٹٕچ ضرورت پٮ۪وان کینہہ بلکہ ییٚلہِ تحریک کٮ۪ن علمبردارن منٛز تقویٰ تہٕ احسانٕچ کٍفیت پٲدٕہ گژھان چھےٚ،تیٚلہِ چھِ پتہٕ یِمٖ نتیجہ نیرٕنۍ ہٮ۪وان۔ أکِس نبی سٕںٛز اصلٲحی تہٕ انقلٲبی تحریک چھےٚ امی اعتبارٕ باقیوتمام تحریکو نِشہِ ممتاز آسان۔ نبی چُھ پنٮ۪ن پٲروکارن ہٕںٛزِ تعلیمہِ،تربیتس تہٕ تزکِیس کُن امہِ کھۅتہٕ زیادٕہ توجہ دِوان ،یوٗت سُہ پننٮ۪ن بوزن والٮ۪ن منٛز دعوتُک حق ادا کرنہٕ مۅکھہٕ بےٚ قرار چُھ آسان۔ یہِ امتیٲزی خصوصیت چھےٚ سورہ نِسا کٮ۪ن مضمونن اندر۔ اگرچہ سورس اندر اکہِ پاسہٕ اخلاق،تمدُن تہٕ معاشرت خٲطرٕ قانون بیان چھِ سپدان،دویمہِ پاسہٕ چُھ دعوت تہٕ تبلیغُک پہلوٗ تہِ بروںٹھہٕ کنہِ مشرِکن تہٕ اہلِ کتابن چھےٚ دیٖن حقس کُن دعوت دِنہٕ یِوان۔ 
  صلح حدیبیہ پتہٕ چُھ تقریباً 7 ھ منٛز سورہ مایدہ نٲزِل سپدان۔ حدیبیہ کہ صلاح نامہٕ مطٲبق ہیٚکہٕ ہن نہٕ مسلمان ییٚمہِ ؤریہِ عمرہ کٔرِتھ۔ بلکہ ٲس یہِ کتھ طے سپٕز مٕژ زِ حضورؐ یِن آیِندٕہ ؤریِہ کعبہٕ کہ زیارت خٲطرٕ۔ چنانچہ امہِ مرحلہٕ برونہہ آیہِ کعبہٕ کِس زیارت کِس سلسلس منٛز وارِیاہ آداب وننہٕ تہٕ تعلیم آیہِ دِنہٕ زِ کٲفرن ہٕںٛزِ زیادتی باوجود کرن نہٕ مسلمان پننہِ طرفہٕ کانہہ زیادتی۔ 
  یتھ زمانس منٛز سورہ مایدہ نٲزِل سپُد،اوٚت تام ٲس مسلمانن ہٕںٛز حالت وارِیاہ بدلیمٕژ۔ وۅنۍ اوس نہٕ سُہ وقت زِ اسلامس آسہن ژوروطرفو خطرے خطرٕہ یِتھہٕ پٲٹھۍ زن جنگ احد پتہٕ کٍفیت ٲس،بلکہ ٲس وۅنۍ صورت حال یہِ زِ اسلامس اوس وۅنۍ پںُن اکھ طاقت تہٕ اسلٲمی ریاست ٲس واریاہس حدس تام پٔھہلیمٕژ۔ مدینس ژۅشوِیو طرفو اوس دۅن دۅن میٖلن تام مخٲلف قبیلن ہُند زور مۅکلیامُت تہٕ مدینس یُس یہوٗدٮ۪ن ہٕندِ طرفہٕ ہر ساتہٕ خطرٕ روزان اوس سُتہِ اوس مۅکلیامُت۔ یتھ جایہِ تہِ یہوٗدۍ پتھ کُن ٲسۍ،تِمو سارِوٕیو ٲس مدینہٕ کہ ریاستٕچ ماتہٕ حٔتِل قبول کٔرمٕژ۔ غرض یہِ زِ وۅنۍ اوس صاف نظرِ گژھان زِ اسلام چُھنہٕ محض کینژھن عقیدن ہٕندِ مجموعُک ناوٕے یوت کینہہ یتھ عام اصطلاحس منٛز  مذہب  چھِ ونان تہٕ ییٚمیُک تعلق انسانن ہٕندٮ۪ن دِلن تہٕ دماغنٕے یوت سٍتۍ آسہِ بلکہ چُھ یہِ اکھ مکمل نظامِ زندگی۔ ییٚمیُک تعلق انسان سٕندِ دِل ودماغ علاوٕہ أمۍ سٕںٛزِ پوٗرٕ زندگی سٍتۍ چُھ۔ یتھ منٛز حکوٗمت تہٕ سیاست،صلح تہٕ جنگ سورُے کینہہ شٲمِل چُھ۔ یِتہِ اوس واضح زِ وۅنۍ چھِ مسلمان اتھ حدس تام طاقت ور زِ یِمو یُس زندگی ہُند نظام یعنے دیٖن سوٗنچِتھ سمجِتھ چُھ قبول کوٚرمُت اتھ پیٚٹھ ہیٚکن یِم بذاتِ خۅد پانہٕ تہِ کُنہِ پابندی ورٲے زندگی گُزٲرِتھ تہٕ بیاکھ کانہہ زندگی ہُند نظام یا قانون ہیٚکہِ نہٕ یِہٕںٛزٕ وتہٕ رُکٲوِتھ۔ تہٕ سٍتۍ سٍتۍ ہیٚکن یِم پننِس اتھ دیٖنس کُن باقین تہِ دعوت دِتھ۔ 
  اتھ وقتس تام اوس مسلمانن پنُن اکھ تہذیب تہِ بارسس آمُت یُس باقیو نِشہِ ممتاز بنان برونہہ پکان اوس۔ یِہٕندۍ اخلاق،لسنہٕ بسنٕکۍ طریقہٕ،یِہٕندۍ معاملات غرض یِہٕںٛز ِزندگی ہُند سورُے کرٚنز اوس اسلٲمی اصولن تحت برونہہ پکان۔ تٕہ باقین ہٕندِ مقابلہٕ ٲس یِمن امتیٲزی حیثیت حٲصِل گٔمٕژ۔ یِمن ٲسۍ پنٕنۍ وراثت بٲگراوٕںٕکۍ تہٕ فوج دٲری ہٕندۍ قونون،پننہِ عدالتہٕ،لین دین تہٕ خریدو فروختٕکۍ طریقہٕ،طلاق و نکاح،پردٕہ تہٕ یِتوٕے باقٕے معاملاتو خٲطرٕ قونون تہٕ ضٲبطہ۔ حد اوس یہِ زِ وۅتھنس بیٚہنس تہٕ سمکھنس متعلق ٲسِکھ ہدایات۔ یِمو تمام چیزو اوس رٔلِتھ میٖلِتھ اسلٲمی زندگی ہُند طریقہٕ دۅیمٮ۪و تمام غٲر اسلٲمی معاشرو نِشہِ ممتاز بنوومُت۔ تہٕ یہِ سورُے اوس تمہِ تربیتُک پھل یتھ کُن حضورُؐ پوٗرٕ توجہ دِوان ٲسۍتہٕ ییٚمہِ کِس نتیجس منٛز مسلمانن ہٕںٛزٕ زندگیہِ پٲکیزٕہ کھۅتہٕ پٲکیزٕہ بٔنِتھ برونہہ آسہٕ پکان۔ 
  سورہ مایدس اندر چھ، حج کہ سفرٕکۍ آداب،کھیٚن چیٚن کیٮ۪ن چیزن مںٛز حرام تہٕ حلال،وضو،غسل تہٕ تیّمُم،شراب تہٕ زارٕچ حُرمت،شہادت کِس قونونس متعلق تہٕ عدل وانصافس پیٚٹھ قٲیِم روزنُک تٲکید بیٚترِ۔ سٲرِی چھِ تِتھۍ موضوع یِم اسلٲمی معاشرٕ کہ تعمیر خٲطرٕ سٮ۪ٹھاہ ضروری ٲسۍ تہٕ یِمن سارِنٕے کُن اوس پوٗرٕ توجہ دِنہٕ یِوان۔ 


Book: کٔہِم باب: اسلٲمی حکومتُک استحکام
Chapter: عمرٕہ گوو ادا
Text:
  حدیبیہ کہِ صلاح نامُک اکھ شرط اوس یہِ زِ مسلمان ہیٚکن دویمہِ ؤریہِ عمرہ کرنہِ یِتھ۔ چنانچہ دویمہِ ؤریہِ چھِ حضورؐ 7 ھ  منٛز مسلمانن ہٕندِس أکِس بٔڑِس تعدادس سٍتۍ کعبٕچ زیارت کران۔ اتھ موقعس پیٚٹھ ٲسۍ صحابہٕ وارِیاہ خۅش۔ یہِ منظر وُچِھتھ گوو قریشن ہٕندٮ۪ن دِلن اندر حسدُک تہٕ تعصبُک نار پٲدٕ تہٕ وۅنۍ باسیاو یِمن سُہ صلاح نامہٕ فضول یتھ منٛز یِمو پننہِ خٲہِشہِ مطٲبق پوتُر گوٚب اوس تُھوومُت۔ 


Book: کٔہِم باب: اسلٲمی حکومتُک استحکام
Chapter: فتحِ مکہ
Text:
  صلح حدیبیہ ہٕچ خلاف ورزی: حدیبیہ کہ صلاح نامہٕ مطٲبق اوس عرب کٮ۪ن قبیلن ہُند حق تسلیم کرنہٕ آمُت زِتِم اگر مسلمانن یا قریشن سٍتۍ یژھن معاہدٕہ کرُن ،تِم ہیٚکن کٔرِتھ۔ چنانچہ أتھۍ شرطس پیٚٹھ اوس خزاعہ نٲوۍ قبیٖلن مسلمانن سٍتۍ معاہدٕ ہ کوٚرمُت تہٕ بنو بکر قبیلہٕ اوس قریشن ہُندسٲتھی بنیامُت۔ تقریباً روٗز ڈۅڈس ؤرِیس تام اتھ معاہدس پیٚٹھ پوٗرٕ پٲٹھۍ عمل سپدان مگر امہِ پتہٕ آو اکھ نوٚو واقعہ پیش زِ خزاعہ تہٕ بنو بکر قبیٖلہٕ یِم وارِیاہ کالہٕ پیٚٹھہٕ لڑٲے کران ٲسۍ یِمن گٔیہِ بیٚیہِ پانہٕ وٲنۍ لڑٲے۔ ییٚمیُک ابتدا یِتھہٕ پٲٹھۍ سپُد زِ بنو بکر قبیٖلن کوٚر خزاعہ قبیٖلس حملہٕ تہٕ قریشو کوٚر بنو بکر قبیٖلس مدد تِکیازِ قریش ٲسۍ گۅڈے خزاعہ قبیٖلس ناراض زِ تِمو کیازِ کوٚر تِہٕںٛزِ مرضی خلاف مسلمانن سٍتۍ معاہدٕہ۔ غرض دۅشوٕیو لٲگۍ خزاعہ قبیلٕکۍ لُکھ قتل کرٕنۍ۔ تِمو نِیاو خانہ کعبس اندر پناہ تہٕ تتہِ چٔھڑِکھ نہٕ تہٕ حرمس اندر تہِ کٔرِکھ قتل۔ 
  خزاعہ قبیلٕکۍ چھِ مجبور سپدِتھ حضورؐن حالاتو نِشہِ باخبر کران تہٕ تتھ معاہدٕہ کِس بُنیادس پیٚٹھ چھِ مدد منگان یُس تِمو حضورؐس سٍتۍ کوٚرمُت اوس۔ حضورؐ ییٚلہِ خزاعہ کہ ظلمُک حال بوزان چھِ تِمن چُھ سخت صدمہٕ واتان۔ امہِ پتہٕ چھِ حضورصلی اللہ علیہ وسلم قریشن نِشہٕ اکھ قٲصد سوزان زِ تِم یِیِن پننہِ حرکتہٕ نِشہِ باز تہٕ یِمو ترٚییو شرطو منٛزٕ کٔرِن اکھ شرط قبول:
  ﴿1﴾۔ خزاعہ قبیلٕکۍ یِم مارنہٕ آے تِہُند خون بہا﴿معاوضہٕ﴾ گژِھہ دِنہٕ یُن۔ یا
  ﴿2﴾۔ قریش مہ کٔرِن بنو بکرس حمایت۔ 
  ﴿3﴾۔ امہِ کتھہِ ہُند گژِھہ اعلان کرنہٕ یُن زِ حدیبیہ ہُک صلح نامہٕ گوو ختم۔ 
   قٲصد سُند یہِ پیام بوٗزِتھ چُھ قریشو منٛزٕ اکھ شخص قرطہ بن عمر ونان زِ   اسہِ چُھ صرف ترٚییِم شرط منظور۔   قٲصد سٕندِ نیرنہٕ پتہٕ چُھ یِمن افسوس گژھان تہٕ یِم چھِ پننہِ طرفہٕ ابو سفیانس سفیٖر بنٲوِتھ سوزان زِ سُہ انہِ حدیبیہ کِس صلح نامس تجدید کٔرِتھ۔  مگر حضورس  یِم حالات معلوم سپٕدۍ مٕتۍ ٲسۍ ،تِہٕندِس بنیادس پیٚٹھ تہٕ قریشن ہٕندِس ازتام کِس برتاوس پیٚٹھ نظر ترٲوِتھ گوونہٕ حضورؐس اتھ کتھہِ پیٚٹھ اطمنان تہٕ حضورؐو کٔر نہٕ ابوسفیان سٕںٛز کتھ منظور کینہہ۔ 
  مکس پیٚٹھ حملٕچ تیٲری: خانے کعبہٕ اوس خٲلص توحیدُک سُہ مرکز یُس حضرت ابراہیم علیہ السلامو خٲلص خداے سٕںٛز عبادت کرنہٕ خٲطرٕ تعمیر اوس کوٚرمُت مگر یہِ اوس وُنہِ مشرکن ہٕندِس قبضس منٛز تہٕ شرکُک بوٚڈ بارٕ گڑٕ اوس بنیامُت۔ حضورؐ ٲسۍ حضرت ابراہیم علیہ السلام سٕندِ دیٖنٕکۍ دٲعی تہٕ خٲلص توحیدٕکۍ علمبردار۔ امہِ اعتبارٕہ اوس لٲزِم زِ توحیدُک یہِ مقدس مرکز یِیہِ شرکہٕ چو تمام گندٕ گِیو نِشہِ جلد ازجلد پاک کرنہٕ،وٕں گوو وُنیُستام اوس نہٕ حالاتو امہِ کتھہِ ہُند اجازت دیُتمُت مگر حضورؐ چھِ اندازٕہ فرماوان زِ وۅنۍ چُھ وقت ووتمُت زِ خداے سُند یہِ مقدس گرٕ گژِھہ صرف تٔمۍ سٕندۍ سٕے عبادتس خٲطرٕ محفوظ یُن تھاونہٕ تہٕ بُت پرستی ہٕںٛزو تمام ناپٲکیو نِشہِ گژِھہ یہِ گرٕ پاک یُن کرنہٕ۔ چنانچہ حضورؐ چھِ تِمن تمام قبیلن پیغام سوزان یِمن سٍتۍ معاہدٕہ ٲسۍ تہٕ تِمن آو احتیاطہ رٔنگۍ وننہٕ زِ مکہٕ کٮ۪ن گژِھہ نہٕ امہِ کتھہِ ہٕںٛز خبرٕے لگٕنۍ۔ ییٚلہِ سارے تیٲرِیہِ مکمل گٔیہِ۔ امہِ پتہٕ چھِ حضورؐ 10 رمضان 8 ھ مکس کُن نیران۔ تقریباً چُھ دہن ساسن جاں نِثارن ہُند اکھ شاندارلشکر  سٍتۍ آسان تہٕ وتہِ چھِ باقٕے قبیٖلہٕ تہِ سمکھان تہٕ برونہہ پکان۔ 
  ابو سفیان سٕںٛز گرفتٲری: اسلٲمی لشکر ییٚلہِ مکس نکھہٕ ووت۔ ابوسفیان اوس ژوٗرِ پٲٹھی لشکرُک اندازٕہ کران۔ گرفتار کٔرِتھ آو یہِ حضورؐن ہٕندِس خدمتس منٛز پیش کرنہٕ۔ یہِ اوس سُے ابو سفیان یُس وُنیُستام اسلام کِس مخالفتس منٛز برونہہ برونہہ اوس۔ أمۍ آسہٕ گرِ گرِ مدیٖنس پیٚٹھ حملہٕ کرنٕچ سٲزِشہِ کرِ مژٕ۔ حد اوس یہِ زِ حضورؐن ہٕندِ قتل کرنٕچہِ تدبیٖرٕ تہِ آسن کرِ مژٕ۔ یِمہٕ سارے کتھہٕ آسہٕ تِژٕھہ زِ ابوسفیان گوٚژھ فوراً قتل یُن کرنہٕ۔ مگر حضورؐ چھِ تس پیٚٹھ مہربٲنی ہٕںٛز نظر ترٲوِتھ فرماوان زِ   گژھ از یِیہِ نہٕ ژےٚ کانہہ پرٚژٕھہ گٲر کرنہٕ۔ خداے کٔرِنے ژےٚ معاف۔ سُہ چُھ سارِوٕے رحم کرن والٮ۪ن ہٕندِ کھۅتہٕ بوٚڈ رحم کرن وول۔   ابوسفیانس سٍتۍ اوس یہِ معاملہٕ بالکل اکھ عجیب معاملہٕ۔ رحمتًہ العٰلمینؐن ہٕںدۍ أمۍ رحمتن مُژراوِ ابوسفیانس دِل چہِ أچھ تہٕ تس سپُد معلوم زِ مکس اندر پنُن فوج انن وول نہ چُھ پننٮ۪ن دُشمنن بدلہٕ ہیٚنہٕ خٲطرٕ آمُت تہٕ نہ چُھ دنیٲوی بادشاہن ہٕںدۍ پٲٹھۍ مغروٗر تہٕ متکبر۔ اگرچہ حضورو  ابوسفیان آزاد کوٚر  یۅہے وجہ اوس زِ سُہ گوو نہٕ مکہٕ واپس بلکہ سپُد حضور ؐن ہٕندٮ۪ن جاں نِثارن منٛز شٲمِل۔ 
  مکّس اندر دٲخلہٕ: وۅنۍ چھِ حضورؐ خالد بن ولیدس حکم دِوان زِ ژٕ گژھ مکہٕ کہ اکہِ طرفہٕ دٲخل مگر کانہہ کٔرۍ زٮ۪ن نہٕ قتل۔ وۅنۍ ہرگاہ کانہہ ژےٚ پیٚٹھ اتھہٕ تُلہِ،پننہِ بچاوٕ خٲطرٕ چُھے ژیٚتہِ اجازت۔ حضورؐ چھِ خۅدبذات دویمہِ طرفہٕ دٲخل گژھان۔ حضرت خالد سٕندِس فوجس پیٚٹھ چلٲوۍ کینژھو قریش قبیٖلو تیٖر تہٕ ترٚے مسلمان کٔرِکھ شہید۔ امہِ موجوب چُھ حضرت خالدس تہِ مقابلہٕ پٮ۪وان کرُن تہٕ حملہٕ کرن والٮ۪ن ہٕندۍ 13 نفر چھِ قتل سپدان تہٕ باقٕے چھِ ژلان۔ حضورس  ییٚلہِ حضرت خالد سٕںٛدِ حملٕچ خبر چھےٚ واتان،تِم چھِ تس پرٚژھ غٲر کران۔ مگر ییٚلہِ اصلی واقعہ معلوم سپدان چُھکھ تہٕ پتہٕ چھِ فرماوان  یہِ اوس قضاے الہٰی۔   دویمہِ طرفہٕ سپٕدۍ حضورؐ کُنہِ مزاحمت ورٲے دٲخل تہٕ تِہٕندِ لشکرٕ سٍتۍ سپُد نہٕ کانہہ قتل۔ 
  مکس اندر امنُک اعلان: حضورؐ چھِ مکس اندر دٲخل سپدانٕے یہِ اعلان فرماوان زِ:
  ﴿1﴾۔ یُس تہٕ کانہہ پننِس مکانس منٛز بر بند کٔرِتھ روزِ تس چُھ امن۔ 
  ﴿2﴾۔ یُس تہِ کانہہ ابوسفیان سٕندِس مکانس منٛز دٲخل سپدِ تس تہِ چُھ امن۔ 
  ﴿3﴾۔ یُس تہِ کانہہ خانے کعبس منٛز پناہ نِیہِ تس تہِ چُھ امن۔ 
   وٕں گوو امہِ عام امنہٕ کہ اعلانہٕ نِشہِ آے شےٚ یا ستھ نفر الگ تھاونہٕ یِم اسلام کِس مخالفتس منٛز برونہہ برونہہ ٲسۍ تہٕ یُہُند قتل کرنُے ضروری اوس۔ 
   نبیؐ سپٕدۍ مکس اندر امہِ شانہٕ سان دٲخل زِ تِہُندعَلم اوس سفید تہٕ جنڈٕ اوسُکھ سیاہ۔ سرِ مبارکس اوسُکھ مغفر﴿ٹیٖنہٕ ٹوٗپۍ یۅسہٕ جنگس منٛز  فوٗجی لاگان چھِ ،ہٮ۪لمِٹ﴾تہٕ اتھ پیٚٹھ اوسُکھ سیاہ عمامہٕ گٔنڈِتھ۔   انافتحنا  سورٕہ ٲسۍ بڑِ بڑِ تلاوت فرماوان تہٕ خداے سٕندِس حضورس منٛز اوسُک خشوع تہٕ خضوعُک یہِ عالم زِ یس اوٗںٹس پیٚٹھ حضورؐ سوار ٲسۍ  تس پیٚٹھ ٲسۍ تیوٗتاہ نٔمِتھ زِ مبارک رۅے اوسُکھ اوٗنٹس سٍتۍ لگان۔ 
  خانہ کعبس اندر دٲخلہٕ: حضورؐ ییٚلہِ مسجدِ حرام ﴿ کعبس﴾ منٛز دٲخل سپٕدۍ۔  سارِوٕے برونہہ دُیٚتُکھ حکم زِ تمام پۅتٕلۍ گژھن 


Book: کٔہِم باب: اسلٲمی حکومتُک استحکام
Chapter: فتح پتہٕ خطبہٕ
Text:
  فتح مکہ مکمل سپدنہٕ پتہٕ فرموو حضورؐو  اکھ سٮ۪ٹھاہ اہم تہٕ تٲریخی خطبہٕ،ییٚمِکۍ کینہہ حصہٕ حدیٖثن اندر چھِ حضورؐو فرموو: أکِس خدایس ورٲے چُھنہٕ کانہہ اِلہٰ۔ کانہہ چُھنہٕ تس شریک۔ تٔمۍ پٔزروو پنُن وعدٕہ۔ 
   تٔمۍ کوٚر پننِس بندس مدد تہٕ تمام جمٲعژن ہٕندۍ زور پُھٹرٲوِن۔ آ، بوٗزِو تمام رٕژر،تمام پرٲنۍ قتل تہٕ خوٗنٕکۍ بدلہٕ تہٕ تمام خوٗن بہا ﴿معاوضہٕ﴾ سٲرِی چھِ میانٮ۪ن قدمن تل۔ صرف کعبہٕ کہ نگرٲنی ہُںد اختیار تہٕ حاجٮ۪ن تریش چاوٕنۍ چُھ امہِ نِشہِ مُچھہِ۔ اے اہلِ قریش! وۅنۍ مِٹوو خداین جٲہلیتُک غروٗر تہٕ نسبس پیٚٹھ فخر کرُن۔ تمام لُکھ چھِ آدم سٕندِ نسلہٕ منٛزٕ تہٕ آدم اوس میٚژِ بناونہٕ آمُت۔ 
   پتہٕ پٔرٕکھ قرآن پاکٕچ یہِ آیت: لُکو مےٚ کٔرۍ مو توٚہۍ أکِس مردس تہٕ أکِس زنہِ نِشہِ پٲدٕ تہٕ تۅہیہِ بنٲوِ مو قبیٖلہٕ تہ  خاندان تاکہ پانہٕ وٲنۍ پرزٕ نٲوِو اکھ أکِس۔ مگر خدایس نزدیک چُھ شریف سُہ یُس زیادٕہ پرہیزگار آسہِ۔ خداے چھُ زانن وول تہٕ باخبر۔ ﴿سورہ حجرات آیت 20﴾ امہِ علاوٕہ کوٚرُکھ بیٚیہِ تہِ کینژھن ضروری مسلن ہُند تلقین۔ 
   یہِ چُھ تمہِ تقریٖرُک انداز یُس اسلامٕکۍ فاتح اعظمن پننہِ ساروٕے کھۅتہٕ بڑِ فتح پتہٕ کوٚر۔ اتھ منٛز  نہ چُھ پننٮ۪ن مخٲلفن خلاف  کانہہ شرارت تہٕ نفرت،نہ پننٮ۪ن کارنامن ہُند ذکر تہٕ نہ پننٮ۪ن جاں نِثارن ہُند تعریف۔ تعریف یکینژھاہ چُھ سُہ چُھ بس خداے سُند۔ یکینژھاہ سپُد تہِ سپُد تٔمۍ سٕندِ فضلہٕ سٍتۍ۔ 
   عربس منٛزٲس قتلُک بدلہٕ ہیٚنس بٔڑ اہمیت۔ خاندانُک کانہہ شخص گژِھہ ہے کٲنسہِ ہٕندِ اتھہٕ قتل۔ کٲتیاہ تہِ ؤرِی کونہٕ گژھہن یۅتام نہٕ بدلہٕ یِنہٕ یِیہِ ہے تِمن یِیہِ ہے نہٕ قرار۔ اتھ موقعس پیٚٹھ کٔرۍ حضورؐو تمام خوٗنٕکۍ بدلہٕ معاف۔ یہِ ونو زِ عربس کٔرٕکھ پٔزۍ پٲٹھۍ امنٕچ تہٕ سکوٗنٕچ زندگی عنایت۔ امہِ علاوٕ ہ اوس عرب کٮ۪ن لُکن منٛز خاندانس تہٕ نسلس پیٚٹھ فخر کرُن اکھ پرٲنۍ بیمٲرۍ۔ اسلامس اندر چَھنہٕ انسانس تہٕ انسانس منٛز کانہہ فرق امہِ ورٲے زِ کُس چُھ خداے سٕندٮ۪ن احکامن ہُند اطاعت گُزار،یُس یوٗتاہ خداے سٕندٮ۪ن احکامن ہُند پابند چُھ سُہ چُھ تیوٗتاہ بزرگ تہٕ شریف۔ نسٕل چُھنہٕ اسلامس اندر کانہہ چیز بلکہ خاندانن ہُند تعلق چُھ صرف اکھ أکۍ سٕندِ تعارف خٲطرٕ۔ خداے سٕندۍ رسولؐن کٔراتھ موقعس پیٚٹھ یہِ بیمٲرۍ تہِ ختم تہٕ عام انسانس درمیان کوٚرُن تمہِ مساواتُک اعلان یُس ازتام اسلام ورٲے کُنہِ دٲیمی مذہبن انسانن چُھنہٕ دیُتمُت۔ 


Book: کٔہِم باب: اسلٲمی حکومتُک استحکام
Chapter: عام معٲفی
Text:
  یتھ جمگٔٹھِس برونٹھہٕ کنہِ  حضورؐ خطبہٕ فرماوان ٲسۍ اتھ منٛز ٲسۍ قریشن ہٕندۍ بٔڑۍ بٔڑۍ سرکش موجود۔ تِم تہِ ٲسۍ یِمو اسلام مِٹاونٕچ علم ٲس تُجمٕژ۔ تِم تہِ ٲسۍ یِمو مسلمان اتھ حدس تام ستٲومٕتۍ ٲسۍ زِ تِمن اوس پنُن وطن تراوُن پیٚومُت۔ تِم تہِ ٲسۍ یِمو مسلمانن ہٕندٮ۪ن جایدان پیٚٹھ قبضہٕ اوس کوٚرمُت،تِم تہِ ٲسۍ یِمو حضورؐس لیٚکہٕ آسہٕ ژارِمژٕ،تِہٕںٛزِ وتہِ ٲسِکھ کٔںڈۍ چھکرٲومٕتۍ۔ تِمن پیٚٹھ ٲسِکھ ژھۅٹہٕ پھوٚتۍ ترٲوِمٕتۍ تہٕ قتل کرنس پیٚٹھ ٲسۍ آمادٕ گٔمٕتۍ۔ یِمنٕے اندر ٲسۍ حضورؐن ہٕندِس چیٚچہِ بابہٕ سٕندۍ قٲتِل،یِمو تِہُند کرٚہنہٕ ماز کوٚڈمُت تہٕ ژوپمُت اوس۔ تہٕ تِم تہِ ٲسۍ یِمو وارِیاہ مسلمان صرف امہِ موجوب قتل ٲسۍ کٔرمٕتۍ زِ تِم ٲسۍ أکِس خداے سٕںٛزِ بندگی ہُند اعلان کران۔  حضورؐ چھِ یِمن سارِنٕے کُن وُچھان تہٕ پرٚژھان زِ، ؤنِو۔ از چُھوٕ تۅہیہِ پے ِ بہٕ کُس معاملہٕ کرٕ تۅہیہِ سٍتۍ؟۔ یِمو اوس وُچھمُت زِ خداے سٕندۍ رسولؐن کِتھہٕ پٲٹھۍ اوس مکس اندر  قدم تروومُت تہٕ وُنیُستام کیا طریقہٕ روٗد حضورؐن ہُند۔ فوراً ووٚنُکھ زِ: توٚہۍ چھِو شریف بٲے تہٕ شریف بٲے سٕندۍ نیٚچِوۍ۔ 
  یہِ بوٗزِتھ چھِ حضورؐ ارشاد فرماوان: گٔژِھو تۅہیہِ پیٚٹھ چُھنہٕ از کانہہ الزام،توٚہۍ سٲرِی چھِو آزاد۔ 
  یِمو لُکو مہاجر مسلمانن ہٕندٮ۪ن گرن قبضہٕ کوٚرمُت اوس۔ تِم تہِ آے نہٕ واپس ہیٚنہٕ بلکہ فرموو حضورؐو مہاجرن پننہِ حقہٕ نِشہِ گٔژِھو دست بردار۔ حضورؐن ہٕندِ امہِ تھدِ پایہِ کہ برتاوُک سپُد یہِ اثر زِ بٔڑۍ بٔڑۍ سرکش وٲتۍ تِہِندٮ۪ن قدمن تل تہٕ تِمو کوٚر اعلان زِ پٔزۍ پٲٹھۍ چھِو توٚہۍ خداے سٕندۍ رسول۔ مُلک فتح کرن وٲلۍ بادشاہ چھِو نہٕ کینہہ تہٕ یۅسہٕ دعوت توٚہۍ دِوان چھِو سۅ چھےٚ حق۔ 
   یہِ اوس فتح مکہ ہُک نقشہِ۔ یہِ ٲس نہٕ زمیٖنس،جایدادس تہٕ مالس پیٚٹھ فتح کینہہ بلکہ امہِ سٍتۍ آے دِل زیننہٕ تہٕ یہے ٲس بٔڑۍ فتح۔ 


Book: کٔہِم باب: اسلٲمی حکومتُک استحکام
Chapter: غزوۂ حنین
Text:
  فتح مکّہ ہُک اثر: حضورؐن ہٕندِ نیک برتاوٕہ تہٕ مسلمانن ہٕندِ بٲے بندٕتہِ سٍتۍ ٲسۍ اکہ طرفہٕ لُکھ کھیٚجو کھیٚجو اسلام قبول کران تہٕ دویمہِ طرفہٕ پیٚوو فتح مکہ گژھنُک اثر تمام قبیٖلن پیٚٹھ یہِ زِ تِمو زون زِ اسلامس کُن دعوت دِنہٕ وول چُھنہٕ حکومتُک تہٕ دولتُک بۅچھہِ ہوٚت بلکہ چُھ خداے سُند پیغمبرٕے۔ تمام عربن زون زِ یہِ دعوت کیا چھےٚ تہٕ یہٕندٮ۪ن دِلن اندر صلٲحیت ٲس تِم ٲسۍ زانان زِ حق چُھ یۅہے۔ چنانچہ مکہ فتح سپدنہٕ پتہٕ چھِ عربٕ کہ کوٗنہٕ کوٗنہٕ پیٚٹھہٕ مختلف قبیٖلن ہٕندۍ وفد یِوان تہٕ اسلام قبول کران۔ یہِ صورت حال ٲس تِژھ زِ یِمن لُکن ہٕندٮ۪ن دِلن منٛز اسلٲمی تحریکس خلاف نفرت تہٕ ژکھ موجود ٲس،تِم گٔیہِ یہِ کٍفیت وُچِھتھ سٮ۪ٹھاہ پریشان۔ تِہٕندٮ۪ن دِلن اندر لوٚگ مخالفتُک تہٕ تعصبُک نار۔ امہِ اعتبارٕہ ٲسۍ ہوازن تہٕ ثقیف نٲوۍ قبیٖلہٕ برونہہ برونہہ ۔ یِم ٲسۍ یِتھہٕ پٲٹھۍ تہِ لڑایہِ گٔرۍ تہٕ اسلامٕچ ترقی وُچھِتھ گٔیہِ بےٚقرار۔ تِمو زون زِ مکہ پتہٕ چھےٚ وۅنۍ سٲنۍ وٲرۍ۔ دۅشوٕنۍ قبیٖلن ہٕندۍ سردار چھِ مشورٕہ کران زِ کینہہ تہِ گٔژھۍ تن أسۍ کرو مسلمانن ہُند مقابلہٕ تہٕ یہِ بڑوُن خطرٕ رُکاوو۔ تِمو بنو پنُن اکھ سردار مالک بن عوف نضری پنُن بادشاہ تہٕ لاجٮ۪کھ جنگ چہِ تیٲِیہِ کرنہِ۔ تِمو رلٲوۍ بیٚیہِ وارِیاہ قبیٖلہٕ پانس سٍتۍ۔ 
  معرکہ حنین: حضورؐن ییٚلہِ یہِ حال معلوم سپدان چُھ تِم چھِ صحابن سٍتۍ مشورٕہ کٔرِتھ فٲصلہٕ کران زِ یہِ فتنہٕ گژِھہ بروقت دباونہٕ یُن۔ چنانچہ 10 شوال 8 ھ چھِ حضورؐ تقریباً 12 ساسن ہُند لشکر ہٮ۪تھ مقابلہٕ خٲطرٕ نیران۔ امہِ وقتہٕ اوس اسلٲمی لشکرُک تعداد سٮ۪ٹھاہ تہٕ سامانہٕ تہِ اوس کٲفی۔ یہِ سورُے وُچھِتھ اوس باسان زِ دُشمن ہیٚکہِ نہٕ پوٗشِتھ تہٕ فوراً ژلہِ مٲدان ترٲوِتھ۔ چنانچہ کینہہ مسلمان چھِ ونان زِ   از کُس پوشہِ اسہِ۔   مگر مسلمانس گژِھہ نہٕ یہِ خیال آسُن۔ تس پزِ نہٕ پننِس طاقتس پیٚٹھ بھروسہٕ کرُن۔ أمۍ سُند طاقت تہٕ أمۍ سُند بھروسہٕ گژِھہ صرف خداے سٕندِس فضل وکرمس پیٚٹھ آسُن۔ قرآن پاکس اندر چُھ اللہ تعالیٰ فرماوان:
  حنینُک دۅہ کٔرِو یاد۔ ییٚلہِ تۅہیہِ پننِس زیادٕہ آسنس پیٚٹھ  ناز اوسُو مگر یہِ اوونہٕ تۅہیہِ بکار۔ تہٕ زمین گٔیہِ وُسعتہٕ باوجود تُہٕندِ خٲطرٕ تنگ تہٕ توٚہۍ ژٔلِو پوٚت کھوری۔ امہِ پتہٕ کٔر اللہ تعالہٰن پننِس رسولس تہٕ مسلمانن پیٚٹھ پننہِ طرفہٕ تسلی تہٕ اطمنانٕچ کٍفیت نٲزِل تہٕ تِتھۍ فوج سوٗزِن یِم نہٕ تۅہیہِ وُچھِو تہٕ کٲفرن آو عذاب دِنہٕ تہٕ کٲفرن چُھ یۅہے سزا۔ ﴿سورہ توبہ آیت 26 تا 25﴾
  حنین چھےٚ مکس تہٕ طایفس درمیان اکھ وٲدی۔ أتھۍ جایہِ سپُد جنگ۔ ییٚلہِ اسلٲمی لشکر دشمنس برونہہ کُن ووت۔ تِمو چلٲوۍ دٔچھِنۍ کھووٕرۍ بالو پیٚٹھہٕ تیٖر تہٕ مسلمان ٲسۍ نہٕ امہِ خٲطرٕ تیارٕے۔ تیٖر یِنہٕ کِنۍ ڈٔلۍ مسلمانن ہٕندۍ صفہٕ تہٕ کینژھس کالس ویٚسرییہِ یِم۔ واریاہ بدوی قبٲلۍ ژٔلۍ۔ یِمو منٛزٕ ٲسۍ واریاہ تِم یِمو تازٕہ تازے ایمان اوٚنمُت اوس تہٕ وُنہِ ٲس نہٕ یِہٕںٛز تربیت مکمل گٔمٕژ۔ اتھ چھگہِ ہٕندِس حالتس منٛز روٗدۍ حضورؐ سٮ۪ٹھاہ اطمنان سان مٲدانِ جنگس منٛز جٔمِتھ۔ لگاتار روٗدۍ مسلمانن ناد لایان زِ دُشمن سُند مقابلہٕ کٔرِو تہٕ مٲدان ترٲوِتھ مہ ژٔلِو۔ حضورؐن ہُند استقلال تہٕ حضورس  أندۍ پٔکۍ صحابن ہٕںٛز ثٲبت قدمی وُچھِتھ لٔگۍ مسلمانن ہٕندۍ قدم بیٚیہِ ٹٔھہرنہِ تہٕ امہِ پتہٕ چھِ سٲری جواں مردی تہٕ بہادُری سان مقابلہٕ کران۔ اللہ تعالہٰن چھےٚ حضورؐن ہٕںٛز تہٕ صحابن ہٕںٛز یہِ ثٲبت قدمی پننہِ طرفہٕ نٲزِل کرنہٕ آمٕژ سکنیت﴿اطمنان تہٕ سکوٗنٕچ کٍفیت﴾بیان فرمٲومٕژ۔ امیُک نتیجہ دراو زِ خداے سٕندِ فضلہٕ سٍتۍ دیُت لڑایہِ لرِ پھِرُن تہٕ مسلمانن سپٕز فتح حٲصِل۔ کٲفرن ہٕندۍ ستتھ نفر سپٕدۍ قتل تہٕ ساسہٕ بٔدۍ آے قٲد کرنہٕ۔ 
  دُشمنس پتہٕ دورُن تہٕ دعاے خٲر: کٲفرن ہُند باقٕے فوج ژوٚل تہٕ بیوٗٹھ طایفس منٛز۔ یہِ ٲس اکھ محفوظ جاے ماننہٕ یِوان۔ حضورؐ چھِ دُشمنس پتے گژھان تہٕ امہِ پتہٕ چھِ محاصرٕہ کران۔  طایفس اندر اوس اکھ مشہور تہٕ مضبوط قلعہٕ تہِ یتھ منٛز کٲفرو پناہ نِیُو۔ محاصرٕ ہ روٗد  تقریباً دہن دۅہن جٲری۔ وٕں گوو حضورؐس سپُد ٹھیک پٲٹھۍ اندازٕہ زِ دُشمن سٕندۍ زور چھِ وۅنۍ مۅکلیامٕتۍ تہٕ وۅنۍ چُھنہٕ أمۍ سٕندِ طرفہٕ بغاوتُک کانہہ اندیشہِ۔ امہِ پتہٕ چھِ محاصرٕہ تُلان تہٕ یِہٕندِس حقس منٛز یہِ دعا کران۔    اے اللہ ! ثقیفس کر ہدایت توفیق دِکھ زِ یِم گژھن مےٚ نِشہِ حٲضر۔    سواے خداے سُند نبی یُس محض دیٖنہٕ خٲطرٕ جدوجہد کران آسہِ کُس ہیٚکہِ یوٗتاہ رحیم تہٕ شفیق ٲسِتھ زِ یِتھِس موقعس پیٚٹھ تہِ کرِ پننٮ۪ن مخٲلفن دُعا۔ 


Book: کٔہِم باب: اسلٲمی حکومتُک استحکام
Chapter: غزوۂ تبوک
Text:
  روم کِس سلطنتس سٍتۍ کشمکش: عرب کِس شمالس کُن ٲس روٗمٕچ بٔڑ بارٕ سلطنت۔  اتھ سلطنتس سٍتۍ ٲس مکہ فتح سپدنہٕ بروںٹھُے کشمکش شروع سپٕز مٕژ۔ حضورؐو اوس اکھ وفد اسلامٕچ دعوت ہٮ۪تھ شمالس کُن تِمن قبیٖلن نِشہِ سوٗزمُت یِم شام کِس سرحدس نکھہٕ روزان ٲسۍ۔ یِم ٲسۍ زیادٕہ پہن عیسٲے تہٕ یِم ٲسۍ روٗمی سلطنت کِس اثرس تل۔ یِمو ٲسۍ اسلٲمی وفدٕکۍ پنداہ نفر شہید کٔرمٕتۍ تہٕ وفدُک زیُٹھ حضرت کعب بن عمیر غفاری اوس بٔچِتھ واپس آمُت۔ اتھ زمانس منٛز اوس حضورؐو بصریٰ کِس سردار شُرجیٖل سٕندِ ناوٕ اکھ دعوتُک پیغام سوٗزمُت مگر تٔمۍ اوس حضورؐن ہُند قٲصد حضرت حارث بن امیہ شہید کوٚرمُت۔ یہِ سردار تہِ اوس روم کٮ۪ن قیصر سٕندٮ۪ن احکامن ماتحت۔ یِمنٕے وجوہاتس ہٕندِس بُنیادس پیٚٹھ چھِ حضورؐ جمادی الاولیٰ 8 ھ اندر ترٚٮ۪ن ساسن مسلمانن ہٕند فوج شام کِس سرحدس کُن سوزان تاکہ اتھ علاقس منٛز یِم مسلمان ٲسۍ تِم گژھن نہٕ کمزور زٲنِتھ تنگ یِنۍ کرنہٕ۔ ییٚلہِ امہِ فوج کہ یِنُک پے شُرجیٖلس لگان چُھ سُہ چُھ تقریباً اکھ لچھ فوج ہٮ۪تھ مقابلہٕ خٲطرٕ نیران۔ مگر مسلمان روٗدۍ امہِ اطلاع باوجود برونہہ پکان۔ رومُک قیصر اوس امہِ ساتہٕ حمِص کِس مقامس پیٚٹھ۔ تٔمۍ تہِ اوس پننِس بٲیِس تھیوڈورس سٍتۍ اکھ لچھ فوج سوٗزمُت مگر مسلمان روٗدۍ برونہہ پکان تہٕ ٲخر کار چھِ موَتہ چہِ جایہِ یِم ترٚے ساس سرفروش یِتھِس بٔڑِس روٗمی فوجس سٍتۍ ٹکراوان۔ بظٲہِر گوٚژھ حالاتن ہٕندٮ۪ن یِمن قدامن ہُند نتیجہ یہِ آسُن زِ مسلمانن ہٕںٛز یہِ لۅکٕٹ جماعت گٔژھ اتھ یٖتِس بٔڑِس لشکر کِس مقابلس منٛز ختم گژٕھںۍ مگر خداین کوٚر یُتھ فضل زِ روٗمی فوج ہیٚوک نہٕ مسلمانن کانہہ نقصان واتنٲوِتھ۔ یہِ اوس تیُتھ واقعہٕ زِ أمۍ بیٚہنوو دٔچھِنۍ کھووٕرۍ روزن والٮ۪ن قبیٖلن پیٚٹھ اکہِ قسمُک ڈر تہٕ دوٗر دوٗر تام بسن وٲلۍ قبیٖلہٕ گٔیہِ اسلامس کُن متوجہ تہٕ ساسہٕ بٔدۍ لُکھ سپٕدۍ مسلمان۔ 
  سارِوٕے کھۅتہٕ اثر کروُن واقعہ سپُد یہِ زِ خۅد بذات دیُت روٗمی فوجِکۍ أکۍ کمانڈر یس فروہ بن عمروالجدامی ناو اوس اسلامس کُن توجہ تہٕ سپُد مسلمان۔ امہِ پتہٕ چُھ پننہِ ایمانُک تیُتھ شاندار ثبوت دِوان زِ قیصر چُھ تس گرفتار کران تہٕ ونان زِ ژٕ تراو اسلام تہٕ پننِس عہدس پیٚٹھ گژھ بحال نتہٕ یِکھ قتل کرنہٕ۔ یہِ چُھ پننِس عہدس تہٕ منصبس لتھ لگاوان تہٕ بیٚیہِ چُھس ونان زِ بہٕ چُھس نہٕ ٲخرتٕچ کامیٲبی ترٲوِتھ دنیاہٕچ سردٲری رٹنہٕ خاطرٕ تیار کینہہ۔ چنانچہ یہِ چُھ شہید یِوان کرنہٕ۔ یہِ اوس تیُتھ واقعہ زِ امہِ سٍتۍ سپُد ساسہٕ بدٮ۪ن لُکن اسلام کہ اخلٲقی طاقتُک تہٕ اہمیتُک اندازٕہ تہٕ تِمو زون زِ امہِ نوِ تحریکُک سہلاب یِمن کُن پکان چُھ تتھ سٍتۍ مقابلہٕ کرُن چُھنہٕ کانہہ معمولی کتھ کینہہ۔ 
  قیصر سٕندِ طرفہٕ حملٕچ تیٲرِی: دویمی ؤریہِ چُھ قیصر مسلمانن غزہ موتہ ہُک سزا دِنہٕ خٲطرٕ شام کِس سرحدس پیٚٹھ فوجی تیٲرِیہِ شروع کران تہٕ ماتحت عرب قبیٖلن نِشہِ چُھ فوج جمع کران۔ حضورؐس تہِ چُھ یِمن تیٲرِین ہُند پے لگان۔ یہِ اوس اسلٲمی تحریکہٕ خٲطرٕ اکھ نوزُک موقع۔ اگر امہِ وقتہٕ رژھ تہِ ڈیٚجر تراونہٕ ییہِ ہے،سٲرٕے کٲم گژِھہ ہے خراب۔ اکہِ پاسہٕ کڑہن عربٕکۍ تِم سٲرِی قبیٖلہٕ بیٚیہِ کلہٕ یِمن تازٕہ تازے مکس تہٕ حنین کِس جنگس اندر شکست اوس سپُدمُت۔ دویمہِ پاسہٕ مدیٚنٕکۍ منافٮ۪ق یِمن برابر اسلام کٮ۪ن دشمنن سٍتۍ ساز باز اوس،کرہن عٲن وقتس پیٚٹھ اسلٲمی جماعتس اندر تیُتھ فساد پٲدٕ زِ پتہٕ گژِھہ ہے تحریکُک تہٕ تنظیمُک سمبالُن دُشوار۔ یِتھٮ۪ن حالاتن منٛز اوس اندیشہ زِ،یِمن ترٮ۪ن حملن ہُند بار ہیٚکہِ ہے نہٕ اسلٲمی تحریک وٮ۪ترٲوِتھ تہٕ اتھ پیٚیہِ ہے ہارُن۔ یِمے ٲسۍ تِم وجوہات یِہٕندِس بُنیادس پیٚٹھ حضورو پننِس بے مثال خدادادبصیرتس کٲم ہٮ۪تھ یۅہے فٲصلہٕ فرموو زِ یتھ موقعس پیٚٹھ چُھ قیصر سٕندِس عظیم الشان طاقتس سٍتۍ ٹکراونُے منٲسِب۔ 
  مقابلہٕ کرنُک فٲصلہٕ: مسلمانن خٲطرٕ اوس امہِ وقتہٕ جنگی تیٲری خٲطرٕ تیار سپدُن اکھ سٮ۪ٹھاہ سخت امتحان۔ مُلکس اندر ٲس قحط سٲلی،سخت گرمی ہُند موسم۔ فصل اوس پپنس قریب تہٕ جنگی سامانہٕ تہِ اوس نہٕ سورُے کینہہ۔ سفر اوس سٮ۪ٹھاہ دوٗر تہٕ مقابلہٕ تہِ اوس أکِس زبردس طاقتہٕ وٲلِس سٍتۍ۔ یِمو حالاتو باوجود فرموو حضورؐو موقعٕچ نزاکت وُچِھتھ جنگُک اعلان تہٕ صاف صاف آو وننہٕ زِ کوٚت چُھ گژُھن تہٕ کیازِ چُھ گژُھن۔ 
  یتھ جایہِ گژِھہ یہِ کتھ مدِ نظر تھاوٕنۍ زِ وُنیُستام اوس اسلٲمی تحریکُک مقابلہٕ ننہِ وانہٕ بیٖرونی دُشمنن سٍتۍ تہٕ مکہٕ چہِ تہٕ حنین چہِ لڑایہِ پتہٕ اوس امہِ مخالفتُک زور پُھٹمُت۔ تہٕ وُنیُستام اوس اندرونی دُشمن یعنے منافقن سٍتۍ زیادٕہ پہن درگُزر کرنہٕ آمُت۔ یہِ اوس امہِ موجوب زِ وُنیُستام ٲس نہٕ تحریک تیٖژاہ مستحکم سپٕز مٕژ زِ اکی ساتہٕ ییہِ ہے نیٚبرِمٮ۪ن تہٕ گرِکٮ۪ن دُشمنن سٍتۍ لڑٲے موٚلۍ ہیٚنہٕ۔ دۅیِم کتھ ٲس زِ منافٮقن اندر ٲسۍ نہٕ سٲرِی لُکھ اکی قٔسمٕکۍ کینہہ۔ یِمن منٛز ٲسۍ تِم تہِ یِم ایمان رٔنگۍ کمزور ٲسۍ یا ٲسِکھ کینہہ شکوک تہٕ شُبہات۔ یِتھٮ۪ن لُکن ٲس أکِس منٲسب وقتس تام مہلت دِنۍ ضروری تاکہِ تِم ہیٚکن پنٕنۍ کمزوری شکوک تہٕ شُبہات دوٗر کٔرِتھ تہٕ ٲخرس پیٚٹھ روزہن تِمے لُکھ پتھ کُن یِم زٲنِتھ مٲنِتھ تہٕ سوٗنچِتھ تہٕ سمجِتھ اسلامٕکۍ موٗل ژٹنہٕ خٲطرٕ مسلمانن منٛز ژامٕتۍ ٲسۍ۔ چنانچہ أکِس وقتس تام آیہِ یِتھٮ۪ن لُکن نرم تہٕ گرم پرتھ اندازٕہ سمجاونٕچ کوٗشش کرنہٕ تہٕ اتھ نتیجس منٛز یِمن لُکن اندر کینہہ تہِ صلٲحیت ٲس تِم روٗدۍ سیٚزِ وتہِ پیٚٹھ یِوان۔ وۅنۍ ٲسۍ یِم سٲرِی مرحلہٕ طے سپٕدۍ مٕتۍ۔ مسلمانو ٲسۍ پننِس مُلکس منٛز پنٕنۍ مخٲلف واریاہس حدس تام زیر کٔرۍ مٕتۍ۔ تہٕ وۅنۍ اوس یِہُند مقابلہٕ نیٚبرِمٮ۪ن طاقتن سٍتۍ شروع ہٮ۪وان سپدُن۔ یِتھِس موقعس پیٚٹھ اوس گرٕ منٛزٕ کٮ۪ن دُشمنن کٲر وُٹھٕںۍ ضروری تِکیازِ یِم ہیٚکہن نیٚبرِمٮ۪ن دُشمنن سٍتۍ ساز باز کٔرِتھ کُنہِ تہِ وقتہٕ نقصان واتنٲوِتھ۔
  مناف۪قن ہُند پردٕہ فاش: منافقن سٍتۍ نِپٹنہٕ خٲطرٕ اوس گۅڈنیُک مرحلہٕ زِ یِم گٔژھۍ ننہِ وانہٕ برونہہ کُن یِن تہٕ یُس اسلامُک نقاب یِمو پننٮ۪ن بُتھٮ۪ن لوگمُت چُھ سُہ گوٚژھ وۅتُھن تہٕ یِہٕںٛز اصلی حیثیت گٔژھ سٲرسٕےاسلٲمی  سماجس پے لگٕنۍ۔ یِہٕندِ خٲطرٕ گوٚژھ نہٕ پتہٕ یہِ موقعہ روزُن زِ یِم دِہن مسلمانن ہٕندٮ۪ن معاملاتن منٛز مسلمان بٔنِتھ دخل تہٕ یِمن گوٚژھ نہٕ مسلمانن منٛز سُے مقام سُے درجہِ روزُن یُس مخلص مسلمانن چُھ۔ چنانچہ جنگِ تبوکُک یہِ اعلان گوو منافقن بےٚنقاب کرنس منٛز سٮ۪ٹھاہ کار گر ثٲبت۔ اتھ موقعس پیٚٹھ سپٕدۍ تِم سٲرِی لُکھ وژِھہ وٲنٛجہ جہادٕ خٲطرٕ تیار یِم ایمان کِس دعواہس منٛز مخلص ٲسۍ۔ سرمایِچ ضرورت پٮ۪نس پیٚٹھ کوٚر تِمو تہِ سورُے حٲضر یِکینژھاہ یِمن نِشہِ اوس تہٕ ییٚلہِ کینژھن لُکن سوارِ ہُند انتظام سپُدنہٕ تہٕ حضورس  سٍتۍ گژھنُک موقعہٕ میٗولُکھ نہٕ،تِم آے حضورؐس نِشہِ تہٕ اتھ پننہِ محرومی پیٚٹھ ووٚدُکھ  تہٕ یِتھہٕ پٲٹھۍ لوٚگ صاف پٲٹھۍ  پے زِ اسلٲمی جماعتس اندر کٲتیاہ لُکھ چھِ مخلص۔ اماپوز یِمن برخلاف یِہٕندٮ۪ن دِلن منٛز ایمان اوس نہٕ ،جنگُک اعلان بوٗزتھٕے دراو تِمن زنتہِ زُو۔ یِمو لٲگۍ رنگہٕ رنگہٕ حیلہٕ تہٕ بہانہٕ بناوٕنۍ تہٕ جنگس نہ گژھنہٕ خٲطرٕ موٚنگُکھ حضورؐس رخصت۔ حضورؐ تہِ چھِ اتھ موقعس پیٚٹھ نرم رٔویہِ اختیار کران تہٕ یِتھٮ۪ن تمام لُکن چھِ رخصت دِوان۔ یِمو منافقو کوٚرنہٕ یُتُے یوت کینہہ زِ پانہٕ دراے نہٕ جہادس بلکہ باقین تہِ روٗدۍ رُکاوان تہٕ ورغلاوان۔ کُنہِ ساتہٕ ووٚنُکھ گرمی چھےٚ سخت،کیا فٲیدٕہ چُھ زُو دیُن۔ کُنہِ ساتہٕ ووٚنُکھ روم کِس سلطنتس کیا ہیٚکہِ مسلمانن ہُند یہِ کم تعداد کٔرِتھ۔ یہِ گوو زٲنِتھ مٲنِتھ پنُن پان ہلاکتس منٛز تراوُن۔ غرض یہِ زِ اعلانِ جنگ سپُد تیُتھ ثٲبِت  یتھ منٛز مخلص مومن تہٕ منافق ننہِ وانہٕ برونہہ کُن دراے تہٕ وۅنۍ سپُد یہِ ممکن زِ یِتھٮ۪ن لُکن خلاف یۅسہٕ منٲسِب کاروٲیی آسہِ سۅ گژِھہ یِنۍ کرنہٕ ۔ چنانچہ حضورؐ ییٚلہِ تبوک پیٚٹھہٕ واپس آے تِمو یۅسہٕ کاروٲیی اتھ بارس منٛز کٔر تمِچ ذکر کرو پننِس موقعس پیٚٹھ برونہہ کُن۔ 
  تبوک خٲطرٕ روانگی: غرض حضورؐ چھِ رجب 9 ھ ترٕٚہہ﴿30﴾ ساس فوج ہٮ۪تھ مدیٖنہٕ پیٚٹھہٕ نیران  یِمن منٛز داہ ساس سوار ٲسۍ۔ اوٗںٹ ٲسۍ تیٖتۍ کم زِ أکِس أکِس ووٗنٹس پیٚٹھ ٲسۍ کینہہ کینہہ نفر وارٕ وارٕ کھسان۔ یپٲرۍ ٲس سخت گرمی تہٕ آبٕچ کمی مگر مومنو دیُت اتھ موقعس پیٚٹھ پننہِ ایمان کہ خلوصُک ،نبی سٕندِ اطاعتُک تہٕ خداے سٕںٛزِ وتہِ منٛز سرفروشی ہُند تیُتھ ثبوت زِ اللہ تعالیٰ ہن کوٚر سُہ قبول تہٕ انتظام کوٚرن زِ کُنہٕ لڑایہِ ورٲیی گوو سُہ مقصد حٲصِل ییٚمہِ خٲطرٕ حضورؐ مدیٖنہٕ پیٚٹھہٕ درامٕتۍ ٲسۍ۔ تبوک وٲتِتھ چُھ معلوم سپدان زِ قیصرن چھِ سرحدٕ پیٚٹھہٕ پنٕنۍ فوجی ہٹٲومٕتۍ تہٕ مقابلہٕ خٲطرٕ چُھنہٕ تتہِ کٕہٕںۍ۔ کتھ ٲس یہِ زِ ییٚلہِ قیصرس پے لگان چُھ زِ یِژِھہ زبردس تیٲرِی ہُند پے لگنہٕ باوجود چھِ مسلمان مدینہٕ پیٚٹھہٕ مقابلہٕ خٲطرٕ درامٕتۍ تہٕ برابر چھِ برونہہ پکان،تٔمۍ زون ییٖ منٲسِب زِ بہٕ پھِرن پنُن فوج پتھ تِکیازِ تٔمۍ اوس امہِ برونہہ وُچھمُت زِ غزوہ موتہ کِس موقعس پیٚٹھ کِژھ بہادُی ٲس ترٚییو ساسو مجٲہِدو دۅن لچھن فوجن ہٕندِس مقابلس منٛز ہٲومٕژ۔ اوے ییٚلہِ تس پے لوٚگ زِ خۅد بذات چھِ حضورؐ ترٚہہ ساس فوج ہٮ۪تھ برونہہ پکان تہٕ سُہ چُھ یۅہے فٲصلہٕ کران زِ امہِ سہلابُک مقابلہٕ کرُن چُھ دشوار تہٕ بہتر چُھ پنُن عزت بچاوُن۔ 
  تبوکس پیٚٹھ قیام: قیصر سُند  یِتھہٕ پٲٹھۍ مٲدان تراوُن زون حضورؐو کٲفی تہٕ تس پتہٕ دورنہٕ بجایہِ زونُک منٲسب زِ اتھ علاقس منٛز گژھن پنٕںۍ اثرات مضبوط کرنہٕ یِنۍ۔ حضورؐ چھِ اتہِ وُہن ﴿20﴾ دۅہن قیام فرماوان تہٕ اتھ دوران چھِ تِمن واریاہن لۅکچن لۅکچن ریاستن مطیع تہٕ باج گُزاربناوان یِمہٕ روم کِس سلطنتس تہٕ اسلٲمی حکومتس درمیان آسہٕ تہٕ وُنیُستام آسہٕ رومین ہٕندِس اثرس تل۔ تہٕ یِم عربٕکۍ قبیٖلہٕ وُنیُستام روم کِس قیصرس ساتھ دِوان ٲسۍ،تِم بنیٚیہِ وۅنۍ اسلٲمی حکومتٕکۍ معاون تہٕ مدد گار۔ 
  منافقن ہٕںٛز چال: ییٚمہِ ساتہٕ حضورؐ تبوک کِس مُہمس پیٚٹھ مدیٖنہٕ پیٚٹھہٕ دراے تمہِ ساتہٕ ٲسۍ تِم سٲرِی لُکھ مدینسٕے اندر روٗدۍ مٕتۍ یِم دراصل مسلمان ٲسۍ نہٕ مگر پننہِ کُنہِ نتہٕ کُنہٕ مفادٕہ خٲطرٕ ٲسۍ اسلٲمی جماعتس منٛز ژامٕتۍ۔ یِمن اوس پوٗرٕ یقین زِ مسلمان یِن نہٕ امہِ مُہمہِ پیٚٹھہٕ وارٕ کارٕ واپس کینہہ،کینہہ گژھن موسمی سختی تہٕ سفرٕ کٮ۪ن مصیبتن منٛز مارٕ تہٕ باقین ہُند فٲصلہٕ کرِ قیصر سُند لچھہِ بوٚد فوج۔ یِمو منافقو بنٲو اکھ مسجد ﴿مسجدضِرار﴾ییٚتہِ یِم نمازِ ہٕندِ بہانہٕ الگ پٲٹھۍ جمع سپدِتھ خُفیہ مشورٕہ تہٕ ژۅیہِ ٲسۍ کران۔ اتھ موقعس پیٚٹھ کٔر یِمو اسلٲمی تحریکس انتہٲیی نقصان واتناونہٕ خٲطرٕ رنگہٕ رنگہٕ سٲزِشہِ تہٕ اتھ حدس تام وٲتۍ زِ تبوک کہ جنگُک فٲصلہٕ معلوم سپدنہٕ پتہٕ ،یتھ متعلق یِمن یقین اوس زِ مسلمان ہارن یہِ جنگ،عبداللہ بن ابی ییہِ مدیٖنُک بادشاہ بناونہٕ۔ 
  وٕں گوو خداے سٕندِ مشیتُک فٲصلہٕ اوس بدلٕے۔ تہٕ وۅنۍ اوس دراصل سُہ وقت نکھہٕ ووتمُت ییٚلہِ اسلام ہارنہٕ کِس بارس منٛز کٲفرن ہٕندۍ ارمان چھلہٕ چھانگرِ گژٕھہ ہن۔ چنانچہ ییٚلہِ تبوک کہ امہِ بلا جنگ فتحٕکۍ حالات اسلام کٮ۪ن دُشمنن پے لٔگۍ تِمن پُھٹ زنتہِ کمبر تہٕ تِمن باسیاو زِ تِہٕںٛزن امیدن ہُند ٲخری سہارٕہ تہِ گوو وۅنۍ اتھہٕ۔ 
  تبوک چہ واپسی پتہٕ: تبوک چہِ واپسی پتہٕ آسہٕ حضورؐس برونہہ کنہِ ترٚے اہم کامہِ:
  ﴿1﴾۔ منافقن متعلق واضح پالسی پیٚٹھ عمل تہٕ تِہٕندٮ۪و فِتنو نِشہِ اسلٲمی تحریک بچاونُک پوٗرٕ بندوبست۔ 
  ﴿2﴾۔ مومنیٖن تہٕ صادِقیٖنن ہٕںٛز تربیت تہٕ کردار سٲزی ہٕندۍ تِم گوشہٕ مکمل کرٕنۍ یِمو ورٲے صالِحیٖنن یہِ جماعت یۅسہٕ حضورؐ سٕںٛزِ نگرٲنی منٛز تیار سپدان ٲس،ہیٚکہِ ہے شہادتِ حقُک سُہ بار تُلِتھ یُس عنقریب تِہٕندٮ۪ن نکھن کھسن وول اوس۔ 
  ﴿3﴾۔ دارالاسلام چہِ تِمہٕ واضح سیٲسی پالسی ہُند اعلان یتھ پیٚٹھ اتھ نٔوِس اسلٲمی مملِکتس تشکیل سپدُن اوس۔ 
  منافقن سٍتۍ معاملہٕ: وُنہِ اوس نہٕ حضورؐو  تبوک پیٚٹھہٕ مدیٖنہٕ تشریف واپس اوٚنمُت زِ وتہٕ أندرے چُھ سورہ توبہ نٲزِل سپدان تہٕ اللہ تعالیٰ چُھ حضورؐس واریاہ تِتھۍ ہدایات دِوان یِمن پیٚٹھ مدیٖنہٕ وٲتِتھ حضورؐس عمل کرٕنۍ ٲس۔ وُنیُستام یۅسہٕ نرم پالسی منافقن سٍتۍ ورتاونہٕ آمٕژ ٲس تہٕ یتھ تحت تِہٕندۍ تِم عذرات قبول کرنہٕ آے یِم تِمو لڑایہِ نِشہِ زُو بچاونہٕ خٲطرٕ تبوک کہ سفرٕ وِزِ حضورؐن ہٕندِس خدمتس اندر پیش کٔرمٕتۍ ٲسۍ۔ سۅ پالسی بدلاونُک آو ہدایت دِنہٕ تہٕ صاف پٲٹھۍ آو وننہٕ زِ یِمن سٍتۍ گژِھہ سختی ہُند معاملہٕ ورتاونہٕ یُن۔ یِم اگر پننہِ ایمانُک اپُز دعویٰ صحیح ثٲبِت کرنہٕ خٲطرٕ مٲلی امداد پیش کرن،سُہ گژِھہ نہٕ قبول یُن کرنہٕ۔ ہرگاہ یِمو منٛزٕ مرِکانہہ ،حضورؐ گژھن نہٕ تس جنازٕہ پرٕنۍ۔ مسلمان گژھن نہٕ یِمن سٍتۍ شخصی تہٕ خاندٲنۍ تعلقاتن ہٕندِس بِنہس پیٚٹھ خلوصُک تہٕ دوستی ہُند معاملہٕ تھاوٕنۍ۔ 
  ابو عامر سٕںٛزٕ سٲزِشہ: حضورؐ ہٕندِ مدیٖنہٕ تشریف اننہٕ برونہہ ٲس أکِس رٲہِب ابو عامر سٕںٛزِ درویشی تہٕ علمٕچ سٮ۪ٹھاہ شۅہرت۔ لُکھ ٲسۍ أمِس سٮ۪ٹھاہ مانان۔ ییٚلہِ حضورؐو مدیٖنہٕ تشریف اوٚن،ابوعامر سٕںٛزِ درویشی تہٕ خداپرستی ہُند نتیجہ گوٚژھ یہِ نیرُن زِ سُہ گوٚژ ہدایت کہ گاشہٕ نِشہِ فٲیدٕہ تُلُن تہٕ خدا پرستی ہُںد صحیح تصور گوٚژ قبول کرُن۔ وٕں گوو یِتھہٕ پٲٹھۍ علمُک تہٕ تقواہُک غلط پندار،رسمی تہٕ روٲجی دین دٲری ہُند مظاہرٕہ عام طور انسانس ہدایت چہِ وتہِ نِشہِ رُکاوان چُھ،یِتھے پٲٹھۍ پیٚوو ابوعامرس تہِ اسلٲمی دعوتُک اثر کھوٚش پھِرِتھ۔ أمۍ سٕںٛزٕ نظرٕ گٔیہِ پننِس دیندٲری ہٕندِس کارٕبارس پیٚٹھ۔ تہٕ أمِس باسیاو زِ اتھ نٔوِس تحریکس برونہہ کنہِ چلہِ نہٕ میٲنۍ درویشی تہٕ ملہٕ گی تہٕ یۅہے وجہ اوس زِ یہِ بنیاو اسلٲمی تحریکُک بوٚڈ بارٕ مخٲلف۔ 
  گۅڈٕ گۅڈٕ لوٚگ یہِ سونچنہِ زِ یہِ گوو ژۅن دۅہن ہُند زونہٕ گاش،لُکھ کتہٕ کرن امہِ طریقٕچ خداپرستی تہٕ دیندٲری قبول،وٕں گوو ییٚلہِ بدرچہِ لڑایہِ اندر قریشو ہور۔ أمِس لٔج گرٚکھ تہٕ أمۍ دیُت قریش کٮ۪ن تہٕ عرب کٮ۪ن قبیٖلن اسلامس خلاف ہٕس۔ تہٕ یکینژھاہ احد چہ لڑایہِ تہِ احزاب کِس حملس منٛز مسلمانن برونہہ کُن آو تتھ اوس أمِس درویش سٕںٛزن کوٗشِشن ہُند واریاہ دخل۔ أمۍ عیسٲے اہلِ کتابن تھٲونہٕ مسلمانن خلاف مشرکن سٍتۍ ساز باز کرنس تہٕ توحیدُک ژونٛگ ژھیٚتہٕ کرنہٕ خٲطرٕ شرکٕکۍ گٹہٕ زٔلۍ پٲدٕ کرنس منٛز کانہہ کسر پتھ کُن،وٕں گوو ییٚلہِ خداے سُند یہِ فٲصلہٕ نٔنۍ پٲٹھۍ برونہہ کُن یِنہِ لوٚگ زِ "پھۅکو سٍتۍ ییہِ نہٕ یہِ ژوںٛگ ژھیٚتہٕ کرنہٕ۔ "تہٕ اسلامٕے یوت سپُد تمام عربس پیٚٹھ غٲلب۔ اتھ پیٚٹھ گوو یہِ "خدا پرست درویش"سٮ۪ٹھاہ پریشان تہٕ دراو روم کِس سفرس پیٚٹھ تاکہ تور گٔژِھتھ وایہِ ہے یہِ خطرٕچ گھنٹی تہٕ قیصر سُند توجہ پھِرِ ہے اور کُن زِ اتھ وۅتھوٕنِس طوفانس رُکاونہٕ خٲطرٕ گوٚژھ کینہہ نتہٕ کینہہ کرنہٕ یُن۔ 
  مسجدِ ضرار: ابو عامر سٕںٛزن یِمن تمام کوٗشِشن منٛز ٲس مدیٖنہٕ کٮ۪ن منافقن ہٕنٛز اکھ  جماعت شٲمِل تہٕ پانہٕ وٲنۍ مشورٕہ کٔرِتھ ٲسۍ اسلٲمی تحریک مِٹاونہٕ خٲطرٕ سٲزِشہِ کران۔ چنانچہ أمۍ سٕندۍ سٕے مشورس پیٚٹھ چھِ مدینٕکۍ کینہہ منافق پنٕنۍ اکھ الگ مسجد بناونُک فٲصلہٕ کران ییٚمِچ ذکر پتھ کُن کرنہٕ آیہِ۔ اتھ جایہِ ٲسۍ یِم جمع سپدِتھ مسلمانن خلاف سٲزِشہِ کران۔ 
  امہِ وقتہٕ آسہٕ مدینس زٕہ مسجدٕ۔ اکھ مسجد قبا یۅسہٕ شہرکِس اندس پیٚٹھ ٲس تہٕ بیاکھ مسجدِ نبوی یۅسہٕ شہرس منٛز باگ ٲس۔ یِہٕںٛزِ موجودگی منٛز ٲس نہٕ تریٚمہِ مسجدِ ہٕںٛز ضرورتھٕے۔ مگر یِمو منافقو بنٲو تریٚیِم مسجد یہِ بہانہٕ بنٲوِتھ زِ بُڑن تہٕ نوتوانن چُھ یِمن دۅشوٕنۍ مسجدن تام واتنس منٛز تکلیف گژھان۔ تہٕ یِمو کوٚر حضورؐس درخاس زِ اتھ منٛز پرنٲوِو توٚہۍ اکہِ پِھرِ نماز تاکہ مسجدِ ہُند افتتاح سپدِ خٲرٕ برکتہٕ سان۔ حضورو  فرمووہکھ زِ وُنہِ کٮ۪نس چُھس بہٕ تبوک چہِ مُہمہِ پیٚٹھ گژھنہٕ چہِ تیٲرِی منٛز آوُر تہٕ واپسی پیٚٹھ وُچھو۔ واپسی پیٚٹھ چھِ وتہِ منٛزٕے تِم آیت نٲزِل سپدان یِمن اندر اللہ تعالہٰن واضح طور حضورس اتھ مسجدِ اندر نماز پرنس ممانعت فرمٲو تہٕ یہِ آکھ وننہٕ زِ دراصل چھےٚ یہِ اکھ ژھیٚپن جاے یۅسہٕ مسلمانن خلاف مشورٕہ کرنہٕ خٲطرٕ استعمال چھےٚ یِوان کرنہٕ۔ یہِ چھَنہٕ اتھ قٲبل زِ توٚہۍ پٔرِو اتھ اندر نماز۔ چنانچہ حضورؐ چھِ کینژھن لکن حکم دِوان زِ میانہِ تور واتنہٕ برونٹھٕے گژِھہ یہِ مسجد لرونہٕ یِںۍ۔ امہِ مسجدِ ہُند گِراوُن اوس دراصل منافقن خلاف مسلمانن ہٕںٛدِ آیندٕہ طرزِ عملُک اکھ نوٚن اعلان تہٕ اتھ پیٚٹھ آیہِ آیندٕہ عمل کرنہٕ۔ 
  اہلِ ایمانن ہٕندِ تربیتٕچ تکمیل: وۅنۍ ٲس اسلٲمی تحریک أکِس عالم گیٖر جدوجہدس اندر دٲخل گژھن واجِنۍ تہٕ سُہ وقت اوس نکھہٕ ییٚلہِ عربٕکۍ یِم مسلم دنیا کٮ۪ن تمام غٲر مسلمن خداے سُند دیٖن واتناونٕچہ مُہمہِ پیٚٹھ نیرن وٲلۍ ٲسۍ۔ یِتِھس مرحلس پیٚٹھ ہیٚکہ ِہے مومنن اندر کانہہ معمولی کمزوری تہِ بڑِ رُکاوٹُک سبب بٔنِتھ ۔ اوے آو یتھ مرحلس پیٚٹھ موٗمِنن ہٕندِس تربیت کِس تکمیلس پیٚٹھ پوٗرٕ توجہ دِنہٕ۔ تہٕ یِمو منٛزٕ آیہِ ایمان چہ کمزوری ہٕنٛز اکھ اکھ علامت ژٲرۍ ژٲرۍ کڑنہٕ تہٕ یہِ دوٗر کرنُک آکھ تٲکید کرنہٕ۔ 
  تبوک کِس موقعس پیٚٹھ اگر اکہِ پاسہٕ تِم لُکھ پتھ کُن روٗدمٕتۍ ٲسۍ یِمن اندر پٔزۍ پٲٹھۍ ایمان تہٕ اسلام موجود اوس نہٕ،دویمہِ پاسہٕ ٲسۍ کینہہ تِتھۍ مومِن تہِ پتھ کُن روٗدمٕتۍ یِم اگرچہِ پٔزۍ مسلمان ٲسۍ وٕں گوو کُنہِ کمزوٗری یا آلژار کِس بنیادس پیٚٹھ ٲس تِمن یہِ کوتٲہی سرزد گٔمٕژ۔ یِتھٮ۪ن لُکن ہٕندِ اصلاح خٲطرٕ آو سخت رٔویہِ اختیار کرنہٕ تاکہ آیندٕہ گژِھہ نہٕ امہِ قسمٕچ کمزوری ظٲہِر سپدٕنۍ۔ اتھ سلسلس منٛز چُھ ترٮ۪ن صحابن ہُند واقعہٕ سٮ۪ٹھاہ سبق آموز تہٕ ییٚمہِ چہِ روشنی منٛز یہِ اندازٕہ ہیٚکہِ بخوبی سپدِتھ زِ امہِ وقتہ کتھ اندازس پیٚٹھ ٲس موٗمِنن تربیت یِوان کرنہٕ۔ یِم ترٚے صحابی چھِ۔ حضرت کعب بن مالک،حضرت ہلال بن امیہ، حضرت مرارہ بن ربیع رضی اللہ عنہم اجمعین۔ یِم تریٚشوے صحابی اگر چہ پٔزۍ موٗمِن ٲسۍ تہٕ امہِ برونہہ اوس یِہٕندِ ایمان کہ اخلاصُک تجرُبہٕ تہِ سپُد مُت وٕں گوو محض کٲہلی ہٕندِ وجہ کِنۍ اوس نہٕ یِمو تبوک چہِ مُہمہِ اندر حضورؐس ساتھ ہیٚوکمُت دِتھ، اوے آیہِ یِمن سخت گرفت کرنہٕ۔ حضورؐ چھِ تبوک پیٚٹھہٕ واپس تشریف أنِتھ  مسلمانن حکم دِوان زِ یِمن سٍتۍ گژِھہ نہٕ کانہہ سلام کلام کرُن۔  ژتجی دوٚہۍ پتہٕ آو یِہٕںٛزن گرٕواجنٮ۪ن تہٕ یِمن نِشہِ الگ روزنُک تٲکید کرنہٕ۔ پنٛژاہ دۅہ گٔژِھتھ چُھ اللہ تعالیٰ یُہُند توبہٕ قبول کران تہٕ یِہٕںٛزِ معٲفی ہُند حکم چُھ نٲزِل فرماوان ییٚمِچ ذکر سورہ توبہ ہس اندر کرنہٕ چھےٚ آمٕژ۔ یِمو منٛز چُھ أکِس صحابہٕ حضرت کعب بن مالک سُند واقعہٕ تفصیل سان خۅد بذات تِہٕںٛزِی زبٲنۍ نقل کرنہٕ آمُت یُس انتہٲیی سبق آموز چھُ،تِم چھِ فرماوان زِ:
  حضرت کعب سُند واقعہ: "ییٚلہِ حضورؐ تبوک چہ مُہمہِ خٲطرٕ مسلمانن تیار ٲسۍ کران، بہٕ تہِ اوسُس ارادٕہ کران زِ بہٕ تہِ کرٕ نیرنٕچ تیٲری مگر امہِ پتہٕ اوسُس سونچان ییٚلہِ نیرنُک وقت واتہِ مےکیا تٲر لگہِ تیار سپدنس منٛز،یِتھے پٲٹھۍ روٗدُس نہٕ از پگاہ کران۔ ییٚلہِ وۅنۍ روانگی ہُند وقت ووت بہٕ اوسُس نہٕ تیارٕے۔ مےٚ سوٗنچ نیٖرِن لشکر،اکھ زٕ دۅہ گٔژِھتھ تہِ ہیٚکہٕ بہٕ اتھ سٍتۍ  وتہِ رٔلِتھ۔ غرض أتھ آلژارس  اندر ژوٚل وقت تہٕ بہٕ ہیٚوکُس نہٕ گٔژِھتھ۔ 
  وۅنۍ ییٚلہِ تِمن لُکن پیٚٹھ نظر ٲس پٮ۪وان یِم پتھ روٗدمٕتۍ ٲس،تِم ٲس یا منافق نتہٕ کمزور تہٕ مجبوٗر۔ مےٚ اوس دِلس تچُھن وۅتھان تہٕ مےٚ اوس پننِس حالس پیٚٹھ سٮ۪ٹھاہ افسوس گژھان۔ 
  ییٚلہِ حضورؐ سفرٕ پیٚٹھہٕ واپس تشریف انان چھِ۔ تِم چھِ حسبِ معمول مسجدِ اندر زٕ رکٲژ نماز پران۔ امہِ پتہٕ چھِ لُکن سٍتۍ ملاقات خٲطرٕ تشریف تھاوان۔ وۅنۍ چھِ منافق یِوان تہٕ پنٕنۍ عذرات پیش کران تہٕ قسم ہٲوۍ ہٲوۍ چھِ پننہِ مجبوری ہُند یقین دِوان۔ تقریباً ٲسۍ شیٖتھو نفرو کھۅتہٕ زیادٕہ امہِ قسمٕکۍ لُکھ۔ حضو رؐ چھِ یِہٕںٛزٕ بناوٹی کتھہٕ بوزان تہٕ یِہُند ظٲہری عذر چھِ قبول کران تہٕ بٲطِن چھِ خدایس پیٚٹھ تراوان تہٕ یِمن چھِ درگُزر کران۔ بہٕ پوٚکُس برونہہ تہٕ کٔرِٕم سلام۔ حضورؐ چھِ مےٚ کُن وُچھِتھ تبسُم کران تہٕ فرماوان"ؤنتِو توٚہۍ کٔمۍ چیٖزن ٲسنو رُکٲومٕتۍ۔ "مےٚ کوٚرُکھ عرض خداے سُند قسم اگر بہٕ کٲنسہِ اہلِ دنیاہس برونہہ کنہِ حٲضر سپدہا، بہٕ کرہن سُہ کانہہ نتہٕ کانہہ کتھ ؤنِتھ ضرور رٲضۍ مگر تُہٕندِس بارس منٛز چُھ میون ایمان زِ اگر وُنۍ کٮ۪نس بہٕ کُنہِ کتھہِ سٍتۍ رٲضۍ تہِ کرو مگرخداے کرٮ۪و تۅہیہِ مےٚ پیٚٹھ ناراض،وٕں گوو اگر بہٕ پوٚز پوٚز ونہٕ تہٕ توٚہۍ گٔژِھتو ناراضٕے،مےٚ چھےٚ امید زِ اللہ تعالیٰ کرِ میانہِ خٲطرٕ کانہہ نتہٕ کانہہ صورت پٲدٕ۔ پوٚز چُھ یہِ زِ مےٚ نِش چُھنہٕ کانہہ عذر یُس بہٕ پیش ہیٚکہٕ کٔرِتھ۔ بہٕ ہیٚکہٕ ہا اصل پٲٹھۍ ﴿تبوک خٲطرٕ﴾ نیٖرِتھ۔ یہِ بوزِتھ چھِ حضورؐ فرماوان"یہِ چُھ سُہ شخص ییٚمۍ پٔز کتھ ؤنۍ،اچھا وۅتھ نیر تہٕ کر انتظار یۅتام اللہ تعالیٰ چٲنِس معاملس منٛز کانہہ فٲصلہٕ کرِ۔ "بہٕ وۅتُھس تہٕ بیوٗٹُھس پننہِ قبیٖلہٕ کٮ۪ن لُکن منٛز۔ میٲنۍ پٲٹھۍ ؤنۍ بیٚیہِ دۅیو نفرو ﴿مرارہ بن ربیع تہٕ ہلابن امیہ﴾سۅے پٔز کتھ یۅسہٕ مےٚ ؤنۍ مٕژ ٲس۔ 
  امہِ پتہٕ چھِ حضورؐ حُکم دِوان زِ اسہِ ترٮ۪ن سٍتۍ گژِھہ نہٕ کانہہ کتھ کرُن۔ تِم زٕ روٗدۍ گرس اندر مگر بہٕ اوسُس اورٕ یور نیران۔ باجماعت اوسُس نماز پران،بازر اوسُس گژھان تہٕ کٕہٕںۍ اوس نہٕ مےٚ سٍتۍ کتھ کران۔ مےٚ اوس باسان زِ یہِ زمین چھےٚ بالکل بدلیمٕژ،بہٕ چُھس ییٚتہِ وۅپر تہٕ مےٚ چُھنہٕ کانہہ زٲنۍ کار۔ ییٚلہِ مسجدِ اوسُس نمازِ خٲطرٕ گژھان حضورؐس اوسُس سلام کران مگر سلامہِ ہٕندِ جوابہٕ خٲطرٕ اوسُس پرارٲنی روزان۔ نمازِ منٛز اوسُس ژوٗرِ ژوٗرِ حضورؐس کُن وُچھان زِ تِم کِتھہٕ پٲٹھۍ وُچھن مےٚ کُن۔ مگر تورٕ اوس حال یہِ زِ ییٖتِس کالس بہٕ نماز پران اوسُس تِم ٲسۍ مےٚ کُن وُچھان تہٕ یُتھُے بہٕ سلام پھِران اوسُس تِم ٲسۍ نظر پنٕنۍ ڈالان۔ اکہِ دۅہ گوس بہٕ پریشٲنی ہٕندِس حالتس منٛز پننِس پِتٕر بٲیس تہٕ شُرۍ پان کِس یارس ابو قتادہ ہس نِشہِ۔ بہٕ کھوٚتُس أمۍ سٕندِس باغ کِس دیوارس پیٚٹھ تہٕ کٔر مس سلام مگر أمۍ خداے سٕںدۍ بندن دیُت نہٕ سلامہِ جواب تہِ۔ مےٚ ووٚنمس "ابو قتادہ  ! بہٕ چُھسے ژےٚ خداے سُند قسم تھٲوِتھ پرٚژھان کیا مےٚ چُھنا خدایس تہٕ خداے سٕندِس رسولؐن ہُند محبت؟۔ سُہ روٗد خاموش۔ مےٚ پرُژھمس بیٚیہِ،سُہ روٗد بیٚیہِ ژھۅپہٕ کٔرِتھ۔ ترٚییٚمہِ پھِرِ ووٚنُن بس یُتُے "خداے تہٕ تٔمۍ سُند رسولٕے چُھ بہترزانان۔ "یہِ بوٗزِتھ ووٚتھ مےٚ اوٚش تہٕ بہٕ ووٚتُھس دیوارٕ پیٚٹھہٕ بۅن۔ یِمنٕے دۅہن منٛز اوسُس بہٕ اکہِ دۅہ بازرٕ مٔنٛزۍ پکان زِ شامٕکۍ أکۍ شخصن دیُت مےٚ اکھ خط یُس حریٖرس منٛز ؤلِتھ اوس۔ مےٚ ییٚلہِ مُژروو تہٕ پوٚر۔ اتھ اوس لیٚکھِتھ زِ"اسہِ بوٗز زِ چٲنۍ صٲحِبن چُھے ژےٚ ظلم کوٚرمُت۔ ژٕ چُھکھ نہٕ کانہہ ذلیل نفر کینہہ،نہ چُھکھ اتھ لایق زِ ژٕ یِکھ ضایع کرنہٕ،اسہِ نِشہِ ولہٕ۔ أسۍ کروے ژےٚ قدر۔ "مےٚ دوٚپ"یہِ آیہِ بیاکھ بلاے تہٕ اَمی ساتہٕ ژُھنُم یہِ خط چوٗلس منٛز۔ 
  ژتجی دۅہ ٲسۍ أتھۍ حالتس منٛز گٔمٕتۍ زِ حضورؐن ہُند حکم آو زِ پننہِ گرواجنہِ نِشہِ تہِ گژھ الگ۔ مےٚ پرُژھ کیا طلاق چُھمہٕ دیُن؟جواب میوٗل" نہ۔ بس الگ روز۔ "مےٚ سوٗز پنٕنۍ گرواجِنۍ مالیُن تہٕ ووٚنمس"انتظار کر یۅتام اللہ تعالیٰ امہِ معاملُک فٲصلہٕ فرماوِ۔ "
  پنٛژاہہِ دوٚہۍ چُھس بہٕ صبح نماز ِ پتہٕ پننِس مکان کِس چھتس پیٚٹھ بِہِتھ تہٕ پننہِ پانٕکۍ چھِم تسلی گٔمٕتۍ زِ اچانک دِژ کٔمۍ تام شخصن کرٮ۪کھ"مبارک چُھے کعب بن مالک ! "یہِ بوٗزِتھٕے چُھس بہٕ سجدٕ کران تہٕ مےٚ زون زِ میانہِ معٲفی ہُند حکم چُھ سپُدمُت۔ امہِ پتہٕ لٔگۍ فوج درفوج لُکھ یِنہِ تہٕ پرتھ کانہہ اوس اکھ أکِس برونہہ یِوان تہٕ مبارک باد دِوان زِ میون توبہٕ گوو قبول۔ بہٕ ووٚتُھس تہٕ دراس سیٚودُے مسجدِ نبوی  کُن۔ اَتہِ وُچُھم زِ حضورؐ ہُند مبارک بُتھ اوس خُشی سٍتۍ چمکان۔ مےٚ کٔر سلام تہٕ حضورو  فرموو"ژےٚ چِھی مبارک،یہِ دۅہ چُھ چانہِ زندگی ہُند سارِوٕے کھۅتہٕ بہترین دۅہ۔ "مےٚ پرُژھمکھ" یہِ معٲفی چھا حضور سٕندِ طرفہٕ کِنہٕ خداے سٕندِ طرفہٕ؟"فرمووُکھ۔ "خداے سٕندِ طرفہٕ۔ "تہٕ قرآنٕکۍ آیات بوزنٲوِکھ یِمن اندر امہِ توبہٕ کہ قبولیتٕچ ذکر چھےٚ۔ 
  مےٚکوٚر عرض۔ " یا رسول اللہ !  میٲنِس توبس منٛز چُھ یِتہِ شٲمِل زِ بہٕ کرٕ پنُن سورُے مال خداے سٕںٛزِ وتہِ اندر صدقہٕ۔ "فرووُکھ۔ "کینژھاہ تھاو پتھ کُن یہِ چُھ چانہِ خٲطرٕ بہتر۔ "امہِ ارشادٕہ مطٲبق تھوٚو مےٚ پنُن خیبرُک حصہٕ پتھ کُن،باقٕے کوٚرُم سورُے صدقہٕ۔ پتہٕ کوٚر مےٚ خدایس سٍتۍ وعدٕہ ییٚمہِ پزِ کہ بدلہٕ اللہ تعالہٰن مےٚ معٲفی دِژ،اتھ پیٚٹھ روزٕ بہٕ سٲرسٕے وٲنسہِ قٲیِم،چنانچہ ازتام چھَنہٕ مےٚ کانہہ تہِ کتھ زٲنِتھ مٲنِتھ واقعس خلاف ؤنۍ مٕژ تہٕ امید چھم زِ آیندٕہ تہِ بچاوِ مےٚ اللہ تعالیٰ امہِ نِشہِ۔ "


Book: کٔہِم باب: اسلٲمی حکومتُک استحکام
Chapter: مسلم معاشرٕکۍ خصوصیات
Text:
  امہِ واقعہ کٮ۪ن تفصیلاتن اندر یُس نقشہِ صحابہٕ کرامن ہٕںٛزِ سوسایٹی ہُند برونہہ کُن یِوان چُھ۔ امِکۍ کینہہ نمایاں خصوصیات چھِ تِتھۍ یِم پرتھ مومِنس برونہہ کنہِ روزٕنۍ گژھن۔ یِمو سٍتۍ چُھ اندازٕہ سپدان زِ اسلٲمی تحریک کیُتھ مزازٕہ چھےٚ پننٮ۪ن علم بردارن ہُند بناوان۔ 
  سارِوٕے برونٹھِم کتھ  چھےٚ یہِ برونہہ کُن یِوان زِ ییٚلہِ کُفرس تہٕ اسلامس کشمکش آسہِ،تیٚلہِ چُھ یہِ موٗمِنن ہٕندِ خٲطرٕ سخت امتحانُک وقت آسان۔ امہِ ساتہٕ چُھ امہِ کتھہِ ہُند اندیشہِ آسان زِ خبر کُنہِ غفلت کِنۍ ما گژِھہ ساری عمرِ ہٕںٛز محنت کۅلہِ ،تِکیازِ امہِ ساتہٕ اگر کانہہ مومن اسلامس ساتھ دِیہِ نہٕ،أمۍ سٕںٛز یہِ کوتٲہی متہٕ ٲسۍ تن کُنہِ بددیانتی ہٕندِس بِنہس پیٚٹھ یا سٲرسٕے وٲنسہِ اندر گٔژھۍ تنس یِژھ کوتٲہی اکی پھِرِ،تاہم چُھ امہِ کتھہِ ہُند خطرٕ پٲدٕ سپدان زِ أمۍ سُند طرزِ عمل گوٚژھ نہٕ أمۍ سٕںٛزِ ساری وٲنسہِ ہٕںٛزٕ نیکیہ تہٕ عبادتہٕ ضایع کرُن۔ مومن سٕندِ خٲطرٕ چھَنہٕ کُنہِ تہِ موقعس پیٚٹھ امہِ کتھہِ ہٕںٛز گُنجٲیش زِ سُہ دِیہِ اسلام بدلہٕ کُفرس ساتھ تہٕ کانہہ تِژھ عمل کرِ ییٚمہِ سٍتۍ کُنہِ غٲر اسلٲمی تحریکس تقویت واتان آسہِ۔ یہِ صورت حال چھےٚ اتھ موقعس پیٚٹھ زیادے نوزُک بنان ییٚلہِ غٲر اسلٲمی تحریکن ہٕندِس مقابلس منٛز کانہہ اسلٲمی تحریک موجود آسہِ تہٕ موٗمِنن ہٕںٛزٕ صلٲحیتہٕ آسن خداے سُند دیٖن بُلند کرنہٕ بجایہِ کُنہِ بدل کامہِ منٛز لگان۔ 
  دۅیِم کتھ چھےٚ یہِ زِ ییٚلہِ کانہہ فرض ادا کرنُک وقت واتہِ۔ تمہِ ساتہٕ چُھنہٕ مومن سٕندِ خٲطرٕ آلژار﴿سُستی﴾ہاوُن ٹھیک کینہہ۔ کُنہِ ساتہٕ چُھ آلژار سٍتۍ کامہِ ہُند وقت ژلان تہٕ پتہٕ چُھنہٕ یہِ عذر بکار یِوان زِ أمۍ سُند قصور اوس نہٕ بدنیتی ہٕندِس بنیادس پیٚٹھ۔ 
  صحابہٕ کرامن ہٕنٛزِ سوسایٹی ہُند حال چُھ یہِ زِ اکہِ پاسہٕ چھِ منافق،یِم بناوٹی عذر پیش کران تہٕ سٲری چھِ زانان زِ یِم چھِ اپُز ونان مگر حضورصلی اللہ علیہ وسلم چھِ یِہٕںٛزٕ ظٲہری کتھہٕ بوٗزِتھ یُہُند قصور معاف کران۔ تِکیازِ یِمن نِشہِ ٲس نہٕ امید زِ یِم دِہن کُنہِ امتحان کہ وقتہٕ ایمان کہ خلوصُک ثبوت۔ وٕں گوو دویمہِ پاسہٕ چھِ کینہہ پٔزۍ زیٲرۍ مومن یِمو پننہِ ایمانُک تہٕ اخلاصُک ثبوت امہِ برونہہ واریاہ لٹہِ دیُتمُت چُھ۔ تِم چھِنہٕ اپزِ کتھہٕ بناونہِ پسند کران۔ صاف صاف چھِ پنٕنۍ غلطی مانان مگر یِمن سٍتۍ چُھ سخت معاملہٕ ورتاونہٕ یِوان زِ سٲرسٕے سوسایٹی سٍتۍ چُھکھ بایکاٹ کرناونہٕ یِوان۔ امہِ موجوب نہٕ زِ یِہٕندِس ایمانس تہٕ اخلاصس اندر کیا چُھ کانہہ شک پٲدٕہ گوٚمُت بلکہ صرف امہِ موجوب زِ تِمو کیازِ کٔر سۅ کٲم یۅسہٕ منافقن ہٕںٛز کٲم ٲس۔ وُچھِنۍ لایق کتھ چھےٚ یہِ زِ اتھ معاملس منٛز ییٚمہِ شانہٕ سان لیڈر چُھ سزا دِوان،تہٕ ییٚمہِ شانہٕ سان پٲروکار سزا چھِ کھیٚوان تہٕ سٲرٕے جماعت ییٚمہِ شانہٕ سان لیڈر سٕندِس منشس مطٲبق عمل چھےٚ کران امیُک پرتھ کانہہ پہلو چُھ بےٚمثال۔ لیڈر چُھ انتہٲیی سخت سزا دِوان مگر نہ چُھ شرارت تہٕ نہ چُھ نفرت بلکہ چُھ سٮ۪ٹھاہ محبت سان سزا دِوان۔ بالکل تِتھے پٲٹھۍ یِتھہٕ پٲٹھۍ اکھ مہربان مول پننِس قصور وار شُرِس سزا چُھ دِوان تہٕ تمنا چُھس آسان زِ شُر گوٚژُھم سیٚزِ وتہِ پیٚٹھ یُن تہٕ بہٕ رٹہن نالہٕ متہِ۔ پٲروکار چُھ سزا چہ سختی سٍتۍ بےٚقرار۔ مگر کیا مجال چُھ کُنہِ تہِ موقعس پیٚٹھ یِیس پننِس لیڈرٕ سٕندِ اطاعت بدلہٕ بُتھ پھِرنُک خیال دِلس اندر،نہ چھےٚ کانہہ شکایت،نہ چھےٚ یہِ طلب زِ میانٮ۪ن بروٗںٹھٕٮ۪ن کارنامن گوٚژھ داد یُن دِنہٕ۔ امہِ پتہٕ وُچھتو جماعت زِ اتھ منٛز کوتاہ شِدتُک جذبہٕ چُھ پننِس لیڈر سٕندٮ۪ن احکامن ہٕندِ اطاعتُک۔ یپٲرۍ سپُد حُکم زِ فلٲنۍ شخصس سٍتۍ گژھن تعلقات ختم کرنہٕ یِنۍ،معلوٗم سپُد زِ زنتہِ پوٗرٕ بٔستی منٛز أمِس زانی نہٕ کانہہ،تہٕ ہۅپٲرۍ سپُد معٲفی ہُند اعلان،پرتھ کانہہ شخص گوو بےٚ قرارزِ بٕے نتہٕ بٕے دِمہٕ گۅڈٕ مبارک باد۔ رسول سٕندِ اطاعتُک چُھ یہِ اکھ نمونہٕ یُس قرآن ییٚژھان چُھ پننٮ۪ن پٲروکارن اندر پٲدٕ کرُن تہٕ یُس دیٖن خٲطرٕ کٲم کرن والٮ۪ن اندر پننِس سربراہس تہٕ اولی الامرٕ سٕندِ خٲطرٕ لٲزمی گژِھہ آسُن۔ قصور وار وُچھتون،سُہ چُھ وُچھان زِ تس کھوتہٕ بٔڑۍ بٔڑۍ  قصور وار چھِ اپُز ؤنِتھ صاف پٲٹھۍ بچان تہٕ أمِس چھےٚ  پوٚز وونس پیٚٹھ  سٮ۪ٹھاہ سخت گرفت سپدان۔ مگر اتھ کتھہِ پیٚٹھ نہ چُھس شرارت کھسان تہٕ نہ چُھ کُنہِ ناگوٲری ہُند اظہار کران۔ سزا میلنہٕ پتہٕ چُھ پوٗرٕ پنٛژاہ دۅہ سزا رٔنگۍ انتہٲیی سختی سان گُزاران مگر أکِس ژٕہس چُھنہٕ أمۍ سٕندِس دِلس منٛز یہِ خیال یِوان زِ مےٚ سٍتۍ چھےٚ زیادتی آمٕژ کرنہٕ۔ أمۍ سٕندۍ پٔتِمۍ کارنامہٕ چھِنہٕ گٕنٛزرنے یِوان،أمۍ سٕندِس خلوصس تہٕ ایمانس پیٚٹھ چُھ شک آمُت کرنہٕ،حالانکہ نہ چُھ یہِ بدنیت تہٕ نہ چُھ أمۍ سُند دِل خداے تہٕ رسولؐن ہٕندِ محبت نِشہِ خٲلی۔ أمۍ کٔر نہٕ جماعتس اندر کانہہ سٲزِش،لُکن اندر پٔھہلٲوٕن نہٕ بد دِلی۔ باقٕے پنٕنۍ ہم خیال بنٲوِتھ کٔرٕن نہٕ جماعتس اندر الگ پارٹۍ بناونٕچ کوٗشِش بلکہ کوٚرُن انتہٲیی صبٕر سکوٗن سان سزا برداش تہٕ پرتھ وِزِ روٗد انتظارس زِ میٲنۍ کوتٲہی کر یِیہِ معاف کرنہٕ۔ یۅہے چُھ سُہ مثٲلی طرزِ عمل ییٚمہِ کِس بنیادس پیٚٹھ اللہ تعالہٰن چُھ سٮ۪ٹھاہ مٔدرٮ۪ن لفظن منٛز یِمن بزرگن ہٕںدِ توبہٕ کہ قبولیتُک اعلان فرموومُت تہٕ یہے چھےٚ سارِوٕے کھۅتہٕ بٔڑکامیٲبی۔ یہِ چُھ سُہ فضل یُس تٔسۍ چُھ میلان یس اللہ تعالیٰ عطا کرِ۔ 
  ایمان کہ دعواہٕچ حقیقت: ایمان تہٕ اسلامُک دعویٰ کٲژاہ ذمہٕ دٲریہِ چُھ أکِس شخصس پیٚٹھ عٲیِد کران امہِ وضاحت خٲطرٕ آو اتھ موقعس پیٚٹھ صاف پٲٹھۍ وننہٕ زِ دراصل چھےٚ امہِ دعواہٕچ حیثیت یہِ زِ اللہ تعالہٰن چُھ موٗمِنن ہُند جان تہٕ تِہُند مال جنتہٕ بدلہٕ موٚلۍ ہیٚوتمُت۔ ﴿سورہ توبہ آیت 111﴾۔ ایمانٕچ یہِ وضاحت یۅتام نہٕ ٹھیک پٲٹھۍ ذہنن منٛز بیٖٹھمٕژ آسہِ تہٕ پرتھ موقعس پیٚٹھ روزِنہٕ انسانس برونہہ کنہِ،سُہ ورتاوِ دیٖنٕکۍ تقاضہٕ پوٗرٕ کرنس اندر لٲزماً سُستی۔ اللہ تعالہٰن چُھ ایمانس أکِس معاہدس سٍتۍ واٹھ دیُتمُت یُس مومن اللہ تعالہٰس سٍتۍ کران چُھ۔ سُہ معاہدٕہ چُھ یہِ زِ بندٕہ چُھ پنُن پان تہٕ پنُن مال زنتہِ خدایس کٕنان،تہٕ امہِ بدلہٕ چُھ خداے یہِ وعدٕہ پوٗرٕ کران زِ مرنہٕ پتہٕ کرِ اللہ تعالیٰ ہمیشہِ روزن واجنہِ زندگی اندر أمِس جنت عطا۔ 
  یۅتام زن اصل حقیقتُک تعلق چُھ امہِ اعتبارٕہ چُھ انسان سُند جان تہٕ مال سورُے کینہہ خداے سُندُے،تمی چھِ سٲرِی چیٖز پٲدٕ کٔرمٕتۍ تہٕ سُے چُھ یُہُند حقیقی مٲلِک۔ اتھ صورتس منٛز کیا چُھ بندس پنُن یہِ سُہ خدایس کٕنہِ۔ یِتھہٕ پٲٹھۍ چُھنہٕ کٕننُک تہٕ موٚلۍ ہیٚنُک سوالٕے پٲدٕ سپدان۔ وٕں گوو اکھ چیٖز چُھ تیُتھ یُس خداین پرتھ کٲنسہِ پننِس بندس عطا چُھ کوٚرمُت تہٕ تس چُھن پوٗرٕ اختیار دیُتمُت زِ سُہ یِتھہٕ پٲٹھۍ ییٚژِھہ سُہ ہیٚکہِ اتھ کامہِ لٲگِتھ۔ سُہ چیٖز چُھ أمۍ سٕندِ ارادٕچ تہٕ اختیارٕچ آزٲدی۔ تس چھےٚ امہِ کتھہِ ہٕںٛز آزٲدی دِنہٕ آمٕژ زِ خداے سُند دیُتمُت زُو تہٕ تٔمۍ سٕندِس بخشنہٕ آمتِس مالس اگر سُہ ییٚژِھہ تیٚلہِ روٗزتن اتھ خداے سٕںٛز مِلکیت زانان،یِتھہٕ پٲٹھۍ زن یہِ حقیقتس منٛز چھےٚ،اگر ییٚژِھہ تیٚلہِ بٔنۍ تن بذاتِ خۅد یِمن چیٖزن ہُند مٲلِک حالانکہ سُہ چُھنہٕ یِمن چیٖزن ہُند مٲلِک۔ خداین چُھ أمِس یہِ اختیار دیُتمُت زِ اگر سُہ ییٚژِھہ خدایس بُتھ پِھرِتھ پنُن زُو تہٕ پنُن مال پننہِ خٲہشہِ مطٲبق یا پانس ہِوٮ۪ن دۅیِمٮ۪ن انسانن ہٕںٛزِ خٲہشہِ مطٲبق خرٕچ کرُن،سُہ ہیٚکہِ کٔرِتھ تہٕ ہرگاہ ییٚژِھہ اصلی مٲلک سُںد بخُشمُت زُو تہٕ تٔمۍ سٕندِ طرفہٕ دِنہٕ آمُت مال أمۍ سٕے مٲلکہٕ سٕںٛزِ مرضی مطٲبق خرٕچ کرُن تہٕ یہِ حقیقت کرِ تسلیم زِ یِکینژھاہ مےٚ نِشہِ چُھ سُہ چُھ خداے سُند امانت تہٕ بہٕ چُھس نہٕ یِم چیٖز استعمال کرنُک خۅد مختار تہٕ مٲلِک،امیُک تہِ چُھس اختیار۔ 
  ارادٕچ تہٕ اختیارٕچہ آزٲدی ہٕںٛز یہے رژھ  چھےٚ دراصل تمہِ معاملٕچ بنیاد یتھ اللہ تعالہٰن پننہِ کرم سٍتۍ خریدو فروخت فرموومُت چُھ۔ اللہ تعالیٰ چُھ بندس مطالبہٕ کران زِ میانہِ بخشمتہِ امانتہٕ منٛزٕ اگر ژٕ اختیار باوجود خیانت کرکھ بلکہ اتھ امانتس ہٮ۪کھ تِتھے پٲٹھۍ کٲم یِتھہٕ پٲٹھۍ میٲنۍ مرضی آسہِ تیٚلہِ کرے بہٕ ییٚمہِ زندگی پتہٕ یِنہٕ واجنہِ دٲیمی زندگی اندر پنٕنۍ سۅ نعمت عطا یتھ جنت چھِ ونان۔ وۅنۍ یُس شخص خداے سُند یہِ مطالبہٕ قبول کٔرِتھ یہِ اقرار چُھ کران زِ سُہ کرِ پنُن زُو تہٕ پنُن مال صرف خداے سٕںٛزِ مرضی مطٲبق تہٕ امہِ بدلہٕ چُھ سُہ ٲخرت چہِ زندگی اندر خداے سُند جنت رٹنہٕ خٲطرٕ رٲضۍ۔ سُہ چُھ دراصل مومن تہٕ أمۍ سُند یہِ معاملہٕ یتھ اللہ تعالہٰن خریدو فروخت چُھ ووٚنمُت چُھ أمۍ سٕندِ ایمانُک اقرار تہٕ یُس شخص یہِ مطالبہٕ قبول چُھنہٕ کران سُہ چُھ گویا خدایس سٍتۍ اتھ خریدوفروخت کِس معاملس انکار کران۔ یۅہے چُھ کٲفر تہٕ أمۍ سُند یۅہے انکار گوو کُفر۔ 
  جنگ تبوک چہِ تیٲری خٲطرٕ یِمن لُکن حضورؐوحُکم دیُتمُت اوس تِم سٲرِی ٲسۍ تِم لُکھ،یِمو پننہِ مومن آسنُک اقرار اوس کوٚرمُت۔ گویا یِم سٲرِی لُکھ ٲسۍ تِم یِمو خدایس سٍتۍ یۅہے خریدو فروختُک معاملہٕ طے اوس کوٚرمُت ییٚمِچ ذکر پیٚٹھہٕ کنہِ کرنہٕ آیہِ۔ مگر ییٚلہِ امہِ نوزُک امتحانُک وقت آو،یِمو منٛزٕ دراے کینہہ لُکھ تِم یِم نہٕ اتھ امتحانس منٛز پوٗرٕ وُترییہِ تہٕ تِمو رُکوو خداے سٕنٛزِ وتہِ اندر پنُن جان تہٕ مال۔ یِمن منٛز ٲسۍ زیادٕ ہ پہن تِم یِم منافق ٲسۍ۔ یِہٕندِ ایمانُک دعویٰ اپُز اوس تہٕ یِم محض مصلحت یا دباوٕ کِنۍ اسلٲمی جماعتس منٛز ژامٕتۍ ٲسۍ۔ وٕں گوو کینہہ ٲسۍ تِتھۍ تہِ یِمن آلژار تہٕ سُستی کِنۍ غلطی گٔیہِ۔ لہٰذا آو  یتھ موقعس پیٚٹھ تِمن تنقید کرنہٕ پتہٕ صاف پٲٹھۍ وننہٕ زِ ایمان چُھنہٕ محض یہِ ماننُک ناو زِ خداے چُھ تہٕ سُہ چُھ کُن بلکہ ایمان چُھ دراصل امہِ اقرارُک ناو زِ خداییٖ چُھ سانٮ۪ن زُون تہٕ سانہِ مالُک تنہا مٲلِک تہٕ وۅنۍ ہرگاہ کٲنسہِ تس مٲلِک ماننہٕ پتہٕ پنُن جان تہٕ پنُن مال تٔمۍ سٕںٛزِ وتہِ اندر خرچاونُک وۅندٕ چُھنہٕ یِوان تہٕ اتھ چُھ بیٚیہِ کُنہِ وتہِ منٛز خرچاوان،تیٚلہِ چُھ یہِ دراصل ثٲبت کران زِ سُہ چُھ پننِس اقرارس منٛز اپُز زیور۔ ایمانُک دعویٰ کرن والٮ۪ن تمام لُکن پزِ یہِ اصل حقیقت پانس برونہہ کنہِ تھاوٕنۍ تہٕ خداے سٕںٛزِ وتہِ اندر جدوجہد کرنس منٛز پزِ نہٕ تِمن زانہہ پتھ روزُن۔ 
  عوامٕچ دیٖنی تربیت: اسلام کہ ابتدا وقتہٕ یِم لُکھ اتھ تحریکس ساتھ دِنہٕ خٲطرٕ آمادٕہ سپدان ٲسۍ تِم ٲسۍتِمے یِہٕندٮ۪ن دِلن اندر اسلامن جاے ٲس کٔرمٕژ آسان تہٕ یِم پوٗرٕ پٲٹھۍ کتھ سمجِتھ اسلام قبول کران ٲسۍ۔ مگر ییٚلہِ وۅنۍ اسلامُک اثر ژۅشوٕیو طرفو پٔھہلنہِ  لوٚگ۔ آبٲدِین ہٕںٛزٕ آبٲدیہِ لجہِ فوج در فوج اسلامس منٛز دٲخل سپدنہ۔ یہِ کتھ چھےٚ ظٲہر زِ یِمن منٛز ٲسۍ کمٕے لُکھ تِم یِم اسلام پوٗرٕ پٲٹھۍ سمجِتھ ایمان ٲسۍ انان۔ زیادٕ پہن لُکھ ٲسۍ تِم یِم سونچنہ سمجنہٕ ورٲے اسلامس ساتھ دِنہٕ خٲطرٕ تیار ٲسۍ سپدان۔ بظٲہر ٲس یہِ صورت حال اسلام کہ طاقتُک سبب تِکیازِ ساسہٕ بٔدۍ نفر ٲسۍ اتھ منٛز شٲمِل گژھان۔ وٕں گوو یۅتام نہٕ اکھ جماعت ،اسلامٕکۍ تقاضہٕ ٹھیک پٲٹھۍ سمجان آسہِ تہٕ تِم تمام اخلٲقی بٔندِشہِ آسہِ نہٕ پوٗرٕ کرنہٕ خٲطرٕ تیار یِمہٕ اسلام پننٮ۪ن مانن والٮ۪ن پیٚٹھ عٲید چُھ کران تیٚلہِ چھےٚ درحقیقت یہِ جماعت،اسلٲمی نظام چہِ کمزوری ہُند باعث بنان۔ یہے صورت حال ٲس امہِ وقتہٕ پٲدٕ سپدان ییٚمیُک کینہہ نتہٕ کینہہ اندازٕہ غزوہ تبوک کِس موقعس پیٚٹھ تہِ اوس سپُد مُت۔ لہٰذا آو اتھ موقعس پیٚٹھ  اسلٲمی تحریک امہِ اندرونی کمزوری نِشہِ بچاونہٕ خٲطرٕ اکھ سٮ۪ٹھاہ اہم ہدایت دِنہٕ زِ آبٲدی منٛز گژھن کینہہ لُکھ اسلام کٮ۪ن مرکزن پیٚٹھ یِںۍ مثلاً مدیٖنہٕ تہٕ مکہ بیٚترِ۔ تہٕ یور یِتھ گژھن اسلٲمی تعلیمات تہٕ امِکۍ تفصیلات ہیٚچھِنۍ،بیٚیہِ گژھن صحیح اسلٲمی روح پانس منٛز جذب کرٕنۍ۔ پتہٕ گژھن واپس گٔژِھتھ پننٮ۪ن پننٮ۪ن بٔستین اندر عوام کہ تعلیم وتربیتُک انتظام کرٕنۍ تاکہ مسلمانن ہٕںٛزِ پوٗرٕ آبٲدی منٛز گژِھہ صحیح اسلٲمی شعور پٲدٕ تہٕ خداے سٕندٮ۪ن احکامن ہٕںٛز تہِ گژِھہ واقفیت۔ 
  امہِ عموٗمی اسلٲمی تعلیم ہُند مطلب اوس نہٕ محض لُکھ پرناوٕنۍ تہٕ لیٚکھناوٕنۍ کینہہ بلکہ اوس مقصد یہِ زِ لُکن اندر گژِھہ دیٖنُک فہم پٲدٕ گژُھن تہٕ تِمن منٛز گژِھہ یہِ کتھ پٲدٕ سپدٕنۍ زِ تِم گژھن اسلٲمی تہٕ غٲر اسلٲمی زندگین ہٕندٮ۪ن طریقن اندر فرق ہیٚکٕنۍ کٔرِتھ۔ یہِ کٲم یِیتن پرناوُن یا لیٚکھناوُن ہیٚچھنٲوِتھ کرناونہٕ یا امہِ ورٲے۔ اصل مقصد گژِھہ آسُن دیٖنُک شعور پٲدٕ کرُن،پرُن لیٚکھن ہیٚکہِ امہِ خٲطرٕ ذریعہ بٔنِتھ،مقصد ہیٚکہِ نہٕ بٔنِتھ۔ 
  دارُالاسلام چہِ پالیسی ہُند واضح اعلان: تبوک چہِ مُہمہِ پتہٕ پیٚوو تِمن سارنٕے لُکن ہٕںٛزن امیدن پیٚٹھ ڈوٹھ یِمن وُنیُستام یہِ ارمان اوس زِ کُنہِ نتہٕ کُنہِ پٲٹھۍ واتناوو اسلٲمی تحریکس تیُتھ کانہہ ددارٕہ ییٚمہِ سٍتۍ یہِ ختمٕے سپدِ۔ وۅںۍ اوس نہٕ یِتھٮ۪ن لُکن امہِ ورٲے کانہہ چارٕہ زِ یِم کرن اسلام قبول تہٕ ہرگاہ پانہٕ امہِ نعمتُک فٲیدٕہ تُلہن نہٕ مگر توتہِ یِہن یِہٕںٛزِ یِنہٕ واجنہِ پیٖرِ اسلام کِس رنگس منٛز رنگنہٕ۔ 
  امہِ وقتہٕ ٲس تمام عربٕچ حکومت تقریباً اہلِ اسلامن ہٕندٮ۪ن اتھن منٛز تہٕ یِہٕندِ مقابلہٕ خٲطرٕ اوس نہٕ کانہہ طاقت پتھ کُن۔ وۅنۍ اوس سُہ وقت ووتمُت زِ اسلٲمی حکومت چہِ دٲخلی پالیسی ہُند ییہِ ہے اعلان کرنہٕ۔ چنانچہ آیہِ یہِ حسبِ ذیل حکومتس منٛز پیش کرنہ:
  ﴿الف﴾۔ عرب منٛزٕ گژِھہ کُنہِ تہِ حالتس منٛز شرک مِٹاونہٕ یُن۔ تہٕ پرون مشرکانہٕ نظم بالکل ختم کٔرِتھ گژِھہ عرب ہمیشہ خٲطرٕ خٲلص اسلٲمی مرکز بناونہٕ یُن۔ امہِ غرضہٕ خٲطرٕ گژِھہ مشرکن سٍتۍ لاتعلقی اختیار یِنۍ کرنہٕ تہٕ تِمن سٍتۍ ییٖتیاہ معاہدٕہ آسن تِم ختم کرنُک گژِھہ اعلان کرنہٕ یُن۔ 
  چنانچہ 9 ھ منٛز کرنوو حضورؐوحج کِس موقعس پیٚٹھ حضرت علی سٕندِ ذریعہ حاجن ہٕندِس عام مجمس منٛز اعلان زِ:
  ﴿1﴾۔ جنتس منٛز گژِھہ نہٕ تیُتھ کانہہ شخص یُس دینِ اسلام قبول کرنہٕ نِشہِ انکار کرِ۔ 
  ﴿2﴾۔ ییٚمہِ ؤریہِ پتہٕ گژِھہ نہٕ کانہہ تہِ مشرک خانہ کعبہ کہ حج خٲطرٕ یُن۔ 
  ﴿3﴾۔ بیتُ اللہ ہس أندۍ أندۍ ننگے طواف کرنُک گژِھہ نہٕ کٲنسہِ اجازت دِنہٕ یُن۔ 
  ﴿4﴾۔ یِمن لُکن سٍتۍ حضورؐن ہُند معاہدٕہ باقٕے چُھ تہٕ یِمو پننِس معاہدٕہ کِس وقتس تام خلاف ورزی کٔر نہٕ کینہہ تِمن سٍتۍ یِن اتھ معاہدٕہ کِس وقتس تام تِمے معاملات تھاونہٕ یِمن متعلق معاہدٕہ سپُد مُت چُھ۔ 
  اماپوٚز یِمو لُکو معاہدٕہ باوجود اسلٲمی تحریکس خلاف سٲزشہِ کرِ تِم چھِ باخبر یِوان کرنہٕ زِ:
  ﴿الف﴾۔ بس تِہٕندِ خٲطرٕ چھےٚ وۅنۍ ژۅن رٮ۪تن ہٕںٛز مہلت پتھ کُن۔ اتھ مہلتس اندر ییٚژھن مسلمانن سٍتۍ لٔڑِتھ ہیٚکن پننہِ قسمتُک فٲصلہٕ کٔرِتھ یا ہیٚکن ملک ترٲوِتھ نیٖرِتھ،نتہٕ کٔرِن سونچِتھ سمجِتھ خداے سُند دیٖن قبول تہٕ اسلٲمی نظامس منٛز گٔژِھن شٲمِل۔ 
  ﴿ب﴾۔ کعبُک انتظام تہٕ امِچ تولیت ﴿اختیار﴾ روزِ پوٗرٕ پٲٹھۍ اہلِ توحیدن ہٕںدٮ۪ن اتھن منٛز،مشرکن ہُند آسہِ نہٕ اتھ منٛز کانہہ دخل تہٕ کعبس منٛز ہیٚکہِ نہٕ کانہہ مشرکانہٕ رسم سپدِتھٕے بلکہ ہیٚکن نہٕ مشرک اتھ پاک گرس نکھہٕ تہِ یِتھ۔


Book: بہِم باب: ٲخری حج تہٕ وفات
Chapter: حج خٲطرٕ روانگی
Text:
  ہجرت کہ دٔہمہِ ؤریہِ چھِ حضورؐ حجُک ارادٕہ فرماوان۔ ذیقعدہ 10 ھ منٛز آو اعلان کرنہٕ زِ حضورؐ چھِ حج خٲطرٕ تشریف نِنہٕ وٲلۍ۔ یہِ خبر وٲژ تمام عربس تہٕ اتھ مبارک موقعس پیٚٹھ حضورؐن سٍتۍ حج کرنٕچ سعادت حٲصل کرنہٕ کِس شوقس منٛز چُھ سورُے عرب نیران۔ ذیقعدہ ہٕکۍ ٲخری تٲریخ چھِ آسان ییٚلہِ حضورؐ مدیٖنہٕ پیٚٹھہٕ روانہٕ چھِ سپدان تہٕ ذی الحجہ کہ ژوٗرمہِ تٲریخہٕ چھِ صبح کہ وقتہٕ مکس اندر تشریف انان۔ گۅڈٕ چھِ کعبس طواف کران،پتہٕ چھِ مقام ابراہیمس اندر زٕ رکٲژ نماز پران تہٕ امہِ پتہٕ چھِ صفاچہِ پہاڑی پیٚٹھ تشریف نِوان۔ تورٕ ؤسِتھ چھِ مروہس پیٚٹھ تشریف انان تہٕ اتھ دوران چھِ برابر اللہ تعالیٰ سُند حمدوثنا فرماوان تہٕ دعا کران روزان۔ طواف تہٕ صفا مروہ چہِ سعی نِشہِ فارغ سپدِتھ چھِ حضورؐ برٚیسوارِ دۅہ ٲٹھمہِ تٲریخہٕ تمام مسلمانن سٍتۍ مِنیٰ ہس اندر قیام فرماوان۔ دویمہِ دۅہ 9 ذی الحجہ چھِ صبح نماز پٔرِتھ مِنیٰ پیٚٹھہٕ روانہٕ سپدِتھ عرفات تشریف انان۔ یتھ جایہِ چھِ حضورؐ سُہ حجُک تٲریخی خطبہٕ دِوان یتھ اندر اسلام پننہِ پوٗرٕ جاہ و جلال سان ظٲہر سپُد۔ اتھ خطبس منٛز چھِ حضورؐ واریاہن اہم اموٗرن متعلق ہدایت دِوان۔ تِمو منٛزٕ چھِ کینہہ بۅنہٕ کنہِ درٕج۔ فرمووُکھ:


Book: بہِم باب: ٲخری حج تہٕ وفات
Chapter: حجُک خطبہٕ
Text:
  بوزِو، جٲہیلیتٕکۍ تمام دستور چھِ میانٮ۪ن کھۅرن تل۔ 
  عربہٕ کِس چھنہٕ عجمہٕ کِس پیٚٹھ تہٕ عجمہٕ کِس چھنہٕ عربہٕ کِس پیٚٹھ کانہہ فضیلت۔  توٚہۍ سٲرِی چھِو آدم سٕندۍ اولاد تہٕ آدم ٲسۍ میٚژِ بناونہٕ آمٕتۍ
  مسلمان،مسلمان چھِ پانہٕ وٲنۍ بٲے بٲے۔ 
  تُہٕندۍ غلام ! تُہٕندۍ غلام !  یہِ پانہٕ کھیٚیِو تی کھیٚٲوِیوٗکھ تِم،یہِ پانہٕ لٲگِو تی لٲگِو تِمن۔
  جاہلیتٕکۍ تمام خوٗن آے بٲطل کرنہٕ۔ ﴿وۅنۍ چُھنہٕ کٲنسہِ حق زِ کٲنسہِ ہیٚیہِ پرٚانہِ خونُک بدلہٕ﴾تہٕ سارِوٕے برونہہ چُھس بہٕ پننہِ خاندانُک خون،ربیعتہ بن الحرث سٕندِس نیٚچِو سُند خوٗن بٲطل کران۔
  جٲہلیتٕکۍ تمام سوٗد آے بٲطل کرنہٕ﴿وۅنۍ چُھنہٕ کٲنسہِ حق زِ سُہ کرِ کٲنسہِ سوٗدُک مطالبہٕ﴾تہٕ سارِ وٕے برونہہ چُھس بہٕ پننہِ خاندانُک سوٗد،عباس بن عبدالمطلب سُند سوٗد، بٲطل کران۔
  زنٮ۪ن ہٕندِس معاملس منٛز کھوٚژِو خدایس،تۅہیہِ چُھو زنٮ۪ن پیٚٹھ تہٕ زنٮ۪ن چُھ تۅہیہِ پیٚٹھ حق۔
  تُہُند خون تہٕ تُہُند مال چُھ قیامتس تام اکھ أکِس پیٚٹھ حرام﴿قٲبل احترام﴾تِتھے پٲٹھۍ یِتھہٕ پٲٹھۍ یہِ دۅہ،یہِ رٮ۪تھ تہٕ یہِ شہر حرام چُھ۔
  بہٕ چُھس تۅہیہِ منٛز اکھ چیٖز تراوان،اگر تۅہیہِ یہِ مضبوطی سان روٚٹُو تیٚلہِ گٔژِھو نہٕ گُمراہ۔ تہٕ سۅ چھےٚ خداے سٕںٛز کتاب۔
   امہِ پتہٕ چھِ حضور واریاہ اصولی احکامِ شریعت بیان فرماوان۔ پتہٕ چھِ مجمس کُن خطاب کٔرِتھ پرٚژھان:
  ییٚلہِ خداے سٕندِس دربارس منٛز پرٚژھنہٕ یِیہِ،توٚہۍ کیا ؤنِو؟۔
   صحابہٕ چھِ عرض کران زِ أسۍ ونو زِ   تۅہیہِ واتنووُو خداے سُند پیٚغام تہٕ پنُن فرض کوٚرُو پوٗرٕ۔   امہِ پتہٕ چھِ حضورؐ آسمانس کُن اُنگشت مبارک تُلان تہٕ ترٚییہِ پِھرِ چھِ فرماوان   اے اللہ ! ژٕ روٗزۍ زِ گواہ۔   أتھۍ موقعس پیٚٹھ چھِ قرآن پاکٕکۍ یِم آیت نٲزِل گژھان: اَلیَومَ  اَکمَلتُ  لَکُم  دِینَکُم  وَ  اَتمَمتُ  عَلَیکُم  نِعمَتِی  وَ  رَضِیتُ  لَکُمُ  الاِسلَامَ  دِینًا
  از کوٚر مےٚ تُہٕندِ خٲطرٕ دیٖن مکمل تہٕ پنٕنۍ نعمت کٔرٕم تمام تہٕ تُہٕندِ خٲطرٕ کوٚرُم اسلام بحثیت دیٖن پسند۔
   اتھ موقعس پیٚٹھ چھِ حضورؐ حجِکۍ تمام طریقہٕ خۅدبذات ورتٲوِتھ ہاوان زِ حج کِتھہٕ پٲٹھۍ گژِھہ کرُن۔ أتھۍ موقعس پیٚٹھ فرموو حضورؐویِتہِ زِ   مےٚ نِشہِ ہیٚچھِو حجِکۍ مسٲیل۔ مےٚ چَھنہٕ پے شاید ما واتہِ نہٕ امہِ پتہٕ مےٚ دویمہِ حجِچ نوبت۔   
   أتھۍ موقعس پیٚٹھ چھِ حضورؐ تمام مسلمانن یِتہِ فرماوان:  فَلیُبَلِّغِ  الشاھِدُ  الغَائبَ،  یِم لُکھ وُنہِ کٮ۪نس موجود چھِ تِم واتنٲوِن ﴿ یِمہٕ سارے کتھہٕ﴾ تِمن سارنٕے تام یِم نہٕ موجود چھِ۔


Book: بہِم باب: ٲخری حج تہٕ وفات
Chapter: دود
Text:
  صفر 11 ھ منٛز اوس اردٲہِم یاکُنوُہِم تٲریخ،زِ مبارک مزاج چُھ ناساز سپدان،بودٕ وار ٲس۔ ژٕندٕر وار چھُکھ دٲدِس منٛز ہُرٮ۪ر سپدان۔ یۅتام ہیٚکتھ روٗزٕکھ مسجدِ ٲسۍ تشریف نِوان تہٕ تتہِ ٲسۍ نماز پران۔ سارِوٕے پٔتِم نماز یۅسہٕ پرنٲوٕکھ سۅ ٲس شام نماز۔ سرِ مبارکس اوسُکھ دود،رُمال گٔنڈِتھ اوٚنُکھ تشریف تہٕ نمازِ اندر پوٚرُکھ سورہ والمرسلات۔ خۅفتن وقتہٕ گوکھ کمزوٗری ہُرٮ۪ر تہٕ حضور صلی اللہ علیہ وسلو ہیٚوک نہٕ مسجدِ اندر تشریف أنِتھ تہٕ فرمووُکھ زِ ابوبکر پرناوِ نماز۔ چنانچہ کینژھن دۅہن چھِ ابوبکر نماز پرناوان۔ 


Book: بہِم باب: ٲخری حج تہٕ وفات
Chapter: ٲخری خطبہٕ تہٕ ہدایات
Text:
  درمیانس منٛز  چھےٚ حضورؐن ہٕنزطبیعت ڈنجہِ یِوان تہِ حضورؐ چھِ غسل کران۔ مسجدِ اندر یِتھ چھِ اکھ خطبہٕ دِوان۔ یہِ اوس حضورؐن ہٕنزِزندگی ہُند ٲخری خطبہٕ۔ حضور صلی اللہ علیہ وسلو فرموو: خداین دیُت پننِس أکِس بندس اختیار زِ سُہ اگر ییٚژِھہ دنیاچہِ نعمتہٕ کٔرِن قبول نتہٕ یِکینژھاہ خدایس نِشہِ ﴿ٲخرتس منٛز﴾ چُھ تہِ کٔرِن قبول۔ وٕں گوو تٔمۍ کٔرۍ تِمے چیٖز قبول یِم خدایس نِشہِ چھِ۔   یہِ بوٗزِتھ چھِ ابوبکر سمجان زِ اتھ منٛز کور کُن چُھ اشارٕہ تہٕ تِم چھِ وَدان۔ حضورؐ چھِ مزید فرماوان: سارِوٕے کھۅتہٕ زیادٕہ ییٚمۍ سٕندِ دولتُک تہٕ رفاقتُک بہٕ شُکر گزار چُھس،سُہ چُھ ابوبکر۔  اگر بہٕ دنیا منٛزٕ پننہِ اُمتّہٕ منٛزٕ کانہہ پنُن دوس بناوہن،تیٚلہِ بناوہن ابوبکر مگر اسلامُک رشتہٕ چُھ دوستی خٲطرٕ کٲفی۔ 
   آ۔ بیٚیہِ بوٗزِو، تۅہیہِ برونہہ یِم قوم آے ۔ تِمو بناوِ پننٮ۪ن پیغمبرن تہٕ بزرگن ہٕںٛزٕ قبرٕ عبادت گاہ۔ توٚہۍ کٔرزٮ۪و نہٕ یہِ کینہہ،بہٕ چُھسو تۅہیہِ امہِ نِشہِ منع کران۔   تہٕ امہِ پتہٕ فرمووُکھ: حلال تہٕ حرام گژِھہ نہٕ مےٚ کُن منسوب کرنہٕ یُن ۔ مےٚ کٔرۍ تِمے چیٖز حلال یِم خداین چھِ حلال کٔرمٕتۍ تہٕ تِمے چیٖز حرام یِم خداین حرام چھِ کٔرمٕتۍ۔
   أتھۍ دٲدِس دوران فرمووُکھ اکہِ دۅہ پننٮ۪ن گرِ کٮ۪ن بٲژن: اے پیغمبرِ خداے سٕںٛزۍ کوٗرۍ فاطمہ،تہٕ اے پیغمبرِ خداے سٕںٛزۍ پوٚپھۍ صفیہ ! کینژھاہ کٔرِو۔ یُس تۅہیہِ خدایس نِشہِ بکار لگہِ، بہٕ ہیٚکو نہٕ توٚہۍ خدایس نِشہِ بچٲوِتھ۔
   اکہِ دۅہہ اوسُکھ زیادے دود۔ کُنہِ ساتہٕ ٲس مبارک بُتھِس پیٚٹھ ژادر کھالان تہٕ کُنہِ ساتہٕ ٲسۍ تھوٚد تُلان۔ أتھۍ حالتس اندر چھےٚ حضرت عایشہ زبانِ مبارکہٕ منٛزٕ یِم الفاظ بوزان: یہودٮ۪ن تہٕ نصاراہن پیٚٹھ ٲسِن خداے سٕںٛز لعنت۔ تِمو بناوِ پننٮ۪ن پیغمبرن ہٕںٛزٕ قبرٕ عبادت گاہ۔
   حضورؐو آسہٕ حضرت عایشہ ہس نِشہِ کینہہ اشرفیہِ تھاوناوِمژٕ۔ اتھ بےٚ قراری ہٕندِس حالتس منٛز فرمووُکھ اکہِ وِزِ: عایشہ تِمہٕ اشرفیہِ کتہِ چھےٚ ؟ کیا محمّد سمکھیٚا خدایس بدگُمان سپدِتھ؟ گژھ یِم کر خداے سٕںٛزِ وتہِ منٛز خٲرات۔


Book: بہِم باب: ٲخری حج تہٕ وفات
Chapter: رفیقِ اعلیٰ سٕندِس دربارس کُن
Text:
  دٲدِس اوس کُنہِ وِزِ ہُرٮر گژھان تہٕ کُنہِ وِزِ کٔمی۔ ییٚمہِ دۅہ وفات کوٚرُکھ یعنے ژٕندٕروار۔ بظٲہر ٲس امہِ دۅہہ طبیعت ٹھیک،وٕں گوو یوٗت یوٗت دۅہ روٗد تھدان،حضورؐ روٗدۍ بےٚ ہوش گژھان۔ اتھ حالتس منٛز روٗدۍ زبانہِ مبارکہٕ منٛزٕ یِم الفاظ نیران:
  مَعَ  الذّینَ  اَنعَم  اللہُ  عَلیھِم
  اللّھُمّ  فِی  الرَفِیقِ  الاَعلیٰ
  تِمن لُکن سٍتۍ یِمن خداین انعام تھوو
  خداے   چُھ   بوٚڈ   رفیق۔
  تہٕ کُنہِ وِزِ ٲسۍ فرماوان:
  بَلِ  الرّفیقِ  الاَعلیٰ
  وۅنۍ چُھنہٕ کانہہ بلکہ چُھ سُے بوٚڈ رفیق درکار
  یِمے الفاظ ونان ونان ہیٚژٕن حالت بدلٕنۍ تہٕ روحِ پاک ووت مقدس عالمس اندر۔
  اللّھُم  صَلِّ  عَلیٰ  مُحمد  


